
PARS  QUARTA. 

ORATIONES  MEDITATIV/E. 


BEATI  GUILLELMI  ABBATIS  SANCTI  THEODORICI 

MEDITATIViE  ORATIONES. 

I 

Contemplatur  anima  praescientiam  Dei,  praedestinationem 
ac  reprobationem. 

c(  0 Altitudo  sapientiae  et  scientiae  Dei  : quam  incom- 
prehensibilia sunt  judicia  ejus,  et  investigabiles  viae  ejus ! 
Quis  enim  cognovit  sensum  Domini;  aut  quis  consiliarius 
ejus  fuit  (Rom.  xi)  ? Misereris  enim,  Domine,  cujus  mise- 
reris; sed  misericordiam  praestas,  cujus  misertus  eris.  Nec 
enim  volentis  vel  currentis  est,  sed  miserentis  tui  Deus 
noster.  Resilit  hic  vas  fictile  a manu  ejus,  qui  se  finxit : 
qui  dicit  per  prophetam  : « Ego  feci , et  ego  feram ; » 
resilit  a manu  tenentis  et  portantis,  casurum,  confrin- 
gendum, conterendum;  et  clamat : « Quid  adhuc  quaeri- 

tur  ? Voluntati  enim  ejus  quis  resistit  ? » Et  addidit  : «Quid 
me  fecisti  sic?»  Sic  tibi  dicit,  0 aeterna  sapientia,  vas  fictile 
et  luteum,  vas  contumelia}  et  irae  aptum  in  interitum,  cum 
potius  tremere  ad  te  haberet,  et  orare  te  deberet,  qui 
habes  potestatem,  ex  eadem  luti  massa  facere,  aliud  qui- 
dem vas  in  honorem,  aliud  in  contumeliam.  Sed  perma- 
nent vasa  honoris  et  electionis ; vasa  misericordiae,  quae 
praeparasti  in  gloriam;  quae  non  hoc  dicunt,  sed  agnos- 
cunt te  Creatorem,  et  figulum  suum,  se  autem  lutum 
compactum  in  manu  tua , de  qua , si  ceciderint,  vae  eis , 
quia  confringentur,  conterentur,  et  redigentur  in  nihi- 
lum. Hoc  sciunt;  et  ex  gratia  tua  non  deficiunt.  Miserere, 
Domine,  miserere,  tu  plaster  noster,  et  nos  lutum.  Adhuc 
tamen  quomodocumque  cohaeremus;  adhuc  manu  vir- 
tutis tuae  potamur;  adhuc  de  tribus  digitis  tuis,  fide,  spe 
et  charitate  dependemus;  in  quibus  appendis  molem 
terrae,  soliditatem  scilicet  sanctae  Ecclesiae  tuae.  Misere- 
re , tene  nos , ne  de  manu  tua  cadamus.  Ure  renes  et  cor 
nostrum  igne  Sancti  Spiritus  tui,  et  confirma  quod 
operatus  es  in  nobis,  ne  dissolvamur  et  in  lutum  nos- 
trum vel  in  nihilum  redigamur.  Ad  te  a te  creati  sumus, 
et  ad  te  conversio  nostra;  te  factorem  et  formatorem 
cognoscimus;  tuam  in  disponendo  sapientiam,  in  con- 
tinendo et  conservando  bonitatem  et  misericordiam,  ado- 
ramus et  invocamus.  Perfice  nos , qui  fecisti  nos ; perfice 
usque  ad  formam  plenam  imaginis  et  similitudinis  tua} , 
ad  quam  formasti  nos.  Dicit  tibi  vas  luteum  luto  desti- 
natum , et  vox  ejus  est  cadentis  et  crepantis.  Quid  me 

fecisti  sic  ? Yas  in  honorem  non  hoc  dicit.  Corde  enim 
credit  ad  justitiam , ore  autem  confitetur  ad  salutem  ; 
quia  bonus  bene  omnia  fecisti ; et  ipsum  in  honorem , 
illud  vero  in  contumeliam  bene  fecisti ; utrique  dans  libe- 
rum arbitrium , ut  uterque  non  cogente  necessitate , sed 
spontanea  voluntate  faceret , quod  faceret;  et  proprium 
haberet  virtutis  meritum.  Virtus  enim  est  spontaneus  in 
bonum  bonae  voluntatis  assensus.  Habens  autem  omnium 
scientiam,  praesciebas  de  utroque,  o aeterna  sapien- 
tia , quomodo  libero  arbitrio  uterque  uti  deberet,  qualis- 
que futurus  esset  sui  rerumque  arbiter,  utrique  paratam 
habens  gratiam,  qui  non  eam  in  vacuum  susciperet. 
Praescientia  autem  tua  non  utique  cogit  eos  esse , quod 
futuri  sunt,  tanquam  necessario  sic  sint  futuri,  quia  sic 
eos  esse  futuros  praescisti,  quin  potius  quia  sic  futuri  erant, 
ideo  tu  sciens  omnia,  priusquam  fiant,  etiam  hoc  praes- 
cisti : et  omnino  non  potest  falli  praescientia  tua.  Est 
autem  praescientia  tua,  Deus,  ipsa  sapientia  tua,  quae  ab 
aeterno  aeternaliter  tibi  coest,  etiamsi  nulla  esset  creatu- 
ra, in  qua  sunt  aeternaliter  causae  omnium  quae  fiunt 
temporaliter,  et  ipsa  praescientia  creaturae  in  tempore 
suo  creandae.  Quae  tamen  tibi  futura  non  erat;  quia  in 
consubstantiali  tibi  ipso  Verbo  tuo,  per  quod  factum  est, 
quidquid  est  factum  , vita  erat : sic  existens  in  eo  vita , 
sicut  futura  erat ; sic  omnino  futura,  quia  in  ipso  vita 
erat.  Vita  autem , non  cogens  ut  ita  sit , sed  sic  existens 
in  eo  quod  sic  futurum  sit. 

Quid  igitur  ? Modus  futuri  temporalis,  causa  est  in  Deo 

ejus  quod  est,  id  est  aeternitatis?  Nam  si  sic  non  esset 
futurum  temporaliter,  videtur  in  Verbo  Dei  non  posse 
esse  aeternaliter.  Sed  scientia  vel  praescientia  tua,  Deus, 
ipsa  est  veritas  tua,  quae  dicit  : Ego  sum  veritas.  Et  sicut 
tu,  Deus,  praesciendo,  non  cogis  fieri  quod  futurum  est, 
sic  nec  cogi  potes  praescire,  ab  eo  quod  futurum  est.  Tibi 
quippe  nihil  est  praeteritum,  nihil  futurum;  sed  es  sem- 
per  quod  es  : illud  autem  quomodocunque  sit,  sive 
praesens,  sive  praeteritum,  sive  futurum,  in  verbo  tua 
vita  est.  In  circuitu  impii  ambulant . Collige  te,  o homo, 
a circuitu  erroris  ad  centrum  veritatis.  Vas  luteum  sic 
redigitur  in  lutum  suum , ut  non  eum  cogat  ad  hoc  Dei 
praescientia;  quia  eum  non  latuit  sic  futurum:  quod 
tamen  quia  sic  futurum  praescivit,  in  interitum  praedes- 
tinavit. Praescientia  etiam  Dei,  bonitas  ejus  est  : quae  ab 
aeterno  parata  est  omnibus,  quamvis  non  ab  omnibus 
suscipienda.  A quibus  autem  suscipienda  sit , a quibus 
non,  neque  hoc  alienum  est  a Dei  praescientia,  quae,  sicut 
dictum  est,  quantum  ad  bonitatem  Dei,  omnibus  ab 
aeterno  parata  est,  etiamsi  nulla  esset  creatura.  Bonitas 
enim  haec  Spiritus  Sanctus  est.  Patri,  Filioque  coaeter- 
nus. Unde  in  creatione  mundi:  «Spiritus,  inquit.  Domi- 
ni ferebatur  super  aquas ; » scilicet  omnibus  se  offerens, 
ad  omnes  se  exhibens,  benefaciendo,  et  utilia  providen- 
do, quod  proprium  est  Spiritus  Sancti ; sed  malevolam 
refugiens  animam , in  quam  non  potest  introire  sapien- 
tia. Itaque  praescientia  de  creatura,  quantum  ad  Deum, 
praescientia  est;  quantum  ad  homines,  praedestinatio. 


— 9 — 


Ipsa  est  electio  vel  reprobatio.  Non  vos  me  elegistis ; sed 
ego  vos  (Joan.  xiv).  Praedestinatio  autem  est  gratiae  prae- 
paratio. Gratia  vero,  ipse  est  effectus.  In  quam  cur  unus 
assumatur,  alter  reprobetur;  noli  velle  quaerere,  si  non 
vis  errare.  Si  superbus  es,  non  latet  Dei  praescientiam ; 
nec  effugis  ipsius  providentiam,  qua  praedestinatus  es  in 
poenam  superbis  praeparatam.  Dens  enim  superbis  re- 
sistit; humilibus  autem  dat  gratiam  (Jac.  iv.  ) Superbia 
ergo  et  meritum  est,  et  signum  reprobationis,  sicut  humi- 
litas meritum  et  signum  est  electionis.  Dicat  ergo  luteum 
vas  : Quid  me  fecisti  sic,  id  est,  quare  me  praedestinasti 
in  interitum  ? et  respondet  ei  Veritas  : Ut  secundum  te 
loquar,  quia  praescivi  te  futurum  vas  irae  aptum  in  inte- 
ritum, futurum  fatuum,  qui  nescias,  vel  nolis  salvari; 
superbum,  qui  contemnas  humiliari : ideoque  nihil  jam 
queror,  sed  tu  irremediabiliter  ibis  in  interitum.  Volun- 
tati autem  meae  non  resistis,  cum  sit  voluntas  mea,  ut 
miseris,  id  est,  qui  miseros  se  cognoscunt,  proxima  sit 
misericordia  : potentes  autem  in  iniquitate  potenter  tor- 
menta patiantur.  Nec  nisi  humilibus  volo  misereri  : qui 
misereor,  cujus  misereor.  Perge  quaerere.  Cur  non  dedisti 
mihi  humilitatem  ? Quia  dedi  tibi  quod  majus  est,  arbi- 
trii libertatem , et  tu  ex  ipso  quasi  potens  in  iniquitate , 
dilexisti  malitiam  super  benignitatem  : insuper  etiam 
declinasti  in  me  mala  tua,  et  de  eis  sic  niteris  excusare 
te  ut  velis  accusare  me.  Non  vis,  ut  inveniatur  iniquitas 
tua  ad  odium;  ideo  ibis  in  locum  tuum,  vas  aptum  irae 
in  interitum. 

II 

Sistit  se  Deo  anima,  cupiens  ab  eo  illuminari,  et  SS.  Trinitatem, 
avulsa  a sensibilibus  mente,  cogitare. 

« Accedite  ad  eum  et  illuminamini : et  facies  vestrae  non 
confundentur.»  Confundor,  Domine  Deus,  confundor 
confusione  tetra  et  horribili,  quoties  accedens  ad  te, 
clausam  mihi  invenio  januam  visionis  tuae:  et  pene  mihi 
videor  audire  vocem  illam  terribilem : « Arnen  dico  vo- 
bis: nescio  vos.»  Et  qui  illuminari  a te  desiderabam, 
sic  a dolore  cordis  mei,  et  perturbatione  sensus,  totus 
tenebresco,  ut  pene  mihi  melius  fuisse  videatur,  non 
accessisse.  Quis  enim  me  consolabitur,  si  desolare  tu  vo- 
lueris? Abeant  et  pereant  omnia  solatia  mea,  quae  tu 
non  es,  vel  ex  te  non  sunt.  «Vae  soli,»  ait  Salomon. 
Vere  vae  mihi  soli , si  non  fueris  tu  mecum , vel  ego 
tecum.  Beatum  et  beatissimum , Domine,  me  credo, 
si  sentio  te  esse  mecum ; sed  taedet  me  mei,  et  odio  mihi 
sum,  quoties  sentio  me  non  esse  tecum.  Quandiu  sum 
tecum,  sum  etiam  mecum;  non  sum  autem  mecum, 
quandiu  non  sum  tecum.  Et  vae  mihi  quotiescumque  te- 
cum non  sum;  sine  quo  nunquam  esse  possum.  Non  enim 
haberem  subsistere,  quovis  modo  subsistendi,  sive  in  cor- 
pore, sive  in  anima,  nisi  praesente  virtute  tua;  non  deside- 
rarem, non  quaererem  te,  nisi  ex  praesente  gratia  tua;  nun- 
quam invenirem  te,  nisi  occurreret  mihi  misericordia  et 
bonitas  tua.  Sed  cum  in  omnibus  bis  ego  tecum  sum , 
sentio  in  me  operantem  gratiam  tuam : bonum  est  mihi 

quod  sum,,  quod  vivo;  in  Domino  laudatur  anima  mea.  Si 
autem  cum  tu  mihi  benefaciendo  es  praesens,  ego  cogita- 
tione vel  affectu  sum  absens;  sic  mihi  videntur  circa  me 
beneficia  gratiae  tuae,  sicut  circa  mortuum  sollicita  et  offi- 
ciosa cura  sepulturae.  Si  aliquando  sentio  te  transeuntem ; 
non  stas  mihi,  sed  praeteris  me  clamantem  post  te,  sicut 
Chananaeam  illam,  cumque  quasi  clamoribus  importunis 
necessitatis  meae  fatigaris,  objicis  ignominiosae  cons- 
cientiae meae  praeteritam  canis  immunditiam,  praesentem 
impudentiam , et  canem  tuum  a mensa  tua  jejunum  et 
famelicum , et  flagellis  conscientiae  afflictum , expellis, 
vel  abire  permittis.  Ergone  ulterius  accedam?  Utique, 
Domine.  Nam  et  catelli  a domo  domini  sui  cum  flagellis 
ejecti  statim  redeunt,  et  circa  domus  custodiam  vigi- 
lantes , panem  suum  quotidianum  recipiunt.  Expulsus 
redeo,  exclusus  clamo,  flagellatus  obsecro.  Absque  homi- 
nis contubernio  canis  vivere  nescit,  nec  anima  mea 
absque  Domino  Deo  suo.  Aperi  ergo  mihi.  Domine,  ut 
accedam  ad  te,  et  illuminer  a te.  Tu  in  coelis  tuis  habitas, 
et  posuisti  tenebras  latibulum  tuum,  tenebrosas  aquas 
in  nubibus  aeris;  nubemque,  sicut  dicit  Propheta,  «op- 
posuisti, ne  transeat  oratio.  » Ego  vero  in  terra  com- 
putrui, et  aggravavi  contra  me  densum  lutum,  scu- 
tumque cordis;  nec  lucent  mihi  sidera  tua  coelestia ; sol 
obscuratus  est:  luna  non  dat  lumen  suum.  Audio  enim  in 
psalmis  et  hymnis  et  canticis  spiritualibus  magnalia  tua ; 
rutilant  mihi  in  Evangeliis  tuis  dicta  vel  facta  tua;  ver- 
berant assidue  oculos  meos  et  aures,  exempla  servorum 

tuorum ; concutiunt  me  terroribus,  et  vellicant  promissis 
Scripturae  veritatis  tuae,  quae  se  assidue  ingerunt  oculis 
meis  et  strepitu  suo  contundunt  surditatem  aurium  mea- 
rum. Ego  vero  usu  pravo,  et  stupore  nimio  mentis  obdu- 
rui; et  didici,  et  assuevi  contra  solis  splendorem  dormi- 
tare ; non  videre  occurrentia;  in  mari  positus  non  audire 
maris  rugitum,  vel  coeli  tonitruum  mortuus  a corde. 

Usquequo,  Domine,  usquequo?  Usquequo  non  dis- 
rumpis  coelos  tuos  et  descendis,  et  non  concutis  stolidi- 
tatem meam  in  ira  consummationis  tuae,  ut  non  sim 
quod  sum,  ut  sentiam  te  dominantem  Jacob,  et  finium 
terrae , et  convertar  saltem  ad  vesperam , et  famem  pa- 
tiar ut  canis,  et  circumeam  civitatem  tuam,  quae  adhuc 
partim  peregrinatur  in  terris ; sed  ex  majore  parte  sua 
jam  gaudet  in  coelis,  si  forte  inveniam,  qui  me  recipiant 
in  aeterna  tabernacula  deficientem,  nec  proprium  haben- 
tem cubile,  ubi  caput  reclinem  ? Audio  quidem  nonnun- 
quam  vocem  spiritus  tui,  sed  pertranseuntem  quasi  sibi- 
lum aurae  tenuis , et  intelligo  dicentem : « Accedite  ad 
eum,  et  illuminamini. » Audio  et  concutior;  surgensque 
quasi  a somno , et  excutiens  meipsum,  aliquatenus  des- 
tupesco;  os  meum  aperio,  et  attraho  spiritum;  distendo 
sensus  animae  meae , ut  depigrescant;  egredior  de  inte- 
rioribus nocturnae  conscientiae  meae;  exeo  ad  lucem 
orientis  mihi  solis  justitiae.  Sed  cum  somnolentos  oculos 
in  eum  volo  dirigere,  reverberantur  desuefacti  luci.  Et 
ad  insolitum  splendorem  tremente  et  palpitante  pupilla 
rationis  cum  palpebris  suis,  exercitii  manu  detergo  quan- 

tum  possum,  ab  eis  rheuma  diuturnae  somnolentiae.  Si, 
te  donante , invenio  fontem  lacrymarum , qui  in  humi- 
liatae et  contritae  animae  vallibus  cito  solet  exoriri;  lavo 
manus  operationis  et  faciem  devotionis.  Deinde,  sicut 
extendit  accipiter  alas  suas  ad  austrum  ut  plumescat, 
expando  manus  meas  ad  te.  Domine,  et  anima  mea 
sicut  terra  sine  aqua  tibi ; et  sicut  terra  deserta , invia  et 
inaquosa,  sic  in  sancto  appareo  tibi,  ut  videam  virtutem 
tuam  et  gloriam  tuam.  Cumque  oculos  mentis , sensum 
rationis  ad  te  erigo , o sol  justitiae , contingit  milii,  quod 
contingere  solet  ebriis  a somno , vel  infirmis  oculis , ut 
unam  rem  aspicientes,  duos  aut  tres  esse  arbitrentur, 
donec  videndi  processu  incipiant  intelligere , vitium  esse 
oculorum , non  rei , quae  videntur.  Nam  ab  usu  vel  ab 
oblectatione  sensuum  et  sensibilium  expergefactae  animae 
meae  prima  occurrit  imaginatio , quae  assuetam  sensibi- 
libus animam , sensibus  obduratis,  sensibilium  obscurat 
imaginibus : ut  sicut  tota  sensibilibus  solebat  vacare , sic 
nihil  jam  nisi  imaginationem  sensibilium  cogitare  sciat 
vel  intelligere.  Propter  quod  cum  a somno  negligentiae 
expergefactus  subito  respicio  in  Deum , de  quo  me  lex 
divina  instruit,  dicens:  «Audi,  Israel,  Dominus  Deus 
tuus,  Deus  unus  est ; » et  in  eum  a quo  sum  illuminandus 
quae  sum  adoraturus,  vel  oraturus,  dirigere  omnino 
habeam  mentis  intuitum  : occurrit  mihi  Trinitas  Deus, 
quam  fides  catholica  a progenitoribus  mihi  incantata, 
usu  ipso  inculcata , a te  ipso  tuisque  doctoribus  commen- 
data, mihi  demonstrat.  Sed  eam  fatua  animae  meae 

imaginatio  sic  accipit , sic  intuetur,  ut  Trinitatis  nume- 
rum simplici  illi  divinitatis  substantiae  inesse  sommiet: 
quae  extra  omnem  numerum  existens,  in  pondere  et 
numero  et  mensura  omnia  fecit;  et  singulis  in  Trinitate 
personis  quasi  suum  unicuique  locum  deputet,  ut  sic 
Patrem  oret  per  Filium  in  Spiritu  Sancto , ut  de  uno  ad 
alterum  transeundum  sibi  videatur  per  tertium.  Sic- 
que  mens  caligans  in  uno,  dissipatur  in  tribus,  tan- 
quam  tribus  discernendis  instat  vel  uniendis  corporibus. 
Cum  hoc  imaginatio,  id  est  mens  imaginans,  etiam  no- 
lens imaginatur,  vel  imaginatum  invita  et  reclamans 
patitur,  venit  fides  et  reprobat;  ratio  per  fidem  dijudicat; 
auctoritas  condemnat,  pariterque  conclamant  omnia, 
quae  intra  me  sunt,  quod  supra  dictum  est:  «Audi, 
Israel,  Dominus  Deus  tuus,  Deus  unus  est.»  Nam  cum 
et  fides  et  ratio  et  auctoritas  cogitare  me  doceant.  Patrem 
per  se.  Filium  per  se.  Spiritum  Sanctum  per  se ; nihil 
tamen  in  sancta  Trinitate  censent  admittendum,  quod 
tempore,  vel  loco,  vel  numero,  substantiae  faciat  divi- 
sionem, vel  personarum  sonare  videatur  confusionem. 
Sic  enim  astruunt  Trinitatis  unitatem,  ut  solitudinem 
removeant ; sic  Trinitatem  unitatis , ut  in  Deitatis  subs- 
tantia non  recipiant  numeri  pluralitatem.  Omne  enim 
meritum,  omnem  scientiae  prudentiam,  omnemquc 
virtutem  praeveniens  in  nobis  gratia  tua , Domine , dat 
nobis  nostri  tuique  quantulamcumque  cognitionem : ipsa 
Ygro  subjicit  nos  humilitati,  humilitas  auctoritati,  aucto- 
ritas fidei;  fides  instruit  rationem,  ratio  per  fidem  eru- 

dit,  vel  destruit , et  abjicit  imaginationem;  fidem  vero 
non  instruit  ipsa  ad  intelligentiam,  sed  per  fidem  desur- 
sum eam  exspectat  a patre  luminum , a quo  omne  datum 
optimum  est,  et  donum  perfectum.  Intelligentiam  au- 
tem, non  quae  ex  ratione  colligitur,  vel  raciotinatione 
formatur;  sed  quae  de  sede  magnitudinis  tuae  merito 
fidei  adducitur,  et  sapientia  tua  formatur ; similis  omnino 
suae  origini,  quae  veniens  in  mentem  fidelis  tui  ratio- 
nem ad  se  colligit  et  sibi  conformat ; fidem  vero  vivificat 
et  illuminat.  Stat  igitur  oratura  Deum  suum  pavida  et 
stupens  anima,  semetipsam  in  manibus  suis  semper 
portans , quasi  eam  tibi  oblatura ; pavida  a consuetis , 
stupens  ad  insolita,  ad  inveniendum  te  portans  signa- 
culum fidei  tuae;  sed  non  adhuc  inveniens,  cui  illud  re- 
solvat ; vultum  tuum , Domine , vultum  tuum  requirens, 
nec  sciens,  nec  omnino  nesciens  quid  requirat.  Cordis 
sui  phantasmata  de  te  abominatur  ut  idola.  Amat  te, 
qualem  te  sibi  fides  describit;  sed  mens  videre  non 
sufficit.  Ardensque  faciei  tuae  desiderio,  cui  sacrificium 
pietatis  et  justitiae  suae  offerat,  oblationes  et  holocausta, 
cum  differtur,  magis  turbatur.  Et  cum  non  tam  cito 
fidei  tuae,  cui  se  credidit,  impetrat  illuminationem;  in 
tantum  nonnunquam  stupescit,  ut  credere  se  in  te  vix 
sibi  credat,  ut  oderit  se,  quia,  ut  sibi  videtur,  non  te 
amat.  Absit  autem  ut  non  credat  in  te,  quae  sic  anxiatur 
desiderio  tui , ut  non  amet  te,  quae  desiderat  te  usque  ad 
contemptum  omnium  quae  sunt,  et  etiam  sui ! Usquequo, 
Domine,  usquequo?  Tu  si  non  illuminas  lucernam 

meam,  si  non  illuminas  tenebras  meas,  non  eripiar  ab 
hac  tentatione , nec , nisi  in  te,  Deo  meo,  transgrediar 
murum  hunc. 

III 

Anima  desiderium  videndi  Deum  exprimit,  et  circa  objectum  ipsum 
fruendum  exspatiatur. 

Jam  non  audeo  intendere  in  faciem  tuam , Domine, 
quam  desidero  usque  ad  mortem,  quia  dixisti  Moysi  : 
« Non  videbit  me  homo , et  vivet ; » sed  licet  mori  velim 
ut  videam , vel  videre  ut  moriar , operio  tamen  vultum 
meum , sicut  idem  Moyses ; non  audens  respicere  te  con- 
tra te.  Sic  enim  ibi  legitur : « Porro  Moyses  operuit  vultum 
suum : non  enim  audebat  respicere  contra  Dominum.  » 
Nam  forsitam  contra  Dominum  respiceret : si  vellet  res- 
picere Deum,  non  quis,  sed  quid  esset.  Nam  quis  esset, 
audiebat : « Ego,  inquit,  sum  Deus  Abraham,  Deus  Isaac, 
DeusJacob.  » Tamen  eidem  Moysi,  audita  morte  sua, 
eodem  adhuc  desiderio  aestuanti  et  oranti  ostendi  sibi 
gloriam  tuam , respondisti : « Ego  ostendam  tibi  omne 
bonum.  » Et,  o Domine,  ubi  est  omne  bonum,  nisi  in 
vultu  tuo  ? Unde  et  David  eodem  desiderio  ardens  : « Ad- 
implebis me,  inquit,  laetitia  cum  vultu  tuo.»  Ignosce, 
ignosce,  impatiens  est  ad  te  cor  meum ; vultum  tuum 
requiro;  exquiro  faciem  tuam  per  temetipsum,  ne  in 
finem  avertas  eam  a me.  Scio  enim  et  certus  sum,  quia 
qui  ambulant  in  lumine  vultus  tui  non  offendunt,  sed 
secure  ambulant ; quorum  omne  judicium  de  vultu  tuo 

prodit.  Ipsi  sunt,  qui  vivunt;  quia  sic  vivunt,  sicut  in 
exemplari  vultus  tui  legunt  et  intelligunt.  Domine , non 
audeo  respicere  te  contra  te,  ne  amplius  obstupescam. 
Stans  autem  coram  te  sicut  pauper  , mendicus  et  caecus, 
sicut  tu  vides  me  non  videntem  te,  plenum  desiderio  tuo 
pectus , totumque  me  quidquid  sum,  quidquid  possum, 
quidquid  scio , et  hoc  ipsum  quod  post  te  langueo  et  defi- 
cio, offero  tibi ; sed  ubi  te  inveniam  non  invenio. 

Ubi  es,  Domine,  ubi  es?  Et  ubi,  Domine,  non  es. 
Scio  certe  et  certe  certus  sum  quia  hic  modo  mecum  es, 
in  quo  movemur  et  sumus;  et  ex  cujus  saluberrima  prae- 
sentia ardet  et  deficit  in  salutare  tuum  anima  mea.  Scio 
certe  verissime,  sentio  saluberrime,  te  esse  mecum; 
scio  et  sentio , adoro  et  gratias  ago.  Sed  cum  tu  sis  me- 
cum, cur  et  ego  non  sum  tecum?  Quid  obstat?  quid 
impedit?  quid  intercedit?  Si  tu  mecum  es,  bene  mihi 
faciendo ; cur  et  ego  non  sum  tecum,  te  bono  omnium 
bonorum  meorum  fruendo  ? Propter  peccata  mea  ? Et 
ubi  est,  qui  tulit  ea  de  medio,  et  affixit  ea  cruci  suae? 
Num  quia  eum  non  amo  ! Nonne  centies  et  millies  mori 
velim  pro  te  , Domine  Jesu?  Si  hoc  non  sufficit  tibi,  nec 
mihi  sufficit ; quia  nihil  sufficit  animae  meae,  nec  videtur 
sibi  omnino  amare  te,  nisi  fruatur  te.  Frui  autem  te 
non  poterit,  nisi  pro  dono  tuo  et  modo  suo  te  viderit  et 
intellexerit.  Cur  autem  te  non  videt  ? Qui  modo  te  amo 
usque  in  mortem,  tunc  amarem  usque  in  vitam  aeternam. 
Ipsam  , Domine , jam  mihi  spirat  nescio  quis  odor  tuus  : 
qui  saltem  si  perficeretur  in  me , nunc  interim  non 
t.  ii.  2 

quaererem  amplius.  Si  quidem  mittis  mihi  aliquando , 
quasi  quasdam  consolationis  tuae  buccellas;  sed  quid  hoc 
ad  desiderium  famis  meae  ? Obsecro , dic  animae  meae , 
o salus  ejus,  quare  ei  tuum  inspiraveris  desiderium. Num 
ut  tantum  torqueat  me,  discerpat  et  occidat?  Et  utinam 
occidisset.  Obsecro , Domine,  haeccine  est  mea  gehenna  ? 
Et  haec  sit.  Nec  unquam  me  desinat  torquere,  nec  un- 
quam desinam  in  ea  ardere ; nec  in  aliquo  liceat  respirare 
una  die,  una  hora,  uno  momento,  donec  appaream  in 
conspectu  tuo , et  appareat  mihi  gloria  tua,  et  faciei  tuae 
festivitas  aeterna  illuxerit  animae  meae.  Habuerit,  Domine, 
vetus  ille  Moyses  opertum  ad  te  vultum  suum,  et  velatam 
faciem,  formam  gerens  populi  cui  praeerat,  semper  a facie 
Domini  fugientis.  Paulus  tuus,  et  totus  noster,  quia  totus 
tuus,  novi  Testamenti  tuba,  pro  se  loquens,  et  pro  suis  in 
desiderio  et  amore  tuo  discipulis : « Nos,  inquit,  omnes  re- 
velata facie  gloriam  Domini  speculantes,  in  eamdem  ima- 
ginem transformamur,  a claritate  in  claritatem.»  Homo 
iste  tuus  non  fugiebat  a facie  tua;  sed  ad  faciem  tuam. 
Ignosce,  Domine,  ignosce  improbitati  et  importunitati 
meae;  adhuc  audemus,  quia  ardemus.  Ignis  tuus  urget 
nos,  quem  venisti  in  terram  mittere,  et  voluisti  vehe- 
menter accendi.  Obsecro  te  per  omnipotentissimam  boni- 
tatem tuam , per  mansuetissimam  semper  in  nos  patien- 
tiam tuam , patere  me  aliquid  adhuc  quaerentem ; et  dic 
animae  meae  quid  est  quod  desiderat,  cum  faciem  tuam 
desiderat.  Sic  enim  caeca  est,  sic  ad  meipsum  turbata,  ut 
et  desiderio  tabescat,  et  ignoret  quid  desiderat.  Numquid 

vult  te  videre  sicuti  es  ? Et  quid  est,  sicuti  es?  Num  qua- 
lis , aut  quantus  ? Sed  nec  qualis , nec  quantus  es ; quia 
nec  qualitas  nec  quantitas  in  te  est,  qui  es  quod  es.  Quid 
ergo  est,  sicuti  es? Hoc  videre  supra  nos  est;  quia  videre 
quod  tu  es,  hoc  est  esse  quod  es.  Nemo  autem  videt  Pa- 
trem nisi  Filius , et  Filium  nisi  Pater ; quia  hoc  est  esse 
Patri,  quod  videre  Filium;  et  hoc  est  esse  Filio,  quod 
videre  Patrem. 

Sed  sequitur  et  dicit:  «Et  cui  Filius  voluerit  revelare. » 
Voluntas  autem  non  alia  est  Patris,  alia  Filii,  sed  una  et 
eadem  quae  est  Spiritus  Sanctus.  Ergo  per  Spiritum  Sanc- 
tum alicui  amico  Dei,  quem  nimis  honorare  voluerit,  re- 
velat semetipsa  Trinitas  Deus.  Sed  numquid  homo  videt 
Deum,  sicut  Filium  Pater,  vel  Patrem  Filius:  quibus,  sicut 
dictum  est,  alium  alii  videre , hoc  est  non  esse  aliud  et 
aliud,  sed  unum  Deum  ? Sic  omnino,  sed  non  per  omnem 
modum.  Quod  ut  aliquantum  nobis  dilucidius  pateat,  de 
visu  et  naturali  ejus  potentia  videndum  est,  quid  habeat 
physicus  intellectus.  Omnis  sensus  corporeus , ut  sensus 
sit  et  sentiat,  oportet  ut  quadam  sensibili  affectione  aliquo- 
modo  mutetur  in  id  quod  sentit ; visus  scilicet  in  hoc  quod 
ei  fit  visibile,  auditus  in  audibile ; sicque  de  reliquis.  Alio- 
qui  nec  sentit,  nec  sensus  est.  Nisi  enim  rem  sensam  , 
sensu  rationi  renuntiante , anima  sentientis  quadam  sui 
transformatione  mutetur  in  rem,  vel  rei  qualitatem  quae 
sentitur ; nec  sensus  est,  nec  sentire  potest.  Ideoque  si  sen- 
tit, amore  qui  sensus  suus  est,  Deum  bonum ; et  amat,  quia 
bonum  : non  hoc  potest,  nisi  bono  ipsi  affectu  commu- 

nicans,  et  ipsa  bona  efficiatur.  Si  ad  sensum  animae  re- 
vertatur, nonne  hoc  est,  quod  Paulus  dicit : ((Gloriam 
Domini  speculantes,  in  eamdem  imaginem  transforma- 
mur. » Sic  enim  est  quodammodo  de  sensu  animae.  Sen- 
sus enim  animae  amor  est : per  hunc  sive  cum  mulcetur, 
sive  cum  offenditur,  sentit  quidquid  sentit.  Cum  per 
hunc  in  aliquid  anima  extenditur , quadam  sui  transfor- 
matione in  id  quod  amat  transmutatur  : non  quod  idem 
sit  in  natura , sed  affectu  rei  amatae  conformatur,  utpote 
non  bonum  aliquem  amare  potest,  quia  bonus  est,  nisi 
et  ipsa  in  ipso  bono  bona  efficiatur.  Nonne  hoc  est : « Sen- 
tite de  Domino  in  bonitate  ? » Et  Sapientia  : « Scire  enim 
te,  sensus  est  consummatus. » Et  Apostolus  : « Hoc  sentite 
in  vobis,  quod  et  in  Christo  Jesu. » Haec  est  charitas,  qua 
qui  diligit,  « in  Deo  manet,  et  Deus  in  eo.  » 0 charitas, 
charitas,  quae  usque  huc  nos  adduxisti,  ut,  amando 
Deum,  et  Filium  Dei,  dii  et  filii  Dei  nominemur  et 
simus.  Etsi  nondum  apparet , quod  erimus,  cum  appa- 
ruerit, similes  ei  erimus  : quia  videbimus  eum  sicuti  est. 
Domine , bonum  est  nos  hic  esse ; libet  hic  immorari ; et 
utinam  liceret  immori ! Sed  meditantibus  et  loquentibus 
et  scribentibus  de  te,  da,  quaeso,  sensus  sobrios,  verba 
circumcisa  et  disciplinata;  cor  ardens  de  te,  o Jesu,  in 
apertionem  Scripturarum,  quae  de  te  sunt.  Ignosce,  Domi- 
ne, ignosce;  amor  amoris  tui  agit  me;  tu  scis,  tu  vides. 
Non  sum  scrutator  majestatis  tuae,  sed  pauper  gratiae 
tuae.  Obsecro  te  per  dulcedinem  tuae  dulcissimae  man- 
suetudinis, non  opprimat  me  majestas  tua;  sed  sublevet 

gratia  tua.  Ignosce,  inquam,  quia  proprium  est  fidei 
desiderium  visio  Dei : hic  in  aenigmate,  ibi  vero  facie  ad 
faciem.  Non  enim  praesumas,  neque  confidas,  o homo, 
neque  hic  stes,  quisquis  vir  desideriorum  es,  sicut  Da- 
niel;  nec  dicas,  sufficit.  Quidquid  hic  de  Deo  sentis,  quid- 
quid vides , quidquid  de  eo  hic  te  docet  fides,  aenigma 
est : aliud  quidem  obscurius , aliud  autem  expressius. 
Et  ipsum  tamen  quam  dulce  sit,  cum  adest;  quam  desi- 
derabile, cum  videtur  deesse;  sciunt,  qui  sentiunt.  Hic 
est  enim  calculus  habens  nomen  scriptum,  quod  nemo 
scit , nisi  quia  accepit. 

Porro  de  eo  quod  erit  facie  ad  faciem , dictum  est : 
«Non  enim  videbit  me  homo,  et  vivet.  » Nam  et  hic  qui 
videt,  non  vivet,  sed  dicet : «Infelix  ego  homo,  quis  me 
liberabit  de  corpore  mortis  hujus? » Tunc  demum  sperans 
se  esse  victurum,  quando  perfecte  visurus.  Quid  hic 
sensus  ? quid  imaginatio  valet  ? quid  ratio  potest  ? quid 
intelligentia  rationalis?  Nam  etsi  ratio,  Deus,  nos  ad  te 
mittit,  per  se  tamen  te  non  attingit;  nec  intelligentia  ea 
quidem , quae  de  inferioribus  ex  ratione  consistit , ratio- 
nis terminos  excedit , nec  mensuram  habet  pertingendi 
usque  ad  te.  Quae  vero  desursum  est,  quod  sursum  est 
redolet ; nihil  humanum , sed  totum  divinum  : et  ubi  se 
infundit,  rationes  secum  defert  sui  generis,  non  com- 
municantes inferiori  rationi , nisi  in  quantum  eam  ha- 
bent ex  obedientia  fidei.  Haec  in  Trinitate  sancta  nil  divi- 
dit, nil  compingit;  sed  sensum  fidelem  sic  quando,  et 
quantum,  et  quomodo  vult  Spiritus  Sanctus,  perstrin- 


git ; ut  orantes  te  vel  contemplantes  supergressi  nonnun- 
quain  omne  quod  tu  non  es , videant  aliquatenus  te,  qui 
es,  quamvis  non  videant  te  sicut  es;  sed  tamen  medium 
quid  devotae  mentis  demulceat  intuitum,  quod  constet 
nec  de  eis  esse,  quae  tu  non  es,  nec,  etsi  non  sit  omnino 
totum  quod  es,  alienum  tamen  esse , abeo  quod  es.  Sic 
enim  Spiritus  Domini  quietum  et  humilem  suum,  super 
quem  requiescit,  induit  repente,  et  mutat  in  virum  al- 
terum , ut  sensum  intuentis  non  dividat.  Trinitas , non 
confundat  unitas ; non  offendat  Trinitas  pietatem  unum 
Deum  quaerentis  : non  contristet  substantiae  unitas  cha- 
ritatem  Patris  et  Filii  dilectione  gaudentis  ; in  neutro 
conturbet  solitudo  vel  pluralitas  , sed  etiam  ad  hoc 
ei  valeant  unitas  Trinitatis,  et  Trinitas  unitatis,  ut 
pio  et  sobrio  intellectu  comprehendat  non  comprehen- 
dendo majestatem  divinae  incomprehensibilitatis.  Sic- 
que  gustans  et  videns  quam  suavis  est  Dominus,  repen- 
te sic  totus  gustando  dulcedinem  ejus  dulcescit , sic 
vivendo  lucem  veritatis  ejus  lucescit;  sic  de  repentina 
summi  boni  plenitudine  in  gaudio  Sanctus  Spiritus  ex  hi- 
larescit, ut  si  hoc  in  eo  perficiatur,  confidat  se  vitam  ob- 
tinuisse aeternam.  Haec  est  enim,  inquit,  vita  aeterna,  ut 
cognoscant  te  solum  verum  Deum,  et  quem  misisti, 
Jesum  Christum.  Accedite  ergo  ad  eum/et  illuminami- 
ni ; et  facies  vestrae  non  confundentur. 

IV 


Orandi  donum  petit,  statum  suum  priorem,  ac  novissimam 
solitudinem  suam  describit. 

Miserator  et  misericors,  Domine,  patiens  et  multum 
misericors ; suavis  es , Domine , universis , et  misera- 
tiones tuse  super  omnia  opera  tua.  Hortaris  nos.  Domine, 
et  tu,  et  per  tuos  Spiritus  Sanctus  tuus,  ut  oremus  et  vigi- 
lemus in  oratione.  Hortaris  nos,  et  doces  sicut  pius,  sicut 
misericors,  sicut  misereri  desiderans;  et  causam  praeparas 
nobis,  faciens  nobis  judicium  et  justitiam,  ut  orantibus 
nobis  quemadmodum  oportet  orare , quasi  justam  habeas 
causam  miserendi.  Quin  etiam  orandi  formam  ipse  nobis 
dictasti,  ne  in  aliquo  causae  nostrae  deesses,  ipse  judex, 
ipse  advocatus.  E)t  confidenter  nos  petere  j ussisti  in  nomi- 
ne tuo ; et  credere,  quia  quaecumque  petierimus,  accipie- 
mus, et  fient  nobis.  Tibi,  Domine,  hoc  suggerit  tua 
bonitas ; nobis  autem  gravis  incumbit  necessitas  : et 
tamen  , te  hortante  , pigrescimus ; te  dictante , negli- 
gimus;  te  promittente,  non  credimus.  Tu  autem  in 
misericordia  et  miseratione  tua  multa  pigros  et  negligen- 
tes  concutis ; in  patientia  tua  incredulos  dissimulas  : quin 
etiam,  quia  quemadmodum  nos  oportet  orare,  nec  scimus, 
nec  possumus;  mittis  nobis  Spiritum  Sanctum  tuum,  qui 
adjuvet  infirmitatem  nostram,  et  interpellet  pro  nobis 
gemitibus  inenarrabilibus.  Oramus  itaque,  quia  tu  hor- 
taris; petimus  confidenter,  quia  tu  promittis;  statimque 
occurris,  et  orantes  exaudis;  inveniens,  quia  faciens,  in 


quo  nobis  propitieris.  Suavis,  Domine,  universis,  suavitates 
tuas  nobis  multiplicas ; et  miserationes  tuse  super  omnia 
opera  tua  incipiunt  apparere  nobis.  Nam,  tu,  Deus  appro- 
pinquans , et  non  elongans , cum  nobis  incipis  appropin- 
quare, et  consolationes  tuae  laetificare  animas  nostras; 
continuo  ex  odore  et  tactu  saluberrimae  praesentiae  tuae 
emortui  animae  sensus  reviviscunt,  fides  exsultat,  fiducia 
hilarescit,  cor  accenditur,  lacrymae  fluunt,  non  quae 
ignem  accensum  exstinguant,  sed  accendant  amplius. 
Et  cum  Spiritus  tuus  adjuvat  infirmitatem  nostram,  fle- 
mus ubertim  lacrymas  pingues  et  dulces  ex  dulcedinis 
tuae  affectu  : quas  cum  pia  consolationis  manu  detergis, 
fluunt  uberius,  et  fiunt  nobis  panes  die  ac  nocte,  et  fortis 
et  grata  refectio ; quia  dulce  habemus  plorare  coram  te 
Domino  Deo  nostro,  qui  fecisti  nos;  qui  sumus  populus 
tuus,  et  oves  pascuae  tuae.  Ego,  ego,  Domine,  sicut  dicit 
Propheta  tuus,  « Vir  videns  paupertatem  meam ; pauper 
sum,  et  in  laboribus  a juventute  mea;  exaltatus  autem  , 
humiliatus  sum  et  confusus.  Quantas  enim  ostendisti 
mihi  tribulationes  multas  et  malas  : et  conversus  vivifi- 
casti me,  et  de  abyssis  terrae  iterum  reduxisti  me.  Multi- 
plicasti magnificentiam  tuam  : et  conversus  consolatus 
es  me.  » Nam  cum  in  paradiso  tuo  olim  me  creasses, 
ipsumque  lignum  vitae  in  possessionem  mihi  juris  perpe- 
tui donasses,  voluisti  vel  permisisti,  ut  etiam  ad  fructum 
ligni  scientiae  boni  et  mali  manum  mitterem,  ut  quasi 
bonorum  meorum  interiorum  pertaesus,  experirer,  quid 
foris  possem,  Evamea,  carne  mea,  in  hoc  consentiente. 

Gustavi , et  vidi  non  suavitatem  tuam,  sed  confusionem 
meam,  ut  viderem  me  esse,  cujus  turpitudo  velamento 
egeret : cujus  nuditas  ad  occursum  tuum  paveret,  cujus 
libertas  opus  haberet  cohibente  legum  disciplina.  Inven- 
tus enim  sum  in  oculis  tuis  nudus  ab  omnibus,  quae  in- 
tra me  homines  putabant ; turpis  in  occultis  meis , in 
quibus  nec  me  nec  te  latebam ; egens  rectore,  qui  regen- 
dos alios  susceperam.  Ideo, Domine,  abscondi  me  intra 
ligna  paradisi  : ideo  refugi  in  tenebras  meas;  elongavi 
fugiens,  non  tamen  a te,  sed  ad  te,  et  mansi  in  solitu- 
dine : ibi  te  exspecto , qui  salvum  me  fecisti  a pusillani- 
mitate spiritus  et  tempestate.  Posui  in  pulvere  os  meum, 
si  forte  sit  spes;  onager  solitarius  attrahens  ventum 
amoris  mei.  Cumque  totus  mihi  redditus  sedeo  solus  et 
tacens,  nec  audiens  clamorem  exactoris  vel  sonitum 
praelii,  videns  quia  tempus  me  juvat,  et  vaco  vacare 
mihi,  discutio  me  ipsum,  quis  sim,  unde  venerim.  Et 
invenio  me  unum  filiorum  Adam , filium  irae  per  natu- 
ram , sed  ancillae  tuae  sanctae  Ecclesiae  per  gratiam ; 
unum  exsulum  paradisi , habitantem  et  laborantem  in 
terra  maledictionis , cui  maledixisti  in  operibus  Adam  : 
quam  cum  operatus  fuero,  non  dat  fructus  suos,  sed 
spinas  et  tribulos  generat  mihi.  In  sudore  vultus  mei 
vescor  pane  meo,  secundum  serenissimam  sententiam 
justi  judicii  tui,  qua  increpasti  superbos  et  maledictos, 
qui  declinant  a mandatis  tuis. 

0 bone  Creator ! quam  bene  me  creaveras ! quam  glo- 
riose formaveras ! quam  feliciter  locaveras ! Creaveras 

enim  me,  Domine,  sicut  dicit  apostolus  tuus,  in  operibus 
bonis,  quae  praeparaveras,  ut  ambularem  in  eis:  forma- 
veras me  ad  imaginem  et  similitudinem  tuam,  et  loca- 
veras in  paradiso  voluptatis  tuae,  ut  operarer,  et  custo- 
direm illum,  operarer  bonorum  studiorum  exercitiis, 
custodirem,  ne  serpens  irreperet.  Serpens  irrepsit,  Evam 
meam  seduxit,  et  per  eam  me  praevaricatorem  constituit. 
Propter  quod  expulsus  de  paradiso  bonae  conscientiae , 
exsul  factus  sum  in  terra  aliena,  in  regione  dissimilitu- 
dinis. Sed,  o Domine,  qui  omnia  creasti,  et  vidisti  cuncta 
quae  creasti , quia  sunt  bona  valde , numquid  per  opus 
meum  malum  peribit  donum  tuum?  Siquidem  non 
propter  paradisum  me,  sed  propter  me  paradisum  cons- 
tituisti, cum  me  hominem  super  terram  fecisti.  Non  te 
poeniteat,  o Creator,  hominem  me  fecisse  super  terram; 
sed  praecipe,  sicut  ab  initio,  ut  sim  homo  rationalis,  po- 
testatem habens  super  terram  meam , ut  corpus  meum 
subditum  sit  spiritui,  spiritus  tibi.  Non  te  poeniteat 
donatae  homini  dignitatis,  ut  sim  super  bestias  terrae 
meae,  truces  et  indomitos  motus  affectionum  animae; 
reptilia  etiam  cogitationum  humi  repentia,  et  de  veneno 
terrae,  cui  jugiter  inhaerent,  noxia  vel  mortifera;  pisces 
maris  et  volucres  coeli,  cogitatus  scilicet  de  spiritu  hujus 
mundi,  curiosa  saeculi,  altitudinemque  diei  ejus  scru- 
tantes et  sectantes ; jumenta  etiam,  sensus  istos  corporis, 
ad  hoc  ut  secundum  nomen  suum  juvent  nos,  nobis 
concreatos.  Da  nobis,  qui  ea  dedisti  nobis,  ut  patiantur 
frenum  rationis,  zeli  boni  stimulos,  stabulum  disci- 

plinae,  ubi  cibis  suis  pascantur  et  nutriantur,  producenda 
ad  usum,  cum  res  exegerit;  non  autem  silvescere  per- 
mittantur in  latitudine  publici  erroris.  Veniet,  dicit,  qui 
promittit ; veniet  dies,  cum  leo  et  agnus  cubabunt  simul; 
cum,  quae  modo  nocent,  non  nocebunt  in  omni  monte 
sancto  tuo  : jumenta  quoque  pascentur  in  pascuis  uber- 
rimis, non  jam  infirmitatis  nostrae  jumenta,  sed  beatae 
felicitatis  instrumenta. 

Interim,  Domine,  exaudi  coelos,  et  coeli  exaudiant 
terram,  et  terra  exaudiat  vinum,  et  oleum,  et  frumen- 
tum : et  haec  exaudiant  Israel , id  est  semen  Dei , quod 
seminasti  in  nobis.  Lactasti  enim  me,  ut  ait  Propheta, 
Domine,  et  eduxisti  in  solitudinem ; promittens  quia  ibi 
loquereris  ad  cor  servi  tui.  Jam  gratias  tibi,  locutus  es 
semel  et  iterum,  et  aliquoties,  et  dicenti  tibi  animae  meae, 
Deus  meus  es  tu ; respondes  aliquando  placide  ac  benigne : 
Salus  tua  ego  sum.  Et  nunc,  o desiderium  animae  meae, 
vacare  tibi  aliquantisper  desiderans  ipsa  anima  mea,  et 
gustare  et  videre,  quam  suavis  es  Dominus;  precatur 
benignissima  misericordiam  tuam,  ut  ab  omnibus,  quae 
extra  sunt  vel  intra,  pacem  mihi  facias  et  silentium , ut 
in  ea  quae  intra  me  sunt,  jus  mihi  conserves  quod  dedisti; 
exterius  autem  percutias  mihi  foedus  cum  bestia  agri,  et 
reptili  terrae,  et  volucri  coeli : et  arcum , et  gladium,  et 
bellum,  conteras  de  terra  mea : ut  in  pace  fiat  totus  locus 
meus,  et  in  Sion  habitatio  mea.  Da  mihi,  Domine, 
consolationem  solitudinis  meae,  cor  solitarium  et  collo- 
quium tuum  frequens.  Non  enim  ero  solus,  quandiu  tu 

rnecum  eris,  Deus  meus:  sed  si  me  deserueris,  vae  soli : 
quia  si  obdormiero,  non  erit  qui  calefaciat  dormientem ; 
si  cecidero,  non  erit  qui  sublevet  cadentem.  Sed  adhuc, 
o refugium  meum  et  virtus,  deduc  me  ad  interiora  de- 
serti tui,  sicut  duxisti  famulum  tuum Moysen,  ubi  ardet 
rubus  et  non  comburitur,  ubi  sancta  anima,  quae  ad  hoc 
assumi  meruerit,  in  plenitudine  ignis  Sancti  Spiritus 
tota  ardet , sicut  Seraphim  totum  ardens  et  non  combu- 
ritur, sed  purgatur ; et  tunc  primum  melius  subsistit , 
quod  est  miraculum  omnium  miraculorum  tuorum , et 
visio  visionum : ubi  locus  sanctus  est , in  quo  non  statur, 
non  proficitur,  nisi  solutis  corrigiis  impedimentorum 
carnalium  nudis  pedibus,  id  est,  mundis  et  puris  affec- 
tibus incedatur  ; ubi  qui  est,  etsi  non  potest  videri  sicut 
est,  auditur  tamen  dicens : Ego  sum,  qui  sum;  ubi  ope- 
riendus est  vultus  interim,  ne  videat  contra  Dominum , 
sed  in  humilitate  obedientiae  exercendus  auditus,  ut  au- 
diat quid  in  eo  loquatur  Dominus  Deus  suus.  Absconde 
me.  Domine,  interim  in  abscondito  tabernaculi  tui  in 
die  malorum  horum ; in  abscondito  faciei  tuae  a contra- 
dictione linguarum.  Jugum  quidem  tuum  suave,  et 
onus  leve  imposuisti  mihi : et  cum  ostendis  mihi  servi- 
tutis tuae  distantiam ,’et  servitutis  saeculi , blande  et  le- 
niter me  interrogas  utrum  melius  sit  servire  tibi  Deo 
viventi,  an  diis  alienis.  Ego  manum  imponentis  adoro, 
jugum  deosculor,  et  onus  amplector:  et  multum  mihi 
suave  est  sub  eo  sudare.  Multum  enim  et  multo  tempore 
possederunt  me  domini  absque  te,  quorum  jugum  non 

est  suave,  nec  onus  leve.  Tui  juris  esse  cupio,  tuum 
jugum  recognosco , et  onus  leye,  quod  sublevat  me , non 
premit.  Sed  ingrediens  novam  servitutis  tuse  disciplinam, 
videor  mihi  videre  coelos  novos  et  terram  novam ; et 
ecce  mihi  nova  facis  omnia.  Doce  me , Domine , homi- 
nem rusticanum  de  rure  sseculi  venientem , civitatis  tuse 
mores  disciplinatos , et  curise  tuse  venustas  urbanitates ; 
deforma  me  a forma  sseculi , cui  me  conformaveram ; 
conforma  me  civibus  tuis  , ne  inter  eos  deformis  appa- 
ream; doce  etiam  me  linguam  quam  non  novi,  quam 
egrediens  de  terra  ^Egypti  audire  incipio,  sed  inveteratus 
in  terra  aliena,  non  intelligo;  linguam  scilicet,  qua 
loqueris  filiis  tuis,  et  ipsi  tecum.  Fac  me  etiam  intelli- 
gere  nutus  tuos,  quibus  intelligere  facis  intelligentes , 
quse  sit  voluntas  tua  bona,  beneplacens,  et  perfecta. 

Et  jam  anima  mea,  gratias  tibi.  Pater  dulcis;  cum  ei 
loqueris , vocem  tuam  incipit  agnoscere,  sed  non  satis 
intelligit,  quid  ei  loquaris ; quia  vox  tua  nunquam  vacua 
venit , quia  vox  tua  gratia  tua  est , non  sonans  exterius , 
sed  potenter  et  dulciter  interius  operans.  Cum  etiam  ego 
loquor  tibi,  intendo  tibi,  et  in  hoc  etiam  bene  mihi  est : 
et  quaquaversum  eat  oratio,  nunquam  gratis  te  oro  vel 
adoro;  cum  etiam  in  orando  fiat  mihi  retributio  multa. 
Doce  ergo  me.  Sancte  Spiritus,  sine  intermissione  orare, 
ut  des  mihi  in  te  sine  intermissione  gaudere.  Nam,  etsi 
plorat,  cum  orat  pauper  tuus,  pauper  spiritu,  vel  pecca- 
torum suorum  memor,  vel  in  angustiis  constitutus , dum 
vehementius  dolet,  vehementius  gaudet;  sicut  e contrario 

qui  gaudet  in  saeculo,  cum  vehementius  gaudet,  tunc  si 
quid  sapit,  in  occultis  conscientiae  suae  vehementius  tor- 
quetur et  dolet.  Pia  ergo  et  pura  oratio  nunquam  est  sine 
gaudio. 


V 

Diversos  modos  orandi  recenset;  passionem  Christi  et  peccata  sua 
in  memoriam  revocat. 

Cum  ad  jugiter  et  efficaciter  orandum  excitare,  et 
exercitare,  et  assuefacere  cor  meum  desidero,  nullius 
in  hoc  magisterio  malim  erudiri,  quam  tuo,  o Domine 
Jesu , sapientia  Dei  Patris.  Recogito  ergo  modos  oratio- 
num , quibus  orans  coram  hominibus  in  terris  formam 
nobis  dabas  perfectae  orationis : et  invenio  te  aliquando 
quidem  orantem  solum,  aliquando  in  turba,  aliquando 
in  exsultatione  spiritus,  aliquando  in  sanguineo  sudore , 
aliquando  exaltatum  in  cruce.  Exsultatio  spiritus  et  soli- 
tudo orandi , dulcissima  milii  sunt  ad  imitandum : sed , 
nisi  tu  me  praevenias  in  benedictionibus  dulcedinis  tuae , 
locum  quidem  facile  invenio,  sed  non  tam  facile  cor  soli- 
tarium. Exsultatio  vero  spiritus  fit  ex  puritate  conscientiae, 
cujus  ego  mihi  conscius  non  sum,  vel  ex  abundantia 
gratiae  tuae,  cujus  ego  indignus  sum.  Orare  in  turba 
tuum  fuit,  cui  nihil  defuit : quod  tamen,  cum  sic  exigit 
res,  nec  nos  refugimus.  Scio,  Domine,  scio,  quia  perne- 
cessaria esset  mihi  oratio  illa  sanguinea,  et  oratio  crucis ; 
quia,  cum  sentio  quid  oratio  in  me  habeat  exsudare, 
quod  crux  excruciare,  non  quidem  habeo  sanguineum 

sudorem  , sed  sanguineas  lacrymas  exsudat  cor  meum 
in  oculis  tuis.  Nec  invenit  corpus  meum  crucem 
in  qua  crucifigatur,  sed  infelix  anima  mea  super 
omnem  crucis  dolorem  in  seipsa  cruciatur.  Concrucifixus 
tamen  tibi  sum , Domine  Jesu  . utcunque  in  cruce  pro- 
fessionis, quam  de  munere  tuo  quotidie  et  jugiter  tibi 
offero,  quia  munera  tua  data  tua;  sed  de  meae  crucis  de- 
liciis contemplans  passionem  tuae  crucis,  clavis  timoris 
tui  confixus  confundor , et  totus  contabesco ; non  ex  do- 
lore crucis  meae , qui  ex  gratia  tua  jam  mihi  nullus  est , 
sed  ex  dolore  cordis,  quo  considero  opus  tuum  in  medio 
annorum  vivificatum;  in  omnes  annos  et  ante  et  post, 
effectu  redemptionis  clarificatum , cui  nihil  compensari 
potest,  cui  nulla  mors,  nulla  vita  respondere  sufficit; 
quod  tamen  mundus  per  ipsum  redemptus  despicit.  Usu 
enim  ipso  jam  pro  nihilo  habemus  crucifixum  te  videre ; 
cogitare  te  mortuum  et  sepultum  : et  quod  amplius  et 
penetrabilius  est  ad  corda  transpungenda,  caesum  alapis 
et  flagellis,  irrisum,  consputum,  clavis  et  lancea  confi- 
xum , spinis  coronatum , potandum  felle  et  aceto , qui  in 
cruce  tua  nonnisi  salutem  nostram  sitiebas.  Te  crucifixo 
terra  tremuit  , nos  ridemus  : coelum  cum  luminaribus 
suis  obscuratum  est,  nos  clarere  in  saeculo  aestuamus : 
petrae  scissae  sunt,  nos  corda  nostra  obduramus : monu- 
menta aperta  reddiderunt  mortuos  suos,  nos  in  stratis 
lasciviae  luxuriantes  sepelimus  mortuos  tuos. 

Tres,  Domine,  in  tempore  passionis  tuae,  si  bene  ad- 
verti, Deo  Patri  obtulisti  orationes,  in  quibus  totum 

constat  esse  inclusum , quod  in  ipsa  passione  tua  pretio 
sanguinis  erat  agendum  pro  te,  pro  amicis,  pro  inimicis. 
Pro  te  quidem  cum  orasti,  non  laborasti;  quia,  sicut 
dicit  Apostolus,  exauditus  es  pro  tua  reverentia.  Orasti 
et  pro  amicis  in  tentationibus  tuis  tecum  permanentibus, 
et  pro  inimicis  crucifigentibus  te,  sed  nescientibus  quid 
facerent...  Ignosce  ergo,  Domine,  in  pretio  pretiosi  san- 
guinis tui,  omnibus  peccatis  meis,  in  quae  incurri  scienter 
et  nescienter  : et  dic  peccatori  tuo,  insinua  pauperi  tuo, 
quid  faciat  pro  eis,  et  maxime  pro  eis,  quae  commisi 
scienter.  Nam  si  omnes  scienter  peccantes  videris  exclu- 
sisse, vae  universo  mundo,  quia  paucissimos  videris 
inclusisse.  «Voluntarie  peccantibus , ait  Apostolus , jam 
non  relinquitur  pro  peccatis  hostia.  Irritam  quis  faciens 
legem  Moysi,  sine  ulla  miseratione  duobus  vel  tribus 
testibus  moritur.  Quanto  magis  putatis  deteriora  mereri 
supplicia,  qui  Filium  Dei  conculcaverit,  et  sanguinem 
Testamenti  pollutum  duxerit  , in  quo  sanctiflcatus  est,  et 
spiritui  gratiae  contumeliam  fecerit?  Scimus  enim  qui 
dixit : « Mihi  vindictam  , ego  reddam  ( Heb . x).  t Vere, 
Domine,  voluntarie  post  acceptam  veritatis  notitiam  et 
multum  peccavi , et  spiritui  gratiae  contumeliam  feci ; a 
quo  gratis  in  baptismo  accepta  remissione  peccatorum, 
post  acceptam  notitiam  veritatis  reversus  sum  ad  ea , 
sicut  canis  ad  vomitum.  Sed  numquid  te,  Fili  Dei,  con- 
culcavi? Conculcavi,  si  negavi,  quamvis  nec  arbitrer 
Petrum  conculcasse,  quem  contigit  negasse:  qui  tunc 
ardentissime  te  diligebat , etiam  cum  semel,  et  iterum, 

et  tertio  te  negabat.  Num  sanguinem  Testamenti  pollutum 
duxi  ? Qui  hoc  sentit,,  anathema  sit.  Absit  ut  unquam  hoc 
senserit  cor  meum  ! Absit  ut  unquam  hsec  confessio  tran- 
seat per  os  meum ! 

Non  quod  Satanas  aliquoties  non  expetierit  fidem 
meam , ut  cribraret  sicut  triticum , sed  oratio  tua  usque 
ad  me  pertigit , ut  nunquam  deficeret  a te  fides  mea. 
Virtus  est  voluntarius  assensus  animi  in  bonum.  Tu  scis 
quam  voluntarium  semper  eum  habui  in  fidem  tuam; 
tu  conserva  eum  mihi  usque  in  finem.  Semper  in  te  cre- 
didi ; nunquam  te  negavi;  semper  te  amavi,  etiam  cum 
in  te  peccavi.  Poenitet  me  peccati  mei  usque  ad  mortem, 
sed  amoris  tui  non  me  poenitet,  nisi  quia  etiam  tunc  non 
sic  te  amavi,  sicut  debui ; quia  si  sic  te  amassem , non 
peccassem.  Sed  heu  ! quam  timeo  ne  hoc  ipsum  quod 
tunc  te  amavi , proveniat  mihi  in  judicium  ; quia,  si  tam 
grave  est  peccare  post  acceptam  notitiam  veritatis,  quam 
gravissimum  post  gustum  boni  tui , post  acceptam  dul- 
cedinem tuae  dilectionis ! Nam  etiam  in  ipsa  pueritia  mea 
puer  impurus  jam  ex  gratia  tua  te  amabam,  et  tamen 
non  pueriliter  in  te  peccabam.  Extunc  usque  nunc  nun- 
quam cessavi  peccare,  nec  tu  mihi  benefacere.  Quid 
restat,  nisi  ut  dicatur  mihi : « Recepisti  bona  in  vita  tua.  » 
Sed  converte.  Domine,  judicium  tuum  in  misericordiam, 
et  de  peccato  damna  peccatum,  ut  qui  juste  me  damnare 
habes , pro  tantillo  amore  quo  tunc  te  amabam,  accepta 
nunc  ex  gratia  tua  plenitudine  amoris  tui,  veniam  in 
judicium  tuum,  et  appaream  in  sancto  tuo  , et  in  oculis 
T.  ii.  3 

misericordiae  tuae,  ea  ratione  qua  apparuit  peccatrix  illa, 
de  qua  dixisti : « Dimittuntur  ei  peccata  multa,  quoniam  di- 
lexit  multum. » Sed  primum  dignare  cor  meum  igne  amo- 
ris tui  perfecti  incendere,  exsudet  a me  magnus  ejus  ardor, 
et  excoquat  omne  peccati  venenum ; exploret  et  diluat  la- 
crymis  oculorum  meorum  omne  conscientiae  meae  conta- 
gium; excruciet  crux  tua  quidquid  concupiscentia  carnis, 
concupiscentia  oculorum  et  superbia  vitae  longo  negligen- 
tise  meae  situ  est  contractum ; pereat  ab  increpatione  vul- 
gus tui , quidquid  ex  voluntate  carnis  vel  consensu  men- 
tis, incensum  est  et  suffossum.  Domine,  qui  vult  audiat, 
et  irrideat  me  confitentem ; videat  cum  peccatrice  tua 
ad  pedes  misericordiae  tuae  jacentem,  lavantem  lacrymis 
cordis  , et  unguento  piae  devotionis  ungentem.  Eat  omnis 
substantia  (mea,  quantulacumque  est,  sive  in  corpore, 
sive  in  anima,  in  pretium  placiti  tibi  unguenti,  quod  effun- 
dam super  caput  tuum  , cujus  caput  Deus ; et  super  pedes 
tuos,  cujus  pars  ima  humiliatis  nostrae  natura  est.  Mur- 
muret Pharisaeus  : tu  miserere  mei,  Deus  meus.  Fremat 
in  me  dentibus  fur  loculos  habens,  dum  tibi  placeam, 
non  magni  pendo  cui  displiceam.  Sit  tibi , o amor  cordis 
mei , quotidiana,  imo  continua  haec  unctio  mea ; quia , 
cum  ungo  te,  ungoetiam  me.  Natura  quippe  mea  nequi- 
tiae inveteratae  respondens  duritiam , facta  est  sicut  uter 
in  pruina;  quae  nisi  unguenti  hujus  suavitate  continua 
demulceatur,  rigescit,  durescit,  et  crepat,  et  effundit, 
si  quid  boni  tui  intus  habere  videtur. 

Dixisti  : «Quod  habuit  haec  fecit. » Da  mihi.  Domine, 

fideliter  facere  tibi,  quidquid  habeo,  quidquid  scio,  quid- 
quid sum,  quidquid  possum ; nihil  milii  reservem.  Tecum 
babeo  causam,  cum  nullo  hominum;  ad  pedes  misericor- 
diae tuae  jaceo,  ibi  jacebo,  ibi  plorabo,  donec  me  facias  au- 
dire vocem  tuam  bonam,  judicium  oris  tui,  sententiam 
justitiae  tuae  et  meae,  quia  a te  mihi  datae,  « dimittuntur  ei 
peccata  multa,  quoniam  dilexit  multum.  » Domine,  per 
omne  judicium,  quod  dedit  tibi  Pater,  praeveni  me  hoc 
merito,  et  judica  me  hoc  judicio,  quia  amore  amoris  tui 
malo  hoc  judicio  justificari  et  salvari,  quam  alio  magni- 
ficari et  glorificari.  Domine,  non  excludas  me  ab  amplexu 
redemptionis  tuae;  qui  per  omnia  desidero  communi- 
care cruci  tuae. 

Tu  dixisti : « Mihi  vindictam  : ego  retribuam. » Nequa- 
quam, o benignissime.  Sed  mihi  vindictam , ut  ego  poe- 
niteam.  Horrendum  est  incidere  in  manus  Dei  viventis. 
Praecipe  quidquid  vis;  sed  da  mihi  intelligere  et  posse, 
quod  praecipis  , qui  jam  in  hoc  dedisti  paratum  cor 
meum , ut  a facienda  voluntate  tua  in  nullo  se  subtrahat 
cor  vel  corpus  meum.  Tu  cognovisti  sessionem  meam , 
et  resurrectionem  meam,  et  omnia  mea  novissima  et  an- 
tiqua. Deforma  me  a saeculo,  cui  me  conformavi ; forma 
et  conforma  me  gratiae  tuae  ad  quam  confugi,  et  da  cordi 
meo  formam  placitae  tibi  poenitentiae.  Da  etiam  mihi , 
Domine,  fidem  puram  et  devotam,  piam,  fortem  et 
inconcussam,  ut  dicas  etiam  mihi,  gratiam  dans  pro 
gratia  : « Vade , quia  fides  tua  te  salvum  fecit.  » 

YI 

Anima  gaudium  beatorum,  ac  coelum,  id  est  Deum,  et  arcam 
Testamenti,  id  est  humanitatem  Christi  contemplatur. 

« Vidi  ostium  apertum  in  coelo, » ait  beatus  Joannes , 
« et  vox  prima  quam  audivi,  quasi  tubae  loquentis  mecum, 
dicens  : Ascende  huc.  » 0 Domine,  qui  coelum  et  terram 
creasti,  terram  autem  in  peccato  et  opere  Adam  male- 
dixisti, et  tiliis  ejus  deputasti  inhabitandam,  in  qua  qui- 
cumque habitant,  sub  maledicto  sunt,  cum  et  veteris 
maledicti  poenas  luunt  continuas , declinando  a mandatis 
tuis,  novis  quotidie  cumulantur,  de  quibus  dicitur  : 
« Maledicti  qui  declinant  a mandatis  tuis, » pertaesus  tot 
maledictionum  novarum  et  antiquarum  , quibus  et 
quae  non  rapui,  cogor  exsolvere,  et  quae  rapui,  cum 
multiplici  fenore  exigor  : quam  libenter,  quam  deside- 
ranter  fugerem  de  terra  nostra  in  coelum  tuum,  quod 
semel  mundatum  a superbia,  projecto  inde  superbo,  tibi 
retinuisti,  si  ascensum  invenirem  et  ostium  apertum. 
Audio  nihil  esse  ibi  malorum  omnium  quae  hic  patimur ; 
non  esse  ibi  matutinum  et  vesperam,  matutinum  laetitiae 
non  demorantis , vesperam  demorantis  fletus,  quorum 
exitus  tu  scis  quantum  me  delectaret ; sed  unam  ibi  esse 
diem  de  visionis  tuae  continua  gloria  festivam,  feriatam 
ab  omnibus,  quae  festum  vultus  tui  interturbare  possint. 
Audio,  quia  ignis,  grando,  nix,  glacies,  spiritus  pro- 
cellarum , illuc  non  ascendunt , quae  ad  affligendos  nos, 
facientia  verbum  tuum , super  nos  huc  assidue  descen- 


— 37  — 


dunt;  nulla  ibi  mors  vel  corruptio  corporum  vel  ani- 
marum , remota  penitus  omnis  perturbationum  pestis , 
una  ibi  virtus,  una  felicitas  et  gaudium,  charitas  tua 
fruens  bono  suo  absque  suspicione  perdendi.  Audio  ad- 
huc festivam  diem  illam  Angelorum  gaudiis  et  laudibus 
celebrem.  Apostolorum  et  Martyrum  coronis  gloriosam, 
et  omnium  bonorum,  qui  ab  initio  tibi  placuerunt. 
Ecclesiam  inibi  congregatam , et  ad  diem  festum  hunc 
perpetuas  fixisse  mansiones.  Quorum  cum  duos  aut  tres 
in  terris  aliquando  videmus  in  nomine  tuo  congregatos, 
te  in  medio  eorum  existente,  si  tam  bonam  et  tam  jucun- 
dam videmus  eorum  cohabitationem , tam  plenam  un- 
guento Spiritus  Sancti , ut  palam  sit  omnibus  tuam  illic 
mandatam  benedictionem,  quanto  maxime  ubi  congre- 
gasti sanctos  tuos , qui  ordinaverunt  testamentum  tuum 
super  sacrificia,  et  facti  coeli  annuntiant  justitiam  tuam? 

Non  enim  solus  ille  dilectus  discipulus  tuus  illuc  inve- 
nit ascensum ; nec  soli  illi  ostensum  est  ostium  in  coelo 
apertum.  Palam  quippe  omnibus  pronuntiasti,  non  per 
praeconem,  vel  per  prophetam  quemlibet,  sed  per  temet- 
ipsum,  dicens  : « Ego  sum  ostium;  per  me  si  quis 
introierit , salvabitur.  » Tu  ergo  es  ostium.  Et  cum 
dicis  : « Per  me  si  quis  introierit,  » omnibus  intrare 
volentibus  videris  apertum.  Sed  si  ostium  patens  in 
coelo  videmus,  nos  qui  in  terra  sumus;  quid  prodest 
nobis,  qui  illuc  ascendere  non  possumus?  Respondet 
Paulus  : c(  Qui  ascendit  ipse  est , et  qui  descendit.  » Quis 
hic  est?  Amor.  Amor  enim  ad  te.  Domine,  in  nobis 

illuc  ascendit , quia  amor  in  te  huc  ad  nos  descendit. 
Quia  enim  amasti  nos , huc  descendisti  ad  nos  ; aman- 
do te,  illuc  ascendemus  ad  te.  Sed  tu  ipse  qui  dixisti : 
«Ego  sum  ostium,»  per  temetipsum  te  obsecro,  aperi 
nobis  temetipsum  ; ut  ostendas  exidentius  cujus  do- 
mus ostium  sis,  quando  et  quibus  apertum.  Domus  ejus 
ostium  est,  sicut  jam  dictum  est,  coelum  est,  quod  Pater 
inhabitat,  de  quo  legitur : » Dominus  in  coelo  sedes  ejus.  » 
Si  quidem  nemo  venit  ad  Patrem,  nisi  per  te,  qui  es 
ostium.  Sed  dicit  quidam  servus  tuus  : Qui  visibilibus 
adhuc  pulchritudinibus  delectantur,  nec  possunt  de  Deo 
spirituale  aliquid  cogitare,  quoniam  terree  praeferunt 
coelum;  tolerabilior  est  eorum  opinio,  si  Deum,  quem 
adhuc  corporaliter  cogitant , in  coelo  potius  esse  credant 
quam  in  terra.  Nam,  o conditor  omnium,  et  locorum 
et  temporum , tu  nec  tempore  moveris,  nec  loco  teneris, 
nec  coelo  corporeo  sustentaris  ne  cadas,  nec  sic  in  eo 
habitas  ut  coelum  et  terram  non  impleas  : ubique  prae- 
sens, si  de  illocali  hoc  dici  potest;  ubique  totus,  si  in 
te  vel  de  te  praedicari  potest  totitas,  in  quo  non  est  parti- 
cularitas.  Tu  ipse  tamen  docuisti  nos  dicere  : « Pater 
noster,  qui  es  in  coelis. » Et  haec  opinio  sic  omnes  com- 
plectitur, ut  ab  omnibus  hominibus,  etiam  judaeis  et 
ethnicis,  in  coelis  Deus  habitare  perhibeatur.  Sed  alia  est 
sententia,  quod  falsum  est,  opinantium;  alia,  quod 
verum  est  proferentium  talibus  rerum  nominibus , ut  et 
ab  intelligentibus  veritas  possit  intelligi , et  opinantes, 
quia  res  sicut  sunt , cogitare  vel  intelligere  non  possunt. 

ex  rerum  nominibus  aliquanto  tolerabilius  permittantur 
opinari.  Unde  Propheta  qui  dicit,  « Deus  autem  in  coelo ; » 
paulo  post  : «qui  habitat,  inquit,  in  Jerusalem. » Ad  te 
ergo  tendentibus,  post  te  anhelantibus  responde,  obsecro. 
Rabbi,  ubi  habitas?  Cito  respondes  et  dicis  : «Ego  in 
Patre , et  Pater  in  me  ; » et  alibi  « in  die  illo  vos  cognos- 
cetis, quia  ego  sum  in  Patre  meo , et  vos  in  me , et  ego 
in  vobis  ; » item  : « Ego  in  eis , et  tu  in  me , ut  sint  con- 
summati in  unum.  » Locus  ergo  tuus  Pater  est,  et  tu 
Patris ; et  non  solum , sed  etiam  nos  locus  tuus  sumus , 
et  tu  noster.  Cum  ergo , o Domine  Jesu,  tu  es  in  Patre , 
et  Pater  in  te , o summa  et  indivisa  Trinitas , tu  tibi 
locus  es ; tu  tibi  coelum  es ; sicut  non  habens  ex  quo , 
sic  non  indigens  in  quo  subsistas , nisi  ex  teipso  in 
teipso.  Cum  autem  nos  inhabitas,  coelum  tuum  sumus, 
utique , sed  non  quo  sustenteris  ut  inhabites  , sed 
quod  sustenteris  ut  inhabitetur ; tu  quoque  coelum  nobis 
existens,  ad  quem  ascendamus,  ut  inhabitemur.  Nostra 
ergo , ut  video , in  te , vel  tua  in  nobis  habitatio , nobis 
coelum  est : coelum  vero  coeli  tibi  aeternitas  tua,  qua  es, 
quod  es  in  teipso,  Pater  in  Filio,  et  Filius  in  Patre;  et 
unitas  qua  Pater  et  Filius  unum  estis,  id  est,  Spiritus 
Sanctus,  non  quasi  aliunde  veniens  et  medium  se  faciens, 
sed  coessendo  in  hoc  ipsum  existens.  Unitatis  vero , qua 
in  nobis  vel  in  te  unum  sumus , auctor  et  ordinator  est 
idem  Spiritus  Sanctus,  filios  Dei  faciens  nos  per  gratiam, 
qui  filii  irae  eramus  per  naturam , dicente  Apostolo  : 
« Videte  qualem  charitatem  dedit  nobis  Pater,  ut  filii 

Dei  cognominemur  et  simus.  » Dono  utique , qui  est 
Spiritus  Sanctus.  Et  post  pauca  : « Gharissimi , nunc  filii 
Dei  sumus : et  nondum  apparuit,  quid  erimus.  Scimus 
quoniam,  cum  apparuerit,  similes  ei  erimus,  quoniam 
eum  videbimus  sicuti  est.  » Nativitas  vero  Filii  de  Patre, 
aeternitatis  natura  est ; nativitas  in  nobis , gratiae  adoptio 
est.  Illa  nec  fit,  nec  facit  unitatem,  sed  ipsa  in  Spiritu 
Sancto  unitas  est , ista  non  est,  sed  fit  per  Spiritum  Sanc- 
tum, in  quantum  similitudine  Dei  insignitur,  equidem 
ultra  modum  naturae  humanae,  sed  citra  essentiam  divi- 
nae. Nam  et  semen  hujus  nativitatis  Spiritus  Sanctus 
dicitur,  de  quo  dicit  idem  Apostolus : « Omnis  qui  natus 
est  ex  Deo,  non  peccat,  quoniam  semen  ipsius  in  eo 
manet,  et  ideo  non  potest  peccare.  » Similitudinem  au- 
tem ipsam  Dei  confert  nobis  visio  ejus , qua  Deum  videbi- 
mus, non  quod  est,  sed  sicut  est;  et  ipsa  est  similitudo, 
qua  similes  ei  erimus.  Nam  videre  Patri  Filium , hoc 
est  esse  quod  Filius ; et  e contrario.  Nobis  autem  videre 
Deum,  hoc  est  similes  esse  Deo.  Haecimitas,  haec  similitu- 
do, ipsum  est  coelum,  quo  Deus  in  nobis  habitat,  et  nos  in 
Deo.  En  autem  coelum  coeli  es,  o' summa  Veritas,  qui  es 
quod  es,  qui  a te  tibi  es, tuus  tibi,  sufficiens  tibi;  cui  nihil 
deest,  nihil  redundat;  apud  quem  nulla  discrepantia, 
nulla  confusio , transitio  nulla , nulla  transmutatio  vel 
vicissitudinis  obumbratio ; nulla  indigentia,  nulla  mors; 
sed  est  ibi  summa  concordia,  summa  evidentia,  summa 
plenitudo,  summa  vita.  Creaturae  autem  tuae  nulla  tibi 
turpitudo  turpis  est ; nec  nocet  malitia ; nec  error  errat ; 


— 41  — 


qui  bonis  suas  singulis  virtutum  vel  beatitudinis  prae- 
ordinasti mansiones  ad  quas  omnino  pervenire  habent , 
quaecumque  impediat  vel  retardet  necessitas,  malisque 
in  malo  suo  terminos  praefixisti , quos  praeterire  non  sit 
potestas,  etiamsi  non  desit  voluntas. 

0 Domine,  haec  altitudo,  hoc  profundum,  haec  sapien- 
tia , haec  virtus ; numquid  hoc  coelum , cujus  tu  es  os- 
tium? Sic  plane,  sic  est.  Unde  et  aperto  ostio,  sicut  dicit 
idem  Joannes  : «Arca  Testamenti  visa  est  in  coelo.»  Quid 
enim  est  arca  Testamenti  recognita  in  coelo,  nisi,  sicut 
dicit  Apostolus,  dispensatio  sacramenti  absconditi  a saecu- 
lis in  Deo,  qui  omnia  creavit?  Tu  enim  vere  arca  Testa- 
menti es,  in  qua  reconditum  est  a saeculis,  et  in  novissi- 
mo tempore  impletum  quidquid  ab  initio  mundi  a sanctis 
omnibus  et  Prophetis  testificatum  est,  lege,  prophetiis, 
signis  et  prodigiis.  Tu  arca  es  circumtexta  ex  omni  parte 
auro  mundo;  quia  in  te  requievit,  teque  totum  complexa 
est  glorificans  sapientiae  Dei  plenitudo.  In  te  est  urna 
aurea  habens  manna,  sancta  et  immaculata  anima,  quam 
corporaliter  inhabitavit  plenitudo  divinitatis;  et  virga 
Aaron  quae  fronduerat , dignitas  sacerdotii  aeterni ; et 
tabulae  Testamenti , quibus  haeres  gratiae  tuae  constitutus 
est  mundus,  gentesque  positae  sunt  cohaeredes,  et  con- 
corporales, et  comparticipes  promissionis  tuae.  Supra  quae 
Cherubim  gloriae,  plenitudo  scientiae;  supra  autem , non 
quasi  dignitate  praeeminentia,  sed  ab  his  portari  et  ful- 
ciri indigentia;  obumbrantia  propitiatorium,  id  est  mys- 
teriorum propitiantis  gratiae  tuae  incomprehensibilitatem 

testantia.  Haec  bona  a saeculis  in  coelo  secreti  tui  abscon- 
dita, in  fine  saeculorum  desideranti  mundo  ostendisti, 
cum  temetipsum  ostium  in  coelo  aperuisti.  Aperuisti 
autem,  cum  apparuit  gratia  tua  omnibus  hominibus, 
erudiens  nos ; cum  apparuit  benignitas  et  humanitas  tua, 
non  ex  operibus  justitiae  quae  fecimus  nos,  sed  secundum 
misericordiam  tuam  salvos  nos  faciens.  Tunc  aperto  coelo 
omne  bonum,  omnis  suavitas  coeli  se  terris  infudit.  Tunc 
quanta  in  te  esset  bonitas  circa  nos,  o Deus,  qui  proprio 
Filio  tuo  non  pepercisti,  sed  pro  nobisomnibus  tradidisti 
eum,  omnibus  palam  innotuit;  cum  notum  fecisti  mun- 
do salutare  tuum,  et  in  conspectu  gentium  revelasti  jus- 
titiam tuam,  quam  in  sanguine  unici  tui  nobis  fecisti ; 
cum  ipse  castam  char itatis  obedientiam  circa  salvationem 
nostram  impendit  tibi,  nobis  autem  obedientiae  ipsius 
charitatem.  Tunc  enim  benedixisti  terram  nostram , et 
ex  tunc  coepit  dare  fructum  suum.  Ex  tunc  ad  coelum 
tuum  strata  est  via  publica , trita  Apostolorum  vestigiis , 
et  martyrum,  et  sanctorum  omnium,  qui  exemplo  et 
gratia  charitatis  accepta  a te,  dilexerunt  te  usque  ad  con- 
temptum sui , et  pro  te  animas  suas  ponere  non  timue- 
runt. Investigabiles  istae  divitiae  gloriae  tuae,  Domine,  penes 
te  latebunt  in  coelo  secreti  tui,  donec  lancea  militis  aperto 
latere  Filii  tui  Domini  et  Redemptoris  nostri  in  cruce } 
redemptionis  nostrae  effluxere  sacramenta,  ut  in  latus 
ejus  non  jam  digitum  mittamus,  aut  manum  sicut  Tho- 
mas,sed  in  apertum  ostium  toti  intremus  usque  ad  cor 
tuum,  Jesu,  certam  sedem  misericordiae , usque  ad 

animam  sanctam  tuam , plenam  omnis  plenitudinis  Dei, 
plenam  gratiae  et  veritatis,  salutis  et  consolationis  nostrae. 
Aperi,  Domine,  ostium  lateris  arcae  tuae,  ut  ingredian- 
tur omnes  salvandi  tui  a facie  diluvii  hujus  inundantis 
super  terram ; aperi  nobis  latus  corporis  fui  ut  ingredian- 
tur qui  desiderant  videre  occulta  Filii , et  suscipiant  pro- 
fluentia ex  eo  sacramenta,  et  pretium  redemptionis  suae. 
Aperi  ostium  coeli  tui,  ut  videant  bona  Domini  in  terra 
viventium  redempti  tui,  qui  adhuc  laborant  in  terra 
morientium ; videant  et  concupiscant,  ardeant  et  currant, 
quibus  factus  es  via,  per  quam  illuc  itur ; veritas  ad  quam 
itur,  vita  propter  quam  itur  ; via,  exemplum  humilita- 
tis; veritas,  puritatis;  vita,  vita  aeterna. 

Haec  omnia  factus  es  nobis,  misericors  Pater,  suavis 
Domine,  dulcis  frater,  qui  sumus  filioli  tui,  quibus  dice- 
bas : « Filioli  mei,  adhuc  modicum  vobiscum  sum  : » 
servi  tui , quibus  dicebas  : « Yos  vocatis  me , Magister  et 
Domine;  et  bene  dicitis;  sum  etenim  : » fratres  tui,  qui- 
bus mandasti,  ut  irent,  ubi  te  viderent.  0 bone  Pater, 
dulcis  frater,  suavis  Domine,  bonus  quidquid  es,  et 
dulcis,  et  suavis,  in  quo  abundat  tota  bonitas,  aperi  nobis 
te,  ut  de  te  usque  ad  nos  manet  tua  suavitas,  impleat 
nos.  Aperi  mihi  te,  qui  es  ostium,  ut  per  te  aliquoties 
affectu,  etsi  adhuc  non  mereor  pleno  effectu,  ingrediar 
in  locum  tabernaculi  admirabilis  usque  ad  domum  Dei. 
Revelasti  enim  aliquando  auriculam  servi  tui , ut  ali- 
quando subaudierit  vocem  illic  exsultationis  et  confes- 
sionis soni  epulantis ; sed  procedere  non  licuit.  Propter 

quod  merito  tristis  es,  anima  mea : merito  conturbas  me. 
Sed  spera  in  Deo , quoniam  adhuc  confitebor  illi , salu- 
tare vultus  mei  et  Deus  meus.  Aperi  mihi . Domine,  ut 
quia  homo  alienus,  non  sum  dignus  adhuc  civis  illic 
ascribi,  donante  te,  vel  aliquoties  vel  aliquantulum  ibi 
liceat  mihi  peregrinari,  ut  videns  videam  gloriam  tuam, 
nec  nisi  expulsus  exeam.  Si  saepius  illuc  meruero  ascen- 
dere, si  aliquandiu  immorari,  si  serius  redire,  inno- 
tescam civibus  tuis,  illis  non  laetantibus,  sed  sicut  laetan- 
tibus omnibus  habitantibus  illic,  quorum  laetitiam  nulla 
verba  exprimunt , quorum  participatio  in  idipsum , nec 
ut  alienum  me  habebunt,  si  aliquando  in  aliqua  tuae 
illius  domus  parte  jubeas  me  inter  eos  requiescere. 
Domine,  inquietum  et  impatiens  est  ad  te  cor  meum,  nec 
extra  te  requiem  ei  invenio.  Propter  quod,  cum  expellor 
a coelo,  a taedio  vitae  meae  libet  etiam  me  aliquando  des- 
cendere ad  infernum  viventem  (ne  contingat  me  illuc 
descendere  morientem),  ut  videam  quid  etiam  ibi  aga- 
tur. Sed  cum  in  primo  ejus  limine’  scriptum  invenio , 
quia  in  inferno  non  est  qui  confitebitur  tibi,  anathema 
ei  dicens,  inde  refugio.  Audio  intro  fletum  oculorum  et 
stridorem  dentium;  sed  non  mihi  contingat.  Domine, 
usque  illuc  descendere.  Ad  te,  Domine,  ad  te  oculi  mei 
semper,  qui  habitas  in  coelis;  ad  domum  tuam,  ad  civi- 
tatem tuam,  Jerusalem,  unde  ad  nos  descendisti;  cujus 
tecum  tam  mirabile  exemplar  nobis  detulisti.  A quo 
accensus,  ardenter  et  cupide  saepe  illuc  recurro.  Si  te 
pstium  invenio  apertum,  ingredior;  et  bene  mihi  est. 

quandiu  licet  : si  clausum  invenero , confusus  redeo.  Et 
prohibitus  videre  gloriam  tuam,  remittor  miser  in 
domum  meam,  et  cogor  pati  domesticam  et  familiarem 
paupertatem  meam.  0 si  videbo,  o si  durabo,  o si 
unquam  aliquando  audiero  : « Intra  in  gaudium  Domini 
tui ; » ut  sic  introeam,  ut  ultra  non  exeam.  Potens  es.  Do- 
mine, et  veritas  tua  in  circuitu  tuo.  Perfice  quod  fecisti, 
dona  quod  promisisti. 

VII 

Anima  videndi  Dei  desiderium  exprimit. 

« Tibi  dixit  cor  meum  : Exquisivit  te  facies  mea  : 
faciem  tuam.  Domine,  requiram.  Ne  avertas  faciem  tuam 
a me;  ne  declines  in  ira  a servo  tuo.  » Comparare  qui- 
dem faciem  meam  faciei  tute,  Domine  Deus,  inspector  et 
judex  cordium,  temerarium  nimis  videtur  et  insolens, 
cum,  si  introieris  in  judicium  cum  servo  tuo,  non  habeat 
facies  injustitiae  meae,  nisi  fugere  a facie  justitiae  tuae. 
Sed  si,  donante  te,  charitas  ardens  excusaret,  humilitas 
pia  adjuvaret  paupertatem  meam;  fugiant  qui  oderunt, 
ego  non  fugerem  a facie  tua.  Altera  enim  praesumit, 
altera  nutrit  fiduciam.  Harum  ego  conscius  mihi  non 
sum,  sed  amicum  profiteor.  Si  enim  interrogas  me, 
sicut  interrogasti  Petrum  : « Amas  me,  » dicam  plane, 
dicam  confidenter  : Domine,  tu  omnia  nosti ; tu  scis  quia 
volo  amare  te.  Quod  etiam  sic  vult,  ut  nihil  sic  velit  cor 
meum,  quam  amare  te.  Humilitatem  etiam  amplector, 
quam  diffiniunt  diffinientes,  comtemptum  propriae 

excellentiae  : sed  dum  quasdam  excellentiarum  minutias 
nonnunquam  inscius  incurro , vel  cum  offeruntur,  non 
satis  cito  me  inde  excutio,  optime  scio,  quia  humilis  non 
sum.  Est  alia  humilitatis  species,  scilicet  notitia  sui,  in 
qua  si  judicor,  secundum  ea  quae  in  me  novi , actum  est 
de  me  : et  malo,  ut  aiunt,  omine  tetendi  pedem  in  justi- 
tiam judicii  tui.  Si  autem  hoc  apud  te  virtus  judicatur, 
si  peccatum  meum  coram  me  est  semper,  hujus  virtutis 
non  omnino  expertem  me  arbitror : cum  etiam  nolenti 
mihi , et  rebus  melioribus  intento,  sic  saepe  foeda  pecca- 
torum meorum  facies  mentis  meae  oculis  se  ingerat,  ut 
propter  ipsa  me  oderim.  0 Domine,  quid  multa  dicam 
de  ignominiosa  facie  conscientiae  meae  ? Qualiscumque , 
quomodocumque  sit;  sic  tota  ejus  facies  tuam  faciem 
desiderat,  ut  omnia  quae  sunt  vitae  hujus,  ipsamque 
vitam,  prae  amore  ejus  fastidiat  et  despiciat;  nec  curet 
omnino  quid  videar,  dum  te  videat. 

Sic  interim,  o visu  desiderabilis!  exquirit  te  facies 
mea;  faciem  tuam  requiro,  ne,  obsecro,  avertas  eam  a 
me.  Sed  doce  me  interim,  o aeterna  sapientia,  illustra- 
tione ipsius  vultus  tui,  quae  sit  ista  facies  et  facies;  quia 
licet  desiderio  alterius  ad  alteram  contrabescam,  neutram 
tamen  satis  novi.  Scio  enim  quia,  si  non  est  datum  Paulo 
apostolo  ut  videret  in  hac  vita  te  facie  ad  faciem,  et 
dilecto  discipulo  tuo , sicuti  es , quod  sic  diligenti  et  sic 
dilecto  non  conceditur,  non  sani  est  capitis,  a quo  hoc 
speratur  vel  quaeritur.  Tamen  ubi  audio  in  David  faciem 
et  faciem,  non  possum  desperare,  quod  audio  de  te  ali- 

quem  sperare  : non  quod  oblitus  sim,  quis  sim;  sed 
spero  de  indulgentia  misericordiae  tuae  : et  quia  licet 
misere  in  hoc  proficiam,  nollem  te  minus  amare  ab  ullo 
te  amante.  Nam  licet  Moysi  videatur  esse  negatum,  quod 
tamen  David  nullo  modo  erat  desperatum;  tamen  de 
eodem  Moyse,  caeterisque  patribus  cantat  et  psallit  iste 
David  : Quia  « non  in  gladio  suo  possederunt  terram , et 
brachium  eorum  non  salvavit  eos ; sed  dextera  tua , et 
brachium,  et  illuminatio  vultus  tui.  » De  seipso  etiam. 
Domine,  inquit,  in  voluntate  tua  praestitisti  decori  meo 
virtutem.  « Avertisti  faciem  tuam  a me,  et  factus  sum 
conturbatus.  » Eam  ergo,  dulcissime,  faciem,  quam 
avertisti  aliquando  a sancto  David,  et  factus  est  contur- 
batus, converte  ad  me,  et  ero  consolatus;  quam  prius- 
quam avertisses  ab  eo , in  voluntate  tua  praestitisti  decori 
ejus  virtutem.  Et  possideat  terram  meam  dextera  tua,  et 
brachium  tuum,  et  illuminatio  vultus  tui,  quae  terram 
patrum  possedit,  in  quibus  complacuisti.  Nam  de  vultu 
tuo  et  facie  tua  neminem  audio  tam  saepe , tam  familia- 
riter agere  et  loqui  quam  David  : nec  credendum  est 
eum  vultus  tui  inexpertum,  de  quo  precatur  omne  judi- 
cium suum  prodire,  et  cum  vultu  tuo  laetitia  se  praesumit 
adimplendum.  Qui  etiam  beatificans  beatum  populum, 
qui  scit  jubilationem  : « Domine,  inquit,  in  lumine 
vultus  tui  ambulabunt. » Quam  attentius  possum,  o Deus 
cordis  mei,  consulens  ipsum  vultum  tuum,  ut  de  eo 
super  hoc  judicium  meum  prodeat,  conclamante  in  hoc 
omni  conscientiae  meae  assensu,  vultum  tuum  hunc,  et 

faciem  tuam  invenio  esse  notitiam  veritatis  tuae;  cui 
beatus  populus  tuus  facies  exhibens  bonae  voluntatis, 
jubilat  gaudium  in  Spiritu  Sancto,  et  magni  anni  jubi- 
laei festum  in  contemplatione  et  fruitione  ipsius  veritatis 
tuae;  in  cujus  etiam  lumine  ambulat,  gressus  suos  et 
omnia  sua  dirigens  secundum  judicia  justitiae  tuae.  Est 
quidem  alia  facies,  et  alius  vultus  notitiae  tuae , de  qua 
dictum  est  ad  Moysem  : « Facies  mea  non  videbitur  tibi : 
non  enim  videbit  me  homo  et  vivet : » visio  vel  scientia 
divinae  majestatis  tuae,  quae  in  hac  vita  melius  nesciendo 
scitur,  et  scire  aliquem,  quomodo  eam  nesciat,  haec  in 
hac  vita  summa  ejus  scientia  est.  Sed,  o Domine,  licet 
tenebras  ignorantiae  nostrae  et  caecitatis  humanae  posueris 
latibulum  faciei  hujus;  tamen  in  circuitu  tuo  taberna- 
culum tuum,  luminosi  scilicet  tui,  sancti  aliqui  fuerant, 
qui  de  luminis  et  ignis  tui  contubernio  lucentes  et 
ardentes,  verbo  et  exemplo  caeteros  illuminabant  et 
accendebant,  et  hujus  supereminentis  notitiae  tuae  so- 
lernne  gaudium  in  futura  nobis  vita  denuntiabant,  qua 
videberis  sicuti  es,  vel  facie  ad  faciem  : interim  vero  per 
eos  fulgura  veritatis  tuae  alluxerunt  orbi  terrae,  et  illuxe- 
runt coruscationes,  ad  quas  hilarescunt,  qui  sanos  habent 
oculos;  commoventur  autem  et  conturbantur,  qui  dili- 
gunt tenebras  magis  quam  lucem.  Nam  manifestatio  hic 
veritatis  tuae,  per  quoscumque  fiat,  sic  est  sicut  sol  tuus , 
quem  facis  oriri  super  justos  et  injustos,  qui  in  suae 
naturae  puritate  permanens,  utitur  rerum  materiis,  sicut 
eas  invenit,  lutum  stringens,  ceram  solvens,  illustrans 

omnem  oculum  et  videntem  et  caecum  , videntem , ut 
illustratus  plus  videat,  caeco  in  sua  caecitate  permanente. 
Sic  et  tu,  o sapientia  Dei  et  lux  veritatis,  cum  venisti  in 
mundum,  per  quem  mundus  factus  est,  illuminasti 
omnem  hominem  venientem  in  hunc  mundum ; sed 
tenebrae  te  non  comprehenderunt.  Quotquot  autem  te 
receperunt,  et  lucem  veritatis  tuae,  dedisti  eis  potestatem 
filios  Dei  fieri. 


VIII 

De  multiplici  facie  hominis,  et  osculo  atque  amplexu  sponsi 
et  sponsae. 

Fulgurans  omnibus,  o sol  justitiae,  lumen  vultus  tui, 
et  veritatis  tuae  splendorem,  sponsam  tuam,  quaecumque 
illa  est,  invitas , dicens : Ostende  mihi  faciem  tuam , 
soror  mea.  Statimque  anima  bonae  voluntatis,  cui  de 
coelo  pax  annuntiatur,  qui  frater  est  Christi,  cujus  ani- 
ma soror  ejus  apellatur,  sicut  est,  sic  in  sancto  tuo  desi- 
derat apparere  tibi,  et  in  lumine  tuo  videre  lumen.  Si 
peccator  est,  ostendit  tibi  faciem  miseriae  suae,  requi- 
rens faciem  misericordiae  tuae ; si  sanctus  est , occurrit 
tibi  in  facie  justitiae  suae,  et  invenit  in  te  faciem  similitu- 
dinis suae,  qua  justus  Dominus  justitias  diligis.  Porro 
cui  frons  est  meretricis,  non  vult  erubescere,  et  fugiens 
veritatem  tuam  incurrit  severissimam  justitiam  tuam. 
Quot  enim  anima  humana  habet  affectiones,  tot  ad  te 
habet  facies.  Tu  autem,  o veritas,  omnes  excipis,  et  om- 
nibus te  mutuans , in  te  ipsa  non  mutaris.  Invenit  in  te 

U 


T.  II. 


— 50  — 


pia  humilitas  familiarem  gratiam ; invenit  ardens  amor 
suavem  olei  materiam ; invenit  humilis  cordis  contritio 
paratam  sibi  a te  justitiam;  invenit  frons  meretricis  con- 
fusionem suam.  Sic,  o summa  justitia,  misericordia  in 
te  et  veritas  obviant  sibi,  cum  veritas  humanae  justitiae  in 
anima  justa,  humiliter  confitetur,  et  tuae  justitiae  veritas 
in  veritate  confitenti  quasi  juste  miseretur.  Et  dum  porri- 
git illa  osculum  justae  confessionis,  tueam  excipis  osculo 
pacis.  Hoc  est  osculum  sponsi  et  sponsae,  cujus  facies  ut 
digna  inveniretur  osculo  tuo,  Domine , tua  facies  cons- 
puta est  ; ut  illius  appareret  decora  et  speciosa,  tua  facies 
alapis  palmarum , et  arundinum  ictibus  facta  est  livida ; 
tua  in  oculis  omnium  saturata  est  opprobriis,  ut  illius 
pulchra  et  speciosa  appareret  in  oculis  tuis.  Quin  insu- 
per fecisti  ei  lavacrum  tui  pretiosi  sanguinis,  in  quo 
lavarentur  filii  Dei,  horribilia  pro  nobis  faciens,  qui 
fecimus  horribilia,  pro  quibus  faciei  summae  justitiae 
in  nullo  satisfacere  potuisset  facies  cujusvis  poenitentiae, 
nisi  eis  quae  pro  nobis  passus  es,  addicta  fuisset  tua  inno- 
centia: et  quia,  cum  esses  filius,  exauditus  es  pro  tua 
reverentia.  Pro  meis  enim  manibus.  Domine,  quae  fece- 
runt quae  non  debuerunt,  tuae  manus  clavis  transfixae 
sunt:  pedes  tui  pro  meis  pedibus,  oculi  tui  pro  illicito 
visu  meo,  aures  pro  auditu,  in  mortem  obdormierunt. 
Lancea  militis  apertum  est  latus  tuum,  ut  de  impuro 
corde  meo  per  vulnus  tuum  totum  aliquando  efflueret , 
quidquid  in  eo  longa  labe  fuerat  incensum  igni  et  suffos- 
sum. Ad  ultimum  mortuus  es,  ut  ego  viverem : sepultus 

ut  ego  resurgerem.  Hoc  est  osculum  dulcedinis  tuae  ad 
sponsam  tuam : iste  est  amplexus  dilectionis  ad  amicam 
tuam.  Vae  ei  qui  hujus  osculi  particeps  non  fuerit  ! Vae 
qui  de  amplexu  isto  ceciderit ! Hoc  osculum  accepit  in 
cruce  latronis  confessio;  hoc  accepit  Petrus , cum  res- 
pexit eum  Dominus  negantem , et  egressus  foras  flevit 
amare  ; et  plurimi  eorum  qui  te  crucifixerunt,  post  pas- 
sionem tuam  ad  te  conversi  , in  hoc  osculo  tibi  confoede- 
rati  sunt.  In  amplexu  isto  exultabat  Maria  illa , septem 
olim  daemoniorum  possessio : de  quo  ceciderat  discipuli 
proditoris  malitia.  In  hoc  amplexu  stringebantur  publi- 
cani et  peccatores:  quorum  conviva  et  amicus  factus  es. 
Illic  Rahab  meretrix  conversa , Babylon  te  sciens , alie- 
nigenae , Tyrus , et  nigri  iEthiopes. 

Quo  autem , Domine 9 trahis  eos,  quos  amplecteris  et 
astringis,  nisi  ad  cor  tuum?  Cor  tuum  dulce  est  illud 
manna  divinitatis  tuae,  quod  intus  habes,  o Jesu,  in  urna 
aurea  supersapientis  animae  tuae.  Beati,  quos  ad  eam 
tuus  trahit  amplexus;  beati,  quos  in  abscondito  abscon- 
diti illius  abscondisti,  in  medio  cordis  tui,  et  scapulis 
tuis  obumbrantur  a conturbatione  hominum,  nec  habent 
spem , nisi  sub  pennis  tuis  protegentibus  et  foventibus. 
Scapulis  enim  virtutis  tuae  obumbrantur,  qui  in  abscon- 
dito cordis  tui  absconduntur;  suaviter  dormientes  et 
dulci  exspectatione  laetantes  inter  medios  cleros  meriti 
sanctae  conscientiae,  et  exspectationis  praemii  promissionis 
tuae;  non  propter  pusillanimitatem  deficientes,  vel  propter 
impatientiam  murmurantes.  Sed  et  qui  se  dulcius  oscu- 

lantur,  mutuo  sibi  suos  spiritus  infundunt : quorum  qui- 
busdam odoribus  dulce  habent  perfundi.  Accipe  tibi, 
Domine,  nec  respuas  totum  spiritum  meum,  quem  totum 
in  te  eff  undo,  qui  totus  olet ; infunde  mihi  totum  tuum,  qui 
totus  quod  est  redolet ; ut  de  tui  suavitate  meus  ultra  non 
oleat;  et  tui  dulcis  odor,  o dulcissime,  semper  ulterius  in 
me  permaneat.  Hoc  est  quod  agitur,  cum  facimus,  quod  in 
tui  commemorationem  nos  facere  praecepisti : quo  in  sa- 
lutem filiorum  tuorum  nil  dulcius,  nil  potuit  provideri 
potentius  : cum  manducantes  et  bibentes  incorruptibile 
epulum  corporis  et  sanguinis  tui , sicut  munda  animalia 
tua  ab  intestino  memoriae  cogitandi  dulcedine , quasi  ad 
os  reducimus;  et  in  novum  et  perpetuum  salutis  nostrae 
effectum  novo  semper  pietatis  affectu  ruminantes , rur- 
sum suaviter  in  ipsa  recondimus  memoria  quid  pro 
nobis  feceris , quid  fueris  passus.  Ubi  dicis  animae  desi- 
deranti: cc  Dilata  os  tuum , et  ego  implebo  illud ; » et  illa 
gustans  et  videns  suavitatem  tuam  sacramento  magno  et 
incomprehensibili,  hoc  efficitur  quod  manducat,  os  ex 
ossibus  tuis,  et  caro  de  carne  tua , ut  sicut  orasti  Patrem 
iturus  ad  passionem;  hoc  Spiritus  Sanctus  hic  operetur 
in  nobis  per  gratiam,  quod  in  Patre  et  te  Filio  ejus  est  ab 
aeterno  per  naturam : ut  sicut  vos  unum  estis,  ita  et  nos 
in  vobis  unum  simus.  Haec  est,  Domine,  facies  tua  ad 
faciem  te  desiderantis ; hoc  est  osculum  oris  tui  ad  os  te 
amantis ; hic  est  amplexus  dilectionis  tuae  ad  amplexum 
sponsae  tuae  suspirantis  tibi  et  dicentis : « Dilectus  meus 
mihi , et  ego  illi : in  medio  uberum  meorum  commora- 

bitur.  » Et : « Tibi  dixit  cor  meum : Exquisivit  te  facies 
mea.  » Nam  si  facies  animae  nostrae  tuam  faciem  non 
requirit,  non  est  facies  ejus  naturalis,  sed  bestialis  aliqua 
larva.  Quis  non  requirat  eam?  Quis  non  infirmabitur 
pro  ea?  Quis  non  languebit?  Quis  non  deficiet?  Quis  non 
morietur?  Miserere,  Domine,  jam  post  eam  mortuus 
fuissem  nescio  quali  morte , nisi  visitatio  tua  custodisset 
spiritum  meum.  E contra  invenit  in  te  inimicus  in  tem- 
pore vultus  tui  clibanum  ignis,  peccator  partem  calicis 
sui,  laqueos,  ignes,  sulphur,  spiritus  procellarum  : super- 
bus potentiam  qua  superbis  resistit;  hypocrita,  lucem 
veritatis  quam  odit.  Et  hi  omnes  propriis  privatorum 
malorum  suorum  faciemus  cauteriatas  habentes  cons- 
cientias, quasi  generalem  habent  faciem  malitiae  impoeni- 
tentis ; et  tu  excipis  eam  in  facie  justitiae  juste  judicantis, 
et  odientes  justitiam  in  odio  iniquitatis.  Quia  enim  proba- 
verunt se  Deum  non  habere  in  notitiam ; tradidisti  eos, 
Deus,  in  reprobum  sensum,  ut  faciant  ea  quae  non 
conveniunt : quae  turpia  sunt  ad  commemorandum  ante 
te;  quae  tamen  impudenter  et  irreverenter  fiunt  ante  te; 
et  de  concupiscentiis  suis  et  filiabus  earum,  et  de  peccatis, 
et  eorum  filiis,  et  filiis  filiorum,  nectunt  sibi  lacrymo- 
sam  illam  duram  et  longam  catenam , de  multitudine 
peccatorum,  quasi  de  connexione  ansularum  ferrearum 
suaviter  interim  stridentem,  sed  insolubiliter  stringentem, 
per  quam  trahuntur  ad  infernum : ubi  nullus  ultra  confi- 
tebitur tibi,  o Deus ; ubi  nulla  spes,  nullus  inde  regressus. 
De  quibus  miror,  si  positis  in  inferno  scire  quoquo  modo 

dabitur,  quantum  sit  bonum  te  fruendi : quod  si  aliquo 
modo  dabitur  eis  scire,  non  puto  in  inferno  majus  esse 
tormentum,  quam  tua  visione  carere.  Sed  heu!  heu: 
qui  horribilia  commiserunt  horribilia  insuper  patientur, 
quia  impoenitentibus  sanguis  tuus , Christe , non  subve- 
niet : quin  potuis  rei  judicabuntur  sanguinis  tui , quem 
peccando  et  non  poenitendo  conculcaverunt.  Haec  est 
facies  furoris  tui , quam  Propheta  pavet , et  tremit  ad 
faciem  eorum , quos  exspectat , sicut  dicit  Apostolus ! 
«Terribilis  quaedam  exspectatio  judicii,  et  ignis  aemu- 
latio, quae  consumptura  est  adversarios.»  Domine  Deus, 
judex  vivorum  et  mortuorum,  isti  sunt  duo  greges  dex- 
terae tuae  et  sinistrae  in  die  judicii  tui.  Et  inter  medias 
sortes  has , et  cleros  hos , sortem  mortis  et  vitae , perdi- 
tionis et  redemptionis,  irae  et  gratiae , ubi  parebo? 

0 veritas , veritas,  per  gloriam  et  majestatem  faciei 
tuae,  ne  abscondas  eam  a me;  sed  fulgura  in  me  totas 
ejus  coruscationes,  ut  in  lumine  ejus  videam  lumen, 
scilicet  quid  facies  mea  sit  ad  tuam,  quid  tua  ad  meam : 
utrum  sicut  est  veritas  in  te,  Jesu,  sic  veritas  sit  in  me 
deponere  me  secundum  pristinam  conversationem  vete- 
rem hominem,  qui  corrumpitur  secundum  desideria 
erroris.  Omnino  enim,  o veritas,  quod  te  quaeram,  scio; 
sed  utrum  vere  quaeram , nescio.  Haec  est  facies  mea  ad 
te,  magnae  miseriae  meae,  et  magnae  caecitatis  meae. 
Licet  enim  consolationes  tuae  nonnunquam  laetificent  ani- 
mam meam;  scio  tamen  quis  fuerim,  modo  autem  nes- 
cio, quid  sim.  Unam  petii  a Domino,  hanc  requiro:  ut 

sicut  ad  te  anxiatur  facies  miseriae  meae ; sic  super  me 
amplius  et  amplius  illustret  se  facies  misericordiae  tuae, 
usque  ad  omnimodam  consumptionem  omnis  miseriae  et 
caliginis  meae. 

IX 

Anima  discutit,  seu  in  judicium  vocat  cogitationes  suas  et  affectus. 

Tanta,  Domine,  est  in  me  miseriae  meae  densitas  et 
immensitas , ut  nec  sufficiam  eam  per  partes  dispicere , 
nec  totitatis  ejus  enormem  faciem  pervidere.  Nam  ecce 
sicut  solet,  caligo  ejus  me  obvolvit:  nec  ad  te  Dominum 
Deum  meum , cui  loqui , quem  audire  desidero , liber 
est  visus , vel  expeditus  auditus.  Sic  mihi  semper  facit , 
sic  a se  me  rejicit  domus  propria  conscientiae  meae.  Num- 
quidhoc  est,  «Tollatur  impius,  ne  videat  gloriam  Dei?» 
Et  cum  mentis  oculis  obtenebratis,  palpando  quodam 
modo  nitor  quo  tendebam , lassata  et  quassata  ardentis 
desiderii  intentione,  de  altis  tuis  in  profunda  mea  recido  ; 
a te  in  me ; a me  subtus  me ; et  resoluta  omni  conatus 
mei  machina , sicut  inane  quiddam  pulveris  projectum 
a facie  terrae  efficior  ventorum  ludibrium  per  phantas- 
mata cogitationum,  voluntatum,  allectionum,  tot  quot 
vultus  hominum,  quot  horarum  momenta,  quot  rerum 
vel  eventuum  incursus  vel  occursus.  »Ideo  cum  facies 
bonitatis  tuae  super  me  semper  intendat  benefaciendo, 
facies  miseriae  meae  stolidam  semper  terram  respiciens 
sic  caecitatis  suae  caligine  obvolvitur , ut  nec  sciat , nec 
possit  coram  te  apparere,  nisi  in  quantum  faciei  veritatis 

omnia  transvidentis  quomodocumque  sit,  non  potest 
latere.  Propter  quod  relinquens  munus  meum  ante 
altare,  indignans  mihi  etexcutiensme,  surgo  in  memet- 
ipso,  et  accensa  verbi  Dei  lucerna  in  indignatione  et 
amaritudine  spiritus  mei  ingredior  tenebrosam  domum 
conscientiae  meae ; quasi  pervisurus  unde  tenebrae  istae , 
unde  caligo  odibilis,  dividens  inter  me  et  lumen  cordis 
mei. 

Et  ecce  quasi  quaedam  muscarum  pestis  ruens  in  ocu- 
los meos , et  pene  exturbans  me  a proprio  conscientiae 
meae  domicilio.  Ingredior  tamen  sicut  in  rem  juris 
mei;  et  ecce  cogitationum  turba  tam  procax,  tam 
indisciplinata , tam  varia,  tam  confusa,  ut  discernere  eas 
non  sufficiat  cor  hominis,  quod  eas  genuit.  Resideo  ta- 
men quasi  judicaturus  eas.  Jubeo  eas  stare  prope  me,  ut 
vultus  singularum  nationesque  dignoscam,  singulis  suum 
apud  me  locum  daturus.  Priusquam  perspiciam,  prius- 
quam dignoscam,  dissiliunt,  et  aliae  pro  aliis  se  offerentes 
irridere  videntur  judicantem.  Indignor  et  irascor  mihi. 
Exsurgo  quasi  severius  in  eas  acturus  pro  potestate, 
sicut  in  regno  meo.  Adduco  mihi,  et  quasi  ad  consilium 
assidere  mihi  facio,  quas  certas  et  stabiles  aliquando 
expertus  sum , haustas  de  fontibus  Salvatoris : ipse  ju- 
dex , ipse  accusator , ipse  testis.  Secerno  in  partem 
immundas  et  pessimas,  quasi  indignas  audiri,  absque 
omni  judicio  damnandas,  et  debita  poenitentiae  poena  plec- 
tendas. Otiosas,  odiosas,  quasi  quasdam  muscarum  im- 
portunitates abigo.  Admitto  interim  quasi  rationabiliter 

audiendas  et  emittendas ; negotiosas  vel  occupatorias , 
sua  eis  tempora , suaque  loca  distribuens.  Quae  dam- 
nantur judicio  propriae  conscientiae , absque  murmure 
suam  suscipiunt  sententiam.  Otiosae  rem  videntes  serio 
actitari , diffugiunt , vel  efficiuntur  lentiores;  verentes 
interturbare  quae  geruntur.  Negotiosae  se  negligi  videntes, 
et  sicut  causis  suis  cessantibus  ad  modicum  utiles , jam 
prope  inter  otiosas  computari  se  erubescentes,  recedunt. 
Sic  ergo  discussa  aliquantisper  cogitationum  caligine, 
converto  me  ad  earum  originem,  ad  ordinandam  scilicet 
affectuum  disciplinam , et  invenio  necessitate  solitudinis 
in  quam  transfugi,  obstructos  eis  aditus  et  exitus,  in  his 
quae  carnis  sunt:  quos  si  invenirem  patentes,  confiteor 
miseriam  meam,  suspectissimam  haberem  infirmitatem 
meam.  Sed  et  princeps  eorum  famor,  per  gratiam  ejus 
qui  me  confortat,  uni  illi,  quam  peto , assidue  vacans 
omnem  eorum  turbam  sibi  redigit  in  servitutem : leges 
dat,  modos  informat,  praefigit  terminos,  quos  praeterire 
non  licet.  Jam  ergo  discussa  omni  caligine , saniores  in 
te  oculos  converto , o lux  veritatis ; et  exclusis  omnibus, 
tecum,  o veritas,  me  includo;  et  abscondens  me  in 
abscondito  vultus  tui,  secretius  et  familiarius  te  alloquor ; 
et  omnes  conscientiae  meae  sinus  tibi  aperiens,  et  pro- 
jecta veste  pellicea  Adae,  quam  ei  fecisti  ad  protegen- 
dum opprobrium  confusionis  suae,  nudum  me  sicut  me 
creasti,  tibi  exhibens,  aio : Ecce  me.  Domine,  non  qua- 
lem me  fecisti,  sed  qualem  me  feci,  ex  quo  a te  defeci. 
Ecce  vulnera  mea  recentia  et  antiqua : nihil  subtraho , 

omnia  tibi  expono  , et  bona  tua  et  mala  mea.  Ad 
imaginem  tuam  me  creasti ; in  paradiso  tuo  me  collo- 
casti; in  media  sorte  filiorum  tuorum  locum  nomi- 
natum mihi  dedisti;  ab  ipsa  pueritia  mea  impura 
super  me  lumen  vultus  tui  signasti.  Ego  de  paradiso 
fugi;  pro  loco  quem  dederas  cloacam  inveni , et  in 
ea  me  obvolvi.  Signaculum  vultus  tui  affectu  semper 
tenui , sed  opere  abjeci : quia  sequendo  concupiscentias 
meas  et  vanitates  cordis,  adolescentiam  meam  perdidi : 

et  pene  viam  canis  ingressus  sum.  Semper  autem  spi- 

# 

ritus  meus  te  dilexit:  etiam  cum  caro  neglexit. 

Cum  ab  his  fugerem,  ad  te  confugi;  et  tu  de  saeculi 
voragine  me  extraxisti;  foedus  tecum  pepigi;  juravi  et 
statui  custodire  judicia  justitiae  tuae.  Et  tu  misericordiae 
tuae  sinum  mihi  aperiens,  in  eum  me  collegisti,  in  quo 
cum  suaviter  quiescerem , diem  hominis  vidi  et  concu- 
pivi. Et  emisisti  et  nolentem  et  volentem;  sed  tamen  me 
a te  non  dimisisti.  Si  obliviscebar  aliquando  Dei  mei,  et 
si  extendebam  manus  meas  quo  non  debebam , statim 
interius  omnia  ossa  animae  meae  baculo  disciplinae  tuae 
confringebant  secreti  conscientiae  meae  tortores,  exterius 
vero  supra  dorsum  meum  fabricaverunt  peccatores.  Sic 
cadentem,  resurgentem,  morientem,  reviventem,  multo 
me  tempore  sustinuisti  et  sustentasti.  Cum  ad  ultimum 
et  corpore  deficerem  et  mente , et  de  ventre  inferi  cla- 
marem ad  te , statim  mihi  adfuisti : porrexisti  manum , 
de  lacu  miseriae  me  eduxisti.  Restituisti  in  antiquum,  et 
ampliorem  quam  prius  salutaris  tui  mihi  reddidisti.  Sic 

fui,  Domine , sic  sum  : en  totus  tibi  adsum.  Mala  mea 
quae  patent , nec  te  nec  me  latent : sed  sunt  plura  quae 
me  per  caecitatem  meam  vel  oblivionem  latent , quae  ta- 
men tibi  patent.  Si  bona  in  me  ulla  , incorrupta  nulla, 
quia  plura  mihi  praeripuit  inimicus  : vel  si  hoc  non 
potuit,  quovis  modo  corrupit:  quamvis  plura  ego  mihi, 
quam  inimicus.  Ecce  coram  te  facies  mea,  cujus  nomen 
est  miseria,  ad  faciem  tuam,  o summa  misericordia. 
Angulos  ejus  occultos  et  recessus  non  tibi  occulto;  tu 
scis,  o veritas;  et  precor  te,  ut  coram  te  hoc  sit  veritas. 
Nullum  enim  sic  timeo  sicut  meipsum,  ne  vel  sciens 
vel  nesciens  decipiam  meipsum.  Numquid  non  credo 
te,  non  credo  tibi,  non  credo  in  te,  Deus  meus  ? Non  irri- 
deant me  deffinientes  fines  et  terminos  fidei  meae;  corde, 
ore,  manu,  scripto,  tibi  offero,  lux  veritatis,  scilicet  vo- 
luntarium et  plenum  credendi  assensum  in  omnibus  quae 
de  te  credit  Ecclesia  Catholica.  Hos  fidei  meae  fines,  si 
sufficiunt,  imple;  si  minus  sunt,  supple.  De  spe  autem 
confidenter  dico ; quia  non  vere  credo , si  aliud  spero , 
quam  quod  credo.  Te  credo,  te  spero;  te  mihi  da,  aliud 
non  quaero.  Sed  non  spero,  si  non  amo;  nec  amo,  sinon 
spero.  Ideo,  Pater,  quia  misere  amo  languide  spero. 
Sicque  dum  quod  supercrevit  de  radice  fidei , marcescit; 
ipsa  etiam  radix  lentescit.  Credo  tamen  adhuc  te , et  spero 
et  amo,  o vita  aeterna. 

O patria,  patria,  quam  de  longe  te  video  et  saluto;  ubi 
mala  nulla , bona  omnia.  De  malis  scio , quod  ibi  non 
sint  mala , quae  me  perfecte  docuit  longa  et  taediosa  ex- 

perientia  : de  bonis  vero  quae  ibi  sunt,  in  quantum  longe 
est  experientia  mea,  in  tantum  peregrinatur  ab  eis 
scientia  mea.  Miserere,  Domine,  ecce  occurri  et  direxi; 
exsurge  in  occursum  meum,  et  vide ; notum  fac  mihi 
finem  meum  , et  numerum  dierum  meorum , qui  est, 
ut  sciam  quid  desit  mihi.  In  fide  tua  sto,  in  spe  proficio, 
de  amore  tuo  pauper  assisto  et  mendicus.  0 amor , o 
ignis,  o charitas,  veni  in  nos.  Esto  dux  et  lux,  ignis 
ardens  et  consumens  in  poenitentia  peccatorum.  Paracle- 
tus, consolator,  advocatus,  et  adjutor  in  causis  orationum 
nostrarum.  Ostende  nobis  quod  credimus;  insinua  quod 
speramus;  fac  faciem,  quam  faciei  Dei  comparemus, 
ut  dicamus  : « Tibi  dixit  cor  meum , exquisivit  te  facies 
mea. » 


X 

Incarnationis  et  passionis  Christi  consideratio. 

« Mihi  absit  gloriari  nisi  in  cruce  Domini  nostri  Jesu 
Christi.  » Ad  crucifixum  meum  conversio  mea.  Crux  ejus 
gloria  mea,  qua  frons  mea  insignitur,  hilarescit  mens, 
dirigitur  vita , mors  amatur.  Non  despiciant  me.  Domi- 
ne, super  hoc,  qui  merentur  videre  te  sedentem  super 
solium  excelsum  et  elevatum  divinitatis  tuae,  et  majestate 
tua  replentem  omnem  terram ; quia  et  ea  quae  sub  te 
sunt  humanae  dispensationis  mysteria,  omnis  contempla- 
tionis replent  templum , cujuscumque  sit  magnitudinis. 
Habeant  sancti  Angeli  tui  in  coelis  gloriam  suam ; sed 
nonnunquam  communicent  etiam  nobis  in  terris  suis 

gratiam  suam ; quia  et  de  nostris  adhuc  proficere  amat, 
et  dulce  habet  beata  eorum  perfectio,  cum,  sicut  dicit 
Apostolus,  «innotescit  principatibus  et  potestatibus  in 
coelestibus  per  ecclesiam  multiformis  sapientia  Dei. 
Propter  quod  ignoscant  in  nobis,  Domine , etiam  in  hoc, 
si  amor  tuus  eo  aliquando  nos  abducit,  ut  desideremus 
videre  cum  eis,  quod  cum  eis  amamus  : quibus  nos 
plena  charitate  gratulamur,  videntibus  quod  adhuc  vi- 
dere non  meremur.  Contemplentur  feliciter  in  sapientia 
tua  divinitatis  tuse  majestatem,  quse  ante  medium  nos- 
trum et  post  inspecta,  totum  quidquid  illud  est,  prsete- 
riti  vel  futuri,  intra  prsesens  seternitatis  suse  includens, 
attingit  a fine  usque  ad  linem  fortiter;  media  autem  nos- 
tra , quse  sunt  humanae  dispensationis  tuse , charitative 
constravit,  disponens  omnia  suaviter,  propter  filias  Jeru- 
salem , devotas , sed  infirmas  adhuc  animas : quse  ad 
contuenda  sublimia  illa  nondum  habentes  exercitatos 
sensus,  amant  affici  circa  humilia  tua,  et  resolvi,  sicut 
circa  similia  sibi.  Inter  quas  meum  quoque  spiritum, 
Domine,  docebit  aliquando  te,  qui  spiritus  es,  adorare 
in  spiritu  et  veritate ; carne  jam  adversus  eum  non  con- 
cupiscente, vel  lentius  id  agente.  Sed  nunc  interim,  quia 
non  potest  in  ea  quse  tua  sunt,  sic  fortiter  expediri,  sicut 
ei  expedit,  dispones  ei  quse  sua  sunt,  sic  suaviter,  sicut 
ei  competit.  Cum  enim  sensualis  imaginationis  mese  ru- 
dimenta necdum  supergressus  sim,  permittes  et  gratum 
habebis,  ipsa  mentis  imaginatione  circa  humilia  tua , 
lnlirmam  adhuc  animam  meam  suam  indolem  exercere ; 

scilicet  nascentis  amplecti  praesepia , et  sanctam  adorare 
infantiam , pendentis  in  cruce  lambere  vestigia , tenere 
et  deosculari  pedes  resurgentis , mittere  manum  in  loco 
clavorum,  et  exclamare  : Dominus  meus  et  Deus  meus. 
Et  in  his  omnibus,  sicut  dicit  Job,  visitans  speciem  meam 
non  peccabo , cum  orabo  et  adorabo , quod  imaginando 
videbo,  quod  audiam,  quod  manus  meae  contrectabunt 
de  verbo  vitae.  Audacter  enim  dicam,  in  suavi  disposi- 
tione sapientiae  tuae  hanc  ab  aeterno  provisam  nobis  gra- 
tiam et  de  praecipuis  incarnationis  tuae  causis  hanc  apud 
te  fuisse  non  minimam,  ut  parvuli  tui  in  ecclesia  tua 
lacte  adhuc  indigentes,  et  non  solido  cibo,  nec  spiritua- 
liter,  et  tuo  te  modo  cogitare  praevalentes,  haberent  in 
te  non  ignotam  sibi  formam , quam  in  sacrificio  oratio- 
num suarum  proponerent  sibi  absque  fidei  scandalo,  non 
sufficientes  adhuc  intueri  in  claritatem  illam  divinae 
majestatis  tuae. 

Quapropter,  etsi  jam  te  non  novimus  secundum  car- 
nem, secundum  hoc  tamen  quo  glorificatus  sedes  in 
dextera  Patris  in  excelsis , tanto  melior  Angelis  effectus 
quanto  prae  illis  differentius  nomen  liaereditasti , ipsam 
carnem  nostram , quam  non  adjecisti,  sed  glorificasti; 
quae  est  scabellum  pedum  tuorum , oramus,  adoramus, 
obsecramus , David  nos  ad  hoc  exliortante  et  dicente : 
« Adorate  scabellum  pedum  ejus,  quoniam  sanctum  est. » 
Et  o beatum  illud  Sancti  Spiritus  templum,  de  quo 
exaltatum  in  cruce  Christum  nulla  exterminat  oblivio  et 
recens  semper  decurrit  sanguis  in  salutem  credentis  et 

amantis,  et  jugiter  operatur  quod  postulat  propheta. 
« Redime  me,  et  miserere  mei.  » Toties  enim  redemptio- 
nis nostrae  in  nobis  celebratur  effectus,  quoties  eam  recolit 
supplicantis  affectus.  Sed  quia  neque  hoc  possumus,  ut 
volumus,  ideo  adhuc  amplius  audentes,  proponimus 
nobis  formam  passionis  tuse  ut  habeant  etiam  oculi  car- 
nis, quod  videant,  cui  inhsereant,  non  adorantes  picturae 
imaginem,  sed  in  imagine  passionis  tuae  veritatem.  Cum 
enim  attentius  respicimus  in  imaginem  passionis  tuae 
silente  ipsa,  videris  nobis  dicere  de  cruce  : Cum  dilexis- 
sem  vos,  in  finem  dilexi  vos.  Mors  et  infernus  mordeant 
me  in  mortem  suam;  comedite  vos  amici,  et  inebria- 
mini, charissimi,  in  vitam  aeternam.  Sicque  crux  tua 
linteum  illud  nobis  efficitur,  quod  beato  Petro  ostensum, 
et  quatuor  initiis  demissum  de  coelo;  in  quod  omnes 
intrantes,  et  munda  et  immunda  animalia,  in  coelum 
nos  levari  gratulamur,  in  quo  et  mundamur , qui  sumus 
immundi.  Mediante  namque  imagine  passionis  tuae , 
Christe,  cogitatum  a nobis  circa  nos  bonum  tuum  repente 
nos  transfert  in  summi  boni  affectum.  Cujus  faciem  in 
opere  salutis  tuae  das  nobis  videre,  non  jam  quasi  hu- 
mano conatu  exorta  intelligentia , et  trementibus  oculis 
mentis,  et  refugientibus  lucem  tuam,  sed  placido  amoris 
sensu,  et  bono  usu  videndi  et  fruendi  suavitatate,  sapien- 
tia tua  quae  nostra  sunt  disponente  nobis  suaviter.  Laborat 
enim  qui  ascendit  aliunde.  Qui  vero  per  te  intrat,  o os- 
tium, per  planum  graditur,  et  venit  ad  Patrem,  ad  quem 
nullus  venit  nisi  per  te ; nec  jam  laborat  in  intellectu 

supereminentis  scientiae ; sed  totus  resolvitur  in  suavitate 
bene  affectae  conscientiae.  Et  abundantiore  fluminis  impe- 
tu laetificante  animam  illam,  videtur  sibi  videre  te  sicuti 
es,  dum  de  mirabili  passionis  tuae  sacramento  cogitandi 
dulcedine  ruminat  bonum  tuum  circa  nos,  tantum, 
quantus  ipse  es , vel  quod  ipse  es : videtur  sibi  videre  te 
facie  ad  faciem,  cum  summi  boni  facies  appares  ei  in  cru- 
ce et  opere  salutis  tuae,  et  ipsa  crux  efficitur  ei  ad  Deum 
facies  mentis  bene  affectae.  Quid  enim  melius  praepara- 
tum, quid  suavius  potuit  esse  dispositum,  quam  quod  as- 
censuro homini  ad  Deum  suum,  offerre  dona  et  sacrificia 
secundum  praeceptum  legis,  non  sit  ei  ascendendum  per 
gradus  ad  altare  ejus,  sed  per  planum  similitudinis,  pla- 
cide et  pede  inoffenso  eat  homo  ad  hominem  similem 
sibi , in  primo  ingresso  limine  dicentem  sibi : « Ego  et 
Pater  unum  sumus  : » statimque  per  Spiritum  Sanctum 
affectu  assumptus  in  Deum , et  ipse  Deum  in  seipsum 
excipiat  venientem,  et  mansionem  apud  eum  facientem, 
non  tantum  spirituaiiter,  sed  etiam  corporaliter  per  mys- 
terium sancti  et  vivifici  corporis  et  sanguinis  Domini 
nostri  Jesu  Christi?  Haec  est,  Domine,  facies  tua  ad  nos, 
et  nostra  ad  te,  plena  bonae  spei.  Indue  me  lioc  salutari 
tuo , et  forma  mihi  hanc  faciem  Christi  tui ; quia  impos- 
sibile est , ut  avertas  eam , quotiescumque  in  sancto  tuo 
apparuerit  tibi.  Vade,  o homo,  quicumque  thesaurum 
istum  absconditum  invenis  in  agro  cordis  tui ; venae 
omnia  quae  habes,  et  temetipsum  in  servum  perpetuum, 
ut  possideas  eum  jurehaereditariae  possessionis,  et  beatus 


eris,  et  bene  tibi  erit.  Thesaurus  in  possessione  tua; 
Christus  in  conscientia. 


XI 

Caecitatem  suam  exponit,  cupiens  a Deo  illuminari,  et  pastorale 
onus  abdicare. 

« Deus  virtutum  converte  nos ; et  ostende  faciem  tuam, 
et  salvi  erimus. » Cum  enim  ex  munere  gratiae  tuse , 
Domine , ad  ea  quse  carnis  sunt  faciem  cordis  non  ha- 
beam, sed  posueris  ea  mihi  dorsum ; mundum,  et  quae- 
cumque ejus  sunt,  posueris  mihi  deorsum  : quid  est, 
obsecro , quod  in  toto  corde  exquirens  te , cum  faciem 
tuam  apprehendisse  me  gratulor,  quam  solam  facies 
mea  desiderat,  repente  me  invenio  seorsum?  Cur  eam 
abscondis  ? Numquid  arbitraris  me  inimicum  tuum  ? 
Num  consumere  tu  me  vis  peccatis  adolescentise  meae  ? 
Numquid  ego  non  sum  ad  te  conversus  vel  tu  ad- 
huc es  a me  aversus?  Si  non  sum  conversus,  Deus 
virtutum  convertere.  Et  iterum  : « Convertimini  ad  me, 
et  ego  convertar  ad  vos.  » Tu  scis  donum  gratiae  tuae  in 
corde  pauperis  tui ; paratum  cor  meum  Deus,  paratum 
cor  meum.  Praecipe  quod  vis,  fac  me  intelligere  quod 
praecipis;  da  posse,  qui  dedisti  velle,  et  fiet  in  me  vel  de 
me,  quidquid  vis.  Ut  faciam  voluntatem  tuam  Deus  volui, 
et  legem  tuam  in  mandatis  amplector  in  medio  cordis 
mei.  Sed  est  alia  lex  tua  immaculata  convertens  animas, 
sed  nescio  eam.  Domine ; latet  i n abscondito  vultus  tui,  quo 
ego  ingredi  non  mereor.  Si  semel  dares  mihi  sic  intrare 
T.  ii.  5 

illuc,  ut  viderem  eam,  calamo  scribae  velociter  scriben- 
tis Spiritus  Sancti  tui  transcriberem  eam  super  cor  meum 
dupliciter  et  tripliciter , ut  haberem  quo  recurrerem,  et 
intelligens  opera  mea,  ambularem  deinceps  simpliciter 
et  confidenter.  Nunc  autem  sum  sicut  caecus  palpans  in 
meridie,  quocumque  assensus  mei  tendo  pedem  laqueum 
timens  et  ruinam.  Et  sicut  caeco  dicitur  mihi  : Huc  vel 
illuc,  hac  vel  illae;  ego  vero  sicut  qui  non  videt, neque 
huc  scio,  neque  illuc,  neque  hac,  neque  illae.  Emitte 
mihi,  Domine,  lucem  tuam  et  veritatem  tuam ; ipsa  me 
deduxerunt  et  adduxerunt  in  montem  sanctum  tuum,  et 
in  tabernacula  tua.  Dicis  mihi  : Ego  sum  via,  per  quam 
ibis;  veritas  ad  quam  ibis;  vita  propter  quam  ibis.  Et 
quo  eundum  sit  scitis,  et  viam  scitis.  Et  ego.  Domine, 
nescio  quo  vadam;  et  quomodo  possum  viam  scire? 
«Tenuisti  manum  meam  : et  involuntate  tua  deduxisti 
me.»  Tenuisti  manum  meam,  cum  tuam  caeco  porrexis- 
i,  clamanti  post  te  et  ploranti,  et  dixisti  : «Venite  ad 
me  omnes , qui  laboratis  et  onerati  estis,  et  ego  reficiam 
vos. » 

Quo  audito,  in  viam  mandatorum  tuorum  cucurri, 
cum  dilatares  cor  meum.  Veni  ad  te,  paratum  tibi  offe- 
rens cor  meum  Deus , paratum  cor  meum , et  dicens  : 
Quid  me  vis  facere  ? Et  dixisti  mihi  : Vade,  vende  omnia 
quae  habes,  et  da  pauperibus ; et  veni,  sequere  me.  Abii, 
cucurri,  vendidi  omnia  quae  habui,  ipsum  corpus  meum, 
ipsam  animam  meam;  pauperibus  nihil  dedi,  quia  nihil 
habui.  Et  tibi.  Domine,  vendidi,  quaecumque  habui , 

et  pretium  meum  tu  es.  Tu  scis,  quia  nihil  mihi  retinui ; 
vel  si  effugit  me  aliquid,  et  latet  adhuc  in  abdito  aliquo 
conscientiae  meae,  exquiram  illud,  et  fideliter  offeram 
tibi.  Sed  cum  quaero  a te  pretium,  tu  imputas  mihi  delic- 
ta juventutis  meae,  antiquum  debitum.  Obsecro,  Domine, 
patientiam  habe  in  me;  non  habeo  unde  reddam  tibi. 
Hucusque  veni,  hic  sto,  procedere  non  licet.  Sedens 
ergo  secus  viam  transeuntete,  caecus,  pauper,  mendicus, 
clamo  ad  te  : «Fili  David,  miserere  mei.  » Et  turbae  op- 
primunt faciem  meam  et  increpant  ut  taceam.  Ego  vero 
multo  magis  clamo  : Miserere  mei,  fili  David.  Laboravi 
clamans,  raucae  factae  sunt  fauces  meae;  defecerunt  oculi 
mei , dum  spero  in  Deum  vivum ; tu  vero  clamantem 
pertransis.  Aliquando  stas  mihi,  sed  ad  modicum.  Jubes 
me  venire  ad  te,  et  dicis  mihi  : Quid  vis  faciam  tibi  ? 
Ego  vero  et  omnia  ossa  mea  dicunt  tibi : Domine , ut 
videam.  Tu  vero  pertransis.  Miserere  mei,  fili  David. 
Sequi  te  non  possum  , quia  caecus  sum.  Miserere  mei. 
Habui  ex  te  quantulamcumque  rationem  quae  me  ad- 
duxit ad  te,  non  habeo  virtutem  quae  me  faciat  cur- 
rere post  te.  Miserere  mei , fili  David.  Miseremini 
mei,  saltem  vos  Domini  mei,  servi  Dei  mei  et  dicite 
ei  : Dimitte  eum,  quia  clamat  post  nos.  Heu  mihi, 
quia  incolatus  meus  prolongatus  est ; multum  incola 
fuit  anima  mea  in  domo  tenebrarum.  Quid  feci  ? Domi- 
nus est,  faciet  quod  bonum  est  in  oculis  suis.  Sedebo  secus 
viam.  Viam  non  derelinquam.  Redibit  aliquando  for- 
sitan sine  turbis;  et  videbit  non  videntem,  et  miserebitur. 

Adest  enim  verbum  bonum  ejus  in  corde  meo  dicens  : 
Exspecta  Dominum  , viriliter  age;  et  confortetur  cor 
tuum,  et  sustine  Dominum.  Congregamini  ad  me  inte- 
rim,  anima  mea,  et  omnia  quae  intra  me  sunt;  et  sermo 
Dei  vivus  et  efficax,  et  penetrabilior  omni  gladio  ancipiti, 
et  pertingens  usque  ad  divisionem  animae  et  spiritus,  com- 
pagum  quoque  et  medullarum,  et  discretor  cogitationum 
et  intentionum  cordis , et  non  est  ulla  creatura  invisibilis 
in  conspectu  ejus;  omnia  autem  mea  nuda  et  aperta  sunt 
oculis  ejus.  Ad  ipsum  nobis  sermo.  Dixi  Domino,  Deus 
meus  es  tu ; in  manibus  tuis  sortes  meae.  Mittamus  sortem, 
cujus  peccato  malum  hoc  acciderit  nobis  , ut  avertat 
Deus  faciem  suam  a puero  suo.  Sententia  sortis  meae , 
inventio,  Deus,  veritatis  tuae.  Vivit  Dominus,  quia  si  dex- 
tera manus  mea,  si  oculus, si  pes  scandalizaverit  me, 
non  parcam  ei;  sed  amputabo  eum,  et  projiciam  a me. 
Dic  mihi,  o Verbum  Dei,  numquid  non  bonum  est,  quod 
feci,  credens  tibi  quod  relictis  omnibus  secutus  sum  te? 
Omnes  cogitationes  meae,  et  intentiones  cordis,  anima  et 
spiritus , compages  et  medullae  respondent,  quia  bonum 
est.  Addo  quaerere.  Numquid  etiam  bonum  hoc  non  bene 
factum  est  ? Submurmurant  cogitationes,  et  loquendi  ac- 
cepta licentia  aiunt.  Dixit  Dominus  Petro  : «Petre,  amas 
me  ? Respondit : Tu  scis,  quia  amo  te.  Pasce  oves  meas. » 
Et  hoc  tertio  ut  funiculus  triplex  sententiae  hujus  non 
facile  videatur  rumpendus;  quia  pastio  gregis  probatio 
est  amoris. 

Intentiones . Pastor,  et  qui  non  est  mercenarius. 

etiamsi  pro  grege  animam  suam  posuerit,  vix  ei  sufficit. 
Sed  gravissimum  est  ei  praeesse,  ubi  non  potest  prodesse. 
Fuerit  aliquando , ut  rex  David  sic  infirmus  corpore,  ut 
lecto  decumberet ; sic  senio  frigens , ut  vestibus  calefieri 
non  posset;  de  lecto  solo  verbi  imperio  populum  Dei 
regeret,  et  oculi  totius  Israel  de  omnibus  in  eum  inten- 
derent. Nondum  sic  fascinatio  nugacitatis  obscurabat 
bona;  nondum  saeculi  senescentis  dura  nequitia  sic  inca- 
luerat, ut  senibus  emeritis  non  servaretur  tua  reverentia. 
Nunc  vero  cum  pastoribus  Ecclesiae  incumbat  pascere 
gregem  Domini  in  corpore  simul  et  anima ; de  anima 
autem  maxime  Deus  requirat,  dicens:  « Primum  quae- 
rite regnum  Dei ; » de  corpore  autem  quasi  secundario 
securos  faciat,  subjungens  : «et  haec  omnia  adjicientur 
vobis  : » quis  hoc  hodie  audiat  praedicantem  ? quis  pareat 
seni?  infirmo  quis  ignoscat?  Prudentia  carnis,  spiritus 
hujus  mundi,  curiositas,  urbanitas,  et  alia  hujusmodi 
a magistris  ecclesiae  hodie  requiruntur;  irridetur  simpli- 
citas , religio  despicitur,  humilitas  nullius  momenti  est. 
Et  si  sufficere  videtur  adhuc  utcunque  qui  praeest  ad  sub- 
ministranda interiora,  cui  hoc  hodie  sufficit,  nisi  suffi- 
cienter abundent  etiam  exteriora?  Et  uti  nam  terminos 
suos  sufficientia  cognosceret.  Propter  hoc  vae  nobis,  quia 
peccavimus.  Propter  hoc,  sicut  dicit  Propheta : « ^Egypto 
dedimus  manus  et  Assyriis,  ut  saturemur  pane.  » Nam 
contra  Apostolum,  « servi  facti  sumus  hominum » rap- 
torum, feneratorum,  filiorum  alienorum  in  hoc  sae- 
culo abundantium.  Si  non  hujusmodi  hominibus  ad  nu- 

tum  hodie  qui  praeest  obsequatur ; si  saeculo  huic  sic  for- 
mato non  conformetur,  nisi  hominibus  impositis  super 
caput  suum  aduletur,  subditis  , multa  simulando,  dissi- 
mulando plurima,  non  blandiatur.  Quid  faciet?  Quid 
poterit?  Ubi  parebit?  Hodie  enim  plane  obsequium  vix 
paucos,  ipsosque  labiles  et  volatiles  parit amicos;  veritas 
manifestos,  et  crudeles,  et  pertinaces  inimicos.  Sed  sit 
hoc  interim  animas  ponere  pro  fratribus ; sit  sagorum 
cilicinorum  exterius  pati  molestias  aeris  hujus,  ut  in 
decore  suo  intrinsecus  permaneat  domus  Dei.  Sed  utinam 
non  pervenit  gladius  ad  animam!  Nam  fascinatione 
nugacitatis  et  instantia  concupiscentiae  obstupuimus,  et 
indurata  sunt  corda  nostra;  et  facti  sumus  Ephraim  vi- 
tula docta  ad  trituram.  Sic  enim  a nobis  recessimus;  sic 
in  ea  quae  erant  necessitatis  transivimus  per  affectum 
cordis;  ut  quibus  id  agere  incumbit,  solo  usu  agendi, 
in  eis  quae  pati  pudori  est  et  horrori,  delectemur; 
quin  etiam  ambiant  ad  hoc , quibus  non  imponitur.  Ubi 
est  hodie  querela  Marthae,  quod  sola  dimittitur  mi- 
nistrare! Nonne  hodie  Mariae  potius  murmur  totam 
replet  domum,  quod  permittitur  ad  pedes  Domini 
sedere?  Propter  quod  et  corpore  periclitantes  et  anima, 
per  longam  militiam  et  vires  longo  laboris  usu  attri- 
tas, fas  est , ut  aestimamus,  jam  ad  manus  regiae  muni- 
ficentiae respicere,  ut  senectutem  nostram  jam  patia- 
tur vocari  emeritam,  et  largiatur  ei  melius,  quam  ipsa 
sibi  conscia  sit  se  esse  promeritam.  Semper  Jacob  Liae  suae 
lippitudinem  sustinebit?  Semper  serviet  pro  Rachel,  et 

nunquam  eamadipiscetur?  Quin  etiam  omnia  quae  peri- 
bant, ab  eo  exigebantur,  cum  quotidie  mutarentur  mer- 
cedes ejus,  ut  nigra  pro  albis  acciperet.  Intus  uxores 
zelantes,  foris  Laban,  cum  filiis  jurgantes.  Oportet  Jacob 
aliquando  providere  etiam  domui  suae , justumque  vide- 
tur, ut  saltem  senescens  et  defectus  in  domum  Patris 
sui  redire  permittatur. 

Compages.  Si  sic  res  agi  incipit,  finis  est.  Compago 
enim  totius  corporis  dissolvitur,  et  pereunte  unitate, 
necesse  est  ut  partes  fiant,  et  divisum  regnum  desoletur, 
domusque  super  domum  cadat.  Sapiens  paterfamilias 
peregre  proficiscens , et  ordinans  domum  suam , uni- 
cuique servorum  data  potestate  cujusque  operis,  jani- 
torem posuit  in  limine.  Domus  sine  janitore  publicum 
est  diverticulum.  Qui  vult  intrat  et  exit,  infert  et  tollit. 
Domus  Ecclesia  est:  ipse  janitor  qui  janua,  Christus 
Jesus.  Qui  per  eum  non  intrat  vel  exit,  fur  est  ascendens 
vel  descendens  aliunde.  Ipse  obediens  factus  est  Patri 
usque  ad  mortem.  Qui  hanc  obedientiae  regulam  non 
tenet,  a Christo  recessit,  sicut  dicit  Apostolus  : « Recogi- 
tate enim  eum,  qui  talem  sustinuit  a peccatoribus  adver- 
sus semetipsum  contradictionem;  ut  non  fatigemini  ani- 
mis vestris  deficientes.  Nondum  enim  usque  ad  sangui- 
nem restitistis.  » Nullum  senectus,  nullum  infirmitas 
excusat , donec  qui  induxit , ipse  educat.  Alioqui  si  sit 
janua  absque  janitore  et  patens  omnibus,  quid  restat 
nisi  ut  sicut  exeundi,  sic  etiam  et  intrandi  sit  par  et  aequa 
licentia  ? 

Medulice.  Heu,  lieu,  in  circuitu  impii  ambulant; 
secundum  altitudinem  tuam  multiplicasti , o Deus , filios 
hominum.  Acti  enim  in  circuitu  erroris,  quadam  capitis 
vertigine  obstupescimus,  ut  ad  veritatis  centrum  et  uni- 
tatis punctum  immobile  non  pertingamus,  quod  stabile 
permanens  dat  cuncta  moveri.  Ipse  est  veritas.  Ipse  est 
qui  dixit : « Ego  sum  veritas.  » Et : « Cognoscetis  verita- 
tem, et  veritas  liberabit  vos. » Utique  a circuitu  erroris. 
Consulamus  ergo  centrum  veritatis , utrum  ab  ipso  et 
per  ipsum  ducatur  circuitus,  in  quo  rotamur.  Legibus 
quidem  ejus,  si  bene  ducitur  in  rectum , sibi  concurrit ; 
sin  autem , error  manifestus  est.  Considerentur  affectus 
et  actus.  Affectus  figatur  in  centro  veritatis,  et  conve- 
nienter sibi  respondebit  exterioris  actus  orbiculata  rotun- 
ditas. Totus  quippe  affectus  debetur  Deo.  Cui  cum  fideli- 
ter adhaeretur,  quaqua  rotetur  circulus  operationis, 
errare  non  potest  a recto , sed  bene  sibi  concurrit : ut  in 
omni  parte  aeque  respondeat  ad  centrum  veritatis.  Et 
potest  esse  punctum  sine  circulo;  circulus  autem  nulla- 
tenus bene  duci  potest  sine  puncto.  Sufficit  enim  affectus, 
si  res  non  exigit,  vel  possibilitas  deest,  ut  exerceatur  actus. 
Cum  enim  actum  exigit  necessitas  charitatis ; si  non  exi- 
gitur, habere  nos  debet  vacantes  sibi  charitas  veritatis. 
Et  sicut  semper  debetur  Deo  totus  affectus , sic  tunc  ei 
debetur  etiam  totus  vacantis  actus.  Et  ubi  non  exspos- 
tulat  necessitas  proximi , qui  de  affectu  vel  actu  aliquid 
extrinsecus  a Deo  dissipat,  committit  rem  sacrilegii.  Sed 
et  quemcumque  exspostulet  necessitas , non  sic  prompta 

debet  esse  ejus  voluntas,  ut  non  discutiatur  possibilitas. 
Quae  utrum  sit  an  non  centrum  veritatis  in  veritate  con- 
sulendum est.  Si  non  est,  et  praesumit,  non  inhaeret 
centro ; ideoque  orbis  exterioris  perfectionem  confundit. 
Nam  sunt,  qui  stabilitatis  puncto  nunquam  amant  inhae- 
rere, sed  semper  foris  orbiculari.  Hi  sunt  impii,  qui  in 
circuitu  ambulant;  hi  sunt  filii  hominum,  quos  cum 
altitudo  judiciorum  Dei  in  hoc  saeculo  multplicat,  vel 
multiplicari  permittit,  unitatis  et  veritatis  efficiuntur 
inimici.  Hic  est  finis.  Si  vere  potest,  qui  expostulatur, 
in  veritate  figat  affectum , nec  recuset  servitutis  actum. 
Si  consulta  veritas  insufficientem  eum  respondet,  et  non 
idoneum,  vacet  interius  stabilitati  veritatis,  ne  exterius 
positus  ut  rota,  mittatur  in  praecipitium  erroris.  Tamen 
quem  consulta  veritas  absolvit,  si  expostulante  necessi- 
tate absque  timore  magno  de  possibilitate  sua  judicat  in 
favorem  propriae  voluntatis,  magnus  eum  error  involvit. 
Nam  si  scienter  errat,  et  in  proximum  reus  est  negligen- 
tiae,  et  in  veritatem  fallaciae;  et  jam  nec  actum  habet, 
nec  affectum.  Non  errat  adeo,  si  errat  nescius;  sed  errat 
omnino,  si  est  securus.  Ncn  autem  penitus  alienus  est  a 
veritate , qui  judicium  veritatis  non  reformidat.  Propter 
quod  intraturi  in  judicium  veritatis,  brevi  et  fideli 
compendio  devitemus  omnes  anfractus  erroris : et  quia 
forsitan  volumus  non  posse , ut  quasi  in  judicio  veri- 
tatis non  inveniamur  mendaces,  mendaces  non  con- 
fiteamur secundum  judicium  propriae  voluntatis ; et 
super  hoc  et  affectu  et  actu  petentes  indulgentiam , in 

judicio  veritatis  magis  apparebimus  veraces.  Non  enim 
dolose  nobis  agendum  est  in  conspectu  veritatis , ut  inve- 
niatur iniquitas  nostra  ad  odium. 

Spiritus.  Assentio.  Et  haec  vere  est  medulla  et  centrum 
veritatis,  morbum  non  palpare,  sed  exulcerare  totum 
virus  interioris  nequitiae. 

Anima.  Sic  est.  Sicut  enim  olim  delectabat  me  prae- 
esse , sic  voluntatis  est  nunc  subesse  ; et  propria  voluntas 
mea  gratam  mihi  efficit  necessitatis  excusationem  ; et 
attendere  me  non  permittit  fratrum  necessitatem. 

Spiritus.  Licet,  o anima  necessitatis  fratrum  plena, 
non  desit  compassio;  sic  tamen  ut  dicis,  tua  est  affectio. 
Ideo  nil  restat  nisi  confessio  humilitatis,  et  omnis  conatus 
virtutis,  ut  quomodocumque  infructuosi  et  inutiles  ap- 
pareamus exterius ; interius  non  omnino  inanes  invenia- 
mur et  steriles.  Et  licet  turbae  opprimant  os  nostrum, 
toto  corde,  tota  mente  clamemus:  «Jesu,  fili  David, 
miserere  mei.  » 


XII 

Confessio  peccati,  et  desiderium  amandi  Deum  hic  exprimitur. 

Domine,  exaudi  orationem  meam,  auribus  percipe 
obsecrationem  meam ; in  veritate  tua  exaudi  me  in  tua 
justitia.  Domine , qui  prope  es  omnibus  invocantibus  te 
in  veritate,  sicut  Scriptura  veritatis  tuae  nobis  promittit, 
sicut  veritas  est  coram  te,  voluntatem  mihi  esse  invo- 
candi te  in  veritate  hodie;  sic,  o Veritas,  exaudi  me  in 
multitudine  misericordiae  tuae.  Nam  dixi : nunc  coepi 

sit  haec  mutatio  tua,  o dextera  Excelsi.  In  malis  enim 
meis  praeteritis  et  peccatis  quae  magna  sunt,  et  innumera- 
bilia, in  quibus  inveteravi,  factus  sum  mihimetipsi  vilis 
et  despectus;  in  bonis,  si  qua  in  me  visa  sunt  fuisse , 
scrupulosissime  ipse  mihi  sum  suspectus.  Yenio  igitur 
hodie  ad  te,  quasi  mortua  tota  vita  praeterita,  in  te,  o prin- 
cipium novae  vitae,  facturus  principium.  Si  qua  bona 
feci,  tua  sunt,  tibi  ea  consigno;  tu  redde  ea  mihi  in 
tempore  beneplaciti  tui.  Mala  quae  gessi , mea  sunt;  heu 
quot  et  quanta  sunt,  quae  ex  maxima  sui  parte  a memo- 
ria mea  perierunt ! Utinam  et  a tua  congrua  ea  deleat 
poenitentia , quae  pro  sui  horrore  longe  aliter  memoriae 
meae  affixa  sunt,  quam  ut  ea  abolere  ulla  possit  oblivio  ! 
Quorum  tamen  sic  odi  memoriam,  ut  saepe  velim  fundi- 
tus, oiim  fuisse  oblitum  omnia.  Sed  tu.  Domine,  delicta 
juventutis  meae  ne  memineris  ; fuerunt  haec  primogenita 
jEgypti,  quae  in  iEgypto  peremisti;  et  quae  feci  in  ^Egypto 
in  iEgypto  dimiseram,  cum  inde  exivi.  Longo  enim 
tempore  per  desertum  postea  circumduxisti  me  , et 
docuisti , et  custodisti  ut  pupillam  oculi ; corripuisti  pec- 
cantem ; consolatus  es  dolentem ; erudisti  nescientem , 
donec  jam  prope  ad  introitum  terrae  repromissionis  per- 
duxisti. Ubi  cum  sto,  te  monstrante,  contemplans  delicias 
terrae  viventium , et  recordor  quod  Moysi  dictum  est : 
« Videbis  eam , et  non  intrabis ; » totus  horrore  concu- 
tior. Si  enim  hoc  ille  audire  meruit  ob  unius  peccati 
excessum ; quid  auditurus  sum  ego,  qui  tot  et  tanta  pec- 
cata mea  hodie  ipse  coram  te  delaturus  sum?  Omnia 

tamen  hodie , et  quse  memoria  teneo  et  quae  non,  mala 
mea  praeterita,  et  merita  eorum  non  praeterita,  sicut 
coram  te  sunt,  o Veritas,  etiam  me  tacente,  sic  hodie 
coram  te  veniant,  me  confitente.  Sed  proferantur  quasi 
in  fasciculum  unum  ad  comburendum ; imo  in  fascem 
grandem , et  importabilem  ; si  non  est  qui  adjuvet.  Non 
discutio  ea,  non  dinumero,  nec  enim  possum  : sed  quan- 
tumcumque  vel  quomodocumque  verum  est,  me  coram 
te  peccasse , o Veritas  : sicut  me  scis  peccatorem , sic  me 
esse  confiteor.  Nullus  mihi  ea  leviget,  nullus  exageret; 
nullus  minuat,  nullus  multiplicet;  nec  egomet  mihi. 
Coram  te  enim,  Deus,  res  agitur.  Non  parcam  mihi ; tu 
parce,  Domine.  Verumtamen  non  sic  parcas,  ut  ex  hac 
die  arbitreris  me  inimicum  tuum , et  scribas  contra  me 
amaritudines  ad  consumendum  me  in  peccatis  praeteritae 
meae.  O custos  hominum,  ne  ponas  me  ulterius  contra- 
rium tibi,  in  quo  nimis  factus  sum  mihimetipsi  gravis; 
sed  tolle  peccatum  meum , quod  dividit  inter  me  et  te. 
Si  ignoscis.  Domine,  ignosce  : si  placet  tibi  ulcisci,  et 
ego  ulciscar  tecum.  Verumtamen  plaga  inimici  ne  con- 
teras me.  Quoniam  ego  in  flagella  manus  tuae  paratus,  et 
dolor  meus  erit  in  conspectu  tuo  semper.  Quoniam  ini- 
quitatem meam  annuntiabo  et  cogitabo  me  pati  pro  pec- 
cato meo.  Non  enim  credo  me  manibus  inimici  : sed 
cum  omni  fiducia  tuis  me  committo,  quas  crebro  exper- 
tus sum.  Quare  cum  una  me  percutit,  altera  blanditur : 
cum  una  dejicit,  altera  supponit  se,  ne  collidar.  Sed  ali- 
quando etiam  super  iram  inimicorum  extendis  manum 

tuam,  gratius  feriens  quam  quilibet  inimicus,  cum  ira- 
tus avertis  a nobis  faciem  tuam;  et  fit  nobis  coelum 
aeneum , et  terra  ferrea ; et  dura  omnia , et  mala  omnia , 
quae  fieri  solent  in  aversione  vultus  tui.  Propter  nomen 
tuum.  Domine,  in  hoc  parce  servo  tuo.  Quantumvis 
flagella,  dum  semper  illumines  vultum  tuum  super  nos, 
et  miserearis  nostri.  Verumtamen  Dominus  ultionum  es, 
libere  agens  in  remittendis  eis  vel  levigandis.  Declinasti 
enim  in  te  mala  nostra  : et  in  passione  tua  exsolvens  quae 
non  rapuisti,  parasti  in  judicio  thronum  tuum,  ut  injuste 
judicatus  juste  judicatos  absolvas  in  tua  justitia.  Judicia 
ergo  tua, Domine, adjuvabunt  me,  et  aspicies  inme  secun- 
dum judicium  diligentium  nomen  tuum,  sicut  judicasti 
aliquando  de  peccatrice  te  amante.  « Dimittuntur  ei  pec- 
cata multa,  quoniam  dilexit  multum.  » Ipse  amor  tuus 
sit  milii  hodie  in  causa  mea  patronus  : quem  si  negavero 
in  terra,  timeo  ne  et  ipse  me  neget  in  coelis,  si  erubuero, 
et  ipse  me  erubescat.  Quem  profecto  erubesco,  quia  sicut 
debeo,  non  habeo.  Et  quia  hodie  judicii  mei  dies  est,  in 
hoc  etiam,  o judex  cordis  mei , judica  me  hodie  ; et  dis- 
cerne causam  meam,  utrum  vere  patronum  habeam, 
quem  praetendo.  Hoc  est  enim  in  quo  sic  caligat  mentis 
meae  intuitus,  ut  penitus  haesitem  an  videar  mihi  videre 
quod  non  videam,  an  non  videre  quod  videam.  Certis- 
simus quippe  mihi  esse  videor  quod  amorem  tuum  sem- 
per amo  : in  tantum,  ut  afficiar  quotiescumque  de  eo  vel 
admoneor,  vel  recordor.  De  te  autem  semper  cum  recor- 
dor, vel  admoneor,  et  non  moveor,  non  afficior,  timeo 


— 78  — 


quia  forsitan  non  semper  te  amare  convincor,  cum  ubique 
et  undique  verberent  vel  excitent  in  hoc  stoliditatem  sen- 
suum meorum  signa  praesentissimae  potentiae  et  bonitatis 
tuae.  0 lux  veritatis,  disjice  mihi  hodie  tenebras  istas , et 
dissolve  caliginem.  Ciba  me  in  hoc  pane  vitae  et  intellectus 
et  pota  aqua  sapientiae  salutaris.  Etenim  in  intelligendo 
quae  tua  sunt,  et  cibus  est  et  potus , quia  sunt  in  quibus 
tenendis  et  quasi  masticandis  exercemur  et  laboramus  : 
quaedam  autem,  quasi  potus,  sicut  sunt  transeunt,  et  suo 
modo  nos  reficiunt. 

Cum  enim  amorem  tuum  per  intellectum  quaerimus, 
et  nonnunquam  invenimus,  ipse  est  panis  vitae  confir- 
mans cor  hominis  : quem  saepe  cum  magno  labore  quae- 
rimus, priusquam  habeamus,  quem  in  poenam  peccati 
Adae  vescimur  in  sudore  vultus  nostri.  Aliquando  vero 
Spiritus  tuus  ubi  vult,  et  quando  vult,  spirat,  et  amoris 
tui  gratiam  nobis  aspirat  : vocem  ejus  audimus,  quia 
sensum  amoris  accipimus ; sed  nescimus  ex  quo  miseri- 
cordiae tuae  judicio  aliquando  dulcius , aliquando  levius 
quasi  salutatos  nos  pertranseat.  Ipse  est  potus.  Ciba  me 
hodie  pane  tuo,  qui  dat  mundo  vitam ; et  de  his  quae  de 
amore  tuo  quaero , et  solidior  mihi  detur  intellectus;  et 
gratiae  tuae  suavitate , sicut  potu  salutari , cibum  ipsum 
ordina  et  modifica , ne  minus  capacem  sensum  meum 
laedat  potius  quam  confortet  cibus  solidior.  Quaero,  Domi- 
ne, utrum  habeam  amorem  tuum.  Si  invenero  me  habe- 
re, hoc  est  in  ;quo  solo  laudatur  anima  mea,  et  placet 
mihi ; sin  autem,  odio  est  mihi,  et  nihil  est  quod  amem. 

cum  meipsum  oderim.  Sentio  et  confiteor  habere  me 
amorem  amoris  tui,  in  tantum  ut  omnino  nisi  in  ipso 
vel  propter  ipsum  nil  amare  velim,  nec  meipsum : cujus 
faciem  ut  plene  mererer  inspicere , in  cujus  lumine  ut 
manifeste  mererer  ambulare,  et  frui  ejus  deliciis , non 
curarem  penitus  quomodo  pro  ipso  vel  in  mortem  vel  in 
vitam  darem  meipsum.  Haec  est  conscientia  mea  coram 
vocata  et  discussa  in  lumine  veritatis  tuae,  intrepide 
mihi  de  amore  amoris  tui  videtur  respondere.  De  te 
autem,  utrum  semper  te  amet,  et  satis  amet,  respondere 
trepidat  in  judicio  tuo.  Amorem  quippe  tuum  ubicum- 
que in  quocumque  videro,  et  signa  ejus  evidentia,  totus 
hilaresco ; tuae  vero  bonitatis  vel  potentiae  praesentiam 
cum  semper  omnia  mihi  undique  testentur , vix  in  hoc 
aliquando  moveor. 

Unde  si  quaeras  a me  hodie  quod  olim  a B.  Apostolo  tuo 
quaerebas,  «Amas  me?  » respondere  trepido,  « scis  quia 
amo  te. » Sed  alacri  et  secura  conscientia  respondeo : Tu 
scis  quia  volo  amare  te.  Revela,  Domine,  oculos  meos,  et 
considerabo  mirabilia  haec  de  lege  tua , de  lege  amoris 
tui.  Forsitan  ideo  videor  mihi  amare  amorem  tuum, 
quia  aliquoties  cogitans  de  te  vel  de  eo,  aliquatenus  sen- 
tio, video,  sapio  eum;  te  vero  non  sentio,  vel  vix  sentio; 
non  video,  vel  vix  video;  rarissime  et  parcissime  sapio. 
Difficile  vero  res  amatur,  quae  per  semetipsam  non  inno- 
tescit amatori  suo.  Nam  crebra  et  magna  beneficia  tua, 
et  ipse  amor  tuus  quem  certissime  amo,  mittunt  me  ad 
te ; sed  cum  te  non  invenio , recido  in  eum,  et  in  eo  non 

sine  spe  requiesco.  Nam  cum  amorem  tuum  suaviter 
sentio  affectu,  te  autem  quaero  ipsius  amoris  intellectu, 
amo  quod  sentio,  desidero  quod  quaero,  et  in  desideran- 
do languens  deficio.  Nam,  etsi  aliquando  dono  tuo  modo 
meo  afficitur  ipse  intellectus,  non  permittitur  glutire 
totam  salivam  gustus  boni,  sed  quasi  de  ore  ei  aufertur, 
et  recidit  in  famem  et  ignorantiam  suam;  nec  permittitur 
stare  in  lumine  vultus  tui,  donec  ineo  discernatet  finiat 
haesitationis  hujus  molestiam. 

Cumque  in  meditatione  mea  exardescit  ignis,  et  scire 
laboro,  quid  sit  mihi,  et  quid  desit  mihi,  ordior  mihi 
viam  ascendendi  ad  te,  postulans  in  hoc  auxilium  abs  te. 
Dispono  ergo  in  corde  mihi  ascensiones  istas.  Primum 
necessaria  videtur  voluntas  magna,  deinde  illuminata  , 
deinde  affecta.  Haec  in  omni  ascendente  primum  est 
magna,  secundum  posse  suum;  illuminata,  secundum 
donum  tuum  ; affecta,  secundum  modum  tuum.  Magna, 
quantum  eam  creasti;  illuminata,  quantum  dignam 
fecisti ; affecta  , sicut  eam  formasti.  Formasti  autem 
sine  forma;  quia  cum  tu  nec  forma  sis,  nec  formatum 
quid  nec  etiam  amoris  tui  aliqua  forma  esse  potest , ut 
formetur  circa  aliquid  quasi  formatum.  Ipse  est  enim 
sapientia , de  qua  dicitur  : « Vapor  est  virtutis  Dei , et 
emanatio  quaedam  claritatis  omnipotentis  Dei  sincera  : » 
et  ideo  nihil  inquinatum  in  eam  incurrit.  Candor  est 
enim  lucis  aeternae , et  speculum  sine  macula  Dei  majes- 
tatis, et  imago  bonitatis  illius:  propter  ea  non  eum  . 
apprehendimus  cum  volumus ; et  nisi  ipse  prior  ad  nos 

veniat,  et  nisi  gratia  ejus  nos  praeveniat , parum  aut 
nihil  nos  promovet  conatus  quilibet  nostri  intellectus. 
Nam  quod  dicit  Apostolus , « in  forma  Dei , » te  esse  , 
forma  Deitatis  tuae  ipsa  est  simplicitas  naturae  vel  sub- 
stantiae tuae.,  cui  similem  oportet  esse  amorem  suum. 
Nam , sicut  dicit  sapiens  quidam  de  fide  tua  : quia  sicut 
res  est , sic  de  ea  fidem  capere  tentare  debemus ; sic  et 
tanto  magis  hoc  de  amore  tuo  intelligendum  est,  quanto 
fidei  supereminet  cliaritas.  Hoc  autem  solus  discernit 
affectus.  Voluntatem  tui  vel  ad  te  habeo , qua  majorem 
habere  non  possum ; et  mallem  non  esse,  quam  eam  non 
habere.  Cujus  scuti  protectio  si  non  olim  me  coronasset, 
cum  exsurgerent  homines  in  nos,  forsitan  vivos  absor- 
buissent nos.  Gratiae  vero  illuminantis  et  afficientis 
charitatis  aliquando  aliqua  sensi  dulcia  irritamenta ; sed 
longe  fiunt  a me  plenitudinis  eorum  experimenta.  Et 
cum  raro  et  parum  voluntas,  quantam  eam  mihi  dedisti, 
illuminetur  ( facientibus  peccatis  meis)  et  rarius  afficia- 
tur misere  in  hoc  concurrentibus  studiis  et  meritis  meis, 
nescio  utrum  amor  vocari  debeat.  Sola  quidem  vehemens 
voluntas  a diffinientibus  amor  definiri  solet;  sed  qui  hoc 
diffiniunt,  de  finibus  amoris  tui  judicare  non  noverunt. 
Sed  desiderium  vocetur,  non  renuo.  Nam  revera  desi- 
dero te.  Sed  quandiu  coram  te  tam  pauper,  tam  misera 
apparebit  professio  mea,  non  potest  gaudium  habere 
conscientia  mea.  Rideat  me  vel  irrideat  qui  vult , ego 
Scio  quid  in  hoc  patior.  Et  scio,  quia  nullus  in  hoc  mihi 
compatitur,  qui  hoc  ipsum  vel  non  passus  sit  vel  non 
t.  ii.  6 

patiatur.  Mihi  vero  lacrymae  meae  panes  erunt  die  ac 
nocte , quandiu  dicetur  mihi : Ubi  est  Deus  tuus  ? id  est , 
quandiu  erit  in  anima  mea  aliquis  affectus,  in  quo  suo 
modo  non  sit  Deus  meus;  maxime  amor,  qui  propria 
ejus  sedes  esse  debet  in  me.  Dolorem  hunc  non  mihi 
relevabit,  donec  seipsum  mihi  revelabit!  cum  videbo 
quod  amabo,  et  certo  mentis  gaudio  amabo  quod  videbo; 
tamen  interim  quod  ex  parte  sentio,  ex  parte  amo  : 
quod  nisi  aliquatenus  sentirem,  nullatenus  amarem. 

Nam  cum  in  mensa  tua  filios  tuos  epulantes  video  in 
deliciis  amoris  tui,  jejunus  amorem  tuum  amo  in  eis 
vehementer,  et  ipsos  te  amantes  in  medio  cordis  mei 
amplector  dulciter.  Et  video  eos  congaudentes  gaudio 
meo,  quod  habeo  de  gaudio  eorum,  et  volentes  nec 
valentes  exprimere  gaudii  sui  modum.  Affectus  enim, 
quo  te  amando  fruuntur,  sensibili  quidem  suavitate 
cujusdam  gaudii  spiritualis  vel  divini  potest  sentiri ; sed 
sicut  sapor  cibi  cujuslibet  nulli  insinuari  potest,  nisi 
gustanti , sic  sapor  ille  nec  ratione  discuti , nec  exponi 
verbis,  nec  sensibus  potest  concipi.  Divinum  quiddam 
est,  et  arrha  vel  pignus  Spiritus,  quo  in  hac  vita  pau- 
perem tuum  Deus  laetificas  et  pascis,  ne  deficiat  in  via ; 
et  de  gaudio  vitae  aeternae  annuntias,  sicut  dicit  Job,  amico 
tuo,  quod  possessio  ejus  sit,  et  ad  eam  possit  pervenire. 
Reformatur  enim  anima  sancta  ad  imaginem  Trinitatis, 
ad  imaginem  ejus  qui  creavit  eam,  etiam  ipso  modo 
beatitudinis  suae.  Nam  illuminata  voluntas  et  affecta,  id 
est  intellectus  et  amor,  et  fruendi  habitus,  sicut  de  Tri- 

nitate  Deo  dicitur  et  creditur,  quodammodo  tres  sunt 
affectionum  personae ; sed  una  beatitudinis  substantia , 
quia  quod  amatur,  nonnisi  intelligendo  amatur,  nec 
nisi  amando  intelligitur,  nec  nisi  amando  et  intelligendo 
fruitur  eo,  qui  meretur  frui.  Hoc  enim  ibi  est  habere  vel 
frui,  quod  intelligere  vel  amare.  Felix  conscientia,  cujus 
affectus  ordinatae  charitatis  tenes  viam,  indeclinabili 
constantia  sic  ad  te  proficiendo  proficiscitur ; sic  coope- 
rante  ei  gratia  tua  in  proficiscendo  prosperatur,  ut  non 
deficiat  donec  tu  perficias,  qui  multitudinem  dulcedinis 
tuae,  quam  abscondis  timentibus,  perficis  sperantibus , 
maxime  quorum  opera  lucent  in  conspectu  filiorum 
hominum,  ad  gloriam  tuam,  o Pater,  qui  es  in  coelis. 
Hi  sunt  qui  te  amant  : tales  cum  video,  et  inter  eos  me 
non  invenio,  taedet  me  vivere.  Quorum  sapientia  non  est 
de  spiritu  hujus  mundi,  vel  de  prudentia  hujus  saeculi ; 
sed  quia  non  cognoverunt  litteraturam,  introierunt  in 
potentiam  Domini , et  pauperes  spiritu  memorantur  jus- 
titiae tuae  solius.  Propter  quod  docuisti  eos,  ut  vita  et 
conversatione  sua  pronuntient  mirabilia  tua.  Ipsi  enim 
sunt  simplices  servi  tui,  cum  quibus  esse  solet  sermoci- 
natio tua ; qui  in  eundo  ad  te  non  in  curribus  ingeniorum 
suorum , vel  in  equis  virium  suarum  spem  habent,  sed 
tantum  in  nomine  Domini.  Ideo  sapientia  tua  suaviter 
eis  omnia  disponente,  compendio  brevi,  sarcina  levi , ad 
destinatum  finem  perveniunt,  ubi  currus  et  equites 
deficiunt.  Qui  non  formant  vel  conformant  sibi  amorem 
tuum  subtiliter  indagando;  sed  ipse  amor  tuus  sim- 

plicem  in  eis  inveniens  materiam , format  eos , et  con- 
format sibi  et  affectu  et  effectu,  ut  absque  eo  quod 
intrinsecus  latet,  gloria  scilicet  et  divitiis  in  domo 
bonae  conscientiae,  non  artificiali  conamine,  sed  quasi 
naturali  quadam  complexione , lux  interior  in  vultu 
eorum  exteriori  reluceat,  in  tantum  ut  de  vultus  et  habi- 
tus eorum  venusta  quadam  simplicitate,  quaedam  pro- 
vocatio chari tatis  tuae  procedens,  rudes  etiam  nonnun- 
quam  ac  barbaros  animos  solo  visu  ad  amorem  tuum 
compungat.  Siquidem  redeunte  natura  ad  suam  originem, 
absque  doctore  fiunt  docibiles  Dei,  et  cum  spiritus  eorum, 
adjuvante  infirmitatem  eorum  tuo  Spiritu , in  divinas 
transeunt  affectiones,  spirituali  quadam  disciplina  modi- 
ficatis sensibus , etiam  corpora  eorum  spirituales  quas- 
dam induunt  effigies,  et  facies  plusquam  humanas,  et' 
singularem  quamdam  gratiam  habentes.  Sed  et  caro 
eorum  studiis  boni  exercitii  seminata  in  corruptionem, 
jam  incipit  resurgere  in  gloriam,  ut  pariter  et  cor  et  caro 
exsultent  in  Deum  vivum,  et  sitiente  in  te  anima,  quam 
multipliciter  sitiat  et  caro.  Possident  enim  beati  mites 
corporis  sui  terram  , quae  spiritualium  exercitiorum 
studiis  fecundata,  bono  usu  etiam  dimissa  sibi  et  inculta, 
sponte  fructificat  in  jejuniis,  in  vigiliis,  in  laboribus; 
parata  ad  omne  opus  bonum  absque  contradictione,  vel 
pigritia.  Istos  cum  video,  in  amorem  amoris  tui,  qui  boc 
in  eis  operatur , totus  afficior , quem  in  eis  deprehendo 
certa  quadam  experientia  cognita  amantibus.  Amo  ergo 
eos , quia  te  amant,  et  multum  amo,  sicut  amo  amorem 

quo  amaris , quem  in  ipsis  amo.  Et  sic  eos  hoc  modo 
amo,  ut  eis,  et  in  affectu  eorum  naturali  nil  amem  nisi 
te,  cum  ipsum  affectum  ob  hoc  tantum  amem,  quia 
plenus  est  te ; sed  in  meipso  nunquam  meum  amem 
affectum , nisi  cum  ipso  affectum  me  invenio  de  te , in 
eis  quos  amo  in  te  et  in  meipso , quem  non  nisi  in  te 
amare  volo,  quid  amo,  nisi  te  ? Nil  penitus.  Nam  et  si 
illos , et  si  meipsum  alio  quovis  modo  sentio  amare  me, 
plus  in  hoc  odio  habeo  me,  quam  amo. 

Invenio  igitur  te.  Domine,  in  amore  meo,  sed  utinarn 
semper  inveniam!  Cum  enim  amor  non  sit,  nisi  amet; 
semper  autem  in  me  vehemens  sit  voluntas  tui , id  est 
amor  urgens  me  in  te  , cur  non  semper  afficior  de  te  ? 
Numquid  aliud  est  amor ; aliud  ipsius  affectus  amoris  ? 
Ut  video  amor  naturae  est;  amare  te  gratiae  est;  affectus 
gratiae  manifestatio  est : de  qua  dicit  Apostolus : « Uni- 
cuique datur  manifestatio  Spiritus  ad  utilitatem.  » Nam 
quandiu  corpus  quod  corrumpitur  aggravat  animam, 
et  terrena  inhabitatio  deprimit  sensum  multa  cogitan- 
tem, necesse  est  ut  animae  quantumvis  amantis  defectus 
fiat  et  profectus;  quorum  alterum  nisi  consolaretur, 
alterum  contineret  iste  affectus , in  omnimodum  ruere- 
tur defectum , de  quo  nullus  sublevaret  profectus.  Sem- 
per ergo  in  anima  pauperis  tui  Deus  amor  tuus  est;  sed 
latens  sicut  ignis  sub  cinere,  donec  Spiritus,  qui  ubi 
vult  spirat,  placitum  habuerit,  sicut  et  quantum  volue- 
rit illum  ad  utilitatem  manifestare.  Adesto  ergo,  adesto, 
sancte  amor  adesto,  sacer  ignis;  ure  delectationes  renum 

et  cordium,  cogitationes  late  sicut  vis,  ad  faciendam 
flammae  manifestationis  tuae  copiosiorem  humilitatis  ma- 
teriam; appare  quando  vis  ad  manifestandam  bonae 
conscientiae  gloriam , et  divitias  quas  habet  in  domo 
sua.  Manifesta,  ut  sollicitum  facias  ad  custodiendum, 
absconde , ne  temerarium  facias  ad  dissipandum , donec 
qui  coepit  perficiat , qui  vivit  et  regnat  per  omnia  saecula 
saeculorum. 


VIRI  DOCTI  ET  SANCTI  CONTEMPLATIONES. 

I 

De  amore  inimicorum. 

Magnum  est,  dulcissime  Domine  Jesu  Christe,  qui 
nihil  odis,  si  erga  hominem,  qui  nihil  mali  mihi  fecit ^ 
sum  benevolus,  et  pacificus;  sed,  Domine,  illud  multo  ma- 
jus est,  et  magnificentissimae  benignatis  tuae  similius,  si 
meum  diligam  inimicum : et  ei  qui  malum  mihi  intulit, 
et  adhuc  inferre  vult,  si  possit,  bonum  semper  velim, 
et  faciam  si  possim , a tua  gratia  et  benignitate.  Domine, 
hoc  procedit.  Nihil  tibi  in  natura  similius  est , quam  ho- 
mo, qui  malevolis  et  inimicis  laedentibus  placabilis  estr 
qui  enim  diligit  inimicum,  imitatur  te,  qui  dilexisti  nos 
cum  adhuc  inimici  essemus , et  non  solum  dilexisti,  sed 
et  tunc  pro  nobis  mori  turpissime  voluisti,  et  pro  cruci- 
fixoribus rogasti.  Nobis  quoque  praecepisti , ut  inimicos 
diligeremus,  sicut  scriptum  est:  Diligite  inimicos  ves- 

tros,  et  benefacite  iis  qui  oderunt  vos.  Et  sequitur  prae- 
mium., quod  promittis  : Ut  sitis  filii  Patris  vestri , qui  in 
coelis  est.  Una  namque  est  et  summa,  Domine  Jesu 
Christe , cui  proprium  est  misereri  et  parcere , probatio 
dilectionis,  si  nos  eum  diligamus,  qui  nobis  adversatur, 
et  bona  nostra  impedit.  Probari  etiam  solet  per  solam 
odii  adversitatem:  unde,  sicut  homo  vincitur  humana 
felicitate,  sic  diabolus  vincitur  inimici  dilectione. 

0 Domine  Jesu  Christe , in  amorem  misericordissime, 
et  in  misericordia  amantissime,  scio  quod  separatio 
a te,  mors  est  animae  : et  contra,  unio  per  dilectionem 
tecum,  vita.  Sicut  igitur  quilibet  naturaliter  amat  vitam 
corporalem,  et  mortem  timet,  sic  et  amare  debet  veram 
dilectionem,  et  vitare  odium;  quia,  qui  non  diligit, 
manet  in  morte  : in  morte  enim  culpae  jam  talis  est, 
et  debitor  est,  mortis  aeternae.  0 clementissime  Do- 
mine Jesu  Christe,  a quo  exulare  non  potest  amor,  licet 
tibi  non  sint  occulta  quae  ego  nefandissimus  peccator 
gessi,  tamen  corde  et  ore  confiteor  me  inique  vixisse,  et 
prae  mea  malitia  et  iniquitate , vera  dilectione  caruisse. 
Inter  alia.  Domine,  quae  male  concepi  et  egi,  est  quod 
inimicum  odio  habui;  et  licet  scirem  ex  mandato  tuo, 
quod  eum  diligere  deberem , vilipendi  tamen  et  sprevi 
mandatum  tuum.  Simultatem  contra  multos  concepi,  et 
conceptam  corde  et  animo  complevi ; et  si  quandoque 
facto  non  compleverim,  ad  detractiones  tamen  et  infama- 
tiones  processi.  Sucurre  mihi , piissime  Domine  Jesu 
Christe,  per  tuum  benedictum  et  misericordem  amorem 


— 88  — 


veniam  mihi  concedendo , ut  vitam  meam  miserabilem 
emendem,  et  sic  te  diligam,  et  alios  propter  te,  ut  hic 
amor  nunquam  deliciat,  sed  in  vitam  perduret  sempi- 
ternam. Arnen. 


II 

Contra  amorem  sui  ipsius. 

Quis  est,  benignissime  Domine  Jesu  Christe,  per  quem 
et  cum  quo  aeternus  processit  amor,  qui  te  vere  diligit? 
Credo  et  scio , Domine , quod  ille  solus  novit  se  vere  dili- 
gere, qui  veraciter  te  amat,  et  sedulo  agit,  ut  te,  qui 
es  summum  et  verum  bonum , amando  fruatur.  A te , 
Domine,  manat  vera  amicitia,  quam  non  temporalibus 
commodis,  sed  gratuito  amore  metiri  convenit.  Nemo 
enim  potest  veraciter  seipsum  amare , qui  te  veraciter 
non  amaverit;  nam  te  amando,  seipsum  amat;  te  autem 
non  diligendo , seipsum  non  diligit;  quia  amor  proprius 
et  privatus  oculum  mentis  vehementer  claudit.  0 Do- 
mine Jesu  Christe,  sol  unde  fluunt  radii  amoris,  quanta 
insania  plenus  est  ille  qui  solummodo  seipsum  amat ! 
Nam  talis  perversio  amoris  est  fundamentum  abjectae 
charitatis,  et  crescit  usque  ad  contemptum  tui.  Duo  nam- 
que amores  civitates  duas  faciunt,  scilicet  Hierusalem 
et  Babylonem : coelestem  Hierusalem  facit  amor  tui  usque 
ad  contemptum  sui;  sed  infernalem  Babylonem  facit 
amor  sui  usque  ad  contemptum  tui. 

0 iniquum  et  perversum  amorem , qui  sic  me  mise- 
rum peccatorem  colligavit  et  incitavit , ut  verum  amo- 


rem  abjicerem  et  contemnerem,  et  se  toto  corde  amplec- 
terer, se  desiderarem,  se  tenerem,  se  uterer  totis  ciribus; 
et  se  celando  in  occulto  pectoris , in  culpam  facile  pravi 
cordis  laberer  et  operis ! 0 misericordissime  Domine 
Jesu  Christe,  qui  solus  amari  dignissimus  es,  quid  fa- 
ciam ego  iniquissimus  peccator  ? Quem  amatorem  potero 
invenire  qui  me  diligat,  cum  nullum  dilexerim  nisi 
meipsum,  et  in  peccatis  innumerabilibus  vixerim?  Quis 
me  liberabit  a ventura  ira,  a rugientibus  prseparatis  ad 
escam,  et  a laqueo  infernali?  Meipsum  juvare  non  pos- 
sum , neque  te  requirere  audeo , cum  te  non  dilexerim. 
Imo  quia  neminem  dilexi,  neminem  audeo  in  adjuto- 
rium meum  invocare;  sed  ad  tuam  immensam  pietatem 
recurro,  o Amor,  qui  errantes  reducis,  qui  misericors 
es  et  miserator,  et  neminem  vis  perire , sed  salvas  spe- 
rantes in  te.  Succurre  ergo  mihi,  et  da  veniam  de  pec- 
catis et  gratiam,  ut  nunquam  me  respiciam,  sed  te,  vel 
me  in  te ; ut  diligam  te  toto  corde , nec  a tua  dilectione 
unquam  recedere  valeam , sed  ipsam  conservem  nunc , 
et  in  vitam  sempiternam.  Arnen. 

III 

Contra  amorem  mundi. 

Scio  et  expertus  sum,  ego  ingratissimus  peccator,  cle- 
mentissime Domine  Jesu  Christe,  supercoelestis  amator, 
quod  amor  mundi , animas  quas  ingreditur,  quietas  esse 
non  patitur;  semper  enim  suspicionibus  vanisque  terro- 

ribus  sollicitat  eas.  Talis  namque  amor  mundanus  pre- 
mit amatores  suos,  et  non  adducit  eos  ad  bonum;  sed 
qui  tali  amore  utitur,  a tuo  amore.  Domine , excluditur. 
Talis  amor  mundanus  cum  tuo  amore  non  jungitur,  nec 
ei  congruit , neque  ad  societatem  filiorum  tuorum  per- 
venit, qui  se  a carnali  generatione  non  dividit. 

Amor  mundi,  Domine,  sese  cum  suis  consolationibus, 
ne  dicam  desolationibus , undique  ingerit  per  auditum ; 
namque  quasi  per  fenestras  irruit,  et  mentes  suorum 
amatorum  vehementer  occupat ; animam  polluit,  chari- 
tatem  violat,  proximum  laedit ; te.  Dominum  spernit, 
amorem  tuum  repellit,  totum  hominem  capit,  ac  eum- 
dem  decipit ; cum  labente  labitur ; et  cum  eum  tenere 
quispiam  credit,  de  facili  evanescit ; non  consolatur,  sed 
contristat;  non  permanet,  sed  fugit;  ejus  dulcedo  in 
amaritudinem  vertitur,  ejus  pulchritudo  in  horrorem 
mutatur,  ejus  desiderium  in  poenam  convertitur.  Qui 
hujusmodi  amorem  amplectitur,  decipitur,  et  praecludit 
sibi  ipsi  ingressum  tui  amoris,  quia  ubi  amor  mundi 
inhabitat,  non  ingreditur  amor  tuus. 

0 benignissime  Jesu  Christe,  amor  increate,  vae  mihi 
impiissimo  peccatori,  qui  creaturam  amando,  te  creato- 
rem deserui , propter  condita  conditorem  reliqui,  transi- 
toria dilexi , et  sempiterna  sprevi ; desolationes  pro  con- 
solationibus suscepi,  poenam  pro  gloria,  mortem  pro 
vita,  peccatum  pro  virtute,  et  mendacium  pro  veritate. 
0 misericordissime  Domine,  respicere  me  dignare  oculo 
pietatis  et  misericordiae,  et  mihi  misericorditer  ignosce- 

re.  Aufer  a me  amorem  saeculi , et  da  mihi  gratiam  ut 
te  amem  et  diligam  corde  et  opere ; nec  ab  amore  tuo 
separer , sed  in  ipso  permaneam  in  perpetuum.  Arnen. 

IV 

Contra  amorem  divitiarum. 

Certa  experientia  didici,  benignissime  Domine  Jesu 
Christe,  sine  mensura  in  amore  dives,  quod  nihil  labo- 
riosius est  in  hoc  mundo , quam  terrenis  aestuare  deside- 
riis : nam  terrenarum  divitiarum  amor  insatiabilis  est, 
et  longe  amplius  desiderio  torquet  animam,  quam  refri- 
geret usu  suo.  Talium  quoque  divitiarum  acquisitio, 
magni  laboris  est ; possessio,  magni  timoris ; et  amissio, 
magni  doloris.  Qui  illas  amat , te  Dominum  amare  non 
potest;  sed  cum  ipsis  tabentibus,  labitur  in  perditionem; 
et  qui  eis  innititur  per  amorem , cum  ipsis  defluit  in 
moerorem  : qui  enim  eas  invenit,  requiem  perdit;  et 
cum  vigilat , augmentum  cogitat ; cum  dormit , fures 
somniat;  in  die  est  afflictus,  et  in  nocte  pavidus,  semper 
autem  pavidus.  0 clementissime  Domine  Jesu  Christe, 
cujus  amor  nullum  fallit,  video  per  effectum,  quod 
laqueus  est  in  auro,  viscum  in  argento,  et  pedica  in 
praedio ; quia  qui  aurum  petit,  strangulatur ; qui  argen- 
tum, visco  haeret;  et  qui  praedia,  alligatur ; qui  mane 
quaerit  lucrum,  vesperi  reperit  animae  detrimentum,  et 
sic  deperit  quidquid  agitur. 

Ad  tuum,  Domine,  extremum  judicium  sine  ulla 

temporis  intercapedine  et  continue  volens  nolens  prope- 
rat : et  amat  quod  necessario  relinquit ; id  vero  negligit, 
ad  quod  necessario  pervenit.  Amat  namque  illa,  quae 
possessa  onerant , amata  inquinant , et  amissa  cruciant, 
quaeque  arctius  parta  quam  concupita  constringunt.  0 
misericordissime  Domine  Jesu  Christe,  qui  solus  vere 
amandus  es,  ego  nefandissimus  peccator,  quae  scripsi  et 
scribo , scivi  et  veraciter  scio  talia  esse  ; sed  tanta  est 
malitia  mea  et  iniquitas,  ingratitudo  et  superbia,  quod 
omnia  tibi  placita  consilia  et  praecepta  tua  protervo  animo 
contempsi  et  sprevi;  et  ad  miseras  divitias  mundi  cor 
meum  penitus  inflexi ; illas  concupivi  et  desideravi,  et  ut 
cas  acquirerem , laboravi , et  ad  hoc  ipsum  vigilavi ; et 
quascumque  vias  adinvenire  valui,  adinveni.  0 piissime 
Domine,  adjuvare  me  digneris,  et  delere  tua  maxima 
misericordia  omnia  peccata  mea;  segregare  mentem 
meam  a desideriis  terrenis , elevare  illam  ad  divitiarum 
coelestium  desiderium,  quae  in  solo  tuo  consistunt  amore ; 
ut  eas  auxilio  tuo  consecutus , te  perpetuo  diligam , et 
tuo  amore  fruar  in  saecula  saeculorum.  Arnen. 

Y 

Contra  amorem  perversum  mulierum. 

Amor  carnalis,  benignissime  Domine  Jesu  Christe, 
spiritualis  amator,  et  vere  in  spiritu  et  spiritualiter 
amande,  insatiabilis  est;  quia  extinctus  reaccenditur,  et 
post  copiam  rursus  inops  fit,  animumque  virilem  effemi- 
nat; et  praeter  passionem  quam  sustinet,  nihil  sinit  cogi- 

tare  : quia  rationis  oblivio  est,  et  insaniae  est  proximus. 
Talis  perversus  amor  turbat  consilia , altos  et  generosos 
spiritus  frangit,  a magnis  et  altissimis  cogitationibus  ad 
parvas  et  humillimas  attrahit , iracundos  et  temerarios 
facit.  Insuper,  qui  tali  amore  conjungitur,  tentationibus 
continuis  subjacet.  Talis  amor  et  laqueus  animae,  discri- 
men vitae,  mors  suavis,  blanda  percussio,  interfectio 
leniens,  mei  felleum,  pernicies  delicata,  dulce  venenum, 
malum  spontaneum,  sapida  jugulatio,  et  omnium  rerum 
calamitas.  Nam  Adam  etEvam  de  paradisi  deliciis  ejecit, 
coelestes  terrenos  fecit,  humanum  genus  in  infernum 
demersit;  vitam  abstulit  mundo,  laborem  et  pressuram 
invenit , et  malum  quod  ad  mortem  perducit ; foedat 
pueritiam,  perdit  juventutem,  et  incitat  ac  inquietat 
emortuam  carnem,  et  senectutem. 

Talis  amor.  Domine  Jesu  Christe,  sanctitatis,  mundi- 
tiae, et  puritatis  amator,  est  verae  inimicitiae  inimicus, 
ineffugabilis  poena,  noxium  malum  , naturalis  tentatio, 
desiderabilis  calamitas,  domesticum  periculum,  mali 
natura,  boni  colore  depicta;  continua  sollicitudo, indefi- 
ciens pugna,  quotidianum  damnum,  domus  tempestatis, 
sollicitudinis  et  orationis  impedimentum,  continentis  viri 
naufragium,  adulteri  vas,  perniciosum  praelium,  et 
pondus  gravissimum.  0 misericordissime  Jesu  Christe  , 
casti  conditor  amoris , qui  me  de  nihilo  creasti , et  tuo 
pretiosissimo  sanguine  redemisti , tuam  misericordiam 
supplex  imploro , corde  et  opere  efflagito , ut  cor  meum 
fragile  longe  facias  a tali  amore. 

Erue  me  a tanto  periculo , defende  me  a tam  misera- 
bili casu,  protege  me  a tanta  circumventione  inimici. 
Libera  me,  misericordissime  Domine,  a tanto  laqueo 
perditionis.  Da  mihi  fortitudinem  resistendi,  concede 
mihi  veniam  peccatorum.  Eleva  mentem  et  cor  meum , 
ut  te  amem  et  timeam,  tibi  placeam  et  serviam;  te 
verum  Deum  corde , ore , et  opere  confitear,  et  agnos- 
cam; et  a tua  infinita  misericordia  me  non  repellas.  Fac 
me  perseverare  in  bonis  et  tibi  acceptis  operibus , ut  in 
praesenti  sic  vivam,  et  ad  ulteriora  semper  procedam ; ut 
in  fine  hujus  transitoriae  vitae  meae,  vitam  inveniam  in 
amore  tuo  sempiternam.  Arnen. 

VI 

Quod  diligere  Deum  est  summe  leve. 

Fructus  et  utilitas.  Domine  Jesu  Christe,  totius  dilec- 
tionis auctor,  quae  ex  dilectione  tua  acquiritur,  non 
solum  est  aeterna  gloria , de  qua  dictum  est , quod  nec 
oculus  vidit,  nec  auris  audivit,  nec  in  cor  hominis  ascen- 
derunt, quae  praeparasti  diligentibus  te;  sed  etiam  est 
utilitas  magna  in  hac  vita,  quia  diligens  te , Domine,  si 
contingat  eum  deficere  vel  errare , dulciter  corrigitur  et 
castigatur  a te,  sicut  dilectus  filius  a Patre,  qui  de  servo 
extraneo  non  curat.  Unde  magnum  signum  amoris  tui 
est,  Domine,  correptio  et  immissio  flagelli.  Sed  homines 
desperatos  et  perversos  quolibet  ire  permittis , et  in  prae- 
cipitium peccatorum  incidere  : quia  quem  diligis  casti- 

gas,  et  flagellas  omnem  filium  quem  recipis.  Diligens  te. 
Domine,  pacifice  conversatur : est  enim  in  pace  conscien- 
tiae, et  tranquillitatis  jucunditate,  non  in  simultate  et 
odio. 

Diligens  te.  Domine,  diligenter  per  te  a malo  praeserva- 
tur. Sicut  enim  homo  pupillam  oculi  sui  sedulo  custodit, 
et  eam  summe  diligit  : sic  tu.  Domine  Jesu  Christe, 
amator  bone,  amicum  et  delectum  tuum  protegis,  et 
defendis,  et  custodis;  ne  in  peccatum  labatur,  neve  a 
diabolo  affligatur.  Scriptum  est  enim  : «Qui  diligitis 
Dominum,  odite  malum  : custodit  animas  sanctorum 
suorum ; de  manu  peccatoris  liberabit  eas.  » Custodis 
animas,  non  cutem  carnis  splendidam,  non  possessiones 
et  terras;  quia  talia  tibi  chara  non  sunt.  Sed  custodis 
animas  sanctorum,  ne  in  peccatum  labantur : et  de  manu 
peccatoris  liberas  eas,  ne  a daemone  affligantur.  Diligens 
te.  Domine  Jesu  Christe,  amantium  gloria,  multum 
honoratur : qui  actus  diligendi,  est  actus  tuus  et  Angelo- 
rum, non  daemonum.  Tu  enim  diligis,  quia  scriptum  est : 
« Ego  diligentes  me  diligo.  » In  Angelis  autem  est  vis  et 
actus  maximi  amoris , quo  ad  te , Domine , quo  ad  eos , 
qui  sui  sunt  consortii , et  quod  ad  nos.  Diligunt  enim 
adeo,  quod  ordo  supremus,  ab  ardore  chari tatis  nomina- 
tur Seraphim.  Diligentem  te.  Domine,  suscipis  ad  poeni- 
tentiam , eidem  remittis  offensam,  et  tua  maxima  pietate 
inenarrabilique  benignitate  , ac  inaestimabili  largitate , 
gratiam  misericorditer  donas  et  tribuis. 

0 misericordissime  Domine  Jesu  Christe  , semper 

amari  plus  quam  dignissime,  quanta  miseria  ego  nequis- 
simus peccator  plenus  sum,  qui,  perspecta  tanta  utilitate 
tui  amoris,  te  propter  temetipsum  diligere  debebam  ! 
Quod  si  propter  teipsum  te  diligere  nolebam,  saltem 
propter  meipsum  et  utilitatem  meam  te  diligere  debe- 
bam , ut  ex  inordinato  amore  tandem  venirem  ad  verum 
amorem  tuum,  qui  est  diligere  te  non  ob  aliud,  sed 
propter  teipsum  solum.  Mihi  ergo  digneris  succurrere, 
benignissime,  et  creare  in  me  cor  mundum;  ut  ab  iis 
quae  tibi  displicent,  abhorrendo,  et  in  ea  penitus  exe- 
crando,  te  diligam  et  amem,  tibi  serviam,  tibi  obediam, 
praecepta  tua  adimpleam ; ut  te  vere,  nonob  aliud  quam 
ob  teipsum,  diligam  per  infinita  saeculorum  saecula. 
Arnen. 


SANCTI  ANSELMI  MEDITATIO 

SUPER  MISERERE. 

1 . Fortissime  Deus  spirituum  universae  carnis,  qui  vinci 
non  potes,  quia  es  omnipotens  et  rex  potens;  falli  non 
potes,  quia  sapiens  es,  scrutans  corda  et  renes  Deus; 
corrumpi  non  potes,  quia  justus  Dominus,  et  semper  jus- 
titias dilexisti;  qui  non  parces  in  die  vindictae,  nec 
acquiesces  cuj usquam  precibus,  nec  recipies  pro  redemp- 
tione dona  plurima  : ego  reus  et  miser  peccator  in  cons- 
pectu divinae  majestatis  tuae,  in  qua  qui  vere  confitetur, 
absolvitur,  recognosco  quia  peccavi  super  numerum 

arenae  maris,  et  multiplicatae  sunt  iniquitates  meae.  Incur- 
vatus sum  multo  curriculo  meae  ferreae  voluntatis,  et  non 
est  mihi  respiratio : et  quia  ex  indiscreto  processu  nego- 
tii vitae  meae  sentio,  quia  tua  justitia  in  extremo  tuo  judi- 
cio manifeste  debet  me  gravare ; ab  ipsa  tamen  merito 
mihi  suspecta,  ad  tuam  misericordiam  confugio  et 
appello.  Et  ne  appellatione  ista  pendente  intres  in  judi- 
cium cum  servo  tuo,  sed  potius  tua  misericordia  me  prae- 
veniat, et  sequatur  me,  et  sensus,  et  actus,  cogitationes, 
affectiones,  et  opera  mea,  protectioni  ejus  supponens, 
ipsamque  misericordiam  postulans,  et  judicium  non 
requirens,  corde  compunctus  humiliter  tibi  dico  : 

2.  Miserere,  quia  tempus  est  miserendi,  non  judicandi ; 
quia  dixisti  in  Evangelio  tuo  sancto  quod  non  venisti  ut 
judices  mundum,  sed  ut  salvifices  mundum.  Et  in  tua 
pietate  confido,  quod  appellationi  meae  deferre  debeas, 
quam  ego  ( qui  tremens  factus  sum  et  timeo  a tua 
justitia)  tanquam  ab  inferiori  ad  superiorem  sedem 
tuae  misericordiae  interpono,  sciens  quod  misericordia 
superexaltat  judicium,  et  quod  misericordia  tua  est 
super  omnia  tua  opera  constituta.  Ideoque  appellationi 
meae  est  a te  non  immerito  deferendum.  Nec  indi- 
gnetur  contra  me  clementia  tua , Deus , si  videns  animae 
meae  periculum  imminere  a te  irato , ad  te  placatum 
ausus  sum  totaliter  appellare,  cum  aequo  animo  tuleris 
quod  apostolus  tuus  Paulus,  timens  ne  a Festo  praeside 
corporaliter  gravaretur,  ad  Caesarem  appellavit.  Adeo  igi- 
tur cum  fiducia  gratiae  tuae  thronum , ut  misericordiam 
t.  ii.  7 

consequar,  et  gratiam  inveniam  in  auxilio  opportuno : 
et  quia  miser  sum , et  miserabilis , ideo  gemens  spiritu 
iterum  tibi  dico : miserere.  Est  enim  misericordia  tua,  mi- 
serorum chorda,  qua  de  lacu  faecis  et  miseriae  extrahun- 
tur. Quia  igitur  solvendo  non  sunt  passiones  condignae  ad 
futuram  gloriam  quam  exspecto ; et  tua  misericordia  non 
meritum,  sed  solam  miseriam  intuetur,  de  profundis 
fluctibus  interioris  et  exterioris  miseriae,  quibus  imago 
Dei  asseiitur,  in  meipso  ad  misericordiam  tuam  clamo 
lacrymabiliter  tibi  dicens : Miserere  mei. 

3.  Subticeo  nomen  meum : nam  si  illud  tibi  dixero , 
per  id  me  forsitan  non  agnosces : et  quod  post  recupe- 
ratam alias  sicut  spero  innocentiam  baptismalem,  ab 
illa  dulci  familiaritate  tua  me  elongavi  nimis  imprudens, 
in  qua  quando  in  montem  orationis  ad  te  olim  aliquando 
ascendebam,  tecum  quasi  amicus  cum  amico  familiariter 
locuturus,  me  pluries  dulciter  recipere  voluisti : et  tunc 
meipsum  cum  Moyse  ex  nomine  cognoscebas,  et  gaude- 
bam in  te  cum  aliis  servis  tuis,  quorum  scripta  nomina 
sunt  in  coelis,  et  erat  coram  te  honorabile  nomen  meum. 
Nunc  autem  quoniam  peccata  nomen  meum  de  libro 
viventium  deleverunt,  et  cum  justis  non  est  scriptum, 
ideo  illud  non  audeo  nominare,  vel  ad  tuam  memoriam 
revocare : sicut  ille  vir  beatus , quem  invenisti  virum 
secundum  cor  tuum,  qui  et  nomen  suum,  et  suam 
mansuetudinem  tuae  beatae  memoriae  fiducialiter  com- 
mendabat dicens:  Memento,  Domine,  David  et  omnis 
mansuetudinis  ejus.  Haec  enim  tibi  blandiens,  sive  mihi. 

audeo  dicere , sicut  ille  : Da  imperium  puero  tuo , sive 
servo  tuo ; vel  filio  ancillae  tuae ; quia  haec  familiaritatis 
nomina,  me  reum  rogantem  amplius  accusarent:  sed 
appellationem  meam  prosequens,  tactus  dolore  cordis 
intrinsecus,  eo  quod  iracundiam  contra  me  excitavi, 
suspirans  iterum  et  iterum  tibi  dico:  Miserere  mei , 
Deus. 

4.  Non  audeo  dicere  meus : solummodo  te  Deum  co- 
gnosco , sed  meum  dicere  non  possum.  Nam  cum  esset 
puer  mihi  natus,  et  parvulus  Dei  Filius  mihi  datus : datus, 
inquam,  a Patre,  qui  sic  dilexit  mundum  ut  te  unigeni- 
tum suum  daret : datus  a matre;  quae  quasi  altera  mulier 
Samaritand,  ut  aleret  nos,  in  igne  passionis  te  Filium 
suum  coxit,  et  in  sacramento  altaris  ad  comedendum 
nobis  dedit:  datus  insuper  a teipso,  qui  dedisti  teipsum 
pro  nobis , ut  nos  ab  omni  iniquitate  redimeres  et  mun- 
dares. cum,  inquam,  sic  esses  ab  omnibus,  quorum 
intererat,  mihi  datus,  et  ideo  proprie  proprius  Deus 
meus,  ego  infelix  propter  peccata  mea  te  perdidi:  nam 
te  meum  esse  veraciter  recognosco,  qui  conquerendo  de 
me  et  aliis  peccatoribus,  dicis : Me  exspectaverunt  pecca- 
tores ut  perderent  me.  Et  si  te  perdidi , omnia  perdidi , 
et  memetipsum.  Sed  tu,  Deus,  qui  a me  imprudenter 
factus  estanquam  vas  perditum;  et  qui  a dolente  matre 
tua,  quae  te  in  templo  perdiderat,  inveniri  per  tuam  ma- 
gnam misericordiam  misericorditer  permisisti,  ita  ut 
impiius  te  non  perderet,  sed  sollicite  custodiret; 

5.  Sic  et  tu  miserere  mei , Deus , secundum  magnam 

misericordiam  tuam.  Non  dico  secundum  meam  mise- 
riam , sed  secundum  tuam  magnam  misericordiam ,. 
quae  longe  major  est  quam  mea  miseria  magna  nimis. 
Non  peto  secundum  meritum  meum,  vel  secundum  jus- 
titiam tuam  vel  meam , sive  secundum  opera  mea , qui- 
bus ego  miser  deviavi  a te;  sed  secundum  magnam 
misericordiam  tuam.  Magnam  quaero  misericordiam, 
quia  non  decet  tuam  magnam  magnificentiam  parva 
dare.  Imo  exaudiri  dignus  non  essem,  si  a magno  parva 
peterem.  Ego  enim  te,  non  illum  magnum  sed  infinite 
majorem  aestimo  Alexandrum,  qui  non  attendis  quid  me 
oporteat  accipere , sed  quid  deceat  te  dare : nec  magna 
petens,  de  meritis  meis  praesumo,  sed  confido  de  tua 
misericordia  magna,  quae  quasi  soror  tua  ab  infantia 
tecum  crevit,  et  de  utero  matris  tuae  egressa  est  tecum. 
Magnam  igitur  misericordiam  tuam  peto.  Qui  tribularer 
plurimum,  si  nescirem  misericordias  tuas.  Domine;  sed 
per  experientiam  sentio  in  meipso  tres  misericordias  te 
habere.  Prima  est,  qua  me  et  alios  peccatores  ad  quam- 
libet offensam,  qua  oculos  tuae  majestatis  offendimus , 
non  continuo  consumpsisti ; sicut  et  nos  conservos  nos- 
tros , quando  nos  offendunt , confundere  statim  volumus 
et  punire  : sed  tandiu  suspendisti  gladium  ultionis,  quod 
vere  dicere  possumus  cum  Propheta : Misericordia  Do- 
mini quia  consumpti  non  sumus.  Et  haec  quidem  tua 
prima  misericordia , parva  esset ; nec  si  sola  esset , mihi 
sufficeret  ad  salutem,  sed  potius  judicium  damnatio 
accumulans,  divinarum  bonitatis  tuae  et  patientiae  et 

longanimitatis  me  faceret  contemptorem , et  secundum 
duritiem  meam  et  cor  impoenitens  thesaurizarem  mihi 
iram  in  die  irae,  et  revelationis  judicii  tui  justi,  in  quo 
mihi  improperando  omnia  mala  mea  inferres:  haec  fe- 
cisti, et  tacui.  Ideoque  mihi  tuam  secundam  et  majorem 
prima  misericordiam  porrexisti,  qua  me  miserum  pecca- 
torem ( ut  tibi  sit  inde  gratiarum  actio  et  vox  laudis ) ad 
poenitentiam  revocasti.  Neque  enim  cum  essem  mortuus 
in  peccatis,  movere  poteram  pedes  affectus  mei,  ut  me 
ad  te  converterem  poenitendo , nisi  me  tua  misericordia 
adjuvisset.  Sed  si  dicebam:  Motus  est  pes  meus;  mise- 
ricordia tua.  Domine,  adjuvabat  me. 

6.  Nec  istis  duabus  misericordiis  sum  contentus.  Nam 
licet  in  se  magnae  sint , tamen  parvae  sunt  comparatione 
illius  tuae  magnae  misericordiae  quam  requiro.  Abuti 
quidem  possem  patientia  misericordiae  tuae  primae , et 
pes  meus,  qui  per  secundam  movetur  ut  ad  te  conver- 
tatur, iterum  labi  posset,  et  esset  novissimus  error  meus 
pejor  priore.  Et  ideo  scio,  o summa  sapientia,  te  docente 
scio  quid  peto,  quoniam  peto  misericordiam  tuam  ma- 
gnam qua  cordis  et  corporis  mihi  terram  a stabilitate 
virtutum  in  diversas  concupiscentias  liquefactam.  Spi- 
ritu tuae  fortitudinis  ita  corrobores  et  confirmes,  ut  tuam 
clementiam  de  caetero  non  offendam;  de  caetero  te  non 
perdam,  sed  semper  teneam,  nec  dimittam,  donec  intro- 
mittas me  in  domum  illius  supernae  Hierusalem  matris 
meae,  et  tunc  glorificabo  nomen  tuum  in  aeternum,  et 
dicam : Quia  misericordia  tua  magna  est  super  me , et 

eruisti  animam  meam  ex  inferno  inferiori.  Et  haec  est  illa 
misericordia  tua  magna  quam  peto,  qua  non  solum  exs- 
pectas ad  poenitentiam  peccatores,  nec  solum  das  eis  gra- 
tiam poenitendi,  sed  qua  poenitentes  virtute  ex  alto  induis 
et  confirmas,  ut  non  labatur  de  caetero  pes  eorum . Res  pla- 
ne difficilis  et  homini  impossibilis  (sed  possibilis  soli  tibi), 
susceptum  videlicet  semel  peccati  jugum  sic  a cervice  sua 
excutere  : quod  non  potest  facere,  nisi  adjutus  misericor- 
dia tua  magna,  quae  hoc  modo  in  coelis  Angelos  confirma- 
vit, et  homines  in  resurrectione,  in  qua  facies  pares  illis. 
Ideoque  confitebor  tibi  in  populis.  Domine,  et  psalmum 
dicam  tibi  in  gentibus : Quoniam  magnificata  est  usque 
ad  coelos,  imo  super  coelos  misericordia  tua : et  sic  indi- 
gnum salvabis  me  secundum  magnam  misericordiam 
tuam. 

7.  Et  secundum  multitudinem  miserationum  tuarum , 
quas  in  exhibitione  bonorum  antiquis  patribus  ostendisti, 
qui  nunquam  peccanti  homini  in  tuis  miserationibus 
defuisti.  Sed  cum  ille  populus  contumax  et  rebellis, 
quem  de  servitute  aegyptiacain  signis  et  portentis  terribi- 
liter eduxisti,  quem  per  medium  maris  Rubri  sicco  vesti- 
gio deduxisti , cui  locuturus  de  coelo  in  montem  descen- 
disti; cui  panem  de  coelo  habentem  omne  delectamentum 
sine  labore  mirabiliter  praestitisti ; cui  sitienti  aquam  de 
petra  largissime  produxisti;  quem  in  terra  lacte  et  meile 
manantem,  sicut  promiseras,  induxisti;  cum,  inquam, 
populus  ille  durus  post  tantorum  magnalium,  tot  mirabi- 
lium, tot  terribilium  salvationis  suae  beneficia  et  salutis,. 

quae  ei  misericorditer  impenderas,  oblitus  esset  te,  et 
contra  te  superbe  agens  cervicem  suam  durissimam  in- 
durasset ; et  ne  te,  qui  eum  de  terra  ^Egypti  eduxeras , 
ingratus  populus  adoraret , cum  minis  et  terroribus  ab 
Aaron  resistente,  deos  petens  alienos,  vitulo  conflatili 
mane  surgens  hostias  obtulisset ; et  a te  recedens , post 
terga  sua  legem  et  caerimonias , quas  ei  dederas,  proje- 
cisset; prophetas  tuos , qui  contestabantur  eum  ut  redi- 
rent ad  te,  inhumaniter  occidisset ; tibi  grandes  blasphe- 
mias  irrogasset , ut  te  ad  iracundiam  provocaret ; et 
propter  haec  eum  in  manibus  suorum  hostium  tradi- 
disses ; post  haec  tamen,  cum  ad  te  in  tempore  suae  tribu- 
lationis et  angustiae  clamaverunt ; tu  Deus  misericors  et 
multae  misericordiae  et  verax,  de  coelo  exaudisti  eos  secun- 
dum miserationes  tuas  multas.  Cumque  rursus  perversos 
eos  in  manus  inimicorum  suorum  iterum  reliquisses,  et 
ipsi  ad  te  iterum  atque  iterum  clamaverunt;  tu  de  coelo 
liberasti  eos  in  miserationibus  tuis  multis,  et  in  misericor- 
diis tuis  plurimis  non  fecisti  eos  in  consumptionem, 
quoniam  Deus  miserationum  et  clemens  tu  es.  Quia 
igitur  minor  sum  cunctis  miserationibus  tuis;  memento 
mei , Deus,  et  parce  mihi  secundum  multitudinem  mise- 
rationum tuarum,  quae  superant  quamlibet  multitudi- 
nem peccatorum.  Non  enim  in  justificationibus  meis 
prosterno  preces  ante  faciem  tuam,  sed  in  miserationibus 
tuis  multis.  Reminiscere  ergo  miserationum  tuarum ; 
Domine,  a te  antiquis  peccatoribus,  paribus  operibus 
misericordiae  efficaciter  impensarum,  et  misericordiarum 

tuarum  tibi  naturaliter  insitarum , quae  a saeculo  sunt. 

8.  Et  ne  in  misero  peccatore  fallat , quod  ab  initio 
saeculi  incepisti,  secundum  multitudinem  miserationum 
tuarum,  dele  iniquitatem  meam,  quia  ipsa  me,  heu! 
de  libro  vitae  delevit.  Sic  tu,  Deus,  qui  nomen  impiorum 
delevisti  ut  lutum  platearum , dele  eam , sicut  solent 
aboleri  tabulae  et  deleri ; ut  ea  abolita  et  deleta , nomen 
meum  cum  justis  in  libro  viventium,  de  quo  illud  deleve- 
rat, rescribatur.  Dele,  obsecro,  omnipotentissime,  illud 
quod  adversum  me  est  chirographum  decreti  tui.  Decre- 
veras enim,  Pater,  ut  si  vellem  mortem  evadere,  non 
peccarem.  Et  quia  ego  infelix  contra  tuum  decretum 
indiscrete  corpore  et  corde  peregi  ad  insipientiam  ma- 
gnam, milii  tu,  qui  scientiarum  es  Dominus,  inde  chiro- 
graphum memoriae  in  tua  scientia  et  mea  conscientia 
conscripsisti , ut  cum  sederet  tremendum  judicium 
tuum  magnum,  aperirentur  isti  scientiae  tuae  et  cons- 
cientiae meae  libri,  et  alius  ille  liber  quem  habet  contra 
me  humani  generis  accusator  inimicus ; et  ex  his  quae 
invenirentur  in  istis  codicibus,  judicarer.  Sed  ne  tunc 
inveniatur  in  me  iniquitas,  amator  hominum  Deus,  dele 
iniquitatem  meam  , qui  semper  iniquos  odio  habuisti , 
quoniam  non  Deus  volens  iniquitatem  tu  es.  Sed,  Domi- 
ne, qui  non  despicis  gemitus  contritorum,  tu  nosti,  quod 
sicut  super  deletas  litteras  quaedam  ex  ipsa  litura  rema- 
net turpitudo,  per  quam  perpendi  possunt  ipsarum  dele- 
tarum vestigia  et  significatio  litterarum,  nisi  ipsae  litterae 
et  litura  penitus  eradantur,  ita  et  per  poenitentiam  a te 

deleta  iniquitas,  inanima  mea  quamdam  deformitatem 
reliquit , per  quam  a te , qui  solus  es  inspector  cordium 
et  conscius  secretorum,  et  ab  illo  qui  est  animarum  im- 
probus accusator , potest  adhuc  perpendi  mea  iniquitas 
quanta  fuit,  nisi  post  deletionem  a te  amplius  abluatur. 

9.  Et  ideo  peto  humiliter  : Amplius  lava  me  ab  ini- 
quitate mea , o mundissima  lotrix  nostra  et  nitidissima , 
quae  ad  hoc  aquam  gratiae  deitatis  misisti  in  pelvim  mun- 
dissimae carnis  tuae,  ut  nos  a peccatis  nostris  in  sanguine 
tuo  lavares.  Lava  me  ab  iniquitate  mea ; et  ita  perfecte 
lava , qui  imperfectionis  opera  non  novisti , ut  in  me 
peccati  vestigium  non  relinquas.  0 hymilis  sublimitas , 
o sublimis  humilitas , quae  ad  designandam  illam  lotio- 
nem interiorem  animae  quam  requiro,  usque  ad  lava- 
crum pedum  discipulorum  tuorum  tuam  altitudinem 
inclinasti,  lava  me,  ut  in  aeternum  habeam  partem 
tecum  : lava  non  solum  pedes  affectuum,  sed  etiam  et 
manus  operum,  et  caput  sensuum.  Et  quoniam  anima 
mea  vilis  facta  est,  iteransque  pessimas  vias  suas,  lava 
a malitia  cor  ipsius , ut  in  eo  cogitationes  noxiae  non 
morentur  : lava  lacrymarum  lixivio  calido  et  amaro  per 
singulas  noctes  conscientiae  meae  stratum  : lava  pedes 
meos  et  interioris  hominis  butyro  devotionis,  lava  et 
renova  sacramentis.  Et  quia  aliqua  aliquando  sic  lavantur, 
quod  post  ablutionem  adhuc  impura  remanent  et  im- 
munda, ideo  sic  lava  me  ut  emundes;  et  a peccato  meo 
mundame.  Quis  potest  facere  mundum  de  immundo  con- 
ceptum semine,  nisi  tu  qui  solus  es?  O benignissime  me- 

dice  Jesu  Christe  et  bone,  qui  solo  verbo  restauras  universa, 
scio  et  vere  scio,  et  hoc  ipsum  tuae  bonitati  confiteor,  quo 
niam  sic  potes  me  mundare.  Ergo,  bone  Deus,  bone 
homo , bone  Domine , per  misericordiam  tuam  magnam 
dic  animae  meae  multorum  peccatorum  lepra  infectae, 
dic  : Yolo;  mundare.  Et  ut  hic  sanari  valeam  et  munda- 
ri, hic  ure,  hic  seca,  hic  fiat  expiatio  mea,  hic  emun- 
datio mea ; ut  cum  in  tuo  districto  examine  aream  tuam 
ventilare  veneris  et  mundare,  animam  meam  poeniten- 
tiae verae  scopis  mundatam  invenias  et  ornatam.  Interim 
autem  non  parcam  ori  meo,  sed  ibo,  et  sacerdotibus  me 
ostendam , quatenus  fiat  et  mihi , ut  dum  vixero , fiam 
mundatus ; quia  animae  meae  lepram  non  possum  vere 
ostendere  sacerdoti,  nisi  prius  tibi  eam  ostendero,  et  tu 
mihi. 

10.  Ideo  tibi  summo  et  aeterno  sacerdoti  veraciter  me 
ostendo , dicens  : Quoniam  iniquitatem  meam  ego  cog- 
nosco. Cognosco,  Domine,  iniquitatem  meam,  sed  ex 
parte  cognosco,  et  non  sicut  tu  cognoscis  eam,  neque 
sicut  ego  cognitus  sum  a te , cujus  oculi  sunt  multo  plus 
lucidiores  super  solem , conspicientes  vias  hominum  et 
profundum  abyssi , et  hominum  corda  intuentes.  Cor 
autem  meum , Deus , pravum  est  et  inscrutabile  : nec 
ego  ipse  cognosco  illud , sed  tu , Domine , qui  cognovisti 
figmentum  nostrum,  et  intueris  abyssos,  intueris  et 
cognoscis  illud,  et  iniquitatem  meam,  quae  in  eo  est,  et 
sicuti  est:  quam  si  ita  nude  et  aperte  cognovissem,  sicuti 
et  tu,  ante  cujus  oculos  omnia  nuda  sunt  et  aperta,  certe 

erumperent  lacrymae  de  venis  intimis  cordis  mei,  et 
continere  non  possem,  quasi  super  meipsum  flerem,  ne 
tu  Deus  patientiae  et  solatii  iterum  super  me  fleres.  Qui 
enim  olim  in  diebus  carnis  tuae>  sub  figura  illius  mate- 
rialis Hierusalem  videns  civitatem  animae  mese , et  co- 
gnoscens iniquitatem  meam , compatiendo  flevisti  super 
eam;  et  interrumpentibus  lacrymis  et  singultibus  verba 
tua,  verbum  semiplenum  protulisti,  dicens  : Quia  si 
cognovisses  et  tu ; qui,  ut  arbitror,  mihi  dicere  voluisti, 
nisi  gemitus  tui  multi , et  profunda  suspiria  compassio- 
nis, verba  tua  hujusmodi  praecidissent : Et  tu  iniquita- 
tem tuam  fleres,  si  eam  sicuti  ego  veraciter  cognovisses. 
Adjiciens , quandiu  super  me  flere  deberem,  cum  mihi 
subsequenter  dixisti  : Et  quidem  in  hac  die  praesentis 
vitae , in  qua  facis  pro  voluntate  tua,  non  mea,  et  quaeris 
quae  ad  pacem  sunt  tibi , et  non  mihi.  0 sermo,  qui 
veritas  es,  quam  in  veritate  rimaris  intima  cordis  mei ! 
Et  vere  si  cognovissem , sicut  et  tu , peterem  a te  (a  quo 
omnis  qui  digne  petit,  accipit)  ut  aperirentur  cataractae 
capitis  mei,  et  diluvium  lacrymarum  mearum  faceres 
abundare,  ita  quod  anima  mea  tota  esset  lacrymis  lique- 
facta, et  iniquitas  mea  (quae  replevit  corporis  et  cordis 
mei  terram ) in  hoc  diluvio  deleretur.  Nunc  autem  abs- 
condita sunt  mala  ab  oculis  meis,  et  non  potui  ut  vide- 
rem : quia  venerunt  dies  in  me , quos  tu , qui  aperuisti 
ora  omnium  prophetarum , prophetice  praedixisti.  Nam 
circumdederunt  me  inimici  mei  spirituales,  vallo  occu- 
pationum mundanarum  lacerantium  mentem  meam,  ita 

quod  non  permittunt  me  exterius  egredi  ad  utilem  actio- 
nem , nec  interius  ad  contemplationem.  Circumdederunt 
me;  inquam,  et  coangustaverunt  me  undique  tot  angus- 
tiis et  pressuris,  quod  angustatum  est  et  attractum  adeo 
conscientiae  meae  stratum,  ut  necesse  sit  ut  alter  decidat, 
videlicet,  vel  tu  Deus  qui  es  legitimus  animae  sponsus, 
vel  adulter  mundus  quem  ego  juxta  te  eodem  cubiculo 
introduxi,  quamvis  scirem  te  Deum  zelotem,  ut  cum  ipso 
in  oculis  tuis  (delinquerem)  o nimium  audax  peccator 
et  imprudens  fornicator ! Et  ad  terram  prostraverunt  me 
per  amorem  terrenorum , et  filios  meos  cogitationum  et 
affectionum,  quae  in  me  sunt,  ita  quod  possim  merito 
deplorare  illud  carmen  lamentabile  Jeremiae  : Effusum 
est  in  terra  jecur  meum.  Et  cum  deberem  esse  quasi 
lapis  in  acervo  testimonii  positus  juxta  viam , ut  eam 
per  exemplum  viatoribus  demonstrarem , non  remansit 
in  me  lapis  boni  exempli  super  lapidem  fortitudinis  vel 
virtutis.  Et  haec  omnia  mala  in  me  pariter  confluxerunt, 
eo  quod  non  cognovi  (tibi  gratias  debitas  referendo) 
tempus  visitationis  meae , quando  tu  oriens  ex  alto  me 
(carnem  assumendo)  utiliter  et  mentem  illuminando 
delectabiliter  visitasti,  et  visitatio  tua  custodivit  spiritum 
meum.  Et  ex  illo  tantillo  Spiritu,  quem  in  me  tua  visita- 
tio reservavit,  cognosco  iniquitatem  meam,  ut  tu,  Deus, 
qui  solus  peccata  remittis,  eam  mihi  ignoscas. 

11.  Et  peccatum  meum  contra  me  est  semper.  O pos- 
sessor coeli , et  terrae ! tu  scis  quid  ego  in  mea  didici 
juventute,  quod  meum  et  tuum  sunt  nomina  possessiva; 

unde  si  meum  est  peccatum  meum  , possideo  peccatum 
meum  : sed  heu  quam  misera  possessio  peccati  mei, 
quae  suum  facit  miserum  possessorem  ! 0 peccatum 
meum  ! quomodo  te  possedi  ? imo  quomodo  te  sustinui  ? 
Quomodo  silui  ? Quomodo  dissimulavi , ut  tu  me  potius 
possideres  ? Non  enim  sic  meum  est  peccatum  meum , 
sicut  mea  est  cappa  mea;  neque  ita  possideo,  quomodo 
possideo  cappam  meam,  cujus  possessionem  et  proprie- 
tatem omnino  possum  a me  excutere  una  vice  : te  autem 
non  sic,  sed  ita  a me  infeliciter  possideris , ut  derelictum 
a me,  animam  meam  non  velis  desinere  possidere.  Sed 
nihilominus  si  consentiatur,  tibi  eam  quaeris,  eam 
sequeris,  eam  persequeris  etiam  per  angustissimam  por- 
tam mortis,  ut  ipsam  tradas  flammis  et  cruciatibus 
sempiternis.  Quomodo  ergo  meum  es,  peccatum  meum, 
nisi  quia  te  feci  ? Et  ideo  meum  es,  sicut  factura  factoris, 
vel  potius  ut  defectus,  quem  in  Deum , Dei  factura  com- 
misi. Heu  ergo  horribile  et  abominabile  factum  meum  ! 
peccatum  meum,  quare  te  feci?  Quare  per  te  meam 
animam  interfeci?  Quare  eam  tam  mortifero  veneno 
infeci  ? Quae  insania  me  ducebat?  Quae  furia  me  cogebat? 
Sciebam  enim  quod  stipendia  peccati  mors  : sciebamque 
quod  peccatum  cum  consummatum  fuerit , generat 
mortem,  et  non  solum  momentaneam  corporis  hujus 
mortem,  quae  per  peccatum  intravit  in  mundum,  sed 
etiam  mortem  animae  per  subtractionem  vitae  gratiae  in 
praesenti , privationem  gloriae  et  obligationem  poenae  per- 
petuae in  futuro.  Et  hoc  ipsum  didiceram , te  docente , 

quia  anima,  quae  peccaverit,  morietur.  0 vita  aeterna! 
statue  contra  faciem  animae  meas  mortem  illam  aeternam, 
qua  moritur  immortalis  anima  per  peccatum,  ut  ipsa 
anima  mea  videat  coram  te  semper,  et  fugiat  quasi  a 
facie  colubri  mortem  illam.  Audivi  enim  a quodam 
familiari  amico  tuo,  cui  tu,  Deus  meus,  qui  revelas 
condensa,  diuturnitatem  et  acerbitatem  revelaveras  hujus 
mortis,  quod  haec  est  mors  sine  morte,  finis  sine  fine, 
defectus  sine  defectu : quia  mors  illa  semper  vivit,  et 
finis  semper  incipit,  et  defectus  deficere  nequit.  Haec  est 
mors  peccatorum  pessima.  De  hac  morte , misericordis- 
sime, tu  dixisti : Nolo  mortem  peccatoris.  Sed  heu  ! ego 
et  alii  miseri  peccatores  contra  voluntatem  tuam  volumus 
propriam  mortem  nostram.  Tu  autem,  Deus  meus,  qui 
mortem  animae  non  fecisti , vidisti  et  siluisti,  quandiu 
post  tergum  meum  omnia  peccata  mea  projeci,  ne  vide- 
rem illa,  et  me  poeniteret  de  illis. 

12.  Nunc  autem,  omnipotentissime,  peccatum  meum 
est  sequela  peccati  mei,  quae  est  mors  aeterna,  contra  me 
et  semper , et  super  hoc  tibi  gratiarum  optimo  largitor 
refero  grates  multas,  quia  non  posuisti  me  amplius  con- 
trarium tibi  de  peccato  meo , quod  quandiu  mecum  fuit, 
contra  me  non  fuit.  Nunc  autem  quia  non  est  mecum , 
contra  me  est  semper,  et  ego  volo  esse  in  perpetuum 
contra  illud,  quia  quando  illud  feci,  tibi  soli  peccavi, 
quia  tu  solus  es  sine  peccato  : et  universis  uno  post 
alium  existentibus,  Deus  meus,  tu  solus  Dominus  meus, 
sine  peccato  in  medio  remanebis , et  solus  me  potes  de 

peccato  meo  solvere , et  damnare,  quia  tibi  soli  peccavi, 
et  malum  coram  tc  feci.  Heu,  heu  mihi,  Domine,  heu 
mihi , quando  malum  feci , coram  te , me  quem  tu,  qui 
solus  bonus  es,  bonum  in  baptismo  feceras,  malum 
feci ! Nunc  autem  timor  et  tremor  venerunt  super  me, 
quia  audivi  tuam  veritatem  in  Ecclesia  exclamantem, 
quod  malos  male  perdet,  inter  quos  nec  mihi  parces, 
nisi  placabilis  fueris  super  malitia  mea,  Deus.  Exaudi 
ergo , Domine,  placare , Domine,  attende,  et  fac  mecum 
misericordiam  tuam  magnam , quia  et  quando  coram  te 
malum  feci,  nimium  audax  fui,  quia  feci  coram  te  quod 
coram  hominibus  non  fecissem.  Illi  autem , Domine , 
qui  coram  te  justi  invenientur,  laetabuntur  coram  te, 
sicut  qui  laetantur  in  messe.  Sed  ego  injustus , qui  coram 
hominibus  injustitiam  meam,  et  malum  coram  te  feci, 
nunc  de  malis  meis  coram  te  erubesco.  Parce  ergo  mihi, 
Deus  meus,  parce  mihi  amarissimos  gemitus  poenitentiae 
et  profunda  suspiria  ab  imo  pectoris  proferenti.  Ut  tu 
qui  dixisti  per  Spiritum  Sanctum  tuum  : In  quacumque 
hora  ingemuerit  peccator,  omnium  iniquitatum  ejus, 
quas  operatus  est , non  recordabor , justificeris  ; et 
justus  et  verax,  sicut  es,  inveniaris  in  sermonibus  tuis; 
quia  sermo  tuus  veritas  est , et  eos  mendaces  ostendes , 
qui  dicunt  quod  mihi  ingemiscenti  non  parces.  Et  eos 
vincas,  cum  ab  ipsis  tu,  cui  proprium  est  misereri  sem- 
per  et  parcere  , immisericors  judicaris.  Considera,  mise- 
ricors Deus,  substantiam  infirmitatis  et  paupertatis  meae; 
et  ostende  super  me  magnitudinem  pietatis  tuae , et  in 


immensum  misericordiae  tuae  pelagus  me  attolle , et  tua 
benigna  clementia  omnia  peccata  mea  remitte;  quae 
mihi  ex  originali  peccato  adhaeserunt,  aut  ex  pravitatibus 
meis  postea  supervenerunt ; et  ab  his , Domine , me  cle- 
menter emunda , et  omnibus  parentibus  meis  concede 
gaudia  sempiterna. 

43.  Ecce  enim  in  iniquitatibus  originalibus  et  actuali- 
bus conceptus  sum.  Nec  intelligas,  Deus  meus,  qui  gallo 
intelligentiam  contulisti , quod  ego  intelligam  in  paren- 
tum meorum  originalibus  et  actualibus  me  conceptum  ; 
cum  credam , quod  et  eorum  originalia  deleveris  in  bap- 
tismo , et  ipsorum  actualium  fuero  imitator  ; quoniam 
tu  dixisti , quod  iniquitatem  patris  filius  non  portaret. 
Sed  potius  haec  est  intentio  mea , Deus , cum  dico , in 
iniquitatibus  originalibus  et  actualibus  me  conceptum , 
hoc  est  in  illa  lege  meae  originis  vitiosa,  in  qua  omnes 
concipimur,  et  nascimur  in  utero,  et  ex  utero,  filii  irae 
tuae ; atque  per  traducem  libidinosa  carnis  concupiscen- 
tia, etiam  antequam  peccemus  actualiter,  constituimur 
peccatores , et  ad  actualia  proniores.  Sed  cum  non  sit 
nisi  unum  et  solum  originale  peccatum , quod  a parenti- 
bus trahitur,  pro  quo  non  baptizati  parvuli  damnabun- 
tur ; non  me  velis.  Domine,  arguere  in  furore,  si  plurali 
numero  usus  sum  in  hac  parte  dicendo,  quod  in  iniquita- 
tibus originalibus  et  actualibus  sum  conceptus  : cum 
dixerim  haec  pro  eo  quod  illud  unum  originale  peccatum 
plures  habeat  effectus,  et  quia  in  illo  uno  originali  pec- 
cato intelligi  plura  possunt,  si,  quasi  per  membra  sin- 

gula  dividantur  : et  maxime  quia  in  hoc  plurali  numero 
intelligo,  sicut  et  tu  ipse,  Deus,  intelligis,  singularem; 
et  cum  Angelus  tuus  in  somnis  apparuit  Joseph  dicens : 
Tolle  puerum  et  matrem  ejus , et  vade  in  terram  Israel; 
defuncti  sunt,  qui  quaerebant  animam  pueri;  defuncti, 
pluraliter  dixisti  per  Angelum,  non  defunctus,  quamvis 
intelligeres  singulariter  de  Herode,  qui  tunc  solus  quae- 
rebat eum  puerum  ad  perdendum.  Sed  et  Moyses  dum 
staret  in  confractione  in  conspectu  tuo,  ut  averteres  iram 
tuam  , designavit  in  plurali  numero  singularem , cum 
dixit : Peccavit  populus  iste  peccatum  maximum,  fece- 
runt sibi  deos  aureos ; licet  unum  solum  vitulum  con- 
flavissent. De  quo  etiam  vitulo  singulari,  pluraliter  ad- 
diderunt. 

14.  In  iniquitatibus  originalibus  et  actualibus  me  con- 
ceptum, intelligo  dicere  me  conceptum  in  illo  uno  et 
singulari  peccato  originali , in  quo  omnes  in  Adam  pec- 
caverunt, ut  in  materiali  massa.  Nam  in  eo  seminaliter 
omnes  erant,  quando  ipse  naturam  corrupit  humanam ; 
et  ab  illo  uno  homine , qui  omnium  nostrum  fuit  mate- 
ria et  origo , omnes  concupiscentialiter  descenderunt,  et 
per  propagationis  successionem  et  carnis  concupiscen- 
tiam , occulte  illa  corruptio  in  posteros  demigravit.  Nec 
tamen  hoc  fecit  propagatio,  sed  libido  : non  naturae 
humanae  fecunditas,  sed  libidinis  foeditas,  quam  homines 
habent  ex  illius  primi  justissima  tua,  Deus,  condemna- 
tione peccati.  Non  enim  quia  ab  Adam  per  carnis  propa- 
gationem descendimus  , ideo  originali  peccato  tenemur,. 
t.  u.  8 

cum  et  tu  ipse , Domine  Jesu  Christe,  qui  omni  peccato 
originali  et  actuali  penitus  caruisti , in  medicamen- 
tum nostri  vulneris,  sine  opere  concupiscentiali,  in 
sola  materia  corporali,  et  per  divinam  conceptionem, 
formatorisque  rationem  descenderis  ab  eodem.  Sed  quia 
concepti  sumus  illa  vitiosa  lege  concipiendi,  nobis  ex 
peccato  primi  hominis  occulte  et  miserabiliter  accedenti, 
ideo  originalis  peccati  ex  tua  justissima,  Deus,  sententia 
rei  sumus.  Nam  quemadmodum  tu , Deus  omnipotens , 
cognitor  occultorum,  occultissimam  gratiam  Spiritus 
Sancti  tui  latenter  infundis  tuis  fidelibus,  et  etiam  par- 
vulis in  baptismo  sic  et  homo  ille , per  quem  hoc  pec- 
catum originale  intravit  in  fmundum , in  se  omnes  de 
stirpe  sua  venturos  occulta  labe  et  foeditate  suse  libidi- 
nosae concupiscentiae  adeo  labificavit , quod  anima  a te , 
Deus,  creando  infusa  corpori  taliter  labefacta,  maculata 
polluitur  et  foedatur  : sicut  in  vase  non  sincero  vinum 
infusum,  licet  optimum,  inficitur  et  acescit;  et  in  illa 
infusione  ipsa  anima  damnationis  sententiam  in  sese  jus- 
tam excipiens  culpam  contrahit  et  reatum,  et  poenee  per- 
petuae obligatur. 

15.  Sed,  o Domine,  quid  dicam,  quid  respondebo, 
cum  mea  sensualitas  a mea  interrogetur  ratione  quomodo 
hoc  potest  esse,  ut  cum  originali  peccato  nascatur  par- 
vulus, genitus  a parentibus  baptizatis,  cum  non  possint 
in  illum  transfundere  quod  non  habent?  Ecce,  Domine, 
qui  docuisti  me  a juventute  mea  stare  super  vias  meas, 
et  interrogare  de  sanctis  antiquis,  per  easdem  antiquas 

semitas  simpliciter  ambulando , existimo  quod  eodem 
modo,  quo  parvulus  olim  cum  praeputio  nascebatur, 
quem  tum  parentes  generaverunt  circumcisi;  et  quo- 
modo quotidie  granum  nudum  , a palea  humano  opere 
cum  diligentia  separatum,  et  sic  seminatum , cum  palea 
tamen  nascitur  et  exsurgit:  sic  et  ego  cum  originali  pec- 
cato me  fateor  esse  natum,  licet  tu,  Deus  omnipotens, 
parentes  meos  ab  illo  mundaveris  in  baptismo:  quoniam 
ipsi  me  ex  hoc  carnaliter  genuerunt,  quod  ex  peccatore 
vetere  homine  contraxerunt:  et  non  secundum  illam 
generationem,  qua  denuo  nati  erant,  sed  potius,  quia 
et  ipsi  fuerant  carnaliter  generati.  Et  hoc  recordatus 
sum ; et  effudi  in  me  coram  te  animam  meam,  Deus,  ut 
intelligam  miserabiliter  in  me  factum,  quod  ille  primus 
homo,  cum  in  honore  esset,  in  se  non  intellexit  a te 
justissime  faciendum.  Tu  autem,  Deus,  qui  dives  es  in 
misericordia,  dimittens  originalia  et  actualia,  non  prop- 
ter meritum  nostrum , sed  propter  nimiam  charitatem , 
qua  dilexisti  nos,  cum  essem  in  dictis  iniquitatibus  sic 
conceptus,  et  mortuus  etiam  antequam  natus  essem, 
convivificasti  me  per  tuam  gratiam  in  baptismo,  animam 
a vetustate  culpae  mundando,  reatum  ejus  solvendo,  ac 
ipsam  a poena  perpetua  liberando.  Et  proptera  tibi.  Do- 
mine, semper  in  psalmis  confitebor. 

16.  Yeruntamen  adhuc  in  carne  mea.  Domine,  sentio 
incessanter  etiam  post  baptismum  concupiscentiam  illam 
carnis,  quae  est  fomes  peccati,  langor  naturae,  tyrannus 
carnis,  stimulus  mortis,  lex  membrorum  repugnans  legi 

mentis  meae,  et  captivans  me  in  lege  peccati , super  me 
tam  violentum  dominium  exercentem,  quod  ingemis- 
cens sub  onere  isto  gravi  necesse  habeo  exclamare : Infe- 
lix ego  homo,  qui  per  me  de  crudeli  dominio  isto  carnis 
liberari  non  possum,  quis  me  liberabit  de  corpore  mor- 
tis hujus?  Certe  non  lex  Moysis,  non  prophetae,  non  pro- 
priae vires  meae,  sed  gratia  tua,  Deus,  per  Jesum  Chris- 
tum Dominum  nostrum ; quem  tua.  Pater,  misericordia 
mihi  dedit,  ut  per  eum  remissionem  accipiam  peccato- 
rum. In  hoc  autem  considero,  et  suspiro,  justissimam 
condemnationis  sententiam  tuam,  Deus,  quam  in  Adam 
et  in  ejus  posteros  ratione  illius  inobedientiae  protulisti : 
quod  videlicet  non  est  aliquis,  qui  etiam  post  baptismum 
vixerit  in  hac  carne , qui  non  ab  hujus  hostili  concupis- 
centia affligatur,  nisi  forte  ineffabili  miraculo  ab  omni- 
potentia tua,  Deus,  lex  peccati,  quae  est  in  membris 
ejus,  in  eo  penitus  exstinguatur,  quod  valde  magnum 
privilegium  est  paucorum.  Inde  tamen  gratias  tibi  ago 
gratiarum  optimo  largitori,  quia  etsi  iste  domesticus  hos- 
tis meus,  hic  stimulus,  hic  tyrannus,  in  me  maneat 
post  baptismum , non  tamen  adeo  dominatur  et  regnat 
ut  ante;  sed  post  baptismi  gratiam  debilitatur;  inimicus 
mitigatur,  ut  in  me  non  valeat  dominari,  nisi  ego  in  va- 
cuum suscipiens  gratiam  tuam,  Deus,  et  post  concupis- 
centias meas  vadens , restituam  vires  hosti , eidem  me 
per  consensum  illicitum  supponendo. 

17.  Sed  heu  mihi  misero  peccatori,  mi  Domine  me- 
tuende ! cum  scirem  quod  tu  me  gaudeas  spectare  luc- 

tantem , juvare  deficientem , sublevare  cadentem , coro- 
nare vincentem;  ecce,  Domine  , tu  vidisti , quoniam  in 
me  insiliit  subito  hostis  iste  impulsus  ab  ilio  cujus  hali- 
tus prunas  ardere  facit,  et  quietem  cordis  mei  et  corporis 
perturbavit.  Quoties  obscoenis  et  immundis  et  vanis  cogi- 
tationibus me  turpiter  blasphemavit ! Quoties  ad  pha- 
langes cordis  mei  mane  et  vespere  exclamavit,  ut  ad 
singulare  certamen  descenderem  contra  ipsum,  et  affec- 
tionum mearum  agminibus  exprobravit ! Vidisti  etiam, 
Domine,  ex  adverso  quomodo  contra  ipsum  velut  pusilla- 
nimis non  certavi , velut  infidelis  illegitime  decertavi , 
vel  omnino  solvi  militiae  meae  vinculum  indecenter  ante- 
quam ei  cederet  adversitas  praeliorum.  Vidisti  insuper 
( Domine,  ne  sileas  ac  propter  hoc  finaliter  discedas  a me ) 
quomcdo  cum  humiliatus  non  mea  sed  tua  virtute  sile- 
ret, et  relinqueret  me  in  pace;  ego  illum  ipse  adversum 
me  ad  praelium  excitavi  et  vires  reatus  mei,  quas  in  bap- 
tismo et  in  pristina  poenitentia  mea  perdiderat,  ei  reddidi, 
et  sic  coronam  ( vae  mihi)  perdidi,  quam  nonnisi  legi- 
time certantibus  praeparasti.  At  si , recuperatis  per  te 
viribus,  aliquando  praedicti  hostis  desideriis  vitiosis  viri- 
liter restiti  vel  restitero  in  futurum,  eumque  superavi 
vel  superavero,  te  juvante,  licet  hostem  ipsum  tyrannum 
domesticum  de  carne  mea  in  hac  misera  vita  non  possim 
omnino  expellere , velut  alterum  Jebusaeum , providisti 
tamen  mihi,  si  non  consentienti,  quod  quantum  ad 
actum  tantum,  et  non  quantum  ad  reatum,  in  me  rema- 
net post  baptismum.  Nam  de  tua  pietate  confido,  quod 

ea  quae  invitus  et  renitens  patior  ab  lioc  hoste , mihi 
imputare  non  debeas  ad  peccatum.  Et  etiam  in  hoc, 
Deus  meus , parcendo  maxime  et  miserando  tuam  omni- 
potentiam manifestas , quod  sicut  alia  mala  praetereunt 
in  nobis  actu , et  remanent  reatu,  ut  homicidium,  adul- 
terium , et  similia ; ita  e converso  operatur  in  nobis 
mirabiliter  omnipotentia  tua,  Deus,  ut  carnaiis  concupis- 
centia, cujus  non  consentitur  desideriis  vitiosis,  in  bap- 
tismo praetereat  reatu,  et  in  poenam  peccati  nobis  rema- 
neat semper  actu. 

18.  Et  hoc  est  jugum  grave,  quod  creatum  est  super 
filios  Adam  a die  exitus  de  ventre  matris  eorum  , usque 
ad  diem  sepulturae  in  matrem  omnium.  Sub  hoc  jugo 
gravissimo  ingemiscunt  omnes  qui  ejus  sentiunt  gravi- 
tatem, sub  quo  Tobias  ingemuit,  ingemuit  et  Susanna  : 
sed  et  omnis  creatura  sub  hoc  jugo  ingemiscit  et  partu- 
rit usque  adliuc.  Ingemisco  et  ego  sentiens  in  meipso, 
quia  circumdederunt  me  gemitus  mortis,  et  torrentes 
iniquitatis  alienae  et  mea3  conturbaverunt  me.  Propter 
quae  possum  lacrymabiliter  dicere  cum  Propheta : Multi 
sunt  gemitus  mei , et  cor  meum  factum  est  in  me  moe- 
rens.  Porro  cum  oppressus  hoc  jugo  aliquando  recogito, 
Deus  meus,  quod  peccatum  illud  originale,  in  quo  con- 
ceptus sum,  in  baptismo  ( cum  sit  inde  gratia)  delevisti : 
te  gemendo  ac  suspirando  in  me  ipso  requiro  cur  pcena- 
litates  istas,  quas  occasione  dicti  originalis  peccati 
patior,  in  eodem  baptismo  pariter  non  tulisti : certe  in- 
ter istas  poenalitates  et  pressuras  fateor , quod  ex  dispen- 


— 119  — 


satione  maxima  eas  in  me  voluit  tua  admiranda  provi- 
dentia remanere , ut  videlicet  sagittae  tuae.  Domine,  in 
me  essent,  quae  me  docerent  quod  humiliatio  mei  in  me- 
dio esset  mei.  Item  ut  terrores  tui  contra  me  quotidie 
militarent,  qui  timorem  tuum  mihi  incuterent  et  amo- 
rem. Item,  ut  vexatio  mihi  daret  intellectum  cognos- 
cendi quod  a nobis,  non  a te , mali  sumus.  Item,  ut 
Adam  exemplum  meum  ab  adolescentia  mea  esset,  et 
peccatum  inobedientiae  meae  evitarem.  Item,  ut  sic  tra- 
heres me  ad  te,  Deus,  in  funiculis  Adae,  et  in  vinculis 
charitatis,  ut  cognoscerem  quod  tu.  Pater,  me  quem 
diligis , filium  quem  arguis  et  castigas.  Item,  ut  semper 
haberem  contra  spirituales  nequitias  consuetudinem 
praeliandi , et  me  sacris  virtutibus  exercerem  : et  maxime 
ne,  si  liberatus  fuissem  ab  istis  poenalitatibus  in  baptismo, 
ego  et  alii  homines  hoc  esse  baptismi  pretium  vel  prae- 
mium putaremus  , et  non  gloriam  regni  tui.  Ideoque 
soluto  reatu  ab  anima , providentia  tua , Deus,  tempora- 
lem poenam  tamen  in  me  remanere  voluit  in  hac  vita , 
ut  a me  alia  vita  studiosius  quaereretur,  quae  erit  a poenis 
omnibus  aliena. 

19.  Exsurge  ergo , Domine,  adjuva  me  : indue  me 
thorace  justitiae,  et  accinge  fortitudine  lumbos  meos,  ut 
inter  tot  insultus  hostium  in  acie  stem  securus,  et  per 
patentes  campos  humilitatis , in  virtute  patientiae  et  lon- 
ganimitatis accinctus  impugnantes  me  constantervaleam 
expugnare  ; et  procacis  militiae  turbinem  sapienti  mode- 
tione  discutiens,  innocentia  vitae  et  devotae  orationis  suf- 


— 120  — 


fragio  mihi  continuare  valeam  gratiam  tuam , Deus.  Et 
inde  Josue  clypeum  non  dimittam , quousque  obediente 
te  Deo  voci  hominis  , diem  vitae  meae  protrahas  ad 
triumphum  : nec  recedam  ab  acie  donec  pariat  mihi 
congressio  coepta  victoriam  pariter  et  coronam.  Alioquin 
quidquid  ago  sine  te,  mihi  vertitur  in  ruinam.  Nam 
adhuc  et  macula  originalis  peccati  teneor;  et  ideo,  ut 
praedixi,  existo  ad  actualia  magis  pronus.  Nec  hoc  dico, 
Deus  meus,  ad  excusandas  excusationes,  quibus  a te  de 
peccatis  meis  possum  merito  accusari,  vel  ut  in  parentes 
meos  velim  refundere  culpam  meam , cum  nunquam 
crediderim  culpam  et  peccatum  esse,  si  conjuges  causa 
sobolis  procreandae  carnaliter  misceantur  ; sed  ut,  Deus, 
qui  ea  quae  sunt  in  homine  cognovisti , ad  miserandum 
mei  facilius  inclineris,  si  ab  ipsa  radice  mea,  me  coram 
te  confiteor  peccatorem.  In  omnibus  enim  trahitur  ini- 
quitas ex  Adam , et  vinculum  peccati,  et  propagatio 
mortis,  te  solo  excepto,  Domine  Jesu  Christe,  qui  natura 
mirante , de  Sancto  Spiritu  es  conceptus.  Et  in  peccatis 
concepit  me  mater  mea ; et  hoc  est  concupiscentia  libi- 
dinis, quae  peccatum  est , nisi  per  bona  conjugii  excuse- 
tur. Et  licet  in  utroque  parente  meo,  qui  te,  Domine, 
timuerunt,  et  me  non  in  adulterio,  sed  in  casto  conjugio 
genuerunt , culpam  non  habuerit  opus  illud , tamen 
origo  peccati  in  prole  secum  debitam  poenam  traxit.  Ne 
reminiscaris  ergo.  Domine,  peccata  mea,  vel  parentum 
meorum  : ne  sumas  ultionem  de  peccatis  meis , si  de 

me  peccatore  tibi,  qui  omnia  scis,  totam  quam  scio  pro- 
fiteor veritatem . 

20.  Ecce  enim  veritatem  dii  existi.  Veritas  es,  et  non 
fallens,  via  non  errans,  vita  non  deficiens.  0 vera  chari- 
tas,  et  non  chara  veritas,  qui  in  hoc  natus  es  et  ad  hoc 
venisti  in  mundum  ut  perhibeas  testimonium  veritati,  in 
veritate  tua  exaudi  me.  Domine,  in  tua  justitia  ! Et  quia 
scio  quod  tu  judicabis  populos  in  veritate,  et  perdes  omnes 
qui  loquuntur  mendacium,  ideo  prius  hic  in  veritate, 
coram  te  memetipsum  dijudico,  ut  cum  tu,  Deus  meus, 
tempus  acceperis,  et  ipsas  justitias  judicabis,  non  intres 
in  judicium  cum  me  servo  tuo,  cui  jam  (tibi  sit  inde  gra- 
tiarum actio , et  vox  laudis  ! ) manifestavi  veritatem , ve- 
ritatem beatae  incarnationis  tuae , quae  adhuc  per  sapien- 
tiam tuam  infidelibus  incerta  est  et  occculta ; et  verita- 
tem remissionis  peccatorum  meorum , de  qua  similiter 
incertum  est  et  occultum,  cui  misereri  velis,  et  quem 
volueris  judicare.  Et  tamen  haec  duo : Incerta  et  occulta 
sapientiae  tuae  manifestasti  mihi.  Primum  per  fidem, 
tanquam  per  alios  Isaiam  et  Gabrielem  testes  mirabiliter 
concordantes  et  dicentes  mihi  : Ecce  Virgo  concipiet , et 
pariet  filium,  et  vocabitur  nomen  ejus  Emmanuel.  Secun- 
dum per  spem,  quasi  per  alium  Nathan  prophetam, 
dicentem  mihi  ut  Davidi  veraciter  poenitenti : Transtulit 
a te  Dominus  peccatum  tuum,  et  non  morieris.  Et  si  dixi 
corde  contrito  et  humili:  confiteor;  tu  propitus  remi- 
sisti. Et  quia  in  sermone  tuo  manere  volo,  et  vere  disci- 
pulus esse  tuus,  ideo  te  manifestante  cognovi  hanc 

duplicem,  et  in  sapientia  tua  in  saeculis  absconditam  veri- 
tatem. Tu  autem,  Deus,  qui  superbis  resistis,  et  humili- 
bus das  gratiam  in  praesenti,  et  cujus  gloria  humilem 
spem  suscipiet  in  futuro,  ex  quo  confidenter  mihi  tua 
praedicta  occulta  et  abscondita  revelasti,  confido  quod  hoc 
donum  tuum  semiplenum  non  relinques. 

21.  Sed  asperges  me,  Domine,  hyssopo.  Sancti  tui. 
Domine,  per  quos  nobis  tuas  figuras  et  parabolas  ediscere 
voluisti,  dicunt  nobis  quod  livssopus  est  herba  humilis 
et  medicinalis,  cujus  radix  petrae  dicitur  adhaerere,  et 
pulmones  inflatos  reprimere  et  purgare.  Et  ideo  quando 
hic  locutus  es,  Domine,  de  hyssopo,  de  humilitate  intel- 
ligeris  nobis  loqui,  quae  in  consideratione  sui  est  modi- 
ca illa  virtus , quae  in  conspectu  tuo  et  totius  coelestis 
curiae  maxima  reputatur.  Cui  tu,  Deus,  summus  medi- 
cus, magnam  contulisti  contra  tumorem  superbiae  medi- 
cinam : quando  tu,  Deus,  qui  de  excelso  gloriae  tuae 
throno  humilia  respicis,  et  ponis  humiles  in  sublimi, 
cum  esses  immensus  et  excelsus,  inclinasti  coelos,  et 
descendisti  in  terram , formam  servi  accipiens,  ut  humi- 
litatis exemplum  humano  generi  exhiberes,  et  esset 
medicina  tumoris  in  homine  humilitas  tua,  Christe.  Ubi 
enim.  Domine,  tua  se  exinanivit  majestas,  indignum 
est  ut  vento  superbiae  infletur  vermiculus  ac  tumescat. 
Quid  enim  magis  mirandum  est,  quid  amplius  detestan- 
dum , quid  gravius  puniendum , quam  quod  videns  Dei 
Filium  summum  in  regno  coelorum,  novissimum  factum 
in  regno  hominum,  apponat  adhuc  magnificare  se  homo 

super  terram  ? 0 magister  et  Domine  (et  bene  dicimus), 
tunc  nobis  humilitatis  tuse  librum  et  magisterium  osten- 
disti , cum  lectionem  illam  nobis  memoriae  commendan- 
dam legisti  dicens  : Discite  a me  quia  mitis  sum , et 
humiiis  corde.  0 humilis  celsitudo ! quam  vere  si  voluis- 
ses, dicere  potuisses  : Discite  a me  fabricare  lunam  et 
solem  , vel  totam  fabricam  hujus  mundi ! Yel  discite  a 
me  triduanos  mortuos  suscitare  ! Sed  quia  potentior  est 
solidissima  humilitas  quam  ventosissima  celsitudo,  idcirco 
tu  humilitatis  doctor  egregius  potius  dicere  voluisti  : 
Discite  a me  nascente,  moriente,  praedicante,  miracula 
faciente,  quia  mitis  sum,  et  humiiis  corde.  0 si  cordis 
mei  intima  aspergeres  hyssopo,  hoc  certe  tibi,  qui  es 
firmissima  petra,  Christe,  toto  corde  radici  tus  adhaererent 
ita  quod  unus  spiritus  essem  tecum  et  prae  gaudio  excla- 
marem , quod  tibi  Domino  meo  bonum  est  adhaerere. 
•Et  quia  haec  liyssopus  est  inflatis  omnibus  nobis  opus , 
idcirco  te,  cui  humilium  et  mansuetorum  semper  placuit 
deprecatio , deprecor  humiliter  et  devote,  ut  me  interius 
et  exterius  digneris  aspergere  hac  hyssopo,  et  mundabor, 
ac  penitus  emundabor  a delicto  maximo,  quod  est  super- 
bia, quae  inter  magna  non  solum  majus,  sed  primum  et 
maximum  est  delictum.  Et  per  hanc  emundationem 
lavabis  me  per  gratiam  tuam  sanctam , in  baptismo  san- 
guinis animae  meae  per  poenitentiam  renovando , quem 
in  baptismo  fluminis  et  flaminis  ( tibi  sit  inde  laus  et 
jubilatio ! ) jam  lavisti.  Et  super  nivem  dealbabor.  Et  hoc 
audeo  dicere  confidenter  ; quia,  Domine,  tu  dixisti : Si 

fuerint  peccata  vestra,  ut  coccinum  sanguinea,  quasi  nix 
dealbabuntur  in  poenitentia  : et  si  fuerint  rubra  quasi 
vermiculus,  sicut  lana  alba  erunt,  et  sic  opera  sanguinis 
in  vestem  tuam.  Domine,  misericorditer  mutabuntur  : 
ita  quod  de  me  cum  aliis  sanctis  tuis,  quibus  quasi 
praeclara  veste  in  gloria  vestieris,  facies  vestem  tuam; 
quam  dealbatam  mirabiliter  designasti , cum  in  transfi- 
guratione vestimenta  tua  facta  sunt  alba,  qualia  non 
posset  fullo  facere  super  terram. 

22.  Et  si  me,  cum  illis  qui  viderunt  te  nudum  et  ves- 
tierunt, unquam  permiseris  illam  laetabundam  vocem 
tuam  audire  : venite,  benedicti  Patris  mei,  percipite 
regnum  quod  paratum  vobis  est  ab  origine  mundi ; 
auditui  meo  dabis  gaudium  et  laetitiam.  0 vox  exsulta- 
tionis et  salutis,  quae  audientibus  te  dabis  in  Christo 
laetitiam  sempiternam,  sona  in  auribus  meis ! Tu  enim 
es  vox  valde  dulcis,  et  facies  sonantis  decora  ! Sona,  ut 
sic  auditu  auris  audiam  te,  ut  oculus  meus  videat  te, 
quem  videre,  idem  est  quod  habere.  Interim  autem 
pro  reverentia  tua,  Deus , audiam  tacens,  quid  in  me 
loquatur  Spiritus  tuus  Sanctus,  quoniam  in  me  jam  non 
loquitur  nisi  pacem.  Quantumcumque  inquietet  et  per- 
strepat fores  mundus,  et  audiendo,  quaedam  in  cor 
meum  veritas  indicibilis  eliquatur;  quae,  si  tu  non  es, 
nescio  quid  sit.  0 secretissime  animae  meae  sponse,  fac 
me  audire  interius  in  silentio  vocem  istam,  ut  quasi  ami- 
cus sponsi  item  non  cadam  per  multiloquium , et  gau- 
dio gaudeam  propter  vocem  sponsi ; ita  quod  anima  mea, 

quae  adliuc  est  quasi  nix  in  monte  superbiae  congelata, 
ad  calorem  tui  eloquii  , quod  vehementer  ignitum  est , 
liquefacta  in  vallem  humilitatis  celeriter  et  hilariter  con- 
descendat. Et  exultabunt  ossa  humiliata.  Ossa  animae 
meae , Domine,  sunt  virtutes,  quibus  ipsa  interius , sicut 
corpus  exterius  ossibus  supportatur,  ut  stare  possit  ante 
te  supra  pedes  affectuum,  ne  labatur.  Tu  autem,  Deus, 
qui  omnia  nosti,  scis  ( et  ego  nec  volo  tibi,  nec  audeo , 
nec  valeo  diffiteri ) quod  haec  animae  meae  ossa  pluries 
dissipasti,  quae  placere  hominibus  quaesierunt  adeo, 
quod  medella  devotionis , a qua  totum  concipiunt  robur 
suum,  arida  est  et  sicca,  ita  ut  possim  dicere  cum  pro- 
pheta : Ossa  mea  sicut  cremium  aruerunt.  Sed  quia  tu 
es  Deus  virtutum , cujus  os  vel  virtus  in  cruce  non  fuit, 
confractis  aliorum  duorum  ossibus , comminutum , 
idcirco  supplico  tuae  ineffabili  pietati,  ut  de  excelso 
ignem  amoris  tui  in  ossibus  meis  mittas,  quia  tibi  soli 
desidero  beneplacitis  actibus  de  caetero  complacere  , ut 
holocausta  tibi  offeram  medullata : et  sic  praedicta  animae 
meae  ossa  humiliata  per  aspersionem  hyssopi,  et  gau- 
dium vocis  tuae  auditui  mandatum,  in  te.  Domine, 
exsultabunt  gaudio  magno  valde. 

23.  Et  ne  haec  exsultatio  de  caetero  in  tristitiam  con- 
vertatur, averte  faciem  tuam  a peccatis  meis.  Hactenus 
mentionem  tibi  feci , Domine  Deus  meus , de  una  iniqui- 
tate, et  de  uno  peccato,  quod  est  superbia  et  arrogantia 
magna,  de  qua  timeo  mihi  valde,  attendens  quod  nec 
superbientibus  Angelis  pepercisti,  sed  illum  Gherub,  qui 

erat  signaculum  similitudinis , plenus  sapientia,  et  per- 
fectus decore , propter  superbiam  de  deliciis  paradisi  ad 
inferos  detraxisti.  Et  idcirco  a te,  Domine,  petii  tam  ins- 
tanter, ut  hanc  iniquitatem  et  peccatum  meum  deleres, 
laxares,  mundares,  quia  maculam  valde  haerentem  in  ani- 
ma mea  fecerit.  Nunc  autem  quia  intelligo  quod  ex  hoc 
peccato  meo  tanquam  a quadam  virulente  radice,  multa 
in  me  peccata  et  iniquitates  aliae  pullularunt,  cum  omnis 
superbia  fundamentum  et  initium  sit  peccati,  et  Ange- 
lum et  hominem  apostatare  a te  fecerit  nimium  impru- 
denter ; ideo  imploro  humiliter  tuam,  Deus,  ineffabilem 
pietatem , ne  laetitia  et  exsultatio , quas  auditui  meo  et 
humiliatis  ossibus  meis  infudisti,  in  lamentum  vel  vocem 
flentium  convertatur.  Averte  faciem  tuam  non  solum 
ab  illo  peccato  meo  superbiae,  sed  etiam  ab  omnibus  pec- 
catis meis  : ita  tamen  quod  a me  tuam  faciem  non  aver- 
tas , qui  in  hac  vita  volo  quaerere  tuam  faciem , hoc  est 
jucundam  praesentiam  tuam  sernper.  Scio  enim,  Domi- 
ne, quia  tua  facies  in  jubilo  contemplatur,  et  si  eam 
ostenderis,  salvus  ero  : avertente  te  autem  faciem  tuam 
a me,  inconsolabiliter  conturbabor.  Ne  avertas  igitur, 
Deus  meus , faciem  tuam  a me , sed  a peccatis  meis  aver- 
tas, ne  animadvertendo  in  me,  punias  me  pro  illis;  a 
quibus  aversus,  et  quae  ego  habeo,  et  habebo  de  caetero, 
te  juvante,  ad  te  faciem  meam  convertam,  ut  fugiam  ea 
semper.  Et  omnes  iniquitates  meas  dele  de  notitia  tua, 
Deus,  et  radicem  et  progeniem  et  germen,  sicut  omnino 
delesti  memoriam  Amalech  de  sub  coelo. 

24.  Et  deletis  meis  iniquitatibus  et  peccatis , cor  mun- 
dum crea  in  me,  Deus.  0 Deus  cordis  mei , qui  intellec- 
tum das  parvulis , da  mihi  intelligere  hoc  : intus  legem 
peto , ut  cor  mundum  crees  in  me,  Deus;  ne  si  petiero 
quod  ignoro,  dicas  mihi  quod  dixisti  matri  filiorum  et 
et  filiis  Zehedaei : Nescitis  quid  petatis.  Ecce  enim  coeli 
non  sunt  mundi  in  conspectu  tuo,  et  in  Angelis  reperis 
pravitatem,  quanto  minus  homo  putredo  et  filius  ejus 
vermis  poterit  dicere  : Mundum  est  cor  meum  ! Et  non 
oportet  me  habere  cor,  et  illud  mundum  antequam 
videam  te , quem  soli  viri  cordati  videbunt,  qui  fuerunt 
mundo  corde.  Nunc  autem,  lux  intelligibilis  (cujus  invi- 
sibilia per  ea,  quae  facta  sunt,  intellecta  conspiciuntur), 
intelligo,  te  magistro  intimo  in  schola  mei  pectoris  intime 
me  docente,  quod  sicut  corpus  meum,  vitam,  saporem, 
gaudium,  et  dolorem  habet  a carneo  cordis  modo,  quo 
separato  ab  ipso  corpore,  privatur  iis  omnibus  ipsum 
corpus;  sic,  imo  veracius  atque  vivacius,  tues  cor  et 
vita  animae  meae,  Deus;  qui  quandiu  ipsam  habitas, 
vita  gratiae  tuae  vivit,  gustat  spiritualiter  dulcia  et  amara: 
nam  ei  dulcescunt  coelestia  et  virtutes,  et  terrena  ac  vitia 
sunt  amara.  Et  etiam  quasi  unum  mystici  corporis  tui 
membrum,  si  prosperitate  membrorum  aliud  gloriatur, 
congaudet ; et  si  adversitatem  patitur , quodam  compas- 
sionis participio  molestatur  et  dolet : et  sic  animam  meam 
sentio  cor  habere.  Cum  autem  propter  iniquitates  meas 
ab  anima  mea  fueris  separatus,  tunc  nec  vitam,  nec 
saporem,  nec  gaudium,  nec  dolorem  sentit  vel  habet 

super  aliquo  de  promissis;  sed  velut  mortua  sine  corde 
in  loculo  corporis  sui  jacet , et  tunc  vere  potest  dicere 
cum  propheta  : Cor  meum  derelinquit  me;  et  quod 
facta  est  quasi  columba  seducta  non  liabens  cor.  Et  vere 
miserabiliter  seductus  est  omnis  homo,  qui  propter  tanti 
et  talis  cordis  inopiam  animam  suam  perdit.  Nam  hoc 
est  pro  nihilo,  hoc  est  pro  peccato,  quod  yere  nihil  est , 
pro  quo  nihilo  perit  cor  impii  peccatoris. 

25.  Et  heu  mihi.  Domine  Deus  meus,  sine  te,  per 
quem  omnia  facta  sunt,  a me  factum  est  istud  nihil,  et 
pro  isto  nihilo  perii,  et  ad  nihilum  redactus  sum  et 
nesciyi.  Sed  tu,  creator  omnium  Deus,  qui  de  nihilo 
cuncta  creasti,  cor  mundum  crea  in  anima  mea,  Deus, 
ad  ipsam  in  misericordiis  reyertendo  suspirantem  et 
clamantem  ad  te  : Velociter  exaudi  me,  Domine  : defecit 
spiritus  meus ; ne  avertas  ergo  aurem  tuam  a singultu 
meo,  sed  propter  temetipsum,  Deus,  et  propter  nomen 
sanctum  tuum  revertere  ad  animam  meam,  ut  vivat : 
tu  es  enim  proprie  proprium  cor  ipsius  et  vita.  Ergo 
misericordissime,  secretissime,  intime,  qui  custodis 
pactum  et  misericordiam  servis  tuis;  qui  promisisti  quod 
dares  nobis  cor  novum , et  spiritum  novum  poneres  in 
medio  nostri,  si  rediremus  ad  cor;  et  plantares  nos  in 
corde  tuo,  et  in  anima  tua  tota.  Da  te  solum  mihi,  et  te 
in  anima  mea  planta,  et  plenus  sum.  Ego  autem  prceva- 
ricator,  ad  vocationem  tuam  redire  volo  ad  cor,  hoc  est 
ad  te,  qui  es  cor,  quo  vivit,  sapit,  gaudet,  dolet,  scit, 
intelligit  anima  mea,  Deus.  Et  hoc  est  cor  mundum, 

quod  ut  crees  in  me;  Deus,  requiro  a te.  Verumtamen 
attende , Domine , quod  intendo  : non  est  enim  intentio- 
nis meae,  Deus  meus,  petere  a te,  qui  semper  es  creans 
omnia , non  creatus , ut  te  crees  in  me ; cum  in  tuam 
aeternam  essentiam  creatio  nulla  cadat ; sed  tuum  Sanc- 
tum Spiritum  emittendo  in  me , qui  si  charitatem  non 
habuero,  nihil  sum,  me  de  hoc  nihilo  crees  in  te,  qui 
vere  es  cor  animae  meae  verum  et  vivum  et  mundum ; et 
mundum  istum  ab  omnibus  inquinamentis  suis  abluis 
et  emundas  : et  propter  reverentiam  tui  vitalis  et  mundi 
animae  cordis , concede  mihi  per  tuam  ineffabilem  boni- 
tatem , ut  cor  mundum  sincerum  et  purum  ab  immun- 
dis et  vanis  et  noxiis  cogitationibus  sic  valeam  custodire, 
ut  propter  munditiam  cordis  mei  te  regem  gloriae  habeam 
amicum. 

26.  Et  quoniam  dum  anima  mea  fuit  absque  te,  corde 
suo , miser  factus  sum , et  curvatus  sum,  et  inclinata  est 
ad  terrena  mei  spiritus  rectitudo ; ideo  et  spiritum  rec- 
tum innova  in  me.  Tu  es  enim  rectus  Dominus  Deus 
noster,  qui  ad  hoc  rectum  hominem  facere  voluisti,  ut 
spectantibus  terram  pronis  animantibus  universis,  ista 
exterioris  figmenti  corporum  rectitudo,  hominem  illum 
interiorem  ad  imaginem  tuam  factum,  spiritualis  suae 
rectitudinis  admoneret ; et  rectitudo  corporis  curvitatem 
argueret  animi,  si  videret  animum  in  corpore  recto 
curvum.  Et  quia  innocentes  et  recti  adhaeserunt  tibi,  eo 
quod  diligunt  te,  et  bonus  es  his  qui  recto  sunt  corde, 
idcirco  imploro  humiliter  rectitudinem  tuam , Deus,  ut 

spiritum  rectum  velis  in  meo  pectore  innovare.,  ut  sicut 
incensum  in  conspectu  tuo , mea  oratio  et  intentio  diri- 
gatur. Et  non  solum  in  spiritu  me  innova,  sed  etiam  in 
visceribus  meis , unde  exiit  peccatum  immunditiae  carnis 
meae.  In  visceribus  enim  renum  sedes  est  voluptatis,  illis 
solis  exceptis  beatis  visceribus  quae  te  Deum  et  Dominum 
in  virginali  aula,  quam  elegeras,  portaverunt.  Et  quia 
diaboli  fortitudo  est  in  lumbis  ejus  et  in  umbilico  ventris 
illius , idcirco  lumbos  meos  nisus  est  pluries  illusionibus 
adimplere,  ut  in  sua  fortitudine  infirmam  alligaret  car- 
nem meam.  Ego  autem  propter  cordis  inopiam  et  effe- 
minatam moestitiam  mentis  meae,  consensi  infeliciter  : 
et  ipse  diabolus,  quem  vir  sagittarius  non  fugabat,  sagittis 
suis  ardentibus  et  ignitis  ab  ipso  et 'angelis  suis  malis  sagit- 
tatis in  renum  meorum  visceribus  et  infixis,  me  miserum 
peccatorem  de  excelso  throno  virginitatis  et  pudicitiae  de- 
poneret et  fugaret.  Propter  quod  veh,  veh  mihi ! perdidi 
honorem  illum , et  decentiam  illam,  sertum  illud  diade- 
ma , coronam  illam  auream , imo  aureolam , quam  solae 
animae  in  vasis  fictilibus  corporum  constituendae  acqui- 
runt, motus  illicitos  penitus  comprimendo,  ac  incentiva 
carnis  similiter  restringendo.  Sed  heu  miser,  quando 
virginitatem  meam  perdidi,  quare  non  cogitavi  quod 
omnis  foedatio  non  est  digna  animae  continentis  ? Quare 
infelix  nescivi  pretium  ejus?  Quare  cum  forti  muliere 
non  accinxi  fortitudine  lumbos  meos?  Et  tu.  Domine 
Jesu  Christe,  procul  et  de  ultimis  coelorum  finibus  ad 
virginitatis  meae  praedium  adveniens,  eam  de  teipso,  qui 

es  flos  campi,  et  lilium  convallium,  in  praemium  corona- 
res. 0 bone  Jesu,  corona  virginum,  si  soli  et  solae  virgi- 
nes, quocumque  ieris,  te  sequuntur,  et  ante  te  canunt 
novum  canticum,  quod  nemo  potest  alius  decantare ; ego 
qui  virginitatem  meam  perdidi , proh  dolor  ! quo  ibo  a 
spiritu  tuo,  et  quo  a facie  tua  fugiam  ? Si  enim  te  secutus 
non  fuero , in  tenebris  ambulabo ; et  quid  cantabo  nisi 
lamentationes,  carmine  laetitiae  perdito  et  relicto. 

27.  Proinde,  anima  mea  seducta,  anima  mea  misera, 
anima  aerumnosa , sume  hymnum  confessionis : mere- 
trix oblivioni  tradita,  excute  torporem  tuum,  discute 
peccatum  tuum,  et  concute  mentem  tuam,  reduc  ad  cor 
enorme  delictum,  et  perduc  te  ad  cordis  immanem  ru- 
gitum : intende,  infelix , intende  sceleris  tui  errorem,  et 
proinde  horrificum  terrorem,  et  terrificum  dolorem.  Tu, 
inquam,  o anima  mea,  quondam  candidata  coelesti  lava- 
cro, desponsata  fide,  dotata  spiritu,  redempta  Christi 
sanguine.  Dei  imagine  insignita,  et  in  Christiana  reli- 
gione imbuta,  virgo  fuisti  Christo  Domino  desponsata.  O 
unde  memini ! O quod  nominavi ! Utique  non  tam  beni- 
gnum sponsum  virginitatis  meae,  quam  terribilem  judi- 
cem immunditiae  meae.  Heu  memoria  perditae  jucundi- 
tatis ! Cur  sic  superaggravas  pressuram  possidentis  infe- 
licitatis ? Quam  misera  conditio  mea,  cui  et  bonum  et 
malum  sunt  pariter  in  tormentis ! Torquet  enim  me 
mala  conscientia  et  cruciatus  ejus,  in  quibus  timeo  me 
arsurum.  Torquet  me  bonae  conscientiae,  et  praemiorum 
ejus  memoria , quam  scio  me  perdidisse , nec  amplius 

recuperaturum.  Vae,  vae  miserum  perdere  dolendum, 
perdere  id,  perdere  irrecuperabiliter,  quod  a me  servari 
debuit  interminabiliter.  0 virginitas  jam  non  dilecta 
mea,  sed  perdita  mea;  non  jucundata  mea,  sed  despe- 
rata mea,  quo  devenisti?  in  quam  foetido,  in  quam 
amaro  coeno  me  dereliquisti?  0 fornicatio  sordidatrix 
mentis  meae,  perditrix  animae  meae,  unde  misera  surre- 
xisti?  de  quam  niveo,  de  quam  jucundo  statu  me  prae- 
cipitasti? Tu  namque,  anima  mea,  perfida  Deo,  perjura 
Dei , adultera  Christi , de  sublimitate  virginitatis  misera- 
biliter es  demersa  in  barathrum  fornicationis,  abjecta  a 
Deo,  projecta  diabolo,  imo  abjiciens  Deum,  amplectens 
diabolum:  te  impendens  fornicationi,  tu  prior  Creatori 
et  amantissimo  Deo  libellum  repudii  obtulisti,  et  ad  insi- 
diatorem tuum  daemonem  te  sponte  contulisti.  0 misera 
et  plus  quam  misera  commutatio!  Vae,  qu\a  benignum 
contempsisti,  et  maligno  adhaesisti ! Quid  fecisti,  o men- 
tis amentia,  amens  spurcitia,  spuria  nequitia,  quid  fe- 
cisti ? in  coelo  reliquisti  castum  amatorem , et  infernum 
secuta  es  odiosum  corruptorem.  Consolatio,  securitas, 
laetitia,  nolo  vos,  renuo  vos : si  peccati  venia  ad  me  redu- 
xerit vos,  procul  estote : procul  estote  ante  mortem,  si  forte 
indulgentia  revocet  vos,  vel  post  mortem.  Sed  sit  continuo 
poenitentia  amara  comes  aetatis  meae,  sit  continuus  dolor, 
insatiabilis  tristitia  vitae  meae , sint  moeror  et  acerbus 
luctus  infatigabiles  tribulatores  juventutis  et  senectutis 
meae.  Utinam,  utinam  ita  sit,  opto,  oro,  desidero,  ut 
ita  sit ! Si  enim  non  sum  dignus  oculos  ad  coelum  orando 

levare , etenim  non  sum  indignus  eos  vel  plorando  cae- 
care. 

28.  Cogita  igitur,  cogita  et  recogita  quid  fecisti , et 
quid  meruisti , et  descendat  mens  tua  ad  terram  tene- 
brosam , et  opertam  mortis  caligine ; et  consideret  quae 
ibi  exspectant  scelerosam  animam  meam  , intendat  et 
contempletur,  videat  et  turbetur  anima  mea.  Expavesce, 
anima  mea,  defice,  cor  meum  scindere.  0 bone  Jesu 
nostra  redemptio,  si  hucusque  permisisti  ut  plangerem 
paululum  dolorem  meum,  de  caetero,  bone  Deus,  per- 
mitte ut  invocem  auxilium  tuum ; si  enim  feci  ut  essem 
reus,  nunquam  possum  facere,  ut  non  essem  citatus 
tuus.  Si  mihi  virginitatem  ademi,  nunquam  misericor- 
diam tuam  peremi.  Domine,  Domine.  Si  ego  admisi  unde 
me  damnare  potes,  tune  amisisti  unde  salvare  soles?  Noli, 
Domine,  noli  sic  attendere  malum  meum,  ut  obliviscaris 
bonum  tuum.  Ubi  est,  o verax  Deus,  ubi  est,  Nolo  mor- 
tem peccatoris?  Si  tu  sepelis  in  infernum  peccatorem  ad 
te  clamantem , an  hoc  est  Nolo  mortem  peccatoris  ? An 
non  potius  hoc  est.  Nolo  ut  convertatur  et  vivat?  Pecca- 
tor sum,  Domine , peccator  sum  ego.  Si  ergo  tu  non  vis 
mortem  peccatoris,  quis  te  cogit,  quod  non  vis,  cum  sis 
omnipotens  Deus?  Absit,  Domine,  absit,  Deus,  ut  prae- 
valeat  nequitia  peccatoris  confitentis,  et  sententiam  omni- 
potentis. Memor  esto,  juste  Deus,  qui  misericors  es,  et 
creator  et  recreator  meus;  et  ne  memineris,  bone  Domi- 
ne, adversus  peccatorem  tuum  justitiae  tua?  solius;  ne 
memineris  irae  tuae  adversus  reum,  sed  miserationis  erga 

miserum.  Verum  est  et  fateor,  misericordissime,  quod 
conscientia  mea  meretur  damnationem  et  quod  poenitentia 
mea  non  sufficit  ad  satisfactionem : sed  certum  est  quod 
misericordia  tua  superat  omnem  offensionem , et  idcirco 
abyssus  meae  miseriae  abyssum  invocat  tuae  misericordiae. 
Parce  ergo  tu,  Domine,  qui  es  salus ; parce  peccatrici  ani- 
mae meae,  quae  fugit  attrita  a terrente  justitia  tua  ad  con- 
fortantem misericordiam  tuam.  Et  quoniam  praemium 
virginitatis  est  perditum,  o dolor  irreparabilis!  saltem 
supplicium  non  sit  inevitabile , quod  est  non  impossibile 
omnipotentiae  tuae, nec  indecens  tuae  justitiae,  nec  insolitum 
tuae  misericordiae,  quoniam  bonus  es  tu,  et  quoniam  in 
aeternum  misericordia  tua  manet.  Denique  quia  ego 
peccavi  in  anima  pariter  et  in  carne , nec  aliquid  tale 
committere  ultra  volo,  ideo  a te,  clementissime  Do- 
mine Deus,  qui  quem  sanas  in  anima,  et  corpore  simul 
sanas,  de  utroque  ardenter  desidero  expiari.  Porro 
si  peccavi,  imo  procul  dubio  quia  peccavi,  et  propter 
hoc  oculus  meus  in  amaritudine  poenitentiae  commoratur, 
de  venia  tamen  spero,  sciens  quod  major  est  tua  bonitas, 
quam  mea  iniquitas,  quae  est  magna  nimis. 

29.  Verumtamen  si  malum  coram  te  feci,  et  faciem 
tuam  non  erubui , ut  deberem,  ne  projicias  me  a facie 
tua.  Sicut  Cain  pro  perpetrato  fratricidio  a facie  tua  et 
terrae  facie  projecisti  ( nec  mirum , quia  intima  sua  pro- 
jecerat, et  desperatus  de  venia,  noluit  poenitere,  sed  dixit 
quod  major  erat  ejus  iniquitas  quam  ut  veniam  mere- 
retur) , non  sic.  Domine,  non  sic  projicias  me  a facie 

tua,  neque  sicut  pulverem  quem  projicit  ventus  a facie 
terrae;  sed  per  tuam  superfluentem  et  ineffabilem  boni- 
tatem facias  me  de  illis  simplicibus  quos  non  projicis;  sed 
projice  post  tergum  tuum  omnia  peccata  mea , et  omnes 
iniquitates  meas  projice  in  profundum  maris;  me  autem 
hominem  ne  projicias  a facie  tua,  sed  ad  illam  me  fa- 
cias beatitudinem  pervenire,  in  qua  non  sicut  in  hac  vita 
per  speculum  in  aenigmate , sed  facie  ad  faciem , videbi- 
mus te  finem  desideriorum  nostrorum , quem  sine  fine 
videbimus , sine  fastidio  amabimus,  sine  fatigatione  lau- 
dabimus. Hoc  munus,  hic  effectus,  hic  actus  profecto 
sine  fide  erit  omnibus , qui  ibi  revelata  facie  te  videbunt 
Et  Spiritum  sanctum  tuum,  quo  peccatum  meum  co- 
gnosco , confiteor  et  poenitet , ne  auferas  a me ; quem , 
ex  quo  mihi  irascor,  confiteor  mea  praeterita  mala , et 
plango,  et  iterum  non  committere  propono,  jam  me 
quasi  pignus  gloriae  habere  confido;  sciens  quod  haec  non 
possum  habere  pariter  ex  meipso.  Ergo  Deus,  cujus  irae 
resistere  nemo  potest,  ne  irascaris  mihi  in  aeternum,  et 
non  solum  a me  non  auferas  Spiritum  tuum ; sed  etiam 
redde  mihi  laetitiam , quem  prius  habui,  sed  per  pecca- 
tum amisi,  laetitiam  dico  non  mundi,  qui  laetatur  cum 
male  fecerit,  sed  laetitiam  salutaris  tui  Christi  Salvatoris 
mei,  qui  est  gaudium  meum,  qui  est  futurus  praemium, 
qui  est  spes  mea,  lux  mea,  laus  mea,  domus  mea,  patria 
mea,  vita  mea,  salus  mea,  salutare  meum.  Hoc  salutare 
spectavere  futuram  illi,  qui  fuerunt  ante  nos  patres  nos- 
tri, et  in  hac  fidei  spectatione  sunt  salvati ; et  in  illo  salutari 

est  et  erit  eis  laetitia  sempiterna ; et  quia  per  eamdem 
fidem  (rei  tamen  jam  factae , non  faciendae,  sed  tempo- 
ribus variatis ) salvari  exspecto  ab  eodem  Salvatore , qui 
omnes  homines  vult  salvos  fieri,  et  neminem  vult  perire. 
Idcirco  pater  et  domine  vitae  meae,  etiam  laetitiam  sem- 
piternam, quam  per  peccata  mea  perdidi  redde  mihi. 

30.  Et  spiritu 'principali  confirma  me.  0 Deus  qui  es 
maximus  Spiritus,  maxima  regio  spirituum  beatorum,  r 
in  qua  sanctorum  animae  requiescunt,  te  primo  superius 
invoco  Spiritum  rectum,  Spiritum  sanctum,  et  hic  tertio 
Spiritum  principalem,  intendens  totam,  quae  in  te  est, 
Trinitatem  in  meum  auxilium  invocare,  ad  hoc  ut  rectus 
Dominus  Deus  noster,  et  non  est  iniquitas  in  eo.  Spiritum 
sanctum  tuum  nomine  suo  intelligo.  Et  te  patrem  hic 
accipio  per  Spiritum  principalem,  quia  tibi  est  potestas 
principaliter  attributa  bonum  gratiae  quod  in  me  opera- 
tus es  confirmandi.  Confirma  ergo  illud,  Pater  : et  si  me 
confirmaveris , sicut  opto,  et  sicut  me  scit  tua  superemi- 
nens scientia  indigere,  confirmatus  non  ero  inaniter, 
sed  docebo.  In  quo  tu,  Deus  meus,  docens  me  utilia, 
mirabilis  atque  laudabilis  apparebis,  eo  quod  repente  me 
doctorem  feceris  de  plorante ; de  lupo  agnum  ; de  altero 
Saulo , Paulum  : et  alii  peccatores  videntes  quod  mihi 
peperceris,  proficient  per  exemplum,  et  sic  verbo  et 
exemplo  docebo  iniquos , qui  in  fide  manentes , peccatis 
suis  tanquam  apostatae  mortificant  fidem  suam ; illos , 
inquam,  apostatantes,  qui  recesserunt  a te,  et  quos  tu  ipse, 
Domine,  vocare  ad  poenitentiam  venisti , et  non  justos. 


— 137  — 


Docebo  vias  tuas , non  meas , sed  tuas  : vias  tuas , quae 
sunt  misericordia  et  veritas,  per  quas  ad  nos  venis,  et  nos 
ad  te  possumus  pervenire.  Et  ipsi  impii  peccatores  ad  te 
convertentur , et  per  te.  Domine,  qui  convertis  petram, 
scilicet  cordis  duritiam,  in  stagna  aquarum,  hoc  est  in 
flumina  lacrymarum.  Lex  enim  tua,  Domine,  est  imma- 
culata, convertens  animas.  Ego  autem  cor,  linguam,  et 
labia  paratus  sum  ad  exsequendum,  tuum  ministerium 
exhibere;  devotissime  supplicando,  ut  tu  (mi  Deus  et 
Domine  Jesu  Christe,  qui  in  diebus  carnis  tuse  verba  vitae 
aeternae  adeo  mirabiliter  loquebaris,  cum  mirabantur 
omnes  de  verbis  gratiae,  quae  tuis  labiis  procedebant ,) 
siccor  meum  aperias,  linguam  erudias,  labia  circum- 
des, ut  impii  ab  errore  vitae  tuae  per  te,  sic  ad  te  meo 
exemplo  et  ministerio  revertantur,  quod  anima  mea 
salvetur  in  morte  , et  tu  meorum  operias  multitudinem 
peccatorum,  ita  quod  nec  a te  nec  a diabolo  de  csetero 
cognoscantur. 

31 . Quod  ut  mihi  efficacius  concedatur,  libera  me  de 
sanguinibus,  Deus,  Deus  salutis  mece.  Spiritus  Sancte 
Deus,  qui  ad  hoc  in  linguis  igneis  dispertitis  voluisti  tuis 
discipulis  apparere,  ut  nobis  dares  intelligere  quod  omnia 
linguarum  genera  cognoscebas , audi  afficaciter , et 
exaudi  novam  et  antiquam  grammaticam  linguae  meae , 
in  qua  quasi  meorum  peccatorum  doloribus  peto  a te  de 
sanguinibus  liberari.  Ecce  enim  tu  scis,  qui  scientiarum 
es  Deus,  quod  in  latino  nostro  apud  grammaticos,  san- 
guines pluraliter  non  dicuntur,  sed  sanguis;  et  tamen 

ad  confitendum  nomini  tuo , Altissime , quod  ex  carne 
per  peccatum  originale  corrupta,  non  solum  unum,  sed 
plura  contraxi  peccata , magis  proprie  et  expresse  in- 
tendo a te  petere,  Deus  meus,  non  de  sanguine,  sed 
de  sanguinibus  liberari;  hoc  est,  omnibus  peccatis  car- 
nalibus, de  amore  eorum  sic  junctus  tenear  et  ligatus , 
quod  ne  illud  incurram,  in  quod  incidunt,  qui  aedificant 
Sion  in  sanguinibus,  vel  qui  in  sanguinibus  aedificant 
civitatem;  quibus  si  per  gratiam  tuam  fuero  liberatus, 
non  congregabo  conventicula  eorum,  scilicet  malorum 
collegiorum,  de  sanguinibus;  ne  motu  carnalitatis erga 
nos  inordinate  mollitus,  disrumpere  non  possim  colli- 
gationes impietatis,  vel  solvere  fasciculos  deprimentis. 
Scio  enim  quod  caro  et  sanguis  non  possidebunt  gloriam 
regni  tui ; et  quod  nil  iniquius , quam  quod  excogitavit 
caro  et  sanguis.  Non  enim  caro  et  sanguis  beato  Simoni 
Barjonae  revelavit  Christum  esse  Filium  Dei  vivi,  sed 
potius  eum  ad  vocem  ancillae  unius  adeo  excaecavit , ut 
ejus  habere  notitiam. denegaret.  Sed  tu  ei,  Domine,  reve- 
lasti, quies  firmamentum  meum , et  refugium  meum 
et  liberator  meus  : qui  Danielem  de  lacu  leonum,  Susan- 
nam  de  falso  crimine  liberasti.  Et  idcirco  a te  liberatore 
meo  peto  suppliciter  et  requiro,  ut  liberes  mede  sangui- 
nibus ante  dictis,  et  ab  omni  corruptione  poenae  et  cul- 
pae : sed  da  mihi  incorruptionem , quam  dabis  tuis  fide- 
libus in  futuro,  Deus,  dator  salutis  meae,  quam  tu 
salvator  operatus  es  in  medio  terrae  : quae  solus  erit  in 
illa  incorruptione,  cum  corruptibile  hoc  induet  incorrup- 

tionem  et  mortale  hoc  immortalitatem.  Tunc  veraciter 
mihi  dices : Salus  tua  ego  sum,  quando  plenam  et  cer- 
tam , securam  et  sempiternam  felicitatem  mihi  conces- 
seris et  salutem. 

32.  0 quando  ad  illam  incorruptionem  veniam,  et  sic 
salvus  ero  ! Yere  tunc  satiabor,  cum  manifestabitur  salus 
et  felicitas  illa  mihi,  ad  quam  pervenire  non  possum,  nisi 
prius  a te  fuero  de  dictis  sanguinibus  liberatus,  a quibus 
si  liberatus  fuero , et  nullo  alio  liberante,  et  exsultabit , 
hoc  est  cum  exsultatione  et  gaudio,  nuntiabit  lingua  mea 
justitiam  tuam:  non  illam.  Domine,  a qua  superius 
appellavi , eo  quod  dominam  meam  misericordiam , in 
qua  spero,  non  permittet  secum  in  tuo  finali  judicio  con- 
sedere * non  illam  justitiarum  justitiam  non  possem  cum 
exsultatione  ad  memoriam  revocare,  quia  valde  contre- 
miscit cor  meum  illam  timens : sed  illam  potius  tuam 
justitiam  lingua  mea  cum  exsultatione,  et  lsetitia  nuntia- 
bit, qua  in  praesenti  vita  ex  virtute  ipsius  tuae  praesentis 
justitiae  me  teneris  recipere  confitentem  ; eo  quod  sacrae 
leges  tuae  justitiae  in  hac  vita  non  dedignantur  sacros 
canones  tuae  misericordiae  imitari , quantumcumque  in 
peccatores  impoenitentes  saevire  debeant  in  futuro.  Sin 
autem,  Deus  meus  et  liberator  meus,  [me  (quod  absit) 
non  liberaveris  de  sanguinibus,  sicut  opto,  qua  temeri- 
tate praesumet  lingua  mea  tuam  justitiam,  remordente 
me  conscientia,  exsultare,  vel  cum  exultatione  animi 
nuntiare?  Certe  potius  formidaret,  ne  tu,  Deus,  mihi 
diceres  peccatori  : quare  tu  enarras  justitias  meas,  et 


% 


— uo  — 


assumis  testamentum  meum  per  os  tuum?  Sed  quia  istae 
duae  res , misericordia  et  justitia,  semper  in  tuo  judicio 
sunt  conjunctae,  ex  quo  de  sanguinibus  confiteor,  et  poeni- 
tentiam bene  placitam  tibi  agode  liberatione  mea  indubia. 

33.  Quare , o Domine,  labia  mea , propter  peccata  mea 
hactenus  clausa,  aperies , qui  aperuisti  os  Zachariae  pro- 
phetae , quod  nemo  claudere  potuit  quin  te  benediceret 
Dominum  suum ; qui  e converso  ora  leonum  in  lacu  adeo 
conclusisti,  quod  nemo  potuit  illa  aperire,  ut  laederent 
Danielem.  Tu,  inquam,  qui  sic  aperis  et  nemo  claudit, 
cludis  et  nemo  aperit,  aperi  labia  mea,  Deus;  ut  non 
solum  labia  corporis  ad  confitendum  tibi,  sed  et  dentes 
et  labia  cordis  mei , quae  sunt  ejus  desideria  et  voluntas. 
Nam  sicut  in  os  corporis  mei  non  potest  cibus  aliquis 
introire,  et  cedere  in  ipsius  corporis  nutrimentum,  nisi 
prius  apertis  labiis  ruminetur  dentibus  et  teratur ; sic 
intrare  non  potest  magna  multitudo  dulcedinis  tuae  in 
cor  meum , nisi  prius  tibi  omnino  ipsius  voluntas,  quasi 
labia  et  quasi  dentes,  virtutes  et  desideria,  reserentur  ut 
per  aperta  tibi  labia  voluntatis , in  cor  et  in  animam 
meam  intres ; et  ut  tu  animae  cibus,  ei  spirituale  tribuas 
nutrimentum  inter  dentes  virtutum  et  desideriorum 
ferventium.  Qui  propter  scelera  nostra  attritus  es,  virili- 
ter attrahis , ut  revolvendo  frequenter  tua  beneficia 
meminerim  : ita  quod  anima  mea  hujusmodi  labiis  et 
dentibus,  degustata  suavitate  tuae  indicibilis  bonitatis, 
de  te  quasi  de  altero  illud  canticum  canticorum  valeat 
decantare  : Guttur  ejus  suavissimum,  dignum  dilecto  ad 

potandum,  labiisque  et  dentibus  ad  ruminandum.  Et  si 
sic  labia  mea  aperueris , qui  aperuisti  discipulis  tuis 
sensum  ut  inte Ili  gerent  Scripturas,  os  meum  cordis  et 
corporis  annuntiabit  laudem  tuam,  quia  jam  te  non 
poterit  non  laudare  de  bonis  et  beneficiis,  quae  a tam 
bono  Domino  Deo  suo  se  confitetur  et  percipit  recepisse ; 
videlicet  quod  me  creasti,  quod  me  peccantem  non  reli- 
quisti , quod  cum  peccato  non  ignovisti,  quod  confiteri 
monuisti,  quod  conversum  justificasti,  quod  a meis 
iniquitatibus  me  mundasti , quod  me  per  tuam  gratiam 
visitasti,  quod  perseverantem  corona  justitiae  coronabis 
quam  perseverantibus  praeparasti.  Hai  sunt  laudes  quas 
os  meum  interius,  et  exterius  nuntiabit  de  te,  qui  in 
sancto  habitas;  laus  Israel,  qui  major  es  omni  laude.  Et 
ut  laus  tua,  Deus,  semper  sit  in  ore  meo,  repleatur  , 
quaeso,  os  meum  laude : nam  si  os  meum  laude  tua  non 
repleveris,  desiderium  non  ardebit,  nec  erit  speciosa 
laus  in  ore  peccatoris.  Sed  quoniam  jucunda  est  decora- 
que laudatio  tuae  ineffabilis  bonitatis,  ego  quantum  in  me 
est,  te  juvante,  dilatabo  os  meum,  ut  tu  adimpleas  illud, 
de  cujus  plenitudine  accepimus  omnes.  Laudationem 
tuam  loquetur  os  meum,  ut  laudem  te  in  vita  mea  prae- 
senti pariter  et  futura.  Et  quia  tu  dixisti  quod  sacrificium 
laudis  honorificet  te,  ideo  nunc  scio  quod  nunc,  videlicet 
in  plenitudine  temporis  gratiae,  sacrificia  pecudum  non 
requiris. 

34.  Quoniam  si  voluisses  sacrificium  legale,  quod 
secundum  legem  Moysis , antiqui  tibi  pro  expiatione  suo- 

rum  peccatorum  fiducialiter  offerebant ; et  nunc  est  in 
laudis  sacrificium  commutatum;  dedissem  utique,  et 
ad  immolandum  tibi  tauros  et  arietes  totam  meam  subs- 
tantiam hilariter  expendissem.  Sed  quia  audivi  te.  Domi- 
ne, in  ecclesia  exclamantem  : Holocausta  arietum  et  adi- 
pum  pinguium,  et  sanguinem  vitulorum  et  agnorum  et 
hircorum  nolui,  et  quod  non  acciperes  de  domo  mea  vitu- 
los, neque  de  gregibus  meis  hircos,  ut  me  in  hujusmodi 
sacrificiis  non  oblatis  non  argueres,  cum  carnes  non  man- 
ducares taurorum,  et  hircorum  sanguinem  non  potares  ; 
idcirco  sacrificium  hoc  non  dedi,  sciens  quod  hujusmodi 
holocaustis  non  delectaberis.  Spernis,  Domine,  taurorum 
et  hircorum  et  aliarum  pecudum  holocausta , quae  tem- 
pus habuerunt  dum  futurum  aliquid  promiserunt ; ast 
postquam  venit  plenitudo  temporis,  et  misisti  Filium 
tuum  in  mundum , qui  per  Spiritum  Sanctum  tibi  Deo 
viventi  immaculatam  hostiam  obtulit  semetipsum,  et 
nostram  conscientiam  ab  operibus  mortuis  emundavit; 
ex  tunc  holocausta  et  sacrificia  animalium  respuisti,  cum 
pretio  immolationis  Christi  nulla  possit  oblatio  compen- 
sari. Sed  quaerenti  mihi  a te,  quid  a me  tibi  sit  offeren- 
dum , te  audio  de  te  quasi  de  alio  respondentem  : sacri- 
ficium peccatorum , quod  placet  Deo,  spiritus  contribu- 
latus, hoc  est  spiritus  cum  patientia  tribulatus;  spiri- 
tus, quem  etsi  fornax  tribulationis  exterius  tribulat  et 
exurit,  patientia  tamen  interius  mitigat,  et  delinit.  Nam 
sicut  vir  iracundus  suscitat  rixas,  ita  pacis  patiens  mitigat 
suscitatas ; ut  tibi.  Domine,  qui  es  spirituum  moderator, 

spiritus  cum  patientia  tribulatus,  in  sacrificium  offeratur. 

35.  Et  hoc  est  illud  sacrificium , quod  inter  alia  holo- 
causta tibi  oblata  a peccatoribus , prae  caeteris  est 
beneplacitum  tibi  semper.  Nam  cum  aliae  oblationes  et 
sacrificia  de  extrinseco  offerantur , illud  tamen  offertur 
de  proprii  cordis  intimis  et  medullis.  Cum  enim  spiritus 
tribulationibus  quatitur,  contumeliis  agitatur,  et  nihi- 
lominus totus  charitatis  igne  succensus,  et  virtute  patien- 
tiae intus  in  peccatore  integer  reservatus,  non  cogitans 
de  vindicta,  tibi  Domine,  qui  es  Deus  patientiae  et  solatii, 
inter  illatas  injurias  tenetur,  restringitur,  et  mactatur  ; 
tunc  in  furore  tuo  ponitur  thymiama , tunc  holocausta 
medullata  tibi  cum  incenso  innocentum  arietum  offe- 
runtur. Tunc  in  homine,  ferali  ferocitate  destructa,  bo- 
ves totius  cervicositatis  cum  hircis  petulantiae  offeruntur 
et  immolantur.  Et  idcirco , ut  puto , per  quemdam  sa- 
pientem docere  voluisti,  quod  melior  est  vir  patiens, 
viro  forti ; et  qui  dominatur  animo,  expugnatore  urbium. 
Innumerabiles  enim  viri  in  potestate  urbes  et  populos 
habuerunt,  paucissimi  vero  et  verissime  semetipsos.  Et 
cum  quis  contra  populos  vel  urbes  decertat,  totus  simul 
interior  et  exterior  homo  pugnat : et  si  pugnat , non  ma- 
gnam videtur  coronam  de  tali  victoria  meruisse,  eo  quod 
extra  sunt  ea , quae  vincuntur.  Qui  autem  contra  pro- 
prium animum  virtute  sapientiae  in  se  certat,  non  totus, 
sed  minor  quam  dimidius  dimicat.  Et  si  per  patientiam 
suam  vincit,  et  repugnanti  sibi  animo  dominatur,  hos- 
tem iracundiae,  qui  jam  intraverat  castrum  suum,  et 

ascenderat  secum  in  arcem,  sine  armis  et  manibus  pros- 
ternendo ; vir  ille  vere  melior  est  quam  urbium  expu- 
gnator, et  est  longe  gloriosior  hic  triumphus.  Et  sic 
patet,  quod  maxima  virtutum  patientia  vincit  inermis, 
armatosque  solet  vicere  semper  viros.  Quocirca  tu,  Deus, 
electus  ex  millibus,  hoc  sacrificium  contribulati  spiritus 
prae  caeteris  elegisti.  Elegi  et  ego  peccator  tuus,  hoc  idem 
tibi  de  meis  intimis  laeto  animo  immolare,  si  dares  mihi 
unde  tibi  sacrificium  hoc  offerrem. 

36.  Sed  ecce  qui  tribulant  me  inimici  mei  spirituales 
et  corporales  exsultabunt,  si  motus  fuero  per  impatien- 
tiam et  iram.  Et  certe  confido  in  te , qui  es  patientia 
mea,  quod  quando  tribularer  patientiam  mihi  dares,  si 
tunc  ad  me  ipsum  reversus , cum  fratribus  Josephi  hu- 
militer cogitarem  : Merito  haec  patior,  quia  peccavi  ali- 
quando in  fratrem  meum.  Et  si  dicerem  cum  Michaea  : 
Iram  Dei  portabo,  quia  peccavi  ei  ; et  tunc  illatam 
contumeliam  leviter  deportarem , cum  in  secreto  mentis 
ad  mala  recurrerem  perpetrata.  Nam  sicut  patiens  tanto 
patientius  medici  ferrum  portat , quanto  putridius  esse 
conspicit  hoc  quod  secat,  ego  quanto  plus  pondus  cog- 
noscerem culpae  meae,  tanto  tribulationis  poenam  levius 
sustinerem,  et  tibi  Domino  Deo  meo  sacrificium  tribulati 
spiritus  ferventius  immolarem.  Sed  o Deus  fortis  et 
patiens , qui  vita  es  iis  qui  tribulato  sunt  corde , ut  in 
te,  si  velint,  accipiant  patientiae  documenta,  quoties  in 
fornace  tribulationis , in  qua  examinas  jura  tua,  per  ira- 
cundiam crepui  et  defeci  ? Quoties , oblitus  quod  in  tri- 

bulationibus  meis  esses , per  impatientiam  in  fratres  in- 
candui ? Quoties  cor  meum  perdidi  in  furore,  et  de  tri- 
bulationibus excsecatus  non  potui  ostium  invenire,  per 
quod  reverterer  ad  me  ipsum , ut  tribulatum  spiritum 
interius  continerem  , ne  vel  per  verba,  vel  verbera,  ex- 
terius mugiret  tonitrua,  fulgura  coruscaret?  Et  si  ali- 
quando licet  raro  inter  adversa  vel  probra  meo  tribulato 
spiritui  patientiam  tribuisti,  visum  fuit  mihi,  Domine 
Deus  meus , quod  Angelus  ille  tuus , qui  descendit  cum 
Azaria  et  ejus  sociis  in  fornacem,  et  excussit  flammam 
ignis  de  fornace,  et  fecit  medium  fornacis  quasi  ventum 
roris  flantem,  descenderet  in  cor  meum  et  in  tribulatione 
meum  contribulatum  spiritum , in  illo  interiori  sacrifi- 
cio, sic  tua  gratia  interius  impinguaret,  sicut  asinus 
exterius  tribulis  impinguatur;  et  tunc  omnino  me  ignis 
iracundiae  non  tetigit,  neque  contristavit,  nec  quidquam 
mihi  molesti  intulit,  sed  probavi  per  experientiam  in  me 
ipso,  quod  etsi  persecutores  pugnant,  postea  tamen  non 
sibi  mellificant,  sed  patienti.  Propter  quod  David  exem- 
plum de  se  ponens,  ut  me  ad  patientiam  invitaret,  de 
persecutoribus  suis  dicit : Circumdederunt  me  sicut  apes. 
Apes  enim  etsi  inferant  punctionis  dolorem,  amantur  ta- 
men, quia  mellis  dulcedinem  administrant.  Sic  et  perse- 
cutores meos , Domine , amare  volo , et  punctiones  quas 
amaris  conatibus  inferunt,  tribulato  spiritu  tolerare,  ut 
mellita  jucunditas  subsequatur.  Nam  per  quemdam  sa- 
pientem audivi , Domine,  te  dicentem,  quod  usque  ad 
tempus  sustinebit  patiens,  et  postea  redditio  jucunditatis. 

37.  Ergo,  bone  Domine,  bone  Deus,  qui  contribulasti 
capita  draconum  in  aquis,  et  rogationem  contribulati 
non  adjicis,  contribula  venenatae  superbiae  meae  caput  in 
diluvio  lacrymarum , ut  tibi  sacrificem  meum  spiritum 
cum  patientia  tribulatum,  nam  et  cor  contritum , hoc  est 
cum  gratia  tua  tritum  vel  strictum.  Multi  enim  sine  gra- 
tia tua,  Deus,  diversis  doloribus  et  sollicitudinibus  terun- 
tur in  cordibus  et  stringuntur,  et  tamen  corda  eorum 
despicis  et  contemnis , quia  contritio  et  infelicitas  in  viis 
eorum , et  ideo  prae  contribulatione  spiritus  ululabunt. 
Cor  autem  contritum  poenitentia  de  peccatis,  quod  Judas 
confitendo  arat,  et  Jacob  subsequitur  sulcorum  duritiam 
conterendo,  cujus  magna  est  contritio  velut  mare;  et 
humiliatum , non  elatum  peccata  excusando,  Deus , non 
despicies,  qui  non  despicis  loquelam  gemitus,  sed  humi- 
lia respicis  in  coelo  et  in  terra.  Ad  quem  ergo  respicies , 
Domine , Deus  meus , nisi  ad  humilem  et  contritum , et 
trementem  sermones  tuos  ? Sed  et  anima  mea,  quae  tris- 
tis est  super  magnitudinem  mali  sui,  incedit  curva,  et 
infamis  desiderat  gloriam  tibi.  Et  ut  ista  duo  sacrificia 
spiritus  et  cordis  contriti  tibi  Domino  Deo  meo  digne 
valeam  et  jugiter  immolare,  tu  benigne  Deus,  cujus 
benignitas  ad  poenitentiam  nos  perducit,  benigne  fac , 
Domine,  Sion ; hoc  est  illi  superiori  animae  meae  parti, 
quae  per  arcem  Sion  olirn  sitam  in  eminenti  loco  illius 
materialis  Hierusalem  designatur,  in  cujus  fastigio  quasi 
speculator  excubans  visis  hostibus  exclamabat.  Sic  pars 
illa  superior  rationis,  quasi  in  eminenti  animae  meae 


solio  constituatur.  Spirituales  nequitias , meam  interio- 
rem Hierusalem  impugnantes , providens  venientes  con- 
tra eas  super  muros  exclamat , ne  ista  Sion  in  me;  Do- 
mine , dormiat,  vel  dormitet,  cum  tecum  meam  custo- 
dire debeat  civitatem. 

38.  Fac  ei  benigne  Domine , bone  Deus,  in  bonavolun- 
tute  tua , non  in  mortua  voluntate  mea,  quae  mihi  adja- 
cet, hoc  est  paralytica  jacet  juxta  latus  animae  meae,  fac, 
inquam,  benigne , Domine,  dictae  Sion,  quae  ex  iis  quae 
sperat,  jam  aliquid  speculatur,  et  in  bona  voluntate  tua 
fac  ei , ut  ego  semper  tuam  habeam  bonam  et  faciam 
voluntatem , et  probem  quae  sit  voluntas  tua  bona,  bene- 
placens et  perfecta : bona  in  te , placens  in  affectibus , 
beneplacens  fruentibus,  et  perfecta  perfectis  et  nihil  am- 
plius quaerentibus.  Et  vere  benigne , Domine , si  mecum 
egeris  sic  benigne,  majora  te  dedisse  mihi  beneficia  repu- 
tabo quam  si  omnes  praebendas  et  dignitates  totius  mili- 
tantis ecclesiae  mihi  dares.  Nam  ipsa  bona  voluntas  tua, 
si  tu  Deus  meus,  ut  opto,  dederis  eam  mihi,  dictam 
meam  Sion  non  permitteret  ex  taedio  dormitare ; sed  eam 
sic  faciet  jugiter  super  custodiam  suam  stare : quod  ipse 
speculans  spirituales  hostes  contra  meam  interiorem 
Hierusalem  irruentes,  et  videns  urbem  illam,  quam 
servat  absque  murorum  virtutum  ambitu  patentem  undi- 
que et  apertam,  tacere  non  poterit  propter  pericula 
imminentia,  quae  videbit,  quin  mecum  clamet  in  excel- 
sis, et  dicat:  Benigne  Domine,  fac  benigne  in  bona 
voluntate  tua  Sion , ut  aedificentur  muri  Hierusalem , 

illius  scilicet  interioris  Hierusalem,  quae  est  anima  mea. 
Haec  est  enim  illa  Hierusalem,  quae  aedificatur  ut  civitas 
pro  qua  supplico  tibi  animarum  benignissimo  amatori. 
Scio  enim  quod  benignus  es.  Domine,  et  placabilis  super 
malitia , et  quod  benigna  est  misericordia  tua , Domine ; 
et  ideo  fac  benigne , et  in  bona  voluntate  tua , quam  tua 
benignitas  gratis,  et  absque  meis  meritis,  mihi  dabit; 
ut  aedificentur  animae  meae  muri,  qui  stabiliuntur  princi- 
paliter, et  consurgunt  de  fide  viva , spe  certa , charitate  v 
non  ficta.  Fac  etiam  ut  et  muri  hujus  mundanae  Hiericho 
in  me  funditus  diruantur,  et  nunquam  de  caetero  repa- 
rentur. Quoniam  tu.  Domine,  per  Josue  maledictionis 
sententiam  protulisti  in  eos,  qui  muros  hujus  Hiericho 
suscitarent : aedificat  enim  diabolus  muros  istos  de  luto 
voluptatis,  palea  vanitatis  et  latere  cupiditatis. 

39.  Per  te  ergo.  Domine,  muri  istius  Hiericho  des- 
truantur in  me , et  aedificentur  muri  Hierusalem  supra- 
dicti , quos  nisi  tu  ipse  aedificaveris,  in  vanum  laborant 
qui  eos  aedificare  putant.  Tu  enim,  Domine,  solus  es  qui 
fidem  quasi  fundamentum  murorum  istorum  infundis  : 
spem  veluti  parietem  erigis : charitatem  tanquam  inex- 
pugnabilia propugnacula,  quae  nunquam  excidunt,  cons- 
truis et  largiris.  Et  hic  est  inexpugnabilis  ille  murus , 
quem  per  te,  qui  es  aedificator  et  custos  Hierusalem  civi- 
tatis supernae , aedificari  desiderant  desideria  cordis  mei 
et  clamant:  Muro  tuo  inexpugnabili  cricumcinge  nos. 
Domine , et  armis  tuae  potentiae  protege  nos  semper.  Et 
hoc  est,  Domine  Deus  meus,  pernecessarium  mihi,  ut  in 

me  aedifices  dictos  muros.  Nam  antequam  aedificati  fue- 
rint , gratum  non  accipies  , vel  acceptum  de  manibus 
meis  quidquam;  sed  aedificatis  firmiter  in  mea  interiori 
Hierusalem  dictis  muris,  tunc  acceptabis ; quia  ante 
acceptabile  non  habebis  sacrificium  justitiae , in  quo  me 
ipsum  punies.  Tibi  per  poenitentiam  victimabo : quid 
enim  justius , quam  ut  meis  irascar  iniquitatibus  et  pec- 
catis, et  opera  justa  faciam  per  poenitentiam  et  lamen- 
tum? Et  vere  justum  est,  ut  de  veteri  vita  mea  in  novam 
transeam  vitam,  ut  extincto  veteri  homine  per  poeni- 
tentiam, in  me  ipso  sacrificium  justitiae  secundum  rege- 
nerationem novi  hominis  tibi  sacrificem  Domino  Deo 
meo.  Acceptabis  enim  oblationes  eleemosynarum  tibi. 
Domine,  a me  per  manus  pauperum  oblatarum,  qui 
reputas  tibi  specialiter  esse  factum,  quod  uni  ex  mini- 
mis, quorum  Angeli  semper  faciem  Patris  vident,  a me 
collatum  fuerit  vel  oblatum.  Non  fiat  haec  oblatio  de  ini- 
quo, hoc  est  de  male  acquisito  vel  male  retento.  Quia 
tu , Deus , ad  Cain,  et  ejus  munera  respicere  noluisti,  eo 
quod  tibi  prava  munera  offerebat.  Non  respicis  in  obla- 
tionibus iniquorum ; sed  illas  oblationes  dignas  tibi  repu- 
tas et  acceptas,  quae  fiunt  de  substantia  illa  bona,  cujus 
non  est  peccatum  in  conscientia:  et  lias  a me  oblationes 
per  sapientem  requiris,  dicens:  Fili,  si  habes,  bene  fac 
tecum,  et  Deo  dignas  offer  gratias  et  oblationes. 

40.  Tunc  etiam  acceptabis  holocausta , mea  scilicet, 
hoc  est  non  solum  de  meo , sed  de  me  toto  facta ; ideo 
quod  spiritus  dolore  et  corpus  labore  afficiatur,  et  omnia 

mea  interiora  et  exteriora  igne  charitatis  inflammentur 
pariter  et  crementur.  Nam  haec  illa  esse  intelligo  holo- 
causta , de  quibus  tu  , Domine , mihi  dicis:  Holocausta 
autem  tua  in  conspectu  meo  sunt  semper  beneplacita  et 
accepta.  Postquam  enim  in  me  aedificati  fuerint  dicti  muri, 
tunc  cum  auxilio  Angelorum,  et  consilio  praelatorum,  quos 
una  cum  perfecta  Sion  super  dictos  muros  constitui  vigi- 
les et  custodes , animae  meae  vires  imponent  super  altare 
tuum  et  meum , quod  tu , qui  es  summus  Pontifex  futu- 
rorum bonorum,  tibi  vis  singulariter  dedicari ; et  in  quo 
quidquid  boni,  devotionis,  et  intimae  dulcedinis  habeo, 
a te  accipio,  et  tibi  offero,  et  tu  mihi.  De  quo  altari 
Sapientia  tua  dicit:  Oblatio  justi  impinguat  altare.  Hoc 
est  altare  quod  Noe  tibi  aedificavit  spiritualiter  in  seipso, 
tollensque  de  cunctis  suis  pecoribus  scilicet  corpora- 
libus, et  de  volucribus  spiritualibus  purificatis  et 
mundis,  super  altare  illud  tibi  obtulit  holocaustum. 
Haec  est  ara  sancti  templi  tui,  quod  sum  ego;  juxta 
quam  stat  Angelus  ad  custodiam  deputatus,  habens  thu- 
ribulum  aureum  in  manu  sua,  ut  cum  incenso  multo 
orationes  coram  te , Domine , fusas  cum  lacrymis  reprae- 
sentet. Hoc  est  altare  concavum  et  inane,  a cunctis  scili- 
cet terrenis  affectibus  vacuatum,  quod  tibi  fieri  manda- 
visti ad  imponendum  cineres  memoriae  nostrae  mentis. 
De  hoc  altari , amabilis  amice , cujus  dicere  est  facere , 
tu  dixisti,  ut  ignis  amoris  tui  semper  in  hoc  altari  ardeat, 
quem  nutricet  sacerdos  subjiciens  per  singulos  dies  ligna 
desiderata  cordis  mei.  Qui  ignem  istum  in  terram  mit- 

tere,  ut  ardeat,  venisti  , veni,  et  in  hoc  altari  cordis 
mei  tui  amoris  ignem  accende. 

41 . 0 summe  sacerdos  in  aeternum , et  Pontifex  futu- 
rorum bonorum,  veni  et  ad  nutriendum  ignem  istum, 
ne  deficiat  in  Sion.  Donec  fiat  caminus  in  illa,  quae  sur- 
sum est  Hierusalem  matre  nostra,  subjice  ligna  incentiva 
et  nutrientia  ignem  istum.  Primum  videlicet  temet- 
ipsum,  qui  es  iis  qui  te  apprehendunt,  lignum  vitae; 
lignum,  inquam,  vitae  positum  in  medio  Paradisi,  ut,  ex 
omni  parte  currentes  ad  te,  possint  te  apprehendere  vitam 
suam  et  vitarum  vitam.  Lignum  etiam  vitae  proferens  per 
singulos  menses,  nostrorum  affectuum  fructus  suos  exci- 
tatos per  desiderium,  dulcissimos,  pacatissimos  et  suaves, 
quibus  sanctorum  animae  reficiuntur  sine  fastidio,  et 
fruuntur.  Secundum  lignum  subjice  vivificae  tuae  crucis, 
quod  est  istud  dulce  lignum , per  quod  aquae  amarae  in 
dulcedi  nem  suntjconversae;  lignum  benedictum,  per  quod 
facta  est  justitia  de  maligno;  lignum  exiguum,  cui  fide- 
les homines  suas  animas  commiserunt , commisi  et  ego 
meam;  quod  fidele  inventum  est,  eo  quod  salvae  factae 
sunt  omnes  salvatae  animae  per  hoc  lignum.  Haec  vero 
sunt  duo  ligna,  in  altari  cordis  mei  nutrientia  tui  amoris 
ignem  salvificum.  Tu  ergo  solus  sine  peccati  macula 
sacerdos  in  altari  cordis  mei  per  singulos  dies  subjice 
ligna  ista,  ut  et  ego  cum  muliere  sareptana  haec  colligam 
duo  ligna,  et  ingrediar  ad  altare  Dei,  et  exinde  faciam 
mihi  et  filio , hoc  est  affectui  meo , panem  vitae  et  intel- 
lectus, ut  comedamus  et  moriamur : et  ne  moriamur,  ut 

videamus  et  cognoscamus  te  solum  Deum  vivum  et  ve- 
rum, et  quem  misisti  Jesum  Christum.  Super  hoc  altare 
imposuerunt  omnes  animse  meae  vitulos  orationum  et 
laudum,  gratiarum  actionum  et  benedictionum,  chari- 
tatis  et  honoris , fortitudinis  et  virtutis : et  sic  reddam 
tibi  quandiu  fuero  meorum  vitulos  labiorum,  a jugo 
peccati  liberatos  tua  gratia,  et  solutos.  Et  quia  tu  es  Do- 
minus virtutum,  rex  meus  et  Deus  meus,  quia  alia 
altaria  adhuc  habes,  suppliciter  omnipotentiam  tuam 
rogo,  ut  jubeas  haec  omnia  antedicta  ( videlicet  sacri- 
ficium justitiae,  oblationes  et  holocausta,  et  vitulos) 
super  altare  cordis  mei  imposita  perferri  per  manum 
sancti  Angeli  tui  in  sublime  altare  tuum  in  cons- 
pectu divinae  majestatis  tuae;  ubi  est  jugis  laus,  ubi  beati 
qui  habitant  in  domo  tua.  Domine,  in  saecula  saecu- 
lorum laudabunt  te , ad  quorum  consortium  nos  faciat 
pervenire  Christus  Jesus  Filius  tuus  Dominus  noster, 
qui  est  super  omnia  Deus  benedictus  in  saecula. 

42.  Denique  quia  te.  Domine,  faciente,  qui  omnia 
bene  facis , invenit  servus  tuus  ut  oraret  te  oratione  hac, 
inde  sit  gloria  Patri  ingenito,  Patri  futuri  saeculi,  Patri 
pauperum,  Patri  orphanorum.  Patri  misericordiarum. 
Patri  spirituum.  Patri  luminum,  Patri  justo.  Patri  sancto, 
qui  proprio  Filio  non  pepercit,  sed  pro  nobis  omnibus 
tradidit  illum.  Hic  vere  et  solus  est  Pater  noster : a saecu- 
lo nomen  suum.  Attende  ergo.  Pater  et  Domine,  attende 
de  coelo  et  habitaculo  sancto  tuo,  et  de  solio  gloriae  tuae, 
et  vide , et  visita  vineam  animae  meae , qui  in  baptismo 


plasmasti.  Ubi  est.  Domine,  zelus  tuus,  et  fortitudo  mea, 
qui  me  non  retrahunt  violenter  et  penitus  a peccato?  Heu 
mihi.  Domine,  multitudo  viscerum  tuorum  continue- 
runt super  me.  Quare  me  errare  fecisti  de  viis  tuis,  indu- 
rasti cor  meum  ne  timeret  te?  Et  nunc.  Domine,  Pater 
noster  es ; omnes  nos  lutum  : factor  noster  es , et  opera 
manuum  tuarum,  Deus,  omnesnos.  Ne  irascaris,  Domi- 
ne, satis,  et  ne  ultra  memineris  iniquitatum  mearum. 
Ecceenim  omnia  desiderabilia  mea  versa  sunt  in  ruinas. 
Numquid  super  iis  continebis  te , Domine , tacebis , et 
affliges  me  vehementer?  Pater,  peccavi  in  coelum  et 
coram  te,  jam  non  sum  dignus  vocari  filius  tuus  : sed 
propter  tuam  ineffabilem  pietatem,  fac  me  sicut  unum  de 
mercenariis  tuis.  Cujus  rei  gratia  flecto  genua  mea  ad  te 
Patrem  Domini  nostri  Jesu  Christi , a quo  in  coelo  et  in 
terra  omnis  paternitas  nominatur,  ut  des  mihi  secundum 
divitias  gloriae  tuae  constantiam,  et  virtutem  corroborari 
per  Spiritum  Sanctum  tuum  in  interiore  homine,  et 
Christum  habitare  in  corde  meo  per  fidem,  quae  per 
dilectionem  tibi  beneplacita  operetur.  Tibi  autem  Patri, 
qui  potens  es  omnia  nobis  facere  abundanter  plusquam 
petimus,  et  quod  plus  intelligamus,  quam  petamus, 
intelligimus , sit  gloria  in  Christo,  et  in  ecclesia  , et  in 
omnes  generationes  saeculi  saeculorum.  Et  Filio  tuo 
unigenito  , cujus  gloriam  vidimus , gloriam  quasi  uni- 
geniti a Patre.  Et  cum  Deum  viderit  nemo  unquam , 
ipse  tamen  vidit  eum  unigenitus  Filius,  qui  est  in 
sinu  Patris.  In  quem  ego  ex  toto  corde  meo  firmiter 

credo  : et  simpliciter  confiteor , quod  qui  non  credit  in 
eum , jam  judicatus  est,  quia  non  credit  in  nomine  uni- 
geniti Filii  Dei.  In  hoc  enim  apparuit  charitas  Patris  in 
nobis,  quoniam  Filium  suum  unigenitum  misit  Deus  in 
mundum,  ut  vivamus  per  eum  qui  fuit  obediens  ei  usque 
ad  mortem. 

43.  Tu  ergo.  Fili  Dei  vivi  unigenite,  Redemptor  mun- 
di Deus , miserere  mei.  Tibi  enim  dedit  potestatem  judi- 
cium facere.  Sed  supplico  tibi  ut  prius  mihi  peccatori 
peccata  dimittas , quam  ad  judicandum  me  venias  : et 
tunc  sic  judica  me,  Deus,  ut  discernas  et  separes  animae 
meae  causam  de  gente  non  sancta.  Tu  es  enim  quem 
Deus  Pater  ante  luciferum  in  coelis  genuit  Unigenitum , 
et  beata  Maria  Virgo  felix  Mater  tua  in  terris  peperit  pri- 
mogenitum , post  quem  nullum.  In  cujus  nativitate  facta 
est  multitudo  coelestis  exercitus  laudantium  et  dicentium : 
Deo  gloria  in  excelsis.  Et  Spiritui  Sancto,  non  facto,  non 
creato,  non  genito,  sed  a Patre  et  Filio  procedenti , qui 
ferebatur  in  principio  super  aquas  : qui  est  Deus  spiritu- 
um omnis  creaturae  : qui  locutus  est  per  prophetas  : qui 
est  spiritus  sapientiae,  intelligentiae  et  salutis,  qui  replevit 
orbem  terrarum  : qui  nos  facit  gemitibus  inenarrabilibus 
postulare  : qui  discipulos  Dei  et  Domini  nostri  Jesu  Chris- 
ti se  ipso  replevit,  et  in  linguis  igneis  apparuit  super  eos. 
0 Spiritus  Sancte  Deus,  qui  es  ignis  non  consumens  sed 
lucens,  non  comburens  sed  urens,  ure  renes  meos  et  cor 
meum , ut  tibi  casto  corpore  serviam,  et  placeam  mundo 
corde.  0 ignis  divine,  qui  amor  es  efficiens,  et  ardor 


indeficiens,  charitas  Deus  meus , accende  me.  Quis  mihi 
det  ut  venias  in  cor  meum , et  inebries  illud  , et  oblivis- 
caris omnia  mala  mea,  et  amplectar  unum  et  summum 
bonum  meum,  quod  tu  es?  Mihi,  Domine,  miserere, 
ut  loquar  cum  sim  pulvis  et  cinis.  Quis  tibi  sum  ego,  ut 
amari  a me  te  jubeas;  et  nisi  faciam,  irascaris  mihi  et 
mineris  ingentes  miserias  ? Parvane  et  miseria  mea , si 
non  amem  te  ? 0 amor  Spiritus  Sancte  Deus , promittis 
mihi  multa  bona,  si  amem  te : da  te  solum,  qui  amores, 
et  sufficit  mihi : da  quod  jubes , et  jube  quod  vis,  amore 
amoris  tui.  Haec  peto  a te,  qui  es  Spiritus  super  mei  dul- 
cis. Tibi  ergo  Patri  et  Filio  et  Spiritui  Sancto,  trino  et  uno 
Deo,  magno,  universo,  aeterno,  omnipotentissimo  et 
excelso,  sit  de  tota  oratione  hac  gloria  et  jubilatio , laus 
et  gratiarum  actio,  honoret  imperium  sempiternum  : 
sicut  erat  in  principio,  imo  ante  principium,  quia  prius- 
quam montes  fierent , aut  formarentur  terra  et  orbis,  a 
saeculo  et  in  saeculum  tu  es  Deus  superlaudabilis,  et  super- 
gloriosus in  omnibus  saeculis  : et  nunc  etiam  in  praesenti 
clarificatus  es  in  nobis,  qui  semper  in  te  clarus  es  clari- 
tate, quam  habuisti  antequam  mundus  fieret  apud  te. 
Et  ex  illa  claritate , quae  in  me  per  fidem , tibi  sit  inde 
gloria  : et  in  hoc  praesenti  nunc  cupio  sequi  te  in  toto 
corde  et  timore,  et  quaerere  faciem  tuam.  Ne  confundas 
me  ab  exspectatione  mea,  sed  fac  mecum  secundum 
mansuetudinem  tuam,  et  secundum  multitudinem  mise- 
ricordiae tuae , et  erue  me  de  fornace  peccati  in  mirabili- 
bus tuis,  et  da  nunc  gloriam  nomini  tuo,  quia  tu  es 

Dominus  Deus  solus  gloriosus  super  orbem  terrarum  et 
semper.  Quia  omnis  sapientia  a te  Domino  Deo  est,  et 
fuit  semper,  et  est  ante  aevum.  Sempiterna  est  quoque 
virtus  tua,  atque  divinitas  : quae  cum  me  possit  dare  in 
opprobrium  sempiternum,  imploro  tuam  omnipotentiam 
sempiternam , ut  mihi  concedas  potius  gaudia  sempiter- 
na. Tu  enim  es  Deus  sempiternus,  qui  creasti  terminos 
terrae,  qui  nec  incipis,  nec  desinis,  sed  est  tibi  gloria  et 
nunc  et  semper , et  in  saecula  saeculorum. 

M.  0 rex  saeculorum  immortalis  , invisibilis,  quot 
aetates  lapsae  sunt,  quot  saecula  transierunt,  et  quot  futu- 
ra sunt,  mutabis  ea  et  mutabuntur.  Tu  autem  qui  dixisti, 
Ego  sum  qui  sum,  idem  ipse  es  in  aeternum  immutabi- 
lis et  omnipotens,  apud  quem  non  est  transmutatio  nec 
vicissitudinis  obumbratio.  Licet  enim  omnia  sint  ex  te  , 
et  per  te , et  in  te,  non  tamen  sunt  quod  tu  es,  qui  es 
mutans,  non  mutatus,  faciens,  movens,  sed  manens. 
Et  cum  beatus  Apostolus  tuus  dicat,  quod  nos  sumus,  in 
quos  fines  saeculorum  devenerunt ; aeternitati  tuae  suppli- 
co , Deus  meus,  ut  in  me  sic  digneris  implere  apostoli- 
cum  istud  verbum , ut  saeculum  vel  saecularitas,  qui  me 
canonicum  vel  monachum  adeo  facit  saecularem , quod 
hoc  adjectivum  totum  suum  in  me  absorbet  et  destruit , 
substantivum  in  me  taliter  finiatur,  quod  de  caetero 
negotia  saecularia  me  non  trahant,  et  turbent.  Exceptum 
a jurisdictione  saeculi  hujus  nequam,  ad  illa  infinita 
saecula  me  facias  cogitare , et  postea  cum  vivis  et  confes- 
sionem dantibus  pervenire,  qui  sunt  partes  saeculi  sancti. 

et  saecula  saeculorum.  Didici  enim,  Domine,  quod  illud 
saecula  saeculorum  a latino  interprete  ponitur  pro  aeter- 
no; et  quod  repetitio  dicentis  saecula  sacculorum,  ad 
aeterna  mittit  animum  cogitantis  : et  haec  sunt  illa  aeter- 
na, immortalia,  infinita  testamenta,  saecula  saeculorum, 
quae  justi  post  ista  saecula  praesentia  et  mutabilia  immu- 
tabiliter consequentur.  In  quibus  saeculorum  tibi  auctori 
solum  sit  gloria  sempiterna. 

45.  Arnen.  0 Deus  hebraeorum,  scire  me  voluisti,  quod 
amen  nec  graecum,  nec  latinum  est,  sed  est  bebraeum, 
et  propter  sui  excellentiam  translatum  non  fuit  ab  inter- 
pretibus vel  mutatum,  ut  nomen  tuum  quod  est  mirabile 
et  immutabile  designaret.  Unde  tres  significationes  hoc 
vocabulum  habere  voluisti ; primo  enim , amen  accipi- 
tur nominaliter,  et  est  nomen,  et  significat  sanctum  et 
terribile  nomen  tuum,  ut  cum  in  Apocalypsi  legitur  : 
Haec  dicit : amen,  testis  fidelis  et  verus,  qui  est  princi- 
pium creaturae  Dei.  A te  ergo  Domino  Deo  meo , qui 
solus  boc  nomine  designaris,  totius  cordis  mei  affectibus 
postulo,  requiro,  ut  propter  reverentiam  hujus  nominis 
sancti  tui , nomen  meum  in  libro  vitae  rescribas  : et  cum 
illis,  qui  custodierunt  sabbata  tua,  et  elegerunt  quod 
voluisti , et  retinuerunt  foedus  tuum , des  mihi  in  domo 
tua,  et  in  muris  tuis  locum,  et  nomen  melius  quam  a 
filiis  et  filiabus,  et  nomen  sempiternum  quod  de  caetero 
non  peribit.  Secundo  accipitur  amen  adverbialiter.  Et 
cum  tu,  Deus  meus,  quando  in  terris  visus  es,  et  cum 
hominibus  conversatus,  veritatem  aliquam  asserere  vo- 


luisti , pluries  adjunxisti : Amen  dico  vobis,  lioc  est,  vere 
vel  veraciter,  seu  infallibiliter  dico  vobis,  quod  ita  est 
sicut  dico.  Et  nonnunquam  amen  amen  ingeminasti,  ut 
ipsa  ingeminatio , major  esset  expressio  veritatis.  Unde 
te,  qui  es  vera  veritas,  et  chara  charitas,  quae  non  fallit, 
exoro  suppliciter  ut  veritas  tua  semper  in  corde  meo 
refulgeat,  et  omnis  mundana  et  diabolica  falsitas  destrua- 
tur. Tertio  autem  amen  accipitur  verbaliter , et  est  ver- 
bum , ut  cum  in  omnibus  optativis,  amen,  hoc  est  fiat,  ab 
optantibus  et  desiderantibus  quod  petitur,  respondetur; 
quod  et  psalmista  in  fine  quorumdam  psalmorum  inge- 
minasse legitur , ubi  dicitur  : Fiat,  fiat.  Et  in  hoc  sensu 
in  fine  praesentis  orationis , mea  vota  et  desideria  conti- 
nentis, dico  : Amen;  hoc  est,  ita  fiat.  Ut  videlicet  tibi 
Patri,  et  Filio,  et  Spiritui  Sancto , trino  et  uni  Deo,  sit 
gloria  in  saecula  saeculorum.  Amen. 


SANCTI  ANSELMI  MEDITATHUE  ORATIONES. 

PROLOGUS. 

Meditationes  seu  orationes  quae  subscriptae  sunt,  quo- 
niam ad  excitandam  legentis  mentem  ad  Dei  amorem  vel 
timorem,  seu  ad  suimet  discussionem  edictae  sunt,  non 
sunt  legendae  in  tumultu,  sed  in  quiete,  nec  velociter, 
sed  paulatim , cum  intenta  et  morosa  meditatione.  Nec 
debet  intendere  lector  ut  quamlibet  illarum  totam  per- 

legat;  sed  quantum  sentit,  Deo  adjuvante,  sibi  valere  ad 
accendendum  affectum  orandi , vel  quantum  illum  de- 
lectat. Nec  necesse  habet  aliquam  semper  a principio 
incipere,  sed  ubi  magis  illi  placuerit.  Ad  hoc  enim  ipsum 
paragraphis  sunt  distinctae , ut  ubi  elegerit  incipiat  vel 
desinat,  ne  prolixitas  aut  frequens  ejusdem  loci  repetitio 
generet  fastidium  ; sed  potius  aliquem  inde  colligat  lec- 
tor, propter  quod  factae  sunt,  pietatis  affectum. 

MEDITATIO  PR13IA. 

De  humanae  conditionis  dignitate  et  miseria. 

I.  Quod  ad  imaginem  et  similitudinem  Dei  facti  su- 
mus.— Evigila,  anima  mea,  evigila;  exerce  spiritum 
tuum,  excita  sensum,  expelle  socordiam  lethiferi  torpo- 
ris tui , apprehende  sollicitudinem  tuae  salutis.  Inutilium 
cogitationum  effugetur  vagatio,  recedat  ignavia,  diligen- 
tia teneatur.  Meditationibus  sacris  insiste,  adhaere  divinis 
bonis ; intende  sempiternis , temporalibus  derelictis. 
Quid  igitur  utilius,  quid  salubrius  in  tam  divino  mentis 
exercitio  poteris  cogitare,  quam  immensa  beneficia  Con- 
ditoris dulcissima  cogitatione  recolere  ? Considera  igitur 
in  ipso  creationis  exordio  quid  sublimitatis,  quid  dignita- 
tis tibi  contulerit;  et  perpende  quo  amore,  qua  venera- 
tione colendus  sit.  Certe,  cum  universitatem  rerum 
visibilium  et  invisibilium  creans  et  ordinans,  humanam 
naturam  facere  disposuisset,  summo  consilio  de  tuae  con- 
ditionis dignitate  tractavit , utpote  quam  caeteris  creatu- 
ris quae  in  mundo  sunt,  altius  honorare  disposuit.  Vide 


igitur  sublimitatem  tuse  creationis , et  retracta  debitum 
reddendi  amoris.  Faciamus,  ait  Deus , hominem  ad  ima- 
ginem et  similitudinem  nostram.  Si  ad  hoc  dictum  tui 
Conditoris  non  expergisceris , si  in  tam  ineffabili  beni- 
gnitate erga  te  dignationis  ejus  in  amorem  illius  tota 
non  exardescis , si  ad  ejus  desiderium  totis  medullis  non 
inflammaris,  quid  dicam?  Dormientem  te,  an  potius 
mortuam  reputem  ? Attende  igitur  diligenter  quid  sit  ad 
imaginem  et  similitudinem  Dei  esse  te  creatam.  Habes 
dulce  pignus  pise  meditationis  , ubi  cogitationes  tuas 
exerceas.  Agnosce  ergo  aliud  esse  similitudinem,  aliud 
imaginem  : verbi  gratia,  potest  habere  similitudinem 
quamdam  cum  homine  equus,  bos  et  cseterse  similes 
creaturse ; imaginem  vero  hominis  non  habet  nisi  alter 
homo.  Manducat  homo , manducat  et  equus  : ecce  quae- 
dam similitudo  ac  communitas  inter  naturas  diversas. 
Imaginem  vero  hominis  non  imitatur  nisi  alter  liomo 
ejusdem  naturse , cujus  imago  est.  Dignior  igitur  imago 
quam  similitudo.  Similitudinem  itaque  ad  Deum  lioc 
modo  habere  poterimus,  si  eum  bonum  esse  conside- 
rantes, nos  boni  esse  studuerimus;  si  eum  justum  esse 
cognoscentes,  nos  justi  esse  contendamus;  si  misericor- 
dem contemplantes,  nos  misericordiae  operam  demus. 
Quomodo  autem  ad  imaginem  suam?  Attende.  Deus 
semper  meminit  sui , intelligit  se,  amat  se.  Et  tu  ergo , 
si  pro  modulo  tuo  infatigabiliter  memor  fueris  Dei,  in- 
tellexeris Deum,  amaveris  Deum,  eris  ad  imaginem  ejus ; 
quia  hoc  facere  niteris,  quod  semper  facit  Deus.  Ad 

memorandum , et  intelligendum  atque  amandum  sum- 
mum bonum  totum  debet  homo  referre  quod  vivit : ad 
hoc  omnis  cogitatio,  omnis  volutatio  cordis  retorqueatur, 
acuatur,  conformetur,  ut  infatigabili  affectu  memor  sis 
Dei,  intelligas  Deum,  ames  Deum,  et  tuae  creationis  digni- 
tatem, qua  ad  imaginem  Dei  te  esse  creatam,  cum,  teste 
Apostolo,  ipsa  Dei  imago  sis  ? Vir,  inquit  Apostolus,  non 
debet  velare  caput  suum , cum  sit  imago  et  gloria  Dei. 

II.  Quod  ad  hoc  facti  sumus , ut  Deum  sine  fine  lau- 
demus. — Sufficiuntne  tibi  haec  tam  immensa  beneficia 
Conditoris  adjuges  gratiarum  actiones  reddendas,  et  de- 
bitum continui  amoris,  cum  de  nihilo  vel  potius  de  luto 
te  consideras  ejus  bonitate  ad  tantam  celsitudinem  in 
ipso  conditionis  exordio  sublimatam  ? Sanctorum  igitur 
sententiam  in  tuam  converte  vitam , et  de  sancto  quid 
dicatur  attende.  Quae  est  igitur  laus  sancti?  De  omni 
corde  suo  laudavit  Dominum.  Ecce  ad  quod  creata  es ; 
ecce  opus  famulatus  tui.  Ut  quid  enim  te  Deus  tam  prae- 
claro conditionis  privilegio  sublimaret,  nisi  te  suis  laudi- 
bus indesinenter  intendere  vellet?  Ad  laudandum  igitur 
Conditorem  tuum  creata  es,  ut  ejus  laudibus  vacans , et 
hic  justitiae  merito  in  illum  semper  proficias,  et  in  futu- 
ro bene  vivas.  Laus  enim  ejus  et  hic  justitiam,  et  ibi 
beatitudinem  tribuit.  Sed  si  laudas,  ex  toto  corde  lauda, 
diligendo  lauda.  Haec  est  enim  sanctis  laudandi  proposita 
regula  : De  omni  corde  suo  laudavit  Dominum ; et  dile- 
xit  Deum  qui  fecit  illum.  Lauda  ergo,  et  ex  toto  corde 
lauda , et  quem  laudas  dilige ; quia  ad  hoc  facta  es  ut 

laudes  et  diligas.  Laudat  namque , sed  ex  toto  corde  non 
laudat , quem  ad  benedicendum  Deum  prospera  demul- 
cent; sed  a benedicendi  munere  adversa  restringunt. 
Laudat  quoque,  sed  non  diligit,  qui  in  Dei  laudibus  aliud 
quam  ipsum  laudando  requirit.  Lauda  igitur,  et  digne 
lauda,  ut  nulla  in  te  cura,  nulla  intentio,  nulla  cogitatio, 
nulla  sollicitudo  mentis,  in  quantum  tibi  virtus  suppetit, 
a laude  Dei  sit  vacua.  Ab  ejus  laude  nulla  te  vitae  hujus 
prosperitas  i evocet,  nulla  compescat  adversitas.  Sic 
enim  ex  toto  corde  laudabis  Dominum.  Sed  cum  ex  toto 
corde  eum  laudaveris,  et  diligens  laudaveris,  nihil  abeo 
aliud  quam  ipsum  expetes ; ut  ipse  sit  finis  desiderii  tui, 
ipse  praemium  laboris , ipse  solatium  hujus  umbratilis 
vitae,  ipse  possessio  ;ilius  beatae  vitae.  Ad  hoc  itaque 
facta  es , ut  eum  sine  fine  collaudes : quod  tunc  utique 
intelliges  plenius,  cum  ejus  beata  visione  sublimata  vi- 
debis te  sola  et  gratuita  bonitate  illius , cum  non  esses , 
de  nihilo  tam  beatam , et  ad  tam  ineffabilem  beatitudi- 
nem  creatam,  vocatam,  justificatam,  glorifica  tam.  Talis 
namque  contemplatio  infatigabilem  tibi  amorem  dabit 
eum  sine  fine  laudandi,  ex  quo,  et  per  quem,  et  in  quo 
tantis  et  tam  immutabilibus  bonis  te  beatificatam  gau- 
debis. 

III.  Quod  ubique  sumus , in  illo  vivimus,  movemur 
et  sumus , dum  ipsum  intra  nos  habemus.  — Sed  ab  illa 
felicitate  futura , contemplationis  intuitu  paululum 
etiam  magnitudinem  gratiae,  qua  te  in  hac  etiam  vita 
fugaci  ditavit,  considera.  Ipse  qui  in  coelis  habitat,  qui 

in  Angelis  regnat,  cui  coelum  et  terra  cum  omnibus 
quae  in  eis  sunt  se  inclinant,  se  tibi  habitaculum  prae- 
buit, suam  tibi  praesentiam  paratam  fecit:  docente  enim 
apostolo  Paulo,  in  illo  enim  vivimus,  movemur  et  sumus. 
Dulcis  vita,  motus  amabilis,  optabile  e&e.  Quid  enim 
dulcius  quam  in  illo  vitam  habere,  qui  est  ipsa  vita 
beata?  Quid  amabilius  quam  omnem  voluntatis  vel  actio- 
nis nostrae  motum  ad  illum  et  in  illo  dirigere,  qui  nos 
perpetua  confirmet  stabilitate?  Quid  optabilius  quam  voto 
et  conversatione  jugiter  in  illo  esse , in  quo  solo , vel  po- 
tius qui  solus  est  verum  esse,  sine  quo  nulli  potest  bene 
esse?  Ego,  ait,  sum  qui  sum.  Et  pulchre  ipse  enim  vere 
solus  est,  cujus  immutabile  est  esse.  Ille  itaque , cujus 
esse  tam  excellens,  tam  singulariter  est,  ut  solum  vere  sit ; 
in  cujus  comparatione  omne  esse  nihil  est,  cum  te  ad  cel- 
situdinem creaverit  ut  tuae  gloriam  dignitatis  nec  intelli- 
gere  possis,  ubi  te  esse  constituit?  Quem  tibi  mansionis 
locum  praeparavit?  Attende  ipsum  suis  in  Evangelio  dicen- 
tem : Manete  in  me,  et  ego  in  vobis.  0 inaestimabilis  dig- 
natio, o beata  mansio,  o gloriosa  vicissitudo ! Quanta  dig- 
natio Creatoris  ut  in  se  suam  velit  habitare  creaturam  ? 
Quam  incomprehensibilis  beati tudo  creaturae  , in  suo 
manere  Creatore!  Quanta  rationalis  creaturae  est  gloria, 
tam  felici  vicissitudine  Creatori  sociari,  ut  ipse  in  ea,  et  ipsa 
in  eo  teneat  mansionem  ! Tam  excellenter  ergo  creatos , 
in  se  nos  manere  misericorditer  voluit ; super  omnia,  sicut 
omnium  gubernator,  sine  sollicitudine  existens ; omnia 
velut  omnium  fundamentum , sine  labore  sustinens ; 

omnia  sicut  omnibus  rebus  excellentior , sine  superbia 
excedens;  omnia,  velut  qui  universa  continet,  sine  diffu- 
sione complectens;  omnia,  sicut  omnium  plenitudo 
sine  sui  angustia  complens.  Hic  ergo,  cum  nusquam 
desit,  delectabile  intra  nos  sibi  regnum  elegit,  Evangelio 
demonstrante , ubi  dicitur : Regnum,  Dei  intra  vos  est. 
Sed  si  regnum  Dei  intra  nos  est  et  Deus  in  suo  regno  ha- 
bitat, nonne  ipse  in  nobis  manet,  cujus  intra  nos  regnum 
est?  Ita  plane : si  enim  Deus  sapientia  est,  et  anima  justi 
sedes  est  sapientice;  qui  vere  justus  est,  Deum  in  se  ma- 
nentem habet.  Templum  Dei  sanctum  est , quod  estis  vos , 
ait  Apostolus.  Et  tu  igitur  sanctitatis  studio  infatigabiliter 
insiste,  ne  templum  Dei  desinas  esse.  Ipse  de  suis  dicit : 
Inhabitabo  in  illis , et  inambulabo.  Nec  dubites,  ubi- 
cumque sanctae  animae  fuerint,  eum  in  illis  esse.  Si 
enim  et  tu  in  omnibus  membris,  quae  vivificas,  ubique 
tota  es ; quanto  magis  Deus  ubique  totus  est,  qui  teipsam 
et  corpus  creavit?  Summa  igitur  diligentia  consideran- 
dum est  cum  quanta  ratione  et  reverentia  sensus  nostros 
et  membra  corporis  nostri  movere  debemus,  quibus  Divi- 
nitas ipsa  praesidet.  Demus  igitur,  ut  dignum  est , tanto 
inhabitatori  omne  imperium  cordis  nostri,  ut  nihil  ei 
repugnet  in  nobis ; sed  omnes  cogitationes , et  voluntatis 
motus,  omnia  verba  et  universa  opera  nostra  illius  nutum 
attendant,  ejus  voluntati  deserviant,  ad  rectitudinis  ejus 
regulam  dirigantur.  Sic  enim  vere  regnum  ejus  erimus, 
et  ipse  in  nobis  manebit,  et  nos  in  illo  manentes , bene 
vivemus. 

IY.  Quod  omnes , qui  in  Christo  baptizati  sumus , 
Christum  induimus.  Excita,  quaeso  te,  anima  mea,  et 
exardescat  ignis  superni  amoris  in  intimis  tuis,  et  deco- 
rem a Domino  Deo  tuo  tibi  collatum  prudenter  intellige 
intelligens  dilige,  diligens  sanctae  conversationis  obse- 
quiis venerare.  Nonne  ipse  qui  tibi  in  seipso  tribuit 
mansionem,  et  in  te  dignatus  est  habitare,  seipso  vestit 
te,  munit  et  ornat?  Quotquot , ait  Apostolus,  in  Christo 
baptizati  estis , Christum  induistis.  Quid  igitur  laudis, 
quid  gratiarum  actionis,  ei  condigne  tribues,  qui  te  tanto 
vestivit  decore,  tanto  sublimavit  honore,  ut  jucundis- 
simo cordis  jubilo  dicere  possis : Induit  me  Dominus 
vestimento  salutis , indumento  Icetitice  circumdedit  me  ? 
Angelis  Dei  summum  gaudium  est,  Christum  contem- 
plari : et  ecce  immensa  dignatione  sua  se  tibi  tantum 
inclinat,  ut  seipso  te  velit  vestiri.  Quali  vestimento,  nisi 
eo  de  quo  gloriatur  Apostolus  dicens : Christus  factus  est 
nobis  a Deo  sapientia , et  justitia  et  sanctificatio  ? Quibus 
vestimentorum  insigniis  te  magis  ornaret,  quam  ut  te 
splendidam  redderet  amictu  sapientiae , ornamento  justi- 
tiae , satisfactionis  decore  ? 

Y.  Quod  corpus  Christi  sumus.  — Et  quid  dicam  quia 
se  tibi  Christus  vestimentum  fecit,  cum  se  tantum  uni- 
verit,  ut  in  unitate  ecclesiae  de  carne  sua  te  esse  voluerit? 
Audi  Apostolum  Scripturae  testimonium  exponentem : Et 
erunt  duo  in  carne  una.  Ego  autem , inquit,  dico  in 
Christo  et  in  Ecclesia.  Super  hoc  quoque,  quanta  te 
unione  copulaverit,  contemplare.  Corpus  Christi  te  Apos- 

tolus  esse  confirmavit:  Vos  estis , ait.  Corpus  Christi , 
et  membra  de  membris.  Serva  igitur  corpus  et  membra 
ea  dignitate  qua  decet,  ne  si  ea  quolibet  levitatis  studio 
injuriose  tractaveris,  quanto  potiori  praemio  coronareris, 
si  ea  digne  tractasses;  tanto  majori  supplicio  subjiciaris, 
si  eis  indigne  abusus  fueris.  Oculi  tui,  oculi  Christi  sunt. 
Non  igitur  licet  tibi  oculos  Christi  ad  aliquas  vanitates 
conspiciendas  dirigere,  quia  Christus  est  veritas,  cui 
omnis  vanitas  contraria  est.  Os  tuum,  os  Christi  est.  Non 
debes , non  dico  ad  detractiones , non  dico  ad  mendacia , 
sed  nec  ad  otiosos  sermones  os  aperire,  quod  ad  solas 
laudes  Dei  et  aedificationem  proximi  debes  patulum  ha- 
bere. Sic  de  caeteris  Christi  membris  tuae  custodiae  com- 
missis intellige. 

YI . Quod  unum  in  Christo  sumus , et  cum  ipso  unus 
Christus  sumus . — Sed  adhuc  altius  agnosce  quanta  illi 
societate  jungaris.  Ipsum  Dominum  audi  pro  suis  Patrem 
exorantem  : Volo , ait , ut  sicut  ego  et  tu  unum  sumus , 
sic  et  isti  in  nobis  unum  sint.  Sum  ego  Filius  tuus  per 
naturam ; sint  et  illi  filii  tui  et  fratres  mei  per  gratiam. 
Quanta  celsitudo  est  Christianum  hominem  sic  in  Christo 
proficere , ut  et  ipse  quodammodo  Chistus  dicatur  ? Quod 
ille  vere  fidelis  dispensator  ecclesiasticae  familiae  sensit , 
qui  dixit  : Omnes  Christiani  in  Christo  unus  Christus 
sumus.  Nec  mirum,  cum  ipse  sit  caput,  et  nos  corpus 
ejus;  ipse  sponsus,  ipse  sponsa;  sponsus  in  se,  sponsa  in 
animabus  sanctis , quas  sibi  aeterni  amoris  vinculo  socia- 
vit. Sicut  sponso , inquit,  imposuit  mihi  mitram,  et 

sicut  sponsam  ornavit  me  ornamento.  Hic  igitur,  anima 
mea,  hic  erga  te  revolve  beneficia  ejus,  accendere  in 
dilectione  ejus,  exardesce  in  desideria  beatae  contempla- 
tionis ejus.  Exclama  ergo  fortiter  ardentissimo  illo  inti- 
mi amoris  affectu  et  tota  in  ejus  desiderium  liquefacta , 
in  vocem  sponsae  fidelis  erumpe  : Osculetur  me  osculo 
oris  sui.  Recedat  ab  animo  omnis  delectatio,  quae  extra 
illum  est;  nullus  praesentis  vitae  affectus,  nullum  mihi 
solatium  blandiatur,  dum  mihi  ejus  praesentia  beata 
denegatur.  Ipse  me  charitatis  brachiis  amplectatur,  ipse 
me  ore  supernae  illius  suavitatis  osculetur , ipse  me  elo- 
quio illo  ineffabili , quo  Angelis  sua  secreta  manifestat, 
alloquatur.  Haec  sit  sponsi  ad  sponsam  vicaria  sermonum 
vicissitudo , ut  ego  illi  totum  cor  meum  expandam , et 
ipse  mihi  suae  dulcedinis  secreta  revelet.  His  itaque  anima 
et  hujusmodi  meditationibus  vegetata,  pleno  sancti  desi- 
derii affectu , sponsum  tuum  sequi  contende,  et  dic  ei  : 
Trahe  me  post  te , curremus  in  odorem  unguentorum 
tuorum.  Sed  dic,  et  fideliter  dic,  non  transitorio  sono, 
sed  infatigabili  desiderio.  Sic  dic,  ut  audiaris ; sic  attrahi 
concupisce,  ut  sequi  possis.  Dic  ergo  Redemptori  et 
Salvatori  tuo  : Trahe  me  post  te.  Non  trahat  dulcedo 
saeculi , sed  trahat  me  suavitas  beatissimi  omoris  tui. 
Traxit  me  aliquando  vanitas  mea;  sed  jam  trahat  me 
tam  post  se  veritas  tua.  Trahe,  quia  traxisti ; retine,  quia 
apprehendisti.  Traxisti  redimendo,  trahe  salvando.  Trax- 
isti miserando,  trahe  beatificando.  Apprehendisti  inter 
homines  apparens  pro  nobis  homo  factus,  retine  coelo 

praesidens  super  Angelos  exaltatus.  Tuus  sermo,  tua 
promissio  est.  Promisisti  dicens  : Et  ego  si  exaltatus 
fuero  a terra , omnia  traham  ad  meipsum.  Trahe  igitur 
jam  potenter  exaltatus,  quem  attraxisti  misericorditer 
humiliatus.  Ascendisti,  sentiam;  super  omnia  regnas, 
agnoscam.  Numquid  te  regnare  non  agnosco?  Agnosco 
certe,  et  gratias  ago.  Sed  agnoscam  perfecte  amando 
quod  agnosco  pie  de  te  sentiendo.  Agnoscam  videndo 
quod  agnosco  credendo.  Liga  tecum  indissolubilibus 
amoris  vinculis  desideria  cordis  mei,  ubi  tecum  sunt 
primitiae  spiritus  mei.  Societ  nos  unitas  charitatis,  quos 
copulavit  charitas  redemptionis.  Dilexisti  enim  me,  tra- 
didisti temeti psum  pro  me.  Sit  itaque  tecum  in  coelo 
jugiter  intentio  mea,  sic  mecum  in  terra  continue  pro- 
tectio tua.  Adjuva  tui  amoris  desiderio  aestuantem,  qui 
dilexisti  contemnentem.  Da  quaerenti,  qui  te  dedisti 
nescienti.  Suscipe  redeuntem,  qui  revocasti  fugientem. 
Diligam  ut  diligar;  imo  quia  diligor,  magis  ac  magis 
diligam , ut  magis  diligar.  Uniatur  tecum  cogitatio  mea, 
una  et  singularis  sit  tecum  intentio  mea , ubi  tecum  a te 
misericorditer  suscepta  beata  jam  regnat  substantia  nos- 
tra. Adhaeream  tibi  inseparabiliter,  adorem  te  infatiga- 
biliter , serviam  tibi  perseveranter , quaeram  te  fideliter, 
possideam  te  aeternaliter.  His  sermonibus,  o anima  mea, 
Deum  interpellando  accendere , inflammare , exardesce, 
et  tota  in  ejus  desiderio  ignea  effici  contende. 

VII.  Retractatio  peccatorum  nostrorum,  de  quibus 
nos  conscientia  nostra  plus  remordet , per  quae  perdi- 

dimus  hcec  omnia.  — Cum  autem  consideras  ad  quae  et 
quanta  bona  per  ejus  gratiam  profecisti , retracta  etiam 
quae  et  quanta  bona  per  tuam  culpam  perdidisti,  et  in  quae 
mala  culpis  gravata  corruisti.  Revolve  suspirando  mala 
quae  nequiter  fecisti;  et  recogita  gemendo  bona  quae 
propter  eadem  mala  miserabiliter  amisisti.  Quid  enim 
boni  praes  tantissimus  tuus  Creator  sua  tibi  non  contulit 
bonitate  ? Et  quid  mali  tu  ei  non  rependisti , execrabili 
vegetata  iniquitate?  Bona  perdens,  mala  meruisti;  imo 
bona  projiciens,  mala  elegisti;  et  amissa  vel  potius  abjec- 
ta gratia  Conditoris,  iram  ejus  miserabiliter  incurristi. 
Non  est  unde  te  probes  innocentem , cum  malorum  tuo- 
rum caterva  te  velut  exercitus  immensus  circumdet, 
hinc  pravorum  operum  probra  objiciens ; illinc  inutilium 
et,  quod  damnabilius  est,  perniciosorum  verborum  im- 
mensam congeriem  proferens ; inde  malarum  cogitatio- 
num molem  infinitam  ostentans.  Haec  sunt,  propter  quae 
bona  inaestimabilia  perdidisti ; propter  haec  Conditoris 
gratia  caruisti.  Haec  recogita  gemendo,  geme  eis  abre- 
nuntiando, abrenuntia  damnando;  damna  ea,  vitam  in 
melius  commutando.  Luctare  tecum  in  animo  tuo,  ne 
amodo  vel  ad  momentum  alicui  vanitati  seu  corde , seu 
lingua,  sive,  quod  summae  damnationis  est,  opere  assen- 
sum praebeas.  Sit  quotidiana,  imo  continua  in  animo 
tuo  rixa,  ne  quodlibet  cum  vitiis  foedus  retineas.  Dis- 
tricte te metipsum  semper  examina,  secreta  discute,  et 
quidquid  in  te  reprobum  inveneris,  rigida  animadver- 
sione percute,  prosterne,  contere,  exstirpa,  projice,  et 

ad  nihilum  redige.  Non  tibi  pareas , non  tibi  blandiaris, 
sed  in  matutino,  id  est  in  contemplatione  extremi  judicii, 
quod  nocti  praesentis  vitae  tanquam  lux  matutina  succe- 
dit , interfice  omnes  peccatores  terrae,  id  est  delicta  atque 
peccata  conversationis  terrenae,  ut  disperdas  de  civitate 
Domini,  quam  in  temetipsa  illi  aedificare  debes , omnes 
operantes  iniquitatem,  id  est  diabolicas  suggestiones, 
odibiles  Deo  delectationes , mortiferos  consensus  et  opera 
perversa.  Ab  omnibus  iis  tanquam  civitas  Dei  debes 
emundari,  ut  placitam  in  te  mansionem  sibi  Creator 
inveniat,  obtineat , possideat.  Noli  esse  de  illis,  quorum 
pertinaciam  Deus  ipse  videtur  plangere , dicens  : Non  est 
qui  recogitet  in  corde  suo,  et  dicat : Quid  feci  ? Si  repro- 
bantur illi , quia  pro  transactis  malis  erubescere  et  se 
reprehendere  noluerunt,  tunc  ut  in  electorum  numerum 
curras,  temetipsam  convenire,  dijudicare,  ac  severa 
disciplina  corrigere  negliges  ? Revolve  igitur  sedulo  cogi- 
tatu immensa  beneficia  Conditoris,  quibus  te  nullis  inter- 
currentibus meritis  sublimavit,  et  ad  memoriam  revoca 
mala  innumera , quibus  ejusdem  beneficiis  tua  iniquitas 
indigne  respondit,  et  magnum  dolorem  parturiens,  cla- 
ma : Quid  feci  ? Deum  exacerbavi , Creatorem  meum  ad 
iracundiam  provocavi , beneficiis  ejus  immensis  innu- 
mera mala  rependi.  Quid  feci?  Sed  hsec  dicens,  cor  tuum 
acerbe  contere,  gemitus  emitte,  lacrymas  funde.  Si  enim 
hic  non  ploras,  quando  plorabis?  Si  te  ad  compunctio- 
nem non  excitat  aversio  vultus  Dei  a te,  quam  tua  peccata 
fecerunt,  confringat  duritiam  tuam  vel  enormitas  infer- 

nalium  suppliciorum,  quam  super  te  eadem  peccata  pro- 
vocaverunt. Redi  ergo,  redi,  praevaricatrix,  ad  cor,  et 
pedem  ab  inferis  extrahe,  ut  debita  mala  evadere  et 
amissa  bona,  quibus  juste  privaris,  possis  recuperare. 
Si  enim  ad  mala  tua  respicias,  omnia  bona  quae  tibi  sunt 
ab  eo  collata  perdidisti.  Oportet  te  igitur  ad  ea,  et  maxime 
de  quibus  te  conscientia  gravius  accusat,  semper  oculos 
retorquere,  ut  ille  oculos  suos  avertat.  Nam  si  tu  peccata 
tua  digna  satisfactionis  intentione  avertis,  ille  ab  eis 
intuitum  ultionis  avertit.  Si  tu  oblivisceris , ille  recor- 
datur. 

VIII.  Retractatio  Dominicae  incarnationis , per  quam 
recuperavimus  haec  omnia.  — Ut  igitur  inde  libereris , 
miserationes  erga  te  tui  Redemptoris  attende.  Certe  origi- 
nalis peccati  merito  caecata  eras,  sublimitatem  tui  Condito- 
ris videre  non  poteras.  Peccatorum  nubibus  circumsepta 
in  obscura  tendebas,  et  ad  aeternas  tenebras  rapidis 
fluctibus  vitiorum  agitata  festinabas.  Et  ecce  Redemp- 
tor tuus  caecatis  luminibus  collyrium  suae  incarnationis 
apposuit,  ut  quae  Deum  in  secreto  majestatis  fulgentem 
videre  non  poteras , Deum  in  homine  apparentem  aspi- 
ceres, aspiciendo  agnosceres,  agnoscendo  diligeres,  dili- 
gens summo  studio  ad  ejus  gloriam  pervenire  satageres. 
Incarnatus  est  ut  te  ad  spiritualia  revocaret.  Mutabilitatis 
tuae  particeps  factus  est , ut  te  suae  incommutabilitatis 
participefn  faceret.  Inclinavit  se  ad  humilia  tua , ut  te 
sublimaret  ad  excelsa  sua.  De  Virginitatis  integritate 
natus  est,  ut  praevaricatricis  naturae  corrupta  sanaret, 

Circumcisus  est,  ut  omnia  peccatorum  vitiorumque  su- 
perflua hominem  abscindere  a se  debere  doceret.  Obla- 
tus est  in  templo , et  a sancta  vidua  susceptus , ut  fideles 
suos  domum  Dei  frequentare,  et  ut  eum  mereantur  sus- 
cipere, studio  sanctitatis  intendere  moneret.  ASimeone 
sene  susceptus  atque  laudatus  est,  ut  vitae  gravitatem  et 
morum  maturitatem  se  diligere  patefaceret.  Baptizatus 
est,  ut  nostri  baptismatis  sacramenta  sanctificaret.  In 
Jordane  sub  manu  Joannis  se  ad  baptismum  inclinans 
paternam  vocem  audivit,  et  Spiritus  Sancti  in  columba 
adventum  suscepit,  ut  nos  doceret  in  humilitate  mentis 
( quae  per  Jordanem  notatur  : Jordanis  enim  descensio 
eorum  interpretatur , ) debere  consistere , ibique  super- 
ni  Patris  honorari  colloquio,  de  quo  dicitur  quia  cum  sim- 
plicibus sermocinatio  ejus;  et  Spiritus  Sancti  praesentia 
sublimari,  qui  super  humiles  requiescit.  Et  hoc  sub 
manu  Joannis , qui  Dei  gratia  dicitur ; ut  eidem  gratiae 
quidquid  a Deo  percipimus,  non  nostris  meritis  ascri- 
bamus. Quadraginta  dierum  completo  jejunio  diabolum 
cum  suis  tentamentis  superans.  Angelico  est  ministerio 
glorificatus , edocens  nos  toto  vitae  praesentis  tempore 
delectationes  rerum  temporalium  declinando  mundum 
cum  suo  principe  pedibus  nostris  substernere,  et  sic 
angelicis  praesidiis  communiri.  Regnum  Dei  praedicando 
diebus  cum  populo  commoratur , et  confluentes  turbas 
miraculis  et  verbis  aedificat;  noctibus  montem  frequen- 
tans orationibus  vacat,  admonens  nos  pro  congruentia 
temporis  nunc  proximis,  inter  quos  vivimus,  verbis  et 

exemplis  pro  modulo  nostro  vitae  vitam  demonstrare ; 
nunc  solitudinem  mentis  adeuntes  et  virtutum  montem 
ascendentes  dulcedini  supernae  contemplationis  inhiare, 
et  intentionem  nostram  infatigabili  affectu  in  superna 
dirigere.  In  monte  coram  Petro,  et  Jacobo,  et  Joanne 
transfiguratur , insinuans  nobis  quod  si  tanquam  Petrus 
(qui  agnocens  interpretatur)  nostram  infirmitatem  humi- 
liter agnoscere,  si  vitiorum  supplantatores  (quod  Jaco- 
bus  sonat)  fieri,  si  Dei  qratiee  (quae  per  Joannis  nomen 
innuitur)  fideliter  nos  submittere  studuerimus,  ad  Jesu 
gloriam  contemplandam  illum  coelestem  montem,  eodem 
rege  nostro  duce,  feliciter  conscendemus.  In  Bethania 
(quod  domus  obedientice  interpretatur)  Lazarum  suscita- 
vit, ostendens  omnes,  qui  bonae  voluntatis  studio  huic 
mundo  morientes  in  sinu  obedientiae  requiescunt,  in 
vitam  aeternam  ab  eo  ressuscitandos.  Corpus  et  sangui- 
nem suum  discipulis  suis  in  coena  mystica  tradens 
eorum  pedes  humiliter  lavit , docens  sacrosancta  minis- 
teria mundis  operibus  et  pia  mentis  humilitate  celebran- 
da. Resurrectionis  sacrae  gloria  sublimandus  ludibria  per- 
fidorum , asperitatem  verborum , crucis  opprobrium , 
fellis  amaritudinem , et  ad  ultimum  mortem  sustinuit, 
admonens  suos  ut  qui  post  mortem  ad  gloriam  pervenire 
contendunt  vitae  praesentis  angustias  et  labores,  pravo- 
rumque oppressiones  non  solum  aequo  animo  tolerent , 
sed  omnia  hujus  mundi  aspera  pro  praemiis  aeternis 
ament,  appetant  et  gratanter  suscipiant.  Haec  itaque  tam 
praeclara,  tam  immensa  tui  Conditoris  erga  te  beneficia 

si  digne  cogitare  , si  devote  amplecti,  si  fervida  charitate 
imitari  studueris ; non  modo  bona  per  primum  parentem 
amissa  recuperabis,  sed  multo  potiora  per  ineffabilem 
Salvatoris  tui  gratiam  aeternaliter  possidebis.  Ipse  nam- 
que Deus  per  incarnationis  mysterium  factus  frater  tuus, 
quid  tibi  inenarrabilis  gaudii  causaverit,  dum  naturam 
super  omnem  creaturam  videris  in  eo  exaltatam  ! 

IX.  Quod  orandum  sit , ut  de  lacu  miseriae  eripiaris , 
et  de  luto  faecis.  — Quid  ergo  jam  restat,  nisi  ut,  iis 
omnibus  digne  consideratis,  modis  omnibus  ad  hseredi- 
tatem  tantorum  bonorum  mentem  succendas,  ipsumque 
qui  te  alia  possidenda  creavit,  continua  supplicatione 
deposcas,  ut  te  de  lacu  miseriae,  et  de  luto  faecis  eripiat, 
et  tantae  beatitudinis  possessorem  efficiat  ? Quid  est  autem  * 
lacus  miseriae,  nisi  profunditas  cupiditatis  mundanae  ? Et 
quid  est  lutum  faecis,  nisi  fetor  carnalis  voluptatis  ? Haec 
enim  sunt  duo  retinacula,  quibus  humanum  genus  ne 
ad  beatam  supernae  contemplationis  tendat  libertatem , 
flenda  contritione  praepeditur,  cupiditas  scilicet  et  volup- 
tas. Vere  enim  lacus  miseriae  est  cupiditas  mundana,  quae 
mentem  quam  suo  dominio  subjicit,  per  innumera  desi- 
deria velut  quibusdam  vinculis , in  profundum  vitio- 
rum trahit,  nec  eam  requiem  ullam  habere  permitit. 
Mens  namque  hominis  cupiditatis  oppressa  jugo,  amore 
rerum  visibilium  extra  se  spargitur,  et  per  diversas 
animi  passiones  raptatur.  Devastant  illam  labor  in  acqui- 
rendo, anxietas  in  multiplicando,  gaudium  in  possiden- 
do , timor  amittendi , dolor  cum  amiserit,  nec  in  quantis 

periculis  sit  omnino  eam  videre  permittunt.  Hic  est  lacus 
miseriae , quem  tantis  malis  mundana  cupiditas  non 
desinit  implere.  De  hoc  lacu  beatus  David  se  gratulaba- 
tur ereptum , cum  gratias  agens  loqueretur,  et  diceret  : 
Eduxit  me  de  lacu  miseriae  et  de  luto  faecis.  Quid  est 
lutum  faecis?  Delectatio  immundae  voluptatis.  Exclama 
ergo  fortiter  cum  beato  David,  et  dic  Creatori  tuo  : Eripe 
me  de  luto,  ut  nun  infigar.  Terge  cor  tuum  ab  omni 
inquinamento  carnalis  delectationis,  cogitationes  immun- 
das ab  animo  tuo  exclude,  si  hujus  luti  sordes  cupis  eva- 
dere. Sed  cum  poenitendo,  confitendo,  flendo,  et  sanctas 
cogitationes  cordi  tuo  sedule  ingerendo  evaseris,  inde  ne 
recidas;  sed  totis  praecordiis  ante  Deum  suspira,  ejus 
clementiam  deprecans  ut  statuat  supra  petram  pedes 
tuos,  id  est,  affectiones  cordis  tui  Christi  virtutibus  soli- 
det, ut  collocet  se  mens  tua  supra  firmamentum  justi- 
tiae , constanter  Christo  adhaerens , de  quo  dicitur  quod 
factus  est  nobis  sapientia  a Deo , et  justitia , et  sanctifi- 
catio. Ora  etiam  ut  dirigat  gressus  tuos,  ne  reflectantur 
in  vitia;  sed  in  praeceptis  coelestibus  inflexibili  statu  pro- 
ficiant, et  ad  beatam  Angelorum  patriam  tota  intentione 
festinent.  Sed  tali  directione  sublimatus , noli  esse  piger 
in  laude  Creatoris ; sed  ejus  clementiam  supplica,  ut  im- 
mittat in  os  tuum  canticum  novum,  ut  digna  devotione 
carmen  Deo  nostro  decantes.  Dignum  est  enim  ut  per 
vitae  novitatem  Deo  sociata  canticum  in  ejus  laudibus 
resones  novum,  contemptis  temporalibus,  sola  aeterna 
desiderans ; nec  jam  timore  poenae , sed  amore  justitiae , 

divinae  legi  obtemperans.  Hoc  est  enim  canticum  novum 
Deo  cantare , veteris  hominis  studia  conterere , et  novi 
hominis  vias  quas  filius  Dei  mundo  demonstravit , toto 
conatu  cordis , solo  desiderio  vitae  permanentis  incedere. 
Carmen  quoque  decantat,  qui  gaudia  illa  patriae  coelestis 
in  memoria  purae  mentis  retentat,  et  ad  eadem,  conscien- 
tia sanctae  vitae  suffultus  et  supernae  gratiae  dono  subnixus, 
satagit  pervenire. 

X.  Consideratio  miseriarum  hujus  vitee.  — Inter  haec 
autem  miserias  vitae  praesentis  perpende , et  cum  quanta 
cautela  in  ea  tibi  vivendum  sit  pervigili  corde  revolve.  Con- 
sidera te  de  illius  esse  consortio,  de  quo  Scriptura  dicit : 
Viro  cujus  abscondita  est  via , et  circumdedit  eum  Domi- 
nus tenebris.  Vere  enim  profunda  ignorantiae  caecitate 
circumdaris,  qui  nescis  quomodo  Deus  penset  opera  tua, 
et  qualem  finem  sis  habiturus  ignoras.  Nescit  homo , 
ait  Salomon,  utrum  odio  , an  amore  dignus  sit , sed 
omnia  servantur  usque  in  finem  incerta.  Pone  in  animo 
tuo  te  videre  aliquam  vallem  profundam,  tenebrosam , 
omne  genus  tormentorum  in  fundo  habentem.  Cogita 
desuper  pontem  unum  , longo  spatio  extentum , in 
latitudine  tantum  unius  pedis  mensuram  tenentem. 
Hunc  igitur  tam  strictum,  tam ‘altum,  tam  periculo- 
sum pontem  si  quilibet  transire  cogeretur,  cujus  ocu- 
li ligarentur,  ne  gressus  videret;  cujus  manus  retro 
constringerentur,  ne  vel  baculo  iter  suum  palpando 
regere  posset ; quid  timoris , quidve  angustiae  putas  in 
animo  gereret  ? Essetne  illi  aliquis  locus  laetitiae , jucun- 

ditatis,  sive  lasciviae  ? Non  puto.  Auferretur  omnis  super- 
bia , vana  gloria  fugaretur , solius  mortis  in  mente  tene- 
brosa caligo  versaretur.  Adhuc  cogita  crudelium  avium 
monstra  circa  pontem  volitantia,  et  in  profundum  tran- 
seuntem pertrahere  cupientia,  nonne  timor  augebitur? 
Quid  si , eo  transeunte,  semper  a talo  tabulae  subtrahan- 
tur? Numquid  non  transeunti  major  sollicitudo  incu- 
tietur ? 

Sed  exemplum  tale  quid  sibi  velit  agnosce,  et  mentem 
tuam  divino  amore  sollicitus  astringe.  Vallem  profundam 
et  tenebrosam,  infernum  intellige,  sine  mensura  profun- 
dum, et  tenebrosa  caligine  horribiliter  obscurum.  Ibi 
omne  genus  tormentorum  confluit.  Ibi  omne  quod  de- 
mulcet, abest;  et  omne  quod  terret  et  cruciat,  et  quod 
angustias  inferre  potest,  praesto  est.  Pons  periculosus, 
de  quo  qui  male  transit  inferius  praecipitatur,  vita  prae- 
sens est ; in  qua  qui  male  vivit,  ab  illa  cadens  ad  inferna 
descendit.  Tabulae  quae  post  transeuntes  subtrahuntur, 
singuli  sunt  dies  vitae  nostrae ; qui  sic  praetereunt,  ut 
nunquam  revertantur,  sed  diminutione  sui  nos  semper 
urgent  ad  finem,  et  ad  terminum  festinare  compellunt. 
Aves  circa  pontem  volitantes,  et  transeuntibus  insidian- 
tes,  maligni  spiritus  sunt,  quorum  omne  studium  est 
homines  a rectae  viae  statu  dijicere,  et  ad  profunda  inferni 
praecipitare.  Nos  ipsi  transeuntes  sumus,  ignorantiae  cali- 
gine caeci,  et  difficultate  bene  operandi  velut  gravi  catena 
ligati , ne  liberos  ad  Deum  sanctae  vitae  gressus  dirigere 
possimus.  Attende  igitur  si  non  summo  studio  in  tanto  dis- 

crimine  tibi  ad  Creatorem  tuum  clamandum  sit,  quo  ejus 
munita  praesidio  inter  adversariorum  turmas  fiducialiter 
cantes  : Dominus  illuminatio  mea,  et  salus  mea,  quem 
timebo  ? Illuminatio  videlicet  contra  caecitatem ; salus  con- 
tra difficultatem.  Haec  enim  duo  mala  sunt,  in  quibus  pri- 
mus parens  nos  dejecit,  ignorantia  et  difficultas,  ut  nec  quo 
tendimus , nec  quid  agendum  sit  videamus ; et  cum  ex 
aliqua  parte  viderimus,  difficultate  praepediti  nec  ipsum 
quod  recte  novimus,  implere  possimus.  Haec  meditare, 
anima  mea,  haec  cogita;  in  iis  quotidie  se  mens  tua 
exerceat.  Iis  intenta  a rerum  inutilium  curis  et  cogitatio- 
nibus se  avocet , et  totam  se  ad  haec  mala  fugienda,  et  ad 
aeterna  bona  capessenda , sancti  timoris  et  beati  amoris 
igne  succendat. 

XI.  De  corpore,  post  animae  discessum.  — Ad  te  jam 
redeo,  dulcissime  Creator,  et  benignissime  Redemptor, 
formator  et  reformator  meus,  votis  supplicibus  tuam 
implorans  pietatem , ut  doceas  cor  meum  vitali  timore 
et  salutari  tremore  considerare  quam  fetida  et  quam 
lugubri  conditione  caro  mea  post  obitum,  spiritu  quod 
ad  praesens  vegetatur  viduata,  putredini  et  vermibus 
tradatur  consumenda.  Ubi  tunc  erit,  si  qua  modo  est, 
de  qua  superbit,  pulchritudo  ejus;  exquisitae,  quibus 
nunc  defluit,  deliciae  illius;  delicati  artus  ? Nonne  tunc 
vere  implebitur  in  ea  illud  propheticum  : Omnis  caro 
fenum , et  omnis  gloria  ejus  tanquam  flos  feni ? Clau- 
dentur oculi  ad  interiora  capitis  reflexi,  quorum  saepe 
vanis  et  perniciosis  vagationibus  delectabar.  Jacebunt 

horrendis  tenebris  obducti , qui  modo  pro  luce  vanitates 
gaudent  haurire.  Patebunt  aures  vermibus  mox  replen- 
dae , quae  nunc  detractionis  voces  et  saeculares  rumores 
damnabili  jucunditate  suscipiunt.  Stringentur  dentes 
miserabiliter  obserati,  quos  solvit  edacitas.  Putrescent 
nares , quae  nunc  variis  odoribus  delectantur.  Squalore 
fetido  labia  horrebunt,  quae  stulto  cachinno  frequenter 
dissolvi  gaudebant.  Ligabitur  lingua  tabida  sanie , quae 
saepe  inanes  fabulas  proferebat.  Arctabitur  guttur,  et 
venter  saturabitur  vermibus,  qui  variis  escis  crebro  dis- 
tenti sunt.  Quid  commemorem  singula  ? Tota  illa  com- 
positio corporis,  cujus  sanitati,  cujus  commoditati,  cujus 
voluptati  omnis  pene  cura  invigilat,  in  putredinem,  in 
vermem,  postremo  in  abjectissimum  pulverem  dissolve- 
tur. Ubi  cervix  erecta  ? Ubi  jactantia  verborum , ornatus 
vestium,  varietas  deliciarum?  Velut  somnium  evanue- 
runt, omnia  ulterius  non  reditura  transierunt,  et  ama- 
torem sui  miserrimum  reliquerunt. 

XII.  De  anima  a corpore  separata.  — Deus  bone,  quid 
est  quod  intueor?  Ecce  occurrit  timor  timori,  dolor  dolo- 
ri. Post  separationem  sui  a corpore,  nonne  anima  a 
multitudine  occursantium  daemonum,  qui  ejus  accusa- 
tiones exaggerent , circumfundetur,  et  usque  ad  mini- 
mam negligentiam  de  omnibus  exquiretur?  Veni  et 
princeps  mundi  hujus  cum  satellitibus  suis  furore  rabi- 
dus , callidus  ad  circumveniendum , ad  mentiendum 
pronus,  malevolus  ad  accusandum,  quaecumque  potest 
contra  eam  vera  ex  perpetratis  malis  proferens,  multa 

falsa  confingens.  0 tremenda  hora,  o examen  horridum ! 
hinc  judex  districtus  ad  judicandum ; inde  adversarii 
procaces  ad  accusandum.  Stabit  anima  sola  sine  consola- 
tore , inde  solatium  solum  capiens,  si  eam  bonorum  ope- 
rum conscientia  defendit.  Sed  in  tanta  districtione  ubi 
omnia  nuda  apparebunt,  quis  gloriabitur  castum  se  habere 
cor?  Si  justus  vix  salvabitur,  peccator  et  impius  ubi 
parebunt  ? Tunc  laudantium  labia  cessabunt,  adulatorum 
lingua  non  proderit,  vana  gloria  seductrix  probabitur 
fuisse.  Fugiet  inepta  laetitia,  dignitatum  pompa  fugabi- 
tur, honoris  ambitio  plena  deceptionis  fuisse  videbitur. 
Beata  illa  anima,  quam  in  tali  discrimine  innocentiae 
conscientia  protegit,  sanctitatis  memoria  defendit;  quam 
adhuc  in  carne  positam  piae  compunctionis  unda  saepius 
abluit , confessionis  diligentia  decoravit,  sacrae  legis  me- 
ditatio illuminavit;  quam  humilitas  mitem,  tranquillam 
patientia,  obedientiaa  propria  voluntate  vacuam  reddi- 
dit, et  charitatis  omnis  virtus  exercitium  fervidam  fecit. 
Talis  anima  tremendam  illam  horam  non  formidabit, 
nec  confundetur  cum  loquetur  inimicis  suis  in  porta. 
Sociabitur  enim  illis , de  quibus  Scriptura  dicit : Cum 
dederit  suis  somnum , ecce  hcereditas  Domini. 

XIII.  Retractatio  diei  judicii,  ubi  haedi  ad  sinistram 
constituentur.  — Jam  vero  de  terrore  illo  extremi  judicii 
quis  dicere  aliquid  valeat,  ubi  oves  ad  dexteram,  haedi 
ad  sinistram  statuentur?  Quis  tremor  erit,  ubi  virtutes 
coelorum  movebuntur?  Quae  rerum  confusio,  qui  gemi- 
tus, qui  clamores  ululantium,  cum  vox  illa  terribilis 

negligentibus  opponetur  : Discedite  a me , maledicti,  in 
ignem  aeternum ! Vere  dies  irae  dies  illa,  dies  tribulatio- 
nis et  angustiae,  dies  nebulae  et  turbinis,  dies  tubae  et 
clangoris.  Vere  tunc  vox  diei  amara,  tribulabitur  ibi  for- 
tis. Quia  qui  mente  superba  divinam  voluntatem  contem- 
nentes modo  de  prosecutione  propriae  voluntatis  glorian- 
tur , tunc  perpetuus  ignis  involvet , qui  nunquam 
exstinguetur,  et  vermis  depascet  qui  non  morietur,  et 
ascendet  fumus  tormenti  eorum  in  saecula  saeculorum. 

XIY.  Retractatio  gaudii,  ubi  oves  ad  dexteram  statuen- 
tur. — His  autem  lugentibus,  et  prae  angustia  spiritus 
diros  cordis  rugitus  emittentibus , quid  putas  gaudii  et 
exsultationis  erit  beatis  illis , qui  ad  dexteram  Dei  cons- 
tituti vocem  illam  felicissimam  audituri  sunt,  qua  dice- 
tur illis  : Venite,  benedicti  Patris  mei,  possidete  regnum 
quod  vobis  paratum  est  ab  origine  mundi  ? Tunc  vere 
vox  exsultationis  et  salutis  morabitur  in  tabernaculo 
justorum.  Tunc  Dominus  humilium  eriget  caput,  qui 
modo  pro  eo  viles  et  abjecti  esse  non  dedignantur.  Mede- 
bitur contritis  corde , et  perpetuis  gaudiis  consolabitur 
pro  sui  desiderio  in  hac  peregrinatione  lugentes.  Appare- 
bit ineffabile  praemium  eorum,  qui  pro  sui  Conditoris 
amore  proprias  se  laetabuntur  abjecisse  voluntates.  In  illa 
die  obedientium  capita  corona  coelestis  circumdabit,  et 
patientium  gloria  inenarrabilli  splendore  fulgebit.  Ibi 
charitas  milites  suos  Angelorum  societate  ditabit,  et  cor- 
dis puritas  amatores  suos  Conditoris  felicissima  visione 
beatificabit.  Tunc  ostendet  se  Deus  omnibus  dilectoribus 

suis,  et  aeterna  securitate  in  perpetuum  sublimabit.  Tunc 
vere  ab  electis  omnibus  cantabitur : « Beati  qui  habitant 
in  domo  tua , Domine , in  saecula  saeculorum  laudabunt 
te. » Cujus  laudis  participes  nos  facere  dignetur,  qui  cum 
Patre  et  Spiritu  Sancto  vivit  et  regnat  Deus  per  omnia 
saecula  saeculorum. 

MEDITATIO  II. 

Haec  meditatio  de  terrore  judicii,  ad  excitandum  in  se  timorem 
inter  praecedentes  orationes  invenitur  : unde  hic  omittitur. 

MEDITATIO  III. 

Deploratio  male  amissae  virginitatis. 

Anima  mea,  anima  aerumnosa,  anima,  inquam,  mise- 
ra miseri  homunculi,  excute  torporem  tuum,  et  discute 
peccatum  tuum,  et  concute  mentem  tuam ; reduc  ad  cor 
enorme  delictum , et  produc  de  corde  immanem  rugi- 
tum. Intende,  infelix,  intende  sceleris  tui  horrorem,  et 
protende  horrificum  terrorem,  et  terrificum  dolorem.  Tu, 
inquam,  quae  quondam  candidata  coelesti  lavacro,  dotata 
Spiritu  Sancto,  in  Christiana  professione  jurata,  virgo  fui- 
sti Christo  desponsata.  Ounde  memini ! 0 quem  nomina- 
vi ! Utique  non  jam  benignum  sponsum  virginitatis  meae, 
sed  terribilem  judicem  immunditiae  meae.  Heu  memoria 
perditae  jucunditatis!  Cur  sic  superaggravas  pressuram 
possidentis  infelicitatis?  Quam  misera  mors  flagitiosi 
hominis,  cui  et  bonum  et  malum  pariter  sunt  in  tormen- 
tum ? Torquet  enim  me  mala  conscientia , et  cruciatus 
ejus  in  quibus  timeo  me  arsurum ; torquet  me  bonae 

conscientiae,  et  praemiorum  ejus  memoria,  quae  scio  me 
perdidisse,  nec  amplius  recuperaturum.  Vae  miserum 
perdere  ! dolendum , id  perdere  irrecuperabiliter,  quod 
servari  debet  interminabiliter.  Heu  inconsolabile  perdere, 
quod  non  solum  est  damnosum  bonorum,  sed  insuper 
est  lucrosum  tormentorum  ! 

0 virginitas , jam  non  dilecta  mea , sed  perdita  mea ; 
jam  non  jucunda  mea,  sed  desperata  mea,  quo  devenisti  ? 
In  quam  fetido,  in  quam  amaro  cceno  me  dereliquisti? 0 
fornicatio  sordidatrix  mentis  meae,  perditrix  animae  meae ; 
unde  misero  subrepsisti,  de  quam  nitido,  de  quam 
jucundo  statu  me  praecipitasti?  Hinc  uris  me,  o amare 
moeror,  quia  illud  est  amissum  : hinc  angis  me,  o gravis 
dolor,  et  timor  gravioris,  quia  istud  est  admissum.  Hinc 
est  damnum  inconsolabile,  hinc  tormentum  intolerabile. 
Vae  hinc,  et  vae  illinc.  Sic  sic  pariter  bonum  et  malum  , 
sic  utique  jam  juste  punitis  adhuc  viventem  miserum 
malum.  Digne,  certe  digne.  Tu  namque  anima  mea, 
perfida  Deo,  perjura  Dei,  adultera  Christi,  libenter  de 
virginitatis  sublimitate  miserabiliter  es  demersa  in  bara- 
thrum fornicationis.  Tu  illa  olim  desponsata  Regi  coelo- 
rum, ardenter  facta  es  scortum  tortoris  tartarorum.  Heu, 
abjecta  a Deo,  projecta  diabolo,  imo  abjiciens  Deum, 
amplectens  diabolum.  Tu  enim , tu  misera  anima  mea, 
meretrix  obstinata , fornicatrix  impudens , tu  prior 
amatori  et  Creatori  tuo  Deo  repudium  obtulisti,  et  ad 
insidiatorem  et  perditorem  tuum  daemonem  te  sponte 
contulisti.  O miserrima  commutatio  ! 


184  — 


Heu  ! de  quam  sublimi  cecidisti , in  quam  profundum 
corruisti ! Vae  ! quam  benignum  contempsisti , quam 
maligno  te  junxisti ! Quid  fecisti , o mentis  amentia , 
amens  spurcitia , spurca  nequitia , quid  fecisti  ? In  coelo 
dereliquisti  castum  amorem  tuum , et  in  infernum  secu- 
ta es  odiosum  corruptorem  tuum,  et  in  barathro  parasti 
non  thalamum,  sed  prostibulum  tuum.  Horror  mirabi- 
lis , quam  perversa  voluntas ! Miraculum  horribile,  quam 
voluntaria  perversitas  ! Unde  mihi , Deus,  tantae  pravita- 
tis correctio  ? Unde  tibi , Deus , tanti  sceleris  satisfactio  ? 
Praecipitare,  miser  homuncio,  in  tenebrosum  profundum 
immoderatae  moestitiae , qui  sponte  praecipitatus  es  in 
barathrum  horrendae  nequitiae.  Obruere  infelix , more 
terribilis  doloris,  qui  corruisti  libens  incoenum  inferna- 
lis fetoris.  Obvolvere,  criminose,  horridis  tenebris  in- 
consolabilis luctus,  qui  volens  provolutus  es  in  voraginem 
tam  sordidi  luxus.  Volutare  in  gurgite  amaritudinis  qui 
delectatus  es  in  volutabro  turpitudinis. 

Terror  horribilis,  dolor  terribilis,  moeror  inconsola- 
bilis, aggregate  vos  super  me,  irruite,  obruite,  pertur- 
bate, obvolvite,  possidete.  Justum  est,  justum  est.  Impu- 
denti audacia  contempsi  vos,  et  putenti  delectatione 
provocavi  vos ; imo  Deum , non  vos,  et  nunc  miserabili 
poenitentia  desidero  vos.  Torquete  reum,  vindicate  Deum. 
Praesentiat  fornicator  inferni  tormenta  quae  meruit,  prae- 
gustet quod  praeparavit,  assuescat  quod  est  passurus. 
Extende  et  produc,  immoderate  peccator,  luctuosam 
poenitentiam , qui  tam  longe  produxisti  tui  sceleris 

immunditiam.  Revolvere  , et  revolvere  in  eumdem 
turbinem  amaritudinum,  qui  toties  revolutus  es  in  eam- 
dem  voraginem  libidinum.  Consolatio,  securitas,  laetitia, 
nolo  vos,  renuo  vos,  nisi  peccati  venia  reduxerit  vos. 
Procul  este,  procul  este  ante  mortem,  si  forte  indulgentia 
revocet  vos  mihi  vel  post  mortem.  Sit  continua  poenitentia 
amaro  comes  aetatis  meae,  sit  continuus  dolor  insatiabilis 
tortor  vitae  meae,  sint  moeror  et  acerbus  luctus  infati- 
gabiles tribulatores  juventutis  et  senectutis  meae.  Utinam, 
utinam  ita  sit  opto,  oro,  desidero  ut  ita  sit.  Si  enim  non 
sum  dignus  oculos  ad  coelum  orando  levare,  certe  non 
sum  indignus  eos  vel  plorando  caecare.  Si  confunditur 
mens  mea  orare  pudore  conscientiae,  aequum  est  ut  con- 
fundatur turbine  luctuosi  doloris  et  tristitiae.  Si  timet 
exhiberi  ante  conspectum  Dei  sui,  justum  est  ut  habeat 
ante  conspectum  suum  tormenta  sceleris  sui. 

Cogitet  igitur  et  recogitet  cor  meum  quid  fecit,  et  quid 
meruit.  Descendat,  inquam,  descendat  ad  terram  tene- 
brosam et  opertam  mortis  caligine  mens  mea,  et  consi- 
deret quae  ibi  exspectent  scelerosam  animam  meam, 
intendat  et  contempletur,  videat  et  conturbetur.  Quid 
est  Deus,  quid  est  quod  animadverto  in  terra  miseriae  et 
tenebrarum  ? Horror.  Quid  est  quod  intueor,  ubi  nullus 
ordo,  sed  sempiternus  horror  inhabitat?  Heu,  confusio 
ululatuum,  tumultus  fletuum,  stridor  dentium,  inordi- 
nata multitudo  gemituum.  Vae,  vae;  quot,  quot  et  quot 
vae , vae.  Ignis  sulphureus,  flamma  tartarea,  et  caliginosa 
volumina,  quam  terrifico  rugitu  video  vos  rotari.  Vermes 

in  igne  viventes , quae  mira  aviditas  rodendi  sic  vos 
accendit , quos  ille  ignis  ignium  non  incendit  ? Daemones 
coardentes,  frementes  ardore,  frendentes  furore,  cur  sic 
crudeles  estis  his  qui  volutantur  inter  vos?  0 omnimoda 
tormenta,  justitia  moderata,  ad  sustinendum  immodera- 
ta, siccine  nullus  modus,  nullum  remedium,  nullus 
finis  temperabit  vos  ? Haeccine  sunt,  magne  Deus,  quae 
parata  sunt  fornicatoribus , et  contemptoribus  tuis,  quo- 
rum ego  unus  sum  ? Ego,  ego  utique  unus  horum  ego 
sum. 

Anima  mea,  expavesce;  mens  mea,  defice;  cor  meum, 
scindere.  Quo  me  rapitis,  exactores  sceleris  mei  ? Quo 
me  trudis,  peccatum  meum?  Quo  me  tradis,  Deus  meus. 
Si  feci  ut  essem  reus  tuus,  numquid  potui  facere  ut  non 
essem  creatus  tuus  ? Si  mihi  castitatem  meam  ademi , 
numquid  tibi  misericordiam  tuam  peremi?  Domine, 
Domine,  si  ego  admisi  unde  me  damnare  potes,  tune 
amisisti  unde  salvare  soles  ? Noli,  Domine,  noli  sic  atten- 
dere malum  meum;  ut  obliviscaris  bonum  tuum.  Ubi 
est,  o verax  Deus,  ubi  est,  Vivo  ego , nolo  mortem  pec- 
catoris, sed  ut  magis  convertatur  et  vivat  ? Domine,  qui 
non  mentiris.  Domine,  quid  est,  Nolo  mortem  peccatoris, 
si  tu  sepelis  in  infernum  ad  te  clamantem  peccatorem? 
An  detrudere  peccatorem  in  gehennam,  hoc  est  Nolo 
mortem  peccatoris  ? An  hoc  est , Volo  ut  convertatur 
peccator  et  vivat  ? Peccator  sum,  Domine,  peccator  sum 
ego.  Si  ergo  non  vis  mortem  peccatoris,  quid  te  cogit, 
quod  non  vis,  ut  me  tradas  ad  mortem  ? Si  vis  ut  conver- 

tatur  peccator  et  vivat,  quid  te  prohibet  facere  quod  vis, 
ut  me  convertas  et  vivam?  An  immanitas  peccati  mei  cogit 
te  quod  non  vis,  et  prohibet  quod  vis,  cum  sis  omnipotens 
Deus?  Absit,  omnipotens  Dens,  absit ! Domine  Deus:  non 
praevaleat  nequitia  peccatoris  confitentis  et  dolentis  sen- 
tentiae Omnipotentis. 

Memento , juste , sancte , et  benigne  Deus , memento 
quia  misericors  es,  et  creator  et  recreator  meus.  Ne  ergo 
memineris,  bone  Domine,  justitiae  tuae  adversus  pecca- 
torem tuum , sed  memor  esto  benignitatis  tuae  erga  crea- 
turam tuam ; ne  memineris  irae  adversus  reum , sed 
memor  esto  miserationis  erga  miserum.  Yerum  est  quia 
conscientia  mea  meretur  damnationem,  et  poenitentia 
mea  non  sufficit  ad  satisfactionem , sed  certum  est  quia 
misericordia  tua  superat  omnem  offensionem . Parce  ergo, 
tu  bone  Domine,  cujus  est  salus,  et  qui  non  vis  mortem 
peccatoris,  parce  peccatrici  animae  meae.  Fugit  enim 
exterrita  a terrente  justitia  tua  ad  confortantem  miseri- 
cordiam tuam , ut  quoniam  praemium  virginitatis  est 
corruptae,  o dolor,  irrecuperabile;  saltem  supplicium 
fornicationis  poenitenti  non  sit  inevitabile , quia  non  est 
impossibile  omnipotentiae  tuae,  nec  indecens  justitiae 
tuae , nec  insolitum  misericordiae  tuae , quoniam  bonus 
es , et  quoniam  in  aeternum  misericordia  tua , qui  es 
benedictus  in  saecula.  Arnen. 

MEDITATIO  IV. 

Quomodo  peccator  excitet  animam  suam  ad  corrigenda  peccata. 

Anima  mea,  anima  misera  et  foeda , diligenter  recol- 
lige ad  te  intrinsecus  omnes  sensus  corporis  tui , dili- 
gentiusque  intuere  et  vide  quam  graviter  intus  vulne- 
rata atque  prostrata  sis.  Dum  enim  adhuc  immensa  tui 
Creatoris  bonitas  tibi  vitam  praestat,  dum  ejus  ineffa- 
bilis misericordia  tuam  correctionem , et  satisfactionem 
congruam,  patienter  et  cum  magna  mansuetudine 
exspectat,  non  sis  pigra  et  tarda  ad  curanda  vulnera  tua, 
ad  corrigenda  peccata  tua , ad  reconciliandum  tibi  Crea- 
torem tuum  quem  offendisti,  ad  pacificandos  tibi  omnes 
sanctos  ejus,  quos  in  offendendo  suum  Creatorem  et 
tuum,  suum  Dominum  et  tuum,  tibi  adversarios  fecisti. 
Si  recta  et  munda,  sicuti  te  Creator  tuus  rectam  et 
mundam  creavit,  semper  stares,  ejusque  voluntati, 
sicuti  bene  posses,  si  voluisses,  indeficiens  adhaesisses, 
nunc  laeta  et  felix,  laetam  et  felicem  vitam  praesentem 
recurreres;  qua  transcursa  et  finita,  laeta  et  felix  cum 
illius  adjutorio  qui  te  creavit,  vitam  et  felicitatem,  quae 
finem  non  habet,  possideres.  Nunc  vero  quia  voluntatem 
Creatoris  tui , infelix  et  misera , postposuisti ; et  carna- 
libus tuis  voluptatibus  infeliciter  et  misere  adhaesisti , si 
studiose  et  cum  magna  diligentia  non  te  palpans,  nec 
tibi  parcens , quantis  malis  et  iniquitatibus  involuta  sis 
inspicis,  inspiciens  et  poenitens  ad  satisfactionem  et 
emendationem  redire  disponis,  hoc  prius  projice  ab  inte- 

rioribus  tuis,  scilicet  voluntatem  peccandi,  et  ea  amplec- 
tere et  fac  quae  Creatori  tuo  per  omia  placere  intelligis. 

Sed  fortassis  apud  temetipsam  dicis  inspiciens  enor- 
mitatem scelerum  tuorum,  et  desperans  de  indulgentia 
et  remissione,  propter  assiduas  foeditates  iniquitatum 
tuarum : quomodo  me  emendare  jam  amplius  valeo,  quae 
fere  in  omni  vita  mea  contra  voluntatem  Dei  facio,  omni 
malitiae , omnibusque  malis  desideriis  et  malis  operibus 
semper  intenta  existo,  et  quasi  lapis,  quem  nec  ferrum, 
nec  ignis  emollire  potest,  sic  indurata  in  peccatis  jaceo  ? 
Dum  itaque  justitiam  Creatoris  mei  diligentius  inspicio, 
et  mala  opera  quae  semper  operata  sum,  non  minori 
diligentia  intueor,  cum  ipse  unicuique  redditurus  sit 
secundum  opera  sua,  tormenta  et  poenas,  quas  mala 
opera  merentur,  me  recipere  scio.  Verum  est  quod  asse- 
ris, quia  Deus  judex  justus,  diligens  aequitatem,  malis 
operibus  et  peccatis  tormenta  irrogat;  sed  tamen  secun- 
dum eamdem  justitiam,  qua  perseverantes  in  malitia 
punit,  resipiscentes  a malis,  bonaque  opera  facientes, 
aeterna  mercede  remunerat.  Propter  hoc  superius  te 
admonui,  ut  diligentius  omnia  interiora  tua,  et  ea  qua 
coram  agis,  inspicias,  et  ad  quem  finem  quaeque  perven- 
tura sint,  non  minori  diligentia  videas.  Et  credo  quia  si 
hoc  assidue  facis,  horumque  recordationibus  quasi  ferreis 
malleis  duritiam  pectoris  tui  assidue  contundis,  nisi 
insana  sis,  ea  facies,  unde  felicitatem  et  gaudia  recipias ; 
ea  vero  dimittes,  unde  tormenta  et  tristitiam  merebaris. 
Propter  hoc,  iterum  atque  iterum  admoneo  ut  sine 

intermissione  recorderis  quam  dulcis  et  quam  bonus  sit 
erga  te  Creator  tuus,  quanta  bonitas  ejus  fuerit,  quod  te 
cum  non  esses  creavit ; et  quod  te  non  pecus  aut  creatu- 
ram insensibilem , sed  eam  creaturam  fecit , quae  eum 
posses  intelligere  et  amare,  et  cum  eo  suam  aeternitatem 
aeterna  et  felix  possidere,  et  quod  in  tantum  te  dilexit  ut, 
cum  te  multa  contra  suam  voluntatem  acturam  sciret, 
noluit  te  non  facere,  sed  te  voluit  facere,  et  esse;  et 
quod  te  cum  tanta  mansuetudine,  ut  pius  ac  misericors 
adhuc  patitur,  exspectans  tuam  emendationem.  Exspectat 
vero  Creator  tuus,  exspectat,  sicut  dixi,  tuam  correc- 
tionem , quia  cui  placuit  te,  cum  non  esses,  facere,  nullo 
modo  aliquando  te  cupit  perdere ; sed  ad  suam  piissi- 
mam  misericordiam  redire , et  tibi  per  veram  poeniten- 
tiam purgatae  et  emendatae,  aeternae  vitae  felicitatem, 
quam  per  peccatum  perdidisti,  reddere. 

Cogita  ergo , et  recogita  tantam  erga  te  tui  Creatoris 
benignitatem,  et  erige  te,  sicut  rectum  est,  et  omnes 
sensus  tuos  ad  ejus  ineffabilem  dilectionem.  Amor  enim 
illius  nullam  patitur  vitiorum  foeditatem,  nullam  con- 
sentit secum  esse  carnalium  desideriorum  voluptatem. 
Ubi  amor  ejus  conversatur , ibi  est  summa  pax , summa 
tranquillitas,  et  magna  facilitas  omnia  illa  faciendi  et 
cogitandi,  quibus  acquiratur  aeterna  felicitas.  In  omnibus 
actionibus  et  in  omnibus  cogitationibus  tuis  scias  pro 
certo  duos  esse  praesentes,  unum  amicum,  et  alterum 
inimicum  tuum.  Amicus  tuus  est  Creator  tuus,  qui  de 
tuis  bonis  operibus  gaudet ; inimicus  autem  tuus  diabolus, 

qui  de  eisdem  tuis  bonis  operibus  luget.  E contrario  dia- 
bolus tibi  insidians,  laetatur  si  te  Viderit  mala  opera 
facere , vanisque  cogitationibus  et  stultis  operam  dare , 
unde  te  valeat  ante  supernum  judicem  accusare , accu- 
satam et  damnatam  secum  ad  perditionem  trahere.  Dia- 
bolus de  perditione  fidelium  semper  cupidus,  non  solum 
illos  de  malis  operibus  quae  faciunt  accusat,  sed  et  ipso- 
rum benefacta,  beneque  cogitata,  etiam  injuste  accu- 
sando maculare  tentat.  Tu  vero  contra  ejus  subtiles 
fallacias,  contraque  ejus  versutias  multis  deceptionibus 
plenas,  esto  cauta,  esto  sollicita,  tuumque  Creatorem  et 
dulcissimum  Dominum  invoca,  ne  ejus  fallaciis  et  decep- 
tionibus te  seduci  permittat.  Fuge  sub  umbra  alarum 
ejus  a facie  impiorum  qui  te  affligunt,  qui  te  afflic- 
tam et  supplantatam  ad  mortem  et  ad  interitum  pertra- 
here satagunt . Creator  tuus , et  Dominus  tuus  plus  es  t 
pius  et  misericors  quam  dici  vel  etiam  excogitari  possit : 
unde  nullum  nisi  sua  magna  culpa  suaque  magna 
iniquitate  perdit. 

Pater  et  mater  carnales  solent  magnam  pietatem  habere 
de  illis  quos  genuerunt;  et  si  illos  aliquo  dolore,  vel 
aliqua  corporali  tristitia  affici  conspiciunt,  se  suasque 
res,  si  ita  ratio  exigit,  pro  eorum  recuperanda  sospitate 
libenter  impendunt.  Multa  etiam  animalia  pro  fetibus 
suis  saepius  mortem  excipere  non  metuunt ; et  ut  ipsi 
fetus  sui  mortem  evadant , mortem  ipsa  incurrunt.  Unde 
vero  illis,  unde  est  illa  naturalis  pietas,  nisi  ab  illo  qui 
fons  est  pietatis , qui  non  vult  illum  perire , nec  laetatur 

in  perditione  morientium?  Creator  igitur  noster,  fons 
pietatis,  fons  misericordiae,  super  omnia  dulcis  et  ama- 
bilis, cum  nos  conspicit  creaturam  suam  aliquo  contagio 
peccati  maculatos,  vel  etiam  magnis  multisque  vulne- 
ribus criminum  fere  usque  ad  mortem  laesos,  multo 
magis,  majoremque  diligentiam  adhibet  circa  nos 
curandi  peccata  nostra , sanandi  infirmitatem  nostram , 
mundandi  lepram  et  sordes  criminum  nostrorum,  vani- 
tates et  pulverem  cogitationum  nostrarum , quam  pater 
carnalis , vel  pecus , adhibeat  circa  curam  filiorum  vel 
fetuum  suorum.  Nec  sufficit  ei  tantummodo  sanare  infir- 
mitatem nostram,  et  sic  nos  dimittere;  sed  sanatos  fami- 
liarissimos sibi  nos  faciens,  dulciter  quasi  charissimos 
filios  suos  postea  amplectitur;  amplectens  et  osculans 
de  omni  languore  et  lepra  peccati  , quam  per  stultitiam 
incurrimus,  mitigat  et  consolatur ; et  omnium  injuriarum 
quas  ei  fecimus,  eum  in  suis  praeceptis  spernentes,  om- 
nino obliviscitur. 

Honorat  nos  in  praesenti  vita,  coronat  nos  in  futura, 
facit  nos  reges , facit  animam  nostram  reginam ; unde 
nos  reges,  jam  factos,  admonet  in  psalmo  : Et  nunc 
reges  intelligite,  erudimini  qui  judicatis  terram.  Tunc 
vere  reges  sumus,  si  nostros  motus  inordinatos  regimus, 
eosque  ad  rationem  et  ad  voluntatem  nostri  Creatoris 
revocamus.  Erudimur  vero,  cum  terram  judicamus,  id 
est,  cum  cor  nostrum,  si  terrena  desiderare  conspicimus, 
terrena  contemnere  et  coelestia  amare  compellimus.  Fit 
anima  nostra  regina,  quia  variis  vestibus  induta,  id  est 

variis  virtutum  donis  decorata,  Christo  sponso  suo  qui  in 
coelis  est,  perenni  mente  actu  et  habitu  interim,  dum  in 
terris  conversatur,  est  copulata.  Non  satis  fuit  Creatori 
nostro  nos  creare,  creatos  gubernare , et  Angelos  suos, 
quoties  nobis  opus  erat,  ad  defensionem  nostram  mittere ; 
sed  ipse  per  semetipsum,  assumpta  forma  nostra,  assump- 
ta natura  nostra,  habens  pietatem  de  creatura  sua,  ad  nos 
descendit , vulnera  nostra  et  mortem  diligenter  aspexit , 
inspiciens  palpavit,  tetigit;  pietate  motus  super  miseriam 
quam  nos  habere  vidit,  condolendo  ingemuit.  Et  post 
haec,  de  ipsa  carne  sua  quam  pro  nobis  assumpserat, 
quasi  emplastrum  faciens,  nostrisque  doloribns  appo- 
nens, totam  ex  integro  infirmitatem  nostram  sanavit.  Et 
ut  in  hoc  ostenderet  quantum  nos  diligeret,  ipsam  car- 
nem , quam  pro  nobis  susceperat , nobis  ad  manducan- 
dum dedit ; et  adhuc  in  sacrificio  sui  altaris  ministrare 
non  desinit. 

Tu  vero , anima  mea , horum  omnium  dulci  recorda- 
tione animata  et  consolata,  ora  Dominum  tuum,  ora 
Creatorem  tuum,  invoca  omnes  sanctos  ejus,  ut  tibi  sint 
in  auxilium,  quatenus  per  eorum  intercessionem  adjuta 
et  consolata,  sic  tibi  in  praesenti  conversatione  qui  te 
fecit  concedat  vivere , tuas  iniquitates  per  veram  poeni- 
tentiam et  confessionem  mundare,  ut  finito  temporali 
cursu,  ad  aeterna  gaudia  merearis  ascendere,  praestante 
eo  qui  vivit  et  regnat  Deus  per  aeterna  saecula.  Arnen. 

MEDITATIO  V. 

Unde  vivat  anima,  et  unde  vivat  caro  : et  de  gloria  bonse  animae, 
et  de  infelicitate  malae  animae,  quando  exeunt  de  corpore. 

Dum  anima  manet  in  corpore,  vivit  homo  secundum 
carnem  : qua  carnem  deserente,  moritur  secundum 
eamdem  carnem.  Sed,  sicut  anima  vitam  carni  tribuit, 
dum  ipsa  manet  in  carne,  sic  ipsa  caro  vitam  tribuit 
animae,  dum  ipsa  caro  facit  opera  justitiae.  Ergo  hoc 
modo  sibi  invicem  videntur  tribuere,  et  anima  carni,  et 
caro  animae ; et  sic  anima  cum  carne  operante,  acquirunt 
sibi  invicem  vitam  perpetuae  vitae.  Sed  illam  vitam  mox 
percipit  anima  exuta  carne,  quam  caro  cum  anima 
perceptura  est  in  resurrectione  in  novissimo  die.  Ergo, 
anima  mea  , et  caro,  exsultate  in  Deum  vivum,  accedite 
ad  Deum  Creatorem  vestrum,  accedite  et  illuminamini , 
et  jam  amplius  non  faciatis  unde  erubescatis ; sed  sem- 
per  agere  studete , unde  in  perpetuum  gaudeatis.  Hortor 
vos , moneo  vos,  ne  in  vacuum  gratiam  Dei  modo  reci- 
piatis, qui  etsi  modo  multa  patitur  fieri  a vobis  quae  mul- 
tum displiceant  illi ; non-eemper  eum  ita  pati  putetis.  Est 
enim  sine  dubio  patiens  redditor,  et  diligens  cordis  et 
renum  scrutator.  Patitur  modo  multa,  exspectans  nostram 
correctionem,  velut  mansuetissimus;  sed  si  modo  nos 
non  corrigimus,  damnabit  nos,  sicut  justissimus  : et  qui 
modo  tam  dulcis  est  nobis , ut  nos  suos  fratres  vocet  et 
amicos,  tunc  in  extrema  discussione  ignoratos,  et  non  sibi 
per  bona  opera  notos,  veluti  inimicos  suos  reputabit  nos. 

Anima  mea  et  caro  mea,  jam  tandem  evigiletis,  sem- 
per  et  ubique  cogitantes  de  novissimis  vestris.  Forsitan 
si  hoc  facitis,  non  facile  peccabitis.  Si  modo,  sicut  moneo, 
facitis,  securae  sitis;  quia  cum  multi  dolebunt,  qui  modo 
misere  rident  et  gaudent,  vos  laetitia  inenarrabili  exsulta- 
bitis et  gaudebitis.  In  ipsis  operibus  vestris  diligenter 
intendite.  Si  recta  sunt  et  Deo  placita,  gaudete;  si  prava 
et  Deo  non  accepta,  citius  corrigite.  Non  dormitent  oculi 
vestri,  non  dormiant  palpebrae  vestrae.  Aperta  est  fovea 
perditionis  : facile  illuc  labitur,  qui  modo  caute  se  non 
custodit.  Peccatum  et  iniquitas,  stultum  et  vanum,  facile 
modo  illuc  impellunt;  in  quo  semel  immersi  jam  non 
resurgunt  in  perpetuum.  Sicut  pravis  et  mala  semper 
facientibus , apertus  est  aeternus  interitus  ; sic  bonis , et 
in  bonis  operibus  perseverantibus , apertus  est  paradisi 
introitus,  in  quo  quis  semel  susceptus  semper  et  in  per- 
petuum «manebit  gaudens  et  laetus.  Hoc  modo  et  bona 
opera  bonum  elevant  sursum  in  excelsum  : et  mala  opera 
malum  demergunt  in  profundum  deorsum. 

Sed  jam  nunc  diligenter  videamus  , si  possumus,  quo 
ordine  bona  opera  animam  illius  qui  bene  vixit  ducant 
in  coelum,  et  mala  opera  animam  peccatoris  trahant  in 
infernum.  Anima  pura,  mox  ut  discedit  a corpore,  videt 
omnia  opera  sua ; et  quia  omnia  bona  videt,  gaudet  ine- 
narrabili laetitia.  Mox  accipit  eam  Angelus,  et  qui  oculos 
ejus  tenuit  ne  videret  vanitatem;  amplectitur  eam,  qui 
obturavit  aures  ejus  ne  audiret  iniquitatem;  protegit 
eam,  qui  custodivit  os  ejus,  ne  loqueretur  mendacium; 

aggaudet  ei , qui  eam  protexit  ne  peccaret  in  sensu  olfa- 
ciendi sive  tangendi ; et  sic  eam  ex  omni  parte  laetus  et 
hilaris  circumdat , et  ante  thronum  claritatis  divinae,  ubi 
sine  fine  gaudeat , locat.  Occurrunt  ei  alii  Angeli,  et  alii 
sancti,  qui  ibi  assistunt  ante  conspectum  divinae  majes- 
tatis ; et  quam  sociam  sibi  per  bona  opera  et  amicam 
noscunt,  in  brachiis  sincerissimae  charitatis  gaudenter 
excipiunt ; taliterque  affantes,  quasi  singula  gaudia  om- 
nium ibi  cohabitantium  ei  ostendunt.  Ecce,  amicanostra, 
ecce,  socia  nostra,  quia  fideliter  Deo  servisti,  ejusque 
praecepta  faciendo  viriliter  laborasti,  jam  tandem  a labore 
quiesce , et  aeternis  gaudiis  amodo  et  usque  in  sempiter- 
num nobiscum  f ruere. 

At , contra , anima  peccatoris  cum  cogitur  de  corpore 
exire,  mox  excipiunt  eam  angeli  Satanae,  quam  igneis 
catenis  fortiter  constringentes,  fortiusque  ex  omni  parte 
propellentes  ad  tormenta  inferni  rapiunt , ubi  ipsi  Sata- 
nas mersus  in  profundum  jacet  deorsum.  Ibi  est  fletus, 
et  stridor  dentium ; ibi  ignis,  laqueus,  spiritus  procella- 
rum pars  peccatorum.  Tunc  ipse  Satanas  rapiens  eam  ad 
se , exspuensque  in  eam  ignem  plenum  putore , ju- 
bet a suis  ministris  eam  ex  omni  parte  arctari , et  sic 
arctatam  in  ipsis  tormentis  projici,  ubi  sine  fine  cum  illis 
tormentetur,  et  sine  fine  in  ipsis  doloribus  indeficiens 
moriatur.  Tunc  infelix  anima  in  ipsis  poenis  tormentata, 
ipsis  furiis  infernalibus  undique  coangustata,  tandem  ad 
se  reducta,  cernens  omnia  mala  quae  fecit,  infeliciter 
proclamat : Heu  ! misera,  misera ! cur  unquam  in  vitam 
veni,  misera , quae  tantis  tormentorum  generibus  undi- 

que  excrucior  misera  ? Vermes,  vermes,  qui  tam  crude- 
liter me  corroditis,  parcite,  quaeso ; parcite  mihi  miserae, 
tot  et  tam  immania  alia  tormenta  patienti.  Heu  misera, 
misera  ! et  mori  cupio,  et  tamen  moriens  mori  nequeo. 
Nunc  misera  recipio  quidquid  peccavi  per  visum,  per 
gustum , per  auditum , per  odoratum,  per  tactum.  Non 
tamen  valet  infelici  animae  tam  misere  dolenti,  tam  sero 
poenitenti,  tam  infeliciter  proclamanti,  quod  tunc  tanta 
tristitia  se  afficit.  Sed  quod,  dum  in  vita  fuit,  promeruit, 
nunc  in  ipsis  doloribus  inferni,  misera  et  peccatrix  recipit. 

Ecce  anima  mea  et  caro  mea,  diligenter  intendite ; 
intendentes  autem  verum  judicium  judicate ; et  quid  sit 
melius,  quid  utilius  sequendum  discernite.  Bene  facere 
et  bona  recipere  ? An  mala  agere , et  mala  percipere  ? 
Nisi  insanum  sapiatis,  nihil  aliud  respondebitis,  nisi , 
bene  facere  et  bonum  habere.  Ergo  facite  bonum,  ut 
illud  possitis  habere  bonum,  a quo  est  omne  bonum, 
scilicet  omnis  boni  bonum,  quod 'non  potest  esse  nisi 
bonum.  Multa  bona  Creator  noster  dedit  nobis,  multa  in 
potestate  nostra  tradidit ; sed  multum  bonum  est  tam 
pretiosum,  tam  ab  omni  sapiente  expetendum,  quam 
illud  bonum,  ad  quod  non  potest  accedere  ullum  malum. 
Hoc  bonum  est  ipse  Creator  noster , qui  nunquam  nisi 
bonus  est.  Quod  bonum  si,  ejus  gratia  largiente,  habere 
poteritis,  omnia  alia  bona  in  illo  habebitis.  Si  vero  alia 
bona  habentes,  illum  solum  non  habetis;  in  vanum 
laboratis,  ventumque  stultissime  sequentes;  in  extremis 
non  veritatem,  sed  vanitatem  invenietis. 

Est  autem , sicut  videtis,  si  recte  consideratis,  praesens 
gloria,  quasi  vesica  vento  plena;  quae  dum  sic  plena 
tenetur  in  manibus,  conspicitur  speciosa  et  clara ; cui 
si  fortuito  punctus  permodicus  imprimatur,  non  claritas, 
sed  inanitas,  et  ventus  remanet  in  manibus.  Animadver- 
tite ergo;  et,  sicut  in  principio  hujus  meditationis  vos 
rnonui , de  novissimis  vestris  semper  cogitetis ; quia  sic 
cogitantes,  semperque  de  exitu  vestro  metuentes  non 
facile  peccabitis,  et  sic  usque  in  extremum  viventes 
finita  temporali  laetitia,  quae  dum  sic  timebatis,  circa  ocu- 
los vestros  quasi  ventus  volabat,  non  vanitatem,  sed  veri- 
tatem, quae  Christus  est,  invenietis,  ad  quam  vos  perducat 
qui  vos  creavit.  Arnen. 

MEDITATIO  VI. 

Ad  roborandum  spiritum  ne  desperemus;  quia  si  veram  poenitentiam 
agimus,  veram  misericordiam  sine  dubio  de  omnibus  peccatis  nos- 
tris inveniemus. 

Cum  ad  peccata  quae  feci  respicio,  et  poenas  et  tormenta 
intelligo,  quae  pro  iis  pati  debeo,  non  parvum  timorem 
habeo.  Itaque  multum  anxius  et  multum  timidus  de 
perditione  mea , si  forte  alicubi  aliquam  consolationem 
inveniam  requiro.  Sed  heu  ! miser  nullam  invenio;  quia 
non  solum  Creatorem  meum , sed  et  illum , et  omnem 
creaturam  ejus  a me  offensam  esse  certus  existo.  Creator 
itaque  meus  cum  omni  creatura  sua , peccatis  meis  gra- 
viter offensus,  me  damnat;  mea  conscientia  certa  desuis 
malis  operibus,  ex  omni  parte  me  accusat.  Et  ita  nullam 

consolationem  invenio , nec  ab  ullo  facile  me  habere. 
Quid  ergo  faciam  ? Quo  me  convertam  sic  desolatus,  sic 
peccatorum  meorum  malitiis  involutus?  Si  ad  illum, 
qui  me  rectum  fecit,  redire  volo,  ejusque  ineffabilem 
pietatem,  ut  de  me  misericordiam  habeat,  deprecor ; non 
parum  timeo  ne  pro  tanta  temeritate  magis  eum  moveam 
ad  iracundiam  adversum  me,  et  pro  hoc  gravius  se  vin- 
dicet de  sceleribus  meis,  quibus  non  timui  ejus  mansue- 
tudinem exasperare.  Quid  ergo?  Remanebo  quasi  despe- 
ratus sine  consilio,  sine  adjutorio  ? Adhuc  Creator  meus 
me  patitur  vivere  : adhuc  non  dimittit  milii  ea,  quae 
sunt  necessaria  ad  sustentationem  hujus  vitae,  minis- 
trare. Et,  sicut  rebus  ipsis  experior,  peccata  mea  non 
possunt  ejus  bonitatem  vincere,  ut  adhuc  velit,  sicut  jam 
promerui,  confundere,  et  ex  toto  destruere.  Certissi- 
mum est  ergo  illum  esse  pium  erga  me,  qui  tanta  bona 
mihi  largitur , nec  adhuc  de  meis  iniquitatibus  se  quae- 
rit vindicare. 

Audivi,  et  sicut  ipsi  attestantur  qui  experti  sunt,  verum 
est  quod  audivi , quia  ipse  fons  misericordiae,  qui  ab  ini- 
tio mundi  currere  coepit,  adhuc  currit.  Fuit  autem  mul- 
tum (ut  aiunt)  misericors  et  pius  erga  primum  paren- 
tem nostrum  Adam , quando  illud  peccatum  de  fructu 
vetito  commisit , quod  non  statim  eum , sicut  prome- 
ruerat, aeterna  perditione  damnavit;  sed  emendationem 
ejus  patienter  exspectavit,  et  ut  ad  gratiam  ejus  quem 
offenderat  redire  posset,  misericorditer  adjuvit.  Misit 
vero  ad  hoc  opus  illi , et  omnibus  illis  qui  ex  illo  exorti 

sunt , saepius  suos  Angelos,  monens  ut  redirent,  et  poeni- 
tentiam pro  suis  iniquitatibus  agerent;  quia  ipse  eos  adhuc 
libenter  reciperet , si  de  peccatis  suis  ex  toto  corde  poeni- 
terent.  Sed  ipsi  adhuc  in  peccatis  suis  perdurantes,  ej us- 
que monita  spernentes , addiderunt  peccata  peccatis , et 
quasi  insani  et  abominabiles  in  suis  iniquitatibus  facti , 
cum  in  honore  facti  essent  propter  similitudinem  Dei , 
coeperunt  mores  bestiarum  contra  naturam  imitari. 

Misit  praeterea  patriarchas,  misit  prophetas ; sed  nec 
sic  illi  Voluerunt  relinquere  vias  suas  tortas  et  perversas : 
sed  quosdam  illorum,  qui  eis  monita  salutis  dabant, 
interficiebant ; alios  variis  et  inauditis  tormentis  crucia- 
bant. Castigabat  tamen  eos  aliquando,  ut  misericors  pater, 
non  ut  irritatus  malis  operibus  illorum  se  de  contumeliis, 
quas  ei  faciebant , vindicaret ; sed  ut  correcti  ad  illius 
misericordiam  redirent,  qui  nullo  modo  vult  illorum , 
quos  bonitate  sua  creavit,  perditionem.  Sed  cum  nec 
admonitione , nec  correctione  saepius  ab  eo  visitati  rever- 
terentur, non  se  potuit  fons  pietatis  ultra  retinere;  sed 
de  sinu  Patris  descendens,  assumpta  vera  humanitate , 
assumpta  peccatorum  similitudine , coepit  eos  dulciter 
monere,  ut  salutarem  tunc  de  peccatis  suis  poenitentiam 
agerent,  et  ipsum  esse  filium  Dei  cognoscerent.  Pro  illo- 
rum enim  salute  venerat,  ut  propter  hoc  non  despe- 
rarent : sed  certissime  adhuc  de  omnibus  peccatis  suis 
veniam  habere  se  crederent,  si  tantum  illa  dimitterent, 
et  poenitentiam  agerent.  Nullum  est  enim  tam  grave 
peccatum,  quod  non  possit  per  poenitentiam  aboleri;  ita 

ut  nec  jam  amplius  vel  ipse  diabolus  de  eo  valeat  remi- 
nisci. Cernentes  ergo  peccatores  tantam  dulcedinem 
Creatoris  sui,  coeperunt  et  ipsi  certatim  ad  fontem  cur- 
rere misericordiae , ad  fontem  pietatis , et  peccata  sua  in 
eo  lavare.  Coepit  autem  et  ipse  fons  pietatis  cum  pecca- 
toribus convesci , coepit  eis  aperire  sacramenta  confes- 
sionis sanctae , per  quam  alleviatur  omne  onus  peccati; 
quia  in  vera  confessione  mundatur  omnis  macula  delicti. 

Post  haec  appropinquante  tempore , quo  pati  deberet 
pro  redemptione  peccatorum , Judaei , ex  quorum  stirpe 
secundum  carnem  ortus  est,  ducti  invidia,  illum,  pro  eo 
quia  erat  pius  et  misericors,  crucifixerunt.  Qui  tamen  et 
in  ipsa  morte  non  immemor  pietatis  suae , pro  interfec- 
toribus suis  Patrem  suum  rogabat,  ut  dimitteret  illis  hoc 
peccatum:  Non  enim  sciunt , inquit,  quid  faciunt. 
Excusat  illos  dulcissima  Domini  pietas,  qui  non  vult  mor- 
tem peccatoris , sed  ut  convertatur  et  vivat.  Cujus  ergo 
cor  tam  durum , tamque  lapideum  non  emollire  possit 
tanta  mansuetudo  Creatoris  nostri  ? Quem  cum  in  multis 
creatura  sua,  quam  ad  imaginem  et  similitudinem  suam 
de  nihilo  creavit,  dehonestaret,  non  se  vindicavit,  sed 
dehonestatus,  et  multis  malis  operibus  illorum  irritatus 
patienter  tulit,  et  ut  ad  illum  sine  haesitatione  redirent, 
dulciter  admonuit.  Pius  ergo  et  dulcis  Dominus  noster 
Jesus  Christus,  sicut  per  prophetam  dicitur,  non  vult 
mortem  peccatoris , sed  ut  relinquat  vias  suas  malas , et 
sic  poenitentiam  agens  de  iniquitatibus  suis,  revertatur 
ad  gratiam  sui  Creatoris.  Quam  misericors  etiam  sit  erg£\ 

peccatricem  animam,  dicit  per  alium  prophetam,  exhor- 
tans  eam  ut  etiam  post  peccatum  revertatur  ad  eum , et 
inveniet  misericordiam.  Tu  autem , inquiens,  fornicata  es 
cum  amatoribus  multis , id  est,  tu  quae  in  baptismate 
mihi  fidem  promiseras,  tuam  castitatem  cum  amatoribus 
multis  commaculans  violasti,  tamen  poenitentiam  age, 
et  revertere  ad  me , et  suscipiam  te.  Nullus  ergo  peccator 
desperet,  quando  fornicata  cum  multis  amatoribus  reci- 
pitur, quia  fons  pietatis  et  misericordiae  Jesus  Christus 
nullius  iniquitatibus  exhauritur , nullius  sceleribus  pol- 
luitur, sed  semper  purus,  etatmndans  gratia  dulcedinis, 
omnes  ad  se  revertentes  infirmos  et  peccatores  recipit , et 
quibuscumque  peccatis  sint  maculati , abluit.  Et  ut  certi 
sint  omnes  peccatores  et  iniqui  se  veniam  peccatorum 
suorum  accipere,  si  ipsa  peccata  sua  curant  dimittere, 
et  poenitentiam  agere,  ipse  fons  pietatis,  pro  amore  quem 
erga  eos  habebat,  eamdem  carnem  quam  pro  eis  sumpsit, 
sicut  superius  exposui,  pertulit  crucifigi,  ut  qui  erant 
peccatis  mortui,  nec  aliter  ad  vitam  redire  poterant,  nisi 
pretio  sanguinis  ejus  redempti,  nullo  modo  desperent , 
cernentes  pretium  quod  est  datum  pro  peccatis  suis. 

Cum  itaque  videam  tantam  pietatem  Domini  mei  Jesu 
Christi,  totque  peccatores  et  iniquos  currere  ad  fontem 
pietatis,  nullum  excludi  omnesque  recipi,  debeo  ego 
solus  desperare  quod  ipse  fons  pietatis,  qui  alios  abluit, 
mea  peccata  non  possit  abluere?  Scio,  certe  scio,  et 
vere  credo  quia  qui  alios  abluit,  me  quoque  potest 
abluere , et  mihi,  si  vult,  quia  potentissimus  est,  omnia 

peccata  mea  dimittere.  Sed  inter  peccatorem  et  pecca- 
torem est  magna  differentia , id  est  inter  illum  qui  plus 
peccat , et  eum  qui  minus  peccat.  Unde  ergo  considerans 
quantum  peccavi,  quantisque  iniquitatibus  infelix  anima 
mea  polluta  sit,  intelligo  me  non  solum  aequalem  cum 
aliis  peccatoribus,  et  ultra  omnes  peccatores , esse  pecca- 
torem. Plures  enim  peccaverunt  et  tunc  cessaverunt; 
quidam,  etsi  saepius  peccaverint , tamen  aliquando  suis 
malitiis  finem  imposuerunt.  Item  alii  etsi  multa  mala 
fecerunt , multa  etiam  bona  facere  non  omiserunt , qui- 
bus vel  ex  toto  ipsa  mala  dimitterentur,  promeruerunt , 
vel  ut  tolerabiliorem  ipsam  poenam  gehennae  haberent 
sibi  acquisierunt.  Ego  autem  miser,  et  super  omnes  mi- 
seros et  peccatores  peccator  et  miser,  intelligens  et  sciens 
ad  quantam  perditionem  me  traheret  peccatum  , et  pec- 
cati delectatio , a peccatis  et  malefactis  nunquam  cessare 
curavi , sed  semper  auxi  peccata  peccatis , et  ita  totum 
libens  et  volens  in  perditionem  peccati  me  infelix  im- 
mersi, et  nisi  immensa  Domini  bonitas  me  adhuc  pate- 
retur, jam  diu  est  quod  ab  ipsa  gehenna  debuissem  esse 
devoratus.  Qui  ergo  taliter  vixi,  qui  tanta  mala  commisi, 
qui  tantis  iniquitatibus  me  involvi,  quomodo  audebo 
cum  aliis  peccatoribus  qui  tanta  mala  non  fecerunt,  cur- 
rere ad  fontem  misericordiae ; ne  propter  fetorem  scele- 
rum meorum  me  nolit,  sicut  alios  peccatores,  quorum 
fetor  tolerabilior  est,  abluere.  Adjuva  ergo,  Domine  Jesu 
Christe,  adjuva  creaturam  tuam  , etsi  magnitudine  pec- 
catorum obrutam ; a te  tamen  videns  creatam , adjuva 

ne  desperet , quia,  sicut  credimus,  nulla  enormitas  sce- 
lerum te  vincere  potest,  si  tantum  peccator  de  tua  mise- 
ricordia non  desperet. 

Patere  ergo  me , Domine  Jesu  Christe , patere  tuam 
ineffabilem  pietatem  inspicere , et  quam  bonus  et  dulcis 
sis  erga  peccatores  et  miseros,  enarrare.  Hoc  idem  su- 
perius dixi,  sed  multum  me  delectat,  quoties  occasio 
apta  se  offert,  reminisci  quanta  sit  erga  peccatores  gra- 
tia tuae  dulcedinis.  Pro  amore  enim  et  redemptione 
peccatorum,  non  solum  illorum  qui  minus  vel  plus  pec- 
cant, sed  etiam  illorum  qui  ultra  modum  peccant,  si 
tantummodo  pceniteant,  de  sinu  Patris  descendisti. 
Virginis  uterum  intrasti,  carnem  ex  ea  veram  assump- 
sisti, in  mundo  conversans  omnes  peccatores  ad  poeni- 
tentiam vocasti,  ad  ultimum,  crucis  patibulum  pro  illis 
pertulisti,  et  sic  mortuus  secundum  carnem,  vitam 
quam  juste  pro  suis  peccatis  perdiderant,  illis  reddidisti. 
Itaque  cum  respicio  ad  mala  opera  quae  operatus  sum , si 
me  judicare  vis  secundum  quod  merui,  certus  sum  de 
perditione  mea ; cum  vero  respicio  ad  mortem  tuam , 
quam  pro  redemptione  peccatorum  passus  es,  non  des- 
pero de  misericordia  tua.  Latro  vero  ille,  qui  pro  suis 
sceleribus  tecum  crucifixus  est , usque  ad  ipsius  animae 
exitum  semper  in  peccatis  fuit,  sed  tamen  in  ipsa  hora 
suae  expirationis,  quia  sua  mala  confessus  est,  et  culpam 
clamavit , misericordiam  invenit , et  tecum  ipso  die  in 
paradiso  fuit.  Cernens  ergo  te  pro  redemptione  peccato- 
rum esse  mortuum,  manus  tuas  et  pedes  clavis  confixos. 

latus  tuum  lancea  militis  apertum , undam  sanguinis  et 
aquae  de  eodem  tuo  latere  currentem , desperare  debeo  ? 
Unum  tantummodo  est  quod  vis,  sine  quo  nullus  pecca- 
tor potest  salvari,  scilicet,  ut  de  malis  nostris  poeniteamus, 
et,  in  quantum  possumus,  emendare  curemus.  Hoc  si 
fecerimus,  securi  sumus  quia,  si  nos  sic  facientes  inve- 
nerit dies  ultimus  ( quandoquidem  et  exemplum  latro- 
nis, qui  sic  in  ultima  hora  meruit  salvari,  habemus), 
confidentes  de  ineffabili  pietate  Domini  nostri  Jesu  Christi 
accusationem  inimici  aut  parum,  aut  nihil  omnino 
timere  possumus.  Habentes  ergo  ante  oculos  nostros 
pretium  nostrae  redemptionis , mortem  videlicet  et  san- 
guinem Redemptoris  nostri,  qui  in  remissionem  effusus 
est  pro  peccatis  nostris,  habentes  etiam  exemplum  latro- 
nis, et  multorum  qui  in  multis  et  magnis  peccatis  erant 
involuti , quos  ipse  fons  pietatis  Jesus  Christus  misericor- 
diter absolvit,  non  desperemus , sed  curramus  securi  de 
remissione  peccatorum  ad  ipsum  fontem  pietatis,  in  quo 
jam  tot,  et  tam  magnos  peccatores  ablutos  et  videmus, 
et  agnoscimus,  et  certi  simus  nos  similiter  abluendos  ab 
eodem  fonte  misericordiae,  si  abstineamus  a malitiis  et 
a peccatis  nostris,  et,  in  quantum  possumus , curemus 
deinceps  bona  operari.  Ut  vero  a malis  abstineamus,  et 
bona  faciamus,  hoc  nostra  virtute  sine  illius  adjutorio 
facere  non  possumus.  Illius  ergo  ineffabilem  misericor- 
diam deprecemur,  cui  cura  fuit  nos  facere,  cum  non 
essemus,  ut  nobis  sic  concedat  in  hac  vita,  antequam 
hinc  exeamus , nostra  peccata  emendare , et  sic  assiduis 

compunctionibus  mundare , quatenus  ista  finita , recto 
cursu , nullo  impediente , ad  eum  valeamus  pervenire  , 
ut  cum  illo  simus  in  perpetua  charitate  juncti  angelicis 
choris , et  omnibus  sanctis,  qui  jam  illa  fruuntur  gau- 
dentes sine  fine. 

MEDITATIO  VII. 

I.  Quod  nihil  stabile  est  in  hoc  mundo.  — Nihil  certius 
morte,  nihil  hora  mortis  incertius.  Cogitemus  ergo  quam 
brevis  sit  vita  nostra,  quam  lubrica  via,  quam  certa 
mors,  et  hora  mortis  incerta.  Cogitemus  quantis  ama- 
ritudinibus admistum  sit,  si  quid  dulce  aut  jucundum 
in  via  hujus  vitae,  occursu  suo  nobis  alludit.  Quam 
fallax  ac  suspectum,  quam  instabile  et  transitorium 
est  quidquid  amor  hujus  mundi  parturit;  quidquid  spe- 
cies aut  pulchritudo  temporalis  promittit,  quidquid 
delectatio  carnis  protendit.  Consideremus  etiam  quae  sit 
patriae  coelestis  suavitas  aut  dulcedo , serenitas  et  amoe- 
nitas : et  perpendamus  unde  cecidimus,  et  ubi  jacemus ; 
quid  perdidimus,  et  quid  invenimus,  ut  ex  utroque 
intelligamus  quantum  nobis  in  hoc  exsilio  lugendum  sit. 
Hinc  Salomon  ait:  Qui  apponit  scientiam,  apponit  et 
dolorem,  quia  quanto  magis  homo  intelligit  mala  animae 
suae , tanto  magis  suspirat  et  gemit.  Meditatio  siquidem 
parit  scientiam,  scientia  compunctionem,  compunctio 
devotionem,  devotio  orationem  commendat.  Meditatione 
assidua  homo  ad  sui  cognitionem  illuminatur.  In  com- 
punctione ex  consideratione  malorum  suorum  cor  inti- 
mo dolore  tangitur. 

II.  De  multiplicibus  beneficiis  Dei.  — Miser  ego,  quan- 
tum deberem  diligere  Dominum  meum , qui  me  fecit 
cum  non  eram,  redemit  cum  perieram.  Non  eram,  et 
de  nihilo  me  fecit.  Inter  caeteras  alias  creaturas  ratione 
carentes  non  fecit  me,  id  est,  non  arborem,  non  avem , 
non  aliquod  de  animalibus,  sed  hominem  voluit  me  esse. 
Dedit  mihi  vivere,  sentire,  et  discurrere;  perieram,  et 
ad  mortalem  descendit;  immortalis  mortalitatem  susce- 
pit, passionem  sustinuit,  mortem  vicit,  et  sic  me  restau- 
ravit : sic  sic  gratia  ejus  et  misericordia  ejus  semper 
praevenerunt  me ; de  multis  etiam  periculis  liberavit  me 
liberator  meus.  Quando  errabam,  reduxit  me;  quando 
ignorabam,  docuit  me;  quando  peccabam,  corripuit  me; 
quando  contristabar,  consolatus  est  me ; quando  despe- 
rabam, confortavit  me;  quando  cecidi,  erexit  me; 
quando  steti , tenuit  me ; quando  ivi , duxit  me;  quando 
ad  eum  veni,  suscepit  me.  Haec  et  alia  multa  fecit  mihi 
Dominus  meus  Jesus  Christus,  de  quibus  erit  mihi  dulce 
semper  gratias  agere  ut  pro  omnibus  beneficiis  suis  pos- 
sim eum  amare,  et  semper  laudare.  Pro  his  enim  omnibus 
quid  illi  rependam  non  habeo,  nisi  tantum  ut  diligam 
eum  ex  toto  corde  meo.  Non  enim  melius,  nec  decentius 
quam  per  dilectionem  datum  est. 

III.  Hic  reprehendit  se  peccator  de  ingratitudine  divi- 
norum beneficiorum.  — Ah,  ah,  ah,  Domine  Deus,  Pater 
misericordiarum,  audeone  venire,  et  apparere  in  cons- 
pectu sanctorum  tuorum  infelicissimus  et  miserrimus, 
tot  et  tantorum  beneficiorum  tam  ingratus,  donorum 

tuorum  tam  impudens  et  tam  exsecrebilis  abusor  ? Qui 
toties  ac  tandiu  ipsis  beneficiis  tuis  te  impugnare  non 
veritus  sum ; qui  stipendiis  tuis  diabolo  contra  te  militare 
toties  et  tandiu  non  erubui,  qui  ipsa  dona  tua  in  arma 
diabolica  convertere  non  timui , qui  me  ipso  tam  abomi- 
nabiliter  abuti  praesumpsi,  ac  meipsum  servum  ausus 
sum  exhibere  diabolo,  et  membra  mea  ejusdem  facere, 
quibus  te  Creatorem,  auctorem  et  membrorum  meorum 
largitorem  impugnavi. 

Numquid  non  ego  sum.  Domine  Deus  meus,  qui  meip- 
sum toties  exhibui  gladium  acutum  ingrato  diabolo  ad 
devorandas  animas  ? Quoties  armavi  me  contra  te  in  alie- 
nam mortem  ? Linguam  meam  in  arcum  mendacii  toties 
exhibui , quoties  sagittas  detractionis  ac  adulationis  in 
alios  misi.  Non  sufficio,  misericordissime  ac  dulcissime 
Pater,  enumerare  membrorum  meorum  nefarias  abu- 
siones, quibus  et  diabolum  armavi,  et  te  benignissimum 
ac  clementissimum  impugnavi. 

IY.  Recognitio  peccati.  — Ego  sum  ille  homo  demen- 
tissimus,  quem  de  nihilo  creasti,  et  de  massa  peccati  et 
perditionis  in  filium  gratiae  tuae  elegisti,  et  in  cohaeredem 
charissimo  unigenito  Filio  tuo  Deo  et  Domino  nostro 
Jesu  Christo  adoptaveras,  et  ad  honorem  et  gloriam 
regni  tui,  et  tanta  tam  indebitae  gratiae  tuae  largitate  me 
implevisti,  qui  et  abundantiam  hujus  tantae  suavitatis 
tuae  oblitus  sum,  et  tanta  bona  mihi  tradita  a te  prospi- 
ciens, spreto  honore  regni  coelestis,  et  gloria  tua,  me  in 
spurium  filium  et  degenerem  converti,  et  diabolo  distra- 


— 209  — 


hendo  per  sterquilinia  luxuriae  et  spineta  avaritiae,  et  ad 
illidendum  in  scandali  fluctibus  et  procellis  superbiae  me 
tradidi.  Ego  sum  caecus  mercator  qui  pretiosissimis  talen- 
torum tuorum  divitiis  tantam,  miserabilis,  inopiam  et 
nuditatem  et  aeterna  suspiria  mercatus  sum ; sterquilinio 
luxuriae  et  divitiarum  sentibus,  jucundissimam  ac  suavis- 
simam pacem;  securissimum  portum,  procella  superbiae; 
aeternam  lucem , aeternitatis  tenebris ; aeterna  gaudia , 
aeternis  doloribus;  et  aeternam  gloriam,  aeterno  opprobrio; 
et  regnum  tuum,  diabolica  servitute  commutavi. 

Ego  sum  infirmissimus  ille,  qui  velut  signum  ad  sagit- 
tam jaculis  peccatorum  confodiendum,  et  vulneribus 
lacerandum  me  exposui.  Ego  sum  ille  homo  qui,  velut 
cadaver  canibus  infernalibus  et  omnibus  volucribus 
immundis  dissecandum  et  laniandum,  projectus  a civi- 
tate tua  sancta,  quae  est  sanctorum  amicorum  tuorum, 
sanctaque  jucundissima  societate  sanctorum  spirituum 
supernorum,  vitiorum  vermibus  comedendum  me  tra- 
didi. Quam  abominabilis  appareo  coram  oculis  sanctis 
tuis,  cceno  fetidissimo  teterrfmoque  luxuriae  immundus 
ac  sordidatus,  igne  iracundiae  et  avaritiae  semiustus,  atque 
vermibus  odii,  et  invidiae  obsessis  membris  meis , vento 
superbiae  tumidus,  monstruosus  totus,  ulcerosus,  atque 
confossus,  tot  tantorumque  peccatorum  meorum  diabo- 
licae turpitudinis  sigillatus  characteribus.  Scio,  miserator 
Domine,  quod  merito  et  justissime  negare  me  potes,  et 
non  me  recognoscere  non  solum  filium  tuum,  sed  et 
creaturam  tuam  ineo  quod  talis  sum.  Nec  enim  horrenda 

illa  omnigenum  turpitudinum  monstruosa  facies,  est 
creationis  aut  recreationis  tuse,  non  est  abominatio  ista 
imago  tui  et  similitudo  aequa.  Alteram  me  creasti.  Vere 
similitudo  ista  diabolicae  turpitudinis  me  ostendit  diaboli 
hactenus  fuisse  filium,  et  tormentorum  infidelium  haere- 
dem, haec  est  mercatio  et  commutatio,  quia  caecus  et 
dementissimus  ego  tuae  similitudinis  gloriam  et  honorem 
abominabilissima  ac  vilissima  feditate  mutavi. 

Non  ideo,  sancte  Pater,  pretiosa  illa  talenta  tua  tradide- 
ras mihi,  ut  pro  usuris  horrendam  istam  abominationem 
faceres  me  tibi  reportare.  Non  ideo  tot  ac  tantis  bene- 
ficiis tuis  me  implevisti  et  ditasti,  ut  in  oppugnatio- 
nem tuam  ea  converterem.  Non  erat  intentio  benignita- 
tis tuse  armare  me  contra  te,  nec  armare  diabolicam 
auctoritatem  donis  tuis.  Ecce  tot  hic  vulneribus  plagatus 
sum , nec  ullo  sensu  doloris  torqueor.  Tot  et  tantis  vul- 
neribus confossus  non  doleo.  Video  me  caecum,  qui  tot 
et  tantas  turpitudines  meas  et  nuditatem  non  erubesco. 

Vere  insensibilis  sum  et  stupidus  corde,  qui  tot  et 
tanta  damna  mea  non  deled,  et  qui  mortem  meam  lugere 
non  valeo.  Vere  corde  lapideo  induratus  sum,  qui  nec 
imminentia  mihi  aeterna  supplicia  saltem  non  timeo. 
Vere  corde  congelatissimo,  quem  beneficiorum  incendia 
admota  amore  Patris  clementissimi  calefacere  non  suf- 
ficiunt. Vere  largiter  me  reprehendo,  quem  nec  tuba 
praedicationis,  nec  comminationum  tuarum  tonitrua 
sufficiunt  excitare. 

Ubi  est  dolor  penetrabilis,  dolor  compunctionis,  quo 

totain  ill&fti  duritiam  diabolicam  conterere  et  diruere 
deberem,  et  totum  lapidem  duritiae  et  obstinationis  illius 
comminuere  ? Ubi  est,  Deus  meus,  ille  pudor,  quo  ante 
oculos  tuos  et  totius  curiae  coelestis  confundi  deberem? 
Ubi  est  timor  ille  tuae  vindictae,  quo  totus  ante  conspec- 
tum tuum  contremiscere  deberem  ? Ubi  est  amor  ille,  et 
desiderium  pacis,  amoris  et  gratiae  tuae  recuperandae  quo 
inardescere  deberem  ? Ubi  est  torrens  ille  lacrymarum , 
quo  spurcitias  meas  ante  te  delere  deberem  ? Ubi  est  de- 
votio orationis,  qua  te  mihi  placatum  et  propitium  red- 
dere deberem  ? Quo  me  vertam,  misericors  et  miserator 
Pater,  qui  nihil  dignum  respectu  misericordiae  tuae  offero 
majestati  tuae?  Quo  fugiam,  piissime  Pater,  qui  sum  va- 
cuus omni  bono,  et  etiam  plenus  omni  malo  appareo  ante 
conspectum  sanctorum  tuorum,  et  sanctarum  militiarum 
exercituum  coelestium? 

Scio,  Domine  Deus,  dominator  vitae  meae,  quod  omne 
datum  optimum,  et  omne  donum  perfectum  desursum 
est , descendens  a Patre  et  fonte  luminum  ; scio  me  nihil 
posse  acceptum  offerre  coram  (e  et  gratum  nisi  de  fonte 
bonitatis  tuae  illud  praehauserim ; et  hoc  utique  te  illu- 
minante, docente.  Scio  hanc  arrham  misericordiae  tuae 
me  praevenire.  Scio,  dulcissime  Pater,  quod  bona  tua 
Sicut  fraude  nulla  tibi  arripere  aut  auferre  possum,  sic 
nec  ullis  meritis  obtinere  me  omnia  posse  quibus  ad  te 
reveftar,  et  complaceam.  Quid  enim  meritis  meis  deberi 
potest,  nisi  mortis  aeternae  supplicium?  Scio  quod  in 
beneplacito  tuo  sancto  est  me  disperdere  secundum  mul- 

titudinem  flagitiorum,  facinorum,  et  negligentiarum  et 
omissionum  mearum ; vel  reformare  me,  vel  facere  me 
tibi  acceptabilem  secundum  divitias  inaestimabiles  mise- 
ricordiae tuae,  qui  solus  es  reformator  creaturae  quam 
solus  formasti. 

Nunc,  misericors  Pater,  ad  te  confugio,  sciens  quod 
non  est  mihi  fuga  a te  nisi  ad  te.  Quis  me  potest  liberare 
de  manibus  tuis,  nisi  tu  solus  ? Liberare  me  potest  mise- 
ricordia tua,  quam  tot  et  tantis  iniquitatibus  meis  non 
solum  demerui,  sed  etiam  impugnavi,  ab  ira  justissima 
tua,  quam  infelicissimus  et  ingratissimus  irritavi.  Igitur 
suscipere  me  dignare,  Domine,  revertentem  ad  te.  Averte, 
obsecro  te,  oculos  sanctos  ab  ingratitudinibus  meis  atque 
spurcitiis.  Ad  teipsum,  obsecro,  respice,  cui  nunquam 
sine  veniae  spe  supplicatur.  In  temetipso  invenies  unde 
et  propter  quod  miserearis  secundum  abundantiam  suavi- 
tatis tuae,  et  immensitatem  misericordiae  tuae.  Noli,  obse- 
cro, ad  me  respicere,  quia  nihil  in  me  invenies,  nisi 
unde  irasci  debeas,  vel  nisi  morte  aeterna  dignissimum. 
Averte,  obsecro  te,  Domine,  oculos  tuos  sanctos  a cons- 
pectu turpitudinum  et  abominationum  mearum,  quas 
si  ego  perlucide  et  plene  conspicerem  et  viderem,  hor- 
rore nimio  non  sustinerem,  sed  meipsum  horrerem  et 
fugerem.  Averte,  obsecro,  nares  tuas  a fetoribus  meis; 
et  ad  temetipsum  converte.  Scio,  Domine  misericordiae, 
quod  mundi  sunt  oculi  tui  sancti,  et  horrorem  defor- 
mitatis meae,  nisi  tu  dederis  mihi  bona,  quibus  placeam 
tibi,  non  possunt  aspicere.  Scio  quod  tota  tua  curia  cceles* 

tis  avertit  oculos  suos,,  et  aures  obturat,  abominationes 
meas  ferre  non  sustinens.  Sed  tu,  misericors  Pater,  ad 
fontem  illum  misericordiae  convertere,  cujus  misericor- 
diae non  est  numerus  nec  finis,  et  pio  ac  sereno  vultu 
respice  me  creaturam  tuam.  Creatura  tua  ego  sum. 
Domine,  et  opus  manuum  tuarum. 

Reforma  igitur,  obsecro , quod  in  me  fecisti,  et  destrue 
quod  ego  contra  mandata  tua  in  me  feci.  Hoc  igitur  des- 
true quod  odisti  in  me,  et  quod  tu  utique  non  fecisti,  sed 
ego  miser.  Hoc  reforma  et  refice  quod  tu  ipse  fecisti  et 
formasti.  Hoc  enim  est  tuum.  Domine  Deus  meus,  hoc 
est  odisse,  quod  non  posse.  Nihil  odisti  eorum  quce  fecis- 
ti. Hoc  destrue  in  me  quod  meum  est,  quod  utique  tu 
non  fecisti,  hoc  est,  turpitudinem  abominationum  mea- 
rum. Ne  me  destruas.  Hanc  destrue,  misericors  et  mise- 
rator Domine;  hanc  enim  odisti,  et  hanc  ut  odisse  in- 
cipiam mihi  largitus  es. 

MEDITATIO  VIII. 

Elevatio  poenitentis  ad  Patrem. 

Respice,  obsecro,  sancte  Pater  omnipotens  aeterne  Deus, 
ad  illam  misericordiae  tuae  exundantissimam  abyssum, 
qua  velut  diluvium  ablutionis  charissimi  Filii  tui  uni- 
geniti pretiosissimum  vivificumque,  in  mundi  emunda- 
tione exundavit,  cujus  et  morte  placuit  bonitati  tuae  etiam 
nos  vivificare,  et  ejus  sanguine  lavare. ',Qui  etiam  Filium 
tuum  charissimum  mundo  scuto  bonae  voluntatis  tuae 
largitus  es,  quo  se  ab  ira  tua  protegerent,  et  mortem 

quam  metuunt,  ipse  illam  scuto  justitiae  tuae  et  justissimae 
irae  tuae  objecto  exciperet.  Ubi,  quantum  per  te  nobis 
boni  velles,  ostendere  dignatus  es,  dum  charissimunq 
Filium  tuum,  velut  scutum,  irae  tuae  opponere  dignatus 
es.  Et  ipsum  placuit  misericordiae  tuap  et  iram  tuam  et 
mortem  nostram  excipere,  iram  quam  merueramus,  et 
mortem.  Ipse  vero  Unigenitus  tuus  mortem  nostram  solus 
portavit. 

Reminiscere  miserationum  tuarum , Domine , et  mise- 
ricordiarum tuarum , quce  a saeculo  sunt ; et  conantj 
creaturae  tuae  ad  te  porrige  dexteram.  Adjuva  infirmita- 
tem conantis  ad  te.  Trahe  ipsum,  qui  scis  ipsum  non 
posse  ad  te  venire,  nisi  tu  Pater  traxeris  eum  cum  tuo 
amore  et  desiderio.  Fac  me  servum  tibi  acceptabilem  et 
placitum,  qui  scis  me  non  posse  aliter  tibi  placere.  Da, 
obsecro,  dona  illa  sancta,  quibus  solis  tibi  placeam ; qui 
das  bona  grata  petentibus  te;  fac,  quaeso,  ut  tu  solus  sis 
amor  meus  et  desiderium  meum,  tu  solus  sis  amor  meus 
et  timor  meus.  Vindica  me  totum  tibi  qui  me,  totum 
quod  sum,  et  totum  quod  in  me,  imo  totum  quod 
sapio,  totum  quod  moveor,  debere  tibi  soli  scio.  Totum 
me  converte  in  laudem  et  gloriam  tuam,  qui  totum 
me  debeo  laudi  tuse.  Ne  tradas,  obsecro  te.  Domine, 
hostibus  tuis  creaturam  tuam,  retine  eam  tibi,  cujus  est 
solius  plenissime , et  singillatim  consumma  in  me  quod 
coepisti,  et  confirma  quod  operatus  es. 

Exaudi,  obsecro,  orationem  meam,  cujus  tu  largiter  et 
inspiratores,  antequam  invocarem  te.  Respice  supplicqn- 

tem  tibi,,  qui  me,  dum  errarem,  respicere  sic  dignatus 
es,  ut  exaudias  me.  Ad  hoc  dedisti  mihi,  ut  supplicarem 
tibi  ut  miserearis  mihi  peccatori,  et  cui  jam  arrham  mise- 
ricordiae tuae  tribuisti,  largire  residuum.  Recupera  me. 
Domine  Deus  meus,  et  erue  de  manibus  inimicorum 
meorum,  quia  et  ipsi  tui  sunt,  et  omnipotentiae  tuae  sub- 
jiciuntur; qui  etiam  nil  oderunt  in  me,  nisi  quod  dedisti 
mihi  in  omnibus  bonis  actibus.  Nihil  oderunt  in  me , 
nisi  quod  diligo  te.  Hoc  omnibus  studiis  et  viribus  suis  et 
tota  fraude  moliuntur  ne  diligam  te,  ne  glorificem  te,  nec 
omnino  quaeram  te. 

Ne  ergo  praevaleant  adversum  me  hostes  gloriae  tuae, 
sed  magis  confundantur  multitudine  misericordiae  tuae, 
videntes  me  conversum  in  laudem  et  gloriam  tuam 
totum  quaerere  pacem  et  gloriam  tuam  contra  insidian- 
tes,  et  cujus  immutationem  intendunt.  Ne  expleri  patia- 
ris, obsecro  te.  Domine,  tam  iniquam,  tam  exsecrabilem 
voluntatem  eorum  de  me,  et  contra  me.  Magnifica  ergo, 
Deus  meus,  animam  meam  ad  annuntiandum  laudem 
tuam,  et  gloriae  tuae  praeconia,  ut  totus  de  caetero  secun- 
dum magnitudinem  gloriae  tuae  vivam,  totaque  vita  mea 
te  glorificet.  Exemplo  meo  ad  glorificandum  te,  invita  et 
provoca  multos  praedestinatos.  Abstrahat,  quaeso,  vilissi- 
mos et  immundissimos  abominabilesque  spiritus  tene- 
brarum a me , praesentia  luminositatis  et  suavitatis 
gloriae  tuae , quam  sustinere  non  possunt.  Dirumpe  vin- 
cula mea,  et  educ  me  de  conclusione,  et  de  carcere  hor- 
rido et  tenebroso  teterrimoque,  et  de  lacu  miseriae,  et  de 


luto  faecis,  et  de  profundo  mortis  et  tenebrarum  in  liber- 
tatem et  lucem  tuam  admirabilem. 

Illumina  me  fide  saluberrima  tua,  laetifica  me  et  con- 
firma me  jucundissima  et  certissima  tua.  Vivifica  me 
dilectione  fortissima  et  justissima  tua.  Deprime  me  et 
humilia  atque  custodi  me  timore  fortissimo,  securissimo 
et  invictissimo  tuo.  Confunde  salubriter  me  pudore  pul- 
cherrimo et  gloriosissimo  tuo.  Quoties  ante  oculos  tuos 
aliquid  quod  eos  offendat  affero,  torque  me,  afflige  me 
dolore  muliebri,  et  suavissimo  modo  compunctionis 
medicinae  efficacissimae  tuae,  ne  recedam  a facie  miseri- 
diae  tuae  vacuus  et  confusus,  sed  obtineam  quidquid,  te 
jubente,  te  largiente  et  inspirante,  petam,  et  quidquid  te 
petentibus  promisisti.  Sentiam , misericors  et  miserator 
Domine,  quod  non  vanum  ad  misericordiam  tuam  con- 
fugitur, et  praesto  este  quaerentibus  ad  inveniendum  te, 
et  quod  non  deficiam  apud  te  fontem  misericordiae  tuae, 
qui  de  profundo  me  eripuisti,  et  quae,  et  quanta,  et  quot 
intelligis,  contulisti.  Eadem  quippe  facultate  omnipoten- 
tiae, sapientiae  et  bonitatis  tuae,  qua  dixisti  et  facta  sunt 
omnia,  ea  facilitate  misericordiae  tuae  dicere  potes,  et 
informabuntur  in  me  omnia  deformata. 

Ecce,  omnipotens  et  misericors  Pater,  tot  et  tanta 
beneficia  tua  quae  recepi,  enumeravi , tot  et  tanta  mala, 
quae  bonitati  tuae  reddidi,  recitavi;  infelix  ego  sum  et 
ingratus,  qui  post  tot  et  tanta  mala,  quae  manent  me,  et 
imminent  mihi,  adhuc  gelido,  duro  et  impudenti  et 
mortuo  et  stupido  corde  sum  coram  te,  et  non  erubesco. 

In  tot  et  tantis  latrociniis  deprehensus,  et  solum  exspec- 
tans infernale  patibulum,  nec  timore  concutior,  nec 
dolore  torqueor,  nec  pudore  confundor,  nec  amore  tam 
placidae,  tam  durabilis  bonitatis  tuse  accendor.  An  exspec- 
tas, dulcissime  Pater,  et  differs  respicere  in  me,  et  mise- 
reri mei,  quousque  secundum  misericordiam  tuam 
dignus  ante  te  appaream,  et  dignum  aliquid  rogatu  et 
exauditione  tua  ante  te  offeram  ? Ecce  cadaver  mortuum 
et  vermibus  scatens,  et  triduanum  fetens  ad  te  veniens 
in  te  vitae  largitorem  , attuli.  Ecce  csecum  ad  illuminan- 
dum offero  omnipotenti  misericordiae  tuae,  et  languidum 
ad  sanandum,  et  tot  et  tantis  debitis  obligatum,  ad  sol- 
vendum, nudissimum  et  pauperrimum,  ad  ditandum,  in 
cujus  oculis  facile  est  subito  honestare  pauperem. 

Non  aliquid  aliud  possum,  clementissime  Deus,  offerre 
tibi , nisi  memetipsum  qualis  sum,  et  ostendere  mortem 
et  vulnera  mea,  nuditatem  et  paupertatem  meam,  et 
debita  mea,  secundum  quae  carcerem  mortis  aeternae 
timeo.  Ostende  itaque  oculos  tuae  misericordiae , si  quo- 
modo convertaris  et  ignoscas,  et  infundas  gratiam  beati- 
tudinis  tuae  super  me.  Nec  enim  convertere  me  pos- 
sum ad  te  tot  et  tantis  vulneribus  et  aegritudinibus  et 
morte  ipsa  depressus,  et  impotens  effectus.  Sed  tu,  mi- 
sericors Pater,  converte  me,  et  convertar  ad  te.  Converte 
me.  Domine,  ad  te,  et  contere  et  contribula  cor  meum, 
et  sensus  vivifici  doloris  immitte.  Non  enim  est  fons 
bonorum  praeter  te.  Non  est  a quo  accipiam  amorem  et 
timorem  et  dolorem  et  pudorem,  quibus  coram  te  mise- 

ricordia  dignus  inveniar,  nisi  de  praelarga  misericordia 
tua  super  me  indignissimum  gratiam  effuderis.  Domine, 
si  istam  mihi  concesseris,  beatus  ero.  Si  in  me  flagitia  et 
facinora  mea  vindicare  secundum  judicium  et  justitiam 
tuam  dignatus  fueris,  felix  sum;  non  autem  si  secundum  % 
iram  tuam , quae  rebelles  et  coptumaces  misericordiae 
tuae  comprehepdit  in  fine. 

Et  haec  est  justitia  tua,  et  judicium  tuum,  misericors 
Pater,  quod  timore,  et  amore  et  pudore,  et  dolore  agitur 
in  cordibus  veraciter  poenitentium  et  redeuntium  ad  bo- 
nitatem tuam,  ut  misericordiam  consequantur.  Confige 
ergo  latronem  istum  timore  suo  sancto,  et  adure  aposta- 
tam istum  igne  apiorjs  et  chari tatis  tuae.  Confige,  Domine, 
malefactorem  istum  dolore  vivifico  ac  saluberrimo  tuo ; 
confunde  impudentem  praevaricatorem  istum  glorioso 
tuo  pudore.  Affige  sceleratum  istum  cruci  poenalis  labo- 
ris, et  acceptabilis  misericordiae  tuae,  fac  me  toto  corde 
esurire  et  sitire  te  totis  visceribus,  totoque  desiderio 
amplecti  te.  Fac  me  totis  visceribus,  totoque  desiderio 
amplecti  te.  Fac  me  totis  visceribus  servire  tibi  soli , toto 
studio  quaerere  quae  beneplacita  sunt  coram  te ; cui  cum 
unigenito  tuo  et  Domino  nostro  Jesu  Christo , et  Spiritu 
Sancto  paracleto  dono  sanctissimo  tuo  omnis  honor  et 
gloria  in  saecula  saeculorum.  Arnen. 

MEDITATIO  IX. 

De  humanitate  Christi. 

Jesum  Nazarenum  a judaeis  ippocepter  condemnatum, 

a gentibus  cruci  affixum , nos  Christiani  divinis  hono- 
remus obsequiis.  Salvatoris  infirma  nos,  qui  Christi 
sumus , reverenter  venerari , amanter  amplecti , fortiter 
imitari  dignum  est  et  salubre  et  honorificum.  Hsec  enin* 
sunt  instrumenta  fortissima ; quibus  omnipotens  virtus, 
et  investigabilis  sapientia  Dei  restaurationem  mundi  po- 
tenter ac  mirifice  operata  est , et  usque  modo  operatur. 
Christus  Dominus  minoratus  est  paulo  minus  ab  Angelis, 
ut  nos  aequaret  Angelis,  et  quis  propter  Christum  se  non 
humiliet?  Christus  Dominus  pro  peccatis  nostris  cruci- 
fixusest,  et  crucis  amara  suis  amatoribus  dulcoravit; 
mortuus  est,  et  mortem  enecavit,  ut  viveremus  per  illum ; 
et  quis  non  amet  Christum  Dominum?  Quis  non  patiatur 
pro  Christo?  Christus  per  crucis  ignominiam  ad  supernae 
charitatis  gloriam  transivit,  et  data  est  ei  pro  sua  reve- 
rentia a Deo  Patre  omnis  potestas  in  coelo , et  in  terra : 
ut  adorent  eum  omnes  Angeli  Dei,  et  in  nomine  ejus 
omne  genu  flectatur,  coelestium,  terrestrium  et  infer- 
norum. 

Ubi  ergo  est  gloriatio  tua,  o Christiane,  nisi  in  nomine 
crucifixi  Domini  tui  Jesu  Christi;  in  nomine  quod  est 
super  omne  nomen , in  quo  qui  benedictus  est  super  ter- 
ram, benedicetur  in  coelis?  Gloriamini  in  nomine  sancto 
ejus,  filii  redemptionis;  date  honorem  Salvatori  vestro, 
qui  magna  fecit  in  vobis , et  magnificate  nomen  ejus 
mecpm , dicentes : Adoramus  te , Christe , Rex  Israel , 
. princeps  regum  teme,  lux  gentium , Domine  Sabaotfi, 
virtus  Dei  oiflfljpotentis  fprtissima.  Afio^apiqs  te,  prp- 


tiosum  redemptionis  nostri  pretium,  hostia  pacifica,  quae 
sola  odoris  tui  mirabili  suavitate  Patrem,  qui  in  coelis 
habitat,  ad  respiciendum  humilia  inclinasti,  et  solus  ipse 
ipsum  placabilem  reddidisti.  Tuas,  Christe,  miserationes 
praedicamus ; tuae  suavitatis  memoriam  cum  abundantia 
eructamus ; tibi,  Christe , sacrificium  laudis  immolamus 
pro  multitudine  bonitatis  tuae,  quam  ostendisti  nobis, 
semini  nequam , filiis  sceleratis. 

Cum  enim  adhuc  essemus  inimici  tui.  Domine, 
et  mors  antiqua  in  omnem  carnem  exerceret  domi- 
nium, cui  omne  semen  Adam  lege  primordialis  culpae 
obnoxium  erat,  recordatus  es  uberrimae  misericordiae 
tuae,  et  prospexisti  de  sublimi  habitatione  tua  in  hanc 
vallem  plorationis  et  miseriae.  Vidisti , Domine , afflic- 
tionem populi  tui,  et  tactus  dulcore  chari tatis  intrinsecus, 
apposuisti  cogitare  super  nos  cogitationes  pacis  et  redemp- 
tionis. Et  quidem  cum  esses  Filius  Dei , verus  Deus,  Deo 
Patri , Sanctoque  Spiritui  coaeternus  et  consubstantialis , 
lucem  inhabitans  inaccessibilem,  portansque  omnia 
verbo  virtutis  tuae,  non  despexisti  in  hoc  nostrae  mortali- 
tatis ergastulum  altitudinem  tuam  inclinare;  ubi  nostram 
et  gustares  et  absorberes  miseriam , nosque  reparares  ad 
gloriam.  Parum  fuit  charitati  tuae,  ad  consummandum 
opus  nostrae  salutis,  Cherubim  aut  Seraphim,  aut  unum 
ex  Angelis  destinare  : ipse  ad  nos  venire  dignatus  es  per 
mandatum  Patris,  cujus  nimiam  charitatem  experti  su- 
mus in  te.  Venisti,  inquam,  non  locum  mutando,  sed 
praesentiam  tuam  nobis  per  carnem  exhibendo.  Descen- 

disti  a regali  solio  sublimis  gloriae  tuae  in  humilem  et 
abjectam  in  oculis  suis  puellam , primo  virginalis  conti- 
nentiae voto  sigillatam.  In  cujus  sacro  utero  Spiritus 
Sancti  inenarrabilis  virtus  et  te  concipi  fecit,  et  nasci  in 
vera  humanitatis  natura,  ita  ut  nec  majestatem  divini- 
tatis in  te,  nec  integritatem  virginitatis  in  Matre,  violaret 
nativitatis  occasio. 

0 amanda,  o admiranda  dignatio ! Deus  immensae  glo- 
riae, vermis  contemptibilis  fieri  non  despexisti;  Dominus 
omnium,  conservus  servorum  apparere  voluisti.  Parum 
tibi  visum  est  Patrem  te  nostrum  esse;  etiam,  Domine, 
frater  noster  esse  dignatus  es.  Et  tu.  Domine  universorum, 
qui  nullam  habes  indigentiam,  inter  ipsa  nativitatis  tuae 
initia  non  horruisti  abjectissima  paupertatis  degustare 
incommoda.  Ut  enim,  ait  Scriptura , tibi , cum  nasce- 
reris, non  erat  locus  in  diversorio , neque  cunabula, 
quae  teneritudinem  tuam  exciperent  habuisti ; sed  tu  in 
vili  praesepio  sordentis  stabuli,  tu  qui  terram  palmo  con- 
cludis, involutus  panniculis  reclinatus  es;  et  hospitium, 
scilicet  praesepium  a brutis  animalibus  mater  tua  mu- 
tuo accepit.  Consolamini , consolamini , qui  in  sordibus 
paupertatis  enutrimini , quia  vobiscum  est  Deus  in  pau- 
pertate, non  cubat  in  deliciis  splendidi  cubilis,  nec  enim 
invenitur  in  terra  suaviter  viventium.  Quid  ultra  gloria- 
ris , o dives , lutea  res,  in  volutabro  lecti  picti  et  delicati, 
cum  Rex  regum  suo  recubitu  stramenta  pauperum  ho- 
nestare voluerit?  Quid  dura  strata  detestaris,  cum  tener 
infantulus,  in  cujus  manu  sunt  omnia , tuis  sericis,  tuis 


plumis  dufas  jumentorum  stipulas  prseelegerit?  Sed  et 
tenella  haec  tua,  Christe , infantia  a persecutorum  gladiis 
tuta  non  fuit.  Adhuc  enim  inter  dulcia  matris  ubera 
sugens  dependebas,  quando  « apparuit  Angelus  in  somnis 
Joseph,  dicens:  Surge,  et  accipe  puerum,  et  matrem 
ejus,  et  fuge  in  ^Egyptum : et  esto  ibi  usque  dum  dicam 
tibi ; futurum  est  enim  ut  Herodes  quaerat  puerum  ad 
perdendum  eum(MATH.  n , 13).  Jam  ex  tunc,  bone 
Jesu  , pati  coepisti.  Non  solum  autem  illam  infantiae  tuae 
vexationem  in  te  ipso  pertulisti,  sed  et  mortem  in  pusil- 
lis tuis,  quorum  multa  millia  inter  mamillas  matrum 
pro  te  Herodis  trucidavit  immanitas. 

Infantia  vero  teneriori  decursa,  discendae  humiliter 
veritatis  nobis  exemplum  praebuisti.  Non  enim  sedisti 
cum  consilio  vanitatis,  sed  in  medio  doctorum,  interro- 
gans et  audiens  illos , cum  tamen  Dominus  scientiarum 
tu  esses,  atque  ipsa  Dei  Patris  sapientia.  Sed  et  obedien- 
tise  nobis  formam  praestitisti,  dum  parentum  imperio 
tu,  imperator  mundi,  humiliter  subditus  exstitisti.  Atubi 
robustioris  aetatis  plenitudo  advenit,  missurus  manum 
ad  fortia,  egressus  es  in  salutem  populi  tui,  ut  gigas  fortis 
ad  currendum  viam  totius  miseriae  nostrae.  Et  primum 
quidem,  ut  per  omnia  fratribus  assimilares,  servum  tuum 
baptizantem  peccatores  ad  poenitentiam,  tanquam  pec- 
cator adiisti;  baptizari  quoque  te  postulasti,  innocens 
agne  Dei,  quem  nulla  peccati  stilla  unquam  maculavit. 
Baptizatus  es,  non  te  in  aquis,  sed  aquas  in  te  sanctificans; 
ut  per  eas  sanctificares  nos.  De  baptismo  in  desertum  in 

Spiritu  fortitudinis  egressus  es,  ut  et  vitae  solitariae  in  te  non 
deesset  exemplum.  Solitudinem  ac  jejunium  quadraginta 
dierum,  famis  acerbitatem,  tentatnenta  illusoris  spiritus 
aequanimiter  tolerasti,  ut  omnia  haec  nobis  tolerabilia  effi- 
ceres. Demum  venisti  ad  oves  quae  perierant  domus  Israel,, 
divini  verbi  lampadem  palam  extollens  ad  illuminationem 
orbis  terrae,  et  regnum  Dei  cunctis  annuntians,  factus  es 
causa  salutis  aeternae  omnibus  obtemperantibus,  sermo- 
nem sequentibus  signis  confirmasti,  virtutem  divinitatis 
tuae  ostendisti  in  cunctis  male  habentibus,  omnia  omnibus 
gratis  exhibens  quae  saluti  earum  congruerent,  ut  omnes 
lucrifaceres.  Sed  obscuratum  est  insipiens  cor  eorum , 
Domine,  et  projecerunt  sermones  tuos  retrorsum;  neque 
attenderunt  ad  omnia  mirabilia,  quae  operatus  es  in  eis, 
exceptis  perpaucis  nobilioribus  athletis,  quos  inter  infima 
et  abjecta  mundi  elegisti,  ut  per  ipsos  alta  et  fortia  magni- 
fice expugnares.  Nec  solum  ingrati  gratuitis  tuis  beneficiis 
exstiterunt,  sed  et  contumeliis  affecerunt  te.  Dominum 
dominantium,  et  fecerunt  in  te  quaecumque  voluerunt. 
Te  enim  faciente  opera  Dei,  quae  nemo  alius  fecit,  quid 
dixerunt?  Non  est  hic  homo  a Deo;  in  principe  daemonio- 
rum  ejicit  daemonia.  Daemonium  habet ; seducit  turbas ; 
vorax  est  et  potator  vini;  amicus  publicanorum  et  pec- 
catorum. 

Quid  fles  ? quid  suspiras,  o homo  Dei,  dum  sustines 
verborum  injurias?  Non  audis  quanta  propter  te  in  Domi- 
num Deum  tuum  ceciderunt  opprobria  ? Sipatrem  fami- 
lias Beelzebud  vocaverunt , quanto  magis  domesticos 


— 224  — 


ejus  ? Et  haec  quidem  et  similia  blasphemantes,  et  ali- 
quoties lapidibus  te  impetentes,  Jesu  bone,  patienter 
sustinuisti,  et  factus  es  coram  eis  quasi  homo  non  au- 
diens, et  non  habens  in  ore  suo  redargutiones.  Novissime 
autem  et  justum  sanguinem  tuum , a discipulo  tuo , 
filio  perditionis,  triginta  argenteis  appretiati  sunt,  ut 
praecipitarent  animam  tuam  in  mortem  sine  causa.  Et  te 
perditissimi  proditoris  tui  perfidia  non  latebat,  quando  in 
coena  ablutionis  causa  etiam  coram  ipso,  genu  flexo  pro- 
cumbens, maledictos  pedes  ejus  veloces  ad  effundendum 
sanguinem  tuum  sanctissimis  manibus  tuis  attrectare, 
lavare  et  extergere  dignatus  es.  Et  adhuc  extento  collo 
ambulas,  o terra  et  cinis,  adhuc  superbia  te  supra  te 
elevat,  adhuc  impatientia  te  exagitat ! Intuere  humilita- 
tis et  mansuetudinis  magistrum.  Dominum  Jesum  Chris- 
tum, universae  creaturae  factorem,  tremendum  judicem 
vivorum  atque  mortuorum,  ante  pedes  hominis  et  tra- 
ditoris sui  incurvantem.  Disce  quia  mitis  est  et  humilis 
corde,  et  confundere  in  superbia  tua,  erubesce  impatien- 
tiam tuam.  Hoc  quoque  erat  mansuetudinis  tuae,  Domine 
Jesu,  quod  perfidum  illum  in  coetu  fratrum  palam  dete- 
gere et  confundere  noluisti , sed  leniter  admonitum 
accelerare  j ussisti  quod  parabatur.  In  omnibus  his  non 
est  aversus  furor  ejus  a te,  sed  egressus  foras  satagebat 
circa  frequens  maleficium.  Quomodo  cecidisti  de  coelo, 
lucifer,  qui  mane  oriebarism  deliciis  Paradisi  ? Gloriosus 
apparuisti,  civium  coeli  socius,  et  Verbi  divini  conviva. 
Qui  nutriebaris  in  croceis,  amplexatus  es  stercora  ? Tunc 

clarificata  est  familia  tua,  Christe,  in  modum  societatis 
angelicae,  tunc  demum  divinissimi  verbi  uberrima  inun- 
datione felix  ille  conventus  ex  ore  tuo  potatus  est.  Si- 
quidem corruptus  ille  uter  foras  missus  fuerat , quem 
hujus  limpidissimi  liquoris  infusione  sciebas  indignum. 

Dato  autem  charitatis  et  patientiae  Salvatoris  manda- 
to, et  disposito  fratribus  regno  Patris  tui  ad  locum  tradi- 
tori tuo  notum  cum  illis  divertisti,  sciens  omnia  quae 
ventura  erant  super  te.  Ibi  animae  tuae  tristitiam,  quam 
ex  imminente  passione  sponte  assumpsisti;  sicut  et 
caetera  quae  passus  es  in  auribus  fratrum  profiteri  non 
erubuisti,  dicens  : Tristis  est  anima  mea  usque  ad  mor- 
tem. Positis  quoque  genibus  procidisti  in  faciem  tuam, 
orans  in  agonia,  et  dicens : Abba  Pater , Pater  mi,  si 
possibile  est , transeat  a me  calix  iste.  Et  angustias  cordis 
tui  tristissimi  indicabat  sudor  ille  sanguineus,  qui  oratio- 
nis tempore  de  sanctissima  carne  tua  guttatim  decurrebat 
in  terram.  Dominator  Domine  Jesu  Christe,  unde  animae 
tuae  haec  tam  vehemens  tristitia  ? Unde  tanti  sudoris 
anxietas,  et  tam  anxia  supplicatio  ? Nonne  voluntarium 
omnino  Patri  sacrificium  obtulisti,  et  nihil  invitus  per- 
tulisti? Utique,  Domine.  Arbitramur  autem  quod  et  hoc 
quoque  ad  consolationem  infirmorum  membrorum  tuo- 
rum assumpsisti,  ne  forte  desperet  quis,  si  caro  infirma 
remurmuret,  cum  tamen  ad  passionem  promptus  spiri- 
tus. Nimirum  et  ut  majores  erga  te  amoris  et  gratitudinis 
stimulos  haberemus,  naturalem  carnis  infirmitatem, 
hujusmodi  indiciis  in  te  expressisti,  quibus  doceremur 
t.  ii.  15 

quia  vere  languores  nostros  ipse  portasti ; et  non  absque 
sensu  doloris,  passionum  sentes  percurristi.  Yox  enim  illa, 
vox  carnis  fuisse  videtur,  non  spiritus,  ex  eo  quod  subjun- 
xisti, spiritus  quidem  promptus  est , caro  autem  infirma . 
Quam  promptus  enim  fuerit  spiritus  tuus,  bone  Jesu, 
ad  passionem,  evidenter  ostendisti,  quando  venientibus 
una  cum  proditore  tuo  viris  sanguinum,  quaerentibus 
animam  tuam  cum  laternis,  facibus,  et  armis  pernoctem, 
ultro  occurristi,  et  signo  quod  a duce  flagitii  acceperant 
teipsum  manifestasti.  Nam  accedentem  ad  osculum  oris 
tui  cruentam  bestiam  aversatus  non  es,  sed  os,  in  quo 
dolus  inventus  non  est,  ori  quod  abundavit  malitia,  dul- 
citer applicuisti. 

0 innocens  agne  Dei,  quid  tibi  et  lupo  illi  ? Quae  con- 
ventio Christi  ad  Belial  ? Sed  et  hoc  benignitatis  tuae 
erat.  Domine  Jesu,  ut  omnia  illi  exhiberes,  quae  pravi 
cordis  pertinaciam  emollire  potuissent.  Nam  et  veteris 
amicitiae  illum  commonuisti  dicens  : Amice,  ad  quid  ve- 
nisti! Et  horrore  sceleris  sui  cor  impii  ferire  voluisti , 
cum  ei  dicebas : Juda,  oscido  Filium  Dei  tradis.  Et  ecce 
Philistiim  super  te,  Samson.  Non  illos  a te  absterruit, 
quod  in  hora  comprehensionis  tuae  omnipotenti  brachio 
tuo  terrae  eos  allisisti,  non  quidem  defensionis  causa,  sed 
ut  agnosceret  humana  praesumptio  nihil  se  posse  adver- 
sum te,  nisi  quantum  permitteretur  a te.  Et  quis  audiat 
sine  gemitu  qualiter  in  illa  hora  homicidas  manus  tibi 
injecerunt,  et  innocentes  manus  tuas,  bone  Jesu,  vinculis 
constringentes,  te  agnum  mansuetissimum  nihil  oblo- 

quentem,  ad  instar  latronis,  contumeliose  pertraxerunt 
ad  victimam  ? Sed  nec  tunc  misericordiam  tuam  super 
inimicos  tuos  distillare  favus  dulcedinis  tuse,  Christe,  ces- 
savit. Nam  et  mutilam  ab  discipulo  tuo  aurem  inimici 
sanasti ; et  defensoris  tui  zelum  a lsesione  trahentium  te 
compescuisti.  Maledictus  furor  eorum,  quia  pertinax, 
quem  nec  majestas  miraculi,  nec  pietas  beneficii  confrin- 
gere potuit. 

Concilio  malignantium  adversus  te  Pontificum  praesen- 
tabis es,  et  veritatem,  prout  oportuit,  confessus,  quia  de 
blasphemia  adjudicatus  es  morti.  Amantissime  Domine 
Jesu,  quanta  illic  indigna  a propria  gente  pertulisti?  Vul- 
tum tuum  honorabilem,  in  quem  desiderant  Angeli  pros- 
picere, qui  omnes  coelos  adimplet  laetitia,  quem  depre- 
cantur omnes  divites  plebis,  polluti  labii  sui  sputis  inqui- 
naverunt, sacrilegis  manibus  ceciderunt,  velo  operuerunt 
in  derisionem,  et  te  Dominum  universae  creaturae,  tan- 
quam  servum  contemptibilem,  colaphizaverunt.  Adhuc 
autem  et  anjmam  tuam  incircumciso  cani  deglutiendam 
tradiderunt.  Vinctum  siquidem  ante  faciem  Pilati  prae- 
sidiste  perduxerunt,  postulantes  supplicio  crucis  perimi 
te  qui  peccatum  non  noveras ; et  virum  homicidam  dona- 
ri sibi,  lupum  agno,  auro  lutum  praeponentes.  0 indig- 
num et  infelix  concambium  ! Et  quidem  non  ignorabat 
impius  ille  per  invidiam  hoc  fieri  in  te ; nec  tamen  abs- 
tinuit a te  temerarias  manus,  sed  replevit  amaritudine 
animam  tuam  sine  causa.  Illudendum  Herodi  te  misit , 
illusum  recepit,  nudum  in  conspectu  irrisorum  astare  te 

fecit;  nec  pepercit  amarissimis  verberibus  virgineam 
carnem  tuam  divellere*  plagis*  livores  livoribus  crude- 
liter infligens. 

Electe  puer  Domini  mei,  quid  tanta  amaritudine,  quid 
tanta  confusione  dignum  commiseras  ? prorsus  nihil : ego 
homo  perditus,  totius  contritionis,  totius  confusionis  tibi 
causa  exstiti.  Ego  uvam  acerbam  comedi,  et  dentes  tui 
obstrepuerunt , quia  quae  non  rapuisti  tunc  exsolvebas. 
In  omnibus  his  non  est  perfidorum  judseorum  satiata 
impietas.  Novissime  autem  in  manus  incircum cisorum 
militum  devolutus  es,  morte  turpissima  consumendus. 
Parum  erat  sacrilegis  istis  crucifigere  te,  nisi  prius  et 
ipsi  replevissent  illusionibus  animam  tuam.  Quid  enim 
de  illis  ait  Scriptura?  Et  congregaverunt  ad  eum  univer- 
sam cohortem  in  praetorium  ; et  exuentes  eum  vestimen- 
tis suis,  induerunt  eum  tunica  purpurea,  et  chlamydem 
coccineam  circumdederunt  ei ; et  plectentes  coronam  de 
spinis , imposuerunt  capiti  ejus,  et  arundinem  in  dextera 
ejus,  et  genu  flexo  illudebant  ei,  dicentes : Ave , rex  ju- 
dceorum  ; et  dabant  ei  alapas,  et  exspuentes  in  eum  acci- 
piebant arundinem,  et  percutiebant  caput  ejus.  Et  post- 
quam illuserunt  ei , induerunt  eum  vestimentis  suis  ; et 
duxerunt,  ut  crucifigeretur,  bajulantem  sibi  crucem.  Et 
perduxerunt  eum  in  Golgotha,  et  dabant  ei  vinum  myr - 
rhatum  cum  felle  mistum  bibere;  et  cum  gustasset , 
noluit  bibere.  Tunc  crucifixerunt  eum,  et  duos  latrones 
cum  eo,  hinc  et  hinc,  medium  autem  desum.  Jesus  autem 
dicebat : Pater,  dimitte  illis , quia  nesciunt  quid  faciunt . 

Postea  scietis  Jesas  quia  omnia  consummata  erant,  ut 
Scriptura  impleretur , dixit : Sitio.  Et  currens  unus  ex 
eis  acceptam  spongiam  implevit  aceto,  et  imposuit 
arundini,  et  dabat  ei  bibere.  Cum  autem  accepit  acetum, 
dixit : Consummatum  est.  Et  exclamans  voce  magna 
dixit  : Pater , in  manus  tuas  commendo  spiritum 
meum;  et  inclinato  capite  tradidit  spiritum.  Tunc  unus 
militum  lancea  latus  ejus  aperuit , et  continuo  exivit 
sanguis  et  aqua. 

Expergiscere  nunc,  anima  mea,  excutere  de  pulve- 
re, et  contemplare  attentius  virum  hunc  memorabilem 
quem  in  speculo  evangelici  sermonis  quasi  praesentem 
intueris.  Attende,  anima  mea,  qui  est  iste  qui  ingreditur 
habens  imaginem  quasi  regis  et  nihilominus  servi  des- 
pectissimi confusione  repletus  est.  Coronatus  incedit,  sed 
ipsa  ejus  corona  cruciatus  est  illi,  et  mille  puncturis  spe- 
ciosum ejus  verticem  divulnerat.  Regali  purpura  indui- 
tur, sed  potius  in  ea  despicitur  quam  honoratur.  Sceptrum 
in  manu  gestat ; sed  eo  ipso  caput  ejus  reverendum  feri- 
tur. Adorant  coram  ipso  positis  in  terram  genibus,  regem 
conclamant,  et  continuo  ad  conspuendum  amabiles  genas 
ejus  insiliunt,  maxillas  palmis  concutiunt,  et  honorabile 
collum  inhonorant.  Yidealia,  quomodo  per  omnia  vir  iste 
coarctatur  et  conspuitur  et  spernitur.  Sub  crucis  onere 
dorsum  incurvare  jubetur,  et  suam  ipsius  portare  igno- 
miniam. Ad  locum  deductus  supplicii  myrrha  potatur  et 
felle.  In  cruce  sublevatur,  et  dicit : Pater,  dimitte  illis, 
quia  nesciunt  quid  faciunt.  Qualis  est  hic,  qui  in  omni- 

nibus  pressuris  suis  nec  semel  os  suum  aperuit,  ut  aut 
querelae,  aut  excusationis,  aut  comminationis,  aut  male- 
dictionis verbum  adversus  maledictos  canes  istos  profer- 
ret, et  novissime  verbum  benedictionis,  quale  a saeculo 
non  est  auditum,  super  inimicos  suos  effudit  ? Quid  lioc 
viro  mansuetius?  quid  benignius,  anima  mea,  vidisti? 
Adhuc  autem  attentius  illum  intuere,  quia  et  grandi 
admiratione  et  tenerrima  compassione  dignus  apparet. 
Vide  nudum  et  verberibus  laceratum,  in  medio  latronum 
cruci  ignominiose  ferreis  clavis  affixum,  aceto  in  cruce 
potatum,  et  post  mortem  lancea  in  latere  vulneratum,  et 
copiosos  sanguinis  rivos  ex  quinque  vulneribus  manuum, 
pedum  et  lateris  effundentem.  Fletum  deducite,  oculi 
mei;  liquesce,  anima  mea,  igne  compassionis  super 
contritione  amabilis  viri  illius,  quem  in  tanta  mansue- 
dine  tantis  vides  afflictum  doloribus. 

Et  jam  quidem  infirma  ejus,  anima  mea,  vidisti,  et 
miserata  es?  Nunc  majestatem  ejus  attende , et  mirabe- 
ris. Quid  enim  ait  Scriptura  ? A sexta  autem  hora  tene- 
brae factae,  sunt  in  universaterra , usque  in  horam  nonam, 
et  obscuratus  est  sol ; et  velum  templi  scissum  est  a 
summis  usque  deorsum;  et  terra  mota  est,  et  petrae  scissae 
sunt;  et  monumenta  aperta  sunt ; et  multa  corpora 
sanctorum  qui  dormierant,  surrexerunt.  Qualis  est  hic, 
quia  coelum  et  terra  compatiuntur  ei,  cujus  mors  mor- 
tuos vivificat  ? Cognosce,  anima  mea,  cognosce ; hic  est 
Dominus  Jesus  Christus  Salvator  tuus,  Unigenitus  Dei 
Filius,  verus  Deus , verus  homo,  qui  solus  sub  sole  sine 

macula  inventus  est.  Et  ecce  quomodo  cum  sceleratu 
reputatus  est,  et  quasi  vir  leprosus , et  novissimus  viro- 
rum aestimatus  est.  Et  tanquam  abortivum,  quod  proji- 
citur a vulva,  sic  projectus  est  ab  utero  matris  suae  infe- 
licis Synagogae.  Iste  formosus  prae  filiis  hominum,  quam 
deformis  prae  filiis  hominum  factus  est ! Siquidem  vul- 
neratus est  propter  iniquitates  nostras,  et  attritus  est 
propter  scelera  nostra.  Et  factus  est  holocaustum  sua- 
vissimi odoris  in  conspectu  tuo.  Pater  aeternae  gloriae, 
ut  averteret  indignationem  tuam  a nobis,  et  consedere 
sibi  nos  faceret  in  coelestibus. 

Respice,  Domine  sancte  Pater,  de  sanctuario  tuo,  et  de 
excelso  coelorum  habitaculo,  et  intuere  hanc  sacrosanctam 
hostiam,  quam  tibi  offert  magnus  Pontifex  noster,  sanctus 
puer  tuus  Jesus  pro  peccatis  fratrum  suorum;  et  esto 
placabilis  super  multitudinem  malitiae  nostrae.  Ecce  vox 
sanguinis  fratris  nostri  Jesu  clamat  ad  te  de  cruce.  Quid 
enim  est.  Domine,  quod  pendet  in  ea  ? Pendet, inquam , 
quia  praeterita  quasi  praesentia  coram  te  sunt.  Cognosce , 
Pater ; tunica  filii  tui  Jeseph  haec  est , fera  pessima  devo- 
ravit eum,  et  conculcavit  in  furore  suo  vestimentum 
ejus,  et  omnem  decorem  illius  reliqui  corporis  inquina- 
vit, et  ecce  quinque  scissuras  lamentabiles  in  eo  dereli- 
quit. Hoc  est  vestimentum  quod  in  manu  jEgyptiae 
meretricis,  innocens  puer  tuus  Jesus  pro  peccatis  fratrum 
suorum  dereliquit,  meliorem  aestimans  jacturam  pallii 
quam  pudicitiae,  magisque  eligens  spoliatus  a carnis 
pallio  in  carcerem  mortis  descendere  quam  pro  mundi 

gloria  adulterinae  voci  acquiescere ; illi , inquam , voci , 
qua  dictum  est : Hcec  omnia  tibi  dabo , si  cadens  ado- 
raveris me ; quod  utique  esset  dormire  cum  adultera. 
Et  nunc.  Domine  Pater,  scimus  quia  vivit  Filius  tuus , 
et  dominatur  in  tota  terra  JEgypti,  imo  in  omni  loco 
dominationis  tuae.  Eductus  enim  ad  imperium  tuum 
de  carcere  mortis  et  inferorum,  et  attonsus  mortali- 
tatis comam , mutata  veste  carnis , in  immortalitatis 
decore  refloruit,  et  cum  gloria  suscepisti  eum.  Sub- 
nervavit diri  Pharaonis  imperium,  et  cum  triumpho 
nobili  virtute  propria  coelos  penetravit.  Et  ecce  gloria 
et  honore  coronatus  in  dextera  majestatis  tuae  assistit 
vultui  tuo  pro  nobis.  Frater  enim  et  caro  nostra  est. 

Respice , Domine,  in  faciem  Christi  tui , qui  tibi  usque 
ad  mortem  obediens  factus  est , nec  recedant  ab  oculis 
tuis  cicatrices  vulnerum  ejus  in  perpetuum,  ut  memi- 
neris quantam  satisfactionem  pro  peccatis  nostris  ab  eo 
susceperis.  Utinam,  Domine,  appendas  in  statera  peccata 
quibus  iram  meruimus , et  calamitatem , quam  passus 
est  pro  nobis  innocens  Filius  tuus.  Certe,  Domine,  haec 
gravior  apparebit,  et  magis  digna,  ut  ipsam  effundas 
misericordiam  super  nos  quam  sint  illi,  aut  in  ipsis  con- 
tineas in  ira  misericordias  tuas.  Gratias  tibi.  Domine 
sancte  Pater,  referat  omnis  lingua  super  abundantia  pie- 
tatis tuae , qui  unico  Filio  cordis  tui  non  pepercisti , sed 
pro  nobis  illum  tradidisti  in  mortem,  ut  tantum,  tamque 
fidelem  advocatum  haberemus  in  coelis  coram  te. 

Et  tibi , Domine  Jesu , fortissime  zelotes , quid  gratia- 

rum,  quid  retributionis  digne  retribuam  ego  homo, 
pulvis  et  cinis,  et  vile  figmentum  ? Quid  enim  pro  salute 
mea  facere  debuisti,  et  non  fecisti  ? Ab  imo  pedis  usque 
ad  summum  verticis  totum  in  aquis  passionum  te  demer- 
sisti, ut  me  totum  de  illis  extraheres;  et  intraverunt 
aquce  usque  ad  animam  tuam . Nam  et  animam  tuam  in 
mortem  perdidisti , ut  animam  meam  perditam  mihi 
redderes.  Et  ecce  duplici  debito  me  obligasti ; nam  et 
pro  eo  quod  dedisti,  et  pro  eo  quod  mei  causa  perdidisti, 
debitor  tibi  sum.  Et  pro  mea  quidem  vita  bis  a te  mihi 
data,  semel  in  creatione,  semel  in  redemptione,  quid 
magis  juste  tibi  reddam  quam  ipsam,  non  habeo;  pro 
tua  autem  pretiosa  anima  ita  contribulata,  quid  ab  homine 
digne  rependi  possit,  non  invenio.  Nam  si  coelum  et  ter- 
ram et  omnem  ornatum  eorum  pro  ea  rependere  pos- 
sem , certe  nec  sic  usque  ad  mensuram  debiti  ullatenus 
attingerem.  Ut  autem  et  idipsum  quod  habeo  et  possum 
tibi.  Domine,  retribuam,  tui  muneris  est.  Diligendus 
ergo  es , et  tua  modo  sequenda  vestigia  qui  mori  digna- 
tus es  pro  me.  Et  quomodo  fiet  istud  in  me , nisi  per  te  ? 
Adhaereat  anima  mea  post  te,  quia  tota  virtus  ejus  pen- 
det ex  te. 

Et  nunc,  Domine,  Jesu  Redemptor  meus,  te  ut  verum 
Deum  adoro , in  te  credo , in  te  spero,  et  quibus  possum 
desideriis  ad  te  suspiro.  Adjuva  imperfectionem  meam, 
ad  tuae  passionis  gloriosa  insignia,  in  quibus  salutem 
meam  operatus  es,  totum  me  inclino.  Tuae  victoriosae 
crucis  regale  vexillum  in  nomine  tuo,  Christe,  adoro; 

tuum  spineum  diadema,  tuo  rubentes  sanguine  clavos, 
tuo  sancto  lateri  immersam  lanceam,  tua  vulnera,  tuum 
sanguinem,  tuam  mortem,  tuam  sepulturam,  tuam 
victoriosam  resurrectionem  et  glorificationem , Christe , 
supplex  adoro  et  glorifico.  Odor  enim  vitae  mihi  spirat  in 
omnibus  his.  Horum  vivifico  odore  spiritum  meum. 
Domine,  a peccati  morte  ressuscita.  Horum  virtute  ab 
astutiis  Satanae  me  custodi,  meque  conforta,  ut  et  jugum 
mandatorum  tuorum  suave  mihi  fiat,  et  onus  crucis, 
quod  post  te  bajulare  me  jubes,  humeris  animae  meae 
leve  sit  atque  portabile.  Quae  est  enim  fortitudo  mea,  ut 
juxta  praeceptum  tuum  mundi  pressuras  tam  multiplices 
animo  invicto  sustineam  ? Numquid  pedes  mei  tanquam 
cervorum,  ut  te  velociter  currentem  per  spinas  et  con- 
fraga passionum  consequi  valeam?  Sed  audi,  quaeso, 
vocem  meam , et  inclina  super  servum  tuum  suavem 
illam  crucem , quae  lignum  vitae  est  his  qui  apprehende- 
rint eam,  et  ut  spero,  curram  alacriter.  Portabo  infatiga- 
biliter  eam  quae  ab  inimicis  est  crucem  post  te.  Illam, 
inquam,  divinissimam  crucem  humeris  meis  impone , 
cujus  latitudo  est  charitas , super  omnem  creaturam  se 
extendens;  cujus  longitudo,  aeternitas;  cujus  sublimitas, 
omnipotentia;  cujus  profunditas,  inscrutabilis  sapientia 
est.  Confige  illi  manus  meas,  et  pedes  meos,  et  totam  for- 
mam passionis  tuae  servo  tuo  indue.  Da  mihi,  obsecro, 
continere  ab  operibus  carnis,  quae  odisti;  et  facere  justi- 
tiam, quam  dilexisti;  et  in  utroque  quaerere  gloriam , et 
sinistram  quidem  meam  clavo  temperantiae , dexteram 

vero  clavo  justitiae  in  illa  sublimi  cruce  confixum  arbi- 
trabor. Da  menti  meae  jugiter  meditari  in  lege  tua,  et  om- 
nem cogitatum  jugiter  jactare  in  te ; et  dexterum  pedem 
meum  eidem  ligno  vitae  prudentiae  clavo  affige.  Da  ut  mi- 
nistram spiritus  mei  sensualitatem  nec  enervet  labentis 
vitae  infelix  felicitas,  nec  conturbet  perennis  vitae  praemia 
felix  infelicitas,  et  sinister  quoque  pes  meus  fortitudinis 
clavo  in  cruce  tenebitur.  Ut  autem  et  spinarum  capitis  tui 
aliqua  in  me  similitudo  appareat,  detur,  obsecro,  menti 
meae  et  salubris  poenitentiae  compunctio,  et  alienae  miseriae 
compassio,  et  stimulus  zeli  aemulantis  quod  rectum  est 
coram  te,  et  ad  te  convertar  in  aerumna  mea,  dum  tri- 
plex mihi  configitur  spina.  Libet  ut  et  spongiam  per  arun- 
dinem ori  meo  porrigas , et  aceti  amaritudinem  gustui 
meo  adhibeas.  Libet  ut  per  scripturas  tuas  rationi  meae 
conferas  gustare  et  videre  quomodo  florens  hic  mundus 
tanquam  spongia  inanis  est,  et  omnia  concupiscentia  ejus 
aceto  amarior.  Ita,  Pater,  in  me  flat,  ut  calix  iste  Baby- 
lonis aureus  inebrians  omnem  terram , nec  inani  me 
splendore  seducat , nec  falsa  dulcedine  inebriet , quem- 
* admodum  eos  qui  tenebras  lucem , et  lucem  tenebras, 
amarum  dulce , et  dulce  amarum  arbitrantur.  Vinum 
myrrhatum  suspectum  est  mihi  pro  eo  quod  tu  ex  eo 
bibere  noluisti , forte  quia  nimiam  acerbitatem  crucifi- 
xorum tuorum  indicabat.  Tuae  quoque  vivificae  morti 
servum  tuum  configura,  faciens  in  me  ut  moriar  qui- 
dem peccato  secundum  carnem , vivam  autem  justitiae 
secundum  spiritum.  Ut  autem  integram  Crucifixi  ima- 

ginem  portare  me  glorier  ; illud  quoque  quaeso , quod 
post  mortem  tuam  insatiabilis  malitia  impiorum  in  te 
exercuit , hanc  in  me  similitudinem  exprime.  Vulneret 
cor  meum  vivax  et  efficax  sermo  tuus  penetrabilior  omni 
lancea  acutissima , et  pertingens  usque  ad  interiora  ani- 
mae meae  producat  ex  ea,  tanquam  a dextro  latere  meo , 
vice  sanguinis  et  aquae , amorem  tuum,  et  fratrum  meo- 
rum. Postremo  et  munda  sindone  primae  stolae  spiritum 
meum  involve,  in  qua  requiescam  ingrediens  ad  te  in 
locum  tabernaculi  admirabilis,  et  abscondas  me , donec 
pertranseat  furor  tuus. 

Die  autem  tertio , post  diem  laboris , post  diem  sim- 
plicis gloriae,  mane  prima  sabbati  perpetui  inter  filios 
tuos  me  indignum  resuscita,  ut  in  carne  mea  videam 
claritatem  tuam,  et  adimplear  laetitia  vultus  tui.  0 Sal- 
vator meus,  et  Deus  meus,  veniat,  veniat,  oro,  tempus, 
ut  quod  nunc  credo,  relevatis  tandem  oculis  aspiciam, 
quod  nunc  spero  et  a longe  saluto,  apprehendam,  quod 
nunc  pro  viribus  meis  desidero,  ulnis  animae  meae 
amplectar  ac  deosculer,  et  amoris  tui  abysso  totus  absor- 
bear. 0 Salvator  meus,  et  Deus  meus!  Sed  nunc  interim 
benedic,  anima  mea.  Salvatorem  tuum;  et  magnifica 
nomen  ejus,  quod  est  sanctum,  et  sanctissimis  deliciis 
plenum. 

0 quam  bonus  et  suavis  es,  Domine  Jesu,  animae  quae- 
renti te,  Jesu  redemptor  captivorum,  Salvator  perdito- 
rum , spes  exsulum , laborantium  fortitudo,  anxiati 
spiritus  latitudo , animae  lacrymosae  et  post  te  in  sudore 


currentis  dulce  solatium  et  suave  refrigerium,  corona 
triumphantium,  unica  merces  et  laetitia  supernorum 
civium,  uberrimus  fons  omnium  gratiarum,  inclyta  pro- 
les summi  Dei.  Summe  Deus,  te  benedicant  omnia  quae 
in  coelo  sunt  sursum , et  quae  sunt  in  terra  deorsum ; 
quia  magnus  es  tu,  et  magnum  nomen  tuum.  0 immar- 
cessibilis  decor  Dei  excelsi,  et  purissima  claritas  lucis 
aeternae,  vita  omnem  vitam  vivificans,  lux  omne  lumen 
illuminans  et  conservans  in  perpetuo  splendore  millena 
millia  luminum  fulgentia  ante  thronum  divinae  majes- 
tatis tuae  a primaevo  diluculo.  0 aeternum  et  incessabile, 
clarum  et  dulce  profluvium  fontis  absconditi  ab  oculis 
mortalium,  cujus  unda  sine  ortu,  profundum  sine  fundo, 
cujus  altum  sine  termino,  cujus  latitudo  incircumscrip- 
tibilis,  cujus  puritas  imperturbabilis.  Eructat  te  cor  Dei 
altissimi  de  suae  profunditatis  impenetrabili  abysso,  vita 
vitam,  lux  lucem,  Deus  Deum,  aeternus  aeternum , im- 
mensus immensum,  ac  per  omnia  sibi  coaequalem,  et  de 
plenitudine  tua  omnes  accepimus.  Te  enim,  largissime 
fons  omnis  boni,  septemplicis  gratiae  pretiosum  lumen, 
te,  inquam,  piissime  Spiritus,  deprecor  ut  si  qua  pro 
fragilitate  mea  in  veritate  majestatis  tuae  minus  intellexi, 
et  in  praeceptis  Dominicis  intellecta  per  lasciviam  carnis 
neglexi,  tua  me  visitatione  illustrare  digneris ; quibus  ea 
me  decenter  et  mihi  necessarie  corrigam , meique  erro- 
ris per  te  misericordiam  consequar , ut  per  te,  quem  in 
periculoso  hujus  vitae  pelago  in  auxilium  advocavi,  sine 
naufragio  ad  portam  perennis  requiei  perducar.  Te  ita- 

que.  Pater  clementissime,  peto,  ut  qui  me  primitus  creas- 
ti, per  passionem  Unigeniti  tui  recreasti,  qui  quidquid 
ad  laudem  tuam  pertinet,  me  cogitare  facias  et  amare. 
Sed  quia  fragilis  sum,  nec  possum  perficere,  sedula 
tamen  confessione  concedas  me  studere,  ut  redemptionis 
ac  salvationis  tuae  gratiam  consequar.  Et  quidquid  dein- 
ceps operis  agam,  ex  tua,  et  per  tuam,  et  in  tua  gratia 
ad  laudem  tuam  totum  pervenire  facias,  meque  deinceps 
tuere  a peccatis,  et  in  bonis  operibus  validiorem  esse 
praecipias,  et  ut  quandiu  in  hoc  corpore  vivam , aliquid 
servitii  tibi  semper  exhibeam.  Post  exitum  vero  animae 
meae  a corpore  veniam  omnium  peccatorum  consequi  et 
vitam  aeternam  me  percipere  concedas.  Per  eum,  qui 
tecum  vivit  et  regnat  per  omnia  saecula  saeculorum. 
Arnen. 


MEDITATIO  X. 

De  passione  Christi. 

Dulcis  Jesus  in  inclinatione  capitis  et  morte,  dulcis  in 
extensione  brachiorum,  dulcis  in  apertione  lateris,  dul- 
cis in  confixione  pedum  clavo  uno.  Dulcis  in  inclinatione 
capitis  : inclinans  enim  caput  in  cruce,  quasi  dilectae 
suae  dicere  videtur  : 0 dilecta  mea,  quoties  desiderasti 
frui  osculo  oris  mei,  nuntians  mihi  per  sodales  meos, 
osculeletur  me  osculo  oris  sui  ? Ego  paratus  sum , 
caput  inclino,  os  porrigo,  osculare  quantumlibet:  nec 
dicas  in  corde  tuo,  illud  osculum  non  quaero,  quod  est 
sine  specie  et  decore;  sed  illud  gloriosum,  quo  semper 

frui  desiderant  angelici  cives.  Noli  sic  errare,  quia,  nisi 
primo  osculatum  fueris  illud  os,  ad  illud  omnino  per- 
venire non  poteris.  Igitur  osculare  istud  os,  quod  tibi 
nunc  offero,  quoniam  etsi  sine  specie  et  decore  est, 
tamen  non  sine  gratia.  Dulcis  in  extensione  brachiorum : 
extendens  enim  brachia  nobis  insinuat  quod  amplexus 
nostros  ipse  desiderat,  et  quasi  dicere  videtur : 0 vos  qui 
laboratis,  et  onetati  estis,  venite  et  reficimini  inter  bra- 
chia mea,  inter  amplexus  meos:  videte,  quia  para- 
tus sum  intra  brachia  mea  congregare  vos,  venite  ergo 
omnes : nullus  timeat  repelli,  quia  nolo  mortem  pecca- 
toris, sed  ut  convertatur  et  vivat.  Delicice  enim  mece 
sunt  esse  cum  filiis  hominum.  Dulcis  in  apertione  lateris ; 
apertio  siquidem  illa  revelabit  nobis  divitias  bonitatis  suae, 
charitatem  scilicet  cordis  sui  erga  nos.  Dulcis  in  con- 
fixione pedum  clavo  uno ; quia  per  hoc  nobis  quasi  ita 
loquitur : Ecce  si  putatis  quia  fugere  debeam,  et  ideo  ad 
me  accedere  tardatis,  scientes  quia  sum  nimis  velox,  et 
sicut  hinnulus;  videte  quia  pedes  mei  clavo  uno  confixi 
sunt  ita  ut  omnino  non  possim  fugere  vos,  quia  miseri- 
cordia me  omnino  ligatum  tenet;  nec  fugiam  vos  ut 
meruerunt  peccata  vestra,  quia  manus  meae  clavis  con- 
fixae sunt.  Benigne  Jesu,  humilis  Domine,  pie  Domine, 
dulcis  in  ore , dulcis  in  corde,  dulcis  in  aure,  inscrutabi- 
liter  et  inenarrabititer  amoenus,  pius  et  misericors, 
potens,  sapiens,  benignus,  largus  sed  non  prodigus,  valde 
dulcis  et  suavis.  Solus  es  summum  bonum,  speciosus 
forma  prae  filiis  hominum,  pulcher  et  decorus,  et  electus 

ex  millibus,  et  totus  desiderabilis.  Pulchrum  pulchra 
decent.  0 mi  Domine,  nunc  tota  anima  mea  desiderat  in 
amplexus  tuos,  et  oscula.  Nihil  qusero  nisi  teipsum,  quam- 
vis nulla  merces  repromitteretur;  licet  infernus,  et  para- 
disus pon  essent,  tamen  propter  dulcem  bonitatem 
tuam,  propter  teipsum  adhaerere  vellem  tibi.  Tu  conti- 
nua meditatio  mea,  verbum  meum,  opus  meum.  Arnen. 

MEDITATIO  XI. 

De  redemptione  humana. 

Anima  Christiana,  anima  de  gravi  morte  resuscitata, 
anima  de  misera  servitute  sanguine  Dei  redempta  et 
liberata,  excita  mentem  tuam,  memento  resuscitationis 
tuae  : recogita  redemptionem  et  liberationem  tuam. 
Pietracta  ubi  et  quae  sit  virtus  salvationis  tuae,  versare  in 
meditatione  ejus,  delectare  in  contemplatione  ejus, 
excute  fastidium  tuum,  fac  vim  cordi  tuo,  intende  in  hoc 
mentem  tuam;  gusta  bonitatem  Redemptoris  tui;  ac- 
cendere in  amorem  Salvatoris  tui.  Mande  favum  verbo- 
rum, suge  plus  quam  mellitum  saporem,  gluti  salubrem 
dulcorem.  Mande  cogitando,  suge  intelligendo,  gluti 
amando  et  gaudendo.  Laetare  mandendo,  gratulare  su- 
gendo, jucundare  glutiendo.  Ubi  ergo,  et  quae  est  virtus 
et  fortitudo  salvationis  tuae  ? Certe  Christus  te  resuscita- 
vit.  Ille  bonus  Samaritanus  te  sanavit;  ille  bonus  amicus 
anima  sua  te  redemit  et  liberavit : Christus,  inquam.  Ergo 
virtus  salvationis  tuae,  virtus  est  Christi.  Ubi  est  haec  vir- 
tus Christi  ? Utique  cornua  in  manibus  ejus  : ibi  abscon- 


dita  est  fortitudo  ejus.  Cornua  quidem  in  manibus  ejus; 
quia  brachiis  crucis  confixae  sunt  manus  ejus.  Quae  autem 
fortitudo  in  tanta  infirmitate  ? Quae  altitudo  in  tanta 
humilitate  ? Quid  venerabile  in  tanto  contemptu  ? Sed 
certe  ideo  absconditum,  quia  in  infirmitate ; ideo  cela- 
tum, quia  in  humilitate ; et  ideo  occultum,  quia  in  con- 
temptu. 0 fortitudo  abscondita ! hominem  in  cruce  pen- 
dentem, suspendere  mortem  aeternam  genus  humanum 
prementem,  hominem  in  ligno  confixum,  defigere  mun- 
dum perpetuae  morti  affixum.  0 celata  potestas ! homi- 
nem damnatum  cum  latronibus  salvare  homines  dam- 
natos cum  daemonibus  ! hominem  in  patibulo  extensum 
omnia  trahere  ad  seipsum  ! 0 virtus  occulta ! unam  ani- 
mam emissam  in  tormento,  innumerabiles  extrahere  de 
inferno,  hominem  mortem  corporis  suscipere , et  mor- 
tem animarum  perimere. 

Cur,  bone  Domine,  pie  Redemptor,  potens  Salvator, 
cur  tantam  virtutem  operuisti  tanta  humilitate  ? An  ut 
falleres  diabolum,  qui  fallendo  hominem  dejecit  de  para- 
diso ? Sed  utique  veritas  nullum  fallit.  Qui  ignorat,  qui 
non  credit  veritatem,  ipse  se  fallit ; qui  videt  veritatem, 
et  odit  vel  contemnit,  ipse  se  fallit.  Veritas  itaque  nullum 
fallit.  An  ideo,  ut  ipse  diabolus  se  falleret?  Sed  utique 
sicut  veritas  nullum  fallit,  ita  non  intendit  ut  aliquis  se 
fallat,  quamvis  hoc  dicatur  facere,  cum  permittit.  Non 
enim  assumpsisti  hominem  ut  te  notum  operires,  sed  ut 
ignotum  aperires.  Verum  Deum,  verum  hominem  te 
dixisti,  et  operibus  ostendisti.  Res  per  se  occulta  fuit,  non 
T.  II.  40 


242  — 


studio  occultata ; non  sic  est  facta  ut  absconderetur,  sed 
ut  suo  ordine  perficeretur ; nec  ut  aliquem  deciperet,  sed 
ut  quemadmodum  oportebat  fieret.  Et  si  dicitur  occulta ; 
non  est  aliud  quam  non  est  omnibus  revelata.  Nam,  etsi 
veritas  non  omnibus  se  manifestat,  nulli  tamen  se  negat. 
Ergo,  Domine , nec  ut  falleres,  nec  ut  aliquis  se  falleret, 
sic  fecisti ; sed  ut  faceres  quod  et  quomodo  faciendum  erat, 
per  omnia  in  veritate  perstitisti.  Qui  ergo  se  fefellit  in  tua 
veritate ; non  de  te , sed  de  propria  queratur  falsitate. 

An  diabolus  habebat  juste  aliquid  adversus  Deum,  vel 
adversus  hominem,  propter  quod  Deus  prius  deberet  ad- 
versus eum  pro  homine  hoc  modo  agere,  quam  aperta 
fortitudine  : ut  dum  ille  justum  hominem  injuste  occi- 
deret, juste  potestatem,  quam  super  injustos  habebat,  per- 
deret ? Sed  certe  diabolo  nec  Deus  habebat  aliquid,  nisi 
poenam;  nec  homo,  nisi  vicem:  ut  quemadmodum  ab 
illo  se  facile  permisit  vinci  peccando,  ita  illum  vinceret 
usque  ad  difficultatem  mortis,  justitiam  integram  ser- 
vando. Sed  et  hoc  nonnisi  Deo  debebat  homo.  Nam  non 
peccavit  adversus  diabolum,  sed  adversus  Deum ; nec 
homo  diaboli  erat,  sed  et  homo  et  diabolus  Dei  erant. 
Sed  et  quod  diabolus  vexabat  hominem,  diaboli  erat,  sed 
et  homo  et  diabolus  Dei  erant.  Sed  et  quod  diabolus  vexa- 
bat hominem,  non  hoc  faciebat  zelo  justitiae,  sed  nequi- 
tiae ; nec  jubente  Deo,  sed  permittente  : non  diaboli,  sed 
Dei  justitia  exigente.  Nihil  ergo  erat  in  diabolo  cur  Deus 
adversus  eum  ad  salvandum  hominem  fortitudinem 
suam  celare  aut  differre  deberet. 

An  aliqua  necessitas  coegit  ut  Altissimus  sic  se  humilia- 
ret, et  Omnipotens  ad  faciendum  aliquid  tantum  labora- 
ret ? Sed  omnis  necessitas  et  impossibilitas  ejus  subjacet 
voluntati.  Quippe  quod  vultnecesse  est  esse;  et  quod  non 
vult,  impossibile  est  esse.  Sola  ergo  voluntate  : et  quo- 
niam voluntas  ejus  semper  bona  est,  sola  fecit  hoc  bonita- 
te. Non  enim  Deus  agebat  ut  hoc  modo  hominem  salvum 
faceret;  sed  humana  natura  indigebat  ut  hoc  modo  Deo 
satisfaceret.  Non  egebat  Deus  ut  tam  loboriosa  pateretur ; 
sed  indigebat  homo  ut  sic  Deo  reconciliaretur ; nec  egebat 
Deus  ut  sic  humiliaretur,  sed  indigebat  homo  ut  sic  de 
profundo  inferni  erueretur.  Divina  natura  humiliari  aut 
laborare  non  eguit,  nec  potuit.  Haec  omnia  humanam 
naturam,  ut  ad  hoc  restitueretur  propter  quod  facta  erat, 
necesse  erat  facere ; sed  nec  illa,  nec  quidquid  Deus  non 
est,  poterat  ad  hoc  sufficere.  Nam  homo  ad  hoc  quod 
institutus  est,  non  restituitur  : si  non  ad  similitudinem 
Angelorum,  in  quibus  nullum  est  peccatum,  provehitur, 
quod  est  impossibile  fieri,  nisi  omnium  percepta  pecca- 
torum remissione,  quae  non  fit,  nisi  praecedente  integra 
satisfactione  : quam  satisfactionem  talem  oportet  esse, 
ut  peccator,  aut  aliquis  pro  illo  det  aliquid  Deo  de  suo, 
quod  debitum  non  sit,  quod  superet  omne  quod  Deus  non 
est.  Si  enim  peccare  est  Deum  exhonorare ; et  hoc  homo 
facere  non  debet,  etiamsi  necesse  esset  quidquid  est,  quod 
Deus  non  est,  perire  : utique  veritas  immutabilis,  et 
aperta  ratio  exigit,  ut  qui  peccat  reddat  aliquid  Deo  pro 
honore  ablato  majus,  quam  sit  hoc,  pro  quo  illum  exho- 

norare  non  debuit.  Quod  quoniam  humana  natura  sola 
non  habebat,  nec  sine  debita  satisfactione  reconciliari 
poterat.  Ne  justitia  Dei  in  regno  suo  peccatum  inordina- 
tum relinqueret,  subvenit  bonitas  Dei,  et  eam  in  suam 
personam  aussumpsit  Filius  Dei  ut  in  ea  persona  esset 
homo  Deus,  qui  haberet  quod  superaret  non  solum 
omnem  essentiam,  qua?  Deus  non  est;  sed  etiam  omne 
debitum,  quod  peccatores  solvere  debent : et  hoc,  cum 
nihil  pro  se  deberet , solveret  pro  aliis , qui  quod  de- 
bebant reddere  non  habebant.  Pretiosior  namque  est 
vita  hominis  illius,  quam  omne  quod  Deus  non  est; 
et  superat  omne  debitum,  quod  debent  peccatores  pro 
satisfactione.  Si  enim  interfectio  illius  superat  om- 
nem multitudinem  et  magnitudinem  peccatorum  , quae 
cogitari  possunt  extra  personam  Dei;  palam  est  quia 
vita  ejus  magis  est  bona  quam  omnia  peccata  sint  mala, 
quae  extra  personam  Dei  sunt.  Hanc  vitam  homo  iste, 
cum  ex  debito  mori  non  deberet,  quoniam  peccator  non 
erat,  sponte  dedit  de  suo  ad  honorem  Patris  : cum  eam 
sibi  auferri  propter  justitiam  permisit,  ut  exemplum 
omnibus  aliis  daret,  justitiam  Dei  ab  illis  non  esse  dese- 
rendam propter  mortem,  quam  ex  necessitate  aliquando 
solvere  debent  : cum  iste,  qui  eam  non  debebat , et  ser- 
vata justitia  vitare  posset,  eam  sibi  illatam  propter  justi- 
tiam sponte  sustineret.  Dedit  itaque  humana  natura  Deo 
in  illo  homine  sponte  et  non  ex  debito  quod  suum  erat, 
ut  redimeret  se  in  aliis,  in  quibus  quod  ex  debito  exige- 
batur, reddere  non  habebat.  In  omnibus  his  divina  na- 

tura  non  est  humiliata,  sed  humana  est  exaltata  : nec  est 
illa  imminuta,  sed  ista  est  misericorditer  adjuta. 

Nec  humana  natura  in  isto  homine  passa  est  aliquid 
ulla  necessitate,  sed  sola  libera  voluntate.  Nec  alicui  vio- 
lentiae succubuit,  sed  spontanea  bonitate  ad  honorem  De  i 
et  utilitatem  aliorum  hominum,  quae  illi  mala  voluntate 
sunt  illata,  laudabiliter  et  misericorditer  sustinuit;  nec 
ulla  cogente  obedientia,  sed  potenti  disponente  sapientia. 
Non  enim  illi  homini  Pater  ut  moreretur  cogendo  praece- 
pit ; sed  ille  quod  Patri  placiturum  et  hominibus  profu- 
turum intellexit,  hoc  sponte  fecit.  Non  enim  ad  hoc  eum 
cogere  potuit  Pater,  quod  ab  eo  exigere  non  debuit ; nec 
Patri  tantus  honor  potuit  non  placere,  quem  tam  bona 
voluntate  Filius  sponte  obtulit.  Sic  itaque  Patri  liberam 
obedientiam  exhibuit,  cum  hoc,  quod  Patri  placiturum 
scivit,  sponte  facere  voluit.  Denique  quoniam  Pater  illi 
hanc  bonam  voluntatem  dedit,  quamvis  liberam,  non 
immerito  dicitur,  qui  eam  ille  velut  praeceptum  Patris 
accepit.  Hoc  itaque  modo  obediens  fuit  Patri  usque  ad 
mortem.  Et  sicut  mandatum  dedit  illi  Pater,  sic  fecit.  Et 
calicem,  quem  dedit  illi  Pater,  bibit.  Haec  est  enim  per- 
fecta et  liberrima  humanae  naturae  obedientia , cum  vo- 
luntatem suam  liberam  sponte  voluntati  Dei  subdit,  et 
cum  acceptam  bonam  voluntatem  sine  omni  exactione, 
spontanea  libertate  perficit.  Sic  homo  ille  redimit  omnes 
alios,  cum  hoc,  quod  sponte  dedit  Deo,  computat  pro 
debito  quod  illi  debebant.  Quo  pretio  non  semel  tantum 
a culpis  homo  redimitur,  sed  etiam  quoties  cum  digna 


poenitentia  redierit,  recipitur  : quae  tamen  poenitentia 
peccanti  non  promittitur.  Quod  quoniam  in  cruce  factum 
est,  per  crucem  noster  Christus  nos  redemit.  Qui  ergo 
ad  hanc  gratiam  volunt  cum  digno  affectu  accedere,  sal- 
vantur ; qui  vero  illam  contemnunt,  quia  debitum  quod 
debent  non  reddunt,  juste  damnantur. 

Ecce,  anima  Christiana,  haec  est  virtus  salvationis  tuae, 
haec  est  causa  libertatis  tuae,  hoc  est  pretium  redemptio- 
nis tuae.  Captiva  eras ; sed  hoc  modo  es  redempta.  Ancilla 
eras,  et  sic  es  liberata.  Sic  es  exui,  reducta;  perdita,  res- 
tituta, et  mortua,  resuscitata.  Hoc  mandat,  o homo,  hoc 
ruminet,  hoc  sugat,  hoc  glutiat  cor  tuum  cum  ejusdem 
Redemptoris  tui  carnem  et  sanguinem  accipit  os  tuum. 
Hoc  fac  in  hac  vita  quotidianum  panem  et  victum,  et  via- 
ticum tuum;  quia  per  hoc,  et  nonnisi  per  hoc  et  tu 
manebis  in  Christo,  et  Christus  in  te  : et  in  futura  vita 
erit  plenum  gaudium  tuum.  Sed,  o Domine,  tu  qui,  ut 
ego  viverem,  mortem  suscepisti;  quomodo  laetabor  de 
•libertate  mea,  quae  non  est  nisi  de  vinculis  tuis  ? Qualiter 
gratulabor  de  salute  mea,  cum  non  sit  nisi  de  doloribus 
tuis  ? Quomodo  gaudebo  de  vita  mea,  quae  non  est  nisi 
de  morte  tua?  An  gaudebo  de  his  quae  passus  es,  et  de 
crudelitate  illorum,  quia  ea  tibi  fecerunt?  Quoniam  nisi 
illi  ea  fecissent,  tu  passus  non  esses  : et  si  tu  passus  non 
esses , haec  omnia  bona  non  essent.  Aut  si  de  illis  dolebo, 
quomodo  de  istis , propter  quae  illa  fuerunt,  et  quae  non 
essent , nisi  illa  fuissent , gaudebo  ? Sed  certe  illorum 
nequitia  nihil  facere  potuit,  nisi  quia  tu  sponte  permisis- 

ti,  nec  tu  passus  es,  nisi  quia  pie  voluisti.  Illorum  itaque 
debeo  crudelitatem  exsecrari,  mortem  et  labores  tuos 
compatiendo  imitari,  piam  voluntatem  tuam  gratias 
agendo  amare,  ac  sic  secure  de  bonis  mihi  collatis  exsul- 
tare. 

Ergo,  homuncio,  illorum  crudelitatem  dimitte  Dei 
judicio,  et  tracta  de  his  quae  debes  Salvatori  tuo.  Consi- 
dera quid  tibi  erat,  et  quid  tibi  factum  sit,  et  pensa  qui 
hoc  tibi  fecit,  quo  amore  dignus  sit.  Intuere  necessita- 
tem tuam,  et  bonitatem  ejus,  et  vide  quas  gratias  reddas, 
et  quantum  debeas  amori  ejus.  In  tenebris,  in  lubrico, 
in  descensu  super  irremeabile  chaos  inferni  eras;  immen- 
sum , et  quasi  plumbeum  pondus  pendens  a collo  tuo  te 
deorsum  trahebat,  onus  importabile  desuper  te  premebat, 
hostes  invisibiles  te  toto  conatu  impellebant.  Sic  eras  sine 
omni  auxilio,  et  nesciebas,  quia  sic  conceptus  et  natus  eras. 
0 quid  tibi  tunc  erat ! et  quo  te  ista  rapiebant ; expavesce 
memorando,  contremisce  memorando.  0 bone,  o Domine 
Jesu  Christe,  sic  posito  nec  petenti,  nec  opinanti,  ut  sol 
mihi  illuxisti,  et  mihi  quomodo  eram  ostendisti.  Abje- 
cisti plumbum,  quod  deorsum  me  trahebat;  removisti 
onus  quod  desuper  me  premebat ; impellentes  me  repu- 
listi, ac  illis  te  pro  me  opposuisti.  Vocasti  me  nomine 
novo ; quod  mihi  de  tuo  nomine  dedisti , et  incurvatum 
ad  aspectum  tuum  erexisti,  dicens : Confide,  ego  te  rede- 
mi, animam  meam  pro  te  dedi.  Si  adhaeres  mihi,  et 
mala,  in  quibus  eras,  evades  et  in  profundum , quo  pro- 
perabas, non  cades,  sed  perducam  te  ad  regnum  meum. 

et  faciam  te  haeredem  Dei  et  cohaeredem  meum.  Exinde 
accepisti  me  in  tuitionem  tuam , ut  nihil  noceret  animae 
meae  contra  voluntatem  suam.  Et  ecee,  cum  nondum 
adhaeserim  tibi,  sicut  consuluisti,  nondum  tamen  in 
infernum  me  cadere  permisisti,  sed  adhuc  exspectas,  ut 
adhaeream , et  facias  quod  promisisti.  Certe,  Domine, 
sic  eram,  et  haec  fecisti  mihi.  In  tenebris  eram,  quia 
nihil  nec  meipsum  sciebam ; in  lubrico , quia  imbe- 
cillis et  fragilis  ad  lapsum  peccati  eram;  in  des- 
censu super  cahos  inferni , quia  in  primis  parentibus 
descenderam  de  justitia  ad  injustitiam,  per  quam  descen- 
ditur ad  infernum,  et  de  beatitudine  ad  temporalem  mi- 
seriam, de  qua  caditur  in  aeternum.  Pondus  originalis 
peccati  deorsum  me  trahebat,  et  onus  importabile  judi- 
cii Dei  me  premebat,  et  inimici  mei  daemones,  ut  me 
aliis  peccatis  damnabiliorem  facerent,  quantum  in  ipsis 
erat,  vehementer  insistebant.  Sic  destituto  omni  auxilio 
illuxisti  mihi , et  quomodo  eram  ostendisti.  Quia  et  cum 
ego  nondum  hoc  nosse  poteram,  alios,  qui  pro  me 
essent,  et  postea  meipsum,  antequam  postularem , haec 
omnia  docuisti.  Plumbum  trahens,  et  onus  gravans  et 
hostes  impellentes  rejecisti,  quia  peccatum,  in  quo  natus 
et  conceptus  eram,  et  damnationem  ejus  amovisti,  et 
malignos  spiritus , ne  vim  animae  meae  facerent , prohi- 
buisti. Christianum  me  fecisti  vocari  de  nomine  tuo,  per 
quod  et  ego  confiteor,  et  tu  cognoscis  me  inter  redemptos 
tuos , et  erexisti  et  levasti  me  ad  notitiam  et  amorem 
tuum ; fecisti  me  confidere  de  salute  animae  meae , pro 

qua  dedisti  animam  tuam,  et  mihi,  si  te  sequerer,  pro- 
misisti gloriam  tuam.  Et  ecce,  cum  nondum  sequar  te, 
sicut  consuluisti,  sed  insuper  multa  peccata  fecerim  quae 
tu  prohibuisti,  adhuc  exspectas  ut  te  sequar,  et  dones 
quod  promisisti.  Considera,  anima  mea,  intendite , om- 
nia intima  mea,  quantum  illi  debeat  substantia  mea  tota. 
Certe , Domine , quia  me  fecisti , debeo  amori  tuo  meip- 
sum  totum;  quia  me  redemisti,  debeo  meipsum 
totum;  quia  tantum  promittis,  debeo  meipsum  totum, 
imo  tantum  debeo  amori  tuo  plus  quam  meipsum, 
quantum  tu  es  major  me,  pro  quo  dedisti  teipsum, 
et  cui  promittis  teipsum.  Fac,  precor,  Domine,  me 
gustare  per  amorem  quod  gusto  per  cognitionem; 
sentiam  per  affectum  quod  sentio  per  intellectum ; plus 
debeo  quam  meipsum  totum;  sed  nec  plus  habeo,  nec 
hoc  ipsum  possum  per  me  reddere  totum.  Trahe  me. 
Domine,  in  amorem  tuum,  vel  hoc  ipsum  totum.  Totum, 
quod  sum,  tuum  est  conditione ; fac  totum  tuum  dilec- 
tione. Ecce,  Domine,  coram  te  est  cor  meum;  conatur, 
sed  per  se  non  potest ; fac  tu  quod  ipsum  non  potest. 
Admitte  me  intra  cubiculum  amoris  tui,  peto,  quaero, 
pulso.  Qui  me  facis  petere,  fac  et  accipere.  Das  quaerere, 
da  invenire.  Doces  pulsare,  aperi  pulsanti.  Cui  das,  si 
negas  petenti?  Quis  invenit,  si  quaerens  frustratur?  Cui 
aperis,  si  pulsanti  claudis?  Quid  das  non  oranti,  si  amo- 
rem tuum  negas  oranti?  A te  habeo  desiderare , a te  ha- 
beam impetrare.  Adhaere  illi,  adhaere  importune,  anima 
mea.  Bone,  bone  Domine,  ne  rejicias  eam;  fame  amoris 


tui  languet,  refocilla  eam,  satiet  eam  dilectio  tua,  im- 
pinguet eam  affectus  tuus,  impleat  eam  amor  tuus,  occu- 
pet me  totum,  et  possideat  totum,  quia  tu  es,  cum 
Patre  et  Spiritu  Sancto,  Deus  solus  benedictus  in  saecula 
saeculorum.  Arnen. 


MEDITAMIO  XII. 

De  humanitate  Christi. 

Jucunditate,  pietate,  utilitate  redundat  plene  sanctis- 
sima nativitas  et  infantia  nostri  Salvatoris.  Jucunditate 
quantum  ad  exsultationem , pietate  quantum  ad  passio- 
nem, utilitate  quantum  ad  significationem.  Quid  enim 
magis  jucundum  quam  ipsum  videre  hominem  quem 
esse  constat  hominis  conditorem?  Quid  iterum  eidem 
homini  magis  debet  videri  pium , quam  claro  videre 
oculo  quod  in  hoc  me  mediatore  Dei  et  hominum  Jesu 
Christo  miro  quodam  et  ineffabili  modo  aeternitas  incipit  , 
sublimitas  humiliatur?  Concipitur  in  utero  matris , qui 
sempiternus  est  in  sinu  Patris.  Natus  ab  aeterno  de  Patre 
sine  matre,  nascitur  in  tempore  de  matre  sine  Patre. 
Pannis  est  involutus,  qui  stirpibus  et  arboribus  terram 
vestivit,  luminaribus  coelum  ornavit,  mare  piscibus  im- 
plevit. Quem  coeli  coelorum  capere  non  possunt,  praese- 
pis  angustia  continetur,  lacte  materno  nutritur.  Proficit 
sapientia,  cujus  sapientia  non  incipit  nec  desinit,  qui  et 
Dei  Patris  sapientia  exsistit  aetate,  cujus  aeternitas  sicut 
non  proficit  in  majus , sic  nec  deficit  in  minus ; gratia 
totius  ipse  gratiae  auctor,  et  conservator  et  remunerator. 

Parentibus  subditur,  quem  adorat  omnis  creatura , cui 
et  omne  genu  curvatur.  Addamus,  si  placet  quia  bapti- 
zatur, et  quidem  Dominus  a servo,  Deus  ab  homine,  et 
a milite  Rex.  Tentatur  a diabolo,  cui  ministrant  Angeli. 
Esurit  cibus,  sitit  fons,  lassatur  via,  deprimitur  altitudo, 
virtus  infirmatur,  debilitatur  fortitudo,  injuriatur  gloria, 
moeret  laetitia,  gaudium  dolet,  et  humiliatur  majestas, 
et  moritur  vita. 

Jesu  bone , quam  dulcis  es  in  corde  cogitantis  de  te  et 
diligentis  te ! Et  certe  nescio,  quia  nec  plene  comprehen- 
dere valeo , unde  hoc  est  quod  longe  dulcior  es  in  corde 
diligentis  te,  in  eo  quod  caro  es,  quam  in  eo  quod  verbum ; 
dulcior  in  eo  quod  humilis,  quam  in  eo  quod  sublimis. 
Siquidem  longe  dulcius  est  memoriae  diligentis  te  videre 
te  ex  Matre  Virgine  in  tempore  natum  quam  in  splendo- 
ribus ante  luciferum  a Patre  genitum,  teipsum  exinani- 
visse, servique  formam  accepisse  quam  in  forma  Dei  aequa- 
lem te  Deo  esse ; dulcius  te  videre  coram  judaeis  mori  in 
ligno  quam  dominari  super  Angelos  in  coelo , intueri  te 
inter  omnia  subjectum  quam  super  omnia  praelatum  , 
hominem  humana  pertulisse  quam  divina  Deum  ges- 
sisse, Redemptorem  esse  pereuntium  quam  conditorem 
esse  non  existentium.  0 quam  dulce  est,  bone  Jesu, 
in  secreto  cordis  ad  memdriam  revocare  te  pro  nobis  in 
Virgine  absque  pollutione  conceptum,  absque  laesione 
virginitatis  ejus  natum,  pannis  involutum , in  praesepio 
reclinatum,  sustinentem  convicia,  tacentem  ad  oppro- 
bria, pedes  discipulorum  lavantem,  linteo  tergentem,  dc 

nocte  prolixius  orantem,  sudorem  sanguinis  emittentem, 
triginta  argenteis  venditum,  osculo  traditum,  cum  gla- 
diis et  fustibus  captum,  ligatum,  judicatum,  flagello  dam- 
natum, ad  occisionem,] ut  agnum  innocentem,  ductum, 
os  tuum,  cum  male  tractareris,  non  aperientem,  cum 
accusareris  in  multis,  non  respondentem,  colaphizatum, 
alapas  patientem , flagellis  caesum , plagis  lividum,  spu- 
tis illitum,  chlamyde  coccinea  indutum,  spinis  corona- 
tum, in  derisum  adoratum,  arundine  capite  percussum, 
in  veste  alba  illusum,  ad  mortem  condemnatum,  crucem 
tuam  bajulantem,  et  in  ea  affixum,  pro  crucifixoribus 
orantem,  aceto  potatum,  felle  cibatum,  a latrone  convi- 
ciatum , sanguinem  tuum  per  quinque  vulnera  corporis 
tui  effundentem,  caput  inclinantem,  spiritum  emitten- 
tem, dilectam  animam  tuam  in  manus  Patris  commen- 
dantem et  haec  omnia  pro  nobis  sustinentem.  Haec  omnia 
formant  et  adaugent  magis  ac  magis  exsultationem,  fidu- 
ciam et  consolationem,  amorem  et  desiderium. 

Quis  enim  non  laetetur  et  exsultet  ? Quis  non  supra  mo- 
dum jucundetur  et  gratuletur,  videns  Conditorem  suum 
non  solum  pro  se  hominem  esse,  sed  tam  dura  tam- 
que  indigna  sustinuisse  ? Quid  in  mente  suaxius  rumina- 
tur ? Quid  dulcius  gustatur  ? Quid  laetius  cogitatur  ? Quis 
milii  aufert  locum  in  regno,  ubi  is  omnipotens  est,  qui 
frater  et  caro  mea  est  ? Quis  mihi  eventus  aliquam  ingeret 
desolationem,  cui  spes  tanta  tantam  confert  certitudinem  ? 
Quomodo  aliquem  in  eo  potest  habere  locum  aliqua  tris- 
titia, in  quo  indesinenter  versatur  cogitatio  ista?  Nec 

minorem  in  eo  fiduciam  parit,  cum  ipsa  in  Conditorem 
suum  diligenter  accenditur.  Secura  certe  per  omnem 
modum,  et  in  nullo  temeraria  prasumptio,  quam  forma- 
vit in  mente  consideratio  humanitatis  in  Christo.  Quo- 
modo non  sperem  me  ad  electorum  pertingere  sortem , 
cum  pro  me  videam  mortuum  ipsum  universorum 
Conditorem  ? Effudit  pro  me  de  latere  suo  sanguinem ; 
quomodo  non  praesumam  me  redemptum,  cum  datum 
pro  me  non  ignorem  tantum  taleque  pretium  ? Effudit  et 
pro  me  aquam ; quomodo  non  me  confidam  ab  omnibus 
inquinamentis  meis  mundatum,  quem  constat  aqua  quae 
de  visceribus  Christi  confluxit  mundatum  ? Effusus  est, 
inquam,  ille,  effusa  est  illa;  ille  ad  redemptionem,  ista 
ad  redempti  ablutionem ; ille  ut  me  redimeret  captivum, 
ista  ut  ablueret  immundum.  Traditus  est  pro  me  servo 
Filius,  ut  morte  sua  mihi  emeret  haereditatem  : quomo- 
do me  non  credam  haeredem,  et  quidem  haeredem  Dei , 
cohaeredem  autem  Christi  ? Cum  inimicus  essem,  recon- 
ciliatus sum  Deo  per  mortem  Filii  sui  : quomodo  justifi- 
catus nunc  in  sanguine  ejus,  non  salvus  ero  ab  ira  per 
ipsum  ? Proprio  Filio  suo  non  pepercit  pius  Pater,  sed  pro 
me  tradidit  illum  : quomodo  etiam  non  omnia  mihi  dona- 
vit cum  illo  ? Quis  accusabit  adversum  me,  cum  charitas 
ejus  operiat  multitudinem  peccatorum?  Clamat  sanguis 
ejus  de  terra  melius  quam  Abel,  et  non  movebit  cor 
Patris  tanti  talisque  sonus  clamoris  ? 

Absit,  semel  et  iterum  absit,  ut  compassionis  visceribus 
caream,  intuens  te,  o bone  Jesu,  mori  pro  me!  Ante 

oculos  meos  crucifigeris,  et  nulla  tanget  motio  cor  meum ; 
apparet  mihi  gladius  tuus , et  non  pertransibit  animam 
meam ! Dulcis  Jesu,  quid  mihi  ut  compatiar  tibi  ? Sed 
non  minus  utile.  Quomodo  minus  utile,  cum  constet,  si 
verum  cernit  ille  et  sentit,  in  quo  tu  loquebaris,  quia  si 
compatimur , et  conregnabimus ? Et  alibi,  si  commortui 
sumus,  et  convivemus.  Ut  autem  haec,  de  qua  loquimur, 
compassio  in  mente  vigeat,  necesse  est  ut  ardens  in  ea 
fuerit  dilectio,  quia  quem  amore  ferventi  complectimur, 
ejus  nimirum  et  adversitati  compatimur,  et  prosperitati 
congratulamur.  Jesu,  nec  mens  mea  capere,  nec  lingua 
sufficit  exprimere  quam  sis  dignus  amari  a me,  qui  tan- 
tum dignatus  es  amare  me.  Dilexisti  me,  et  lavasti  me  a 
peccatis  meis  in  sanguine  tuo.  Nam  si  diligo  multum  te, 
tu  certe  ante  dilexisti  me,  et  plus.  In  hoc  enim  charitas 
Dei  apparet  , ait  Apostolus  , non  quasi  dilexerimus 
Deum,  sed  quia  prior  dilexit  nos.  Dilexit  quando  non 
dilexi,  quia,  et  nisi  non  diligentem  diligeres,  diligentem 
quoque  non  efficeres.  Diligo  te  super  omnia,  o dulcissi- 
me Jesu,  sed  nimis  parum,  quia  longe  minus  quam  dig- 
nus es , dilectissime,  ac  proinde  minus  quam  debeo.  Et 
quis  hoc  posset  ? Diligere  te  potest  aliquis,  te  donante, 
quantum  valet,  sed  nunquam  quantum  debet.  Quis  tibi 
reddet  innoxium  sanguinem  tuum,  cujus  non  gutta,  sed 
unda  per  quinque  corporis  tui  partes  profluxit  ? Creasti 
me,  cum  non  essem ; redemisti  me,  cum  perditus  essem. 
Sed  conditionis  quidem  meae  et  redemptionis  causa  sola 
fuit  dilectio  tua.  Quid  ergo,  o dulcedo  vita?  meae  Jesu ! 

Quid  in  me  vidisti  pro  quo  tantum  pretium  dares?  nihil 
prorsus,  nisi  quia  sic  fuit  placitum  ante  te.  Multum  qui- 
dem contulisti  Creator,  sed  longe  plus  Redemptor.  0 
quam  decorus  es  Domine  Jesu,  et  quam  suavis ! Decorus, 
sed  videntibus  te;  suavis,  sed  gustantibus  te.  Nesciris, 
nisi  videaris.  Non  fis  dulcis,  nisi  gusteris.  Fac  me  quae- 
rere te,  quaesitum  invenire  te,  inventum  possidere,  ut  tu 
solus  dulcescas  mihi,  sapias  et  placeas.  Fac  me  agnoscere 
te,  timere,  amare,  desiderare.  In  amorem  temporalium 
labi  ne  sinas  me.  Heu , mi  Domine,  quia  incessanter  non 
possum  gustare  quam  suavis  et  dulcis  sis  ! 

Peccator  sum,  o misericordissime  Jesu.  Miserere  mei, 
qui  non  venisti  vocare  justos,  sed  peccatores.  Fons  patens 
domui  David,  appare  et  effundere,  et  ablue  me.  Patens  es 
enim  omnibus  sitientibus  te,  et  omnes  omnium  vere  pceni- 
tentium  sordes  abluis,  reddens  eis,  o dulcissime  Jesu,  bo- 
num pro  malo,  donum  pro  iniquitate,  meritum  pro  delic- 
to, pro  facinore  justitiam,  et  gratiam  pro  culpa.  Expertus 
est  hoc  rex  David,  qui  poenitens  a nuntio  tuo  audivit : Do- 
minus transtulit  peccatum  tuum  a te , non  morieris.  In  te 
namque  lotus  est  lacrymis  poenitentiae,  et  mundatus  est 
a maculis  gravis  culpae.  Tua  siquidem  in  eo  munditia 
crimen  lavit  adulterii , et  pietas  crudelitatem  extersit 
homicidii.  In  te  purgatus  est  ille  princeps  Apostolorum 
qui  amare  flevit  quod  timide  negabit.  In  te  etiam  illa 
famosa  peccatrix,  o fons  purissime  et  dulcissime,  dealbata 
tanta  meruit  familiaritate  donari,  ut  ipsis  Apostolis  novam 
tuae  resurrectionis  gloriam  et  prior  videret,  et  eis  eam 

annuntiaret.  In  te  quoque  ille  mundatus  est,  qui  juxta  te 
in  cruce  pendens,  dum  et  se  digna  factis  recepisse  recog- 
novit, et  te  in  tuo  regno  sui  habere  memoriam  petiit , 
statim  a te  audire  meruit : Arnen  dico  tibi , hodie  mecum 
eris  in  Paradiso.  Et  quot  in  te,  pie  Jesu,  quotidie  illus- 
trantur et  abluuntur,  de  tenebris  ad  lucem,  et  de  sordi- 
bus ad  munditiam ! Suscipe  me  diu  exsulantem  a te. 

Dulcedo  vitae,  et  sanitas  non  fallax,  o bone  Jesu,  si  in 
carne  seminavi,  quid  de  carne  metam  nisi  corruptionem  ? 
Et  si  mundum  dilexi,  quem  ex  eo  capiam  fructum  ? 
Triplex,  Domine  Deus , solebam  regi  Babylonico  persol- 
vere tributum  in  nefando  ejus  obsequio.  Obsequium  ejus 
quid  est,  nisi  peccatum  ? Tributum  vero  est  triplex,  de- 
lectatio, consensus,  consuetudo.  Et  solvebatur  hoc  tribu- 
tum de  corde,  ore  et  opere.  Ecce  quibus  ardoribus  haec 
erat  olla  succensa,  cujus  facies  a facie  aquilonis,  cujus 
prunas  ardere  fecit  suggestio  hostis,  qui  mentis  meae  cogi- 
tatus exussit.  Ecce  misericors  Deus,  ecce  funiculus  tri- 
plex mentem,  linguam,  corpus  ferociter  stringens.  Nun- 
quam erat  in  me  sanitas,  a planta  pedis  usque  ad  verti- 
cem. Sana  ergo  animam  meam,  quia 'peccavi  tibi.  Fac 
ergo  opus  tuum,  pie  Jesu,  et  salva  me.  Vocaris  enim 
Jesus,  non  ob  aliud  nisi  quia  tu  salvum  facies  populum 
tuum  a peccatis  eorum,  qui  cum  Patre,  et  Spiritu  Sancto 
vivis  et  regnas  in  saecula  saeculorum.  Arnen. 


MEDITATIO  XIII, 


Ce  Christo. 

Verbum  secretum  milii  est  ad  te.  Domine  mi,  Rex 
saeculorum,  Christe  Jesu.  Ausu  charitatis  alloqui  te  prae- 
sumit factura  manus  tuae,  concupiscens  decorem  tuum, 
et  audire  te  gestiens.  Desiderate  cordis  mei,  usquequo 
sustinebo  absentiam  tuam  ? Usquequo  ingemiscam,  et 
stillabit  post  te  oculus  meus?  Amabilis  Domine,  ubi 
habitas?  Ubi  est  diversorium  tuum,  in  quo  laetus  recum- 
bis inter  charissimos  tuos,  et  satias  eos  manifestatione 
gloriae  tuae?  Quam  felix,  quam  illustris,  quam  sanctus, 
quanta  appetendus  aviditate  locus  ille  deilieae  voluptatis, 
locus  perennium  deliciarum  ! Non  accessit  oculus  meus, 
neque  appropinquavit  cor  meum  usque  ad  multitudinem 
dulcedinis  tuae,  quam  intrinsecus  abscondisti  filiis  tuis. 
Solo  ejus  odore  foris  utcumque  sustentor.  Spiramentum 
suavitatis  tuae  de  longinquo  venit  ad  me,  quae  est  mihi 
super  odorem  balsami  et  fragrantiam  thuris  ac  myrrhae, 
omnisque  generis  suavia  odoramenta.  Concupiscentias 
mundas  parit  in  me,  quarum  est  adustio  dulcis,  vix  por- 
tabilis tamen.  Quid  enim  mihi  est  in  coelo  ? Quis  est  the- 
saurus meus  in  illa  coelica  cella?  Quae  est  haereditas  mea  in 
terra  viventium?  Nonne  Christus  Dominus  meus,  unica  sa- 
lus mea,  totum  bonum  meum,  plenum  gaudium  meum  ? 
Et  quomodo  potero  continere  cor  meum.  Domine,  ut  non 
amet  te?  Si  non  amavero  te,  quid  amabo?  Si  transtulero 
amorem  meum  a te,  ubi  ipsum  digne  collocabo?  Desidera- 
bilis Domine,  ubi  extra  te  requiescerent  desideria  mea?  Si 
t.  ii.  17 

uspiam  extra  te  pedem  extendat  amor  meus,  pollutus 
erit;  si  a te  declinaverint  desideria  mea,  vana  erunt. 
Nonne  tu  amabilis  et  desiderabilis  es  super  omnia  quae 
amari  possunt  et  desiderari  ? Abs  te  habet  quidquid  habet 
omnis  creatura  decoris  et  pretii.  Et  quid  mirum  si  omnia 
solus  praecellis  ? Tu  inter  astra  excellenti  solem  claritate 
vestisti,  et  clarior  sole  tu  es.  Imo  quid  est  sol,  quid  est 
omnis  creata  lux  ad  tui  comparationem , nisi  tenebrae  ? 
Ornasti  coelum  sideribus,  empyreum  Angelis,  aera  volu- 
cribus, aquas  piscibus,  terras  herbis,  floribus  virgulta. 
Sed  non  est  species  ultra,  neque  decor  omnibus  iis,  in  tui 
comparatione,  o fons  universae  pulchritudinis.  Domine 
Jesu.  Melli  dulcedinem  tuam  praestitisti,  et  dulcior  meile 
tu  es.  Oleo  suavitatem  tuam  dedisti,  et  suavior  oleo  tu  es. 
Aromatibus  cunctis  odores  suos  tribuisti,  et  est,  o Jesu, 
odor  tuus  super  omnia  aromata  suavis  et  gratus.  Aurum 
inter  omnia  metalla  pretiosum  et  pulchrum  in  singulari 
excellentia  a te  conditum  est.  Et  hoc  quid  est,  compara- 
tum impretiabili  Domino,  et  immensae  claritati  in  quam 
desiderant  Angeli  prospicere  ? Opus  manuum  tuarum  est 
omnis  lapis  pretiosus,  et  desiderabilis  ad  videndum,  sar- 
dius, topazius,  j aspis,  chrysolitus,  onyx,  beryllus,  ame- 
thystus, saphirus,  carbunculus,  smaragdus.  Et  haec  quid 
sunt,  nisi  festucae,  ad  tui  comparationem,  o Rex  decorus 
nimis  et  multum  amande  ? Tuae  operationis  sunt  gemmae 
vivae  et  immortales,  o sapiens  Architecte,  in  exordio  saecu- 
lorum aulam  superaetherearn  pulchre  distinxisti,  ad 
laudem  et  gloriam  Patris. 

Per  te  millia  millium,  ad  complenda  Patris  mysteria, 
alacri  discursu  jugiter  meant  inter  coelum  et  terram , 
quasi  apes  negotiosae  inter  alvearia  et  flores  disponentes 
omnia  suaviter;  populus  accinctus,  nesciens  labem  vel 
inobedientiae  moram.  Per  te  centena  decies  millies  millena 
assistunt  in  sanctuario  uranici  templi,  intendentes  in 
Tuitum  majestatis  claro  et  inflexibili  visu,  ac  personantes 
harmoniam  incessabilis  hymni  in  gloriam  trinae  et  sim- 
plae divinitatis.  Per  te  Seraphim  ardet,  per  te  Cherubim 
lucet,  per  te  Throni  judicant. 

Tu  Dominus  noster,  ignis  es  innocue  ardens,  et  a tuae 
divinitatis  immediaiaapproximaiione  totus  charitate  igni- 
tur, et  flammea  coruscatione  vestitur  sacer  ordo  Sera- 
phim, qui  et  sui  suavis  incendii  exuberantiam  spargit  in 
caeteras  tibi  militantes  phalanges,  de  quarum  plenitudine 
gustamus  et  nos.  Tu  Deus  noster,  vera  luxes,  et  suscipiunt 
montes  populo  tuo  lucem,  dum  thesauros  sapientiae  et 
scientiae  in  te  reconditos  ad  intuentes  te  e vicino  oculos 
Cherubim,  per  te  ipsum  large  effundis , et  derivari  facis 
ad  illuminandas  subordinatas  illis  electas  lampades  admi- 
rabilis tabernaculi  tui,  quae  ante  faciem  tuam.  Domine, 
i nexstinguibiliter  lucent.  Tu  rexregum,  et  judex  judicum 
magne  et  metuende,  excelsos  insides  thronos,  solam 
super  se  habentes  celsitudinem  tuam,  sedes  vivas  et  sua- 
ves, pacatissimas,  summaeqne  tranquillitatis  uniformitate 
compactas,  per  te  discernentes  vias  veritatis,  per  te  judi- 
cantes judicia  aequitatis.  Dominator  Domine,  te  domina- 
tionum sublimitas  sancta  adorat,  singulari  liberalitate 


animum  in  divina  extendens,  atque  inter  praenobiles  aulae 
tuae  heroes,  per  te  primatum  agens  alti  dominii  sine  alti- 
tudine fastus.  Nobile  decus  principum,  per  te.  Domine 
Deus  meus,  celsus  ordo  principatuum  sine  invidiosa  prae- 
cellentia principatur  super  militiam  coeli,  cui  ad  explen- 
da divina  mysteria,  juxta  perceptam  intrinsecus  cordis  sui 
dispositionem,  dulcis  magisterii  praebet  ducatum.  Tua  est 
potentia  potestatum  Domine,  prementium  in  flammeo 
telo  colla  tartaricorum  principum,  et  te  in  iliis  metuunt 
ne,  quantum  volunt,  valeant  perficere  malum  ob  perni- 
ciem nostram.  Tua  est,  o virtus  Patris,  omnis  mirificentia 
beatarum  virtutum,  quarum  agitur  ministerio,  ut  te 
miretur  omne  saeculum,  et  obmutescens  in  mirabilibus 
tuis  exclamet  et  dicat  : Omnia  queeeumque  voluit  Domi- 
nus, fecit  in  coelo  et  in  terra , in  mari  et  in  omnibus 
abyssis.  Tua  est,  o dulcis  Jesu,  magnificentia  Archange- 
lorum,  in  quibus  multae  dignationis  opus  operatur  benig- 
nitas tua,  dum  tam  gloriosos  palatii  tui  Satrapas  destinare 
non  spernis  in  haec  mundi  infirma,  ad  suffragandum 
parvitati  nostrae,  qui  comparati  sumus  luto,  et  assimilati 
favillae  et  cineri.  Per  hos  quippe  tuo  jussu  summa  nostrae 
salutis  administrantur  negotia,  summaque  superni  con- 
silii ad  nos  deferuntur  arcana ; per  hos  sanitates  morta- 
lium procreantur;  per  hos  consistunt  regna  ct  imperia 
mundi.  Inter  quos  praecipuum  novimus  tuum  Michae- 
lem,  signiferum  nobilem,  coeli  civem,  qui  stat  pro  acie 
Dei  viventis  extendens  romphaeam  propugnationis,  ac 
voce  terrifica  intonans,  quis  ut  Deus?  super  eos  qui  ex 


adverso  sunt.  Sed  et  illa  lelicium  Angelorum  amabilis 
innocentia,  nonne  pretiosum  opus  digitorum  tuorum  est, 
o Dei  sapientia  ? Unde  exornasti  eos  quasi  incorruptibili 
vestitura  in  die  qua  condidisti  eos,  in  opus  sacri  ministe- 
rii tui.  Hi  sunt  viva  sidera  superioris  coeli,  lilia  interioris 
paradisi,  rosae  plantatae  super  aquam  Siloe,  quae  fluit  cum 
silentio,  tibi  mentium  radicibus  immobiliter  haerent.  O 
flumen  pacis,  o deliciarum  agri  odor,  o sapientia  sola 
gyrum  coeli  circumiens,  ex  te  lucent,  candent,  rubent  in 
sapientia  multa,  in  castitate  virginea,  in  charitatis  ardo- 
ribus sempiternis.  Florida  haec  juventus.  Domine,  fideli- 
ter tibi  in  nostra  infirmitate  deservit,  dum  in  his  tenebris 
mundi  gressus  nostros  paedagogica  manuductione  diri- 
git, dum  hostiles  incursus  a nobis  repellit,  dum  volunta- 
tis tuae  secreta  nobis  nuntiat,  dum  ob  bona  quaeque  men- 
tes dissolutas  roborat,  dum  orationum  nostrarum  thy- 
miamata ad  aram  auream  transfert,  et  faciem  pii  Pa- 
tris pro  nobis  sehaper  exorat.  Ita,  pie  Pater,  de  nobis 
longe  adhuc  agentibus  aliqua  tibi  cura  est.  Et  si  quid 
pretii  habet  drachma  decima  olim  e sinu  tuo  elapsa, 
et  nunc  tandem  in  laboribus  tuis  requisita,  hoc  tui, 
bone  Jesu,  pii  est  muneris.  Si  quid  dulcisonae  vocis 
habet  haec  decima  chorda  divinae  laudationis,  hoc  tuus 
in  ea  suavis  contactus  operatur,  dum  in  psalterio  decha- 
cordo  psallis  gloriam  Patris.  Psalle  ut  psallis.  Domine, 
modulare,  dulce  melos  velocibus  aiticulis  multiformium 
gratiarum.  Tange  novem  illas  purissimas  chordas  in  coelo, 
quae  nihil  triste  unquam  sonuerunt.  Tange  et  istam  deci- 


inani  gravern,  cujus  superior  quidem  portio  jam  pertrac- 
ta ad  te  laetitiam  sonat,  inferior  adhuc  terrae  astricta 
moestos  novit  roboare  sonos. 

Cuncta  virtutis  opera,  o Dei  Unigenite,  dum  attenta 
mente  considero,  stupens  expavesco,  quia  multum  per 
omnem  modum  in  eis  gloriosus  appares.  Magna  enim, 
pulchra  et  bona  sunt  valde,  sed  ad  tui  comparationem, 
quasi  nihilum  et  inane  reputantur.  Coeli  et  terra,  et 
omnis  ornatus  eorum,  te  auctore  et  gubernatore  subsis- 
tunt, et  te  potentem  et  metuendum,  sapientem  et  pul- 
chrum, bonum  et  amabilem  omnia  praedicant,  et  quan- 
tum lux  tenebras,  tantum  cuncta  solus  praecedis.  Et  tu  in 
coelo  servatus  es,  Deus  meus,  merces  servi  tui,  ipse  dator  et 
donum  salutis,  quam  a te  exspectat  anima  mea.  Et  a te 
quid  volui  super  terram  ? Quid  volvor  de  coe^o  in  cen- 
trum ? Quid  melius,  quid  amabilius  te  existimavi  super 
terram,  ut  abstraherem  cor  meum  a te,  ad  concupiscen- 
dum quidquam  in  mundo  absque  te  ? Cur  amavi,  quare 
concupivi  in  omni  vita  mea  quidquam,  praeter  te  Jesum 
Deum  meum  ? Quare  distuli,  cur  intermisi  ullo  tempore 
te,  Jesu,  versare  in  corde,  te  tota  mente  amplecti,  et 
delectare  in  tua  dulcedine  omnia  interiora  spiritus  mei? 
Ubi  eram,  quando  tecuin  mente  non  eram?  Quo  defluxe- 
runt, quando  non  te  solum  habuerunt  desideria  mea  ? 

Deus  vitae  meae,  quam  vane  consumpta  sunt , quam 
infructuose  elapsa  sunt  tempora  mea , quae  dedisti  mihi 
ut  facerem  voluntatem  tuam  in  eis,  et  non  feci  ? Quanti 
anni,  quot  horae  perierunt  apud  me,  in  quibus  sine 

fructu  vixi  coram  te  ? Et  quomodo  subsistam  ? Quomodo 
levare  potero  oculos  meos  in  faciem  tuam  in  illo  magno 
examine  tuo,  si  rememorari  jusseris  omnia  peccata  mea, 
vel  tempora  mea,  et  fructum  requisieris  singulorum? 
Patientissime  Pater,  non  fiat  hoc,  sed  sint  in  oblivione 
coram  te,  quae  perdidi  tempora,  heu  ! multa  nimis.  Et 
si  quae  te  juvante  utiliter  te  servavi,  quorum,  o Domine, 
numerus  brevis  est,  in  memoria  aeterna  fac  permanere ; 
fiat,  amande  Pater,  saltem  hoc  residuum  temporis  mei 
fructuosum  et  sanctificatum  in  gratia  tua,  ut  in  diebus 
aeternitatis  inveniat  locum,  et  computabile  sit  ante  te. 
Jam  ex  hoc  nunc  omnia  desideria  mea  incalescite , et 
effluite  in  Dominum  Jesum;  currite,  satis  hactenus  tar- 
dastis! properate  quo  pergitis  , quaerite  quem  quaeritis. 
Jesum  quaeritis  Nazarenum  crucifixum . Ascendit  in  coe- 
lum, non  est  hic.  Non  est  ubi  erat;  non  est  ubi  nobile 
caput  suum  reclinare  non  poterat ; non  est  ubi  ambu- 
lavit in  medio  tribulationis , repletus  despeciione  : non 
est  ubi  stetit  judicandus  ante  faciem  Pilati ; non  est  ubi 
stetit  spretus  et  illusus  coram  Herode  ; non  est  ubi  pepen- 
dit consputus,  caesus,  vulnerabis,  et  cruore  perfusus  in 
medio  sceleratorum  ; non  est  ubi  jacuit  lapide  clausus,  et 
gentium  militia  custoditus.  Ubi  vero  est  amantissimus 
Domini?  Habilat  confidenter  ei  flagellum  non  appropin- 
quat tabernaculo  ejus.  Super  altitudinem  coelorum , su- 
per omnem  excellentiam  Angelorum,  propria  virtute 
ascendit,  super  solium  singularis  gloriae  in  dextra  Patris, 
cui  coaeternus  et  consubstantialis  sedet,  et  divino  amictus 

lumine,  coronatus  gloria  et  honore,  ut  decet  Unigenitum 
Dei,  serenus  in  laetitia,  plenus  omnipotentatu , Dominus 
in  coelo  et  in  terra.  Ibi  adorant  eum  omnes  Angeli  Dei , 
et  universa  multitudo  civium  coelestis  Sion.  In  ipso  una- 
nimiter laetantur  omnium  corda , in  ejus  desiderabili 
facie  pascuntur  omnium  oculi  bonorum.  In  ipsum  undi- 
que confluunt  desideria  omnium  sanctorum,  ipsi  jubilat, 
ipsi  applaudit,  ipsum  magnificat  tota  coelestis  civitas, 
gloriosa  per  omnem  modum  in  splendoribus  ejus. 

Exsulta  et  lauda , habitatio  Sion,  quia  magnus  in  me- 
dio tui  sanctus  Israel.  Exsultate  in  nobili  filio  vestro,  vos 
illustres  patriarchae , quia  impleta  est  in  eo  omnis  exs- 
pectatio vestra,  et  ipse  sublimis  est  valde,  et  benedicentur 
in  ipso , vestro  videlicet  semine,  omnes  gentes;  sic  enim 
pollicitus  est  sermo  divinus.  Gaudete  in  Jesu  propheta 
magno,  vos  prophetae  viri  veraces,  quia  mirifice  et  glo- 
riose impleta  videtis  omnia,  quae  de  ipso  annuntiatas  in 
Spiritu  Sancto , et  fideles  inventi  estis  per  ipsum  in  cunc- 
tis sermonibus  vestris.  Gaudete  in  Domino  Jesu  magis- 
tro vestro,  vos  inclyti  proceres  coeli,  beati  Apostoli,  gau- 
dete in  ipso,  et  iterum  dico,  gaudete  cum  Christo  fami- 
liari laetitia.  Ecce  enim  quem  vidistis  in  medio  vestri 
esurientem  et  sitientem,  fatigatum,  et  iis  similia  carnis 
infirma  tolerantem  ab  omnibus  reprobari,  et  cum  scele- 
ratis reputari,  quomodo  vicit,  quomodo  regnat,  quo- 
modo ei  omnia  sub  pedibus  sunt,  quam  gloriosus  in  suo 
dominio  lumine  fulget,  et  sui  gaudii;  suae  ineffabilisque 
gloriae  nunc  vos  socios  liabet,  qui  olim  permansistis  cum 


ipso  in  tenfationibus  suis,  et  vexationum  ejus  consortes 
fuistis.  Adorate  nunc  dulcia  illa  genua  quae  se  curvave- 
runt ante  vos  usque  ad  terram,  sedentibus  vobis  ad  sanc- 
tissimam ccenam.  Adorate  nunc  sacrosanctas  illas  manus, 
quibus  pulverem  pedum  vestrorum  Rex  regum  lavare 
et  extergere  dignatus  est.  Gaudete  in  Jesu , principe  mi- 
litiae vestrae,  vos  martyres  gloriosi,  qui  ipsum  pro  quo 
tradidistis  in  mortem  animas  vestras , ipsum , inquam, 
Jesum,  Filium  Dei,  possidetis  praemium  certaminis  ves- 
tri. Gaudete  in  Jesu  summo  doctore  veritatis,  o vene- 
randi confessores  et  doctores,  quia  quem  olim  doctrinis 
sacris  et  operibus  justis  confessi  estis  coram  hominibus, 
nunc  confitetur  vos  coram  Patre  suo  et  sanctis  Angelis 
ejus.  Gaudete  in  Jesu  virgine  et  virginum  sanctificatore 
vos  paradisicolae  virgines,  vos  Angelis  similes,  quia ecce 
quem  amastis , quem  optastis , quem  ardentibus  deside- 
riis expetistis , pro  cujus  amore  terrenos  sponsos  et  om- 
nem ornatum  saeculi  contempsistis,  summi  Regis  Filium 
nunc  videtis,  nunc  tenetis,  nunc  in  ejus  castis  amplexi- 
bus quiescitis,  et  divelli  a vobis  nulla  insidiatoris  frau- 
dulentia potest. 

Verum  inter  omnes  coelicolas  uberrimum  tibi  gaudium 
sit,  o Maria,  virginum  virgo  singularis,  rosa  coelicae 
amoenitatis,  praelucidum  sidus  inter  primaevas  lucernas 
divini  luminis  susceptivas.  In  tuo  Jesu  dulcissimo  sola 
prae  omnibus  gaude  gaudio  magno,  quia  quem  ut  homi- 
nem peperisti,  et  propriis  uberibus  enutristi,  ipsum  cum 
Angelis  et  universis  civibus  coeli  adoras  ut  Deum  vivum 

et  verum.  Gaude,  felix  mater,  quia  quem  vidisti  in  ligno 
crucis  pendentem,  vides  in  coelo  regnantem  cum  gloria 
magna,  vides  omnem  altitudinem  coelestium,  terres- 
trium, et  infernorum  majestati  ejus  inclinatam,  et  omne 
robur  inimicorum  ejus  attritum.  Gaudia  gaudiorum  sunt 
tibi,  omnis  plenitudo  sanctorum,  beata  Hierusalem  ma- 
ter nostra,  quae  sursum  es : festivitatem  age  laetabundam 
et  indesinentem  in  visione  pacifica  tui  Jesu  libertatis  tuae 
auctoris. 

Et  tu  nunc  rursum  elevare , anima  mea , quali  potes 
conatu,  et  sanctis  te  ingere  millibus  laetantium  in  Domino 
Jesu.  Illuc  fidei  et  spei  vebiculo  perge,  ibi  per  charitatis 
ardorem  conversare,  ubi  Christus  est  in  dextera  Dei  se- 
dens. Intende  mentis  oculum  in  lumine  vultus  ejus.  Lus- 
tra ac  deosculare  gratulabunda  devotione  singula  loca 
felicium  plagarum  ejus,  de  quibus  egressi  sunt  pretiosi 
illi  liquores  sanguinis  sancti,  quote  appretiavit  Unigenitus 
Dei,  et  sanctificavit  in  vitam  aeternam.  Jesu,  qui  non 
amat  te , anathema  sit.  Qui  te  non  amat,  amaritudinibus 
repleatur.  Castus  est  amor  tuus.  Domine,  et  nihil  impu- 
ritatis admittit.  Sobrius  est  sapor  amoris  tui,  et  nullam 
mentem  alienat  a recto.  Suavis  est  amor  tuus,  et  nihil 
habet  amari:  nam  et  quae  amara  sunt  mundi,  indulcat ; 
et  dulcia  ejus,  reddit  amara.  Inter  angustias  non  coarc- 
tatur,  inter  pressuras  non  comprimitur;  non  perit  sub 
inopia,  non  moerore  contrahitur.  In  laboribus  manuum 
aequanimis,  inter  minas  securus,  inter  blandimenta  in- 
corruptus, inter  tormenta  perseverat  invictus,  in  morte 


semper  est  vivus.  Sicut  in  thesauro  cupidus  gaudet,  et 
sicut  in  amore  unici  filii  delectatur  mater ; ita  gaudium 
et  delectatio  est  grata  in  cliaritate  tua,  dulcis  Jesu,  ani- 
mae amanti  te.  Dulcedo  mellis,  suavitas  lactis,  vini  ine- 
brians sapor,  cunctaeque  deliciae  non  sic  oblectant  fauces 
gustantium  se,  ut  tuus  amor  mentes  diligentium  te. 

0 dulcis  Jesu,  vive  panis  nimis  concupiscibilis,  botre 
suavis,  oleum  mistum,  mitis  agne,  fortis  leo,  formosa 
panthera , simplex  columba , velox  aquila , stella  matu- 
tina, sol  aeterne,  angele  pacis,  fontale  lumen  sempi- 
ternorum luminum,  te  amet,  in  te  delectetur,  te  admi- 
retur  omnis  sensus  bonus  tuae  conveniens  laudi , Deus 
cordis  mei , et  pars  mea  Christe  Jesu,  deficiat  cor  meum 
spiritu  suo,  et  caro  a concupiscentiis  suis’,  et  vivas  tu  in 
me,  et  concalescat  in  spiritu  meo  vivus  carbo  amoris  tui, 
et  excrescat  in  ignem  perfectum.  Foveat  et  enutriat  illum 
in  me  gratia  tua,  ut  ardeat  jugiter  in  ara  cordis  mei : 
ferveat  in  medullis  meis,  flagret  in  absconditis  animae, 
in  die  consummationis  meae  consummatus  inveniatur 
apud  te.  In  die  qua  erui  me  videbis  a tunica  ista  mortali 
quam  nunc  circumiero,  circumdet  me  dilectio  tua,  sit 
animae  meae  quasi  vestimentum  decoris , ut  non  nuda 
sed  vestita  inveniatur,  et  habeat  unde  abscondatur  infir- 
ma ejus  ab  oculis  tuis.  Ignem  alienum,  ignem  qui  per 
adversarios  tuos  ardeat,  dilectionis  tuae  fervor  elonget  a 
me:  animam  meam  ad  te  Creatorem  suum  attollat:  et 
quantum  satis  est,  tuo  divino  lumine  eam  immergat. 
Domine  Jesu,  omnes  qui  te  diligunt,  repleantur  bene- 


dictioni !ms  tuis  Accedentes  ad  te,  in  costo  scribantur,  ut 
sit  pax  eis  in  velamento  alarum  tuarum  per  sevum.  Tibi 
autem,  unice  Dei,  sit  cu  materno  Patre  et  Sancto  Spiritu 
laus  indeficiens,  inviolabile  decus,  et  solidum  regnum, 
permanens  in  saecula  saeculorum.  Arnen. 

( Meditatio  xiv  sancti  Anselmi  jam  in  hoc  libro  pre- 
cum data  est  sub  nomine  Hugonis  Victorini. ) 

MEDITATIO  XV. 

De  praeteritorum  beneficiorum  Christi  memoria,  de  praesentium 
experientia , et  exspectatione  futurorum. 

Quae  ad  dilectionem  Dei  excitant,  nullum  ut  audiat 
taedere  debet;  legitur  autem  in  Evangelio  quod  duae  soro- 
res vehementi  amore  dilexerunt  Dominum,  et  licet  utra- 
que Deum  proximum  que  dilexerit,  specialiter  tamen 
circa  obsequium  proximorum  occupabatur  Martha , ex 
divino  vero  fonte  dilectionis  hauriebat  Maria.  Ad  Dei  vero 
dilectionem  duo  pertinent : affectus  mentis  et  affectus 
operis.  Et  hoc  opus,  in  virtutum  exercitatione ; affectus 
vero  mentis,  in  spiritualis  gustus  dulcedine.  Exercitatio 
virtutum  in  certo  vivendi  modo,  in  jejuniis,  in  vigiliis , 
in  opere,  in  lectione,  in  oratione,  in  silentio,  in  pauper- 
tate, et  caeteris  hujusmodi  commendatur;  affectus  salu- 
tari meditatione  nutritur.  Itaque  ut  ille  dulcissimus  amor 
Jesu  in  tuo  crescat  affectu,  triplici  meditatione  opus  habes, 
de  praeteritis  scilicet,  praesentibus  et  futuris,  id  est  de  prae- 
teritorum recordatione,  de  experientia  praesentium , de 
consideratione  futurorum.  Cum  ergo  mens  tua  fuerit 

absque  cogitationum  tumultu,  virtutum  exercitatione 
purgata,  jam  oculos  defaecatos  ad  posteriora  retorque,  ac 
primum  cum  beata  Maria  ingressa  cubiculum  libros , 
quibus  Virginis  partus  et  Christi  prophetatur  adventus, 
evolve.  Ibi  adventum  Angeli  praestolare,  ut  videas  intran- 
tem, audias  salutantem , ut  sic  repleta  stupore  et  extasi 
dulcissimam  Mariam  dominam  tuam  cum  Angelo  salu- 
tante salutes,  clamans  et  dicens  : Ave  Maria,  etc.  Hoc  cre- 
brius repetens  quae  sit  haec  gratiae  plenitudo  de  qua  totus 
mundus  mutavit  gratiam,  quodnam  Verbum  caro  fac- 
tum est  contemplare  et  admirare  Dominum,  qui  terram 
implet  et  coelum,  intra  unius  puellae  viscera  claudi, 
quam  Pater  sanctificavit.  Filius  fecundavit.  Spiritus 
Sanctus  obumbravit.  0 dulcis  Domina,  quanta  inebrie- 
baris  dulcedine , quo  amoris  igne  succendebaris , cum 
sentires  in  mente  et  in  ventre  tantae  majestatis  praesen- 
tiam, cum  de  tua  carne  sibi  carnem  assumeret,  et  mem- 
bra in  quibus  corporaliter  omnis  plenitudo  divinitatis 
inhabitaret,  de  tuis  sanctis  membris  aptaret!  Haec  omnia 
propter  te,  o virgo,  ut  Virginem,  quam  imitari  propo- 
s ' s ti , diligas,  et  Virginis  Filium,  cui  nupsisti. 

Jam  nunc  cum  dulcissima  Domina  tua  in  montana 
couscende,  sterilis  et  Virginis  intuere  complexum,  et 
r ah  dationis  officium,  in  quo  servulus  Dominum,  prae- 
co judicem , vox  verbum  , intus  anilia  viscera  conclusus 
in  Virginis  utero  clausum  et  agnovit,  et  indicibili  gaudio 
salutavit.  Beati  ventres,  in  quibus  totius  mundi  Salvator 
e\ori(ur,  pulsisque  tristitiae  tenebris  sempiterna  laetitia 

prophetatur.  Accurre , quieso,  accurre , tantis  gaudiis 
admiscere  , prosternere  ad  pedes  utriusque , et  in  unius 
ventre  sponsum  tuum  amplectere  9 amicum  vero  ejus  in 
alterius  utero  venerare.  Hinc  matrem  cum  omni  devo- 
tione in  Bethleem  prosequere , et  in  hospitium  divertens 
cum  illa  assiste , et  obsequere  patienti;  locatoque  in 
prsesepio  parvulo , erumpe  in  vocem  exsultationis  9 cla- 
mans cum  Isaia : « Parvulus  natus  est  nobis , et  filius 
datus  est  nobis  9 et  amplectere  illud  dulce  praesepium. 
Mitiget  verecundiam  amor,  timorem  depellat  affectus,  ut 
sanctissimis  pedibus  figas  labia , et  oscula  genibus. 
Exinde  pastorum  excubias  mente  pertracta.  Angelorum 
exercitum  admirare , coelesti  melodiae  tuas  interpone 
preces , simul  corde  et  ore  decantans : Gloria  in  excel- 
sis Deo. 

Noli  in  tua  meditatione  Magorum  munera  praeterire , 
nec  fugientem  in  JEgvptum  relinquere  incomitatum. 
Inspiciat  oculus  devotionis  parvulum  Jesum  dulces  ma- 
millas gloriosae  Virginis  matris  dulciter  sugentem,  et 
mammas  maternas  filiali  more  tractantem , matri  arri- 
dentem. Quid  visu  jucundius?  quid  delectabilius?  Cerne 
illum,  qui  immensus  est  parvulis  brachiis  ad  materna 
colla  pendentem , et  dicas : Felix  sum,  feliciorque,  dum 
illum  video  quem  reges  optaverunt  videre , et  non  vide- 
runt. Dignus  est  visu  qui  speciosus  est  forma  pree  filiis 
hominum. 

Cogita,  et  recogita  quo  animo  et  qua  cogitatione  tene- 
batur illa  dulcissima  mater  ejus,  cum  illum  Dominum 

tantum  ac  tantillum  in  brachiis  suis  exsultans  ac  lseta 
teneret , cum  ei  ut  infantulo  gestienti  osculis  frequen- 
tibus congauderet , cum  eum  lacrymantem  super  genua 
sua,  quibus  potuit  modulis,  consolaretur,  cum  denique 
aliis  atque  aliis  studiis,  ad  quae  ipsa  materna  pietas  infor- 
mabat eum,  pro  qualitatum  vicissitudinibus,  sedula 
blandiretur.  Opinare  verum  esse  quod  dicitur  «um  a 
latronibus  deprehensum  in  via,  et  adolescentuli  eujusdam 
beneficio  ereptum.  Erat  is,  ut  dicunt,  principis  latronum 
filius,  qui  praeda  potitus  cum  parvulum  in  matris  gre- 
mio conspexisset,  tanta  in  ejus  speciosissimo  vultu  splen- 
doris majestas  apparuit  ut  eum  supra  hominem  esse  non 
ambigens,  incalescens  amore  amplexatus  sit  eum  et,  o, 
inquit,  beatissime  parvulorum , si  aliud  se  tempus  obtu- 
lerit mihi  miserendi , tunc  memento  mei , et  hujus  tem- 
poris noli  oblivisci.  Ferunt  hunc  fuisse  latronem , qui  ad 
dexteram  Dei  crucifixus  alterum  blasphemantem  corri- 
puit dicens:  Neque  tu  times  Deum,  etc. ; conversus  vero 
ad  Dominum,  eum  in  illa  quae  in  parvulo  apparuit  in- 
tuehs  majestate  pacti  sui  non  immemor,  memento , in- 
quit, mei,  dum  veneris  in  regnum  tuum.  Itaque  ad  incen- 
tivum amoris  hac  non  inutile  arbitror  uti  opinione,  re- 
mota omni  affirmandi  temeritate. 

Praeterea  ni hiln e suavitatis  aestimes  tibi  accessurum,  si 
eum  apud  Nazareth  puerum  apud  pueres  contempleris, 
si  obsequentem  matri,  si  operanti  nutritio  assistentem 
intuearis  ? Quid  si  duodennem  cum  parentibus  Jerosoly- 
mnm  ascendentem,  et  illis  redeuntibus  et  nescientibus 


in  urbe  manentem  per  triduum  cum  matre  quaesieris  ? 

0 quanta  copia  fluent  lacrvmae,  cum  audieris  Matrem 
dulci  quadam  increpatione  Filium  verberantem  : Fili , 
quid  fecisti  nobis  sic  ? 

Si  autem  sequi  Sponsum  virginem  quocumque  ierit 
delectet,  altiora  ejus  et  secretiora  scrutare,  ut  in  Jordanis 
flumine  audias  in  voce  Patrem,  in  carne  Filium,  in  colum- 
ba videas  Spiritum  Sanctum.  Ibi  ad  spirituales  nuptias 
invitata  sponsum  suscipis  datum  a Patre,  purgationem  a 
Filio , pignus  amoris  a Spiritu  Sancto.  Exinde  dilectissi- 
mus Jesus  solitudinis  tibi  secreta  dicavit,  et  sanctificavit 
tibi  jejunium  subeundum,  docens  cum  callido  hoste  con- 
flictum. Haec  ibi  facta,  pro  te  facta,  et  quonam  modo 
facta  sunt  diligenter  attendas.  Dilige  eum  a quo  facta 
sunt  et  imitare  quae  facta  sunt. 

Occurrat  jam  nunc  memoriae  mulier  illa  in  adulterio 
* deprehensa,  et  Jesus  rogatus  ad  sententiam  quid  ege- 
rit, quidve  dixerit,  recordare.  In  terram  oculos  je- 
cit, ne  forte  accusatam  respiciens  nimis  confunderet. 
Cum  enim  scribens  in  terra,  terrenos  eos  non  coeles- 
tes prodidisset,  qui  sine  peccato  est  vestrum , inquit, 
primus  in  illam  lapidem  mittat.  0 mira  et  inexstin- 
guibilis Christi  benignitas  ! quam  condemnare  juste 
potuit,  adverte  quam  pie  et  quam  caute  liberavit.  Cum  , 
enim  omnes  sententia  trivisset  et  expulisset  e templo, 
imaginare  quam  pios  oculos  in  illam  levaverit,  quam  dul- 
ci et  suavi  voce  sententiam  absolutionis  ejus  protulerit  ! 
Puta  quod  suspiravit,  quod  lacrvmatus  fuerit,  cum  dice- 

ret : nemo  te  condemnavit,  mulier,  etc.  Felix,  ut  ita  di- 
cam, haec  adultera  mulier,  quae  de  praeteritis  absolvitur, 
secura  efficitur  de  futuris.  Jesu  bone,  te  dicente,  nec  ego 
te  condemnabo,  quis  condemnabit?  Deus  est  qui  justifi- 
cat, quis  est  qui  condemnet  ? Audiatur  de  caetero  vox 
tua,  vade,  et  jam  amplius  noli  peccare. 

Jam  nunc  ingredere  domum  Pharisaei,  recumbentem  ibi 
Dominum  tuum  attende,  accede  cum  beatissima  pecca- 
trice ad  pedes  ejus,  lava  lacrymis,  terge  capillis,  demulce 
osculis,  fove  anguentis.  Nonne  jam  sacro  liquoris  illius 
odore  perfunderis  ? Si  tibi  adhuc  suos  negat  pedes,  insta, 
ora,  et  gravidos  lacrymis  oculos  attolle,  tuisque  suspiriis, 
inenarrabilibusque  gemitibus  extorque  quod  petis.  Luc- 
tare cum  eo,  sicut  Jacob,  ut  ipse  se  gaudeat  superari. 
Videbitur  tibi  aliquando  quod  avertat  oculos,  quod  aures 
claudat,  quod  desideratos  pedes  abscondat.  Tu  nihilomi- 
nus insta  opportune,  importune,  clama  : Usquequo  cla- 
mabo, et  non  exaudies  ? Redde  mihi,  Jesu  bone,  laetitiam 
salutaris  tui;  quia  tibi  dixit  cor  meum,  quaesivi  faciem 
tuam,  faciem  tuam  requiram.  Certe  non  negabit  pedes 
suos  virgini,  quos  osculandos  praebuit  peccatrici. 

Sed  et  domum  illam  non  praeteribis,  ubi  per  tegulas  pa- 
ralyticus ante  pedes  ejus  submittitur,  ubi  pietas  et  potestas 
obviaverunt  sibi.  Fili,  inquit,  remittuntur  tibi  peccata 
tua.  0 mira  clementia!  0 indicibilis  misericordia!  Accepit 
felix  remissionem  peccatorum  suorum  quam  non  petebat, 
quam  non  praecesserat  confessio,  nec  meruerat  satisfac- 
tio, non  exigebat  contritio.  Corporis  salutem  petebat,  et 
T.  ii.  18 

salutem  corporis  et  animae  recepit.  Vere,  Domine,  vita  in 
voluntate  tua,  si  decreveris  salvare  nos,  nemo  poterit  pro- 
hibere. Si  aliud  decreveris,  non  est  qui  audeat  dicere : Cur 
ita  facis  ? Pharisaee,  quid  murmuras  ? An  oculus  tuus  ne- 
quam est,  quia  ipse  bonus  est  ? Certe  miseretur  cui  volue- 
rit ; ploremus  et  oremus  ut  velit.  Bonis  etiam  operibus 
pinguescat  oratio,  augeatur  devotio,  excitetur  dilectio.  Le- 
ventur purae  manus  in  oratione,  quas  non  sanguis  immun- 
ditiae maculavit,  tactus  illicitus  non  foedavit,  avaritia  non 
exasperavit,  levetur  et  cor  sine  ira  et  disceptatione , quod 
tranquillitas  sedavit,  et  pax  composuit,  puritas  conscientiae 
lavit.  Sed  nihil  horum  paralyticus  T*ste  legitur  praemisis- 
se, qui  tamen  legitur  remissionem  omnium  peccatorum 
meruisse.  Haec  est  autem  ineffabilis  misericordiae  ejus 
virtus,  cui  sicut  blasphemum  est  derogare,  ita  et  hoc 
sibi  praesumere,  stultissimum.  Potest  cuicumque  vult  hoc 
ipsum  efficaciter  dicere  quod  dixit  paralytico  : Dimittun- 
tur tibi  peccata  tua.  Sed  quicumque  sine  suo  labore,  vel 
contritione,  vel  confessione,  vel  etiam  oratione,  sibi  hoc 
dicendum  exspectat,  nunquam  ei  remittuntur  peccata. 

Sed  exeundum  est  hinc,  et  ad  Bethaniam  veniendum, 
ubi  sacratissima  foedera  amicitiae  auctoritate  Domini  con- 
secrantur. Diligebat  enim  Jesus  Martham,  Mariam,  et 
Lazarum.  Quod  ob  speciale  amicitiae  privilegium,  quo 
illi  familiariori  adhaerebant  affectu  dictum  nemo  est  qui 
ambigat.  Testes  sunt  lacrymae  illae  dulces,  quibus  colla- 
crymatus  est  lacrymantibus,  quas  totus  populus  interper- 
tabatur  amoris  indicium.  Videte , inquiens,  quomodo 

amabat  eum.  Et  ecce  faciunt  ei  coenam  ibi,  et  Martha 
ministrabat ; Lazarus  autem  unus  erat  ex  discumbenti- 
bus. Maria  sumpsit  alabastrum  unguenti,  etc.  Gaude , 
quaeso,  huic  interesse  convivio.  Singulorum  distingue 
officia.  Martha  ministrabat,  discumbebat  Lazarus,  ungit 
Maria.  Hoc  ultimum  tuum  est ; frange  ibi  alabastrum 
cordis,  et  quidquid  habes  devotionis,  quidquid  amoris , 
quidquid  desiderii,  quidquid  affectionis,  totum  effunde 
super  caput  sponsi  tui,  adorans  in  homine  Deum,  et 
hominem  in  Deo.  Si  fremit,  si  murmurat,  si  invidet  pro- 
ditor, si  perditionem  vocat  devotionem,  non  sit  tibi  curae. 
Ut  quid,  ait,  perditio  hcec  ? poterat  hoc  unguentum  ve- 
nundari multo,  etc.  Pharisaeus  murmurat  invidens 
poenitenti,  murmurat  Judas  invidens  effusioni  unguenti. 
Sed  judex  accusationem  non  recipit,  accusatam  absolvit. 
Sinite,  inquit,  illam;  bonum  enim  opus,  etc.  Laboret 
Martha,  ministret,  paret  hospitium  peregrino , esurienti 
cibum,  sitienti  potum,  vestem  algenti.  Ego  solus  Mariae 
et  illa  mihi.  Totum  praestat  quod  habet;  a me  quidquid 
optat,  exspectet.  Quid  enim  ? Tunc  Mariae  consulis,  relin- 
quendo pedes  quos  dulciter  osculatur,  avertendo  oculos 
ab  illa  speciosissima  facie  quam  contemplatur,  amoven- 
do auditum  ab  ejus  suavi  sermone  quo  reficitur. 

Sed  jam  surgentes  eamus  hinc.  Quo,  inquis?  Certe  ut 
insidentem  asello  coeli  terraeque  Dominum  comiteris, 
tantaque  fieri  pro  te  obstupescens,  parvorum  laudibus 
tuas  inseras,  clamans  et  dicens  : Ilosanna  Filio  Da- 
vid,  etc. 

Jam  nunc  oscende  cum  eo  in  coenaculuin  grande , 
stratum,  et  salutaris  coenae  interesse  deliciis  gratulare. 
Vincat  verecundiam  amor,  timorem  excludat  affectus,  ut 
saltem  de  micis  mensae  illius  eleemosynam  praebeat  men- 
dicanti. Vel  a longe  sta,  et  quasi  pauper  attendens  in 
divitem,  ut  aliquid  accipias  extende  manum,  famem  la- 
crymis  prode.  Cum  autem  surgens  a ccena  linteo  se  prae- 
cinxerit, miseritque  aquam  in  pelvim,  cogita  quae  majes- 
tas, quae  potestas  hominum  pedes  abluit  et  extergit,  quae 
benignitas  proditoris  vestigia  sacris  manibus  tangit.  Spec- 
ta, et  exspecta,  et  ultimo  omnium  tuos  ei  praebe  pedes  ab- 
luendos, quia  quem  ipse  non  laverit,  non  habebit  partem 
cum  eo.  Quid  modo  festinas  exire  ? Sustine  paululum.  Vi- 
desne  quisnam  ille  est,  rogo  te,  qui  super  pectus  ejus  recu- 
buit, et  in  sinum  ejus  caput  reclinat  ? Felix  quicumque  est 
ille.  0 certe  ecce  jam  video  ! Joannes  est  nomen  ejus.  0 
Joannes,  quid  tibi  dulcedinis,  quid  gratiae  et  suavitatis, 
quid  luminis  etdevotionis  hauriebas  ab  illo  fonte?  Ibi  certe 
omnes  thesauri  sapientiae  et  scientiae  absconditi  sunt.  Ibi 
fons  misericordiae,  ibi  domicilium  pietatis,’  ibi  favus 
aeternae  suavitatis.  Unde  tibi,  o Joannes,  omnia  ista? 
Numquid  tu  sublimior  Petro,  Andrea  sanctior,  aut  certe 
omnibus  apostolis  gratiosior?  Speciale  hoc  virginitatis 
privilegium,  quia  virgo  es,  electus  a Domino,  atque 
inter  caeteros  magis  dilectus.  Jam  nunc  exsulta,  virgo, 
accede  propitius,  et  aliquam  hujus  dulcedinis  portionem 
vindicare  non  differas,  si  potiora  non  potes,  dimitte 
Joanni  pectus,  ubi  se  cum  vino  laetiae  in  divinitatis  cogita- 


tione  inebriat ; tu  currens  ad  humanitatis  ubera  lac  ex- 
prime^ quo  nutriaris.  Inter  hxc,  cum  sanctissima  illa 
oratione  discipulos  commendans  Patri  dixerit : Pater, 
serva  eos  in  nomine  tuo,  inclina  caput  tuum,  ut  merea- 
ris audire  : Volo  ut  ubi  ego  sum,  et  illi  sint  mecum. 

Bonum  est  tibi  hic  esse,  sed  exeundum  est.  Praecedet 
ipse  ad  montem  Oliveti,  tu  eum  sequere.  Et  licet  assump- 
to Petro  et  duobus  filiis  Zebedaei  ad  secreta  secesserit,  vel 
a longe  intuere  quomodo  in  se  nostram  transtulerit  ne- 
cessitatem. Vide  quomodo  ille  cujus  sunt  omnia,  pavere 
coepit  et  taedere.  Tristis  est,  inquiens,  anima  mea,  etc. 
Unde  hoc,  Deus  meus?  ita  compateris  mihi  exhibens 
hominem,  ut  quodammodo  videaris  nescire  quod  Deus 
es.  Prostratus  in  faciem  oras,  et  factus  est  sudor,  etc. 
Quid  stas  ? accurre,  et  suavissimas  illas  guttas  lambe , et 
pulverem  pedum  illius  linge.  Noli  dormire  cum  Petro, 
ne  merearis  audire : Sic  non  potestis  mia  hora  vigilare 
mecum  ? 

Sed  ecce  jam  proditorem  praeeuntem  impiorum  tur- 
ba prosequitur,  et  osculum  praebente  Juda  manus  inji- 
ciunt in  Jesum,  Dominum  suum  tenent  ligatum,  et  illas 
dulces  manus  vinculis  stringunt.  Quis  ferat?  Scio,  occupat 
nunc  cor  tuum  pietas ; omnia  viscera  tua  zelus  inflammat. 
Sine,  rogo,  patiatur,  qui  pro  te  patitur.  Quid  optas  gla- 
dium? Quid  irasceris  ? Quid  indignaris?  Si  instar  Petri 
cujuslibet  aurem  abscideris,  si  ferro  bracilium  tuleris,  si 
pedem  truncaveris,  ipse  restituet  omnia.  Qui  etiam  si 
quem  occideris,  absque  dubio  suscitabit.  Sequere  potius 

eum  usque  ad  atrium  principis  sacerdotum,  et  speciosis- 
simam faciem  ejus  quam  sputis  illinunt,  tu  lacrymis 
lava.  Intuere  quam  piis  oculis,  quam  misericorditer, 
quam  efficaciter  tertio  negantem  respexerit  Petrum  , 
quando  ille  conversus  et  in  se  reversus  flevit  amare. 
Utinam,  bone  Jesu,  tuus  me  dulcis  oculus  me  respiciat, 
qui  te  toties  ad  vocem  ancillae  procacis,  carnis  scilicet 
meae,  pessimis  operibus  aflectibusque  negavi.  Sed  jam, 
mane  facto,  traditur  Pilato , ibi  accusatur  et  tacet , quo- 
niam tanquam  ovis  ad  occisionem  ductus  est.  Yide,  atten- 
de quomodo  stat  ante  praesidem,  inclinato  capite,  demissis 
oculis,  vultu  placido,  sermone  raro,  paratus  ad  oppro- 
bria, promptus  ad  verbera.  Scio,  non  poteris  ulterius 
sustinere,  nec  dulcissimum  dorsum  ejus  flagellis  atteri, 
nec  faciem  alapis  caedi,  nec  tenerum  illud  caput  spinis 
coronari,  nec  dexteram , quae  coelum  regit  et  terram , 
arundine  dehonestari,  tuis  oculis  aspicere  poteris.  Ecce 
educitur,  flagellatur  portans  spineam  coronam  et  purpu- 
reum vestimentum,  et  Pilatus  dicit : Ecce  homo.  Yere 
homo  est,  quis  dubitet?  Testes  sunt  plagae  virgarum, 
vulnerum,  foeditas  sputorum.  Jam  nunc  cognosce,  Zabu- 
le,  homo  est.  Yere  homo  est  iste,  inquis.  Sed  quid  est 
iste?  Sed  quid  est,  quod  in  tot  injuriis  non  irascitur  ut 
homo,  non  movetur  ut  homo,  non  suis  indignatur  torto- 
ribus ut  homo  ? Ergo  plus  est  quam  homo.  Sed  quis 
cognoscit  illum?  Cognoscitur  certe  homo  impiorum  terrae 
judicia  sustinens,  sed  cognoscetur  Deus  judicia  faciens. 
Sero  animadvertisti,  Zabule.  Quid  tibi  per  mulierem 

agere  visum  est,  ut  dimittatur  ? Tarde  locutus  es.  Sedet 
pro  tribunali  judex,  prolata  est  sententia.  Jam  propriam 
portans  crucem  ducitur  ad  mortem.  0 spectaculum ! 
Yidesne?  Ecce  principatus  ejus  super  humerum  ejus. 
Haec  est  virga  aequitatis,  virga  regni  sui.  Datur  ei  vinum 
felle  mistum,  exuitur  vestimentis,  et  inter  milites  divi- 
duntur. Tunica  non  scinditur,  sed  sorte  transit  ad  unum. 
Dulces  manus  ejus  et  pedes  clavis  perforantur,  et  exten- 
sus in  cruce  inter  latrones  suspenditur.  Mediator  Dei  et 
hominum,  inter  coelum  et  terram  medius  pendens,  ima 
superis  unit , coelestibus  terrena  conjungit.  Stupet 
coelum,  terra  miseratur.  Quid  tu  ? Non  mirum  si  sole 
contristato,  tu  contristaris ; si  terra  contremiscente,  tu 
contremiscis  : si  scissis  saxis,  cor  tuum  scinditur ; si  flen- 
tibus juxta  crucem  mulieribus,  tu  conclamaris.  Inde  in 
omnibus  iis  considera  illud  dulcissimum  pectus  quam 
tranquillitatem  servaverit  pietatis.  Non  suam  attendit 
injuriam,  non  poenam  reputat,  non  sentit  contumelias. 
Sed  ipsis  potius  a quibus  patitur,  ille  compatitur  : a qui- 
bus vulneratur,  ille  medetur;  ille  vitam  procurat,  a qui- 
bus occiditur.  Cum  qua  mentis  dulcedine,  cum  qua 
spiritus  devotione , cum  qua  charitatis  plenitudine  cla- 
mat : Pater,  ignosce  illis?  Ecce  ego,  Domine,  tuae  majesta- 
tis adorator,  non  tui  corporis  interfector;  tuse  mortis  vene- 
rator, non  tuae  passionis  derisor;  tuae  misericordiae  con- 
templator, non  infirmitatis  contemptor.  Interpellet  itaque 
pro  me  tua  dulcis  humanitas,  commendet  me  Patri  tuo 

tua  ineffabilis  pietas.  Dic  igitur,  dulcis  Domine  : Pater, 
ignosce  illi. 

At  tu,  virgo,  cui  major  est  apud  Virginis  Filium  confi- 
dentia quam  mulieribus  quae  longe  stant,  cum  matre 
Virgine  et  discipulo  virgine  accede  ad  crucem,  et  perfu- 
sum pallore  vultum  cominus  intuere.  Quid  ergo?  Tu  sine 
lacrymis,  amantissima,  Dominae  tuae  lacrymas  videbis? 
Tu  siccis  manes  oculis,  et  ejus  animam  pertransit  gladius 
doloris  ? Tu  sine  singultu  audies  dicentem  Matri : Mulier, 
ecce  Filius  tuus ; et  Joanni  : Ecce  mater  tua  ? Similiter 
cum  discipulo  Matrem  committeret,  latroni  paradisum 
promitteret,  tunc  unus  ex  militibus  lancea  latus  ejus  per- 
foravit. Festina,  ne  tardaveris,  comede  favum  tuum  cum 
meile  tuo.  Bibe  vinum  tuum  cum  lacte  tuo.  Sanguis  tibi 
in  vinum  convertitur,  ut  inebrieris.  In  lac  aqua  muta- 
tur, ut  nutriaris.  Facta  sunt  tibi  in  petra  flumina,  in 
membris  ejus  vulnera,  et  in  corporis  ejus  maceria,  ca- 
verna. In  quibus  instar  columbae  latitans  et  deosculans 
singula,  ex  sanguine  ejus  fiant  sicut  vitta  coccina  labia 
tua,  et  eloquium  tuum  dulce. 

Sed  adhuc  exspecta,  donec  nobilis  ille  decurio  veniens 
extractis  clavis  manus  pedesque  dissolvat.  Vide  quomodo 
felicissimis  brachiis  corpus  amplectitur,  ac  suo  astringit 
pectori.  Tunc  potuit  vir  ille  sanctissimus  dicere  : Fasci- 
culus myrrlice  dilectus  meus , etc.  Sequere  tu  pretiosissi- 
mum coeli  terraeque  thesaurum,  et  vel  porta  pedes,  vel 
manus  brachiaque  sustenta,  vel  certe  defluentes  minuta- 
tim  pretiosissimi  sanguinis  guttas  curiosius  collige,  et 

pulverem  pedum  ejus  linge.  Cerne  prseterea  quam  dulci- 
ter,  quam  diligenter  beatissimus  Nicodemus  sanctissima 
ejus  membra  tractat  digitis,  fovet  unguentis,  et  cum 
S.  Joseph  involutum  sindone  collocat  in  sepulcro. 

Noli  prseterea  Mariae  Magdalense  deserere  comitatum  , 
sed  paratis  aromatibus  cum  ea  Dominicum  'sepulcrum 
visitare  memento.  0 sicut  illa  oculis , tu  in  spiritu  cer- 
nere merearis  nunc  super  lapidem  revolutum  ab  ostio 
monumenti  Angelum  residentem;  nunc  intra  monu- 
mentum unum  ad  caput , unum  ad  pedes  resurrectionis 
gloriam  praedicantes;  nunc  ipsum  Christum  Mariam 
flentem  et  tristem  tam  dulci  reficientem  oculo,  tam 
suavi  voce  dicentem : Maria.  Rumpuntur  ad  hanc  vocem 
omnes  capitis  cataractae,  ab  ipsis  medullis  eliciuntur 
lacrymae,  singultus  et  suspiria  ab  imis  trahuntur  visce- 
ribus. Maria , o beata,  quid  tibi  mentis  fuit,  quid  animi, 
cum  ad  hanc  vocem  te  prosternens , et  reddens  vicem 
salutanti,  clamares,  Rabboni ? Quo , rogo,  affectu,  quo 
desiderio,  mentisque  ardore  clamasti,  Rabboni?  Nunc 
plura  dicere  lacrymae  prohibent , cum  vocem  excludit 
affectus,  omnesque  animae  corporisque  sensus  nimius 
amor  absorbeat.  Sed , o dulcis  Jesu , cur  a sacratis  ac 
desideratissimis  pedibus  tuis  sic  arces  amantem?  Noli , 
inquis,  me  tangere.  Ut  quid.  Domine?  Quare  non  tan- 
gam illa  desiderata  vestigia  tua  pro  me  perforata  clavis , 
perfusa  sanguine,  non  tangam,  nec  deosculabor?  An  ini- 
micitior  solito , quia  gloriosior?  Ecce  non  dimittam  te, 
nec  recedam  a te,  non  parcam  lacrymis,  pectus  singul- 

tibus  suspiriisque  rumpetur,  nisi  tangam.  Et  ille  inquit: 
Noli  timere.  Non  auferetur  tibi  hoc  bonum,  si  differtur ; 
vade  tamen , et  nuntia  fratribus  meis  quia  surrexi. 
Cucurrit  cito , cito  volens  redire.  Redit;  sed  cum  aliis 
mulieribus , quibus  ipse  Jesus  occurrens  blanda  saluta- 
tione dejectas  erigit,  tristes  consolatur.  Adverte:  tunc 
est  datum  quod  fuit  ante  dilatum.  Accesserunt  enim,  et 
tenuerunt  pedes  ejus.  Hic  quandiu  potes,  virgo,  morare. 
Non  has  delicias  tuus  somnus  interpellet,  nullus  exte- 
rior tumultus  impediat.  Verum  quia  in  hac  vita  misera 
nihil  stabile,  nihil  aeternum  est;  nec  unquam  eodem 
statu  permanet  homo,  necesse  est  ut  anima  nostra,  dum 
vivimus,  quadam  varietate  pascatur.  Unde  a praeterito- 
rum recordatione  ad  experientiam  praesentium  transea- 
mus, ut  ex  his  quoque,  quantum  a nobis  diligendus  sit 
Deus,  intelligamus. 


MEDITATIO  XVI. 

Sive  meditationis  quintae  decimae  pars  secunda.  De  praesentibus 
beneficiis  Dei. 

Non  parvum  aestimo  beneficium,  quo  Deus  bene  utens 
malo  parentum  nostrorum  creavit  nos  de  carne  illorum, 
et  inspiravit  in  nobis  spiraculum  vitae,  discernens  nos  ab 
illis  qui  vel  abortivi  projecti  sunt  ab  utero , vel  qui  inter 
materna  viscera  suffocati  poenae  videntur  concepti  non 
vitae.  Quod  etiam  integra  nobis  et  sana  membra  creavit, 
ne  essemus  nostris  dolori , alienis  opprobrio.  Magnum 
est  hoc  certe.  Sed  quomodo  illud  quantaeve  bonitatis  aesti- 

mabimus,  quod  eo  tempore  et  inter  tales  nasci  voluit, 
per  quos  ad  fidem  suam  et  sacramenta  pervenimus? 
Videmus  innumerabilibus  hominibus  hoc  negatum,  quod 
nobis  gratulamur  esse  concessum,  cum  quibus  una 
est  et  nobis  conditio.  Illi  derelicti  sunt  per  justitiam , 
nos  vocati  sumus  per  gratiam.  Procedamus  intuentes 
munus  ejus  fuisse,  quod  educati  a parentibus  fuimus 
Christianis.  Quod  nos  flamma  non  laesit,  quod  aqua  non 
absorbuit,  quod  non  vorati  a daemone,  quod  non  percussi 
a bestiis,  quod  praecipitio  non  necati,  quod  usque  ad 
congruam  aetatem  in  ejus  fide  et  bona  voluntate  nutriti. 
Hucusque  ea  percurrimus  , soror,  quibus  fuit  nobis  una 
conditio,  quos  idem  pater  genuit,  ac  idem  venter  com- 
plexus est,  eadem  viscera  profuderunt. 

Jam  nunc,  soror,  in  me  adverte  quanta  fecerit  Deus 
animae  tuae.  Divisit  enim  inter  me  et  te,  quasi  inter  lucem 
et  tenebras,  sibi  te  servans,  me  mihi  relinquens.  Deus 
meus,  quo  abii  ? Quo  fugi  ? Quo  evasi?  Ejectus  a facie  tua 
sicut  Cain,  habitavi  in  terra  vagus  et  profugus,  et  quicum- 
que invenerit  me,  occidet  me.  Quid  enim  ageret  mise- 
rabilis creatura,  a suo  derelicta  Creatore  ? Quo  iret,  quove 
lateret  ovis  erronea  suo  destituta  pastore  ? 0 soror,  fera 
pessima  devoravit  fratrem  tuum.  In  me  ergo  cerne, 
quantum  ibi  contulerit  qui  te  a tali  bestia  conservavit 
illaisam.  Quam  miser  ego  sum,  qui  meam  pudicitiam 
perdidi ; tam  beata  tu,  cujus  virginitatem  misericordia 
divina  protexit.  Quoties  tentata,  quoties  impetita  tua  tibi 
castitas  est  servata,  cum  ego  libens  in  turpia  quaeque  pro- 


— 284  — 

grediens,  coacervavi  mihi  materiam  ignis  quo  combure- 
rer, materiam  fetoris  quo  necarer,  materiam  vermium  a 
quibus  corroderer  ? Recole  si  placet  illas  foeditates  meas 
pro  quibus  plangebas,  et  corripiebas  saepe,  puella  parvu- 
lum, femina  masculum.  Sed  non  fallit  Scriptura  quae 
ait : Nemo  potest  corrigere , quem  Deus  despexit.  0 
quam  diligendus  est  a te,  qui  cum  me  repelleret,  te  at- 
traxit ; et  cum  aequa  conditio  foret  utriusque,  tamen  me 
despexerit,  te  dilexerit.  Recole  nunc,  ut  dixi,  corruptiones 
meas,  cum  exaltaretur  nebula  libidinis  ex  luxuriosa  con- 
cupiscentia carnis,  et  non  esset  qui  eriperet  et  salvum 
faceret.  Verba  enim  iniquorum  praevaluerunt  super  me, 
qui  in  suavi  poculo  amoris  propinabant  mihi  venenum 
luxuriae.  Convenientes  in  unum  affectionis  suavitas  et 
cupiditatis  impuritas,  rapiebant  imbecillem  adhuc  aeta- 
tem meam  per  abrupta  vitiorum , atque  mergebant 
gurgite  flagitiorum.  Venerunt  super  me  ira  et  indi- 
gnatio tua,  Deus,  et  ego  nesciebam.  Ibam  longius  a te, 
et  sinebas.  Jactabar,  et  effundebar,  et  defluebar  per  im- 
munditias meas,  et  tacebas.  Eia,  soror,  diligenter  at- 
tende omnia  ista  turpia  et  nefanda,  in  quae  me  praecipi- 
tavit meum  arbitrium ; et  scito  quod  in  haec  corruisses, 
si  te  Christi  misericordia  non  servasset.  Non  haec  dico 
quasi  nihil  mihi  contulerit  boni , dum  exceptis  iis 
quae  superius  diximus  utrisque  collata,  mira  patientia 
meas  sustinuerit  iniquitates.  Cui  debeo  quod  terra  non 
me  absorbuit,  nec  fulminavit  coelum,  nec  flumina  sub- 
merserunt ? Quomodo  enim  sustineret  creatura  tantam 


injuriam  Creatoris  sui,  si  non  impetum  ejus  cohiberet 
ille  ipse  qui  condidit,  qui  non  vult  mortem  peccatoris,  sed 
magis  ut  convertatur  et  vivat  ? Ad  illud  quant®  fuit  gra- 
ti®, quod  fugientem  persecutus  est,  metuenti  blandieba- 
tur, quod  erexit  in  spem  totius  desperatum,  quod  suis 
obruit  beneficiis  ingratum,  quod  gustu  interioris  dulcedi- 
nis, immundis  assuetum  delectationibus  attraxit  et  illexit, 
quod  indissolubilia  mal®  consuetudinis  vincula  dissolvit, 
et  abstractum  s®culo  benigne  suscepit  ? Taceo  multa,  et 
magn®  misericordi®  su®  circa  me  opera,  ne  aliquid 
glori®  su®,  qu®  tota  illius  est,  ad  me  videatur  transire. 
Ita  etiam  secundum  hominum  ®stimationem  sibi  coh®ret 
gratia  dantis  et  felicitas  recipientis,  ut  non  solum  laude- 
tur, quia  solus  laudandus  esset  ille  qui  dedit,  sed  etiam 
iile  qui  recepit.  Quis  enim  habet  aliquid  quod  non  recepe- 
rit? Si  autem  gratis  accepit,  quare  laudatur  velut  pro- 
meruerit? Tibi  igitur  laus,  Deus  meus,  tibi  gloria,  tibi 
gratiarum  actio ; mihi  autem  confusio  faciei  me®,  qui 
tot  mala  feci,  et  tot  bona  recepi.  Quid  igitur  (inquis)  me 
minus  accepisti  ? 0 soror,  quia  felicior  est  ille,  cujus  na- 
vem plenam  mercibus  et  onustam  divitiis  flatus  ventorum 
integram  revexit  ad  portum,  quam  qui  passus  naufra- 
gium nudus  evasit  mortem.  Tu  ergo  in  bis,  quas  tibi  di- 
vina gratia  conservavit,  exsultas  divitiis;  mihi  maximus 
labor  incumbit  ut  fracta  redintegrem,  amissa  recuperem, 
scissa  resarciam.  Verumtamen  et  me  volo  ut  ®muleris, 
valdeque  putes  erubescendum,  si  post  tot  flagitia  in  illa 
vita  tibi  inventus  fuero  ®qualis,  cum  s®pe  virginitatis 

gloriam  intervenientia  quaedam  vitia  minuant  et  veteris 
conservationis  opprobrium  morum  imitatio  et  succeden- 
tes vitiis  virtutes  oblitterent.  Sed  jam  illa,  in  quibus  tibi 
sola  conscia  es  divinae  bonitatis,  inspice  nunc  munera, 
quam  jucunda  facie  abrenuntianti  saeculo  Christus  occur- 
rerit, quibus  esurientem  deliciis  pavit,  quas  miseratio- 
num suarum  divitias  ostendit,  quos  inspiravit  affectus, 
quo  te  chari tatis  poculo  ebriavit.  Nam  si  fugitivum  ser- 
vum et  rebellem  sola  sua  miseratione  revocatum  spi- 
ritualium consolationum  non  reliquit  inexpertum;  quid 
dulcedinis  crediderim  eum  virgini  contulisse  ? Si  tenta- 
baris,  ille  sustentabat;  si  fluctuabas,  ille  solidabat.  Quo- 
ties prae  timore  arescenti  pius  consolator  astabat  ? Quoties 
aestuanti  prae  amore , ipse  se  tuis  visceribus  infundebat  ? 
Quoties  psallentem  vel  legentem  spiritualium  sensuum 
lumine  illustrabat  ? Quoties  orantem  in  quoddam  ineffa- 
bile desiderium  suum  rapiebat  ? Quoties  mentem  tuam  a 
terrenis  subtractam,  ad  coelestes  delicias  et  paradisi 
amoenitates  transportabat?  Haec  omnia  revolve  animo, 
ut  in  eum  tuus  totus  revolvatur  affectus.  Vilescat  tibi 
mundus,  omnis  amor  carnalis  sordeat,  nescias  te  esse  in 
mundo  hoc ; quoniam  ad  illos  qui  in  coelo  sunt  et  Deo 
vivunt,  tuum  transtulisti  propositum.  Ubi  est  thesaurus 
tuus,  ibi  sit  et  cor  tuum.  Noli  cum  argenteis  simulacris 
vili  marsupio  tuo  tuum  includere  animum ; quia  nun- 
quam cum  nummorum  pondere  poteris  transvolare  ad 
coelum.  Puta  te  quotidie  moriturum,  et  de  crastino  non 
cogitabis.  Non  te  futuri  temporis  sterilitas  terreat,  non 

futurae  famis  timor  mentem  tuam  dejiciat,  sed  ex  ipso 
tota  fiducia  tua  pendeat  qui  aves  pascit,  lilia  vestit.  Ipse 
sit  liorreum  tuum,  ipse  apotheca,  ipse  marsupium  tuum, 
ipse  divitiae , ipse  deliciae  tuae ; solus  tibi  sit  omnia  in 
omnibus.  Haec  interim  de  praesentibus  satis  sint. 

MEDITATIO  XVII. 

De  futuris  beneficiis  Dei. 

Qui  autem  praestat  suis  tanta  in  praesenti  quanta  illis 
servat  in  futuro  ? Principium  futurorum  et  finis  praesen- 
tium, mors  est.  Hanc  cujus  natura  non  abhorret  ? Cujus 
non  expavescit  affectus?  Nam  bestiae  fuga,  latibulis,  et 
aiiis  mille  modis  mortem  cavent,  vitam  tuentur.  Jam 
nunc  diligenter  attende  quid  tua  tibi  respondeat  cons- 
cientia, quid  praesumat  fides,  quid  spes  promittat,  quid 
expetat  affectus.  Si  vita  tua  oneri  est,  si  mundus  fastidio, 
si  caro  dolori,  profecto  desiderio  mors  est  tibi,  quae  ju- 
gum hujus  oneris  deponit,  tollit  fastidium,  corporis  dolo- 
rem assumit.  Hoc  unum  dico  omnibus  hujus  mundi 
praestare  deliciis,  honoribus  atque  divitiis,  si  ob  cons- 
cientiae serenitatem,  fidei  firmitatem,  spei  certitudinem 
mortem  non  timeas.  Quod  ille  poterit  maxime  experiri 
qui,  aliquo  tempore  sub  hac  servitute  suspirans,  in  libe- 
riores conscientiae  auras  evasit.  Haec  sunt  futurae  beatitu- 
dinis  tuae  primitiae  salutares,  ut  morte  superveniente 
naturalem  horrorem  fides  superet,  spes  temperet,  cons- 
cientia pura  repellat;  et  inde  quodammodo  mors  est 
principium  quietis,  laborum  meta,  peremptoria  vitiorum . 


Sic  enim  scriptum  est  : Beati  mortui,  qui  in  Domino 
moriuntur.  Unde  propheta  reproborum  mortem  ab  elec- 
torum morte  discernens,  omnes,  inquit,  reges  dormie- 
runt in  gloria,  unusquisque  in  domo  sua;  tu  autem 'pro- 
jectus es  de  sepulcro  tuo,  quasi  stirpis  inutilis,  pollutus 
et  obvolutus.  Dormierunt  quippe  sane  in  gloria  quorum 
dormitioni  assistunt  Angeli,  occurrunt  sancti,  concivi 
suo  praebentes  auxilium,  et  impartientes  solatium ; hos- 
tibus se  opponunt,  obsistentes  repellunt,  refellunt  accu- 
santes, et  sic  usque  ad  sinum  Abrahae  sanctam  animam 
comitantes  in  loco  pacis  collocant  et  quietis.  Non  sic , 
impii,  non  sic,  quos  de  corpore  quasi  de  fetenti  sepulcro 
pessimi  spiritus  cum  instrumentis  infernalibus  extra- 
hentes, pollutos  libidine,  obvolutos  cupiditate  injiciunt 
ignibus  exurendos,  avibus  lacerandos,  aeternis  fetoribus 
suffocandos.  Vere  exspectatio  justorum  laetitia;  spes 
autem  impiorum  peribit.  Sane  qualis  sit  illa  requies , 
quae  pax  illa,  quae  jucunditas  in  sinu  Abrahae,  quae 
illis  quiescentibus  promittitur,  et  exspectatur  laetitia, 
quia  experientia  non  docuit,  stylus  explicare  non  poterit. 
Exspectant  felices  donec  impleatur  numerus  fratrum  suo- 
rum, ut  in  die  resurrectionis  duplici  stola,  scilicet  cor- 
poris et  animae  perpetua  felicitate  fruantur.  Jam  nunc 
intuere  illius  diei  terrorem,  quando  coelorum  virtutes 
movebuntur,  elementa  ignis  calore  solventur , patebunt 
inferi,  occulta  omnia  nudabuntur ; veniet  desuper  iratus 
judex,  ardens  furor  ejus,  et  ut  tempestas  currus  ejus,  ut 
reddat  in  ira  vindictam  et  vastitatem  in  flamma  ignis. 

Beatus  est  qui  paratus  est  occurrere  illi.  Quid  tunc  mise- 
ris animabus  erit?  Quam  tunc  miseri  erunt , quos  nunc 
luxuria  foedat,,  avaritia  dissipat,  extollit  superbia ! Exi- 
bunt Angeli,  et  separabunt  malos  de  medio  justorum,  illos 
a dextris,  illos  a sinistris  statuentes. 

Cogita  te  nunc  ante  tribunal  Christi  inter  utramque 
hanc  societatem  assistere , et  necdum  in  alteram  par- 
tem separatam.  Deflecte  oculos  nunc  ad  sinistram  judi- 
cis, et  miseram  illam  multitudinem  contemplare.  Qualis 
ibi  horror,  quis  pudor,  quis  fetor,  quis  timor,  quis  do- 
lor ? Stant  miseri  et  infelices,  stridentes  dentibus,  nudo 
latere  palpitantes , aspectu  horribiles , vultu  deformes , 
dejecti  prae  pudore,  prae  corporis  turpitudine  et  nuditate 
confusi.  Latere  volunt,  et  non  datur ; fugere  tentant,  nec 
permittitur.  Si  oculos  levant  desuper,  judicis  imminet 
furor;  si  deponunt,  infernalis  putei  eis  ingeritur  horror. 
Non  suppetit  criminum  excusatio,  nec  de  iniquo  judicio 
erga  Deum  aliqua  poterit  esse  causatio,  cum  quidquid 
decretum  fuerit,  justum  esse  ipsam  eorum  conscientiam 
non  latebit.  Cerne  nunc  quam  amandus  tibi  sit,  qui  te 
ab  hac  damnata  societate  praedestinando  discrevit,  vocan- 
do separavit,  justificando  purificavit. 

Retorque  nunc  ad  dexteram  oculos,  et  quibus  te  glori- 
ficando sit  inserturus  adverte.  Quis  ibi  decor,  quis  honor 
et  quae  felicitas,  et  quae  securitas?  Alii  judiciaria  sede 
sublimes,  alii  corona  martyrii  splendentes,  alii  flore 
virginitatis  candidi , alii  eleemosynarum  largitione  fe- 
cundi, alii  doctrina  et  eruditione  praeclari,  in  unumcha- 
t.  ii.  19 


ritatis  foedus  copulantur.  Lucet  eis  vultus  Jesu,  non  terri- 
bilis, sed  amabilis ; non  amarus,  sed  dulcis ; non  terrens, 
sed  blandiens. 

Sta  nunc  quasi  in  medio , nesciens  quibus  te  judicis 
sententia  deputabit.  0 dura  exspectatio  ! Timor  et  tremor 
venerunt  super  me,  et  contexerunt  me  tenebrae.  Si  me 
sinistris  sociaverit,  non  causabor  injustum;  si  dextris 
ascripserit,  gratiae  ejus  hoc,  non  meis  meritis  est  impu- 
tandum. Yere,  Domine,  vita  in  voluntate  tua.  Yides  ergo 
quantum  in  ejus  amore  tuus  extendi  debeat  animus,  qui, 
cum  injustis  posset  in  te  prolatam  retorquere  sententiam, 
justis  te  maluit  ad  salvandum  inserere.  Jam  te  puta  sanctae 
illi  societati  conjunctam  vocis  illius  audire  decretum  : 
Venite , benedicti  P atris  mei,  percipite  regnum  quod  vo- 
bis 'paratum  est  ab  origine  mundi.  Inde  miseris  audien- 
tibus verbum  Domini  plenum  irae  et  furoris:  Discedite  a 
me,  maledicti , in  ignem  aeternum.  Tunc  ibunt  ii,  inquit, 
in  supplicium  aeternum  ; justi  autem  in  vitam  aeternam . 
0 dura  separatio ! 0 miserabilis  conditio  ! Sublatis  enim 
impiis  ne  videant  gloriam  Dei ; de  justis  vero  singulis 
secundum  gradum  suum  et  meritum  angelicis  ordinibus 
insertis,  fiat  illa  gloriosa  processio,  Christo  praecedente 
capite  nostro,  omnibusque  suis  membris  sequentibus,  et 
tradetur  regnum  Deo  Patri,  ut  ipse  regnet  in  eis,  et  ipsi 
in  eo,  regnum  illud  percipientes,  quod  paratum  est  illis 
ab  origine  mundi,  cujus  regni  status  ne  cogitari  quidem 
a nobis  potest,  multo  minus  dici  vel  scribi.  Hoc  scio  quod 
nihil  omnino  aberit  quod  velis  adesse. 

Nullus  igitur  ibi  luctus , nullus  fletus,  nullus  do- 
lor, nullus  timor.  Non  tristitia,  non  discordia,  non 
invidia , non  tribulatio , non  tentatio , non  aeris  mu- 
tatio vel  corruptio,  non  suspicio,  non  ambitio,  non 
adulatio,  non  detractio,  non  aegritudo,  non  senectus,  non 
mors,  non  paupertas,  non  nox,  non  tenebrae,  non  edendi 
vel  bibendi  vel  dormiendi  ulla  necessitas,  fatigatio  nulla. 
Quid  ergo  ibi  boni  est  ? Ubi  neque  luctus,  neque  fletus, 
neque  dolor,  nec  tristitia,  quid  potest  esse  nisi  perfecta 
laetitia? Ubi  nulla  tentatio,  vel  tribulatio,  nulla  temporum 
mutatio,  vel  corruptio  aeris , aestus  vehementior , nec 
hiems  asperior,  quid  potest  esse  nisi  summa  quaedam 
rerum  temperies,  et  mentis  et  carnis  vera  et  summa 
tranquillitas  ? Ubi  nihil  est  quod  timeas,  quid  potest  esse 
nisi  summa  securitas  ? Ubi  nulla  discordia,  nulla  invidia, 
quid  potest  esse  nisi  summa  et  vera  dilectio  ? Ubi  nulla 
deformitas,  quid  potest  esse  nisi  summa  et  vera  pulchri- 
tudo ? Ubi  nulla  paupertas,  quid  potest  esse  nisi  omnis 
plenitudo  ? Ubi  nullus  labor  vel  defectio,  quid  erit  nisi 
summa  requies  et  fortitudo  ? Ubi  nihil  est  quod  gravet 
vel  oneret,  quid  erit  nisi  summa  felicitas?  Ubi  nec  senec- 
tus exspectatur,  nec  morbus  timetur,  quid  potest  esse 
nisi  vera  sanitas  ? Ubi  nec  nox,  nec  tenebrae,  quid  est 
nisi  lux  perfecta  ? Ubi  mors  et  mortalitas  omnis  absorp- 
ta, quid  est  nisi  vita  aeterna  ? 

Quid  est  ultra  quod  quaeramus  ? Certe , quod  iis  omni- 
bus excellentius  est,  scilicet  visio,  cognitio  et  dilectio  Crea- 
toris. Videbitur  in  se,  videbitur  in  omnibus  creaturis  suis. 


regens  omnia  sine  sollicitudine  , sustentans  omnia  sine 
labore,  impertiens  quodammodo  se  singulis  pro  sua  capa- 
citate, sine  diminutione  vel  divisione.  Videbitur  ille  vultus 
amabilis  et  desiderabilis,  in  quem  Angeli  desiderant  pros- 
picere : de  cujus  plenitudine,  de  cujus  lumine,  de  cujus 
suavitate  quis  dicet  ? Videbitur  Pater  in  Filio,  et  Filius 
in  Patre,  Spiritus  Sanctus  in  utroque.  Videbitur  enim 
sicuti  est,  impleta  ejus  promissione  qua  dicit : qui  diligit 
me,  diligitur  a Patre  meo,  et  ego  diligam  eum,  et  mani- 
festabo ei  meipsum.  Ex  hac  visione  illa  procedit  cognitio, 
de  qua  ipse  ait : hcec  est  vita  ceterna,  ut  cognoscant  te 
solum  verum  Deum.  Ex  bis  tanta  nascetur  dilectio,  tan- 
tus ardor  pii  amoris,  tanta  dulcedo  charitatis,  tanta 
fruendi  copia,  tanta  desiderii  vehementia,  ut  nec  satietas 
desiderium , nec  desiderium  satietatem  impediat.  Quid 
est  hoc?  Certe  quod  oculus  non  vidit,  nec  auris  audivit, 
nec  in  cor  hominis  ascendit  quce  praeparavit  Deus  dili- 
gentibus se. 

Haec  tibi,  soror,  de  praeteritorum  beneficiorum  Christi 
memoria,  de  praesentium  experientia,  de  exspectatione 
futurorum,  quaedam  meditationum  spiritualium  semina 
proseminare  curavi,  ex  quibus  divini  amoris  fructibus 
uberior  oriatur  et  crescat : ut  meditatio  affectum  excitet, 
affectus  desiderium  pariat,  lacrymas  desiderium  extor- 
queat : ut  tibi  sint  lacrymae  tuae  panes  die  ac  nocte,  donec 
adpareas  in  conspectu  ejus,  et  suscipiaris  ab  amplexibus 
ejus,  dicasque  illud  quod  in  Canticis  scriptum  est:  Dilec- 
tus meus  mihi,  et  ego  illi;  inter  ubera  mea  commorabi- 

tur.  Quod  ipse  tibi  praestare  dignetur  qui  vivit  et  regnat 
Deus  in  saecula  saeculorum.  Amen. 

Meditatio  xviii.  Gratiarum  actiones  pro  beneficiis 
divince  misericordiae,  quae  incipit  per  haec  verba  : T«  es 
Deus  meus  vivus,  jam  inter  orationes  praecedentes  hujus 
libri  inserta  est.  Unde  hic  praetermittitur. 

MEDITATIO  XIX. 

De  dulcedine  divinse  majestatis,  et  de  aliis  multis. 

1.  Admiratio  de  ineffabili  bonitate  Creatoris,  et  de 
magna  miseria  creati  hominis.  — Dum  considero  quid 
sit  Deus,  quam  dulcis  natura,  quam  amabilis,  quam  bo- 
na, quam  ineffabilis,  quam  admirabilis,  quantum  ab 
omni  creatura  veneranda  et  adoranda,  et  iterum  video 
et  intelligo  quid  sit  homo,  quem  ipse  Deus  fecit  ad  ima- 
ginem et  similitudinem  suam,  quemque  praeterea  talem 
creavit,  ut  sicut  semper  in  se  exprimeret  imaginem  Crea- 
toris sui ; sic  semper  in  memoria  haberet  voluntatem 
ejus  et  dilectionem,  qui  eum  talem  creavit,  miror  mul- 
tum et  obstupesco  et  de  inaestimabili  bonitate  Dei  crea- 
toris, et  de  magna  miseria  creati  hominis. 

De  ineffabili  bonitate  Dei  miror  quod , cum  sit  ipse 
omnipotentissimus  et  justissimus,  patitur  hominem  vel 
ad  horam  vivere,  quem  propterea  voluit  tam  honorabi- 
lem creare,  ut  sicut  ipse  homo  honorabilior  esset  caeteris 
creaturis,  honorabilius  caeteris  creaturis  viveret  semper 
secundum  voluntatem  sui  Creatoris:  et  ipse  miserrimus 
et  infclicissimus  per  contrarium  agit,  quod,  cum  omnes 


aliae  creaturae  semper  concordent  cum  voluntate  Creatoris 
sui,,  ipse  semper  aut  fere  semper  resistit  illius  voluntati. 
De  immensa  vero  miseria  hominis  miror  quomodo  sen- 
sum sic  perditum  habeat,  sic  quasi  pecus,  quod  sen- 
sum non  habet,  vivat,  ut  unquam  obliviscatur  Creatoris 
sui  qui  sui  ipsius  non  potest  oblivisci.  Puto,  nisi  insa- 
nus sit,  nunquam  sui  ipsius  est  immemor ; ut  non  intel- 
ligat  se  esse,  vivere  et  intelligere.  Haec  autem  omnia  homo 
se  intelligens  habere,  mirandum  est  et  multum  obstupes- 
cendum quomodo  unquam  ipsius  obliviscatur  cui  com- 
placuit sibi  omnia  ista  dare. 

II.  Quantum  homo  ab  homine  diligatur;  et  quare 
Deus  plus  debeat  diligi , quam  aliquis  homo.  — Homo 
itaque,  cui  ab  alio  homine  aliquod  bonum  in  hoc  saeculo 
datur,  saepius  tam  ferventer  illum  solet  diligere,  qui  sibi 
hoc  bonum  fecit,  sicque  jugiter  se  praesentare  in  ejus  obse- 
quium, ut  si  causa  illius  benefactoris  suis  exigat,  mor- 
tem etiam  saepius  incurrere  pro  illo  non  metuat;  et  tamen 
nullum,  quod  unquam  homo  in  hoc  saeculo  possit  habere, 
vel  quod  alius  alii  possit  dare,  nullus  est  tam  parvi  sen- 
sus qui  non  intelligat  se  non  in  perpetuum  retinere,  sed, 
vel  antequam  finis  ei  eveniat,  vel  si  non  ante,  saltem 
tunc  cum  finis  ei  advenerit,  dimittere. 

Quod  vero  Deus  homini  in  hoc  saeculo  dat,  aut  tale  est 
quod  nunquam  amittat,  et  nunquam  ei  aliquis  auferat, 
aut  tale  est,  ut  etiamsi  homo  illud  perdat,  per  illud  ta- 
men promereri  possit,  finita  praesenti  vita,  ut  in  aeternum 
sit  cum  Creatore  suo  in  beata  vita.  Dat  autem  Deus  horni- 

ni  saepius  in  hoc  saeculo  secundum  rationem  vivere , et 
Creatorem  suum,  sicut  ipse  praecipit  et  justum  est,  dili- 
gere, praeceptis  ejus  sine  ulla  contradictione  per  omnia 
obtemperare,  et  hoc  bonum  nullus  hominum,  nisi  ipse 
sola  sua  voluntate  dimittat,  potest  auferre.  Pecuniam 
temporalem,  velit  nolit  homo,  necesse  ei  erit  dimittere ; 
sed  dum  eam  habet,  si  largitur  eam  sicut  Deus  suus  prae- 
cepit, merebitur  sic  faciendo  ad  perpetuam  vitam  per- 
venire. 

0 immensa  Creatoris  nostri  bonitas ! 0 inaestimabilis 
misericordia  ! Ipse  in  nullo  unquam  egens  homine,  ho- 
minem talem  tamen  pro  sola  bonitate  sua  creavit,  creando 
rationalitate  exornavit;  ut  felicitatis  ejus  et  aeternitatis 
posset  esse  particeps,  et  sic  cum  eo  gaudium  et  laetitiam 
in  perpetuum  possidere.  Adhuc  etiam  cum  homo  in  mul- 
tis contrarius  ei  existat,  multa,  quanquam  ei  displiceant, 
sciens  volensque  faciat;  monet  tamen  eum  ut  redeat,  et 
misericordiam  Creatoris  sui  requirat,  nec  pro  ullo  com- 
misso, tametsi  gravi  desperare  praesumat.  Est  enim  fons 
pietatis  et  misericordiae,  et  omnes,  quacumque  macula 
peccati  sint  foedati,  desiderat  mundare,  mundatis  peren- 
nis vitae  laetitiam  reddere. 

III.  Quod  omnia  bona  Deus  fecit , et  quod  solus  ipse 
essentialiter  bonus  sit.  — Suavissime  et  dulcissime  Jesu 
Christe,  qui  es  pius  amator  hominum,  ac  benignissimus 
Redemptor  peccatorum,  te  adoret  anima  mea,  tibi  ser- 
viat omnis  vita  mea,  te  desiderent  omnia  interiora  mea. 
Vult,  piisime  Domine,  vult  mea  misera  anima  cogitare 

de  te,  tua  mirabilia  inspicere,  et  quam  bonus  et  miseri- 
cors sis  erga  peccatores  intelligere,  ne  propter  mea  pec- 
cata desperans,  a bonitate  tua  ( heu,  miser ! > me  velim 
alienare,  ut  sic  cogitans,  et  tibi,  qui  veritas  es,  credens, 
jam  aliquando  ab  iniquitatibus  possim  cessare,  et  ad 
recta  facienda  animum  meum  malis  operibus  incurvatum 
reformare. 

Ecce  scio.  Domine,  quia  omnia  quae  sunt,  de  nihilo 
fecisti ; id  est,  non  erant,  et  ea  fecisti ; sed  tu  ipse  qui  ea 
fecisti,  semper  fuisti,  et  nunquam  fuit  quando  fueris  ; 
fuisti  vero  semper  bonus,  et  semper  omnipotens,  et  prop- 
terea  omnia  quaecumque  fecisti,  bona  fecisti.  Tu  ergo  qui 
semper  fuisti,  [et  es  et  eris,  et  non  qui  de  non  esse  ad 
esse  venisti,  sicut  tibi  semper  esse  fuit,  ita  tibi  semper 
bonitas  et  omnipotentia  fuit.  Et  propter  hoc  non  tibi  est 
aliud  essentia  quam  bonitas  et  omnipotentia;  sed  quae 
est  tibi  essentia , eadem  est  bonitas  et  omnipotentia.  Et 
ideo  non  potes  esse,  nisi  bonus  et  omnipotens,  et  omnia 
illa  quae  similiter  de  te  dicuntur  et  creduntur. 

Tu  vero  vere  es , et  non  est  aliud  nisi  tu,  et  non  est 
tibi  nisi  unum  est,  quia  non  quod  modo  es,  modo  non 
es,  sed  quod  modo  es , semper  es.  Creaturae  autem,  cui 
non  semper  esse  fuit,  sed  quae  de  non  esse  ad  esse  venit 
per  te  et  a te  cui  semper  esse  fuit,  non  est  eadem  essen- 
tia quae  bonitas  et  quae  potentia ; sed  quando  bona  est, 
et  quando  bona  facere  potest,  a te  bona  est,  et  a te 
bona  facere  potest,  qui  essentialiter  es  bonus  et  om- 
nipotens. Fecisti  autem  omnem  creaturam  bonam , sed 

tamen  non  omni  creatuyae , licet  sit  bona  facta  a te,  de- 
disti rationem  intelligendi  te.  Et  quamvis  omnis  crea- 
tura te  laudet,  te  Creatorem  suum  et  gubernatorem  esse 
reclamet ; tamen  non  omnis  creatura  te  intelligit,  nisi 
tantummodo  rationalis,  et  quam  fecisti  ad  imaginem  et 
similitudinem  tuam. 

IY.  Quod  omnis  creatura  suum  laudet  Creatorem. 
— Laudat  te  etiam  illa  creatura,  cui  donum  intelligentiae 
non  dedisti,  quando  rationalis  creatura  eam  a te  creatam 
bonam  pulchreque  ordinatam  conspicit ; et  hoc  est  ab 
illa  te  laudari,  a rationali  creatura,  scilicet  intelligi  te 
eam  bonam  fecisse  pulchreque  ordinasse.  Humanam  vero 
naturam  quam  rationalem  fecisti,  et  illam  naturam  cui 
intelligentiae  donum  non  dedisti,  sic  distinxisti  ut  hu- 
mana natura,  propter  quam  aliam  creaturam  fecisti,  il- 
lam secundum  tuam  voluntatem  disponeret,  et  ex  ipsa, 
te  concedente,  alimentum  unde  se  sustentaret,  acciperet. 

Sed  quia  homo  ex  duabus  naturis  constat,  ex  anima 
scilicet  et  carne,  alimentum , unde  secundum  carnem 
vivit,  accipit  a creatura ; unde  vero  secundum  animam 
vivit,  accipit  a Creatore,  sed  tamen  utrumque  a Creatore. 
Vivit  autem  homo  hic  interim  secundum  carnem,  dum 
alitur  cibis  humanis;  vivit  vero  secundum  animam,  dum 
voluntatem  et  praecepta  Creatoris  sui  custodit.  Et  sicut 
moritur  secundum  carnem,  si  non  sustentatur  cibis  hu- 
manis, sic  moritur  secundum  animam,  quando  non 
obtemperat  praeceptis  divinis.  Homo  itaque  qui  constat 
ex  anima  et  carne,  faciendo  quae  jubet  Deus,  vivit  in 

carne  et  in  anima,  quia  in  hoc  agendo  promeretur  ut 
feliciter  vivat  cum  Creatore  suo  in  vita  aeterna.  Si  vero  ab 
agendo  quae  jubet  Creator  suus,  deviare  conatur,  et  ma- 
gis appetit  secundum  carnis  desideria  vivere,  quod  vere 
non  est  vivere,  sed  sibi  infeliciter  vitam  auferre ; si  quis 
diligenter  intueretur,  videret  in  illo  non  figuram  illius 
hominis  qui  factus  est  ad  imaginem  Dei,  sed  figuram  pe- 
cudis, cujus  et  mores  satagit  imitari,  et  tunc  vere  potest 
asseri  quia  est  mortuus,  mortem  aeternam  sine  dubio 
subiturus,  si  in  hoc  perseverans  finiatur. 

Y.  In  quo  similis  est  homo  Creatori  suo.  — Fecit 
autem  Deus  creator  hominem  ad  imaginem  et  similitu- 
dinem suam,  quia  fecit  eum  rationalem.  Et  sicut  Deus 
voluntate  bonus  est,  sic  homo,  ad  ejus  similitudinem 
factus,  voluntate  bonus  est ; in  hoc  similis  Creatori,  quia 
Creator  voluntate  bonus,  homo  voluntate  bonus;  sed  in 
hoc  differens,  quia  Creator  aeternaliter  a seipso  est  bonus 
et  essentialiter  : homo  vero  ideo  bonus,  quia  imitatur 
eum  qui  aeternaliter  et  essentialiter  a se  ipso  est  bonus. 
Est  autem,  sicut  dixi,  Creator  voluntate  bonus,  homo  ad 
similitudinem  Creatoris  factus  voluntate  bonus,  sed  in 
hoc  differens,  quod  Creator  non  vult  nec  potest  esse  vel 
velle  aliud  quam  esse  bonus ; voluntas  enim,  et  potentia 
est  illi  essentia.  Si  tamen  concordat  cum  voluntate  Dei, 
et  idem  vult  quod  Deus,  exprimit  in  se  imaginem  Dei. 
Et  si  in  hoc  usque  in  finem  perseverat,  meretur  operante 
miseratione  divina  ut  post  in  aeternum  voluntati  sui  Crea- 
toris adhaereat,  nec  jam  amplius  ab  ea  divelli  queat.  Et 

sicut  postea  semper  erit  quod  erit,  sic  semper  quodcum- 
que  voluerit  erit.  Et  sicut  Creatori  non  est  aliud  essentia 
quam  voluntas,  nec  aliud  voluntas  quam  essentia , sic 
homini  in  ipsa  felicitate  jam  existenti,  secundum  suum 
modum,  tam  immutabilis  erit  dono  Creatoris  sui  volun- 
tas quam  essentia,  quae  tam  sine  dubio  poterit  quidquid 
voluerit  quam  sine  dubio  feliciter  existens  felix  essentia 
erit.  Et  tunc  homo  habebit  liberum  arbitrium  vere  ab 
omni  malo  ex  toto  liberatum,  secundum  quod  bic  inte- 
rim,  dum  vivit,  operante  Dei  gratia  vult  quae  Deus  prae- 
cepit facere,  quae  vero  prohibet  dimittere. 

VI.  Quod  homo  existat  in  duabus  naturis , quarum 
una  erigitur  ad  summa , altera  deprimitur  ad  ima.  — 
Constat  autem  homo  ex  duabus  naturis : ex  natura  ani- 
mae et  ex  natura  carnis.  Natura  autem  animae,  quia  ani- 
ma spiritalis  est,  naturaliter  tendit  ad  superiora;  natura 
autem  carnis,  quia  caro  ex  desiderio  in  carnales  appetitus 
exit,  quasi  naturaliter  ad  infima  tendit.  Est  vero  inter  has 
duas  naturas , ex  quibus  homo  constat,  voluntas,  quasi 
media  habens  liberum  arbitrium.  Quo  libero  arbitrio  si 
se  junxerit  cum  anima  quae  naturaliter  tendit  ad  superio- 
ra, tunc  anima  et  voluntas  (opitulante  tamen  divina  gra- 
tia) carnem  sursum  ad  excelsa  secum  elevant,  et  in 
aeterna  felicitate  sine  fine  victuram  locant,  ut  jam  am- 
plius non  sit  inter  carnem  et  animam  ulla  repugnantia, 
sed  semper  idem  amor,  eademque  voluntas.  Et  tunc  erit 
una  voluntas  Creatoris,  et  creati  hominis,  quem  creavit 
ad  imaginem  et  similitudinem  suam , cum  Deus  omnia 

in  omnibus  erit.  Si  vero  eodem  libero  arbitrio  se  junxe- 
rit desideriis  carnis,  quae  quasi  naturaliter  ad  infima  ten- 
dit, tunc  voluntas,  male  utens  libero  arbitrio,  et  caro 
animam  "superno  auxilio  destitutam  ad  inferiora  trahunt, 
et  peccata  hominis  totum  ipsum  hominem , scilicet  ani- 
mam et  carnem,  in  perditionem  mergunt,  ut  jam  am- 
plius non  habent  nisi  malum , vel  quod  patiatur  nisi 
tormentum. 

VII.  Hic  orat  homo  Deum , ut  nonpermittat  eum  male 
uti  libero  arbitrio.  — 0 dulcissime  Domine,  o piissime 
Deus  meus.  Creator  meus,  salus  mea,  vita  mea,  spes  et  con- 
solatio mea,  refugium  meum,  per  gratiam  tuam  et  per  piis- 
simam  misericordiam  tuam  guberna  et  sustine  liberum 
arbitrium  meum , ne  illo  male  utendo  possim  offendere 
te  dulcissimum  Creatorem  meum,  et  quotiescumque  ma- 
lum mihi  placet,  antequam  illud  opere  perficiam,  destrue 
et  confunde  omne  malum  desiderium  meum.  Malo  a te, 
dulcissime  Pater,  vel  invitus  trahi,  vel  etiam  catenis  liga- 
tus in  aliquo  angulo  domus  tuse  projici,  quam  a te  sepa- 
rari, ubi  etsi  non  piissimum  vultum  tuum  possim  propter 
peccata  mea  respicere,  saltem  laetitiam  et  gaudium  illo- 
rum qui  tibi  famulantur  valeam  audire. 

Quis,  dulcissime  Creator  hominum,  potest  aestimare 
ineffabilem  bonitatem  tuam,  qua  in  tantum  humanam 
naturam  dilexisti ; ut  non  solum  eam  creares,  cum  non 
esset,  sed  tu  ipsa.  Creator,  ejus,  pro  amore  ejus  creatura 
fieres?  Cujus  cor  tam  durum,  tam  ferreum,  sciens  ci 
intelligens  tantam  dilectionem  tuam  erga  hominem  quem 


creasti,  non  potest  emolliri,  et  totum  liquefieri  in  gra- 
tiam et  venerationem  tuse  dulcedinis  ? Vere,  anima  mea, 
vere  cor  meum , et  omnia  intima  mea,  mirum  est  si 
unquam  tantae  charitatis  tantaeque  pietatis  Creatoris  ves- 
tri potestis  oblivisci.  Ecce,  miser  homo,  quid  fecit  Crea- 
tor tuus,  quid  fecit  Dominus  tuus.  Ipse,  cui  semper  esse 
est,  et  semper  esse  fuit,  immutabilis  et  invisibilis,  inaes- 
timabilis et  incomprehensibilis,  miro  et  ineffabili  modo 
suum  esse  non  dimittens,  pro  te  se  exinanivit,  cum  pro 
te  creatura  fieri  voluit,  ut  te,  qui  de  non  esse  ad  esse 
venisti,  ad  se  qui  non  de  non  esse  ad  esse  venit,  sed  cui 
semper  esse  fuit,  familiarius  reconciliaret,  reconciliatum 
et  ex  toto  in  pristinam  dignitatem  reformatum  ad  suum 
esse  reduceret,  uti  felix  semper  et  laetus  in  aeterna  sua 
gloria  secum  in  aeternum  gauderes.  Ecce,  Deus  meus,  et 
Creator  meus,  ecce  vides  quo  cogitando  perveni ; et  ta- 
men, hoc  cogitando,  quantis  adhuc  vanitatibus  et  stulti- 
tiis infelix  anima  mea  subjecta  sit.  Si  aliquando  gratia 
tua  respectus  incipio  cogitare  quomodo  pertineat  ad  ali- 
quam utilitatem  animae  meae,  instabilis  mens  mea,  et 
fere  ab  omni  bono  vacua  cito  labitur  ad  inania  et  noxia, 
veluti  palea  quam  levissimus  ilatus  venti  exsuflat  de 
area. 

Cernens  ergo.  Creator  meus,  tantam  inconstantiam 
mentis  meae,  tam  torpentem  et  desidiosam  ad  cogitandum 
ea  quae  sunt  utilia,  tam  ferventem  et  studiosam  ad  ea  quae 
sunt  noxia,  non  respicias  ad  hoc  quod  peccator  sum.  Fa- 
teor, fateor,  peccator  sum,  indignus  sum,  immundus 

sum,  et  tamen  non  recedo  a te,  dulcissime  Jesu  Christe. 
Velis  nolis,  non  dimitto  te,  etsi  infirma  manu  tenebo  te, 
nec  recedes  a me , donec  ab  omni  cogitatione  peccati 
absolvas  me.  Verbera  me,  emenda  me,  et  corripe  me 
et  tandiu  castiga  servum  tuum,  donec  per  ineffabilem 
bonitatem  tuam  perducas  me  ad  gloriam  tuae  contempla- 
tionis. 

MEDITATIO  XX. 

Querimonia  de  obsentia  Dei. 

Non  sufficit.  Domine,  non  sufficit  peccatrici  amimae 
meae  quod  ex  abundantia  ineffabilis  clementiae  tuae  sua 
sibi  sperat  relaxari  peccata,  nisi  dolorem  suum,  quem 
patitur  de  absentia  vultus  tui,  querimoniam  suam  saltem 
coram  te  exponendo,  quoquo  modo  studeat  relaxari. 
Peregrinatur  enim  a te,  et  hoc  propter  iniquitates  suas. 
Ubi  ergo  mihi  caput  sermonis  occurretur,  dolorem  meum 
intendo  consolari , et  eum  intueor  acquisita  consolatione 
augmentari.  Ipsa  enim  inquisitio  consolationis  menti 
memoriam  repraesentat  doloris.  Consolationem  namque 
de  dolore  non  quaererem , nisi  me  dolere  meminissem, 
quia  ex  memoria  doloris  quaeritur  refugium  consolatio- 
nis, et  ex  appetitu  consolationis  augetur  memoria  do- 
loris, et  quo  saepius  dolor  menti  repraesentatur,  eo 
majori  augmento  cumulatur.  Quid  igitur  facio  ? An  ipsa 
expositio  doloris  qualecumque  dat  emolumentum  conso- 
lationis ? Expandam  ergo,  Domine,  coram  misericordia 
tua  amaritudines  animae  meae,  quibus  circumdata  est  ex 
abundantia  iniquitatum  suarum  : propter  easdem  enim 

iniquitates  amaram  patitur  absentiam  pulcherrimae  fa- 
ciei tuae.  Hinc  itaque,  Deus  meus,  hinc  est  summa  doloris 
mei,  quia  cognosco  me  clementiam  tuam  mea  iniquitate 
graviter  offendisse,  et  oculos  cordis  mei  ob  eamdem  ini- 
quitatem, ne  desiderandae  claritatis  tuae  lumen  aspiciant, 
caecatos  fuisse.  Fecisti  me,  ut  gauderem  de  te,  et  ego  tam 
turpem  me  feci,  ut  erubescam  apparere  coram  te.  Ini- 
quitates enim  meae  supergressae  sunt  caput  meum,  et  sicut 
onus  grave  gravatae  sunt  super  me ; mens  mea  malitiae 
felle  inebriata  est,  et  anima  mea  pondere  scelerum  incur- 
vata est,  animus  meus  vitiorum  luto  foedatus  est,  et  cor 
meum  injustitiae  tabe  repletum  est;  anima  mea  peccato- 
rum nexibus  irretita  est,  et  tota  substantia  mea  mole 
criminum  oppressa  est.  Quis  ergo  mihi  in  tanta  miseria- 
rum profunditate  constituto  subveniet?  Quis  manum 
porriget  ? An  ego,  quod  verum  est,  tanta  iniquitate  Deum 
solus  exacerbavi,  ut  nec  ipse,  nec  aliqua  creatura  sua  me 
ulterius  jure  debeat  intueri?  Heu  mihi!  Quare  vel  una 
hora  postquam  natus  fui  in  lioc  mundo  manere  debui, 
ut  tanta  a me  mala  contra  Deum  deberent  exerceri  ? 
Quare  mihi  vita  tam  diu  conceditur,  quae  tota  vitiosis 
affectibus  dissipatur?  Sed  dilationem  vitae  cur  deploro, 
quando  me  per  eam  ad  poenitentiam  a Deo  invitari  cog- 
nosco ? An  ignoras,  ait  Apostolus,,  quia  patientia  Dei  ad 
poenitentiam  te  adducit : tu  autem  secundum  duritiam 
tuam,  et  cor  impoenitens,  thesaurizas  tibi  iram  in  die 
irce  et  revelationis  justi  judicii  Dei?  Ad  hoc  ergo  mihi 
vita  praestatur  ut  eadem  emendetur,  Cur  igitur  non  fiat 

ita  ? Si  propter  poenitentiam  vita  differtur,  quare  poeni- 
tentia ipsa  simulatur?  Si  Detis  animae  inese  parcit,  ad 
tempus  subsistendo,  quare  ipsa  sibi  non  parcit,  peccata 
dimittendo  ? 0 insensibilis  duritia  cordis  mei ! Ob  boc 
mors  differtur,  ut  Vita  melioretur,  'etdufii  vita  prolonga- 
tur, mors  deterior  acquiritur.  Utrobique  angustia.  Cum 
sum  in  Oorpore,  peregrinor  a Domino,  et  ne  milii  prop- 
ter peccata  mea  extra  corpus  pejus  sit,  ‘exire  de  corpore 
pertimesco  , praesentia  Dei  privari  doleo,  'et  absenti  ani 
corruptibilis  corporis,  sine  qua  praesentiae  Dei  SOciari 
non  possum,  subire  pertimesco.  Quid  est.  Domine,  quid 
est  quod  cor  hujns  peccatoris  intuetur,  et  verbis  expli- 
care non  sufficit?  Certe,  bone  Jesu,  dissolvi  et  fecum  esse 
multo  magis  optimum  est.  Quare  ergo  non  desideratur 
quod  optimum  esse  probatur.  Dissolvi  a mortali  corpore 
et  esse  cum  Christo,  beatitudo  est;  ligari  corpore,  et 
aliesse  a Christo,  miseria  est.  Ut  quid  igitur  miseria  time- 
tur amitti,  et  beatitudo  non  desideratur  haberi  ? Sed  haec 
est  causa  quare  a nobis  a corpore  dissolvi  non  appetitur, 
quia  post  dissolutionem  utrum  cum  Christo  esse  contin- 
gat dubitatur.  Ac  per  lioe  commoratio  in  came  idcirco 
utilis  esse  judicatur,  quia  dum  in  ea  vivitur,  melioratio 
vitae  speratur.  Vae  peccatis  hominum,  quorum  merito 
agitur  ut  ipsa  vitae  humanae  miseria  utilis  judicetur! 
Nonr.e  tota  praesens  vita  miseria  ? Et  tamen  haec  miseria 
non  nunquam  ipsis  etiam  justis  utilis  est,  propter  boni 
meriti  augmentum ; injustis  autem  maxime  necessaria 
propter  poenitentiae  medicamentum.  Tunc  vero  haec 

eadem  miseria  praecipue  bonis  mentibus  lugenda  esse 
videtur,  quando  ab  insipientibus  nimis  periculose  ama- 
tur. Quia  cum  in  ejus  amore  perseveratur,  per  ipsam 
eamdem  miseriam  ad  aeternam  miseriam  pervenitur , 
fitque  modo  miserabili  per  miseriam  ad  miseriam  tran- 
situs, dum  et  praesens  miseria  expenditur  in  cupiditatum 
labore,  et  hinc  succedens  aeterna  miseria  sustinetur  in 
sempiterno  dolore.  Sed  et  ipsa  miseria  aeterna  eo  utique 
erit  acrior  ad  vindictam,  quo  praesentis  vitae  miseria  a 
misericorde  Christo  diutius  fuerit  dilata  propter  poeniten- 
tiam. 0 Pater,  qui  vere  es,  quoniam  summe  es,  quia  tu 
ipse  es  et  anni  tui  non  deficient,  succurre  mihi  miseria 
oppresso.  Si  ipsa  quam  patior  miseria,  disponente  mise- 
ricordia tua,  propter  majorem  miseriam  devitandam, 
quod  poenitentiae  studio  fieri  solet,  differtur,  quare  vel 
ipsa  miseria  amatur?  Quare  amo  quod  me  necesse  est 
citius  amittere,  et  illud  non  desidero  quod  me  praesentis 
vitae  finita  miseria  posset  beatificare  ? Si  beatitudinem, 
quam  te  diligentibus  promittis , prout  mihi  expediret 
amare  non  valeor  quare  saltem  supplicia,  quae  contemp- 
toribus tuis  minaris,  ex  quibus,  proh  dolor ! ego  sum 
unus,  non  expavesco  ? Si  enim  ea  expavescerem,  aliqua 
ex  parte  me  ipsum  emendarem,  fieretque,  misericordia 
tua  praestante,  ut  per  timorem  ac  correptionem  perveni- 
rem aliquando  ad  amorem.  Quare  autem  judicia  tua  non 
timeo,  nisi  quia  de  eis  negligo  cogitare?  Ne  vero  de  eis 
frequentius  valeam  cogitare,  vitia  mea  lethiferis  amoeni- 
tatibus et  voluptatibus  mihi  blandientia  me  impedire  non 
t.  ii.  20 

desinunt.  O homine,  Domine,  ecce  ego  servus  tuus  et 
filius  ancillce  tuoe.  Quia  etsi  peccator,,  tamen  filius  sanctae 
Ecclesiae  tuae.  Sed  quid  dixi,  qua  audacia  praesumpsi 
nominare  servum  tuum,  cum  servum  me  non  igno- 
rarem peccatorum  ? Omnis  enim  qui  facit  'peccatum, 
servus  est  peccati ; ego  autem  indesinenter  peccare 
non  desisto : servus  ergo  sum  peccati ; quomodo  ergo 
me  sum  ausus  nominare  servum  tuum?  Non  utique 
hoc  dicerem,  nisi  quia  de  tua  ineffabili  miseratione 
praesumpsi  ut  haec  dicere  auderem,  quia  etsi  servus  pec- 
cati sum  propter  infirmitatem  quam  sustineo  ex  iniqui- 
tate, tamen  servus  tuus  sum  per  desiderium  quod  mihi 
praestitum  esse  gaudeo  ex  tua  venerabili  bonitate  Ser- 
vus ergo  tuus  sum.  Domine,  et  si  non  opere  et  conver- 
satione, certe  affectu  et  voluntate.  Sed  in  hoc  miserabilis 
sum  et  valde  deflendus  quia,  cum  me  servum  tuum 
esse  cognoscam,  honorem  Domini,  sicut  mihi  expediret, 
tibi  deferre  non  studeo.  Si  enim  hoc  agerem,  nihil 
utique  esset  quod  me  a memoria  tui,  ac  desiderio  te 
intelligenti,  a beata  tui  amoris  dulcedine  revocaret.  Do- 
mine meus.  Domine  meus,  quare,  tu  cum  sis  Dominus 
meus,  non  vivo  sicut  vivere  debet  servus  tuus?  Te  Deum 
meum  cognosco,  et  servus  tuus  esse  desidero.  Quare 
vitam  servi  tui  veri  conversatione  tenere  non  valeo  ? Sed 
cur  hujus  miseriae  meae  causam  quaero,  quando  meam 
iniquitatem  hanc  promeruisse  non  ambigo  ? Heu  mihi ! 
ut  quid  vivo  ? quare  tandiu  vivo , qui  tam  male  v ivo  ? 
Idcirco  milii  vivere  conceditur  ut  mors  evadatur;  et  vita 

ipsa  deterior  morte  invenitur.  Concedis  mihi , formator 
meus  sapientissime,  ut  me  ad  contemplandam  pulchri- 
tudinem tuam  studeam  praeparare,  et  ego  me  turpiorem 
non  cesso  quotidie  exhibere.  Quid,  Deus  meus,  quid  tua 
inenarrabili  claritate  pulchrius  et  quid  mea  iniquitate 
turpius!  0 totum  cor  meum , suspiriis  delectare,  quo- 
rum studio  et  tua  pulchritudine  illuminetur,  et  ad  su- 
pernae lucis  claritatem  contemplandam  tuus  interior  ocu- 
lus facilius  erigatur!  0 tota  anima  mea,  jam  omnes 
tuas  depone  vagationes,  soli  divino  splendori  intende,  ex 
ejus  desiderio  opulentos  lacrymarum  imbres  efiunde, 
quarum  inundatione  et  tui  innumerabiles  coenosi  rea- 
tus diluantur,  et  naturalis  decor,  quem  tibi  bonus  uni- 
versorum contulit  artifex,  ejus  praesulante ^miseratione 
tibi  repararetur ! 0,  inquam,  omnia  intima  mea,  sumite 
vires,  totum  vestrum  exerite  conatum  ad  quaerendum 
illud  sincerum,  simplex,  aeternum,  et  solum  beatum 
bonum,  cujus  lux  tenebras  vestras  repellat,  cujus  fons 
limpidissimus  vestra  contagia  abluat,  cujus  libertas  eos 
quibus  sub  vitiorum  dominio  constringimini  vestros 
nexus  absolvat,  cujus  fortitudo  imbecillitatem  vestram 
corroboret,  cujus  sapientia  stultitiam  vestram  evacuet , 
cujus  vita  ab  aeterna  vos  morte  eripiat,  et  suae  immorta- 
litati consociet ! 0 bonum  quod  superat  omnia  bona, 
quia  a te  et  in  te  omnia  bona ; tu  es  enim  omnia  bona  ! 
Confiteor  quia  nimia  sunt  mala  mea,  quia  nimis  multa 
et  gravia  sunt  peccata  mea,  et  sine  mensura  multiplicata 
vitiu  mea,  quia  eis  miserabiliter  intenta  hactenus  exstitit 

anima  mea.  0 mala  mea,  quare  super  me  tam  cru- 
deliter irruistis  ut  me  ab  omni  bono  alienum  efficeretis? 

0 peccata  mea,  quomodo  me  tam  immisericorditer  nodis 
vestris  irretitum  tenetis , ut  nullam  justitiae  libertatem 
me  adire  permittatis?  0 vitia  mea,  ut  quid  lethiferis 
illecebris,  sicut  gliris  bastulam  suam  tenacitate  infectam 
vincere  solet,  animum  meum  vobis  agglutinatis,  ut  ullo 
constitutum  itinere,  vel  rependo,  me,  incedere  sinatis. 
Mens  mea,  angustiare ; cor  meum,  defice;  anima  mea, 
exhorresce;  oculi  mei,  plorando  deficite.  Quid  enim  me 
in  omni  statu  miserabilius  inveniri  potest?  Omnia 
constitutum  sibi  ordinem  inviolabiliter  servant;  ego 
quotidie  violo.  Sed  qui  peccantem  tandiu  tolerat,  poeni- 
tentem  non  suscipiet  ? Hoc  fieri  non  potest,  nisi  ut  me 
vivere  pef mittat.  Adibo  ergo  patrem  meum,  tametsi 
indignus  filius ; adibo  illum  post  dissipatam  ab  illo  mihi 
datam  innocentiam,  post  diuturnam  coelestis  eloquii,  ] 
quam  tolero,  famem.  Et  dicam  ei : Pater,  jam  non  sum  j 
dignus  vocari  filius  tuus ; non  cum  filiis  de  dignitate 
praesumo  certare,  sed  cum  servis  misericordiam  quaero,  ] 
et  ideo  fac  me  sicut  unum  ex  mercenariis  tuis.  Praedi-  j 
cabitur  inde , pie  Pater,  clementia  tua , nec  minuentur 
divitiae  tuae,  si  mihi  ad  te  cupienti  redire  occurras,  si  me 
misericordiae  tuae  brachiis  amplectaris,  si  me  fidei 
annulo  et  stola  justitiae  vestiri  praecipias,  si  de  me 
Angelis  tuis  dicere  digneris:  Gaudere  nos  oportet,  quo- 
niam hic  filius  meus  mortuus  fuerat,  et  revixit;  perierat 
et  inventus  est.  Sed  quis,  o Pater  optime  et  admirabilis. 

quis  dabit  mihi  de  vitulo  illo  saginato  digno  fidei  ac 
sanctitatis  affectu  comedere,  quem  pro  mea  redemptione 
in  ara  crucis  immolari  praecepisti  ? Et  quis  iste  vitulus 
tam  mitis  ad  immolandum , tam  salubris  ad  comeden- 
dum , nisi  ille  tuus  proprius  unigenitus  Filius,  cui  non 
pepercisti,  sed  pro  nobis  omnibus  illum  tradidisti?  Iste 
est.  Domine,  iste  est,  cujus  dulcedine  refici  desiderat 
cor  meum : hic  est,  quem  prae  omnibus  amare  affectat 
mens  mea.  Iste  est,  a cujus  absentia  non  sine  magnis 
gemitibus  separari  conqueritur  anima  mea;  sed  dum 
Filium  desidero,  numquid  Patrem  negligo?  Absit!  Hoc 
enim  quomodo  fieri  potest,  cum  non  sit  aliud  Pater  qui 
genuit,  quam  qui  genitus  est  Filius,  sed  hoc  sit  Pater 
quod  Filius , licet  non  ipse  sit  Pater  qui  Filius?  Sed  quo- 
modo possum  desiderare  Patrem  et  Filium,  remoto 
amore  Patris  et  Filii , qui  non  est  aliud  quam  quod  est 
Pater  et  Filius,  tametsi  alius  sit  quam  Pater  et  Filius? 
Nulla  utique  ratione.  Dic  ergo,  anima  mea,  dic  factori 
tuo  Patri  et  Filio  et  Spiritui  Sancto,  uni  Deo  : Quaesivi 
vultum  tuum , vultum  tuum,  Domine,  requiram . Ecce, 
quaero,  peto  et  pulso.  Quando  inveniam,  quando  acci- 
piam, quando  mihi  aperietur?  Tibi,  Domine,  patent 
secreta  cordis  mei ; tu  vides  quia  sola  praesentia  vultus 
est  spes  consolationis  meae.  Heu  mihi ! quam  longe  sum 
projectus  ab  illo  ineffabili  gaudio  praesentiae  illius : quo- 
modo ergo  consolabor?  Numquid,  nisi  illa.  Domine, 
pulchritudo  vultus  tui  appareat , in  qua  spes  universae 
consolationis  meae  suspenditur?  Deficiant  ergo,  Deus 

meus , deficiant  oculi  mei  in  eloquium  tuum , dicentes : 
Quando  consolaberis  me.  Attende  ergo,  Deus  meus,  ad 
singulare  desiderium  animae  meae;  attende  gemitum 
cordis  mei,  et  pone  lacrymas  meas  in  conspectu  tuo , 
quas  fundo  ex  dolore  quo  afficitur  anima  mea  propter 
absentiam  vultus  tui  deficiens : Quoniam  defecit  in  dolore 
vita  mea , et  anni  mei  in  gemitibus.  Miserere  mei , Do- 
mine, miserere  mei;  opportune,  importune  clamabo  ad 
te,  nec  derelinquam  te,  donec  de  praesentia  vultus  tui 
laetificaveris  me ; omnem  mihi  negabo  consolationem , 
solo  de  absentia  vultus  tui  luctu  me  vindicabo.  0 Vultus 
splendide ! 0 facies  Dei  luminosa ! Quandiu  non  videbo 
te,  manebit  anima  mea  tenebrosa.  0 dura,  o amara  absen- 
tia vultus  Dei , quandiu  me  cruciabis?  O molesta  vita 
hujus  saeculi  vani,  quandiu  infelicem  tua  inhabitatione 
animam  meam  in  tuis  vanitatibus,  tanquam  carcere 
inclusam  tenebis?  O anima  mea,  quid  te  in  hac  vita 
mortali  delectat  ? Cur  non  festinas  ad  felicitatem  divinae 
visionis  pervenire,  a qua  culpae  merito  separaris?  Quare 
non  horres  peregrinari  a facie  Dei , et  vitae  hujus  lucu- 
lentis vinculis  irretiri?  Quare  non  tanto  affectu  concu- 
piscis illius  beatae  vitae  gaudiis  interesse  et  hujus  obscenae 
vitae  spurcitiis  abesse  ? Cur  non  istam  fugis , et  in  illam 
curris?  Si  tibi  ista  vita  ad  inducias  praestatur,  quare 
tardas  ? Quare  Deo  talem  cito  poenitentiam , ut  peccatis 
tuis  indulgeat  et  te  misericorditer  ad  se  assumat?  Sed  ad 
te  conversio  mea,  ut  me  respiciat  misericordia  tua,  et 
mefitem  meam  in  desiderio  vultus  tui  confirmet,  et  per- 

se  verantem  reddat  clementia  tua,  credo  enim  quia  a bea- 
titudine  non  ero  alienatus  > si  desiderando  te  non  fuero 
fatigatus.  Desideret  gloriam  vultus  tui  jugiter  anima 
mea,  amet  eam  mens  mea,  intendat  in  illam  cogitatio 
mea,  suspiret  ad  illam  totus  affectus  cordis  mei,  loquatur 
de  ea  lingua  mea,  occupetur  in  amore  illius  tota  subs- 
tantia mea , tantummodo  jubeat  me  pietas  tua,  dum  hoc 
mortale  corpus  gero , et  peregrinationis  meae  nexus  sus- 
tineo, in  timore  esse  tuo  fundatum,  in  amore  tuo  magna- 
nimum, in  lege  tua  eruditum,  in  praeceptis  tuis 
devotum,  in  promissis  tuis  desiderandi  ferventissimum , 
vitiorum  calcatorem  et  virtutum  cultorem,  quibus  orna- 
tus et  tibi  semper  placere , et  ad  te  quantocius  feliciter 
pervenire  valeam,  ubi  est  tibi  gloria  sine  fine,  laus  sine 
termino,  honor  in  saecula.  Arnen. 

MEDITATIO  XXI. 

Excitans  animam  ad  quaerendum  et  inveniendum  Deum. 

Fiat  nunc,  homuncio,  fuge  paululum  occupationes 
terrenas , absconde  te  modicum  a tumultuosis  cogitatio- 
nibus tuis,  abjice  nunc  onerosas  curas  tuas,  et  postpone 
laboriosas  distensiones  tuas.  Yaca  aliquantulum  Deo , et 
requiesce  aliquantulum  in  eo.  Intra  in  cubiculum  men- 
tis tuae,  exclude  omnia  praeter  Deum,  et  quae  te  juvant 
ad  quaerendum  eum,  et  clauso  ostio  quaere  eum;  et  dic 
nunc , totum  cor  meum , dic  nunc  Deo  : Quaero  vultum 
tuum;  vultum  tuum,  Domine,  requiram. 

Eia  nunc  ergo,  Domine  Deus  meus , doce  cor  meum 

ubi  et  quomodo  te  quaerat,  ubi  et  quomodo  te  inve- 
niat. Domine , si  hic  non  es,  ubi  te  quaeram  absen- 
tem? Si  autem  ubique  es,  cur  non  te  video  praesentem  ? 
Sed  certe  habitas  lucem  inaccessibilem.  Et  ubi  est  lux 
inaccessibilis  ? Aut  quomodo  accedam  ad  lucem  inacces- 
sibilem ? Aut  quis  me  ducet  in  illam , ut  videam  te  in 
illa?  Denique  quibus  signis,  qua  facie  te  quaeram?  Nun- 
quam te  vidi,  Domine  Deus  meus,  non  novi  faciem 
tuam.  Quid  faciet,  altissime  Domine,  quid  faciet  iste 
tuus  longinquus  exsul?  Quid  faciet  servus  tuus  anxius 
amore  tui,  et  longe  projectus  a facie  tua?  Anhelat  videre 
te,  et  nimis  abest  illi  facies  tua.  Accedere  ad  te  desiderat,  \ 
et  inaccessibilis  est  habitatio  tua.  Invenire  te  cupit,  et 
nescit  locum  tuum.  Quaerere  te  affectat,  et  ignorat  vul- 
tum tuum. 

Domine , Deus  meus  es,  et  Dominus  meus  es,  et  nun- 
quam te  vidi.  Tu  me  fecisti  et  refecisti,  et  omnia  bona 
quae  habeo  tu  mihi  contulisti;  et  nondum  novi  te.  Deni-  j 
que  ad  videndum  te  factus  sum ; et  nondum  feci  propter 
quod  factus  sum.  0 misera  sors  hominis,  cum  hoc  per- 
didit homo  ad  quod  factus  est ! 0 dirus,  o dirus  casus  ille ! 
Heu  quid  perdidit  et  quid  invenit  ? Quid  abscessit  et  quid 
remansit  ? Perdidit  beatitudinem  ad  quam  factus  est,  et 
invenit  miseriam  propter  quam  factus  non  est.  Abscessit 
sine  quo  nihil  felix  est,  et  remansit  quod  per  se  non  nisi 
miserum  est.  Manducabat  tunc  homo  panem  dolorum , 
quem  tunc  nesciebat. 

Heu  publicus  luctus  hominum , universalis  planctus 


filiorum  Adae ! Ille  eructabat  saturitatem , nos  suspira- 
mus esuriem.  Ille  abundabat , nos  mendicamus.  Ille 
feliciter  tenebat  et  misere  deseruit,  nos  infeliciter 
egemus  et  miserabiliter  desideramus;  et  heu  vacui 
remanemus ! Cur  non  nobis  custodivit , cum  facile 
posset,  quo  tam  graviter  caremus?  Quare  sic  nobis 
obseravit  lucem,  et  obduxit  nos  tenebris  ? Ut  quid  nobis 
abstulit  vitam,  et  induxit  mortem?  JErumnosi,  unde 
sumus  expulsi,  quo  sumus  impulsi  ? Unde  praecipitati , 
quo  sumus  obruti  ? A patria,  in  exsilium ; a visione  Dei , 
in  caecitatem  nostram;  a jucunditate  immortalitatis,  in 
amaritudinem  et  horrorem  mortis.  Misera  mutatio ! De 
quanto  bono  in  quantum  malum ! 

Grave  damnum,  gravis  dolor,  grave  totum.  Sed  heu 
me  miserum,  unum  de  aliis  filiis  Evae,  miseris  elonga- 
tis a Deo  ! Quid  incoepi  ? Quid  feci?  Quo  tendebam  ? Quo 
deveni?  Ad  quid  aspirabam,  et  in  quibus  suspiro?  Quce- 
sivibona,  et  ecce  turbatio.  Tendebam  in  Deum,  et  offendi 
in  me  ipsum.  Requiem  quaerebam  in  secreto  meo,  et  tri- 
bulationem et  dolorem  inveni  in  intimis  mei.  Volebam 
redire  a gaudio  mentis  meae,  et  cogor  rugire  a gemitu 
cordis  mei.  Sperabatur  laetitia,  et  ecce  condensantur  sus- 
piria. Et  o tu,  Domine,  usquequo?  Usquequo,  Domine , 
oblivisceris  me,  usquequo  avertis  faciem  tuam  a mei 
Quando  respicies  et  exaudies  me  ? Quando  illuminabis 
oculos  meos,  et  ostendes  mihi  faciem  tuam?  Quando 
restitues  mihi  ? 

Respice;  Domine,  et  exaudi  me,  et  illumina  me; 

ostende  mihi  teipsuni.  Restitue  mihi  te,  ut  bene  sit 
mihi,  sine  qud  tam  male  est  mihi.  Dirige,  Domine, 
labOres  meos , et  conatus  meos  ad  te , quia  nihil  valeo 
sine  te.  Invitas  me,  adjuva  me,  obsecro.  Domine,  ne 
desperem  suspirando;  sed  respirem  sperando.  Obsecro 
te.  Domine,  amaricatUm  est  cor  meum  sua  desolatione, 
indulca  illud  tua  consolatione.  Obsecro  te.  Domine , esu- 
riens incoepi  quserere  te,  ne  desistam  jejunus  de  te; 
famelicus  accessi,  ne  recedam  impastus.  Pauper  veni  ad 
divitefti,  miser  ad  misericordem,  ne  recedam  vacuus  et 
contemptus.  Et  si  antequam  comedam  suspiro,  da  mihi 
post  suspiria  quod  comedam. 

Domine,  incurvatus  sum,  non  nisi  deorsum  aspicere 
valeo.  Erige  me,  ut  possim  sursum  intendere.  Iniqui- 
tates mece  supergressce  sunt  caput  meum , et  obvolvunt 
me,  et  sicut  onus  grave  gravant  me,  evolve  me,  exo- 
nera me , ne  urgeat  puteus  earum  super  me  os  suum. 
Liceat  mihi  de  longe  aspicere  lucem  tuam , vel  de  pro- 
fundo. Doce  me  quaerere  te,  Domine,  et  ostende  te  quae- 
renti, quia  nec  quaerere  te  possum,  nisi  tu  doceas  me,  nec 
invenire,  nisi  ostendas  te  mihi.  Quaeram  te  desiderando, 
desiderem  quaerendo,  inveniam  amando,  amem  inve- 
niendo. Fateor,  Domine,  et  gratias  ago  tibi,  quia  tu 
creasti  me  hanc  imaginem  tuam  ut  tui  memor  te  cogitem, 
te  amem.  Sed  sic  abolita  est  attritione  vitiorum,  sic  offus- 
cata fumo  peccatorum  ut  non  possit  facere  ad  quod 
facta  est,  nisi  tu  renoves  et  reformes  eam.  Non  tento, 
Domine , penetrare  altitudinem  tuam , quia  nullatenus 

comparo  illi  intellectum  meum,  sed  desidero  aliqua- 
tenus intelligere  veritatem  tuam , quam  credit  et  amat 
cor  meum ; neque  enim  quaero  intelligere , ut  credam , 
sed  credo , ut  intelligam. 

Vere,  Domine , haec  lux  est  inaccessibilis  in  qua  habi- 
tas. Vere  enim  non  est  aliquid  , quod  hanc  penetret,  ut 
ibi  te  videat.  Yere  hanc  non  video , quia  nimia  est , et 
tamen  quidquid  video , per  hanc  video , sicut  infirmus 
oculus,  qui  quidquid  videt  per  lucem  solis  videt,  quarti 
in  ipso  sole  nequit  aspicere.  Non  potest  intellectus  meiis 
ad  illam  accedere;  nimis  enim  fulget,  ideo  non  capit 
illam,  nec  sufficit  oculus  animae  meae  diu  intendere  in 
illam.  Reverberatur  fulgore,  Viricitur  amplitudine, 
obruitur  immensitate , confunditur  capacitate.  0 summa 
et  inaccessibilis  lux,  o sancta  et  beata  veritas,  quae  longe 
es  a me , qui  tam  prope  sum  tibi ! Quam  remota  es  a 
conspectu  meo,  qui  sic  praesens  sum  conspectui  tuo! 
Ubique  es  tota  praesens , et  non  video  te.  In  te  moveor, 
et  in  te  sutn , et  ad  te  non  possum  accedere.  Intra  me  et 
circa  me  es,  et  non  sentio  te. 

Adhuc  lates.  Domine,  animam  meam  in  luce  et  bea- 
titudine  tua , et  idcirco  versatur  illa  adhuc  in  tenebris  et 
miseria  sua ; conspicit  enim,  et  non  videt  pulchritudinem 
tuam.  Auscultat  et  non  audit  harmoniam  tuam.  Olfacit, 
et  non  percipit  odorem  tuum;  palpat  et  non  sentit 
lenitatem  tuam;  gustat,  et  non  agnoscit  saporem  tuum. 
Habes  enim  haec  in  te,  Domine  Deus  meus,  tuo  ineffabili 
modo , quia  ea  dedit  rebus  creatis  suo  sensibili  modo , 


sed  obriguerant  et  obstupuerunt,  et  obtusi  sunt  sensus 
animae  meae  vetusto  languore  peccati.  Quid  es.  Do- 
mine, quid  es,  quid  te  intelligit  os  meum?  Certe  vita 
es,  veritas  es,  bonitas  es,  beatitudo  es,  aeternitas  es,  et 
omne  bonum  es. 

Excitare  nunc,  anima  mea,  et  erige  totum  intellectum 
tuum,  et  cogita  quantum,  quale  et  quod  sit  illud  bonum. 
Si  enim  singula  bona  delectabilia  sunt,  cogita  intente 
quam  delectabile  sit  illud  bonum  quod  continet  omnia 
bona  et  jucunditatem  omnium  bonorum;  non  qualem 
experti  sumus  in  rebus  creatis , sed  tanto  differentem , 
quantum  differt  Creator  a creatura.  Si  enim  bona  est 
vita  creata,  quam  bona  est  vita  creatrix.  Si  jucunda  est 
salus  facta,  quam  jucunda  est  salus,  quae  fecit  omnem 
salutem.  Si  amabilis  est  sapientia  in  cognitione  rerum 
conditarum,  quam  amabilis  est  sapientia,  quae  omnia 
condidit  ex  nihilo.  Denique  si  multae  et  magnae  delecta- 
tiones in  rebus  delectabilibus  sunt,  qualis  et  quanta  est 
delectatio  in  eo  qui  fecit  delectabilia  ? 0 qui  hoc  bono 
fruetur,  quid  illi  erit,  et  quid  illi  non  erit?  Certe  quid- 
quid volet,  erit,  et  quidquid  nolet,  non  erit;  ibi  quippe 
-erunt  bona  corporis  et  animae , qualia  nec  auris  audivit, 
nec  oculus  vidit,  nec  cor  hominis  cogitavit. 

Cur  ergo  per  multa  vagaris,  homuncio,  quaerendo 
bona  animae  tuae  et  corporis  tui?  Ama  unum  bonum,  in 
quo  sunt  omnia  bona  et  sufficit.  Desidera  simplex  bonum, 
quod  est  omne  bonum,  et  satis  est.  Quid  enim  amas, 
caro  mea  ? quid  desideras,  anima  mea?  Ibi  est  quidquid 

amatis,  quidquid  desideratis.  Si  pulchritudo  delectat, 
fulgebunt  justi  sicut  sol.  Si  velocitas , aut  libertas  corpo- 
ris, cui  nihil  obsistere  possit,  erunt  similes  angelis  Dei, 
quia  seminatur  corpus  animale,  surget  corpus  spiritale , 
potestate  utique,  non  natura.  Sidonga  et  salubris  vita, 
ibi  est  sana  aeternitas,  et  aeterna  sanitas,  quia  justi  in 
perpetuum  vivent;  et  salus  justorum  ct  Domino.  Si 
satietas,  satiabuntur  cum  apparuerit  gloria  Dei.  Si  me- 
lodia,  ibi  Angeli  concinunt  sine  fine  Deo.  Si  ebrietas,  ine- 
briabuntur ab  ubertate  domus  tuce.  Si  quaelibet  non 
immunda,  sed  munda  voluptas:  De  torrente  voluptatis 
tuce  potabis  eos.  Si  sapientia,  ipsa  Dei  sapientia  ostendet 
eis  seipsam.  Si  amicitia,  diligent  Deum  plus  quam  seipsos, 
et  Deus  illos  plus  quam  illi  seipsos,  quia  illi  illum  et  se 
invicem  per  illum , et  ille  se  et  illos  per  se^psum.  Si  con- 
cordia, omnibus  illis  erit  una  voluntas,  quia  nulla  erit 
illis,  nisi  sola  Dei  voluntas.  Si  potentia,  omuipotentes 
erunt  voluntatis  suae,  ut  Deus  suae.  Nam  sicuit  Deus  poterit 
quod  volet  per  seipsum,  ita  illi  per  illum. » Quia  sicut  non 
aliud  volent  quam  ille,  ita  ille  volet  quidq’  uid  volent  illi, 
et  quod  illi  volet  non  poterit  non  esse.  Si  honor  et  divi- 
tiae, Deus  servos  suos  bonos  et  fideles  sup  >er  multa  cons- 
tituet. Imo  filii  Dei,  et  dii  vocabuntur,  et  ubi  erit  Filius, 
tunc  etiam  illi,  haeredes  quidem  Dei , C(  )hceredes  autem 
Christi.  Si  vera  securitas,  certe  certi  eri  mt  se  sua  sponte 
illud  non  amissuros;  nec  dilectorem  D<  jminum  dilecto- 
ribus suis  illud  ablaturum,  nec  aliqui  kd  Deo  potentius 
invitos  Deum  et  illos  superaturum,  Gai  pilum  vero  quale 


ac  quantum  est , ubi  tale  ac  tantum  bonum  est?  Cor  hu- 
manum, cor  indigens,  cor  expertum  aerumnas,  imo 
obrutum  aerumnis,  quantum  gauderes,  si  iis  omnibus 
abundares ! Interroga  omnia  intima  tua  si  capere  possunt 
gaudium  suum  de  tanta  beatitudine  sua.  Sed  certe , si 
quis  alius,  quem  omnino  sicut  teipsum  diligeres,  eam- 
dem  beatitudinem  haberet,  duplicaretur  gaudium  tuum, 
quia  non  minus  gauderes  pro  eo  quam  pro  teipso.  Si 
vero  duo,  vel  tres,  vel  multo  plures  id  ipsum  haberent , 
tantumdem  pro  singulis,  quantum  pro  teipso  gauderes, 
si  singulos  sicut  temetipsum  amares.  Ergo  in  illa  perfecta 
charilate  innumerabilium  beatorum  Angelorum  et  homi- 
num, ubi  alium  diligit  minus  quam  seipsum,  non  aliter 
gaudebit  unusquisque  pro  singulis  aliis  quam  pro 
seipso. 

Si  ergo  cor  hominis  de  tanto  suo  bono  vix  capiet  gau- 
dium suum,  quomodo  capax  erit  tot  et  tantorum  gaudio- 
rum? Et  utique  quantum  quisque  diligit  aliquem  , tan- 
tum gaudebit  de  suo  bono.  Sic  et  in  illa  perfecta  felici- 
tate , unusquisque  plus  amabit  Deum  sine  comparatione 
quam  se  et  omnes  alios  secum.  Itaque  plus  gaudebit 
absque  aestimatione  de  felicitate  Dei  quam  de  sua  et  om- 
nium aliorum  secum.  Sed  si  Deum  sic  diligent  toto 
corde,  tota  mente , tota  anima,  ut  totum  cor,  tota  mens, 
tota  anima  non  sufficiant  dignitati  dilectionis,  profecto 
sic  gaudebunt  justi  in  illa  superna  felicitate  toto  corde, 
tota  mente , tota  anima , ut  totum  cor,  tota  mens , tota 
anima  non  sufficiant  plenitudini  gaudii. 

Deus  meus,  et  Dominus,  spes  mea  et  gaudium  cordis 
mei,  dic  animae  meae  si  hoc  est  gaudium  de  quo  nobis 
dicis  per  Filium  tuum : Petite , et  accipietis  ut  gaudium 
vestrum  sit  plenum.  Inveni  namque  gaudium  quoddam 
plenum,  et  plus  quam  plenum.  Pleno  quipe  corde,  plena 
vita,  plena  anima,  pleno  toto  homine  gaudio  illo,  adhuc 
supererit  supra  modum  gaudium.  Non  enim  totum  illud 
gaudium  intrabit  in  gaudentes , sed  toti  gaudentes  in- 
trahunt in  illud  gaudium. 

Dic,  Domine,  dic  servo  tuo,  intus  in  corde  suo,  si 
hoc  est  gaudium  in  quod  intrabunt  servi  tui , qui  intra- 
bunt in  gaudium  Dei  sui.  Sed  gaudium  illud  certe  quo 
gaudebunt  electi  tui,  nec  oculus  vidit , nec  auris  audivit } 
nec  in  cor  hominis  ascendit  in  hac  vita.  Nondum  ergo 
dixi.  Domine,  ut  cogitavi  quantum  gaudebunt  illi  beati 
tui.  Utique  tantum  gaudebunt  quantum  amabunt,  tan- 
tum amabunt  quantum  te  cognoscent  tunc.  Domine,  et 
quantum  te  amabunt.  Certe  nec  oculus  vidit , nec  auris 
audivit , nec  in  cor  hominis  ascendit  in  hac  vita  quantum 
te  cognoscent,  et  amabunt  in  illa  vita  sancti  tui.  Oro  te, 
Deus  meus,  ut  cognoscam  te,  amem  te,  gaudeam  que  de 
te;  etsi  non  possum  in  hac  vita  ad  plenum,  vel  profi- 
ciam in  dies,  quousque  veniat  illud  ad  plenum.  Profi- 
ciat hic  in  me  notitia  tua,  et  ibi  fiat  plena.  Crescat  hic 
amor  tuus,  et  ibi  fiaft  plenus ; ut  hic  gaudium  sit  in  spe 
magnum , et  ibi  sit  in  te  plenum. 

Domine , per  Filium  tuum  jubes,  imo  consulis  petere 
et  promittis  accipere,  ut  gaudium  nostrum  sit  plenum. 

Peto,  Domine,  quod  consulis  per  admirabilem  consi- 
liarium tuum,  ut  accipiam  quod  promittis  per  veritatem 
tuam,  ut  gaudium  meum  plenum  sit.  Meditetur  interim 
in  te  mens  mea,  loquatur  inde  lingua  mea,  amet  illud 
cor  meum , sermocinetur  de  ipso  os  meum,  esuriat  illud 
anima  mea,  sitiat  caro  mea,  desideret  tota  substantia 
mea,  donec  intrem  in  gaudium  Domini  mei,  qui  est 
trinus  et  unus  Deus  benedictus  in  saecula  saeculorum 
Arnen. 


PARS  QUINTA. 

PRECES  AD  CRUCEM,  AD  B.  M.  DEI  GENITRICEM, 

AD  ANGELOS  ET  OMNES  SANCTOS. 


SANCTI  ANSELMI  PRECES  AD  CRUCEM  DOMINI. 

ORATIO  1*. 

Sancta  crux , per  quam  nobis  ad  memoriam  crux  illa 
reducitur,  in  qua  Dominus  noster  Jesus  Christus  nos  per 
mortem  suam  a morte  aeterna  in  quam  omnes  misere 
tendebamus , ad  vitam  aeternam  quam  peccando  perdi- 
deramus , resuscitavit ; adoro , veneror  et  glorifico  in  te 
crucem  illam  quam  nobis  repraesentas,  et  in  illaeumdem 
miseratorem  nostrum  Dominum,  et  quae  per  illam  mise- 
ricorditer operatus  est.  0 crux  amabilis  in  qua  est  salus, 
vita  et  resurrectio  nostra ! 0 lignum  pretiosum,  per  quod 
i salvati  et  liberati  sumus!  0 signum  venerandum,  per 
quod  Deo  signati  sumus ! 0 crux  gloriosa , in  qua  sola 
gloriari  nos  oportet. 

Non  enim  es  suscipienda  secundum  crudelium,  qui  te 
mitissime  paraverunt,  insipientissimam  impietatem ; sed 
secundum  ejus  qui  te  sponte  suscepit  sapientissimam 
pietatem.  Nam  illi  non  potuerunt  aliquid,  nisi  illo  sa- 
pienter permittente ; nec  ipse  quidquam  sustinuit,  nisi 
T.  ii.  21 

se  misericorditer  volente.  Illi  te  elegerunt , ut  per  te  sce- 
lus impietatis  suae  perpetrarent;  ille  te  elegit,  ut  per 
te  opus  pietatis  suae  consummaret.  Illi,  ut  per  te  justum 
morti  traderent;  ille,  ut  per  te  peccatores  a morte  erue- 
ret. Illi,  ut  vitam  interficerent;  ille,  ut  mortem  peri- 
meret. Illi,  ut  Salvatorem  damnarent;  ille,  ut  damnatos 
salvaret.  Illi,  ut  vivificantem  mortificarent;  ille,  ut  inor- 

s 

tuos  vivificaret.  Illi  insipienter  et  crudeliter;  ille  sapien- 
ter et  misericorditer.  Non  ergo  es,  o crux  admirabilis, 
aestimanda  secundum  intentionem  crudelis  insipientiae, 
sed  secundum  effectum  misericordis  sapientiae. 

Quomodo  igitur  te  laudabo?  Qualiter  te  exaltabo?  Quo 
affectu  te  orabo?  Qua  jucunditate  in  te  gloriabor?  Per  te 
infernus  spoliatur,  et  omnibus  per  te  redemptis  obtu- 
ratur. Per  te  daemones  terrentur,  comprimuntur,  vin- 
cuntur et  inculcantur.  Per  te  mundus  renovatur,  atque 
veritate  in  eo  lucente  et  justitia  regnante  decoratur.  Per 
te  humane  natura  peccatrix  est  justificata,  damnata  sal- 
vata, anci  • e peccati  et  tartari  liberata,  mortua  resu sci- 
tata. Per  te  civitas  illa  beata  in  coelis  restauratur  et  perfi- 
citur. Per  te  Deus  Dei  Filius  pro  nobis  voluit  obediens 
esse  Patri  usque  ad  mortem;  propter  quod  exaltatus 
accepit  nomen,  quod  est  super  omne  nomen.  Per  te  para- 
vit thronum  suum,  et  instauravit  regnum  suum. 

O crux,  quae  ad  tam  ineffabilia  bona  es  electa  et  prae- 
parata, laudant  et  exaltant  te  non  tam  humana  sive  ange- 
lica mens  et  lingua,  quam  opera  quae  per  te  sunt  facta ! 
O tu,  in  qua  et  per  quam  est  salus  et  vita  mea!  O tu,  in 

qua  et  per  quam  est  totum  et  omne  bonum  meum, 
absit  mihi  gloriari  nisi  in  te ! Nam  quid  mihi  concipi , 
nasci , vivere  et  omnibus  hujus  vitae  bonis  perfrui  pro- 
dest, et  postea  in  infernum  descendere?  Utique  si  sic 
mihi  esset,  melius  mihi  erat  si  nec  conceptus  fuissem.  Et 
certe  sic  essem,  si  per  te  redemptus  non  essem. 

Quo  ergo  affectu  gloriabor  in  te,  sine  qua  non  solum 
mihi  nulla  esset  gloria,  sed  insuper  aeterne  me  possideret 
infernalis  luctus  et  miseria?  Qua  delectatione  jucun- 
dabor in  te,  per  quam  pro  servitute  tartarorum,  haere- 
ditas  mihi  data  est  regni  coelorum?  Quo  gaudio  gratu- 
labor in  te,  sine  qua  futurum  erat  ut  horrerem  me  vel 
ad  momentum  esse,  et  per  quam  exspecto  quia  gaudebo 
me  in  aeternum  bene  esse?  Nam  etsi  adhuc  inter  spem 
et  metum  Deo  serviam ; certus  tamen  sum  quia  ad  haec 
bona,  si  gratias  agendo,  amando,  vivendo  in  te  gloriabor, 
per  te  perveniam. 

Sit  itaque  per  te  et  in  te  gloria  mea,  sit  per  te  et  in  te 
vera  spes  mea.  Per  te  peccata  mea  deleantur,  per  te 
anima  mea  a vita  veteri  mortificetur,  et  in  novam  vitam 
justitiae  resuscitetur.  Fac,  obsecro,  fac  ut  sicut  me  in 
baptismo  mundasti  a peccatis,  in  quibus  fui  conceptus  et 
natus,  ita  me  remundes  ab  eis  quae  contraxi  postquam 
sum  renatus  : ut  per  te  ad  ea  bona  perveniam  ad  quae 
homo  est  creatus,  praestante  eodem  Domino  nostro  Jesu 
Christo,  qui  sit  benedictus  in  saecula.  Arnen. 

ORATIO  2*. 

AD  SANCTAM  CRUCEM. 

Ave  crux  gloriosissima , et  omnium  lignorum  pretio- 
sissima et  splendidissima , quae  tactu  conditoris  nostri  es 
sanctificata  et  ejus  pretiosissimo  sanguine  cruentata. 
Felix  permanes,  et  permanebis  in  saecula : quae  si  non  in 
paradisi  tellure  orta  fuisti,  non  decore  frondium  propria- 
rum aut  pulchritudine  foliorum,  fere  dignitate  fructuum, 
sed  castissimis  membris  regis  aeterni , quae  sustinuisti , 
dum  omne  redimeret  saeculum.  Modo  non  solum  tua 
virtus  splendet,  verum  etiam  nomen  tuum  cuncto  pre- 
tiosissimum est  mundo.  Terris  et  aethere  fulges,  saecu- 
lum reples,  infernum  perlustras.  Te  angelicae  mirantur 
potestates,  mundi  adorant  principes,  daemonum  timent 
satellites.  Tu  perdita  restauras,  restaurata  conservas, 
consecrata  sanctificas,  destructa  reparas,  infirma  et  fracta 
consolidas,  dolentia  laetificas,  daemoniacis  artibus  laesos 
solvificas. 

In  praesentia  tua  infirmus  gemit,  daemones  pavescunt  et 
fugiunt,  mors  contremiscit,  omnis  virtus  contraria 
audiens  sanctum  nomen  tuum  pertimescit.  Sicut  enim 
magnalia  Jesu  Christi,  qui  viva  est  hostia,  praeponderant, 
magnaque  et  incomprehensibilia  sunt;  sic  laudem  tuam 
et  virtutem  tuam  nulla  unquam  mortalium  promere 
potest  lingua;  illic  enim  est  Christus  fructus  tuus  dul- 
cissimus, ipse  flos  tuus  pulcherrimus,  odor  tuus  suavissi- 
mus, ornatus  tuus  pretiosissimus.  Dulce  lignum , dulce 

pomum,  dulce  onus.  Tu  felix,  sola  sustinuisti  talentum 
mundi.  Quapropter  emptio  nulla  in  te,  pretia  nulla  sunt 
pro  te,  appretiatio  nulla  super  te.  In  comparatione  tui 
aurum  est  ut  stipula,  geifimae  ut  favilla,  et  ut  stercus 
omnis  gloria.  Sol  et  nebulae,  luna  et  sidera,  et  cuncta 
quae  transeunt  tibi  non  sunt  aequalia.  Non  orbis  partes 
quadriformes  tam  felicem  ferunt  arborem  in  radice,  in 
fructu,  in  fronde,  in  flore,  in  sancto  germine. 

Idcirco  ego  servus  tuus  inutilis  cantando,  gemendo 
atque  lamentando  prosternor  ante  conspectum  tuum , et 
ad  te  oro  atque  confiteor  tibi,  crux  veneranda,  per  cujus 
lignum  redemptus  sum,  cujus  signo  sum  confirmatus, 
cujus  vexillo  sum  munitus,  cujus  nomine  sum  defensus, 
cujus  virtute  nunc  usque  salvatus  te  adoro,  te  invoco,  te 
deprecor.  Tu  es  salus  mea,  tu  virtus,  tu  protectio,  tu 
murus,  tu  defensio,  tu  geudium  meum  et  consolatio 
mea.  In  vita  ista  me  positum  salva;  me  in  angustiis 
recrea;  in  adversis  conforta;  in  infirmitatibus  corro- 
bora; in  morte  a daemonibus  me  libera;  a morte  aeterna 
me  subtrahe;  januam  paradisi  pande,  et  Redemptori 
meo  Domino  Jesu  Christo,  qui  in  te  crucifixus  pependit, 
post  hanc  vitam  miseram  me  conjunge.  Arnen. 

ORATIO  3*. 

AD  CRUCEM  DOMINI. 

Salve  crux  sancta,  salus  et  vita  mea.  Salve  crux,  quam 
adorat  et  desiderat  exercitus  Angelorum.  Salve  crux, 
quam  adorat  et  invocat  omnis  chorus  sanctorum.  0 vere 

sancta  et  venerabilis  crux.  Ecce  peccator  et  infelix  homo, 
ante  te,  et  in  te  crucifixo  manet,  quamvis  indignus;  sed 
pro  peccatis  suis  ita  est  anxii^,  ut  fere  nesciat  quid  agere 
debeat.  Desiderat  enim  te  adorare;  sed  non  audet  oculos 
ad  te  levare.  Desiderium  quidem  bonum  habet  in  te;  sed 
nullum  meritum  sentit  in  se,  pro  quo  confidat  de  te. 
Maneo  itaque  in  conspectu  tuo  trepidus  et  dubius ; ita  ut 
coram  te  stare  erubescam,  et  a te  recedere  pertimescam. 
Hortatur  me  stare  ante  conspectum  tuum  memoria 
divinae  et  tuse  pietatis;  sed  dehortatur  me  conscientia 
miserabilis  et  inveteratae  meae  iniquitatis.  Arctor  quoque 
graviter  ab  iis  duobus,  et  quid  eligam  fere  ignoro.  Elegi 
tamen  magis  opportuno  conspectui  importune  assistere, 
etiamsi  debeas  me  occidere.  Melius  est  enim  mihi  mori 
juxta  te,  quam  vivere  longe  a te;  quia  nulla  mors  ho- 
mini pejor  est,  quam  cum  homo  longe  a te  est. 

Suppliciter  ergo  deprecor  te,  chara  majestas  et  magna 
charitas,  qui  pendes  in  cruce,  ut  importunitatem  meam 
non  importune  suscipias,  sed  ad  necessitatem  meam 
opportune  et  misericorditer  respicias.  Tu  es  enim  spes 
mea,  tu  refugium  meum,  tu  misericordia  mea.  Miserere 
igitur,  miserere  mei , et  doce  me  quomodo  adorare  te 
debeam;  et  quomodo  te  diligere  valeam.  Quamvis  pec- 
catis meis  exigentibus  nesciam  quomodo  te  adorare  ac 
diligere  debeam ; tamen  hoc  est  meum  desiderium , ut 
te  adorem  et  diligam.  Obsecro  te,  vere  piis  exaudibilis 
Jesu , per  omnem  dilectionem  quam  habes  in  homine , 
dum  pendes  in  ligno,  ut  hoc  bonum  specialiter  facias 


cum  servo  tuo,  ne  stare  in  conspectu  tuo  et  ante  crucem 
tuam  me  aliquando  taedeat  aut  pigeat,  sed  potius  delectet 
et  placeat.  Delectet  animam  meam  in  conspectu  tuo  fide- 
liter assistere;  et  placeat  oculis  Divinitatis  tuae  misericor- 
diter in  me  respicere.  Delectet  me  lugere  miseriam 
meam,  et  placeat  omnipotentiae  tuae  vertere  in  gaudium 
tristitiam  meam. 

Delectet  autem  me  recordari  hoc  quod  pendens  in 
cruce  benedictae  virgini  matri  tuae  dixisti  : Mulier,  ecce 
filius  tuus.  Et  nunc,  quaeso,  benignissime  Domine , dic 
mihi  servo  tuo  : Homo,  ecce  Deus  tuus,  ecce  redemptor 
tuus.  Te  quoque  obsecro , virgo  inter  omnes  mulieres 
benedicta,  ut  dicas  mihi  : Homo,  ecce  filius  meus,  ecce 
Salvator  tuus.  Video  quippe,  venerabilis  Domina,  filium 
tuum  in  praesepio  jacentem , recognosco  filium  tuum  in 
templo  docentem;  sed  in  nullo  loco  eum  certius  cog- 
nosco, quam  in  cruce  pendentem.  Ipse  enim,  ipsemet 
de  se  testatur  dicens  : Mulier,  ecce  filius  tuus.  Hic  ergo, 
felix  mater  et  omni  laude  digna,  hic  intercede  pro  me 
misero  apud  ipsum  qui,  dum  se  filium  tuum  nominat, 
quodammodo  se  debitorem  obligat,  ut  preces  tuas  cum 
amore  suscipiat.  Dic  illi  itaque  : Fili,  iste  peccator  cla- 
mat ad  me,  et  lacrvmabiliter  deprecatur,  ut  intercedam 
pro  eo  apud  te,  quatenus  remittas  ei  peccata  sua,  qua1 
insipienter  commisit  in  te.  Verum  est.  Domine  mi,  ve- 
rum est  certe.  Ego  reus  confiteor  coram  te,  Deus,  et 
coram  Genitrice  tua  quia  ab  infantia  mea  usque  nunc 
veniens  ante  gloriosam  crucem  tuam  et  sanctae  majes- 

tatis  tuse  conspectum,  non  ut  debui,  veni,  supplicavi,  nec 
adoravi.  Sed  tu,  cui  proprium  est  parcere  et  misereri,  ne 
respicias  fragilitatem  meam  et  immunditiam  meam 
pessimam,  sed  dimitte  quidquid  negligenter  deliqui; 
quia  tu  es  spes  mea  sola  et  vera , et  non  habeo  in  alio 
fiduciam  meam,  nisi  in  te  solo  Deo  vivo  et  vero. 

Dat  etiam  mihi  grandem  fiduciam,  summe  Redemptor 
meus,  illa  pia  et  dulcis  oratio,  quam  pro  crucifigentibus 
te  apud  Patrem  fecisti,  dicens  : Pater,  ignosce  illis,  quia 
nesciunt  quid  faciunt.  Qui  enim  sic  exorasti  pro  tuis  cru- 
cifixoribus, numquid  non  orabis  pro  tuis  adoratoribus?  Et 
qui  in  cruce  recordatus  es  indulgentiae,  numquid  in 
coelo  oblitus  es  misericordiae  ? Miserere,  quaeso , Domine, 
miserere  mei  servi  tui;  et  vel  tu  ignosce,  vel  apud  Pa- 
trem intercede  ut  ignoscat.  Propter  hoc  namque  maneo 
coram  te , et  adoro  sanctam  crucem  tuam  per  quam  re- 
demisti mundum.  Credo  namque  et  confiteor  quia  per 
elevationem  et  extensionem  corporis  tui  in  ligno  traxisti 
omnes  ad  te  qui  recte  diligunt  te.  Trahe  igitur  me,  dul- 
cissime Domine,  trahe  me  et  desiderium  meum  post  te; 
ut  ego  sentiam  virtutem  crucis  tuae  in  me. 

Sentiam,  Salvator  meus,  virtutem  et  odorem  qui  est 
de  cruce  tua,  sicut  sentiebat  latro  ille  qui  dicebat : Do- 
mine, memento  mei,  dum  veneris  in  regnum  tuum.  Vi- 
derat forsitan  latro  iste  te  antea  caecos  illuminantem,  vel 
mortuos  suscitantem,  et  non  adoraverat  te.  Tunc  vero 
quando  videt  te  pendere  in  ligno , adorat  te  dicens  : Do- 
mine, memento  mei,  dum  veneris  in  regnum  tuum. 

Hoc  fecit  in  illum  crux  tua,  quod  non  potuerunt  facere 
miracula  tua.  Verius  et  perfectius  cognovit  iste  te  in 
cruce  pendentem,  quam  in  templo  docentem , aut  mira- 
cula facientem.  0 quanta  est  virtus  crucis  tuse,  quanta 
est  gloria  pendentis  in  ligno ! Latro  iste  ubi  vidit  tuum 
lignum,  mox  cognovit  tuum  regnum;  et  ubi  te  pen- 
dere aspexit,  ibi  quod  regnares  intellexit.  0 quantus  odor 
de  cruce  exibat,  qui  omnem  infidelitatem  ab  eo  repelle- 
bat. 0 quam  digne  vocabat  te  Dominum  suum,  qui 
veraciter  sciebat  se  servum  tuum;  quia  oculis  suis 
intuebatur  pretium,  quo  redimebas  penitus  mundum 
universum. 

Sed  quid,  bone  Jesu,  quid,  dulcissime  Domine,  respon- 
disti latroni  te  oranti  in  cruce?  Hodie  mecum  eris  in 
paradiso.  Et  quid  hoc  est,  o rex  desiderabilis?  Tu  clavis 
affligeris,  et  paradisum  promittis.  Tu  pendes  in  ligno,  et 
latroni  dicis  : Hodie  mecum  eris  in  paradiso.  Et,  o desi- 
derium animarum  ubi  est  paradisus,  quia  dicis  latroni  : 
Hodie  mecum  eris  in  paradiso.  An  paradisus  tecum  est, 
et  ubi  tu  vis,  paradisus  est?  An  tu  indubitanter  paradisus 
es,  quia  tam  confidenter  promittis : Hodie  mecum  eris  in 
paradiso?  Credo,  Domine,  credo  certe  quod  ubi  tu  vis,  et 
ubi  tu  es,  ibi  paradisus  est;  et  esse  tecum,  hoc  est  esse 
in  paradiso.  Quoniam  venerabilis  ille  confessor  et  glorio- 
sus martyr  tecum  fuit  per  totum  illud  hodie,  et  postea 
omni  tempore.  O quam  bonum  est  esse  tecum ! O quam 
beati  sunt  illi,  qui  tecum  sunt!  Illi  vere  sunt  in  paradiso, 
vere  sunt  in  regnis,  qui  tecum  sunt  fide  et  dilectione. 

Crux  tua , Domine , paradisum  promittit  et  paradisum 
tribuit.  Et  ideo  suppliciter  adoro  crucem  tuam,  adoro  te 
in  cruce,  et  crucem  in  te.  Denique  adoro  crucem  propter 
pendentem  in  cruce.  Adoro  quem  latro  adorabat,  et  oro 
sicut  ille  orabat : Domine,  memento  mei,  dum  veneris 
in  regnum  tuum.  Recognosce  in  me,  Domine,  hanc  ora- 
tionem, sicut  recognovisti  eam  in  latrone.  Suscipe  hanc 
orationem  a servo  tuo,  sicut  suscepisti  eam  a famulo  tuo. 
Memento  mei  de  regno,  sicut  fuisti  memor  illius  de 
ligno.  Dic  igitur,  dic,  quaeso,  Domine,  dic  servo  tuo,  dic 
animae  meae  : Hodie  mecum  eris  in  paradiso,  ut  ego 
confortatus  desiderabili  tua  promissione  fideliter  perma- 
neam in  tua  fide  et  dilectione,  Redemptor  meus,  me- 
diator Dei  et  hominum;  qui  cum  Patre  et  Spiritu  Sancio 
vivis  et  regnas  Deus  in  saecula  saeculorum.  Arnen. 

ORATIO  li\ 

AD  CRUCEM  DOMINI. 

Ave,  crux  sancta,  virtus  nostra.  Ave,  crux  adoranda  , 
laus  et  gloria  nostra.  Ave,  crux,  auxilium  et  refugium 
nostrum.  Ave,  crux , consolatio  omnium  moerentium; 
salve,  crux,  victoria  et  spes  nostra ; salve,  crux,  defensio 
et  vita  nostra.  Salve,  crux,  redemptio  et  liberatio  nostra. 
Salve,  crux,  signum  salutis,  atque  inexpugnabilis  murus 
contra  omnem  virtutem  inimici.  Sit  mihi  crux  semper 
spes  christianitatis  meae.  Sit  mihi  crux  resurrectio  mortis 
meae.  Sit  mihi  crux  triumphus  adversus  daemones.  Sit 
mihi  crux  mater  consolationis  meae.  Sit  mihi  crux  bacu- 

lus  senectutis  meae.  Sit  mihi  crux  medicina  aegrotationis 
meae.  Sit  mihi  crux  protectio  nuditatis  meae.  Sit  mihi 
crux  consolatio  vitae  meae.  Sit  mihi  crux  in  omnibus 
angustiis  meis  solatium.  Sit  mihi  crux  remedium  in  tri- 
bulationibus meis.  Sit  mihi  crux  in  infirmitatibus  meis 
medicamentum  , atque  contra  omnia  adversa  tutamen- 
tum.  Arnen. 


ORATIO  5a. 

AD  CKUCEM  DOMINI. 

Salva  me,  sancta  crux,  quae  in  corpore  Christi  dedicata 
es,  et  ex  membrorum  ejus  compage  tanquam  margaritis 
ornata;  quae  pretium  nostrum  portare  digna  fuisti  et 
vitam  aeternum  nobis  attulisti.  Jesu  bone,  praesta  milii 
ut  per  signum  et  reparationem  sanctae  crucis,  me  al, 
omnibus  inimicorum  incursionibus  liberes  et  tua  boni- 
tate conserves,  peccata  dimittas,  veniam  indulgentia' 
tribuas ; qui  vivis  et  regnas,  Deus,  etc. 


i 

AD  SANCTAM  DEI  GENITRICEM  PRECES. 


SANCTI  ANSELMI  AD  MARIAM  ORATIONES. 

ORATIO  1». 

AD  SANCTAM  VIRGINEM  MARIAM. 

Cum  recordatione  meritorum  ejusdem,  et  malorum  nostrorum. 

0 beatissima  et  sanctissima  semper  virgo  Maria , ecce 
asto  moerens  ante  faciem  pietatis  tuae,  et  confundor  nimis 
pro  abominationibus  peccatorum  meorum,  quibus  defor- 
mis factus  sum  et  horribilis  coram  Deo  et  te , et  Angelis 
ejus  et  sanctis  omnibus.  Expavesco  vehementer  judicium 
extremum  damnationis , quando  unicuique  divinitus  red- 
detur, prout  gessit  sive  bonum,  sive  malum.  Et  quia  prop- 
ter hoc  timor  et  tremor  venerunt  super  me,  et  contexerunt 
me  tenebrae,  malorum  actuum  meorum,  et  intueor  me 
leprosum  et  immundum;  idcirco  me  dignum  scio  sepa- 
rari a societate  fidelium , quos  a me  discernit  candor  et 
puritas  castitatis;  propterea  flens  et  ejulans,  deprecor. 
Domina,  quatenus  a me  quatriduo  mortuo  intolera- 
bili fetore  jam  pleno,  faciem  tuam  non  avertas;  sed 
potius  aspicias  quam  gravi  ulcere  percussus  sum,  et 
consideres  qualiter  me  coelesti  medicamine  cures,  atque 
filio  tuo  Domino  nostro  Jesu  Christo,  cujus  tu  mater  es 
et  qui  de  te  natus  est , me  emundatum  restituas.  Tu 
enim  nosti,  misericordissima  regina,  quod  ad  hoc  nata 

es,  ut  per  te  nasceretur  idem  Dominus  noster  Jesus 
Christus,  verus  Deus,  verus  homo,  in  quem  veracissime 
credo,  et  de  cujus  pietate  non  despero ; ut  et  ipse  qui 
erat  Conditor  hominum,  fieret  et  Salvator;  teque  talem 
haberet  matrem,  quae  pro  peccatoribus  interveniens, 
perfectam  obtineres  ei  salutem.  Tu  autem.  Domina 
mater  ejus,  virgo  in  partu,  virgo  ante  partum , et  virgo 
post  partum.  In  te  manet  intacta  castitas,  pudor  integer, 
et  firma  constantia.  Quse  laetaris  quod  virgo  concepisti , 
et  quod  coeli  Dominum  castis  visceribus  portasti,  et  quod 
virgo  partum  edidisti,  et  quod  es  ab  Angelo  salutata, 
a Spiritu  Sancto  obumbrata.  Et  quod  angelica  nuntiavit 
puritas,  ineffabilis  perfecit  Deitas;  atque  Deum  illum 
gignere  meruisti,  qui  cuncta  nasci  suo  nutu  concessit. 

Tu,  Domina,  mirabaris  et  corporis  tui  integritatem , 
et  conceptus  fecunditatem , et  gaudebas  tuum  paritura 
parentem.  Dominum  nostrum  Jesum  Christum:  duobus 
enim  gavisa  es  muneribus.  Miraris  quod  virgo  peperisti, 
et  laetaris  quod  Redemptorem  mundi  edidisti,  Jesum 
Christum  Filium  Dei.  Quapropter,  ineffabilis  misericor- 
diae regina,  credo  quod  non  es  vacua  a visceribus  pietatis, 
quae  genuisti  ipsum  fontem  totius.  Et  quae  lactasti  magni 
consilii  Angelum,  potes  et  mihi  esse  magni  consilii  Ange- 
lus, si  pro  me  depreceris  Dei  Filium,  qui  per  te  mundo 
in  carne  apparuit,  ut  quem  latentem  apud  Patrem  inco- 
gnitum habebat  mundus,  apparentem  per  carnem 
agnosceret,  et  agnitum  crederet,  et  credendo  in  eum 
salvaretur  per  fidem.  Qui  suo  inenarrabili  munere  praps- 

titit  ut  natura  humana  ad  similitudinem  sui  condita  Crea- 
toris, dissimilis  per  peccatum  et  mortem  effecta  nequa- 
quam in  aeterna  damnatione  periret;  sed  illam  per  te 
sua  immensa  pietate  repararet,  et  ut  tu  nova  et  inteme- 
rata virgo  facinus  antiquae  viraginis  expiares. 

0 admirandam  divinae  dispensationis  operationem ! Tu 
benedicta  inter  omnes  mulieres  virum  non  cognovisti ; 
et  mater  es,  et  post  filium  natum  virgo  permansisti. 
Hanc  fidem  sanctam  postquam  suscepi.  Domina,  non 
semper  recto  tramite  tenui,  quoniam  praeceptis  ejus  non 
obedi  vi.  Quibus  si  parere  studuissem  me  ad  te  clamantem 
facile  audires,  quem  placere  Filio  tuo  scires.  At  quia 
seduxit  me  hostis  antiquus,  et  sagittis  suis  vulneravit 
me,  et  vestibus  candidis  exuit,  atque  nigris  et  lacrvmosis 
ac  semiustis  igne  peccatorum  meorum  induit,  idcirco 
deformibus  vestibus  indutus  apparebo  tibi.  Propterea, 
clementissima  Regina  et  Domina,  ne  contemnas  me ; sed 
memor  fragilitatis  humanae,  annue  ne  desperans  fugiam, 
sed  exspectem  consolationem  tuam , quam  nunc  evenire 
probabo,  si  ea  quae  sunt  in  me  incendia  criminum  et 
iniquitatum,  et  praecipue  illorum  quibus  infatigabiliter 
uror,  paulatim  in  me  deficere  tua  virtute  atque  imbre 
intercessionum  tuarum  exstingui  in  corde  meo  et  cor- 
pore perpensero. 

0 mi  Domina,  quid  dicam,  vel  quid  faciam?  In  tene- 
bris sum,  et  lumen  cceli  non  video.  Quo  ibo,  aut  quo  a 
facie  Filii  tui  judicantis  fugiam?  Non  ad  orientem  aut 
meridiem,  vel  ad  occasum  aut  ad  aquilonem,  vel  in  pro- 

fando  abyssi  habeo  effugium;  ubique  Filius  tuus,  ubique 
totus,  ubique  praesens,  ubique  discernens  et  omnia  judi- 
cans, et  super  coelestia  habitans.  Qui  si  me  pro  meis 
actibus  juste  judicaverit,  expediisset  mihi  magis  ut  con- 
ceptus non  essem,  aut  natus  statim  interiissem.  Nec  hoc 
mihi  proficere  potuisset,  quia  in  peccatis  tunc  conceptus 
et  natus,  et  sine  baptismo  mortuus  absque  dubio  periis- 
sem.  Ego  namque  de  peccatoribus  conceptus  et  natus 
peccator,  baptizatus  et  salvatus,  iterum  peccator  factus 
sum.  Et  non  talis  ut  antea,  sed  sordidior  et  immanior  ; 
quoniam  talis  sum  qualem  pejorem  non  habet  mundus. 
Ideo  talem  adjutorem  requiro,  qualem  post  Filium  tuum 
potiorem  et  meliorem  invenire  non  potest  mundus.  Ha- 
bet orbis  apostolos,  patriarchas,  prophetas,  martyres,  con- 
fessores, virgines,  bonos  et  optimos  adjutores,  quos  ego 
supplex  orare  concupisco.  Tu  vero,  Domina,  omnibus 
iis  adjutoribus  melior  et  excelsior  es;  quia  istis  et  aliis 
sanctis  omnibus,  etiam  angelicis  spiritibus,  nec  non  regi- 
bus et  potestatibus  mundi,  divitibus,  pauperibus,  domi- 
nis, servis,  majoribus  et  minoribus  Domina  es;  et  quod 
possunt  omnes  isti  tecum  , tu  sola  potes  sine  illis  omni- 
bus. Quare  hoc  potes?  quia  mater  es  Salvatoris  nostri , 
sponsa  Dei , regina  coeli  et  terra3 , et  omnium  elemento- 
rum. Te  ergo  requiro,  ad  te  confugio,  et  tu  me  per 
omnia  adjuves,  suppliciter  peto.  Te  tacente,  nullus  ora- 
bit, nullus  juvabit.  Te  orante,  omnes  orabunt,  omnes 
juvabunt 

te  clamant,  et  omnes  salvantur;  et  ego  clamabo  ad  te, 
et  non  auxiliabor  ? Forsitan  non ; quia  illis  omnibus  sum 
pejor  et  pessimus.  Quid  inde  ? Propterea  non  tacebo. 
Clamans  igitur  vociferor  ad  te.  Egregia  Virgo,  et  piis- 
sima  Domina,  parce  mihi  et  exaudi  me.  Exaudi  miserum, 
et  solare  moerentem ; recollige  errantem , refove  despe- 
rantem. Sana  in  me  quae  conspicis  vulnera,  per  tua  sanc- 
tissima medicamina,  tollensque  a me  sordida  indumenta, 
viridia  et  splendida  porrige  vestimenta,  quibus  me  reno- 
vatum repraesentes  filio  tuo  Domino  nostro  Jesu  Christo. 
Esto  mihi  contra  diabolum  turris  fortitudinis , murus 
inexpugnabilis,  brachium  defensionis.  Illum  contra  me 
soevientem  suscipe,  et  ne  me  viribus  imbecillem  astutia 
sua  confodiat , tu  invincibiliter  repugna.  Ille  callidus  est 
et  fraudulentus,  et  non  metuit  pugnare  contra  fortes,  sed 
majores  vires  infert  tentationibus  contra  validos  quam 
contra  infirmos.  Tu  tamen,  coelestis  auxiliatrix,  quae  nosti 
dolositates  ejus,  sic  commune  robur  ejus,  ut  me  nulla 
ipsius  callida  suggestio  decipiat  tentando ; sed  cum  niti- 
tur decipere,  ipse  confusus,  ex  tua  virtute  superatus 
discedat , et  ego  misellus  tua  defensione  protectus,  a tua 
Filiique  tui  laude  nunquam  quiescam. 

Fac,  o felix  Domina  et  omni  laude  dignissima , ut  ego 
famulus  tuus  qui  in  tota  longaevitate  dierum  meorum 
miserabiliter  per  abrupta  peccatorum  corrui,  nunc  in 
extremis  positus  diebus,  agam  poenitentiam  pro  peccatis 
meis  quaecumque  gessi  in  cogitatione,  voluntate,  opera- 
tione et  negligenfia.  Et  quamvis  diutissime,  hoc  est,  ab 

exordio  vitae  meae,  usque  in  hanc  horam,  persevera- 
verim in  ipsis  quae  coepi  peccatis;  tu  tamen,  coelorum 
regina,  obtine  apud  clementissimum  Filium  tuum,  ut 
ultra  non  regnet  iniquitas  in  me,  sed  virtus  divinitatis. 
Virtutum  et  orationum  copia  me  justificet,  mundet  et 
muniat,  et  per  semitas  justitiae  deducendo  ad  bonum 
perseverantiae  perducat  et  provehat.  In  extremis  quoque 
vitae  positum  nulla  me  oblivio  hebetet,  linguae  officium 
nullius  passionis  vitium  impediat.  Expletoque  dierum 
meorum  numero , atque  perfecto  in  me  Ecclesiae  sancto 
ministerio,  merear  suscipi  ab  Angelo  lucis,  et  liberari 
ab  angelo  mortis,  ac  perferri  ante  tribunal  piissimi  judi- 
cis, ubi  per  te,  Domina,  percipiam  quietem  pacis  vitae 
aeternae.  Arnen. 

OKATIO  2a. 

AD  SANCTAM  VIRGINEM  MARIAM. 

Beatissima  Dei  genitrix  et  virgo  perpetua  Maria,  sacra- 
rium omnium  virtutum,  gignendo  Dominum  virtutum 
et  regem  gloriae  Christum  per  eumdem  Deum  et  Do- 
minum nostrum  Jesum  Christum  quem  meruisti  ge- 
nerare , tibi  ad  aeternam  gloriam , et  nobis  ad  aeternam 
salutem , precor  per  tuam  clementiam  suffragare  mihi 
omni  misericordia  indigno  apud  divinam  majestatem, 
exorabilemque  te  precibus  tanti  peccatoris  praebere. 
Domina,  ne  differas,  ex  qua  et  beatitudinis  felicitas 
et  redemptio  nobis  venit.  Siquidem  omnino,  Deifera 
sanctissima  Maria,  indignus  sum  te  adire  precatum; 

sed  fiduciam  spei  meae  attribuit  recordatio  multorum 
Christum  teque  negantium,  qui  tandem  conversi 
pristinam  meruerunt  per  tqa  suffragia  suae  mentis 
integritatem,  licet  sim  amplius  peccator,  quam  possit 
lingua  mea  confiteri : proh  dolor ! plura  sunt  pec- 
cata mea,  quam  vix  numero  possint  comprehendi.  Et 
quamvis  professionem  Christianitatis  minus  recte  obser- 
vaverim post  baptismum,  tamen  nunquam  in  negationis 
foveam  corde  vel  ore  incidi.  Omnipotenti  Deo  gratias, 
qui  me  tenuit  tuis  sanctis  orationibus.  Ad  hoc  te  Deus 
fecit , ut  speramus,  sui  matrem ; ut  mater  fieri  deberes 
omnium  in  eum  credentium , quo  se  patrem  nos  jussit 
vocitare. 

Quid  unquam  potest  dignius  aestimari,  quam  ut  sis 
mater  quorum  Christus  dignatur  esse  pater  et  frater? 
Ipse  namque,  propter  suam  insolitam  bonitatem,  om- 
nibus paternos  praebebit  profectus,  si  te.  Domina , sen- 
serit maternos  non  denegare  affectus.  Quo  namque  modo 
mihi  non  miserearis,  mater  misericordiae  ? Ubi  est  nisi  in 
Deo,  et  in  te,  spes  mea  ? Ergo  sine  te  nihil  pietatis  est, 
nihilque  bonitatis,  quia  mater  virtutis  et  virtutum  es 
omnium.  Quapropter  adjuva  me.  Domina,  quaeso;  quia 
nihil  sum  et  ad  nihil  me  venturum  scio,  nisi  digneris 
me  adjuvare.  Adjuva  me  ergo,  nec  uni  deneges  benefi- 
cium, quod  omnibus  confers  etiam  non  rogata.  Non 
habeo  quo  pergam  solatium  vitae  quaerens,  nisi  ad  quam 
omnes  rei  confugiunt.  Ad  te  confugio,  quia  te  Filius 
tuus  Dominus  noster  Jcsus  Christus  providit  nobis  refu- 

gium  post  se..  Suscipe  me,  oraque  eum  quatenus  me 
talem  efficiat  qualem  me  jubet  fieri ; nec  diutius  sinat 
decipi  suggestionibus  daemonum , sed  faciat  sua  pietate 
tuaque  intercessione  me  sic  frui  temporali  vita,  quo  pos- 
sim aeternam  consequi,  ipso  auxiiiante,  qui  cum  Patre 
et  Spiritu  Sancto  vivit  et  regnat  per  omnia  saecula  saecu- 
lorum. Amen. 

ORATIO  3». 

AD  EAMDEM 

Sancta  et  gloriosa  Dei  genitrix,  semperque  virgo  Maria, 
quae  mundo  meruisti  generare  Salvatorem , exaudi  me 
et  miserere  mei  nunc  et  semper  propter  honorem  sanc- 
tae et  excellentissimae  virginitatis  tuae.  Te  deprecor  humi- 
liter, esto  mihi  salvatrix  et  adjutrix  apud  Deum  omnipo- 
tentem, ut  ipse  me  pius  pastor  et  princeps  pacis  a pecca- 
torum meorum  maculis  emundet,  et  ab  inferni  tenebris 
eripiat,  et  ad  vitam  perducat  aeternam.  Et  qui  per  te , 
castissima  virgo,  venit  in  hunc  mundum,  et  humanum 
genus  suo  sanguine  salvavit,  et  inferni  claustra  des- 
truxit, et  coelestis  regni  januas  aperuit,  ille  me  per  mise- 
ricordiam suam  salvare  et  conservare  dignetur;  et  post 
finem  hujus  vitae  labentis , aliquam  partem  aeternae  bea- 
titudinis  precibus  tuis  in  sanctorum  societate  concedat. 

ORATIO  «e. 

AD  EAMDEM  DEI  MATREM. 

Singularis  meriti,  sola  sine  exemplo,  mater  et  virgo 

Maria,  quam  Deus  Ita  mente  et  corpore  inviolatam  custo- 
divit, ut  digna  existeres,  ex  qua  sibi  nostrae  redemptionis 
pretium  Dei  Filius  corpus  aptaret : obsecro  te,  misericor- 
dissima,  per  quam  totus  salvatus  est  mundus,  intercede 
pro  me  miserrimo  et  cunctis  iniquitatibus  foedato,  ut  vel 
jam  donet  Dominus  infelici  animae  meae  amorem  puri- 
tatis, affectum  munditiae,  tenorem  castitatis.  Ego  enim, 
ego  infelix,  ego  totius  innocentiae,  totius  sanctimoniae 
gratiam  perdidi ; ego  templum  Dei  sanctum  multipliciter 
violavi.  Sed  quid  ago,  obscenitates  meas  referens  auribus 
illibatis?  Horresco,  Domina,  horresco;  et  arguente  me 
conscientia,  male  nudus  coram  te  erubesco.  Cui  vero 
moribundus  offeram  vulnus  meum?  Ad  quem  ibo,  et 
apud  quem  deplorabo  dolorem  meum,  aut  quando 
aliunde  sperem  beneficia  sanitatis,  si  milii  clauditur 
illud  unicum  reclinatorium  aeternae  pietatis?  Audi  ergo. 
Domina , audi  propitia , audi  et  exaudi  civem  perditum 
de  sorte  haereditatis  tuae  post  longa  exsilia,  post  longa 
suspiria,  post  saeva  ludibria,  post  multa  supplicia, 
revertentem  ad  ubera  consolationis  tuae. 

Memini  et  meminisse  delectabile  est,  qualiter  ad  com- 
mendandum miseris  unicum  patrocinium  tuum,  cuidam 
servo  tuo  agenti  in  extremis  revelasti  memorabile  no- 
men tuum.  Apparens  enim  ei,  cum  esset  in  angustiis,  et 
requirens  utrum  te  agnosceret,  cum  ille,  minime , Do- 
mina, tremens  responderet,  tu  ei  pro  benignitate  tua 
quam  blande,  quam  familiariter  tu.  Domina,  dixisti  : 
Ego  sum  misericordice  mater.  Apud  quem  ergo  miseri, 

apud  quem  desolati  rectius  ingemiscimus  deplorantes 
mala  totius  calamitatis  et  miseriae  nostrae , quam  apud  te 
veram  et  indubitatam  matrem  misericordiae?  Mater 
sancta,  mater  unica,  mater  immaculata,  mater  incor- 
rupta, mater  misericordiae,  mater  pietatis  et  indulgentiae, 
aperi  sinum  pietatis  et  suscipe  mortuum  in  peccatis. 
Ecce,  Domina,  filius  prodigus,  nudus  et  attritus  pedibus, 
de  loco  horroris,  de  nebula  immunditiae  et  fetoris  suspi- 
rat , clamat , et  appellat  matrem  non  immemor  quoties 
eum  foveris,  texeris,  excusaveris  apud  Patrem.  Et  qui- 
dem ille  piissimus  atque  benignissimus  pater,  tu  tam 
dulcis  et  suavis  mater.  Agnosce,  benedicta,  filios  tuos 
quos  unice  dilectus  Unigenitus  tuus  non  erubuit  nomi- 
nare fratres  suos.  Et  si  pro  illo  innocente  filio  tuo  cruci- 
fixo pertransivit  gladius  animam  tuam,  quomodo  super 
mortuis  in  peccato  pupillis  tuis  te  continere;  quomodo 
unquam  maternis  fletibus  et  lacrymis,  o Domina,  poteris 
temperare?  Abstrahimur,  diripimur,  captivamur;  non 
est  qui  eruat,  non  est  qui  redimat,  qui  consurgat  dilu- 
culo et  spondeat  pro  nobis.  Surge,  pia;  surge,  propitia; 
intra  sacrarium  exauditionis,  et  expande  manus  imma- 
culatas ante  altare  illud  aureum  humanae  reconciliationis. 
Erit  per  te  impetrabile  quod  per  te  ingerimus,  erit  per 
te  excusabile  quod  timemus.  Nec  diu  poterit  te  sustinere 
pro  nobis  supplicantem,  quem  tu  saepissime  consolata 
es,  dulcis  mater,  infantem  vagientem.  Quae  ergo  poten- 
tior  meritis  ad  placandam  iram  judicis,  quam  tu  quae 
meruisti  mater  esse  ejusdem  Redemptoris  et  judicis?  Ne 

dubites,  Domina  mea;  ipse  enim  est  os  meum  et  caro 
mea,  salutare  meum  et  gloria  mea , ipse  caput  nostrum, 
ipse  cognovit  figmentum  nostrum. 

Decus  virginum,  domina  gentium,  regina  angelorum, 
fons  hortorum , ablutio  peccatorum , sancta  et  perpetua 
virgo  Maria,  succurre  misero,  subveni  perdito;  ut  qui 
jam,  proh  dolor ! non  audet  angelicam  illam  sperare  sto- 
lam virginalem ; tuis , gloriosa , meritis  qualemcumque 
recipiat  vestem  nuptialem.  Denique,  et  si  non  merebor, 
imo  quia  non  merebor  vicinius  accedere  atque  interesse 
florigeris  atque  odoriferis  gloriae  vestrae  choris ; eminus 
saltem  positus  et  longe  constitutus  videre  merear  et  au- 
dire processus  vestros,  tympana  vestra,  concentus  ves- 
tros, et  quidquid  illud  gloriae  et  exsultationis  erit,  quando 
tripudiabitis  sequentes  agnum  quocumque  ierit. 

Singularis  virgo,  summa  et  perpetua  virgo,  sola  mater 
et  virgo,  sancta  Maria,  in  fine  orationis  meae,  in  extremo 
hujus  fatuae  supplicationis  indignus  hoc  unum  rogo,  hoc 
unum  precor  et  obsecro  in  nomine  dilecti  Filii  tui,  dona 
mihi  misero  jugem  et  perennem  memoriam  suavissimi 
nominis  tui.  Sit  cibus  dulcissimus,  cibus  suavissimus 
animae  meae.  Adsit  mihi  in  periculis , adsit  in  angustiis, 
adsit  in  principio  laetitiae  meae.  Si  enim  hoc  Dei  dono  et 
tuo  mereor  obtinere,  nullatenus  certe,  nunquam  fun- 
ditus vereor  interire.  Aderit  enim  semper  mihi  gratia 
tua,  aderit  miseratio  et  protectio  tua.  Et  si  in  infernum 
demersus  fuero,  eo  me  requires,  et  inde  me  extrahes,  et 
reddes  Filio  tuo,  qui  me  redemit  et  lavit  sanguine  suo. 

Jesu  Christo  Domino  nostro,  qui  cum  Patre  et  Spiritu 
Sancto  vivit  et  regnat  Deus. 

ORATIO  5a. 

AD  SANCTAM  VIRGINEM  MARIAM. 

Cum  recordatione  peccatorum,  ad  excitandum  torporem. 

Sancta,  et  inter  sanctos  post  Deum  singulariter  sancta, 
mater  admirabilis  virginitatis , virgo  amabilis  fecundi- 
tatis, quae  filium  Altissimi  genuisti,  quae  perdito  humano 
generi  Salvatorem  peperisti.  Domina  praefulgens  tanta 
sanctitate , supereminens  tanta  dignitate,  quam  utique 
certum  est  non  minori  praeditam  esse  potentia  et  pietate. 
Tibi,  o genitrix  vitae,  o mater  salutis,  o templum  pietatis 
et  misericordiae,  tibi  sese  conatur  praesentare  miserabilis 
anima  mea,  morbis  vitiorum  languida,  vulneribus  faci- 
norum scissa,  ulceribus  flagitiorum  putrida,  tibi  nititur 
quantum  moribunda  valet  supplicare,  ut  potentibus  luis 
meritis  et  piis  tuis  precibus  digneris  eam  sanare.  Sic 
enim,  pia  Domina,  alienata  est  a se  immunitate  stuporis, 
ut  vix  sensum  habeat  enormis  languoris.  Sic  sordibus  ei 
fetore  foedatur,  ut  timeat  ne  ab  ipsa  misericors  vultus 
tuus  avertatur;  sic  tabescit  desperando  respectus  tui  con- 
versionem, ut  etiam  os  obmutescat  ad  orationem. 

Peccata  mea,  nequitiae  mese,  si  habetis  animam  meam 
vestro  veneno  peremptam;  vel  cur  sic  facitis  eam  vestra 
foeditate  horrendam,  ut  miseratio  non  possit  aspicere 
illam?  Si  obruitis  ei  spem  exauditionis  vestra  mole,  vel 
cur  obstruitis  illis  vocem  orationis  vestri  pudore  ? Si  men- 


tem  ejus  vestri  fecistis  amore  dementem , vel  cur  sen- 
sum ejus  vestro  redditis  torpore  non  sentientem?  Heu 
pudor  sordentis  iniquitatis , in  praesentia  nitentis  sancti- 
tatis ! Heu  confusio  immundae  conscientiae , in  conspectu 
fulgentis  munditiae ! 0 tu  benedicta  super  mulieres , quae 
Angelos  vincis  puritate,  sanctos  superas  pietate ; anhelat 
moribundus  spiritus  ad  tantae  benignitatis  respectum; 
sed  erubescit  ad  tanti  nitoris  conspectum.  Rogare  enim 
te.  Domina,  desidero,  ut  miserationis  tuae  respectu  cures 
plagas  et  ulcera  peccatorum  meorum ; sed  confundor  co- 
ram te  ob  fetorem  et  sordes  eorum.  Horreo,  Domina, 
apparere  tibi  in  immunditiis  et  horroribus  meis,  ne  tu 
horreas  me  pro  eis,  et  non  possum,  vae  mihi,  videri  sine 
eis. 

0 perturbata , o confusa  peccandi  conditio ! En  quippe 
vos,  peccata  mea,  quomodo  discerpendo  distrahitis,  dis- 
trahendo corroditis,  corrodendo  torquetis  praecordia 
mea  ? Eadem  enim  peccata  mea,  o Domina,  cognosci  a te 
cupiunt,  propter  curationem,  apparere  tibi  fugiunt, 
propter  exsecrationem  : non  enim  sanantur  sine  confes- 
sione, nec  produntur  sine  confusione.  Si  celantur,  sunt 
insanabilia;  si  videntur,  sunt  detestabilia.  Urunt  me  do- 
lore, terrent  me  timore.  Mole  me  obruunt,  pondere  me 
premunt,  pudore  me  confundunt. 

O tu,  illa  pie  potens,  et  potenter  pia  Maria,  de  qua 
ortus  est  fons  misericordiae,  ne  contineas,  precor,  tam 
veram  misericordiam,  ubi  tam  veram  agnoscis  miseriam. 
Si  enim  ego  confundor  in  obscenitate  iniquitatis  meae  ad 

fulgorem  tuae  sanctitatis,  tunc  Domina,  erubesces  erga 
miserum  affectum  insitae  pietatis?  Si  ego  confiteor  nequi- 
tiam meam,  tunc  abnegabis  benignitatem  tuam  ? Si  ma- 
jor est  miseria  mea  quam  mihi  expediat,  eritne  minor 
misericordia  tua  quam  te  deceat?  Quanto  enim , o Do- 
mina, magis  delicta  mea  in  conspectu  Dei  et  tuo  sordent; 
tanto  magis  ejus  curatione  et  tua  subventione  egent. 
Sana  ergo,  clementissima,  infirmitatem;  et  delebis,  quae 
te  offendit,  foeditatem.  Aufer,  benignissima,  languorem, 
et  non  senties  quem  horres  fetorem  : fac,  piissima,  ut 
non  sit  quod  doleat;  et  non  erit  quod  sinceritati  tuae  sor- 
deat. Fac,  Domina;  exaudi  me.  Domina.  Sana  animam 
peccatoris  servi  tui , per  virtutem  benedicti  fructus  ven- 
tris tui,  qui  sedet  in  dextera  omnipotentis  Patris  sui, 
superlaudabilis  et  supergloriosus  in  saecula. 

ORATIO  6a. 

AD  SANCTAM  VIRGINEM  MARIAM. 

Cum  mens  timore  premitur. 

Virgo  mundo  venerabilis,  mater  humano  generi  ama- 
bilis, femina  Angelis  mirabilis,  Maria  sanctissima,  cujus 
beata  virginitate  omnis  sacratur  integritas,  cujus  glorioso 
partu  omnis  salvatur  fecunditas.  Domina  magna,  cui 
gratias  agit  concio  laeta  justorum , ad  quam  fugit  territa 
turba  reorum.  Ad  te,  praepotens  et  misericors  Domina, 
ego  peccator  et  utique  nimis  peccator  anxius  confugio. 
Videns  enim  me.  Domina,  ante  districti  judicis  omnipo- 
tentem justitiam,  et  considerans  irae  ejus  intolerabilem 


— 340  — 


vehementiam  , perpendo  peccatorum  meorum  enormi- 
tatem, et  condignam  tormentorum  immanitatem.  Tanto 
igitur.  Domina  clementissima , horrore  turbatus,  tanto 
pavore  perterritus,  cujus  enixius  implorabo  interventio- 
nem , quam  cujus  uterus  mundi  fovit  reconciliationem  ? 
Unde  securius  velocem  in  necessitate  subventionem 
sperabo,  quam  unde  mundo  processisse  propitiationem 
scio  ? Aut  cujus  intercessio  facilius  reo  veniam  impetrabit , 
quam  quse  illum  generalem  et  singularem  justum  ulto- 
rem et  misericordem  indultorem  lactavit?  Sicut  namque, 
beatissima,  impossibile  est  ut  haec  merita  tibi  tam  sin- 
gularia nobis  tam  necessaria  obliviscaris;  sic,  mitissima, 
incredibile  est  ut  supplicantibus  miseris  non  miserearis. 
Bene  quippe  novit  mundus,  nec  nos  mundi  peccatores 
ullatenus  dissimulare  patimur  : satis , inquam , o Do- 
mina, satis  novimus,  qui  filius  hominis,  vel  cujus  homi- 
nis illius  venit  salvum  facere  quod  perierat.  Numquid 
ergo  tu,  Domina  mea,  mater  spei  meae,  numquid  obli- 
visceris tu,  odio  mei,  quod  mundo  tam  misericorditer 
est  intimatum;  tam  feliciter  divulgatum,  tam  amanter 
amplexatum?  Ille  bonus  filius  hominis  venit  perditum 
salvare  sponte,  et  mater  Dei  poterit  perditum  clamantem 
non  curare  ? Bonus  ille  filius  hominis  venit  vocare  pec- 
cantem ad  poenitentiam ; et  bona  mater  contemnet  pre- 
cantem  in  poenitentia?  Ille,  inquam,  bonus  Deus,  mitis 
homo,  misericors  Filius  Dei,  pius  Filius  hominis  venit 
quaerere  errantem  peccatorem;  et  tu  bona  mater  ejus, 
potens  mater  Dei,  repelles  miserum  orantem? 

Ecce  enim,  o Virgo,  homo  de  qua  natus  est  Deus  homo 
ut  salvaretur  peccator  homo,  ecce  coram  bono  filio  tuo^ 
et  coram  bona  matre  ejus  poenitet  et  confitetur,  gemit  et 
orat  peccator  homo.  Obsecro  ergo  vos,  bone  Domine  et 
bona  Domina,  obsecro  vos,  pie  fili  et  pia  mater,  obsecro 
vos  per  hanc  ipsam  veritatem,  per  hanc  singularem 
spem  peccatorum  ut  sicut  vere  tu  es  filius  ejus,  et  tu 
mater  ejus  ut  salvetur  peccator,  sic  absolvatur  et  cu- 
retur, sanetur  et  salvetur  hic  peccator.  Probet  in  se,  pro- 
bet hic  vester  peccator  quia  vere  estis,  sentiat  in  se  quia 
propter  salutem  peccatorum  estis  tu  filius,  et  tu  mater. 
Vester  certe  amborum  peccator.  Cum  enim  peccavi  in 
filium,  irritavi  matrem;  nec  offendi  matrem,  sine  inju- 
ria filii.  Quid  ergo  facies  peccator?  Quo  igitur  fugies 
peccator?  Quis  enim  te  reconciliabit  filio,  inimica  matre; 
qui  tibi  placabit  matrem  irato  filio?  Sed  etsi  ambo  pari- 
ter offensi  estis,  nonne  et  ambo  clementes  estis?  Fugiai 
ergo  reus  justi  Dei  ad  piam  matrem  misericordis  Dei. 
Refugiat  reus  offensae  matris  ad  pium  filium  benignae 
matris.  Ingerat  se  reus  utriusque  inter  utrum  que,  inji 
ciat  se  inter  pium  filium  et  matrem  piam.  Pie  Domine, 
parce  servo  matris  tuse;  pia  Domina,  parce  servo  filii  tui : 
bone  fili,  placa  matrem  tuam  servo  tuo;  bona  mater,  re- 
concilia servum  tuum  filio  tuo.  Qui  me  injicio  inter  duas 
tam  immensas  pietates , non  incidam  in  duas  tam  po- 
tentes severitates.  Bone  fili,  bona  mater,  non  mihi  sit 
frustra  quod  confiteor  de  vobis  hanc  veritatem,  nec  eru- 
bescam quod  spero  in  vobis  hanc  pietatem.  Amo  enim 

veritatem  quam  confiteor  de  vobis,  et  deprecor  pietatem 
quam  spero  in  vobis. 

Dic,  mundi  judex,  cui  parces?  Dic,  mundi  reconcilia- 
trix,  quem  tu  reconciliabis  : si  tu,  Domine,  damnas;  et 
tu.  Domina,  averteris  homunculum  bona  vestra  cum 
amore,  mala  sua  cum  moerore  confitentem  ? Salvator  sin- 
gularis, dic  quem  salvabis?  Salutis  oiater,  dic  pro  quo 
orabis?  Si  te.  Domine,  praecipiente,  et  te.  Domina,  con- 
sentiente , tormenta  vexant  peccatorem  se  exsecrantem , 
vos  obsecrantem;  si  infernus  absorbet  reum  se  accusan- 
tem, vos  deprecantem;  si  tartara  devorant  pauperem  in 
se  desperantem,  in  vobis  sperantem. 

Deus,  qui  factus  es  filius  feminae  propter  misericor- 
diam; fgmina,  quae  facta  es  mater  Dei  propter  mise- 
ricordiam, aut  miseremini  miseri,  tu  parcendo,  tu 
interveniendo;  aut  ostendite  ad  quos  tutius  fugiam  mise- 
rieordiores,  et  monstra  te  in  quibus  certius  confidam 
potentiores.  Si  enim  est,  imo  quia  est  tam  magna  mea 
iniquitas,  et  tam  modica  fides  mea,  tam  tepida  charitas 
mea,  tam  fatua  oratio  mea,  tam  imperfecta  satisfactio 
mea,  ut  non  merear  delictorum  veniam,  nec  salutis  gra- 
tiam; hoc  est  ipsum  quod  supplico  : ut  in  quo  merita 
mea  mihi  videtis  non  sufficere,  in  eo  misericordiae  ves- 
trae dignentur  non  deficere.  Precor,  itaque,  precor, 
exaudite  me,  sed  propter  vos  non  propter  me,  per  pieta- 
tem qua  exundatis,  per  potestatem  qua  abundatis,  ut 
evadam  meritos  dolores  damnatorum,  et  intrare  me- 
rear in  gaudia  beatorum,  te  Deum  laudaturus,  qui  es 

benedictus  et  superlaudabilis  in  saecula  saeculorum. 
Amen. 

ORATIO  7«. 

AD  SANCTAM  VIRGINEM  MARIAM. 

Cum  meditatione  et  laude  meritorum  ejus. 

Maria,  tu  illa  magna  Maria,  tu  illa  maxima  beatarum 
Mariarum,  tu  illa  maxima  feminarum.  Te,  Domina 
magna  et  valde  magna,  te  vult  cor  meum  amare,  te  cupit 
os  meum  laudare , te  desiderat  venerari  mens  mea , te 
affectat  exorare  anima  mea,  quia  tuitioni  tuae  se  com- 
mendat tota  substantia  mea.  Enitimini  viscera  animae 
meae ; enitimini  quantum  potestis,  si  quid  potestis,  omnia 
interiora  mea,  ut  ejus  merita  laudetis,  ut  ejus  beatitu- 
dinem  ametis,  ut  ejus  celsitudinem  admiremini,  ut  ejus 
benignitatem  deprecemini,  cujus  patrocinio  quotidie 
indigetis,  indigendo  desideratis,  desiderando  imploratis, 
implorando  impetratis.  Et  si  non  secundum  desiderium 
vestrum,  tamen  supra  vel  certe  contra  meritum  vestrum. 
Regina  Angelorum,  domina  mundi,  mater  ejus  qui 
mundat  mundum,  confiteor  quia  cor  meum  nimis  est 
immundum,  ut  merito  erubescat  in  tam  mundam  in- 
tendere, nec  digne  possit  tam  mundam  intendendo  con- 
tingere. Te  igitur,  mater  illuminationis  cordis  mei,  te, 
nutrix  salutis  meae,  te  obsecrant,  quantum  possunt, 
cuncta  praecordia  mea.  Exaudi,  Domina  mea,  adesto 
propitia,  adjuva  potentissima,  ut  mundentur  sordes 
mentis  meae,  ut  illuminentur  tenebrae  meae,  ut  accen- 
datur tepor  meus,  ut  ex pergiscatur  torpor  meus,  quate- 

nus  sicut  beata  tua  sanctitas  super  omnia  post  summum 
omnium  filium  tuum,  a benedicto  filio  tuo  est  exaltata  : 
sic  super  omnia  post  Dominum  et  Deum  meum  et  om- 
nium filium  tuum,  te  cor  meum  intelligat  et  veneretur, 
amet  et  deprecetur  eo  affectu,  non  quo  desidero  imper- 
fectus, sed  quo  debeo  a filio  tuo  factus  et  salvatus, 
redemptus  et  resuscitatus. 

0 Genitrix  vitae  animae  meae,  altrix  reparatoris  carnis 
meae,  lactatrix  Salvatoris  totius  substantiae  meae!  Sed 
quid  dicam?  Lingua  mihi  deficit,  quia  mens  non  sufficit. 
Domina,  Domina  mea,  omnia  intima  mea  sollicita  sunt, 
ut  tantorum  beneficiorum  tibi  gratias  exsolvant;  sed  nec 
cogitare  possunt  dignas,  et  pudet  proferre  indignas. 
Quid  enim  digne  dicam  matri  Creatoris  et  Salvatoris  mei, 
per  cujus  sanctitatem  peccata  mea  purgantur,  per  cujus 
integritatem  mihi  incorruptibilitas  donatur,  per  cujus 
virginitatem  anima  mea  adamatur  a Domino  suo  et  des- 
ponsatur Deo  suo?  Quid,  inquam,  digne  referam  geni- 
trici Dei  et  Domini  mei,  per  cujus  fecunditatem  captivus 
sum  redemptus,  per  cujus  partum  de  morte  aeterna  sum 
exemptus;  per  cujus  prolem  perditus,  sum  restitutus,  et 
de  exsilio  miseriae  in  patriam  beatitudinis  reductus  ? Be- 
nedicta in  mulieribus  : haec  omnia  mihi  dedit  benedic- 
tionem fructus  tui  in  regeneratione  baptismatis  sui,  alia 
in  spe,  alia  in  re;  quanquam  haec  omnia  ego  ipse  mihi 
peccando  sic  abstulerim , ut  nec  rem  habeam , et  spem 
vix  teneam.  Quid  enim?  Si  mea  culpa  evanuerunt;  num- 
quid  ingratus  ero  illi  per  quam  mihi  tanta  bona  gratis 
evenerunt?  Absit,  ne  addam  hanc  iniquitatem  super  ini- 

quitatem.  Imo  gratias  ago,  quia  habui;  doleo,  quia  uon 
habeo,  oro  ut  habeam  : certus  enim  sum  quia  sicut  per 
filii  gratiam  ea  potui  accipere ; sic  eadem  per  matris  me- 
rita possum  recipere.  Ergo,  o Domina,  porta  vitae,  janua 
salutis,  via  reconciliationis,  aditus  recuperationis,  obse- 
cro te  per  salvatricem  tuam  fecunditatem,  fac  ut  et  pec- 
catorum meorum  mihi  venia  et  bene  vivendi  gratia 
concedatur,  et  usque  in  finem  hic  servus  tuus  sub  tua 
protectione  custodiatur.  Insidiis  et  oppressionibus  doemo- 
num  mundus  tenebris  obvolutus  subjacebat;  sed  sole 
de  te  orto  illuminatus  eorum  et  laqueos  devitat,  et  vires 
conculcat. 

Tu  aula  universalis  propitiationis,  causa  generalis 
reconciliationis,  vas  et  templum  vitae  et  salutis  uni- 
versorum, nimium  contraho  merita  tua,  cum  in  me 
homunculo  vili  singulariter  recenseo  beneficia  tua , quae 
mundus  amans  gaudet,  gaudens  clamat  esse  sua.  Tu 
namque  Domina  admirabilis  singulari  virginitate , ama- 
bilis salutari  fecunditate , venerabilis  inaestimabili  sanc- 
titate, tu  ostendisti  mundo  Dominum  suum  et  Deum 
suum , quem  nesciebat : tu  visibilem  exhibuisti  mundo 
Creatorem  suum , quem  prius  non  videbat : tu  genuist  i 
mundo  restauratorem , quo  perditus  indigebat : tu  pepe- 
risti  mundo  reconciliatorem  quem  reus  non  habebat. 
Per  fecunditatem  tuam,  Domina,  mundus  peccator  est 
justificatus,  damnatus,  salvatus;  exsul  reductus:  partu  5 
tuus.  Domina,  mundum  captivum  redemit,  aegrum  sana- 
vit , mortuum  resuscitavit. 


Coelum,  sidera,  terra,  flumina,  dies,  nox  et  quae- 
cumque humanae  potestati  vel  utilitati  sunt  obnoxia , in 
amissum  decus  sese  gratulantur.  Domina,  per  te  quo- 
dammodo resuscitata , et  nova  quadam  ineffabili  gratia 
donata.  Quasi  enim  omnia  mortua  erant,  cum  amissa 
congenita  dignitate  favendi  dominatui  vel  usibus  Deum 
laudantium,  ad  quod  facta  erant;  obruebantur  oppres- 
sione, et  decolorabantur  abusu  idolis  servientium,  prop- 
ter quos  facta  non  erant.  Quasi  vero  eamdem  resuscitata 
laetantur,  cum  jam  Deum  confitentium  et  dominatu 
reguntur,  et  usu  decorantur.  Nova  autem  et  inaestima- 
bili gratia  quasi  exsultaverunt,  cum  ipsum  Deum, 
ipsum  Creatorem  suum,  non  solum  invisibiliter  supra 
se  illa  regentem  senserunt , sed  etiam  visibiliter  intra  se 
eisdem  utendo  sanctificantem  viderunt.  Haec  tanta  bona 
per  benedictum  fructum  benedicti  ventris  benedictae 
Mariae  provenerunt. 

Sed  cur  solum  loquor.  Domina,  beneficiis  tuis  plenum 
esse  mundum  ? Inferna  penetrant,  coelos  superant.  Per 
plenitudinem  enim  gratiae  tuae,  et  quae  in  inferno  erant , 
se  laetantur  liberata;  et  quae  supra  mundum  sunt,  se 
gaudent  restaurata.  Per  eumdem  quippe  gloriosum 
filium  gloriosae  virginitatis  tuae , omnes  justi  qui  obie- 
runt ante  vitalem  ejus  mortem,  exsultant  diruptione 
captivitatis  suae  et  Angeli  gratulantur  restitutione  semi- 
rutae civitatis  suae.  0 femina  mirabiliter  singularis,  et 
singulariter  mirabilis,  per  quam  elementa  renovantur, 
inferna  remediantur,  daemones  conculcantur,  homines 

salvantur,  Angeli  redintegrantur ! 0 femina  plena  et 
superplena  gratia,  de  cujus  plenitudinis  exundantia  res- 
persa sic  revirescit  omnis  creatura  ! 0 nimis  exsultata , 
quam  sequi  conatur  affectus  animae  meae,  quo  aufugis 
aciem  mentis  meae  ? 0 pulchra  ad  intuendum,  amabilis 
ad  contemplandum,  delectabilis  ad  amandum,  quo  eva- 
dis capacitatem  , cordis  mei?  Praestolare,  Domina,  infir- 
mam animam  te  sequentem : nec  abscondas  te.  Domina, 
parum  videnti,  animae  te  quaerenti.  Miserere,  Domina, 
animam  post  te  anhelando  languentem. 

Mira  res,  in  quam  sublimi  contemplor  Mariam  loca- 
tam. Nihil  est  aequale  Mariae;  nihil  nisi  Deus,  majus  Ma- 
ria. Deus  filium  suum,  quem  solum  de  corde  suo  aequa- 
lem sibi  genitum , tanquam  seipsum  diligebat,  ipsum 
dedit  Mariae:  et  ex  Maria  fecit  sibi  filium,  non  alium, 
sed  eumdem ; ut  naturaliter  esset  unus  idemque  com- 
munis Filius  Dei  et  Mariae.  Omnis  natura  a Deo  est  creata, 
et  Deus  ex  Maria  est  natus.  Deus  omnia  fecit , ipse  se  ex 
Maria  fecit;  et  sic  omnia  quae  fecerat,  refecit.  Qui  potuit 
omnia  de  nihilo  facere,  noluit  ea  violata  sine  Maria  refi- 
cere. Deus  igitur  est  pater  rerum  creatarum,  et  Maria 
mater  rerum  recreatarum.  Deus  est  pater  constitutionis 
omnium,  et  Maria  est  mater  restitutionis  omnium.  Deus 
■enim  genuit  illum,  per  quem  omnia  sunt  facta;  et  Ma- 
ria peperit  illum , per  quem  omnia  sunt  salvata.  Deus 
:genuit  illum,  sine  quo  penitus  nihil  est;  et  Maria 
peperit  illum , sine  quo  omnino  nihil  bene  est.  0 vere 
t.  ii,  23 

Dominus  tecum,  cui  dedit  Dominus , ut  omnis  natura 
tantum  tibi  deberet  secum. 

Maria , obsecro  te  per  gratiam , qua  sic  Dominus  esse 
tecum,  et  te  voluit  esse  secum;  fac  propter  ipsam 
secundum  eamdem  ipsam  gratiam , misericordiam 
tuam  mecum;  fac  ut  amor  tui  semper  sit  mecum, 
et  cura  mei  semper  sit  mecum.  Fac  ut  clamor  necessitatis 
meae,  quandiu  ipsa  persistit,  sit  tecum;  et  respectus 
pietatis  tuse,  quandiu  ego  subsisto,  sit  mecum;  fac  ut 
congratulatio  beatitudinis  tuse  semper  sit  mecum,  et 
compassio  miseriae  meae,  quantum  mihi  expedit,  sit  te- 
cum. Sicut  enim,  o beatissima,  omnis  a te  aversus  et  a 
te  despectus  necesse  est  ut  intereat , ita  omnis  a te  con- 
versus et  a te  respectus  impossibile  est  ut  pereat;  sicut 
enim.  Domina,  Deus  genuit  illum  in  quo  omnia  vivunt, 
sic  o tu,  flos  virginitatis,  genuisti  eum  per  quem  et  mor- 
tui reviviscunt.  Et  sicut  Deus  per  Filium  suum  beatos 
Angelos  a peccato  servavit,  ita  o tu,  decus  puritatis,  per 
Filium  tuum  miseros  homines  ex  peccato  salvabis.  Quem- 
admodum enim  Filius  est  beatitudo  justorum,  sic  o tu, 
salus  fecunditatis , Filius  tuus  est  reconciliatio  peccato- 
rum. Non  enim  est  reconciliatio,  nisi  quam  tu  casta 
concepisti;  non  est  justificatio,  nisi  quam  tu  integra  in 
utero  fovisti;  non  est  salus,  nisi  quam,  tu  virgo,  pepe- 
risti.  Ergo,  o Domina,  mater  es  justificationis  et  justifi- 
catorum, genitrix  es  reconciliationis  et  reconciliatorum, 
parans  es  salutis  et  salvatorum.  O beata  fiducia  ! o tutum 
refugium ! Mater  Dei  est  mater  nostra ; mater  ejus  in  quo 

solo  speramus , et  quem  solum  timemus,  est  mater  nos- 
tra ; mater,  inquam,  ejus  qui  solus  salvat,  solus  damnat, 
est  mater  nostra. 

Sed , o benedicta  et  exaltata  non  tibi  soli , sed  et  nobis 
quidem  quam  magnum , quam  amabile  est  quod  video 
per  te  evenire  nobis , quod  videns  gaudeo,  quod  gau- 
dens dicere  non  audeo.  Si  enim  tu,  Domina,  es  mater 
ejus,  nonne  et  alii  filii  tui  sunt  fratres  ejus?  Sed  qui  fra- 
tres, et  cujus  ejus,  loquar  unde  jucundatur  cor  meum ; 
an  silebo , ne  de  elatione  arguatur  os  meum  ? Sed  quod 
credo  amando,  cur  non  confitebor  laudando?  Dicam 
igitur  non  superbiendo,  sed  gratias  agendo.  Qui  enim 
fecit  ut  ipse  per  maternam  generationem  particeps  esset 
naturae  nostrae,  et  nos  per  vitae  restitutionem  essemus 
filii  matris  ejus,  ipse  nos  invitat,  ut  confiteamur  nos 
fratres  ejus.  Ergo  judex  noster  est  frater  noster.  Qua  igi- 
tur certitudine  debemus  sperare,  qua  consolatione  possu- 
mus timere,  quorum  sive  salus,  sive  damnatio,  de  boni 
fratris  et  de  piae  matris  pendent  arbitrio?  Quo  etiam 
affectu  hunc  fratrem  et  hanc  matrem  amare  debemus  ? 
Qua  familiaritate  nos  illis  committemus?  Qua  securitate 
ad  illos  confugiemus  ? Qua  dulcedine  confugientes  susci- 
piemur?'Bonus  igitur  frater  nobis  dimittat  quod  deli- 
quimus; ipse  avertat  quod  delinquentes  meruimus,  ipse 
donet  quod  poenitentes  petimus.  Bona  Mater  oret  et  exo- 
ret pro  nobis,  ipsa  postulet  et  impetret  quod  expedit 
nobis.  Ipsa  roget  filium  pro  filiis,  unigenitum  pro  adop- 
tatis, dominum  pro  servis.  Bonus  filius  audiat  matrem 

pro  fratribus , Unigenitus  pro  his  quos  adoptavit,  Domi- 
nus pro  his  quos  liberavit.  0 Maria ! quantum  tibi  debe- 
mus, Domina  mater  per  quam  talem  fratrem  habemus ! 
Quid  gratiarum,  quid  laudis  tibi  retribuemus  ? 

Magne  Domine,  tu  noster  major  frater,  magna  Domina, 
tu  nostra  melior  mater,  docete  cor  meum  qua  reverentia 
vos  debeat  cogitare.  Bone  tu,  et  bona  tu;  dulcis  tu,  et 
dulcis  tu,  dicite  et  date  animae  meae,  quo  affectu  vos  me- 
morando de  vobis  delectetur,  delectando  jucundetur, 
jucundando  impinguetur.  Impinguate  et  succindite  eam 
vestra  dilectione ; vestro  continuo  amore  langueat  cor 
meum,  liquefiant  omnia  ossa  mea,  deficiat  caro  mea. 
Utinam  sic  viscera  animae  meae  dulci  fervore  vestrae 
dilectionis  exardescant,  ut  viscera  carnis  meae  exares- 
cant ! Utinam  sic  intima  spiritus  mei  dulcedine  vestri 
affectus  impinguetur,  ut  medullae  corporis  mei  exsic- 
centur ! 

Domine  Fili  Dominae  meae,  Domina  mater  Domini 
mei,  si  ego  non  sum  dignus  qui  sic  debeam  vestro  amore 
beatificari,  certe  vos  non  estis  indigni,  qui  sic,  imo 
plus  debeatis  amari.  Ergo,  benignissimi,  ne  sic  dene- 
getis mihi  petenti  id  quo  me  confiteor  indignum’,  ut 
auferatur  vobis  id  quo  certe  vos  negare  non  potestis 
dignos.  Date  itaque,  piissimi,  date,  obsecro,  supplicanti 
animae  meae , non  propter  meritum  meum , sed  propter 
meritum  vestrum ; date  illi,  quanto  digni  estis,  amorem 
vestrum.  Date,  inquam,  mihi  quo  sum  indignus,  ut 
reddatur  vobis  quo  estis  digni.  Si  enim  non  vultis  dare, 

ut  habeam  quod  desidero , saltem  nolite  negare  ut  red- 
dam vobis  quod  debeo. 

Forsitan  praesumendo  loquar,  sed  utique  bonitas  ves- 
tre  facit  me  audacem.  Loquar  ergo  adhuc  ad  Dominum 
meum  et  Dominam  meam  cum  sim  pulvis  et  cinis. 
Domine  et  Domina , nonne  multo  melius  est  cum  vos 
gratis  donatis  petenti  quod  ipse  non  meretur,  quam  cum 
vobis  subtrahitur  quod  vobis  juste  debetur?  Illud  quippe 
praedicandae  misericordiae  est,  istud  est  nefandae  injus- 
titiae. Impendite  igitur,  piissimi,  gratiam,  ut  reci- 
piatis debitum ; facite  vos  mihi  misericordiam  vestram 
quae  mihi  expedit  et  vos  decet,  ne  faciam  ego  vobis  injus- 
titiam meam  quae  nulli  expedit  et  nullum  decet.  Estote 
vos  mihi  misericordes,  quod  obsecro  vos,  ne  sim  ego 
vobis  injustus,  quod  exsecror.  Date  benigne  et  benigna,  ne 
sitis  exoratu  difficiles,  date  animae  meae  amorem  vestri , 
quem  ipsa  non  injuste  petit,  et  vos  juste  exigitis;  ne  ipsa 
bonis  vestris  sit  ingrata;  quod  ipsa  juste  horret,  et  vos 
non  injuste  punitis. 

Certe,  Jesu  fili  Dei,  et  tu , Maria  mater,  et  vos  vultis, 
et  aequum  est  ut  quidquid  vos  diligitis  diligatur  a nobis. 
Ergo,  bone  Fili,  rogo  te  per  dilectionem,  qua  diligis 
matrem  tuam,  ut  sicut  tu  vere  diligis,  et  diligi  vis  eam, 
ita  mihi  des  ut  vere  diligam  eam.  Bona  mater,  rogo  te 
per  dilectionem , qua  diligis  Filium  tuum , ut  sicut  tu 
vere  diligis  et  diligi  vis  eum,  ita  mihi  impetres,  ut  vere 
diligam  eum.  Ecce  enim  peto  quod  ut  fiat  vere  est  in 
vestra  voluntate.  Cur  ergo  propter  peccata  mea  non  fiet , 

cum  sit  et  in  vestra  potestate?  Amator  et  miserator  homi- 
num , tu  posuisti  reos  tuos  et  usque  ad  mortem  amare , 
et  poteris  te  roganti  amorem  tui  et  matris  tuae  negare  ? 
Mater  hujus  amatoris  nostri,  quae  illum  in  ventre  por- 
tare, et  in  sinu  meruisti  lactare,  an  tu  non  poteris,  aut 
non  voles  poscenti  ejus  amorem  et  tuum  impetrare? 
Veneretur  igitur  vos , sicut  digni  estis,  mens  mea ; amet 
vos,  sicut  aequum  est,  cor  meum;  diligat  vos,  sicut 
sibi  expedit,  anima  mea ; serviat  vobis,  sicut  debet,  caro 
mea,  et  in  hoc  consummetur  vita  mea,  ut  in  aeternum 
psallat  tota  substantia  mea.  Benedictus  Dominus  in 
aeternum;  fiat,  fiat. 


ORATIO  8a. 

AD  SANCTAM  VIRGINEM  MARIAM,  ET  AD  SANCTUM  JOANNEM  EVANGELISTAM. 

0 intemerata  et  in  aeternum  benedicta,  specialis  et 
incomparabilis  virgo,  Dei  genitrix  Maria,  gratissimum 
Dei  templum,  Spiritus  Sancti  sacrarium,  janua  regni 
coelorum,  per  quam  post  Deum  totus  vivit  orbis  terra- 
rum, inclina  aures  tuae  pietatis,  et  illos  tuos  miseri- 
cordes oculos  indignis  supplicationibus  meis,  et  esto 
mihi  peccatori  pia  in  omnibus  auxiliatrix. 

Et,  o beatissime  Joannes,  Christi  familiaris  amice, 
qui  ab  eodem  Domino  nostro  Jesu  Christo  electus  es , et 
inter  caeteros  magis  dilectus  atque  mysteriis  coelestibus 
supra  omnes  imbutus,  apostolus  ejus  et  evangelista  fac- 
tus praeclarissimus,  custosque  matris  ejus  individuus,  te 

invoco  etiam  cum  matre  ejusdem  Salvatoris,  ut  mihi 
opem  tuam  cum  ipsa  ferre  digneris. 

0 duae  gemmae  coelestes,  Maria  et  Joannes ! o duo 
luminaria  divinitus  ante  Deum  lucentia!  vestris  radiis 
effugate  scelerum  meorum  nubila.  Vos  estis  illi  duo,  in 
quibus  Deus  Pater  per  Filium  suum  specialiter  aedificavit 
sibi  domum , et  in  quibus  ipse  Filius  Dei  unigenitus  ob 
sincerissimae  virginitatis  meritum , dilectionis  suae  con- 
firmavit privilegium , in  cruce  pendens  uni  vestrum  ita 
dicens : Mulier,  ecce  filius  tuus.  Deinde  ad  alterum : Ecce 
mater  tua . In  hujus  ergo  sacratissimi  amoris  dulcedine, 
quia  tunc  ore  Dominico  velut  mater  et  filius  invicem 
conjuncti  estis , vobis  duobus,  ego N.  peccator  corpus  et 
animam  meam  commendo,  ut  omnibus  horis  atque  mo- 
mentis intus  et  exterius  firmi  custodes  et  pii  apud  Deum 
intercessores  mihi  existere  dignemini.  Credo  enim  fir- 
miter, fateor  indubitanter  quod  velle  vestrum , velle  Dei 
est;  et  nolle  vestrum,  nolle  Dei  est.  Unde  et  quidquid 
petitis,  sine  mora  obtinetis.  Per  hanc  ergo  tam  poten- 
tissimam  vestrae  dignitatis  virtutem,  poscite  mihi  cor- 
poris et  animae  salutem.  Agite,  quaeso,  agite  vestris  glo- 
riosissimis precibus  ut  cor  meum  invisere  et  inhabitare 
dignetur  Spiritus  almus,  qui  me  a cunctis  vitiorum 
sordibus  expurget,  virtutibus  sacris  exornet,  in  dilec- 
tione Dei  et  proximi  perfecte  stare  et  perseverare  faciat , 
et  post  hujus  vitae  cursum  ad  gaudia  ducat  electorum 
suorum  benignissimus  Paracletus,  gratiarum  largitor 
optimus,  qui  Patri  et  Filio  coaeternus  et  consubstantialis, 

cum  eis  et  in  eis  vivit  et  regnat  omnipotens  Deus  per 
infinita  saeculorum  saecula.  Arnen. 

ORATIO  9». 

AD  SANCTAM  VIRGINEM  MARIAM, 

0 sancta , o benedicta , in  necessitatibus  nostris  adesse 
digneris  nostrum  consilium  et  auxilium , quae  omnibus 
es  promptior,  potentior,  efficacior,  amabilior,  gratiosior 
et  dulcior.  Dulcis  es  in  ore  te  laudantium,  in  corde  te 
diligentium,  in  memoria  te  deprecantium.  Magnifica  es 
in  omni  sexu,  in  omni  aetate,  in  omni  conditione,  in 
tribubus,  populis  et  linguis.  Tu  es  luna  in  medio  firma- 
menti, candelabrum  in  medio  mundi,  lignum  vitae  in 
medio  paradisi ; tu  es  myrrha  electa,  piscina  in  Esebon , 
virgula  fumi  ex  aromatibus,  fasciculus  myrrhae  et  thu- 
ris inter  ubera  sponsi,  terebinthus  extendens  ramos  gra- 
tiae et  salutis,  inter  benedictas  superbenedicta  es,  super- 
electa  es,  superspeciosa,  supergratiosa,  supergloriosa, 
mater  illius  qui  gratiam,  et  gloriam  et  honorem,  et 
aeternitatem  praestat. 

Surge,  beatissima  Virgo,  misericorditer  ora  pro  nobis; 
surge,  et  amplectere  misericordiam  Redemptoris;  et  da 
preces  jugiter  pro  nobis , quos  cernis  tam  graviter  offen- 
sos ante  oculos  Conditoris.  Per  te , Domina  gloriosa,  ad 
Jesum  filium  tuum  mereamur  ascendere,  qui  per  te  ad 
no  dignatus  est  descendere.  Per  te,  beata  Virgo,  venire 
valeamus  in  ipsius  gloriam,  qui  per  te  in  nostram  venit 
miseriam.  Per  te  accessum  habeamus  ad  Filium  tuum, 

qui  per  te  redemit  mundum.  0 benedicta  inventrix  gra- 
tiae, genitrix  vitae,  mater  salutis,  per  te  suscipiat  nos,  qui 
per  te  datus  est  nobis.  Excuset,  piissima  Domina,  virgo 
Maria,  apud  piissimum  Filium  tuum  integritas  tua  cul- 
pam nostrae  corruptionis,  et  humilitas  tua  Deo  grata 
nostrae  veniam  impetret  vanitatis.  Copiosa  charitas  tua 
gloriosam  fecunditatem  nobis  conferat  meritorum.  Gene- 
raliter omnes  te,  gloriosa  virgo  Maria,  invocantes  exaudi, 
omnibus  adesto,  omnibus  subveni,  omnes  in  angustiis 
et  necessitatibus  te  sentiant  adjutricem  quicumque  te 
credunt  esse  Dei  genitricem. 

Specialiter  vero  illos  tua  quotidiana  et  assidua  defen- 
dat oratio,  quorum  frequens  tibi  famulatur  devotio,  et 
quicumque  sunt  memores  tui  in  terris,  memor  sis  illo- 
rum ante  piissimum  Filium  tuum  Dominum  nostrum  in 
coelis.  Domina  nostra,  mediatrix  nostra,  tuo  filio  nos 
commenda,  reconcilia  nos  filio  tuo , tuo  filio  nos  reprae- 
senta. Fac,  o benedicta,  per  gratiam  quam  invenisti,  per 
praerogativam  quam  meruisti , per  misericordiam  quam 
peperisti , ut  qui  te  mediante  fieri  dignatus  est  particeps 
miseriae  et  infirmitatis  nostrae,  te  quoque  intercedente 
participes  nos  faciat  suae  gloriae  atque  beati tudinis 
aeternae. 


ORATIO  io*. 

AD  EAMDEM  SANCTAM  VIRGINEM  MARIAM. 

O alma  virgo  Maria,  tanto  omnibus  Angelorum  spiri- 
tibus omnibusque  electorum  animabus,  in  cuncta  Filii 

tui  Christi  Domini  nostri  haereditate  es  gloriosior,  quanto 
ab  ipso  fieri  meruisti  beatior.  Obsecramus  ergo  te  lacry- 
mosis  suspiriis,  ut  nunc  ad  gemitum  nostri  moeroris 
aures  inclines  magnificae  pietatis.  Nos  siquidem  pecca- 
tores proni  innumerabilibus  delictis  infernale  supplicium 
meruimus,  ubi  nullatenus  poenitentiae  datur  locus  quo- 
niam fidem  aliquando  Deo  promisimus,  sed  male  vivendo 
hactenus  mentiti  sumus.  0 sancta  Dei  genitrix,  omnium 
creaturarum  dignissima  atque  purissima,  caecorum  cor- 
dium  oculos  terge,  atque  semitas  justitiae  nobis  ostende. 
Orando  a nobis  vitia  subtrahe,  atque  sacrarum  virtutum 
plantaria  insere.  Impetra  aeterni  tripudii  cursum,  quem 
assidue  sequitur  supernum  bravium. 

Sic,  quaeso,  piissima  Domina,  pro  nobis  ora  in  coelis, 
ut  deleas  quidquid  deliquimus  in  terris.  Non  est  enim 
aliquid  tam  parvum  in  nobis  quod  oratio,  si  tibi  placet, 
delere  non  possit.  0 sanctissima  virgo  Maria,  nos  qui  cre- 
dimus quod  virgo  et  mater  Dei  sis,  credendo  sentiamus 
quod  pro  nobis  depreceris.  Et  qui  confitemur  te  peperisse 
Deum  et  hominem,  gaudeamus  per  te  nobis  advenire  sa- 
lutem. Et  qui  fatemur  te  omnibus  hominibus  meliorem 
gaudeamus  per  te  percipere  felicitatem.  Et  quotiescum- 
que processerit  ad  nos  divina  miseratio  tua,  ne  inflemur 
adsit  tuitio.  Et  si  venerit  tribulatio,  vel  tentatio  ne  laba- 
mur, praesens  sit  tua  sancta  oratio.  Sic  quaeso,  Domina 
clemens,  pro  salute  nostra  preces  funde  in  coelis,  ut  para- 
disi post  obitum  frui  mereamur  gaudiis. 

0 beata  Dei  genitrix,  virgo  Maria,  templum  Dei  vivi. 

aula  Regis  aeterni,  sacrarium  Spiritus  Sancti.  Tu  virga 
de  radice  Jesse , tu  cedrus  de  Libano , tu  rosa  purpurea 
in  Jericho , tu  cypressus  in  monte  Sion ; quae  singulari 
privilegio  sicut  nescis  in  omnibus  comparationem,  ita 
nihilominus  et  angelicam  superas  dignitatem,  cui  novo 
et  inaudito  miraculo  datum  est  ut  Verbum  quod  ante 
saecula  Deus  genuit,  fieret  filius  tuus,  Deus  et  homo.  Tu 
eum  in  fine  saeculi  genuisti,  ut  verus  atque  perfectus 
esset  Dei  Filius  gemina  quidem  natura,  sed  una  persona, 
Deus  et  homo,  unus  Emmanuel.  0 gloriosa  puerpera,  in 
qua  sola  reperitur  fecunda  virginitas,  quae  sic  inteme- 
ratis visceribus  Filium  Dei  protulisti  ut  illibatae  pudicitiae 
cresceret  integritas , non  libido  virginalis  integritatis  si- 
gillum violaret. 

Tibi,  dum  conciperes , Spiritus  Sanctus  obumbravit; 
non  (quod  absit! ) ut  ipse  in  tuo  sanctissimo  utero  fieret 
pro  semine  sobolis,  sed  potius  virtute  ac  potentia  Crea- 
toris. De  te  summus  Pontifex  noster  sui  corporis  hostiam 
sumpsit,  quam  in  ara  crucis  pro  totius  mundi  salute 
sacrificium  obtulit.  Tu  lux  oriens  Nazareth.  Tu  laetitia 
Israel.  Tu  decus  mundi.  Tu  nobilitas  populi  Christiani. 
0 regina  et  Domina  mundi , scala  coeli , thronus  Dei , 
janua  paradisi,  audi  preces  pauperum,  ne  despicias  ge- 
mitus miserorum.  Inferantur  per  te  vota  nostra  atque 
suspiria  in  conspectum  Redemptoris;  ut  qui  nostris 
excludimur  meritis,  per  te  locum  obtineamus  ad  aures 
tuae  pietatis.  Dele  peccata , relaxa  facinora , erige  lapsos , 
solve  compeditos.  Per  te  succidantur  vepres  et  germina 


vitiorum , prodeant  flores  et  ornamenta  virtutum.  Placa 
precibus  judicem,  quem  singulari  puerperio  genuisti 
Salvatorem,  ut  qui  per  te  particeps  factus  est  humani- 
tatis nostrae,  per  te  quoque  nos  consortes  efficiat  divini- 
tatis suae.  Qui  cum  Patre  et  Spiritu  Sancto  vivit  et  regnat 
Deus  per  omnia  saecula  saeculorum.  Arnen. 

ORATIO  11». 

AD  SANCTAM  VIRGINEM  MARIAM. 

In  nativitate  ejus. 

Dignare  me  laudare  te,  Yirgo  sacrata ; da  mihi  virtu- 
tem contra  hostes  tuos,  et  contra  hostem  totius  humani 
generis.  Da  mihi  virtutem  te  humiliter  deprecandi.  Da 
mihi  virtutem  te  cum  precibus  obnixe  laudandi,  per 
merita  tuae  sacratissimae  nativitatis,  quae  nata  es  in 
mundum  universae  Christianitati  gaudium , spes  vitae  et 
solatium.  Quando  nata  es,  Yirgo  sanctissima,  tunc  illu- 
minatas est  mundus.  Stirps  beata,  radix  sancta,  et  bene- 
dictus fructus  tuus,  quae  sola  meruisti  Spiritu  Sancto 
plena  virgo  Deum  concipere,  virgo  Deum  portare , virgo 
parere,  virgo  post  partum  permanere.  Miserere  igitur 
mihi  peccatori,  et  adjuva  me.  Domina,  ut  sicut  nativitas 
tua  gloriosa  ex  semine  Abrahae,  orta  de  tribu  Juda,  clara 
ex  stirpe  David  gaudium  annuntiavit  universo  mundo ; 
ita  me  gaudio  vero  repleat,  et  emundet  ab  omni  peccato. 
Ora  pro  me,  Yirgo  providentissima,  vel  laetissima  gaudia 
tuae  saluberrimae  nativitatis  velamen  indulgentiae  con- 
ferant cunctis  meis  peccatis.  Sancta  Dei  genitrix,  florens 

ut  lilium , ora  tuum  dulcem  natum  pro  me  misero  pec- 
catore. Arnen. 


ORATIO  12*. 

AD  SANCTAM  VIRGINEM  MARIAM. 

In  annuntiatione  ejus. 

Precor  te.  Virgo  dulcissima,  per  merita  tuae  saluber- 
rimae annuntiationis,  et  per  illud  angelicum  ave,  quod 
accepisti  a sancto  Gabriele  nuntio  salutis  tuae,  nuntio  in- 
carnationis Verbi  divini,  nuntio  vitae  aeternae,  nuntio 
salutis  nostrae  per  te,  ut  accipias  preces  nostras.  Miseri  - 
cordissima  Domina,  magna  sunt  peccata  mea,  sed  major 
est  gratia  tua;  quia  tu  es  gratia  plena,  et  Dominus  te- 
cum  est;  benedicta  tu  in  mulieribus,  et  benedictus 
fructus  ventris  tui.  Mater  totius  gratiae,  ora  pro. me,  ut 
sicut  annuntiatio  tua  finis  appropinquans  exstitit  veteri 
culpae,  spes  autem  promissae  gratiae,  et  omnibus  exspec- 
tantibus eam  in  veritate  origo  et  via  fuit  gratiae  futurae; 
ita  a me  in  honorem  tui  gaudii  corde  recogita,  ore  pro- 
nuntiata ejusdem  annuntiationis  tuae  recordatio  fiat  in 
me  finis  et  abolitio  totius  culpae  meae  veteris  ac  novae,  et 
gratia  salutaris  jugis  castimoniae.  Adjuva  me.  Domina 
mea,  spes  viventium,  et  consolatio  moestorum,  subven- 
trix  inopum,  miseratrix  omnium,  ut  qui  culpam  meam 
per  ipsa  flagella  moeroris  et  tristitiae  et  infirmitatis 
agnosce ; per  gaudia  tuae  sanctissimae  annuntiationis  de 
infirmitate  remedium,  et  de  moerore  gaudium  tua  mise- 
ricordia consequi  merear;  ut  in  utili  moerore,  in  casti- 

monia  cordis  et  corporis,  in  humilitate  mentis,  in  fidei 
integritate , et  omni  bonitate  studeam  de  caetero  placere 
Deo,  et  exsultet  spiritus  meus  in  Deo  salutari  meo  omni 
tempore  vitae  meae.  Sancta  Dei  genitrix,  succurre  et  in- 
tercede apud  dulcem  natum  tuum  pro  me  peccatore. 
Arnen. 

ORATIO  13a. 

AD  SANCTAM  VIRGINEM  MARIAM. 

In  partu  ejus. 

Virgo  sanctissima,  da  mihi  virtutem  per  merita  tui 
sanctissimi  virginei  partus,  contra  hostes  tuos.  Benedicta 
es  enim  Maria,  quae  Dominum  omnium  portasti  Creato- 
rem saeculorum.  Genuisti  qui  te  fecit,  et  in  aeternum 
permanes  Virgo.  Beata  viscera,  quae  portaverunt  aeterni 
Patris  Filium.  Beata  ubera  tua,  quae  lactaverunt  Christum 
Dominum.  Beata  et  venerabilis  es.  Virgo  Maria,  omnium 
bonorum  beatitudine  plena.  Beata  mater,  quae  sola  sine 
dolore  genuisti,  quia  tu  sola  peperisti  Virgo.  Beata  et  be- 
nedicta inter  mulieres:  quia  natus  ex  te  Virgine  Christus 
Deus  noster,  sua  sanctissima  nativitate  primi  parentis,  et 
primae  mulieris  in  dolore  poenaliter  parturientis  solvendo 
maledictionem,  dedit  per  te  sine  dolore  parturientem, 
dimissa  veteri  culpa,  novae  gratiae  et  salutis  aeternae 
mellifluam  benedictionem.  Per  gaudia  tui  sanctissimi 
virginei  partus  miserere  mei,  Domina  mea,  et  exaudi 
orationem  meam.  Ecce  enim  in  iniquitatibus  conceptus 
sum,  et  in  peccatis  concepit  me  mater  mea. 

In  peccatis  sum  natus,  et  in  peccatis  conversatus  sum 
per  omne  tempus  vita?  meae.  Tu  kautem,  Domina  mea, 
sine  tactu  pudoris  inventa  es  mater  Salvatoris.  Miserere 
mihi  immundo,  qui  in  peccatis  conceptus  et  nutritus 
sum;  et  adjuva  me  in  tuis  sanctis  precibus,  Virgo  sere- 
nissima : ut  sicut  nativitas  filii  tui  Domini  nostri  Jesu 
Christi  ruina  fuit  horribilis  tristitiae,  nativitas  universis 
fidelibus  novae  exsultationis,  et  amor  et  desiderium  coe- 
lestis patriae  et  supernae  laetitiae.  Sancta  Dei  genitrix, 
succurre  et  intercede  apud  dulcem  tuum  natum  pro  me 
peccatore.  Arnen. 


ORATIO  U». 

AD  SANCTAM  VIRGINEM  MARIAM- 

In  purificatione  ejus. 

0 Yirgo  serenissima,  per  merita  tuae  piissimae  purifica- 
tionis da  mihi  virtutem  contra  hostes  tuos;  Virgo  sanc- 
tissima, corpore  castissima,  moribus  omnium  pulcher- 
rima. Virgo  virginum , nec  corde  unquam  polluta,  nec 
ore,  sed  tota  pulchra,  tota  sine  macula.  Intemerata 
virgo  corpore,  intemerata  virgo  mente,  nihil  debens 
legibus,  nullis  tacta  excessibus,  ut  humilitatis  in  te  osten- 
deres exemplum,  imples  purificationis  officium  pollutis 
matribus  statutum.  Ad  templum  detulisti  tecum  mun- 
dandum, qui  tibi  integritatis  decus  homo  genitus  adauxit. 
Intacta  genitrix  ad  templum  detulisti  tecum  mundan- 
dum, qui  delicta  nostra  intelligens,  quia  illi  omnia  nuda 
sunt  et  aperta,  ab  occultis  nostris  quotidie  per  confessio- 

nem  et  poenitentiam  mundat,,  et  ab  alienis  per  spiritum 
continentiae  parcit  servis  suis.  Ad  templum  detulisti 
tecum  mundandum,  cujus  sanguis  in  cruce  passionis 
suae  ab  originali  nos  lavans  contagio  quotidie  etiam  in 
ara  crucis  per  sacrosancta  mysteria  et  nos  poenitentes  et 
confessos  emundat  a nostris  criminibus.  Ad  templum 
detulisti  tecum  mundandum,  qui  pro  nobis  Pontifex 
factus  secundum  ordinem  Melchisedech  quotidie  com- 
patitur infirmitatibus  nostris,  et  est  misericors  nobis,  et 
Pontifex  fidelis  ad  Deum  propitiando  peccata  populi, 
quotidie  nos  Deo  Patri  reconciliat , et  per  id  quod  Deo 
Patri  offert  Deus  de  Deo  quotidie,  si  conversi  fuerimus 
et  peccata  nostra  confessi.  Fidelis  et  justus  et  patiens  Deus 
ignoscet  nobis  et  absolvet  nos. 

In  nomine  ejus.  Virgo  integerrima,  confugio  ad  te. 
In  ejus  ergo  nomine  dulcissimo  et  amore,  suscipe  me , 
Domina  mea  clementissima , confugientem  ad  te,  et 
adjuva  me  per  merita  tuse  castissimae  purificationis,  ut 
sentiam  et  gaudeam  me  a sordibus  conscientiae  ita  pe- 
renniter purificari , ut  nunquam  doleam  de  caetero  me 
aliqua  contagione  aut  perpetratione  sceleris  coinquinari. 
Sancta  Dei  genitrix,  suscipe  et  intercede  pro  me  pecca- 
tore apud  tuum  dulcem  natum  Jesum  Christum  bene- 
dictum fructum  ventris  tui,  et  miserere  mei. 

ORATIO  15“. 

AD  SANCTAM  VIRGINEM  MARIAM. 

In  assumptione  ejus. 

Yirgo  serenissima , Dei  genitrix  sancta  Maria,  per  me- 
rita tuse  gloriosse  assumptionis,  et  per  amorem  tui  dulcis- 
simi Filii,  a quo  assumpta  es  in  coelum,  da  mihi  virtutem 
contra  hostes  tuos,  et  in  regnum  aeternum  ingredi. 
Felix  namque  es  sacra  Virgo  Maria,  et  omni  laude  dignis- 
sima, quia  ex  te  ortus  est  sol  justitiae  Christus  Deus  nos- 
ter. Sicut  cedrus  exaltata  sum,  et  sicut  cypressus  in 
monte  Sion,  quasi  myrrha  electa  dans  suavitatem  odoris. 
Exaltata  super  choros  Angelorum  gaudens  et  gloriosa  in 
perpetuum  regina  coelorum , ubi  adjuvas  omnes  qui  te 
dominam  glorificant,  et  sanctum  nomen  tuum  humili 
prece  frequentant. 

Beata  ergo  et  venerabilis  virgo  Maria , quae  benigna  es 
omnibus  ad  te  pio  corde  clamantibus,  pia  et  exorabilis 
esto  mihi  peccatori  te  humiliter  invocanti ; sub  tua  pro- 
tectione confugio,  ubi  infirmus  accepi  virtutem.  Illam 
animi  et  corporis  virtutem  cum  tuo  praesidio  fac  me 
accipere,  ut  per  te  liber  a peccatis  et  desideriis  peccato- 
rum, sine  timore  de  manu  inimicorum  visibilium  et 
invisibilium  liberatus  filium  tuum  Dominum  nostrum 
Jesum  Christum  possim  omni  tempore  benedicere , et 
semper  laudem  ejus  in  ore  meo  habere.  0 Virgo  gloriosa, 
quae  mortem  subiisti,  sed  mortis  nexibus  deprimi  non 
potuisti , quia  tu  sola  virgo  genuisti  eum , qui  erat  mors 
t.  ii.  24 

mortis,  et  morsus  inferni.  Adjuva  me  per  mortem  tuam, 
et  per  gaudia  tuae  assumptionis  in  coelum , ut  residuum 
vitae  meae  possim  cum  sincera  fide  tuo  adjutorio  ducere, 
et  finem  vitae  meae  feliciter  terminare  in  cinere  et  cilicio 
in  terra  prostratus  cum  lacrymis ; in  confessione  et  poeni- 
tentia peccatorum  meorum;  insuper,  quod  majus  est,  in 
confessione  nominis  Christi , et  in  perceptione  corporis 
et  sanguinis  ejus;  et  in  commendatione  spiritus  mei  in 
manibus  misericordiae  suae.  Ora  pro  me,  sancta  Dei  gene- 
trix, ut  qui  conscius  peccatorum  multorum  tribunal 
Filii  tui  tremebundus  perhorresco,  per  tuam  venerabilem 
intercessionem  gaudeam  emundari  ab  omnibus  crimi- 
nibus meis,  cordis  compunctione  irrigante,  et  rore  piis- 
simae  confessionis  a te  exhibito.  Nulla  de  caetero  macula 
peccati  anima  mea  inquinetur;  sed  mundo  corde  et 
casto  corpore  per  merita  tuae  saluberrimae  nativitatis, 
annuntiationis,  et  sanctissimi  virginei  partus  tui,  et  cas- 
tissimae purificationis,  et  gloriosissimae  assumptionis  in 
excelso  coelorum  palatio  possim  praesentari,  in  quo  glo- 
riosa exsultas  et  regnas  Regina  Angelorum  et  hominum. 
Mater  Domini  nostri  Jesu  Christi.  Succurre  meis  crimi- 
nibus, mater  misericordiae,  tuis  virgineis  precibus  ve- 
niam mihi  obtinendo  apud  tuum  dulcem  natum  Jesum 
Christum  Dominum  nostrum.  Qui  cum  Patre,  et  Spiritu 
Sancto  vivit  et  regnat  benedictus,  etc. 


ORATIO  16*. 


HYMNUS  AD  SANCTAM  MARIAM  ET  AD  OMNES  SANCTOS. 

Maria  templum  Domini , 

Sacrarium  Paracleti , 

Sacrarum  decus  virginum , 

Mcerentium  solatium. 

Ad  te  suspiro,  Domina, 

Meas  accepta  lacrymas , 

Sinum  misericordiae 
Dignare  mihi  pandere. 

Regina  coeli  inclyta , 

Orbis  lampas  siderea , 

Meas  absterge  lacrymas , 

Et  peccatorum  nebulas. 

Quod  voles  unigenitus 
Donabit  tibi  Filius , 

Pro  quibus  voles  veniam 
Impetrabis  et  gloriam. 

Sed  vae  peccatis  hominum 
In  tenebris  degentium , 
ile  terret  conscientia 


Ut  Adam  delitescere 
Vel  sicut  Cain  fugere 
Mea  me  cogunt  scelera , 
Quia  multa  et  gravia. 

Sed  inter  tanta  nubila , 

Et  peccatorum  pondera , 
Patrem  recordans  luminum 
Non  despero  auxilium. 

Nihil  desperare  pejus, 
Nil  putavi  perversius , 


Praesertim  si  tu , Domina , 
Mea  perfers  precamina. 

Cum  mente  tracto  Angelos , 
Prophetas  et  apostolos , 
Victoriosos  martyres , 

Et  perpudicas  virgines  : 

Nullus  mihi  potentior, 
Nullus  misericordior, 

Illorum  pace  dixerim , 
Videtur  matre  Domini. 

Quapropter  hanc  praecipue 
Patronam  meam  facere 
Nihil  religiosius, 

Nihil  puto  salubrius. 

Ergo  mater  melliflua , 

Et  virgo  pudicissima , 

Nunc  in  praesenti  sentiam , 
Quam  de  te  do  sententiam. 

Mei  querelam  gemitus 
Tibi  impono  primitus , 

Quam  perferas  ad  Dominum , 
Et  tuum  verum  filium. 

Maria  lux  aetherea , 

Ut  meas  preces  deferas, 

Tui  stratus  vestigiis 
Mente  deposco  supplici. 

Computruerunt  pristina 
Peccatorum  contagia , 

Sed  sapiens  est  medicus ; 
Omnipotens  est  Dominus. 

De  mala  consuetudine, 

Est  efficax  me  tollere , 

Qui  suscitavit  Lazarum 
Quatriduanum  mortuum. 


Post  lapsum  Petrum  respicit, 

Et  magno  fletu  concutit , 

Nec  Chananaeae  precibus 
Abnuit  hic  propitius. 

David  post  tam  immania 
Poenituit  flagitia , 

Et  post  laudari  meruit 
Ore  ipsius  Domini. 

Unde  securus  credidi , 

A peccatorum  vinculis 
Me  cito  posse  erui , 

Si  tu  tantum  petieris. 

Mater  misericordiae , 

Sic  affectum  contemnere 
Vales , quae  vocas  impios , 

Et  non  spernis  incredulos. 

Quid  in  Maria  gesseris , 

Illam  dico  JSgyptiam , 

Prorsus  novit  Ecclesia , 

Et  exsultat  in  gratia. 

Theophilus  diabolo 
Suo  datus  chirographo , 

Quasi  a fundo  barathri , 

Per  te  reduci  potuit. 

Sed  quis  verbis  comprehendere 
Vel  scriptura  dirigere , 

Quotidie  quos  liberas , 

Et  Deo  reconcilias? 

His  jam  diu  praemonitus , 

Ad  te  confugi  credulus , 

Ne  me  pia  abjicias, 

Supplex  oro  ut  differas. 

Devotionis  lacrymas 
Quamprimum  mihi  impetra , 

Ut  sint  satis  idoneae 
Meas  sordes  eluere. 

Turpis  concupiscentia 
Corpus  nec  mentem  polluat, 
Quae  tua  sub  custodia 
Jam  deputavi , Domina. 

Nam  Scripturae  auctoritas, 
Et  sacra  clamat  veritas 
Corpus  peccatis  subditum , 
Sanctum  odire  spiritum. 

Furor  et  indignatio 
Procul  fiant  ab  animo 
Quem  tutelae  sanctissimae 
Praeelegit  committere. 

Non  odium  exasperet. 
Jactantia  non  elevet , 

Livor  edax  non  acuat , 

Sed  pax  vera  possideat. 

Mundum , si  ridet  fugiam ; 
Aut  si  saevit,  irrideam; 

Quia  qui  illum  diligit , 
Christo  constare  desinit. 

Sed  studiosa  lectio , 

Et  compuncta  oratio 
Incumbentem  exsatiet, 

Et  haerentem  inebriet. 

In  te  mentis  intuitum , 
Mortis  versem  aculeum , 

Et  si  tanto  suspectior, 
Quanto  manet  decultior. 

0 Jesu , Rex  altissime , 

0 fons  misericordiae , 

Horam  mortis  terribilem , 
Pro  spe  bona  fac  facilem. 

Secura  conscientia 
Non  ibi  multum  trepidat, 
Nam  spe  facta  robustior 
Multum  transit  constantior. 

Non  aliud  sit  gaudium, 

Vel  meum  desiderium 
Quam  ut  exutus  corpore 
Tibi  possim  assistere. 

0 vos  coelorum  incolae , 
Cives  supernae  patriae , 

Qui  Deo  fruimini , 

Nobis  et  compatimini. 

Michael  in  coelestibus 
Qui  praefulges  agminibus, 
Pro  speciali  gloria , 

Nobis  confer  solatia. 

Angeli  quos  gravissim 
Carnis  non  premit  sarcina ^ 
Orate  pro  hominibus , 

Sub  ea  laborantibus. 

Joanneg  vatum  maxime , 
Precantum  verba  excipe , 

Et  prophetarum  numerum 
Ad  hoc  ascito  socium. 

Petre , piscator  hominum .. 
Et  Paule  doctor  gentium 
Cum  caeteris  apostolis 
Ope  juvate  celeri. 

Stephane  cum  Laurentio , 
Magno  praelati  merito , 

Cum  multa  turba  martyrum , 
Magnum  ferte  praesidium. 

Vos  confessores  inclytos , 
Vita  aeterna  praeditos, 

Nequaquam  obliviscimur, 
Sed  obnixe  deposcimus. 

Ut  qui  per  temporalia 
Transistis  et  fragilia , 
Adhuc  pro  decertantibus 
Tanto  instetis  promptius. 

Agnes,  Tecla,  Gsecilia, 
Necnon  et  Scholastica, 

Et  omnes  sanctae  virgines , 
Pro  nobis  state  supplices. 


SANCTI  PETRI  DAMIANI 

AD  HONOREM  SANCITE  MARI/E  VIRGINIS  OFFICIUM  QUOTIDIANIS  DIEBUS. 

AD  VESPERAS.  HYMNUS. 

Sidus , Maria , splendidum , 

Te  laudat  omne  saeculum., 

Ex  qua  sub  mundi  vespere , 

Sol  ortus  est  justitiae. 

Da  cor  tenebris  eripi , 

Da  vera  luce  perfrui, 

Quae  noctem  vitae  veteris 
Novis  illustret  meritis. 

Per  te  purgemur  vitiis , 

Solvamur  culpae  vinculis; 

Mens  vulsis  spinis  eruta 
Virtutum  ferat  germina. 

Sit  tibi  laus , Altissime , 

Qui  natus  es  ex  Virgine; 

Sit  honor  ineffabili 

Patri  sanctoque  Flamini.  Arnen. 

LECTIONES  AD  MATUTINUM.  LECTIO  PRIMA. 

Beata  Dei  genitrix , virgo  Maria , templum  Dei  vivi , 
aula  Regis  aeterni,  sacrarium  Spiritus  Sancti.  Tu  virga  de 
radice  Jesse.  Tu  cedrus  in  Libano.  Tu  rosa  purpurea  in 
Jericho.  Tu  cypressus  in  monte  Sion,  quae  singulari  pri- 
vilegio meritorum,  sicut  nescis  in  hominibus  comparem, 
ita  nihilominus  et  angelicam  superas  dignitatem.  Cui 
novo  et  inaudito  miraculo  datum  est  ut  Verbum,  quod 
ante  saecula  Deus  genuit,  fieret  filius  tuus,  et  homo, 
quem  tu  in  fine  saeculi  genuisti , verus  atque  perfectus 
esset  Filius  Dei. 


LECTIO  SECUNDA. 

0 gloriosa  puerpera,  in  qua  sola  reperitur  fecunda  vir- 
ginitas , quae  sic  ex  intemeratis  visceribus  Filium  protu- 
listi ut  illibatae  pudicitiae  integritas  cresceret , non  libido 
virginalis  clausulae  signaculum  violaret.  Tibi  Spiritus 
Sanctus,  dum  conciperes,  obumbravit,  non  ut  ipse,  quod 
absit,  in  sacratissimo  utero  tuo  fieret  pro  semine  sobo- 
lis,  sed  usus  est  potius  virtute  ac  potentia  Creatoris.  De 
te  summus  Pontifex  noster  sui  corporis  hostiam  sump- 
sit , quam  in  ara  crucis  pro  totius  mundi  salute  sacrifi- 
cium obtulit.  Tu  lux  oriens  Nazareth,  tu  gloria  Hierusa- 
lem, tu  laetitia  Israel,  tu  decus  mundi,  tu  nobilitas  populi 
Christiani. 

LECTIO  TERTIA. 

0 Regina  mundi,  scala  coeli,  thronus  Dei,  janua  para- 

disi,  audi  preces  pauperum,  ne  despicias  gemitus  mise- 
rorum. Inferantur  a te  vota  nostra  atque  suspiria 
conspectui  Redemptoris,  ut  quae  nostris  excluduntur 
meritis,  per  te  locum  apud  aures  divinae  obtineant  pieta- 
tis. Dele  peccata,  relaxa  facinora,  erige  lapsos,  solve 
compeditos.  Per  te  succidantur  vepres  et  germina  vitio- 
rum, praebeantur  flores  et  ornamenta  virtutum.  Placa 
precibus  judicem  , quem  genuisti  singulari  puerperio 
Salvatorem , ut  qui  per  te  factus  est  particeps  humani- 
tatis nostrae , per  te  quoque  nos  consortes  efficiat  divini- 
tatis suae.  Qui  cum  Deo  Patre,  et  Spiritu  Sancto  vivit  et 
regnat  in  saecula  saeculorum.  Arnen. 

HYMNUS  AD  PRIMAM. 

Beata  Dei  genitrix , 

Nitor  humani  generis  : 

Per  quam  de  servis  liberi 
Lucisque  sumus  filii. 

Fac  tuum  nobis  Filium 
Pia  prece  propitium ; 

Quem  graviter  offendimus , 

Tu  mitem  redde,  quaesumus. 

Sit  tibi  laus,  Altissime, 

Qui  natus  es  ex  Virgine  : 

Sit  honor  ineffabili 

Patri,  sanctoque Flamini.  Arnen. 

HYMNUS  AD  TERTIAM. 

Maria,  decus  hominum, 

Regis  aeterni  solium , 

Septem  columnis  edita 
Domus  a sapientia. 

Tu  nos  venturo  Judici 
Commenda  prece  supplici  : 

Tuis  intentos  laudibus 
Mitis  cernat  ac  placidus. 

Sit  tibi  laus , Altissime , 

Qui  natus  es  ex  "Virgine  : 

Sit  honor  ineffabili 

Patri,  sanctoque  Flamini.  Arnen. 

HYMNUS  AD  SEXTAM. 

Maria  templum  Domini , 

Dei  mater  et  hominis , 

Tunc  vere  Virgo  virginum , 

Cum  peperisti  Filium. 

Da  nobis  hunc  in  fervido 
Mentis  gestare  gremio ; 

Ex  tua  carne  genitus , 

Nostris  regnet  in  sensibus. 

Sit  tibi  laus , Altissime , 

Qui  natus  es  ex  Virgine  : 

Sit  honor  ineffabili 

Patri , sanctoque  Flamini.  Amen. 

HYMNUS  AD  NONAM. 

0 singularis  femina , 

Sola  virgo  puerpera , 

Praeclara  vitae  janua , 

Qua  coeli  patent  atria. 

Tu  nos  culparum  nexibus , 
Sacris  absolve  precibus  : 

Tua  promentes  merita 
Ad  coeli  transfer  praemia. 

Sit  tibi  laus , Altissime , etc. 

HYMNUS  AD  COMPLETORIUM 

Maria,  virgo  regia , 

David  stirpe  progenita , 

Non  tam  paterna  nobilis 
Quam  dignitate  sobolis. 

Tu  nos  avulsos  veteri , 

Complanta  novo  germini; 

Per  te  sit  genus  hominum 
Regale  sacerdotium. 

Sit  tibi  laus , Altissime , etc. 

ALWE  ORATIONES  DICENDJE  PER  HORAS  DIEI. 

Deus,  qui  Filium  tuum  ad  nos  per  Virginem  dignatus 
es  mittere,  da  nobis  ad  te,  suffragantibus  ejusdem  B. 
Mariae  precibus,  jugiter  festinare.  Per  eumdem  Domi- 
num. 

Alia. 

Deus , qui  humanae  substantiae  veritatem  de  virginalis 
uteri  materia  suscepisti , da  nobis  beatae  Genitricis  tuae 
precibus  ita  degenerem  exuere  vetustatem,  ut  te  novae 
generationis  induamus  auctorem.  Qui  cum  Patre. 

Alia. 

Concede  nos,  quaesumus,  omnipotens  Deus,  B.  Mariae 
semper  Virginis  precibus  sublevari,  per  cujus  ineffa- 
bilem partum  procurasti  salutis  humanae  remedium. 
Per  Dominum. 

Alia. 

Deus , qui  vitiatae  stirpis  originem  per  virginalis  uteri 
reparas  dignitatem,  concede  propitius,  ut  quos  proprii 
reatus  moles  gravat,  intercessio  beatae  Dei  Genitricis 
attollat.  Per  Dominum. 

RYTHMUS  DE  S.  MARIA  VIRGINE. 

0 Genitrix  aeterni , 

Virgo  Maria , Verbi , 

Quae  vox , quae  lingua  carnis 
Par  erit  tuae  laudis? 

Tu  nova  maris  stella, 

Celsa  poli  fenestra , 

Scala  quae  coelum  terris , 

Jungis  ima  superis. 

Immensum  concepisti , 

Parentem  peperisti , 

Fit  factor  et  factura , 

Creans  et  creatura. 

Quem  mundus  ferre  nequit 
Totum  vulva  concepit ; 

Quo  circuitur  aether, 

Puellae  clausit  venter. 

Servi  forma  indutus , 

Divina  non  exutus , 

Suscepit  quidem  tua, 

Sed  non  amisit  sua. 

Oritur  ortus  rerum , 

Fit  antiquus  dierum ; 

Orbis  origo  coepit , 

Factus  ex  his  quae  fecit. 

Conceptus  fecundavit , 
Natus  non  violavit , 
Intravit  et  exivit , 

Sed  clausum  dereliquit. 

Tu  Aaron  es  virga, 
Fecunda , licet  sicca , 

Quae  germen  protulisti , 
Sed  virgo  permansisti. 

Te  rubus  praelucebat, 
Qui  ardens  non  ardebat : 
Quae  sine  aestu  mentis 
Fructum  dedisti  ventris. 

Et  ante  partum  Yirgo , 
Sed  post  virginum  Yirgo; 
Crevit  in  ortu  prolis 
Integritas  pudoris. 

Est  Angelorum  cibus 
Tuo  lacte  nutritus; 

Qui  mari  praebet  undas 
Papillae  sugit  guttas. 

Geris  in  sinu  prolem 
Qui  terrae  librat  molem ; 
Foves  a quo  foveris , 
Servas  a quo  tueris. 

Blandire,  Mater,  charo, 
Qui  te  creavit,  Nato; 
Oscula  grata  fige , 

Fasciis  membra  cinge. 

Amplectere  coelestem , 
Quem  genuisti  regem , 

Cui  servit  sol  et  luna , 

Et  omnis  creatura. 

Chori  virtutum  tremunt 
Quem  viles  panni  tegunt ; 

Pavet  coelum  et  terra 
Quem  bajulat  puella. 

Yagit  in  sinu  Matris, 
Regnat  in  throno  Patris  : 
Legem  matris  observat , 
Mundi  jura  gubernat. 

Tu  fontis  fons  viventis 
Oriens  Orientis ; 

Liber  ille  signatus 
Victori  victo  datus. 

Tu  porta  templi  clausa , 
Superni  Regis  aula ; 
Orarium  talenti , 

Per  quod  sumus  redempti. 

Hortus  deliciarum , 

Odor  suavitatum ; 

Tu  ager  ille  plenus, 

Cui  benedixit  Deus. 

Ex  te  botrus  egressus , 
Qui , crucis  praelo  pressus , 
Vino  rigat  arentes 
Sancti  Spiritus  mentes. 

Es  et  terra  coelestis 
Ferax  lactis  et  mellis  : 

Ex  qua.  veritas  orta 
Tollit  errorum  dogma. 

Arcem  nobilitatis 
De  prolis  stirpe  trahis. 

Filia  quidem  regum , 

Sed  Mater  Regis  regum. 

Salve , jam  Virgo  feta , 
Ave , gratia  plena  : 
Nostrum  ave  digneris , 

Ut  illud  Gabrielis. 

Ille , dum  te  salutat , 

Evae  nomen  commutat ; 

Reduc  nos , Virgo  sancta , 

Unde  est  nequam  lapsa. 

Tu  solve  quod  debemus, 

Averte  quod  timemus , 

Impetra  quod  optamus , 

Perfice  quod  speramus. 

Sit  laus  Trinitati , 

Sit  decus  Unitati , 

Cui  lex  et  ordo  rerum 

Per  omne  patet  sevum.  Arnen. 

RYTHMUS  SUPER  SALUTATIONE  ANGELICA. 

Ave , David  filia , sancta  mundo  nata , 

Virgo  prudens , sobria , Joseph  desponsata , 

Ad  salutem  omnium  in  exemplum  data , 
Supernorum  civium  consors  jam  probata. 

Maria , miseria  per  te  terminatur 
Et  misericordia  per  te  revocatur ; 

Per  te  navigantibus  stella  maris  datur, 

Lumen  vise  panditur,  portus  demonstratur. 

Gratia  te  reddidit  cunctis  gratiosam , 

Te  vestivit  lilio , sparsit  in  te  rosam , 

Te  virtutum  floribus  fecit  speciosam  , 

Intus  et  exterius  totam  luminosam. 

Plena  medicamine,  abundans  unguentis, 
Terge  sordes  criminum , plagam  sanse  mentis 
Hujus  tui  supplicis  in  te  confidentis , 

Et  hos  sacros  rhythmos  coram  te  psallentis. 

Dominus  Rex  omnium  ex  te  sibi  fecit 
Cellam  pigmentariam , quam  cunctis  praefecit : 
In  qua  miras  species  Salvator  confecit , 

Quibus  omnes  dulciter  electos  refecit. 

Tecum  tota  Trinitas  facit  mansionem  , 

Pater,  Verbum , Spiritus  fixit  sessionem ; 

Propter  quod  nunc  largius  ad  devotionem 
Teipsam  fidelibus  praebes  lectionem. 

Benedicta,  benedic  te  benedicentes, 

Fac  in  tuis  laudibus  sint  proficientes; 

Infige  dulcedinem  in  tuorum  mentes , 

Ut  in  bonis  actibus  semper  sint  ferventes. 

Tu  in  mulieribus  optima  figura , 

Quae  Regis  es  gloria  Mater,  Virgo  pura  , 

Quo  probaris  dignior  omni  creatura 
Hoc  agente  Domino  singulari  cura. 

Et  benedicius  Deus , qui  cuncta  creavit 
Qui  matris  in  utero  te  sanctificavit ; 

Benedictus  filius , quem  tuus  portavit 
Virginalis  uterus , quem  ipse  formavit. 

Fructus  tuus,  Domina , fructus  est  coelorum  , 

Quo  pascuntur  Angeli , coetusque  sanctorum  : 

Christi  ftieditatio  cibus  est  eorum 

Qui  per  viam  ambulant  ejus  mandatorum. 

Ventris  habitaculum  Rex  regum  intravit 
Cujus  tabernaculum  sibi  dedicavit : 

Condens  ibi  gladium,  per  quem  hostem  stravit, 

Et  manna  dulcissimum , quo  fideles  pavit. 

Tui  sapor  germinis  nostrum  est  solamen  : 

Per  te  vitae  sumpsimus  aeternae  libamen , 

Quam  det  nobis  Dominus  per  tuum  juvamen , 

Qui  vivit  in  saecula  saeculorum.  Arnen. 

AD  EAMDEM  SANCTISSIMAM  VIRGINEM,  VERSUS  CONTRA  TEMPUS 
NUBILOSUM. 

0 miseratrix , o dominatrix , praecipe  dictu, 

Ne  devastemur,  ne  lapidemur  grandinis  ictu. 

Est  tibi  latus  pontificatus,  mater  ab  aevo; 
t.  ii.  25 


— 386  — 


Ergo  precamur,  ne  moriamur  turbine  saevo. 

Turbida  leni , daque  sereni  temporis  usum  : 

Redde  serenum  sidus  amoenum,  nube  reclusum. 

Virgo , rogamus , ne  pereamus  peste , vel  ira ; 

Tetra  diescant,  atque  quiescant  fulgura  dira. 

PARACTERICUM  CARMEN  DE  EADEM  SANCTISSIMA  VIRGINE. 

Scala,  thronusque  Dei,  nitor  orbis,  janua  coeli, 

Mater,  ave,  Christi,  scala  thronusque  Dei; 

Tu  nova  stella  maris , qua  lux  est  reddita  terris 
Ortus  et  es  solis , tu  nova  stella  maris. 

Concipis  absque  viro , tu  sola  puerpera  Virgo , 

Quae  Verbum  verbo  concipis  absque  viro. 

Tartara  quod  metuunt,  tellus  pavet,  astra  verentur, 
Pectoris  antra  ferunt,  tartari  quod  metuunt. 

Virgine  vita  redit  homini , quem  virgo  peremit ; 

Mors  nece  victa  perit,  Virgine  vita  redit. 

Tu  super  astra  leva,  petimus , quod  subruit  Eva ; 

Illa  gravat  culpa,  tu  super  astra  leva. 

Gloria  summa  Patri , genitae  sit  gloria  Proli , 

Flamine  cum  parili,  gloria  summa  Patri.  Amen. 


$ 

LIBELLIS  DE  CORONA  VIRGINIS. 

SANCTO  HILDEFONSO  ATTRIBUTUS. 

Hic  Libellus  certe  dignus  est  qui  ab  omnibus  legatur;  legi  enim  vix 
posse  credimus  sine  intimo  quodam  pietatis  et  devotionis  sensu 
erga  Deiparam. 


INCIPIT  PROLOGUS 

IN  CORONA  B.  VIRGINIS  MARIAE. 

Corona  aurea  super  caput  ejus  expressa  signo  sancti- 
tatis (Eccl.  XLV,  14).  Gloriosae  Virginis  imperatoriam 
majestatem , omnium  virtutum  gloria  decoratam,  mar- 
1 garitis  omnium  charismatum  adornatam , sapientiae  et 
scientiae  fulgore  illustratam  laudare,  benedicere  et  prae- 
dicare docent  Scripturae,  hortantur  creaturae,  monent 
f figurae,  peneque  omnes  scientiae  theologicae  sacrae  paginae. 
Ad  hoc  etiam  incitamur  per  signa  mirifica,  per  oracula 
de  ccelo  lapsa,  per  occulta  mysteria,  per  doctrinam  pro- 
pheticam , per  significationem  mysticam , per  lectionem 
evangelicam,  per  apostolicam  tubam.  Jam  enim  laudant 
eam  coeli  coelorum,  sol  et  luna,  et  stellae  et  lumen,  totus 
i orbis  terrarum,  chori  et  legiones  Angelorum , et  omnes 
phalanges  spirituum  supernorum.  Quapropter  Spiritu 
I Sancto  inspirati  sancti  Dei  homines  ex  omni  natione,  quae 
sub  coelo  est,  conati  sunt  illam  extollere  mirandis  laudi- 
bus, deauratis  eloquiis,  sermonibus  rutilantibus  et  prae- 

claris.  Ego  vero  cui  tam  opulenter  ac  splendide  non  sunt 
data  dona  charismatum , illam  ex  infusa  scintillula  elu- 
cidabo, vel  pro  posse,  licet  balbutiens  vernula,  de- 
monstrabo, ne  ingratus  inveniar  ad  ubertatem  ejus 
degustatam.  Ut  autem  juxta  verbum  prselibatum  ejus 
sanctissimus  vertex  ornatu  ampliori  refulgeat,  impono 
illi  quamdam  coronam  auream,  duodecim  lapidibus  in- 
signitam, sex  praeclaris  luminibus  splendidam,  sex  flori- 
bus pulcherrimis  odoriferam,  et  omni  suavitate  resper- 
sam. Ordo  autem  situationis  hanc  seriem  continebit.  In 
primo  loco  inseram  Topazion,  in  secundo  Lucanum,  in 
tertio  Sardium,  in  quarto  Lilium,  in  quinto  Calcedonium, 
in  sexto  Arcturum,  in  septimo  Sapphirum,  in  octavo 
Crocum , in  nono  Achatem , in  decimo  Sidus  marinum, 
in  undecimo  Jaspidem,  in  duodecimo  Rosam,  in  decimo 
tertio  Carbunculum,  in  decimo  quarto  Solem,  in  decimo 
quinto  Smaragdum,  in  decimo  sexto  Violam,  in  decimo 
septimo  Amethystum,  in  decimo  octavo  Lunam,  in  de. 
cimo  nono  Chrysolithum , in  vigesimo  Solsequium,  in 
vigesimo  primo  Chrysoprasum , in  vigesimo  secundo 
Oriona,  in  vigesimo  tertio  Beryllum,  in  vigesimo  quarto 
Camamillam.  Ut  tam  ex  pretiosis  lapidibus,  quam  ex 
luminaribus  fulgentibus,  quam  etiam  ex  decoris  floribus 
corona  insignius  nobilitetur,  pulchrificetur,  et  decoretur, 
et  a Domina  placentius  et  gaudentius  acceptetur.  Unde 
rogo  te,  alma  Virgo,  mundissima,  sincera,  et  clarissima, 
regina  nobilissima,  ut  hoc  tantillum  servitii  gratanter 
suscipias,  in  tua  gratia  sub  tuo  praesidio  me  suscipias,  el 


omnibus  ereptum  periculis,  quandoque  choris  angelicis 
me  conjungas.  Filiis  vero  gratiae  hic  te  glorificantibus 
vel  tuam  opem  poscentibus  te  exhibeas,  rogo,  placidanr, 
ac  serenam;  tuo  obtentu  mereantur  veniam  de  pecca- 
tis; tuo  ducatu  perveniant  ad  gloriam  Paradisi.  Amen. 

CAPUT  PRIMUM. 

Ostenditur  qua  ratione  corona  hsec  nostrae  Dominae  esse  debeat. 

In  desiderio  animae  meae,  in  gaudio  Spiritus  Sancti,  in 
charitate  non  ficta,  in  verbo  veritatis  te  cupio  extollere, 
te  laudare,  te  benedicere.  Virgo  sole  speciosior,  aspectu 
pulchrior,  fide  et  gratia  vernanti or;  cum  sis  pulcher- 
rima, et  serena,  clara,  fulgens,  et  amoena,  amabilis  vel  ut 
rosa,  placens,  grata,  et  speciosa.  Verum  tanta  est  digni- 
tas tua,  et  excellentia,  quod  si  ad  laudandum  et  glorifi- 
candum te  linguis  hominum  loquar  et  Angelorum , et 
noscerem  omnia  arcana  mysteriorum,  haberemque  et 
omnem  scientiam  Scripturarum,  prius  mihi  deficeret 
virtus  et  potentia,  quam  tantorum  praeconiorum  eorum 
exordii  forent  explicata  ad  liquidum  elementa.  Tu  enim 
es  incomparabilis  cunctis  mulieribus  in  pulchritudine,  in 
decore,  et  in  elegantia;  clarior  omnibus  hominibus  in 
virtute,  gratia,  et  sapientia;  gloriosior  Angelis  in  emi- 
nentia dignitatis,  in  excellentia  sanctitatis , in  adeptione 
gloriae  et  honoris.  Exaltata  super  choros  Angelorum, 
super  thronos  apostolorum , et  prophetarum , omnium- 
que  civium  supernorum,  ad  dexteram  amantissimi  Filii 
tui  coronata  resides.  Ibi  tua  merita  recitantur,  tua  pra> 

conia  gloriose  extolluntur,  tuse  laudes  et  praerogajivae 
venerabiliter  et  devotissime  ab  omnibus  prodicantur. 
Quid  ergo  ego  miser  et  peccator  addere  possum  ad  tam 
ineffabilia?  Sed  ad  hoc  tantum  hic  stylus  meus  ducitur, 
ut  tuae  laudis  ibi  stilla  aliqua  dirigatur.  Corona  haec 
quam  tibi.  Domina,  polliceor,  merito  debet  esse  aurea; 
nam  ut  aurum  excellit  omnia  genera  metallorum,  sic  tu. 
Domina,  in  coelo  et  in  terra  super  omnes  obtines  princi- 
patum. Tibique  omne  genu  curvatur  coelestium , terres- 
trium et  infernorum,  et  omnis  lingua  confitetur  quod 
mater  Domini  nostri  Jesu  Christi  in  gloria  es  Dei  Patris, 
amicta  sole  sicut  vestimento , coronata  serto  splendifero 
duodecim  stellarum,  gloria  et  splendore  decorata;  et 
sicut  aurum  claritate  conspicuum,  et  forma  decorum, 
sic  tu.  Domina,  es  sanctitate  clarissima,  virtutibus  et 
miraculis  fulgentissima,  praeclaris  meritis  radiantissima, 
mente  et  corpore  formosa  et  decora. 


Oratio. 

Virgo  Regina,  sole  induta,  duodecim  stellis  coronata, 
in  coelis  exaltata,  cum  sis  pia,  et  omnibus  viscerosior, 
maris  stella  serenior,  vide  hostilia  jacula  quibus  confo- 
dior, aspice  dolores  quibus  excrucior,  cerne  tentationes 
quibus  illidor.  Ne  diu  hostis  saeviat,  ne  prosternat,  ne 
subjiciat,  dextera  tua  ipsum  dejiciat,  infernus  deglutiat; 
et  ne  in  morte  caliget  oculus  fidei,  tunc  mihi  refulgeat 
radius  tuse  claritatis.  Dum  corpus  necat  mors  dura  et 
aspera,  et  mentem  turbant  mala  praeterita,  dum  contre- 

miscit  tota  conscientia , assistat  nobis  tua  praesentia;’ et 
ne  perturbemur  ab  adversariis , defende  nos  tuis  praesi- 
diis. Transeamus  cum  spe  sanctae  resurrectionis  securi 
de  gloria  perpetuae  claritatis.  Arnen. 

CAPUT  II. 

Topazius  lapis  pretiosus  in  corona  Virginis. 

Omnium  gratiarum  Virgo  plena , tota  clara  et  serena, 
sanctum  et  benedictum  reclinatorium,  aureum  et  perlu- 
cidum in  decorem  et  gloriam  tuae  excellentiae,  in  primo 
loco  tuae  coronae  inclytae  affigo  lapidem  Topazium,  splen- 
dorem omnium  lapidum  superantem;  qui  bene  ad  orna- 
tum tuae  nobilis  coronae  pertinet,  eo  quod  tu,  dulcissima 
Domina,  ut  cunctas  feminas  vincis  pulchritudine  carnis, 
sic  et  omnes  sanctos  et  omnes  Angelos  superas  excellentia 
sanctitatis.  Nam  omnis  vita  tua  cunctis  extitit  sanctitatis 
exemplar  et  perfectionis,  et  morum  disciplina  regularis. 
Si  in  fide  quis  commendatur,  quis  in  illa  locupletior  te? 
Si  in  spe,  quis  longanimior?  Si  in  charitate,  quis  fer- 
ventior?  Si  in  religiositate,  quis  honestior!  Quis  studio- 
sior in  lectione  ? Quis  devotior  in  oratione  ? Quis  subtilior 
in  contemplatione?  Quis  viscerosior  in  pietate?  Quis 
mansuetior  in  lenitate?  Quis  purior  in  castitate?  Quis 
mundior  in  virginitate  et  in  temperantia?  Quis  copiosior 
in  scientia?  Quis  eloquentior  injustitia?  Quis  fortior  con- 
tra adversa?  Quis  sanctus,  vel  angelus  divina  arcana  pro- 
fundius penetravit?  Quis  copiosius  divinam  gratiam  ad 
se  traxit?  Quis  altissimam  majestatem  limpidius  et  cla- 


rius  contemplatus  fuit?  Merito  ergo.  Domina,  in  orna- 
mento tui  capitis  obtines  Topazium , omnibus  lapidibus 
praestantiorem;  quia  tu  omnes  sanctos  et  Angelos  superas 
in  pulchritudine  virtutum,  in  splendore  charismatum, 
et  in  coronis  meritorum.  Idcirco  propter  omnium  bono- 
rum quam  possides  pulchritudinem,  et  totius  misericor- 
diae affluentissimam  ubertatem,  peccatores  trahis  ad 
veniam , pugnatores  perducis  ad  bravii  coronam  , justos 
ducis  ad  gloriam  incorruptam.  Tu,  Domina  mundi , Re- 
gina coeli,  servitutem  ademisti,  libertatem  restituisti, 
sustulisti  mortem,  vitam  donasti,  dum  Salvatorem  nos- 
trum Dei  Filium  peperisti.  Tu,  Domina,  in  angustiis  nos 
recreas,  in  adversis  confortas,  in  infirmitatibus  corro- 
boras, in  merito  liberas,  a daemoniis  nos  eripis,  a morte 
perpetua  subtrahis,  paradisi  januam  nobis  pandis,  Re- 
demptori nostro  conjungis.  Tu,  mater  indulgentiae, 
ligata  solvis,  soluta  reseras,  adversa  mitigas,  contrita 
sanas,  reos  solvis,  reficis  delinquentes,  lapsos  relevas, 
recreas  desperatos,  honorem  renovas,  fiduciam  refor- 
mas, vires  gratiamque  infundis.  Tu  indignationem  com- 
pescis, amissam  haereditatem  restituis,  nos  separas  a 
diabolo,  purificas  a peccato,  reconcilias  Deo. 


Oratio. 

0 Virgo  aurea,  mater  Dei  sanctissima,  Angelorum  gra- 
tulatio, patriarcharum  exsultatio , prophetarum  laetitia  y 
apostolorum  gaudium,  martyrum  suavitas,  confessorum 
dulcor,  virginum  harmonia,  pias  aures  ad  me  flecte. 


illos  tuos  misericordes  oculos  ad  me  converte.  Caecus 
sum,  lumen  infunde;  infirmus  sum,  salutem  tribue; 
mortuus  sum , vivilica  me.  Tuo  enim  aspectu  mellifluo 
laetificantur  gemebundi,  tuo  tactu  lenissimo  sanantur 
infirmi , tuo  odore  roseo  mortui  reviviscunt ; et  omnia 
bona,  quae  fiunt  in  coelo,  vel  tuis  meritis  donantur,  vel 
tuis  precibus  obtinentur.  Respice  igitur.  Domina,  hunc 
peccatorem  miserum,  peccatis  tenebrosum,  multis  mi- 
seriis circumdatum.  Per  te.  Virgo  sanctissima,  mea  vin- 
cula dirumpantur,  mea  debita  dimittantur,  mea  diruta 
reparentur,  mea  vetera  renoventur,  mea  confracta  soli- 
dentur, mea  perdita  restaurentur,  mea  imperfecta  per- 
ficiantur. Per  gratiam  tuam  voluntas  mundetur,  mens 
resplendeat,  animus  inflammetur,  liquescat  pectus,  dul- 
cescat gustus,  aspectus  decoretur.  Adjuva  me  lucerna 
per  quam  illuminor,  dulcedo  per  quam  reficior,  virtus 
per  quam  consolidor,  fortitudo  per  quam  sustentor. 
Longe  fac  a me  verbum  iniquum  et  dolosum,  cogitatum 
malignum,  opus  nefarium.  Gratia  tua  totam  dirigat 
vitam  meam ; praesentia  tua  illustret  meam  mentem ; 
misericordia  tua  me  perducat  ad  vitam  aeternam.  Nam 
vere  tu  es  vita  recta  ad  illam  gloriam , prout  hic  uni- 
tur. 0 mater ! qua  tenditur  ad  coeli  fastigium,  hic  per 
te  recipitur  conventus  humilium.  Favus,  et  mei  dul- 
coris, et  candor  floris;  mundi  domina,  charitatis  nec- 
tura,  amoris  conjunctura,  mundans  crimina;  virginalis 
dignitas  decorata  lilio , fecunda  virginitas  exaltata  solio ; 
Angelorum  Regina,  salutis  medicina,  flos  convallium; 

virtutum  disciplina,  munditiae  cortina,  lumen  cordium; 
Regina  supernaturalis,  carina  mundialis,  Christi  solium, 
duc  tecum  parvulos  ad  gloriam  sanctorum  post  exsilium. 
Arnen. 


CAPCT  III. 

Lucanum  sidus  in  corona  Virginis  secundum  locum  obtinet. 

Tu  igitur.  Virgo  praeclara,  felix  coeli  porta,  amoenitas 
paradisi , Angelorum  domina,  regina  mundi,  sanctorum 
laetitia;  advocata  credentium,  fortitudo  pugnantium, 
revocatrix  errantium , medela  poenitentium ; ad  laudem 
et  gloriam  tuae  imperialis  majestatis,  in  secundo  loco 
tuae  coronae  gloriosae  affigo  Lucanum.  Est  autem  Luca- 
num corpus  sphericum  et  rotundum,  clarum  et  lucidum, 
pulchrum  et  gratiosum;  quae  omnia,  sanctissima,  valde 
tibi  conveniunt;  idcirco  merito  in  corona  tua  debet 
situari.  In  forma  circulari  et  rotunda  aeternitas  desig- 
natur, non  habens  principium,  neque  finem;  nam 
licet  tu.  Domina,  esse  coeperis  ex  tempore,  coram  Deo 
quodammodo  aeterna  exstitisti , eo  quod  a sua  majestate 
fuisti  aeternaliter  praeordinata,  ante  mundi  constitu- 
tionem in  matrem  Dei  electa , sancta,  et  immaculata ; ut 
per  te  Deus  nobis  suam  pacem  de  coelis  mitteret,  genus 
humanum  redimeret,  ruinam  angelicam  repararet, 
vinctos  de  inferni  claustris  educeret,  et  coeli  januam 
reseraret.  Fuisti  etiam  clara  operibus  sanctis,  clarior 
salutaribus  exemplis,  clarissima  meritis  gloriosis.  Coram 
Deo  et  hominibus  fuisti  amabilis  et  grata , super  deco- 


— 395  — 


rem  mulierum  gratiosissima , super  pulchritudinem 
Angelorum  elegantissima.  0 quam  magna  es  in  me- 
ritis, Mater  Dei ! 0 quanta  est  dulcedo  pietatis  et  miseri- 
cordiae tuae ! Terrestria  reparas,  coelestia  restauras,  ima 
summis  confoederas,  et  omnibus  ad  te  clamantibus  mise- 
ricorditer gratiam  administras.  Idcirco  qui  misericordia 
indiget , accedat  ad  te , et  "viscera  tua  inveniet  miseri- 
cordia redundare.  Qui  ex  contrariae  partis  impulsu  in  fide 
dubitat,  respiciat  ad  te,  et  quod  erat  dubitans,  solide 
stabilietur.  Qui  per  carnis  concupiscentiam  oblectatur, 
tuam  gratiam  invocet , et  periculum  castitatis  auferetur. 
Qui  superbia  et  elatione  in  mente  pulsatur,  in  te  vertat 
intuitum,  et  de  merito  tuae  humilitatis  tumor  animi 
detumescet.  Qui  iracundiae  facibus  est  accensus,  oculos 
levet  ad  te , et  de  tua  tranquillitate  mitescet.  Qui  de  via 
vitae  per  errorem  abductus  fuerit,  ad  te  stellam  maris 
respiciat , et  in  luce  tua  ad  veritatis  semitam  reducetur. 
Ad  omne  periculum  pietas  tua  subvenit  et  potens  est 
subvenire.  Et  merito  quidem,  cum  sis  mater  Dei,  regina 
mundi,  coelorum  imperatrix,  sponsa  Spiritus  Sancti.  Tu 
enim  facis  in  Christo  manere,  et  ad  divina  pervenire.  Tu 
in  aeternitate  Dei  viges,  et  in  veritate  Dei  luces,  in  boni- 
tate Dei  gaudes.  Tu  segregatos  a vitiis  reddis  gratiae,  so- 
cias sanctitati,  fugas  scelera,  lavas  vitia;  reddis  lapsis 
innocentiam,  moestis  laetitiam ; fugas  odia,  paras  concor- 
diam. Tu  bella  compescis,  iras  comprimis,  superbos 
calcas,  humiles  amas,  discordes  sedas , inimicos  con- 
cordas, pra3sentes  socias,  absentes  invitas,  terrena 

coelestibus  , et  ima  divinis  concilias.  Tu  peperisti  Deum 
coeli,  Regem  terrae,  orbis  Dominum,  reparatorem  mundi, 
morti ficatorem  mortis,  restauratorem  vitae,  perpetuitatis 
auctorem;  nec  ipsum  concipiendo  sensisti  libidinem, 
nec  pariendo,  dolorem.  Pro  quo  partu  benedicto  offero 
hoc  laudis  carmen : 

Conditor  alme  siderum , 

Natus  ante  Luciferum , 

Mundum  salvare  cupiens. 

Ad  hujus  mundi  vesperum 
Candoris  intrat  uterum , 

Tanquam  sponsus  egrediens. 

Per  prophetas  praedicatur, 

In  figuris  demonstratur, 

Hoc  grande  mysterium. 

Oraculo  Gabrielis 
Mariae  lato  de  coelis , 

Clarum  fit  indicium. 

Ut  de  flore  vel  lilio 
Gratus  odor  emittitur, 

Sic  de  Mariae  gremio 
Verbum  Patris  emittitur 
Gloria  fecunditatis , 

Et  honor  virginitatis 
In  corpore  Mariae. 

Ut  candor  manet  in  rosa , 

Et  albedo  speciosa 
Monstratur  in  ebore. 


Quapropter  cum  omnium  bonorum  post  Deum  sis 
causa , te  affecto  et  desidero  laudare , tuam  pulchritudi- 

nem  amare,  tuam  beatitudinem  venerari , tuam  celsitu- 
dinem glorificare,  tuam  benignitatem  deprecari. 

Oratio. 

Lucem  igitur  miserationum  tuarum  superne  infunde, 
ut  anima  mea  peccatis  sordida,  gratia  tua  sit  diluta,  tua 
gloria  illustrata,  tuo  dulcore  dulcorata,  tuo  amore  inflam- 
mata, tua  protectione  conservata.  Partus  tuus  virgineus 
et  deificus  me  captivum  redimat,  me  segrum  sanet,  me 
caecum  illuminet,  me  mortuum  suscitet,  et  ab  omni  pec- 
cato et  periculo  me  praeservet.  Domina  mea,  quam  ho- 
norabo; dulcedo  mea,  quam  amabo;  regina  mea,  quam 
reverebor;  sponsa  mea,  cui  me  servabo,  gratiam  tui 
aspectus  super  me  converte , ut  in  decore  tuo  videam 
lucem,  et  inter  tenebras  videam  veritatem,  et  inter  vani- 
tatem videam  vitam,  et  devitem  mortem.  Et  cum  sis 
omnium  gratiarum  plenissima , interiora  mea  ab  omni 
malitia  dilue,  cor  meum  templum  Dei  perfice,  tuo  sancto 
amore  illud  reple,  ut  te  amando  desiderem,  desiderando 
te  quaeram,  quaerendo  inveniam,  inveniendo  amplectar, 
et  teneam,  et  in  te  suaviter  requiescam. 

CAPUT  IV. 

Tertio  locatur  Sardius  lapis  in  corona  Virginis. 

Virgo  mater  pietatis,  thronus  summae  majestatis,  cui 
servit  Angelorum  et  hominum  natura,  quam  collaudat 
omnis  creatura;  ad  cujus  nutum  humescunt  arida,  reca- 
lescunt frigida,  reviviscunt  mortua;  cujus  vita  nihil 

«anctius,  cujus  conscientia  nihil  purius , cujus  osculis 
nihil  beatius,  cujus  amore  nihil  honestius,  cujus  amplexu 
nihil  castius,  cujus  dote  nihil  utilius.  Ideo  ego  peccator  in 
te  tanta  conspiciens,  tibi  desiderans  complacere,  et  quo- 
dammodo applaudere , ut  tua  corona  resplendeat  insig- 
nius, in  tertio  illius  loco  colloco  Sardium  lapidem  pre- 
tiosum, splendore  purpureo  decoratum.  Sardius  igitur 
rubicundo  splendore  tuam  illustrat  coronam  nobilem, 
cum  spiritale  martyrium  colorat  et  purpurat  mentem 
tuam.  Cum  enim  amantissimus  filius  tuus,  tuae  virgini- 
tatis sponsus,  vinctus  flagellis  caeditur,  sputis  illuditur, 
opprobriis  lacessitur,  contumeliis  fatigatur,  illusionibus 
dehonestatur,  cruci  clavis  affigitur,  felle  et  aceto  potatur, 
in  latere  lancea  perforatur,  tota  efficeris  dissoluta,  omni 
moerore  confecta,  omni  dolore  cruciaris,  omni  cruciatu 
torqueris,  omni  acerbitate  amaricaris;  vulneraris  in 
mente,  translancearis  in  anima,  jacularis  in  corde,  con- 
foderis in  pectore,  martyrizaris  gladio,  in  visceribus  tota- 
liter jugularis.  Sed  nunc  gaude.  Domina,  quia  quem 
vidisti  morientem  in  terris,  nunc  conspicis  regnantem  in 
coelis;  teque  dolorum  suorum  participem,  illuc  suse  glo- 
riae et  gaudii  facit  consortem,  donans  tibi  perennem  ho- 
norem, ut  tibi  omne  genu  flectatur,  et  omnis  lingua 
confiteatur,  tanquam  Matri  Dei,  et  sponsae  Spiritus  Sancti, 
filiaeque  amantissimae  Dei  Patris,  quae  sedes  a dextris 
Regis  aeterni,  ut  regina  clarissima,  gloria  et  honore  coro- 
nata, in  vestitu  deaurato  mirabili  varietate  circumdata, 
omnium  Angelorum  et  sanctorum  concentu  et  harmonia 

excellentissime  collaudata.  Unde  pro  utroque,  scilicet 
dolore  mortis  filii,  et  ineffabili  gloria,  qua  nunc  laetaris 
in  coelis,  his  verbis  aliquo  modo  te  cupio  demulcere. 

Ave,  Yirgo  caelibata 
Comparata  lilio , 

Ense  crucis  jugulata 
Transfixaque  gladio. 

Sed  resurgente  filio 
Tuo  sis  exhilarata , 

Tristitiaque  fugata 
Cumulata  gaudio. 

Nunc  in  coelis  exaltata 
Resides  in  solio : 

Solarique  pallio, 

Condecenter  adornata , 

Stellis  claris  coronata , 

Nobili  tripudio 
Virginum  collegio 
Veneranter  cogitata , 

Omniumque  jubilo 
In  aeternum  collaudata.  Arnen. 

Merito  igitur,  clementissima  Domina,  ab  omnibus  es 
laudanda  et  glorificanda,  cum  omnibus  conferas  gra- 
tiam, neminique  exaggeres  poenam.  Tu  enim  confers 
terrae  pacem,  coelis  gratiam,  salutem  perditis,  vitam 
mortuis;  regis  prospera,  repellis  adversa,  vitia  exstin- 
guis, virtutes  succendis,  reddis  casta  corpora,  corda  pura; 
pacem  membris,  mentibus  das  quietam  fidem,  gentibus 
vitae  ordinem ; moribus  disciplinam.  Tu  namque,  Do- 

mina,  es  admirabilis  singulari  virginitate,  amabilis  salu- 
tifera fecunditate,  venerabilis  inaestimabili  sanctitate.  Tu 
visibilem  mundo  suum  exhibuisti  Salvatorem,  tu  ge- 
nuisti mundo  restauratorem , tu  obtulisti  mundo  Domi- 
num et  Creatorem.  Tu  es  divinis  et  angelicis  praeconiis 
praedicata,  sancta  mente  et  corpore  permanens,  multis 
donorum  privilegiis  sublimata,  cum  senatoribus  coeli 
infra  curiam  paradisi  conversata,  sub  Spiritus  Sancti 
disciplina  et  magisterio  totius  divinitatis  informata,  vir- 
tute Altissimi  obumbrata,  salutifero  rore  Spiritus  Sancti 
fecundata  et  impraegnata.  Tu  exemplar  es  continentiae 
et  castitatis;  tu  es  forma  perfectae  integritatis;  tu  prae- 
cellis cunctis,  supereminens  universis.  Tu  virgo  sancta, 
virgo  sobria , virgo  devota , singularis  integritate , excel- 
lens integritate , concepisti  salvo  pudore ; peperisti  sine 
dolore.  Tu  vitam  et  lucem  hominum  genuisti;  tu  virgo 
Deum  de  Spiritu  Sancto  concepisti,  quem  illibata  pepe- 
risti ; tu  virgo  speciosa  prae  filiabus  hominum  speciosum 
forma  prae  filiis  hominum  castitatis  visceribus  conce- 
pisti, nobisque  ipsum  obtulisti. 

Oratio. 

Cum  igitur  sis  mater  Dei  clementissima , dulcissima, 
potentissima,  miserere  mei  in  die  tribulationis  et  neces- 
sitatis meae.  Respice  inimicos  meos,  quoniam  multiplicati 
sunt , et  odio  iniquo  oderunt  et  persecuti  sunt  me , ani- 
mam meam  corripuerunt,  vulneraverunt,  constuprave- 
runt, sub  pedibus  suis  conculcaverunt.  Reconcilia  me, 


Domina  mea,  Creatori  meo,  quem  carne  tua  sancta 
induisti.  Redde  me  Deo  meo,  quem  lacte  virgineo  nu- 
tristi , ut  per  tua  sancta  merita  gratia  illius  visitatus , 
misericordia  suscitatus,  luce  illustratus,  virtute  robora- 
tus, possim  hostes  meos  contemnere,  virtuosa  opera 
perficere,  Creatori  meo  perfecte  inhaerere,  laudesque 
perpetuas  illi  et  tibi  in  aeternum  psallere  et  cantare. 
Arnen. 

CAPUT  V. 

Lilium  flos  candidus  in  quarto  loco  coronae  Virginis  situatur. 

Maria  thesaurus  et  liortus  benedictionis,  columna  et 
firmamentum  veritatis,  splendor  et  nitor  gratiae,  vena  et 
venia  indulgentiae , imperatrix  et  doctrix  gloriae,  funda- 
mentum ecclesiae,  fons  sapientiae,  aula  pudicitiae,  spes 
salutis  et  veniae,  plena  virtutis  et  gratiae,  sedes  pacis,  aula 
beatitudinis,  terra  benedictionis,  parens  veritatis,  minis- 
tra salutis,  amatrix  humilium,  honor  continentium,  lux 
peccatorum,  virtus  poenitentium , via  errantium,  magis- 
r a perfectorum,  gaudium  Angelorum  et  hominum,  ad 
gloriam  et  decorem  tuae  coronae  in  quarto  ipsius  loco 
situo  Lilium,  florem  gratum  et  speciosum.  Lilium  habet 
albedinem  in  colore,  suavitatem  in  odore,  lenitatem  in 
superficie,  pulchritudinem  in  decore;  et  haec  tibi  conve- 
niunt, ut  merito  in  tua  corona  debeat  situari.  In  albe- 
dine  Lilii  virginitas  designatur ; fuisti  enim  virgo  pura 
mente , et  corpore  castificata ; et  sicut  virginitatem  ha- 
buisti in  corpore,  sic  puritatem  et  munditiam  in  cons- 

cientia;  virgo  enim  in  partu  fuisti , et  post  partum  invio- 
lata permansisti.  Decora  igitur  in  carne  tua  virginitatis 
candore,  et  in  anima  humilitatis  et  puritatis  splendore, 
placuisti  Dei  Filio  pro  sanctitatis  et  virtutis  duplici  orna- 
mento. Tu  Domina  es  singularis;  nam  nulla  alia,  ut 
tu,  sic  Deo  placuit,  nec  tam  speciosum  palatium  illi  aedi- 
ficavit. Ergo  sicut  in  comparatione  Dei  nemo  bonus,  sic 
in  comparatione  tui  nulla  invenitur  perfecta , quamvis 
eximia  comprobetur.  Sed  quid  tam  suaviter  redolet  ani- 
mae, ut  nomen  tuum  respersum?  de  quo  nomine  ait 
quidam  : 

» Mariae  nomen  aureum , 

Fragrans , et  aromaticum , 

Velut  pygmentum  coelicum : 

Ut  sol  est  luce  fulgidum. 

Et  mortuis  vivificum , 

Et  monachis  mellifluum , 

Sanctum  et  anagogicum , 

Divinum,  et  exstaticum. 


Tu  es  et  Domina  multum  lenis  et  mitis;  sacra  enim 
scriptura  te  praedicat  lenitatis  magistram,  benignitatis 
normam,  modestiae  regulam,  mansuetudinis  formam.  Tu 
etiam  es  puella  decora  nimis , virgoque  pulcherrima , et 
incognita  viro  (Genes,  xxiv,  16) ; neque  est  mulier  simi- 
lis tui  in  aspectu,  in  pulchritudine,  et  in  sensu  verbo* 
rum;  et  quia  tu  formosa  valde  castitatis  ornatu  virgineo, 
et  incredibili  pulchritudine  totius  sanctitatis,  et  omnium 
virtutum  apparatu  pretioso , in  oculis  summi  Regis  fuisti 


placida,  valde  amabilis,  et  gratiosa.  Tu  etiam  habuisti 
pulchritudinem  in  oculis  propter  simplicitatem  existen- 
tem , elegantiam  in  labiis  propter  eloquentiam  distillan- 
tem,  decorem  in  manibus  propter  largitatem  affluentem, 
speciem  in  auribus  propter  pietatem  inclinantem.  Quis 
est  sufficiens  tuas  virtutes  enarrare , tua  mirabilia  expla- 
nare? Tu  es  coelo  altior,  abysso  profundior.  Tu  Deum, 
quem  mundus  non  potest  capere,  immaculato  utero 
portasti.  Tu  primae  matris  damna  restaurasti,  tu  homini 
perdito  redemptionem  adinvenisti,  tu  singulare  com- 
mercium mundo  praebuisti.  Tu  omnem  creaturam  sanc- 
titate et  dignitate  transcendis.  Tu  coelestia,  et  terrena  uno 
foedere  conjungis,  ad  coelestia  et  superna  nos  provehis, 
pactum  confirmas , et  mortis  vincula  dissolvis.  Tu  virgo 
regia  gemmis  virtutum  ornata,  gemino  mentis  et  corpo- 
ris decore  fulgida,  specie  tua  et  pulchritudine  tua  in 
coelestibus  cognita,  coelestium  civium  in  te  provocasti 
aspectus,  ita  ut  regis  animum  in  tui  concupiscentiam 
inclinares,  et  coelestem  nuntium  ad  te  de  supernis  edu- 
ceres. Tu  concepisti,  et  sine  peccato;  gravida  fuisti,  sed 
non  gravata;  peperisti,  sed  non  corrupta;  Deum  pariens, 
et  de  Deo  concipiens;  nesciens  virum,  et  gignens  filium; 
casia  puerpera,  mater  intacta , illius  mater  cujus  Dens 
pater.  Filius  paternae  charitatis  est  corona  tuae  castitatis ; 
sapientia  paterni  cordis  est  fructus  tui  uteri  virginalis. 
Tu  fios  florem,  virgo  virginem  sponsum,  coronam 
virginum  es  prolata.  Super  salutem  et  omnem  pulchri- 
tudinem a Domino  es  amata ; sine  tactu  pudoris  inventa 

£S  mater  Salvatoris;  Dominum  omnium  meruisti  por- 
tare, et  Regem  Angelorum  sola  virgo  lactare;  fulgore 
virtutum  mundum  illuminare,  luce  justitiae  corda  clari- 
ficare; quia  semper  radias  splendore  gratiae,  et  nullis 
macularis  sordibus  culpae.  Saluto  igitur  te,  regina  virgi- 
num, rosa  veris,  convallis  lilium;  te  salutando  volo  finire 
istud  capitulum. 

Oratio. 

Ave,  plena  coelesti  gratia,  plena  Deo,  plenaque  gloria ; 
te  circumdant  virginum  lilia , te  sociant  virtutum  prae- 
mia, Virgo  Dei,  Virgo  puerpera,  obumbrata  virtute 
supera.  Tu  illa  nubes  lucifera,  qua  illustras  coelum  et 
sidera;  dealbata  turris  eburnea,  colorata  rosa  purpurea; 
ut  prostretur  legio  fellea,  commendata  est  tibi  romphaea. 
Cum  sis  salus  et  honor  hominum,  mater  Dei,  corona  vir- 
ginum, tibi  decus  non  habens  terminum,  persolvatur 
jure  post  Dominum. 

CAPUT  VI. 

Situatio  Calcedonii  pretiosi  lapidis  in  corona  Virginis  Mariae. 

Virgo  et  Domina  mirifica,  per  quam  fracta  sunt  tar- 
tara,  reservata  sunt  coelestia,  reparata  sunt  perdita,  re-  jj 
novata  sunt  elementa : singulari  decore  prae  cunctis  ruti-  . 
lans,  singularique  pulchritudine  radians  et  coruscans,  ad 
honorem  et  gloriam  tui  sanctissimi  capitis,  in  quinto 
loco  tuae  coronae  inclytae  situo  Calcedonium  lapidem  pre- 
tiosum , virtute  praecipuum,  Calcedonium,  qui  obscurus 
est  domi,  sed  sub  divo  rutilat,  et  fulget  in  diademate  tuo, 

quo  virtutes  et  miracula  tua  non  jam  latent  in  angulo , 
sed  dilatantur  in  universo  mundo.  Ubique  nomen  tuum 
praedicatur,  fructus  tuus  benedicitur,  venter  tuus  extolli- 
tur, ubera  tua  venerantur.  In  omnem  terram  exivit 
sonus  tuarum  virtutum,  et  in  fines  orbis  audita  est  vox 
tuorum  miraculorum.  In  toto  orbe  animas  illustras, 
corpora  recreas,  mortuos  suscitas,  infirmos  sanas, 
pauperes  reparas,  imbecilles  sustentas,  confracta  so- 
lidas, perdita  restauras,  congregata  conservas;  caecis 
visum,  claudis  gressum , surdis  reparas  auditum ; mutis 
eloquentia,  ignorantibus  scientia,  languentibus  medi- 
cina, cunctis  tua  gratia  infunditur,  tua  pietate  cunctis 
succurritur,  omnibus  tua  misericordia  suffragatur.  0 
igitur  Virgo  benedicta,  et  superbenedicta,  fructum  baju- 
lans benedictum,  per  quem  benedicuntur  omnia,  coelum, 
terra  et  maria!  0 pulchra  ad  intuendum,  amabilis  ad 
contemplandum,  delectabilis  ad  amandum!  Cujus  pul- 
chritudinem solet  luna  mirantur,  cujus  splendore  corda 
illuminantur,  cui  potestates  angelicae  famulantur,  cujus 
opes  nunquam  deficiunt,  cujus  opes  nunquam  decres- 
cunt. Tu  quidem  Deo  es  grata.  Angelis  et  hominibus  : 
Deo  per  humilitatem.  Angelis  per  virginitatem,  homini- 
bus per  fecunditatem. 

Tu  es  cella  custos  unguentorum  , 

Aula  coelestium  sacramentorum , 

Clarum  sidus  navigantium , 

Callis  rectus  non  errantium  , 

Laus  sanctorum  canentium , 

Salus  vera  languentium. 

Arca  sophiae, 

Tabernaculum  gloriae , 

Regula  justitiae , 

Virtus  temperantiae , 

Rosa  pudicitiae. 

Nardus  odorifera , 

Amigdalus  lenitatis, 

Vernans  laurus  castitatis, 

Oliva  fructifera. 

Florens  ortus  austro  flante, 

Porta  clausa  post  et  ante , 

Via  veris  in  via. 

Fusa  rore  coeli  tellus 
Fusum  Gedeonis  vellus, 

Deitatis  pluvia. 

Placa,  Maria,  maris  stella  , 

Ne  involvat  nos  procella , 

Et  tempestas  omnia. 

0 Regina  radiantissima , omnibus  bonis  plenissima  ! 
Per  te  Deo  refunditur  gloria,  Angelis  laetitia,  salus  pec- 
catoribus, solamen  desperantibus,  infirmis  sanitas,  caecis 
claritas,  tristibus  gaudium,  mcerentibus  solatium,  pug- 
nantibus constantia,  justis  gloria,  et  immarcessibilis 
corona.  Tu  cura  aegros  medicans,  gaudium  mcestos  con- 
solans, sanitas  dolentes  laetificans  : 

Tu  convallis  humil  s, 

Terra  non  arabilis , 

Quae  fructum  parturiit : 

Flos  campi  convallium , 

Singulare  lilium , 

Christus  ex  te  prodiit. 

Tu  coelestis  paradisus , 

Libanusque  non  incisus , 

Vaporans  dulcedinem , 

Tu  candoris  et  decoris , 

Tu  dulcoFis  et  odoris 
Habens  pulchritudinem. 

Tu  es  mater  numinis  sancta  nitore  radians , et  superni 
luminis  claritate  terram  illustrans.  Tu  lux  puritatis  et 
sanctimoniae  mundissimum  Deo  habitaculum  praepa- 
rasti. Tu  in  coelesti  throno  super  ordines  Angelorum 
perpetua  claritate  refulges.,  tanquam  sidus  ante  lucanum 
matutino  nos  rore  perfundis.  Splendidius  in  sanctitate 
radians  quam  luminaria  in  firmamento  coeli,  inflam- 
mata charitate,  cunctis  Angelis  vicinius  lumen  deificum 
contemplaris.  Tu  sapientiae  et  virtutis  candida  luce  ra*- 
dians,  horridas  temporum  tenebras  virtutum  fulgore 
fugasti.  Tu  mater  salutis,  quae  sola  desperatis  potes 
afferre  medicinam , de  cujus  utero  virginali  Deus  in  sa- 
lutem populi  sui  est  egressus ; mater  salutis , per  quam 
mors  victa  succubuit,  et  salus  hominis  desperata  sur- 
rexit;  mater  salutis,  quae  dejectae  mentis  ruinas  erigit,  et 
ardenter  restringis  morbum  aestuantium  delictorum. 

Oratio. 

Miserere  igitur,  tam  potens  et  tam  clemens,  tam  dul- 
cis et  tam  pia,  tam  pulchra  et  tam  formosa,  hujus  pec- 
catoris famuli.  A peccatis  et  vitiis  ablue  ct  munda,  tua 
luce  pectus  irradia  meum,  tuo  amore  animam  ioflamma, 

a filio  tu  impetra  mihi  pacem  et  indulgentiam , et  in  die 
judicii  resurrectionem  glorificatam.  Arnen. 

CAPI  T VII. 

Positio  Arcturi  luminaris  splendidi  in  corona  Virginis. 

Regina  serenissima , mater  Dei  intacta,  Yirgo  pura. 
Virgo  sancta.  Virgo  immaculata,  cujus  laudamus  virgi- 
nitatem, miramur  humilitatem,  sed  charius  (quae  miseris 
sapit  dulcius)  invocamus  tuam  misericordiam  et  pieta- 
tem. Nardus  tua  et  unguenta  sunt  dona  Spiritus  Sancti 
in  te  quiescentis’,  te  illuminantis,  suo  amore  te  inflam- 
mantis. Tuus  fructus  est  aeternus,  cujus  odor  mundum 
replet,  cujus  sapor  fideles  satiat,  cujus  splendor  solem 
superat.  Quia  igitur  tam  pretiosum  fructum  vitis  fructi- 
fera nobis  protulisti,  ad  aliquid  honoris  et  gloriae  tuae 
magnificentiae  aggregandum , in  sexto  loco  tuae  coronae 
Arcturum  situo,  clarum  et  lucidum  luminare,  septeni 
stellis  decoratum,  in  modum  plaustri.  Huic,' Domina, 
similaris,  et  quodam  modo  compararis.  Fuisti  quidem 
Virginate  lucida,  fide  et  sanctitate  clara,  fecunditate  ful- 
gentissima;  septem  stellis  fuisti  decorata,  cum  septem 
virtutibus  fuisti  adornata.  Tu  enim  fuisti  solidata  per 
fidem , amore  inflammata  per  char itate m , sursum  ele- 
vata per  spem,  per  temperantiam  fuisti  sobria  et  modes- 
ta, per  fortudinem  vigorata,  per  justitiam  aequissima, 
per  prudentiam  disertissima.  Currus  Dei  fuisti,  in  tua 
sancta  anima  Deum  omnipotentem  circumferendo,  et 
Dominum  Jesum  Christum  in  tuo  sancto  utero  baju- 

lando.  Currus  etiam  Israel  es,  peccata  nostra  benigne 
supportando,  indulgentiam  et  pacem  nobis  impetrans,  ad 
iter  paradisi  tuum  ducatum  praestans.  Domina  mea,  so" 
latium  cordis  mei,  dulcor  animae  meae,  recreatio  spiritus 
mei,  vitia  et  peccata  mea,  mores  meos  duros  et  ferreos 
misericorditer  supporta;  tuis  meritis  sit  mihi  concessa 
pax  et  indulgentia;  per  te  via  paradisi  sit  milii  ostensa, 
et  ostia  et  janua  coelica  reserata.  Igitur,  praeclara  Domina 
mea,  indica  mihi  quid  tibi  offeram  pulchrum  et  gratum, 
demonstra  mihi  quid  tibi  praesentem  et  dem  amabile  et 
jucundum,  ostende  mihi  quid  tibi  donem  delectabile 
atque  formosum;  pota  hunc  peccatorem  fetidum  ab 
ubertate  plenitudinis  munditiae  tuae,  pasce  hunc  vermem 
horridum  ab  opulentia  dulcedinis  tuae,  eripe  me  de 
manu  potestatis  adversae,  confunde  omnes  adversarios 
meos;  sicut  fumus  deficit,  pereant  omnes  inimici  mei; 
potestas  tua,  Domina,  conterat  eos,  infernus  viventes  de- 
glubat eos.  Aperi  nunc,  Davidica  clavis,  viscera  melliflu1 
cordis  tui , aperi  nunc  ostium  luminis  tui , ingrediar,  et 
videam,  atque  (Jegustem  suavitatem  uberum  tuorum,  et 
de  tuo  fonte  dulcissimo  anima  sitiens  ebrietur;  ex  qua 
recreatione  mirifica  te  sciam  diligere  toto  affectu  cordis, 
toto  conatu  mentis,  ferventer  et  prudenter,  sinceriter  et 
jucundanter,  humiliter  et  devote.  Da  mihi  vocem  lau- 
dis, ut  digne  sciam  tua  mirabilia  enarrare.  Benedicta  sit 
tua  virginitas  florida , benedicta  sit  tua  fecunditas  virgi- 
nea, benedicta  sit  tua  humilitas  gratiosa,  benedicta  sit 
tua  pietas  viscerosa , benedicta  sit  tua  sanctitas  qua  fis 

excellentior  cunctis , benedicta  sit  tua  dignitas  pretiosior 
universis;  nam  Spiritus  Sanctus  suo  rore  mellifluo  tuum 
uterum  virgineum  fecundavit,  tuum  corpus  sanctissi- 
mum per  divinum  umbraculum  obumbravit ; tua  felix 
anima,  quae  est  sanctae  Trinitatis  nobile  triclinium,  nobi- 
lissime insignitur;  siquidem  ornatur  auro  fidei,  argento 
sapientiae , lapidibus  pretiosis , sanctitatis  vellere , vere- 
cundiae rosis,  liliis  castitatis,  violis  virginitatis.  Sole  justi- 
tiae illustratur,  luna  castimoniae  et  stellis  innocentiae  ra- 
diatur, omnibus  thesauris  gratiae  decoratur,  omnibus 
sacris  charismatibus  nobilitatur. 

Oratio. 

0 Virgo  Domina,  tot  et  tantis  bonis  cumulata  et  re- 
ferta! Sis  nobis  clemens  in  nostris  necessitatibus , dulcis 
in  tribulationibus,  pia  in  angustiis,  prompta  et  apta  ad 
succurrendum  in  periculis.  Tu  etiam  tribulatis  es  refri- 
gerium, tu  moestis  impendis  solatium,  tu  mulces  fletus 
plorantium.  Nos  premit  sarcina  criminum,  defluunt 
aquae  cupidinum,  discurrunt  fluctus  voluptatum.  Sed  oh  ! 
tu  miserans  miseris,  nos  consolare  tuis  solatiis;  et  ne  in- 
volvamur perpetuis  tenebris,  ne  deputemur  aeternis  sup- 
pliciis, succurre  nobis  in  hora  dolorosa  et  pavidae  mortis, 
perduc  nos  ad  gaudium  perpetuae  claritatis.  Arnen. 

CAPUT  VIII. 

Sapphirus  lapis  pretiosus  in  corona  situatur  Virginis. 

Sanctae  Trinitatis  nobile  triclinium,  Verbi  Patris  sano- 

tum  reclinatorium,  puella  decora,  virgo  formosa,  regina 
clara  et  serena,  pia,  dulcis,  gratia  plena,  cui  a Deo  colla- 
tum est,  ut  inter  feminas  prima  Deo  virginitatis  munus 
offerres,  unde  jure  angelico  aspectu  simul  et  affatu  me- 
ruisti perfrui,  quae  angelicam  studuisti  vitam  imitari.  In 
te  enim  coelis  distillantibus , tota  se  infundit  plenitudo 
divinitatis,  cui  oblata  sunt  et  data  gratiae  plenitudo,  Dei 
cohabitatio,  coelestis  benedictio.  Quapropter  cum  tot 
mirabilium  insignia  in  te  tam  excellenter  praedicentur, 
ego  peccator  cupiens  adhuc  tuam  gloriam  ampliare,  in 
septimo  loco  tuae  coronae  Sapphirum  lapidem  pretiosissi- 
mum collocare  decrevi.  Sapphirus  enim  similis  est  se- 
reno coelo,  quem  cum  solis  radius  aspicit,  splendorem 
ardentem  emittit : cujus  virtus  est  corpus  castificare , 
oculis  proficere , venenis  officere.  Et  iste  lapis  merito 
competit  capitis  tui  ornamento.  Tu,  Domina,  fuisti  sem- 
per  clara  et  serena,  sincera,  mundissima,  et  amoena.  Tu 
enim  es  semper  tota  pulchra,  tota  formosa,  tota  imma- 
culata, et  tota  speciosa.  Macula  nulla  fuscaris,  nulla  sorde 
macularis,  omni  gratia  illustraris , omni  virtute  decora- 
ris. Pulchrior  et  speciosior  es  sole  in  aspectu  tuo,  et  super 
omnem  dispositionem  stellarum  rutilas  decore  praecipuo. 
Sed  dum  illa  summa  majestas,  cujus  tu  es  amabilis 
sponsa,  et  dilecta  filia,  suo  gratioso  et  amabili  radio 
tuam  faciem  reverberat,  tum  spes  mea  ampliori  pulchri- 
tudine augmcntatur,  sapientia  tua  copiosiori  luce  radiat, 
charitas  tua  tota  ardens  in  Dei  amore  efficitur,  et  omnes 
virtutes  tuae  ampliori  sanctitate  perfunduntur.  Tu  etiam, 

Domina , mentes  et  corpora  castificas , oculos  mentis  et 
corporis  illuminas,  peccatorum  venena  eliminas  et  exs- 
tirpas. Cum  igitur.  Domina,  sis  salus  humani  generis, 
spes  et  solatium  pauperis,  succurre  nobis  servulis  mise- 
ris; nam  bella  premunt  hostilia,  hostes  sua  extendunt 
retia,  caro  suggerit  mollia,  daemon  rixas  et  jurgia,  mun- 
dus opes  et  honores,  et  quaecumque  curiosa.  0 Regina 
misericordiae!  Succurre  in  tempore  angustiae,  fer  nobis 
opem  tuae  gratiae ; et  ne  corruamus  in  tantis  periculis , 
mane  nobiscum.  Domina,  quoniam  advesperascit.  Tu 
fons  salutis  et  totius  gratiae,  via  pacis,  et  portus  indul- 
gentiae, audi  planctus  tuae  familiae.  Circumdant  nos  multa 
pericula,  corpus  consumit  aegritudo  praevalida,  pectus 
urit  tentatio  acerrima  : pluvia  devotionis  compescitur, 
fervor  in  oratione  non  reperitur,  oculus  rationis  caliga- 
tur. 

Oratio. 

0 refugium  pauperum!  0 miserorum  refrigerium!  in 
te  sperant  oculi  omnium , ut  liberemur  a tam  pestiferis 
malis,  cui  salvare  suppetit  quos  volueris.  Mane  nobis- 
cum quoniam  advesperascit;  libera  nos  de  tenebris  et 
umbra  mortis,  et  perduc  ad  gloriam  perpetuse  immorta- 
litatis. Arnen. 

CAPUT  IX. 

Crocus  flos  aromaticus  in  corona  Virginis. 

Si  linguis  omnium  gentium  et  omnium  melodiis  An- 
gelorum tuas  laudes,  Virgo  sanctissima,  possem  depro- 


mere,  nihil  sufficienter  sufficerem ; quia  Vere  in  laudibus 
meis  non  invenitur  conveniens  organum,  et  hebes  est 
cujuscumque  subtilitatis  ingenium.  Nam  Spiritus  Sanc- 
tus, fons  et  origo  omnium  bonorum,  sic  in  te  cumulavit 
sua  insignia  virtutum , et  charismata  gratiarum , quod 
neque  honorem  quem  habes  in  mundo,  nec  gloriam 
quam  habes  in  coelo,  nec  coronam  quam  possides  in 
praemio,  posset  exprimere  spiritus  angelicus,  nec  intel- 
lectus humanus.  Quantum  ergo  ab  omnibus.  Virgo  sere- 
nissima, debeas  collaudari,  ego  peccator  ad  honorem 
tuum  et  gloriam  octavo  loco  tuae  coronae  inclytae  Crocum 
florem  aromaticum,  tibi  valde  idoneum,  cupio  collocare. 
Est  enim  Crocus  colore  aureus,  odore  oblectativus,  vir- 
tuositate  mirificus,  valde  laetificativus.  Tu  es  enim  virgo 
aurea , omni  sanctitate  ornata.  Per  aurum  tua  sanctitas 
designatur;  nam  sicut  aurum  omnia  metalla  excellit  no- 
bilitate et  valore,  sic  tuae  sanctitatis  dignitas  superat 
omnium  sanctorum  merita,  et  omnium  praerogativas 
Angelorum.  Ideo  super  omnes  in  coelis  obtines;  unde 
sicut  in  toto  mundo  non  est  locus  dignior  tui  virgine^ 
uteri  templo  quo  Filium  Dei  suscepisti,  sic  nec  in  coelo , 
illo  regali  solio  quo  super  omnes  sanctos  te  Dei  Filius 
sublimavit.  Tu  etiam  es  odorifera  plus  quam  Crocus, 
quia  tu  ante  Deum  et  homines  fragras  et  redoles.  Unde 
et  odor  tuus  est  sicut  odor  agri  pleni,  quem  benedixit 
Dominus  (Genes,  xxvii,  2 7).  Ager  plenus  est  tuus  sanctus 
uterus,  qui  produxit  messem  benedictam,  ex  qua  Angeli 
et  homines  sustentantur;  sed  odor  qui  procedit  ex  tua 

humilitate  valde  Deum  oblectat,  odor  procedens  ex  tua 
pietate  multum  recreat  homines,  odor  procedens  ex  tua 
sanctitate  multum  terrificat  daemones.  Fuisti  etiam  et 
es  virtuositate  mirifica ; nam  virtus  ex  te  procedens  cla- 
rificat visum,  temperat  gustum,  reformat  auditum,  con- 
fortat cor,  illuminat  intellectum.  Gratia  tua.  Domina,  in 
multis  laetitiam  nobis  parit;  tu  enim,  Virgo  piissima, 
frequenter  consolaris  tristia,  lenis  aspera,  laetificas  dolo- 
rosa, roboras  debiles,  sustentas  imbecilles,  vivificas  mor- 
tuos, sanas  et  liberas  aegrotos.  Pro  his  omnibus,  Domina, 
in  tua  gloria  et  honore  gratulemur,  in  tuis  laudibus 
exsultabimus,  in  tuis  praeconiis  jucundamur,  tuis  coronis 
et  praemiis  congaudemus.  Unde  de  dulcore  et  jubilo,  qui 
ex  te  cordi  amanti  infunditur,  dicit  quidam : oleum  effu- 
sum, unguentum  exinanitum,  jubfius  cordium,  nomen 
Mariae  sanctum  et  gloriosum.  Sed  frangatur  alabastrum ; 
descende,  Domina,  in  hortum  meum,  succende  ibi  amo- 
rem ignitum,  stilla  tui  decoris  unguentum,  resperge 
♦tuorum  fragrantiam  aromatum. 

# 

Oratio. 

Maria  sit  in  memoria,  Mariae  rimetur  dulcor  et  gratia , 
Mariae  recolantur  beneficia,  et  charitas  indefessa.  Sed  et 
hos,  quos  nunc  tibi  offero  versus,  Domina,  pro  tuse  glo- 
riae honorificentia  commendata  digneris  suscipere  gra- 
tiose. 

Salve,  flumen  misericordiae , 

Flumen  pacis,  et  flumen  gratiae. 

* 


Ros  convallium , 

Flos  pudicitiae. 

Mater  Dei , 

Et  mater  veniae. 

Salve,  vera  salus  fidelium , 

Majestatis  thronus  et  solium. 

Templum  Christi , • 

Domus,  triclinium, 

Via  vitae,  pudoris  lilium. 

Salve , floris  decor  amabilis , 

Sponsa  Christi  ancilla  humilis , 

Tota  pulchra  et  venerabilis , 

Cui  nulla  fuit  consimilis. 

Praedicamus  te  venerabilem , 

Sanctam  mente , et  corde  simplicem ; 

Mundam  carne , 

Mitem  et  placabilem , 

Deo  gratam , 

Deo  amabilem. 

Qui  te  gustant , adhuc  esuriunt , 

Tuum  sanctum  dulcorem  sitiunt; 

Te  amare  ardenter  cupiunt , 

Te  laudare,  sed  non  sufficiunt. 

Sacra  mfiter  Dei  et  hominis,  laus  et  decus  humani 
generis , sanctitate  sanctos  transgrediens , claritate  plus 
fulgens  caeteris,  quis  te  digne  valet  extollere?  Laudes 
dignas  quis  tibi  promere  ? Ex  quo  Deum  es  digna  parere, 
et  lactare  sacro  ubere,  salus  nostra  in  manu  tua  est , Do- 
mina. Tantum  respiciat  super  nos  misericordia  tua,  et 
securi  serviemus  Deo  regi  aeterno , et  tibi  ipsius  bene- 
dictae genitrici.  0 regina  gloriae!  quae  cum  Deo  vivis  et 

regnas  in  solio  majestatis  supernae  per  infinita  saeculo- 
rum saecula.  Arnen. 

CAPUT  X. 

Situatio  Achate  pretiosi  lapidis  in  corona  Virginis  Mariae. 

In  coelesti  throno  resides,  regina  fulgentissima,  gloria 
et  honore  coronata,  gemmis  virtutum  ornata,  et  mul- 
tum laeta,  multum  formosa,  multum  pulchra:  pulchra 
virginitate,  pulchrior  humilitate,  pulcherrima  in  Filii 
Dei  conceptione;  pulchra  in  laude  opinionis,  pulchrior 
in  honestate  conversationis , pulcherrima  in  gloria  divi- 
nae visionis.  Pulchra,  quia  nec  maculam  aut  rugam  ha- 
buisti, neque  carnis  neque  spiritus  aliquod  inquina- 
mentum, sed  tota  tanquam  obrizum  purissima,  tota 
splendida,  tota  candida,  tota  rutilans,  tota  mundissima: 
a cujus  corde  et  opere  longe  fuit  omnis  peccati  macula , 
cui  fortiter  adhaesit  totius  sanctitatis  gratia,  et  charisma. 
Tam  pulchra.  Domina,  tamque  speciosa,  et  tam  for- 
mosa gratanter  accipe  lapidem  Acathem,  quem,  ad 
ampliandum  tuum  apparatum,  in  nono  loco  tuse  coro- 
nae statui  collocare.  Acathes  inter  caeteras  virtutes  facit 
hominem  gratiosum;  quem  te  decet  habere.  Domina, 
in  tui  capitis  ornamento , quia  haec  in  nobis  efficacius 
operaris.  Sumus  in  peccatis  tenebrosi,  concupiscentiis 
limosi,  vitiis  umbrosi;  idcirco  Deo  odibiles  et  detes- 
tabiles, tanquam  filii  gehennae.  Sunt  enim  multi  inflati 
per  superbiam,  nigri  per  avaritiam,  sanguinolenti  per 
iracundiam,  fetidi  per  luxuriam,  lutosi  per  gulam,  lividi 

per  invidiam ; somniculosi  per  pigritiam.  Cum  autem 
placuit  ei  qui  te  segregavit  ex  utero  matris  ad  succur- 
rendum miseris,  ut  tua  super  nos  viscera  moveantur, 
tunc  obstetricante  manu  tua,  educuntur  extra  opera 
tenebrosa,  et  introducuntur  virtuosa;  detestantur  vitia, 
amplectuntur  jejunia;  exstinguuntur  concupiscentiae, 
reviviscunt  virtutes:  Aperis  manum  tuam,  et  imples 
omne  animal  benedictione , et  gratiae  tuae  in  nobis  jac- 
tato semine,  ex  superbis  fiunt  humiles,  ex  avaris  com- 
patientes,  ex  gulosis  abstinentes,  ex  luxuriosis  casti,  ex 
iracundis  charitati vi,  ex  pigris  laboriosi;  ut  qui  prius 
Deo  displicebant  velut  filii  tenebrarum , nunc  per  te 
fiant  placidi,  tanquam  filii  lucis,  ccelestisque  regni 
cohaeredes  Christi.  Et  ideo  gloria  in  excelsis  Deo,  qui  de 
tam  utili  et  necessaria  nobis  procuratrice,  providit, 
cujus  cura  et  officium  est  evacuare  tartarum,  illuminare 
mundum,  irradiare  coelum,  replere  paradisum,  diabo- 
lum conterere , praedam  ex  ipsius  ore  rapere,  peccatores 
per  poenitentiam  patrimonio,  ut  mater  piissima,  aggre- 
gare. 0 igitur  Maria!  plena  gratia,  virgo  refulgens, 
aurea  tota,  munda  et  illibata,  in  Christi  habitaculum 
consecrata,  vas  in  decorem  et  gloriam  perornatum,  in 
oculis  summi  Regis  gratum  et  placitum.  Sancti  Spiritus 
benedictione  sanctificatum  ! 0 puella  virginea,  a Spiritu 
Sancto  consecrata,  a sanctis  Angelis  protecta  et  custodita, 
ab  Archangelis  et  Angelis  circumgirata  et  consolata, 
multisque  gratiis  et  virtutibus  decorata  ! Verte,  Domina, 
ad  me  pium  et  dulcem  oculum  tuum,  clementem  et  gra- 
t.  ii.  27 

tiosum,  fulgidum  et  luminosum.  Visita  me  infirmum, 
cura  me  aegrotum,  sana  me  languidum,  consolare  me 
tristem  et  gemebundum.  Da  mihi  cor  devotum,  et  intel- 
lectum illustratum,  ut  cognoscere  valeam  largitatem 
tuae  bonitatis  et  misericordiae , puritatem  tuae  carnis  vir- 
gineae, profunditatem  tui  intellectus  et  sapientiae,  sancti- 
tatem tui  corporis  et  animae.  Respice,  summa  impera- 
trix, de  altissimo  tuae  excellentissimae  majestatis,  et 
tenebras  mei  cordis  tuae  gratiae  splendoribus  illustra, 
sensum  pervigilem  in  me  repara,  amore  tuo  me  in- 
flamma. 


Oratio. 

Oro  ut  tua  virginitas  me  castificet,  tua  fecunditas  vir- 
tutibus exornet,  tua  humilitas  me  faciat  humilem,  tua 
pietas  me  pium  et  dulcem , tua  sanctitas  me  compunc- 
tum et  gemebundum , tua  clementia  aeterna  gloria  di- 
gnum, et  quandiu  vixero  in  tuis  laudibus  et  carminibus 
devotum.  Nam  duris  tormentis  corpus  atteritur,  et  ten- 
tamentis  animus  frangitur,  dulcor  internus  nobis  subtra- 
hitur. 0 sacra  regina  virginum  ! da  solatium , confer 
remedium,  vide  fletus  ad  te  clamantium;  et  ne  labamur 
in  vitiis,  ne  fiamus  similes  bestiis,  mane  nobiscum. 
Domina,  quoniam  advesperascit.  Te  ergo  venerabilem 
virginem  illibatam , per  partum  admirabilem  in  coelis 
coronatam , ut  hanc  animam  flebilem , aerumnis  cumu- 
latam, reddas  mitem  et  humilem  sordibusque  munda- 
tam, ut  per  mortem  placabilem,  contritam  et  devotam , 


419  — 


vadat  ad  vitam  nobilem , floridam  et  splendibilem , a 
malis  elongatam.  Arnen. 

CAPUT  XI. 

Stella  marina  splendida  in  corona  Virginis. 

Ad  laudandum , benedicendum , et  praedicandum  te 
sanctissima  Mater  Christi , monemur  Scripturis , incita- 
mur exemplis , provocamur  beneficiis,  accendimur  ins- 
pirationibus internis,  et  miraculis  manifestis.  Tu  Deum 
hominibus  genuisti,  pacem  mundo  impetrasti,  diabolum 
superasti  et  vicisti,  humanum  genus  reparasti,  et  omnia 
bona  in  caelo  et  in  terra  te  mediante  sunt  patrata.  Tu 
sanctae  Trinitatis  nobilissimus  et  sanctissimus  thronus  > 
tu  Verbi  Patris  incarnati  speciosus  et  virgineus  thalamus, 
tu  lapis  pretiosissimus  in  corona  imperatoris  aeterni,  tu 
summi  Patris  filia  charissima,  Sancti  Spiritus  sponsa 
amantissima.  Angelorum  et  hominum  domina  et  regina. 
Tu  chorus  admirabilis,  plenus  sapientia,  illustratus 
splendore,  oculatus  scientia,  clarus  omnium  gratia, 
perfectus  in  decore , in  medio  lapidum  ignitorum , id 
est,  Angelorum  et  Archangelorum  miranda  gloria  splen- 
didisti , omnes  cedros , et  omnes  qui  sunt  in  paradiso 
Dei,  praecellis  sanctitate.  Tu  Seraphim  cum  sex  alis  por- 
tans stigmata  Jesu  Christi , accensus  in  amorem  Condi- 
toris, divinis  spectaculis  suspensus,  et  raptus  in  contem- 
platione excellentissimae  majestatis.  Quapropter  ego 
quamvis  indignus  tam  praeclarissimam  Dominam  hono- 
rare cupiens,  juxta  intentum  praelibatum,  in  decimo 

loco  pretiosae  coronae  tuae  situo  Stellam  maris , nautas  et 
navigantes  dirigentem.  Siquidem  stella  maris  navigantes 
dirigit , eos  consolatur  et  erigit , et  ad  portum  optatum 
adducit.  Tu  enim.  Domina,  es  ista  maris  Stella,  quae 
interductus  tentationum,  inter  pericula  rerum  mundia- 
lium,  inter  dolores  aegritudinum  nos  regis  et  dirigis, 
auxilium  et  consilium  impendis,  exsultationem  infundis, 
ad  portum  animas  nostras  conducis.  Cujus  Stellae  patro- 
cinium quidam  servitus  tuus , et  laudator  devotus , in 
suis  opusculis  nos  corde  attento  flagitare  admonet  dicens : 

Oratio. 

In  periculis , in  rebus  dubiis  respice  Stellam , invoca 
Mariam  : non  recedat  a corde,  non  recedat  ab  ore.  Nam 
ipsam  sequens  non  devias;  ipsam  cogitans,  non  erras; 
ipsam  rogans , non  desperas ; ipsa  tenente , non  metuis; 
ipsa  protegente,  non  corruis;  ipsa  regente,  non  fatiga- 
ris; ipsa  duce,  ad  coelestia  pervenis.  Quod  nobis  contin- 
gat tuis  sanctis  patrociniis  et  meritis  gloriosis,  annuente 
tuo  Filio  benedicto , cum  quo  vivis  et  regnas  per  omnia 
saecula  saeculorum.  Arnen. 

CAPUT  XII. 

Jaspis  lapis  pretiosus  hic  situatur  in  corona  nostrae  Dominae. 

Benedicta  sis , Domina , et  mater  Domini  nostri  Jesu 
Christi,  mater  misericordiarum,  et  Domina  totius  conso- 
lationis, quae  consolaris  nos  in  omni  tribulatione  nostra; 
et  benedictum  sit  nomen  gloriae  tuae,  sanctum,  et  lauda- 

bile , et  superexaltatum  in  saecula.  0 janua  paradisi ! 0 
ministra  gratiae  Spiritus  Sancti ! 0 magistra  omnis  scien- 
tiae , theoricae  et  divinae ! Doctrix  humilitatis  et  pauper- 
tatis Christi!  Tu  patriarchis  fide  et  patientia  es  cla- 
rior; prophetis  sensu  et  sapientia  acutior;  apostolis  in 
perfectione  sanctitatis  accumulatior;  in  tolerantia  dolo- 
rum praecellis  martyres , in  exercendis  actibus  virtuosis 
confessores;  in  munditia  castitatis  viigines;  Angelos  et 
Archangelos  praecellis  in  administratione  gratiarum; 
Dominationes  in  prostratione  vitiorum  et  cupiditatum ; 
Principatus  et  Potestates  in  refrenatione  contrariae 
potestatis;  Thronos  in  tranquillitate  pacis,  Cherubim  in 
sapientiae  splendore.  Seraphim  in  charitatis  ardore.  Cum 
igitur  sis  valde  mirabilis.  Domina,  eo  quod  in  omni 
scientia,  et  in  omni  gratia  et  sanctitate  ac  virtute  omnes 
transcendis,  nec  quisquam  est  tibi  similis ; ideo  ego  pec- 
cator gratiam  apud  te  desiderans  comparare , in  unde- 
cimo loco  coronae  nobilis  situo  Jaspidem,  lapidem  pre- 
tiosum. Jaspis  est  lapis  virluosus,  pretiosus,  colorum 
varietate  venustuosus,  virore  conspicuus,  ad  restringen- 
dum sanguinem  praecipuus.  Et  hic  bene  competit  ad 
ornandum,  Domina,  sanctum  caput  tuum;  tu  enim  fuisti 
virtutum  varietate  decorata,  virginitatis  et  fidei  virore 
ornata,  ad  restringendum  sanguinem,  id  est,  carnis  con- 
cupiscentias et  voluptates,  tanquam  medicina  salutaris  et 
efficax,  a Deo  nobis  es  ministrata.  Nam  licet  fueris  im- 
praegnata, tamen  per  Spiritum  Sanctum  fecundata,  per 
partum  deificata.  Licet  vigorosa  per  fortitudinem , vir- 

tuosa  per  rectitudinem , amorosa  per  charitatem , lumi- 
nosa per  sapientiam,  ingeniosa  per  intelligentiam , visce- 
rosa  per  pietatem,  in  prosperitate  humilis,  in  adversitate 
fortis,  in  sanctitate  sublimis;  viror  tamen  virginitatis 
semper  revixit  in  tuo  corpore,  et  decor  fidei  semper  revi- 
xit in  tua  sacra  mente.  Tu  etiam  sanguinem  peccatorum 
restringis  et  desiccas,  carnales  fluxus  compescis  et  refri- 
geras, et  quidquid  in  nobis  maculosum  est  clarificas  et 
sanas. 


Oratio. 

Igitur,  puella  purissima , amatrix  virginitatis,  exstin- 
gue in  corpore  meo  pruritum  et  sordes  libidinis,  et  rore 
salutifero  crea  in  me  munditiam  floridae  castitatis.  In 
omni  oratione , meditatione , lectione  et  operatione , sen- 
tiat mens  mea  tuae  praesentiae  dulcedinem,  et  justifi- 
cationem angelicam  me  consolantem,  dirigentem  et 
protegentem.  Unge  cor  meum  tuae  suavitatis  unguento 
pretiosissimo,  ut  sentire  possim  tui  amoris  dulcedinem, 
tuae  chari tatis  voluptatem,  et  amicitiae  mulcebilitatem 
et  jucunditatem.  Sed  ego  miser  et  caecus  per  exteriora 
frequentius  discurrens,  a tuo  sancto  amore  digredior,  in 
carnalibus  blandimentis  consolationes  nefarias  quaero;  et 
hinc  est  quod  in  tua  charitate  et  dulcedine  non  delector, 
quia  ego  in  transitoriis  et  caducis,  cogitatione,  affectione, 
locutione,  implicor.  Tu  autem.  Domine,  coelestia  dili- 
gens, lucem  habitas  inaccessibilem;  tu  in  coelo  et  ego  in 
terra;  tu  diligis  bona  incorruptibilia  et  aeterna,  ego  fluxa 

et  caduca , in  quibus  non  est  nisi  vanitas , et  miseria,  et 
afflictio  spiritus.  Quid  plura  inferam?  Tu  es  pia,  sancta, 
justa,  et  clemens,  ego  iniquus,  impius,  injustus,  et 
immisericors;  tu  lux,  ego  aecus;  tu  vita,  ego  mortuus; 
tu  gaudium,  ego  tristitia.  En  ad  te  clamo , Mater  Dei  Sal- 
vatoris, vivifica  me;  mater  Redemptoris,  redime  me; 
mater  Salvatoris,  salva  me.  Ne  autem,  gloriosa  Domina, 
mortiferis  voluptatibus  in  his  temporalibus  pericliter, 
oro  te,  ut  cor  meum  teneas,  mentem  regas,  intellectum 
dirigas,  animum  suspendas,  ut  per  vim  tui  amoris  tibi 
perfecte  inhaeream,  et  in  dulcedinis  et  gratiae  tuae  uber- 
tate dormiam  et  requiescam. 

CAPUT  XIII. 

Positio  Rosae  vernulae  in  corona  Virginis. 

Regina  hierarchialis,  thronus  seraphicus  existens,  in 
quo  residet  et  refulget  totius  sanctae  Trinitatis  majestas  et 
gloria,  virtus  et  potestas,  honor  et  magnificentia,  quam 
laudant  Angeli  atque  Archangeli,  Cherubim  quoque  et 
Seraphim , et  omnes  turbae  coelestium  civium , et  pha- 
langes spirituum  supernorum ; quia  quod  in  eis  erat 
dirutum  et  confractum,  per  te,  Domina,  insignius  est 
constructum  et  reparatum.  Idcirco  beneficiorum  per  te 
susceptorum  non  immemores  nec  ingrati , in  tua  glorifi- 
catione laudes  hymnidicas  festivis  vocibus  cum  omni 
harmonia  et  honorificentia  cantant  dicentes : Quce  est 
ista  quce  progreditur  quasi  aurora  consurgens , pulchra 
ut  luna , electa  ut  sol , terribilis  ut  castrorum  acies  ordi - 

nata  ? Cum  enim  nascereris , quasi  rutilans  aurora  con- 
surgis : ortus  nimirum  tuus  vicem  aurora?  tenuit,  in  qua 
dies  gratiae  coepit,  nox  vero  infidelitatis  et  ignorantiae 
finem  fecit.  Lunae  plenae  pulchritudinem  habuisti,  dum 
gratia  plena  facta  es  in  Verbi  incarnati  conceptu.  Cum 
solem  justitiae  paris,  soli  congrua  similitudine  compara- 
ris; sicut  enim  de  prolato  radio  non  corrumpitur  aut 
minuitur  solis  corpus,. sic  te  pariente  non  violavit  prola- 
tio sacri  partus.  Tibi,  mater  misericordiae,  competit 
electio  solis,  quae  splendoris  aeternos  radios  exhibes  uni- 
versis. Terribilis  ut  castrorum  acies  exstitisti,  cum  coelis 
laetantibus.  Angelis  obsequentibus,  sanctis  exsultantibus, 
vexillis  virtutum  coruscantibus,  terribilis  daemonibus 
apparuisti.  0 igitur  Domina  mirifica , solari  claritate  in- 
signita, lunae  pulchritudine  decorata!  Suscipe  gratanter 
Rosam  vernulam  quam  tibi  offero,  ut  in  duodecimo  loco 
tuae  coronae  nobilis  collocetur.  Rosa  enim  flos  florum  per 
excellentiam  est  vocata;  aspectu  est  valde  placens  et 
grata,  in  redolentia  mire  est  oblectabilis,  proficua  et  uti- 
lis in  medicina,  quae  omnia  optime  tibi  conveniunt.  Virgo 
grata.  Sed  tu.  Domina,  non  es  rosa  mundi,  quae  statim 
post  ortum  arescit  et  deficit;  sed  tu  es  rosa  paradisi,  quae 
gestaris  in  manu  Regis  cceli.  Tu  es  flos  florum  virgina- 
lium , et  regina  omnium  puellarum  Christi ; nam  a te 
habuerunt  formam  integritatis,  et  tanquama  praecellenti 
magistra  doctrinam  perfectae  castitatis ; ideo  super  omnes 
triumphans  resides  in  throno  imperialis  dignitatis.  Tu 
etiam,  Domina,  es  pulchra  fide,  pulchra  coram  Deo  hu- 


militate,  pulchra  coram  Angelis  virginitate,  coram  ho- 
minibus misericordia  et  pietate.  Odor  etiam  tuae  pietatis 
praesentitur  in  coelo , fragrantia  tuae  misericordiae  odo- 
ratur in  saeculo,  dulcedo  tuae  compassionis  respergitur  in 
inferno.  Odor  tuae  humilitatis  Filium  summi  Regis  de 
coelesti  throno  fecit  descendere , et  in  hospitio  tui  virgi- 
nei ventris  compulit  declinare ; de  quo  hospitio  quidam 
dictator  devotus  ita  scripsit : 

Sol  luna  lucidior 
Et  luna  sideribus ; 

Sic  Maria  dignior 
Creaturis  omnibus. 

Salve , mater  pietatis , 

Et  totius  Trinitatis 
Nobile  triclinium , 

Verbi  carnem  incarnati , 

Speciale  majestati 
Praeparans  hospitium. 

Tua  etiam  medicina  subvenit  in  infirmitate , succurrit 
in  adversitate,  recreat  in  labore,  solatur  in  dolore;  in 
persecutione  praestat  auxilium,  in  tribulatione  solatium, 
sanat  pestes  corporis,  eliminat  vitia  cordis.  Unde  qui- 
dam : Ad  omne  periculum  pietas  Virginis  subvenit,  et 
potens  est  subvenire. 


Oratio. 

Cum  igitur  tot  et  tanta?  sint  tuorum  praerogativae  meri- 
tuorum,  clarifica,  lux  formosa,  visum  meum  ut  speclue- 

tur  tuam  pulchritudinem;  sana  gustum  meum,  ut 
saporet  tuam  dulcedinem ; olfactum  renova , ut  odoret 
tuam  suavitatem;  illumina  et  inflamma  omnia  interiora 
mea  tua  sancta  sapientia,  et  flammivoma  charitate  tua, 
ut  de  te  sciam  prudenter  cogitare , ferventer  diligere,  te 
devote  colere , te  profunde  intelligere , sapienter  investi' 
gare,  suaviter  ruminare,  tibi  dulciter  inhaerere.  Assiste, 
Domina,  mihi  te  devote  deprecanti,  te  suaviter  rumi- 
nanti, te  legenti,  te  meditanti,  de  teloquenti,  ad  te  anxie 
suspiranti.  Odor  tuus  me  recreet,  memoria  tua  me  con- 
fortet, suavitas  tua  me  reficiat,  gratia  tua  me  nutriat, 
pietas  tua  me  dulcoret,  praesentia  tua  me  consoletur, 
ducatus  tuus  me  comitetur,  ducens  per  tuas  semitas  ad 
lucem  quam  inhabitas.  Arnen. 

CAPIT  XIV. 

Situatio  Carbunculi  lapidis  pretiosi  in  corona  Virginis. 

Virgo  regia,  gemmis  virtutum  ornata , monilibus  gra- 
tiarum composita,  justitiae  vestimento  induta,  specie  tua 
et  pulchritudine  tua  in  coelestibus  cognita,  benignitas  tua 
sic  Regis  animum  in  sui  concupiscentiam  inclinavit,  quod 
suum  de  coelis  ei  transtulit  nuntium,  et  ipsemet  in  ejus 
protinus  festinavit  amplexum.  Si  igitur,  reverendissima 
Domina,  Creator  visibilium  et  invisibilium  sic  concupivit 
amorem  tuum , sic  desideravit  amplexum  : nos  miseri 
qui  per  te  sumus  reparati,  et  a perpetua  morte  liberati, 
cum  quanto  amore  tenemur  te  diligere?  Cum  quanta 
reverentia  tibi  servire?  cum  quantis  te  laudibus  exiol- 

Iere?  Tu  eniin  es  sole  speciosior  aspectu  , fide  pulchrior, 
et  gratia  veneratior,  super  decorem  mulierum  elegan- 
tior.  Ideo  cum  sis  pulchra  et  decora,  amabilis  et  gratiosa, 
clara,  fulgens,  et  serena,  rutilans,  splendida,  et  crystal- 
lina, rogo  te,  ut  in  decorem  tuse  nobilis  coronae  gratanter 
digneris  Carbunculum  suscipere,  quem  in  tertio  decimo 
loco  ipsius  decrevi  collocare.  Carbunculus  enim  tenebras 
illustrat,  splendorem  oculis  intuentis  vibrat.  Hoc  effica- 
cius in  nobis  operaris,  cum  sis  speciosa  Christi  mater 
singularis.  Quis  enim  sufficeret  exprimere  lucem  mise- 
rationum tuarum,  quam  tu.  Domina,  mundo  tenebroso 
infulsisti?  Quis  sufficeret  enarrare  virtutes  et  miracula, 
signa  ingentia  atque  portenta  quae  vel  pro  salute  anima- 
rum, vel  pro  medela  corporum,  vel  pro  consolatione 
bonorum,  vel  pro  correctione  malorum,  multifarie  mul- 
tisque modis  dignata  es  operari  ? Nec  dulcedo  misericor- 
diae tuae,  nec  multitudo  pietatis  tuae,  nec  affluentia  gratiae 
et  bonitatis  tuae  Christianum  quempiam  latet,  prout 
cuilibet  in  tribulationibus,  necessitatibus,  ac  periculis 
constat  esse  compertum.  Quapropter  delectabile  est  om- 
nibus Mariam  laudare,  benedicere,  et  praedicare.  Cum 
Maria  nominatur,  tunduntur  pectora,  curvantur  capita, 
prodeunt  lacrymae  pietatis  seu  devotionis,  et  suspiria 
contriti  spiritus,  vel  inflammatae  affectionis.  0 nomen 
splendidius  sole,  fragrantius  balsamo  et  cinnamomo! 
Ad  cujus  prolationem  mundus  gaudet,  coelum  ridet, 
jubilat  Angelus,  exsultat  justus,  confunditur  diabolus, 
contremiscit  infernus.  Sed  et  si  quis  oculos  cordis  ape- 

ruerit  ad  intuendum  vel  considerandum  perfectionem 
tuae  sanctitatis,  vel  compositionem  tui  corporis,  vel  pro- 
funditatem tuae  sapientiae  vel  intelligentiae , infunditur 
illico  exsultatio  mentis,  et  jubilus  cordis,  et  serenitas 
pectoris,  seu  operatio  alicujus  gratiae  spiritalis. 

Oratio. 

0 igitur  clementissima , quae  vitam  inspiras  mortuis , 
salutem  pereuntibus , lumen  caecis , solamen  desperan- 
tibus, consolationem  lugentibus  ! De  thesauris  tuae  pro- 
fundissimae misericordiae  infunde , quaeso , mihi  cordis 
jubilum,  mentis  laetitiam,  pectoris  claritatem.  Esto  mihi 
vita  et  salus  animae  meae,  dulcedo  et  pax  cordis  mei, 
suavitas  et  jucunditas  animi  mei.  Stella  maris  clarissima, 
mater  compatientissima , dirige  me,  defende  me  ab 
hostibus  et  periculis  omnibus,  quatenus  tua  succurrente 
gratia,  et  opitulante  misericordia,  a vitiis  omnibus  pur- 
gatus, et  a cunctis  adversitatibus  liberatus,  et  praesentem 
vitam  miseram  valeam  transire  illaesus,  et  ad  sempi- 
terna gaudia  venire  securus.  Arnen. 

CAPUT  XV. 

Sol  luminare  praefulgidum  hic  totam  coronam  illustrat. 

Signaculum  castitatis,  lilium  virginitatis,  Maria  mu- 
lieribus pulchrior,  cunctisque  Angelis  delectabilior, 
omnibus  sanctis  sanctior,  pietate  viscerosior,  omni 
gratia  elegantior:  Archangelus  te  salutat,  Deus  Pater 
te  sanctificat,  Spiritus  Sanctus  tibi  ojnunbrat,  Dei  Filius 

te  desponsat;  animae  tuae  sanctitas  Deum  fide  concepit, 
tui  ventris  puritas  ipsum  caste  genuit,  tui  corporis  vir- 
ginitas ipsum  floride  peperit.  0 gloriosa  et  supergloriosa ! 
0 laudabilis  et  superlaudabilis ! Quis  valeat  tua  exprimere 
merita,  digne  laudare  praeconia,  dinumerare  merita? 
Coelis  gaudium  dedisti,  terris  Deum  obtulisti,  mundo 
pacem  refudisti.  Per  te  lux  caecis  infunditur,  fides 
cordibus  oritur,  consopiuntur  vitia,  confunduntur  dae- 
monia, evacuantur  tartara,  augmentantur  coelestia, 
recreantur  pauperes,  sustentantur  debiles,  exaltantur 
humiles;  infirmantes  sospitantur,  poenitentes  illustran- 
tur, inferna  per  te  clauduntur,  coelestia  reserantur.  Ex 
praedictis,  clarissima  Domina,  liquet,  quod  omnium  bene- 
dictionem et  laudem  es  assecuta,  quia  omnibus  tua  bene- 
ficia infudisti.  Quamobrem  patriarchae  te  desiderant, 
apostoli  te  amplectuntur,  et  evangelistae  te  reverentur, 
martyres  te  venerantur,  confessores  te  praedicant,  virgi- 
nes te  circumdant.  Angeli  te  glorificant,  et  omnes  insimul 
te  exaltant.  Ego  vero  peccator,  qui  non  sum  similis  uni 
ex  illis,  in  laudem  et  gloriam  et  honorem  tuum  offero 
tibi,  Domina,  Solem  super  omnia  luminaria  speciosum  et 
fulgidum,  ut  per  me  in  quarto  decimo  loco  tuae  coronae 
nobilis  collocetur,  quatenus  corona  tua  eo  amplius  clari- 
ficetur et  illustretur,  copiosiore  pulchritudine  decoretur. 
Nam  Sol  habet  altitudinem  in  situ,  agilitatem  in  motu , 
jucunditatem  in  aspectu,  fecunditatem  in  effectu,  lumi- 
nositatem  in  actu.  Quae  omnia  cum  tibi  valde  conveniant, 
Solem  decrevi  in  tua  corona  merito  inserendum  collo- 

care.  Tu  enim.  Domina,  in  alto  es  exaltata,  quia  tua 
conversatio  exstitit  a peccatoribus  elongata;  si  quidem 
in  arduis  coelorum  constituisti  nidum  tuum , cor  tuum 
suspendisti  ad  lumen  illud  purissimum  et  incircunscrip- 
tum , omnium  rerum  fontale  principium , columbino  et 
aquilino  oculo  contemplaris  Deum  Patrem  luminum  per 
ardens  desiderium  divinum  adorans  mysterium,  expri- 
mens charitatis  et  devotionis  incensum,  potans  et  degus- 
tans ex  torrente  divinae  voluptatis , et  de  dulcedine  inter- 
nae suavitatis.  Agiliter  etiam  moveris  propter  pietatem ; 
gyrum  enim  coeli  et  terrae  circuis,  ut  videas  necessitates 
pauperum,  suspiria  juvenum,  dolores  senum,  lamenta 
viduarum,  languores  infirmantium , vota  tibi  servien- 
tium, ut  velut  patrona  humani  generis,  et  afflictis  medica 
singularis,  subvenis  cunctis  divino  munere  ex  officio 
magnae  misericordiae  tuae,  et  affectionis  viscerosae.  Infers 
etiam.  Domina,  jucunditatem  intuentibus  et  contem- 
plantibus te;  et  lioc  quia  pulchra  es  ad  intuendum, 
amabilis  ad  contemplandum , delectabilis  ad  amandum, 
cujus  pulchritudinem  sol  et  luna  mirantur,  cujus 
splendore  sidera  illustrantur,  cujus  potestati  Angeli  famu- 
lantur. Sed  quis  ut  tu.  Domina,  animas  steriles  sic  fecun- 
dat? Quis  sic  impinguat  corda  arentia?  Quis  sic  pectora 
frigida  calefacit  ? Omnia  bona,  quae  illi  summa  majestas 
decrevit  facere , tuis  manibus  voluit  commendare.  Com- 
missi quippe  sunt  tibi  thesauri  sapientiae  et  scientiae, 
jocalia  charismatum,  decoramenta  virtutum,  ornamenta 
gratiarum.  Cum  igitur  ex  his  bonis  super  nos  seminas, 

sterilitatem  nostram  fecundas , sic  salutaria  opera  facis 
producere,  et  fructus  optimos  propagare.  Quantos  latro- 
nes fecisti  poenitentes ! quantas  meretrices  castas  et  conti- 
nentes ! quantos  raptores  pios  eleemosynarios  ! quantos 
ebrios  parcos  et  sobrios ! quantos  gulosos  abstinentes  et 
modestos!  Quot  luxuriosos  castificasti ! Quot  iracundos 
mites  fecisti ! Clara  es  etiam  ac  splendida,  et  tota  luminosa. 
Tu  enim  amicta  lumine  sicut  vestimento,  per  coronam 
duodecim  stellarum  in  tuo  capite  rutilantem,  et  solare 
pallium,  quo  te  Joannes  vidit  refulgentem,  nobis  liquide 
declarasti,  quod  sicut  sol  oriens  mundo  in  altissimis  Dei , 
sic  species  et  decor  tuae  refulgentiae  est  in  ornatum  su- 
pernae Jerusalem  triumphantis  et  militantis.  Unde  sicut 
dulce  et  delectabile  est  oculis  intuentium  videre  solem, 
ita  jucundum  et  suave  est  valde  omnibus  turmis  angelicis 
tuam  conspicere  claritatem.  Quamobrem  mirantur  in  te 
Angeli  sincerissimam  claritatem,  Archangeli  sanctitatem 
perfectissimam , Principatus  superiori tatem  generan- 
dam (*)  Potestates  coercibilem  potentiam.  Virtutes  opera- 
tionem mirificam.  Dominationes  victoriam  triumphalem. 
Throni  placatissimam  tranquillitatem,  Cherubim  radium 
sapientiae  fulgentis.  Seraphim  igniculum  amoris  aestuan- 
tis. 

Oratio. 

Cum  igitur  tanta  miracula  de  te,  Domina,  praedicentur, 
oro  ut  tuum  amorem  mihi  infundas.  Demonstra  mihi 
angelicum  et  venustum  aspectum  tuum , sicque  laetus 

(*)  Forte  ; generalem,  vel  generosam. 


moriar,  grandi  spe  et  confidentia  suffultus,  et  de  incor- 
ruptione  mea,  et  immarcessibili  gloria  securus.  Arnen. 

CAPUT  XVI. 

Positio  Smaragdi  pretiosi  in  corona  Virginis. 

Thronus  sapientialis  sanctae  Trinitatis,  cathedra  dignis- 
sima Filii  Dei  Patris , Domini  nostri  Jesu  Christi  mater 
virginea,  et  sponsa  speciosa,  tu  mihi.  Domina,  post 
Deum  es  salus  mea,  spes  mea , et  consolatio  mea : penes 
te  bonorum  omnium  est  mihi  reposita  multitudo;  tu 
mihi  es  in  fluctuatione  anchora , in  naufragio  portus , in 
tribulatione  subsidium,  in  opportunitate  auxilium,  in 
prosperitate  moderantia,  in  exspectatione  laetitia,  in  labore 
recreatio.  Ostende  ergo  te,  occurre  mihi  hilariter,  filia 
summi  Regis,  dulcedo  animae  meae,  lumen  mentis  meae, 
pax  et  serenitas  cordis  mei.  Videant  te,  tripudium  Ange- 
lorum , reparatio  perditorum , corona  liliorum  virgina- 
lium. Cognoscant  te , spes  poenitentium , lumen  men- 
tium, fons  omnium  bonorum , corona  triumphantium. 
Appare  mihi,  consolatrix  animae  meae,  sanitas  cordis 
mei,  via  salutis  meae.  Amplectar  te  sanctis  et  castis  desi- 
deriis, Virgo  lilium  castitatis,  primiceria  munditiae  virgi- 
nalis. Et  quia  decorem  et  pulchritudinem  tuam  hono- 
rare decrevi,  rogo  te,  Domina,  Smaragdum  lapidem 
pretiosum  quem  in  quinto  decimo  loco  tuae  coronae  sta- 
tui situare,  in  laudem  et  gloriam  tuam  acceptare  digneris. 
Smaragdus  enim  est  lapis  pretiosus , charus  et  speciosus, 
virore  placidus,  oculis  gratiosus.  Huic,  Virgo,  valde  assi- 


milaris,  regina  et  stella  orientalis.  Quae  enim  creatura 
unquam  fuit  charior  et  pretiosior  Deo,  utilior  mundo, 
necessarior  generi  humano?  Tu  non  solum  pretiosior  es 
lapidibus  pretiosis , verum  etiam  cunctis  feminis , sole , 
luna,  et  stellis  cceli.  Angelis,  et  sanctis  universis.  Tu 
etiam  es  lignum  pomiferum  in  medio  paradisi,  quod  per 
rivum  fontis  irriguum  vires,  flores,  frondes,  et  fructi- 
feras: vires  in  germinatione  bonorum  morum,  flores  in 
prolatione  virtutum,  frondes  in  dilatatione  pietatis,  fruc- 
tificas in  operibus  sanctae  cbar itatis.  Yiror  tuus  oculos 
mentis  et  corporis  clarificat,  virtus  tuorum  filiorum  lan- 
guentes recreat,  odor  tuorum  florum  mortuos  suscitat, 
dulcedo  tuorum  fructuum  poenitentes  et  desperatos  sal- 
vat. 


Oratio. 

Clarifica  ergo,  Domina  mea,  oculos  mentis  meae  tuo 
grato  virore , recrea  animam  meam  tuo  sancto  dulcore , 
me  mortuum  suscita  tuo  miro  odore.  Possideam  te  tota- 
liter in  medio  cordis , et  in  arcanis  pectoris  mei , lux 
mundi , splendor  Ecclesiae , laetitia  Jerusalem , honorifi- 
centia populi  nostri.  Infunde  amorem  tuum  ardentissi- 
mum  in  visceribus  meis,  ut  ferveam  ad  laudandum  te, 
ad  glorificandum  te,  ad  loquendum  de  te,  ad  praedi- 
candum de  te.  Sonet,  gloriosa  Domina,  vox  tua  in  auri- 
bus meis,  sentiam  venas  susurri  tui,  ostende  mihi  pul- 
cherrimam faciem  tuam,  et  salva  erit  anima  mea.  Et 
cum  omnia  viscera  tua  pietate  et  misericordia  sint  plena, 

lisque  post  Deum  singulare  refugium  nostrum,  oro  te* 
ut  pie  et  devote  audias  planctum  dolorum  quibus  affli- 
gimur, angustiarum  quibus  cruciamur;  nam  hodie  pax 
de  terris  evanuit,  fame  humana  natura  languet  et  defi- 
cit, Christianus  Christianum  exspoliat  et  occidit.  Messes 
et  fruges  a feris  devorantur,  vineae  ab  ipsis  demoliuntur; 
quotidie  pullulant  vitia , quotidie  cumulantur  peccata , 
hinc  inde  discurrunt  daemonia,  terrae  motus  magni 
quandoque  per  loca;  pietas  et  misericordia  desiit  a laicis, 
honestas  et  castitas  a clericis,  cupiditas  et  indevotio  regnat 
in  religiosis,  saeculares  aurum  et  argentum  aggregant, 
religiosi  haec  eadem  ambiunt  et  desiderant.  Praelati  ad 
dignitates  anhelant,  evertuntur  castra,  depopulantur 
urbes,  saeviunt  mortalitates,  fiunt  fraudes  et  deceptiones , 
propalantur  mendacia,  perpetrantur  furta,  exspoliantur 
monasteria,  constuprantur  virgines,  violantur  moniales, 
deturpantur  maritatae.  Ecce,  clementissima  Domina,  in 
quantam  miseriam  cecidit  humana  natura , in  quantam 
tristitiam  corruit  mater  Ecclesia , quanto  dolore  crucia- 
tur omnis  creatura.  Condoleat  igitur,  pia  mater,  pius 
affectus  tuus,  compatiantur  generi  humano  viscera  mise- 
ricordiae tuae,  assiste  pro  nobis  ante  tribunal  Dei,  flecte 
rigorem  Dei  Patris,  revoca  sentehtiam  judicis,  frena  sae- 
vitiam adversariae  impietatis,  nova  pax  oriatur  de  coelo, 
opera  pietatis  reviviscant  in  saeculo,  actus  virtucsi 
floreant  in  claustro , merita  tua  recolantur  in  mundo, 
laus  et  gloria  reddatur  Domino  Jesu  Christo,  et  Patri 
et  Spiritui  Sancto.  Amen. 


i»»  4 .iri  ~~~ 

CAPUT  XVII. 

Positio  floris  pulcherrimi,  scilicet  Violae,  in  sexto  decimo  loco 
in  corona  Virginis. 

Tu  Domina  nostra  speciosa  valde,  virgoque  pulcher- 
rima et  incognita  viro.  Speciosa  es  inter  omnes  filias 
Jerusalem,  quia  illae  sponsae  Christi  tantum , tu  vero 
mater  et  sponsa;  illae  uno  tantum  virginitatis  gaudent 
privilegio,  tu  vero  fecundaris  et  virginitatis  gaudes  privi- 
legio; tu  vero  fecundaris,  et  virginitatis  tanquam  du- 
plici praetitularis  ornamento.  Pulchra  es  etiam  casto 
amore , pulchrior  pietatis  opere,  pulcherrima  pro  Christi 
virginea  conceptione  et  parturitione.  Pulchra  in  virgini- 
tate, pulchrior  in  humilitate,  pulcherrima  in  chari- 
tate.  Pulchram  te  fecit  morum  suavitas,  pulchriorem 
operum  sanctitas,  pulcherrimam  regalis  majestas.  Po- 
testatibus angelicis  circumvallata , omnino  fuisti  intacta, 
mente  et  corpore  inviolata.  Tu  es  illa  maris  stella,  su- 
premo coeli  cardine  Deo  proxima,  ad  quam  suspirant 
Christicolae  inter  fluctus  hujus  saeculi  navigantes,  quate- 
nus caecitati  nostrae  infundas  radios  fidei , quos  infelix 
homo,  nudatus  justitia,  cito  a se  repulit  et  abjecit.  Idcirco 
ut  a te  merear  illustrari , tuisque  meritis  salvari , offero 
tibi  quemdam  florem  pulcherrimum,  scilicet  Violam, 
quae  in  sexto  decimo  loco  tuae  coronae  per  me  nunc  inse- 
ritur, ut  ejus  odore  placido  respergatur.  Est  enim  Viola 
decorus  flosculus  colore  hyacinthino,  mire  odoriferus,  in 
medicina  proficuus.  Iste  flos,  o Domina  ! valde  tuae  coro- 

liae  congruit , quia  tu  illum  in  virtutibus  imitaris.  Nam 
tu  sacra  Virgo,  es  viola  puritatis,  viola  pudicitiae,  viola 
castitatis,  viola  convalescentis,  viola  redolentis,  viola 
suavitatis,  viola  sanctitatis.  In  colore  hyacinthino  simili 
coelo  sereno  notatur  affectus  tuus  de  terrenis  ad  alta  su- 
blevatus. Tu  enim,  Domina,  inter  astra  matutina  cons- 
tituisti cubile  tuum,  ut  cum  filiis  Dei  jubilantibus  lau- 
dares Creatorem  tuum;  ad  sponsum  enim  in  dextera 
majestatis  sedentem  suspendisti  cor  tuum.  Unde  quidam 
sanctus  inquit:  sublime  sanctum  verticem  erexisti,  Do- 
mina, usque  ad  sedentem  in  throno,  usque  ad  Domi- 
num majestatis.  Sed  et  fragrantia  tuae  mirae  suavitatis, 
et  redolentia  tuae  dulcis  et  piae  visitationis  corda  te  dili- 
gentium laetificas , et  tuo  spirituali  tactu  languentes  re- 
creas atque  sanas.  Idem  dicit  quidam  sanctus : Tu  patrona 
generis  humani,  tu  afflictis  rebus  medica  singularis. 

Oratio. 

0 dulcis  medica , animarum  curatrix , cordium  illus- 
tratrix  ! sana  languores  meos,  illumina  caecitatem  meam, 
illustra  fidem  , confirma  spem,  accende  charitatem.  Tu 
stella  lucida , quae  splendorem  paternae  gloriae  in  splen- 
doribus sanctorum  rutilantem  nobis  genuisti , aeternum 
mane  in  umbra  mortis  sedentibus  nuntiasti ; velut  au- 
rora consurgens  cursus  aeterni  solis  praetulisti,  luce  gra- 
tiae mundum  illuminans,  jubare  virtutum  sanctam 
ecclesiam  illustrans.  Splendor  tuus  illustrat  coelum,  il- 
luminat mundum,  penetrat  infernum,  vitia  abolet, 


— 437  — 


virtutes  refovet , sanctitatem  ministrat,  pacem  et  chari- 
tatem  de  coelis  nobis  procurat.  Tu  etiam  luces  innocen- 
tia, radias  castitate,  totius  sanctitatis  magnificaris  ornata. 
Tu  mater  es  aeternae  lucis,  cujus  claritate  Angeli  gratu- 
lantur, gaudent  homines,  et  speciali  jucunditate  spiritus 
et  animae  reficiuntur.  Tu  es  aurora  solem  generans,  cui 
indefesse  rutilans  continua  de  luce  jucundat.  Hujus  splen- 
dore irradiaris,  feliciter  illuminaris,  excellentissime 
illustraris.  Tu  porta  templi  clausa , regum  principi  prae- 
parata, domus  Dei  sacrata,  sigillo  totius  Trinitatis  sig- 
nata. Tu  nubes  lucida,  per  quam  caligo  peccatorum 
destruitur;  nubes  rorida,  qua  nostra  ariditas  dulcoratur, 
nostra  sterilitas  fecundatur ; nubes  candida , qua  caligo 
dealbatur,  de  qua  nube  sic  dicitur  : 

0 nubes  lucis  fulgida , 

In  coelis  sublimata , 

Jesse  virgula  florida , 

Gratia  fecundata. 

Arca  rore  madida , 

Desursum  irrigata, 

Irrora  corda  arida 
Stilla  dulci  et  grata. 

Tu  thronus  sapientiae, 

Et  virga  aequitatis , 

Tu  cedrus  pudicitiae, 

Vitis  ubertatis , 

Cupressus  redolens , 

Oliva  levitatis , 

Ad  portum  indulgentiae 
Duc  nos  fons  pietatis. 

Tu  castitatis  lilium , 

Porta  orientalis , 

Trinitatis  triclinium, 

Thronus  imperialis, 

Peccatorum  refugium , 

Materque  principalis , 

Ad  coelorum  fastigium 
Trahe  nos,  flos  vernalis. 

Sacramentis  inventio , 

Sidus  miri  splendoris , 

Legis  nostrae  praelatio , 

Textus  summi  Doctoris , 

Esto  nostra  protectio , 

Mater  plena  dulcoris , 

Nostrae  salutis  actio, 

Post  hanc  vallem  moeroris.  Arnen. 

CAPUT  XVIII. 

Amethystus  lapis  pretiosus  in  corona  Virginis. 

Salve , sancta  Mater  Dei,  aureum  reclinatorium  Salva- 
toris mundi , orientale  lumen , sanctorum  pectora  illu- 
minans et  illustrans.  Philosophia  virtutis,  Christianorum 
magistra , claustralium  disciplina  , doctrina  pacis , gla- 
dius spiritus,  galea  victorialis.  Tua  virtus  irradiat  coelos, 
laetificat  Angelos,  terrificat  diabolos,  evacuat  tartaros. 
Tu  thronus  imperialis , et  sedes  sanctae  Trinitatis , dor- 
mitorium Jesu  Christi,  a Sancto  Spiritu  consecratum, 
sanctificatum,  et  adornatum.  In  terris  honoraris,  in  coelis 
coronaris,  fortem  alligas,  vasa  diripis  captivitatis.  Tu 
mater  virtutis , mortificatrix  criminis , clavis  regni  coe- 

lorum,  castitatis  speculum.  Salve,  Virgo  speciosa,  terres- 
tria confoederans  coelestibus , homines  socians  Angelis , 
et  sempiterno  foedere  copulans  ima  summis.  0 Virgo  sin- 
cerissima, a patriarchis  prseflgurata,  a prophetis  prae- 
monstrata, ab  apostolis  praedicata,  a doctoribus  praetitu- 
lata ! Ex  quo  igitur  tot  et  tantis  bonis  illustraris,  a cunctis 
sic  magnifice  commendaris,  justum  est  ut  modicum 
quid  de  mea  penuria  tibi  offeram  ad  clarificandam  ma- 
jestatem tuam  venerandam.  Suscipe  ergo  gratanter, 
Domina,  pretiosum  lapidem  Amethystum , quem  in  de- 
cimo septimo  loco  tuae  coronae  situo,  ut  illi  praebeat 
splendorem  suum.  Est  autem  Amethystus  ex  parte  vio- 
laceus, ex  parte  rosaceus,  super  lapides  purpureos  ob- 
tinet principatum.  Et  quia  huic.  Domina,  similaris,  de- 
bet in  tuo  diademate  situari.  Tu  enim  fuisti  grata  et 
odorifera  ut  viola  fragrans,  atque  purpurea  velut  rosa.  In 
viola  parvula  tua  humilitas  commendatur,  et  in  rosa 
colorata  tua  charitas  designatur ; ut  enim  ex  conspectu 
tui  Filii  te  fecisti  Dei  ancillam  humilem , ita  ex  amore 
flammeo  quo  eum  dilexisti,  ipse  te  fecit  gloria  et  honore 
sublimem ; tantaque  sunt  tibi  data  charismata  gratiarum 
atque  praerogativae  virtutum  , ut  non  solum  homines 
pra3celleres,  verum  etiam  Angelos,  et  Arcliangelos,  coeli- 
que Principatus , ac  Cherubim  et  Seraphim  legiones. 
Superasti  virgines  per  castitatem  mirabilem  * miranda 
fuit  enim  tua  virginitas , quia  fecunditate  privilegiata. 
Ex  fecunditate  tua  virginea  propagasti  nobis  Redempto- 
rem omnium  , Salvatorem  salvandorum  , Reparatorem 

Angelorum , quod  nulla  alia  virgo  facere  potuit.  Supe- 
rasti confessores  per  virtuosam  operationem , licet  enim 
mira  fecerint,  tamen  tu  ipsis  fuisti  superior,  in  signis 
virtutum  et  in  laboribus  poenitentiae , in  operibus  mise- 
ricordiae , in  fervore  spiritus , in  afluentia  pietatis.  Supe- 
rasti martyres  per  victoriam  triumphalem ; nulli  enim 
doli  tentatoris  claustra  tuae  virginitatis  potuerunt  dirum- 
pere , nulla  blandimenta  seductoris  valuerunt  tuam 
constantiam  emollire,  nulla  jacula  hostis  saevientis  tuam 
fortitudinem  potuerunt  superare.  Superasti  apostolos  per 
excellentissimam  sanctitatem ; fuisti  enim  illis  superior 
in  amore  Dei,  in  dilectione  proximi,  in  cognitione  mys- 
teriorum Jesu  Christi , et  in  capacitate  mysteriorum  Al- 
tissimi , et  in  degustatione  gloriae  coelestis.  Superasti  pa- 
triarcas  et  prophetas  in  fide , et  spe , et  longanimitate , in 
ciariore  cognitione  praeteritorum  et  futurorum,  et  intel- 
ligentia  aenigmatum  et  figurarum.  Superasti  omnes 
choros  spirituum  supernorum  in  puritate  mentis,  in 
claritate  intellectus,  in  signis,  et  virtutibus,  et  prodi- 
giis , in  refrenando  hostiles  insultus , in  principatu  mi- 
rabili , in  dominatu  glorioso,  in  tranquillitate  pacis,  in 
splendore  sapientiali,  in  ardore  charitatis. 

Oratio. 

Cum  igitur,  dulcissima  Domina , omnia  bona  a Deo  in 
manu  tua  sint  posita , ut  liquet  ex  praecedentibus , rogo 
te,  ut  hanc  orationem  digneris  placenter  suscipere,  ut 
pacem  et  indulgentiam  mihi  placeas  impetrare. 


0 virgo  splendor  gloriae, 
Sanctificata  Spiritu , 
Columba  plena  gemitu , 
Nobis  iEgypti  exitu , 
Occurre  plena  gratiae , 

Et  familiae  malignae 
Defende  nos  a fremitu , 

In  justorum  exercitu , 
Dulci  fruamur  requie. 
Gratiarum  monilibus 
Ornaris  Christi  gratia : 
Pretiosis  lapidibus , 
Virtutum  fulgens  gratia. 

Tu  plena  sapientia 
Cunctisque  charismatibus , 
Nos  daemonum  insultibus 
Tua  nos  serva  potentia : 
Da  nobis  pacem  omnibus , 
Virginum  primiceria. 

Tu  sempiterno  foedere, 
Coelesti  sponso  jungeris , 
Fac  nobis  dilucescere , 
Hunc  cujus  mater  crederis 
Et  cum  sis  arca  foederis , 
Placatum  nobis  reddere 
Illum  vindictae  tempore 
Meritis  quibus  frueris. 
Succurre  nobis  miseris , 
Jam  lucis  orto  sidere , 

Et  digneris  occurrere 
Nobis  in  die  funeris. 

CAPtt  XIX. 

Luna  clara  et  fulgida  in  corona  Virginis. 

Gaude  et  Mare , filia  Sion , virgo  inclyta , lilium  pa- 
radisi,, quia  in  te  gaudent  Angeli  atque  Archangeli,  Che- 
rubim  quoque  et  Seraphim,  Principatus  et  Potestates, 
totiusque  coelestis  exercitus  legiones.  Siquidem  tu  es  re- 
conciliatio mundi , forma  pacis , via  salutis , regula  dis- 
ciplinae; te  Salvator  adamavit,  tua  carne  se  induit,  tibi 
suam  gratiam  commendavit.  Ideo  pro  tantis  beneficiis  te 
laudant  Angeli , adorant  Dominationes , Principatus  et 
Potestates  colunt  et  celebrant,  beatique  Seraphim  exten- 
sis alis  pra3ferunt  et  demostrant.  Et  ego  peccator  pauper- 
culus et  indignus,  ut  tibi  aequaliter  complaceam,  in  de- 
cimo octavo  loco  tuae  corollae  situo  Lunam  claram  et 
lucidam,  ut  splendore  suo  illustret  et  clarificet  illam. 
Luna  enim  a sole  lumen  recipit , atque  illuminativa 
noctis,  amica,  et  diffusiva  roris,  revelativa  latronis. 
Quae  cum  tibi , clarissima  Domina , optime  conveniant , 
merito  debet  in  tuo  diademate  collocari.  Tu  ante  illam 
altissimam  majestatem  collocata,  illi  tuos  castos  et  puros 
oculos  es  infigens,  Deum  omnipotentem  sedentem  in 
throno  cupide  sitiens  et  concupiscens,  qui  tibi  velut  suo 
amicabilique  objecto  suam  claritatem  transmittit  et  com- 
municat. Ex  qua  tu , Domina , peccatorum  noctem  illu- 
minas, tenebras  noctis  propellis  et  fugas,  ariditatem 
animarum  gratia  reficis  et  impinguas,  et  praedetegis  con- 
venticula, illusiones  aerearum,  machinamenta  latronum 

spiritualium , et  omnes  nequitias , et  diabolicarum  falsi- 
tatum.  0 igitur  sancta  Virgo  virginum , sanctum  et  be- 
nedictum triclinium  supernae  majestatis  ! Quantis  laudi- 
bus tenemur  te  laudare ! Quantis  precibus  et  lacrymis  te 
inflectere , ut  ab  bis  spiritualibus  nequitiis  nos  defendas ! 
Tu  enim  es  gloriosum  reclinatorium  Salvatoris  saeculo- 
rum , qui  ex  tua  clara  carne  ac  virginea  in  aula  castis- 
simi ventris  nobile  et  honorificum  praecinctorium  sibi 
fabricavit  ad  crudelem  mortis  principem  debellandum. 
Tu  etiam  es  sanctum , et  inviolabile , et  intemeratum 
Sancti  Spiritus  sacrarium , in  quo  idem  Spiritus  Sanctus 
reposuit  thesauros  gratiarum  suarum  et  charismatum ; 
reconditi  namque  sunt  apud  te  thesauri  indeficientes 
virtutis  et  gratiae,  pacis  et  misericordiae , salutis  et  sa- 
pientiae, honoris  et  gloriae.  Adhuc  etiam  idem  Spiritus 
contulit  tibi , ut  in  nomine  tuo  omtie  genu  flectatur, 
coelestium , terrestrium  et  infernorum  , et  omnis  lingua 
confiteatur  quia  tu , Mater  Domini  Jesu  Christi , es  in 
gloria  Dei  Patris,  sedens  a dextris  amantissimi  Sponsi,  et 
unici  Filii  tui,  immarcessibili  corona  septem  stellarum 
fulgore  radianti  insigniter  coronata,  turmis  virginalibus 
constipata,  super  omnes  sanctos  mirificentius  exaltata, 
alternantibus  hymnidicis  Angelorum  choris,  in  liliis 
perpetuae  virilitatis,  infra  curiam  paradisi,  ad  quam  nos 
perducat  Filius  tuus,  per  hoc  carmen  tibi  oblatum  tuis 
precibus  definitus. 

Oratio. 

Ave  thronus  majestatis , 

Ave , flos  humilitatis , 

Et  candoris  lilium , 

Totius  divinitatis, 

Illibatae  charitatis , 

Templum  et  sacrarium. 

Ave  j terra  virginea , 

Sive  coelestis  area , 

Gerens  florem  gratum , 

Quam  fecundavit  Spiritus, 

Obumbravit  divinitus 
Verbum  incarnatum. 

Ut  lux  aurora  vernula 
Coeli  depellit  nubila , 

Diei  dat  splendorem ; 

Sic  ortus  tuae  claritatis , 

In  novella  jucunditatis 
Proferens  Salvatorem, 

Nos  in  mortis  agonia , 

Virgo  pro  tua  gratia 
Digneris  visitare , 

Et  ad  superna  gaudia , 

Ubi  perennis  est  gloria , 

Post  mortem  convocare.  Arnen. 

CAPUT  XX. 

Positio  Chrysoliti  lapidis  pretiosi  in  corona  Virginis. 

Jucundare,  Virgo  filia  Sion , et  exsulta  satis,  Christi 
mater  et  sponsa , quia  Dominus  est  tibi  in  lucem  sempi- 
ternam, et  Filius  tuus  amantissimus  in  gloriam  tuam. 


Vox  speculatorum  coelestium  resonet  tibi  laudem,  et  ju- 
bilus  astrorum  matutinorum  distillet  tibi  canticum  glo- 
riae et  honoris.  Et  merito  quidem,  nam  luce  miseratio- 
num tuarum  coeli  et  terra  illustrantur.  Quis  enim , vis- 
cerosa  mater,  vitare  potest  pietatis  tuae  dulcedinem?  Tuis 
meritis  confunditur  diabolus , evacuatur  tartarus , illus- 
tratur mundus,  tripudiat  angelus,  repletur  paradisus. 
Quas  enim  gratiarum  actiones  tibi , regina  veneranda , 
ego  indignus  peccator  potero  referre  ? In  tuo  sancto  ven- 
tre latent  divina  mysteria,  in  tuo  sancto  corde  Dei  arcana, 
in  tuo  sancto  pectore  residet  Dei  sapientia,  in  ventre  tuae 
matris  gratia  fuisti  repleta.  Nulla  sorde  unquam  polluta, 
nullo  contagio  maculata,  Deum  caste  suscepisti,  sacra 
carne  induisti , illibate  peperisti.  Et  quia,  sacra  Domina, 
protulisti  nobis  dulcissimum  puerum  in  salutem  et  glo- 
riam sempiternam , in  laudem  et  gloriam  tibi  offero 
Chrysolitum,  lapidem  pretiosum,  ut  in  loco  vigesimo 
tuae  coronae  nobili  collocetur.  Chrysolitus  partim  aureo 
colore , partim  marino  decoratur.  In  auro  pietas , in  co- 
lore maris  amaritudo  exprimitur;  nam  sicut  aurum 
omnia  metalla  superat,  sic  pietas  omnia  exercitia  corpo- 
ralia , promissionem  habens  vitae , quae  nunc  est  et  fu- 
turae , et  est  proprie  cultus  Dei.  Tu  igitur.  Domina, 
semper  fuisti  pia  erga  miseros , dulcis  erga  tribulatos , 
misericors  erga  pauperes;  fuisti  etiam.  Domina  puris- 
sima, divino  cultui  totaliter  dedicata,  Deum  toto  corde 
diligendo,  ipsum  totis  viribus  laudando,  in  eum  ten- 
dendo, ejus  faciem  semper  quaerendo,  ipsum  contem- 


piando , illi  inhaerendo , illuni  gustando , et  de  torpente 
voluptatis  ejus  potando;  et  propter  haec  illum  in  tuo 
ventre  virgineo  humanatum  portasti , et  sine  dolore  pe- 
peristi , sacro  ubere  lactasti  , flentem  dulciter  consolasti, 
amicabiliter  nutristi , dulcia  illi  oscula  impressisti , ita 
ut  nullis  unquam  usibus  mancipata  fueris  nisi  divinis. 
Fuisti  etiam  ex  persecutionibus  in  tribulationibus  Filii 
tui  amantissimi  amaricata , et  ex  doloribus  et  passioni- 
bus ejus  multum  angustiata , et  ex  ejus  morte  in  anima 
gladio  transfixa , ut  tibi  fuerat  prophetatum  , et  tuam 
ipsius  animam  pertransibit  gladius. 

Oratio. 

Ergo  cum  tot  insignia  de  te,  Domina,  praedicentur, 
verte  sanctum  et  pium  intuitum  super  me  peccatorem 
miserum,  omni  gratia  privatum.  Illustra  spiritum,  re- 
crea pectus  meum,  accende  cor  meum,  et  vivifica 
animam  meam,  renova  mentem  meam.  Pia,  refice 
me;  prudens  virgo,  instrue  me;  lucerna  mea,  illustra 
me;  virtus  mea,  conforta  me.  Per  te  dirigatur  operatio 
mea,  per  te  gubernetur  intentio  mea  et  affectio;  intret 
lux  tua  in  corde  meo,  et  amor  tuus  in  visceribus  meis,  et 
charitas  tua  in  praecordiis  meis,  ut  dulciter  sapiam  de  te, 
et  videam,  et  intelligam  quid  placidum  et  acceptum  sit 
coram  te  omni  tempore.  Tu,  Virgo  sanctissima,  es  arca 
Testamenti , cicumtecta  ex  omni  parte  auro,  in  qua  sunt 
omnes  thesauri  gratiae  et  misericordiae  Dei ; exterius  inau- 
rata virtutibus,  interius  innocentia  et  pietate;  interius 


fulgens  auro  pietatis,  exterius  rutilans  operibus  charitatis, 
et  miraculorum  claritate.  Tota  es  munda  intus  in  mente, 
tota  pulchra  exterius  in  operatione,  tota  carens  macula, 
tota  Deo  sociata,  divina  claritate  fulgens , divinis  laudi- 
bus resultans.  Tu  es  templum  Domini,  ubi  est  omnipo- 
tentia in  charitate,  sapientia  in  humilitate,  benignitas  in 
virtute,  soliditas  in  credulitate,  simplicitas  in  perfectione, 
castitas  in  virginitate,  sanctitas  in  actione  et  opere.  Tu  es 
vita  mundi,  medicina  animarum  languentium,  arbor 
vitae  in  medio  paradisi,  cujus  fructus  sanat  contritos, 
reparat  languidos,  solatur  tristes,  sustentat  imbecilles. 
Tu  es  etiam  gloria  mundi , columna  coeli , firmamen- 
tum virtutis,  rompliaea  peremptrix  diaboli,  morsus 
inferni.  Tu  exstinguis  concupiscentias,  fructus  virtutum 
germinas , tentatos  roboras,  caecos  illuminas,  sitientes 
potas,  esurientes  cibas,  morientes  tuo  charactere  munis, 
et  salutari  ducatu  perducis  ad  gloriam  paradisi,  quam 
nobis  concedat  Filius  tuus  benedictus.  Arnen. 

CAPUT  XXI. 

Hic  Virgo  laudatur  devote,  et  Solsequium  in  ejus  corona. 

Sicut  sol  oriens  mundo  in  altissimis  Dei,  sic  species 
tua,  virgo  Maria,  in  ornamento  totius  aulae  paradisi: 
quam  speciem  concupivit  Rex  regum,  Dominus  et  prin- 
ceps regnantium,  faciens  admirabile  commercium, 
suam  nobis  deitatem  tribuens , nostram  capiens  mortali- 
tatem, ut  paupertatem  nostram  de  stercore  erigeret, 
sceptrisque  imperialibus,  ac  perenni  regno  illam  mira- 


biliter  insigniret.  Ideo  ab  omnibus  sanctissima  praedicaris, 
quia  omnium  bonorum  causa  nobis  effecta  es,  non  solum 
salutis  perpetuae,  verum  etiam  totius  virtutis  et  sanctitatis 
vitae.  Ex  te  das  nobis  exemplum  bonorum  operum , et 
impetras  a Domino  diversa  charismata  gratiarum.  Nam 
per  te  influit  in  nobis  misericordiae  suae  dulcedinem, 
suae  pietatis  clementiam,  et  gratiae  ubertatem;  per  te 
dispensantur  divina  charismata,  per  te  reserantur  arcana 
coelestia,  in  te  latent  mysteria  ccelica,  ex  te  manant  Eccle- 
siae sacramenta.  Gaudia  accumulas  Angelis,  salutem  pa- 
ras hominibus,  pacem  terris  annuntias,  Deum  ad  mise- 
ricordiam inclinas.  Per  te  lux  cordibus  infunditur,  dul- 
cedo peccatoribus  distillatur,  mentibus  gaudium,  tristibus 
solatium  oritur,  bravium  laborantibus,  et  corona  certan- 
tibus. Tu  es  fructus  salvificus,  vivo  fonte  irrigatus,  pie- 
tatis balsamiticum  liquorem  distillans.  Ex  te  enim 
defluunt  charitatis  aromata,  suavitatis  unguenta,  odora- 
menta virtutum,  et  irrigua  lacrymarum.  Tu  cinnamomo 
fragrantior,  tu  cedro  virtuosior,  cypresso  redolentior, 
cibis  pygmentorum  suavior.  Tu  animarum  speculum , 
tu  nectar  angelicum,  imperiale  ornamentum.  Per  te 
fracta  sunt  tartara,  redempta  plebs  captivata,  coe- 
lestia patefacta.  Ex  te  prodeunt  flores  rosarum  et  lilia 
convallium,  et  omnia  genera  specierum.  Tu  sap- 
phirus indicus,  scintillans  carbunculus,  tu  rutilans 
sapphirus,  tu  viroris  smaragdus.  In  te  sunt  thesauri  pre- 
tiosorum lapidum,  fragrantia  omnium  unguentorum, 
suavitas  omnium  aromatum , et  claritas  omnium  stella- 

rum.  Virtutes  tuae  pretiosiores  sunt  auro , fragrantiores 
sunt  cinnamomo,  pulchriores  sapphiro.  Merita  tua  vin- 
cunt suavitatem  unguentorum,  decorem  ornamento- 
rum regalium.  Fecunditas  rutilat  ut  stella  matutina , 
splendet  velut  luna  plena,  refulget  ut  sol  virtute  superna. 
Ideo  pro  tantis  praerogativis  meritorum  ego  peccator  de 
mea  penuria  in  honorem  et  gloriam  tuam  offero  tibi 
Solsequium , florem  redolentem  et  gratum , ut  in  tua 
corona  affigatur,  et  in  loco  vicesimo  collocetur.  Solse- 
quium dicitur,  quia  sequens  solem;  nam  sole  super  eum 
veniente,  statim  applaudendo  se  illi  aperit ; eo  vero  rece- 
dente, tristis  se  in  ipso  constringit,  complicat,  atque 
claudit.  Huic  assimilaris,  Virgo  purissima.  Nam  cum  sol 
justitiae , videlicet  verbum  supernum  prodiens , nec  Pa- 
tris linquens  dexteram,  ad  opus  suum  exiens,  suscep- 
turus naturam  nostram,  ingreditur  uterum  tuum,  vo- 
lens induere  carnis  nostrae  pallium,  et  ex  purissimis  tuis 
sanguinibus  sibi  fabricare  indumentum,  quam  gratan- 
ter, quam  festine  illi  affectum  tuum  reserasti,  sinum 
mentis  dilatasti,  desiderium  extendisti,  et  ut  diu  tecum 
remaneret,  illum  amoris  amplexibus  restrinxisti ! Cum 
vero  post  mortem  suam  se  a tuis  aspectibus  absentavit, 
remansisti  tristis  et  solitaria,  dolens  et  gemebunda,  mul- 
tisque calamitatibus  oppressa.  Et  sicut  Solsequium  est 
gratum  oculis  in  colore,  sic  tu  ex  humilitate  et  benigni- 
tate tua  fuisti  oculis  superate  majestatis  grata,  totiusque 
sanctae  Trinitatis  aspectui  placentissima.  Et  ut  ex  odore 
recreat  odoratum , sic  tuae  virginitatis  fragrantia  redoluit 
t.  ii.  29 


Angelis , sacris  puellis  Christi,  oblectamentum  praebuit 
Dei  Filio,  odorem  fudit  mirificum,  et  coelestis  Jerusalem 
cunctis  civibus  voluptatis  spiramentum. 

Oratio. 

0 igitur,  puella  virginea,  humilitate  placida,  virtu- 
tibus odorifera,  charitate  ignifera  et  luminosa.  Tu  cor 
devotum  mira  dulcedine  delectas  et  inebrias,  pectus 
purgas  et  castificas,  animam  irradias,  et  illustras  et  sere- 
nas, omnia  interiora  illuminas.  In  amorem  tuum,  oro, 
ut  ferveat  affectus  meus,  liquescat  anima  mea,  inflam- 
metur cor  meum,  gratia  tua  refoveantur  omnia  inte- 
riora mea , nunquam  deficiat  laus  tua  de  ore  meo,  nec 
amor  tuus  de  praecordiis  meis,  nec  sanctum  nomen 
tuum  de  corde  et  memoria  mea,  ut  te  semper  sentiam 
protectricem  in  tentatione,  consolatricem  in  tribulatione, 
et  in  periculis  adjutricem , in  nubilo  illustratricem,  in 
acerbitate  dulcoratricem,  in  adversitate  liberatricem,  in 
necessitate  subsidium,  in  conflictu  mortis  solatium,  dux 
fidelis  et  socia  ad  Angelorum  gaudia.  Arnen. 

CAPIT  XXII. 

Chrysopasus  in  corona  Virginis. 

Una  mulier  hebrcea  fecit  confusionem  in  domo  Nabu- 
chodonosor  (Judith,  XIY,  16).  Mulier  hebraea  est  vir- 
go Maria,  virtutum  monilibus  adornata,  ab  Abraliam 
patriarcha  hebraea  nuncupata ; quod  de  radice  Jesse  ve- 
lut  virga  vernula  propagata , florem  protulit  pulcherri- 

mum  Dominum  nostrum  Jesum  Christum , cujus  odore 
resurgunt  mortui,  cujus  fragrantia  resperguntur  coeli  et 
inferi,  cujus  redolentia  recreantur  homines  universi.  Tu 
vero,  virga  Jesse  gracilis,  extenuata  coelestibus  disci- 
plinis , virga  aromatizans  fragrantiam  charitatis  et 
sanctitatis,  virga  dominationis  et  virtutis,  confusionem 
in  domo  Nabuchodonosor , id  est,  diaboli  fecisti, 
cum  virgam  tyrannicam  ejus  confregisti,  exstinguens 
Holophernem  ipsius  principem,  principatum  et  domi- 
nationem ejus  a nobis  evacuando,  crudele  jugum  ejus 
a facie  olei  fecisti  computrescere , et  ab  oppressione  nos- 
tra sceptrum  durissimum  deperire.  Et  ideo  beatis- 
sima ab  omnibus  praedicaris,  per  quam  salus  datur 
mundo,  gaudium  coelo,  honor  et  gloria  Deo,  pax  pecca- 
toribus, spes  lapsis,  lux  caecis.  Ecclesiae  gratia  et  benedic- 
tio, justis  perpetua  beatitudo.  Propter  quod  cum  sis  tan- 
ta, talis , omniumque  bonorum  post  Deum  nobis  causa 
exstiteris,  extollo  te  laude  quintuplici,  ut  gratia  tua 
dignus  merear  inveniri.  Ave,  regina  misericordiae, 
sponsa  Christi , mater  Dei , filia  summi  Patris , amica 
Spiritus  Sancti , salus  mundi,  lumen  Ecclesiae,  dulcedo 
pietatis.  Ave,  regina  virginum,  imperatrix  Angelorum, 
exsultatio  bonorum,  amica  pacis.  Mater  virgo,  dulcis 
femina,  lucerna  justitiae,  doctrina  sanctitatis.  Ave,  rosa 
placentior,  lignum  vitae,  lilium  paradisi , Trinitatis  tri- 
clinium, aeterni  Verbi  palatium,  felix  coeli  porta,  solamen 
in  moerore.  Ave,  plena  gratia,  mater  pauperum,  advo- 
cata peccatorum,  sceptrum  aequitatis,  gaudium  animae, 

pax  peccatoris,  tripudium  et  laetitia  cordis.  Ave,  nostra 
fiducia,  firmamentum  debilium,  splendor  in  tenebris, 
fundamentum  fidei,  portus  indulgentiae,  via  poenitentiae, 
fons  dulcedinis,  causa  nostrae  salvationis.  Sed  quia  am- 
plius te  honorare  cupio , Chrysopasum  lapidem  pretio- 
sum tibi  offero,  quem  in  vicesimo  primo  loco  tuae  coro- 
nae affigere  curabo.  Chrysopasus  aureo  pallore  refulget, 
et  colore  viridi  decoratur.  Cui  quia  similis  efficeris,  debet 
merito  tuae  coronae  affigi.  Tu  enim  tanquam  aurum  ante 
Deum  rutilasti,  et  sanctorum  operum  virore  ei  compla- 
cuisti. In  auro  sapientia,  in  virore  virginitas  designatur. 
Fuisti  etiam,  Domina,  virgo  pura,  virgo  sancta,  virgo 
immaculata,  mente  et  corpore  illibata.  Et  quia  te  virgi- 
nem Deo  dedicasti,  primaque  illi  virginitatem  vovisti, 
scientia  et  sapientia  copiosissimae  datae  sunt  tibi ; ideo  et 
virgo  prudens,  et  femina  sapiens,  construxisti  domum 
tuam,  non  dico  tibi,  sed  Deo.  Nam  ille  qui  in  coelis  ha- 
bet habitationem,  specie  tua  et  pulchritudine  tua  illec- 
tus, in  tua  sancta  anima  constituit  thronum  suum,  et  in 
tuo  alvo  virgineo  domicilium  suum ; ubi  compegit  nos- 
trae substantiae  pallium,  quo  vicit  humani  generis  inimi- 
cum; ex  quo  traxit  sanguinem  purpureum,  delentem 
nostrae  perditionis  chyrographum,  placantemque  nobis 
Deum  Patrem  omnipotentem.  Sed  quia  tantae  majestatis 
habitationem  non  ornatam  minime  decet  apparere,  ille 
qui  in  te  posuit  tabernaculum  suum , ornavit  te  septem 
donis  Spiritus  Sancti,  tanquam  septem  pretiosorum 
lapidum  nobilissimo  ornamento.  Primo  ornavit  te 


dono  sapientiae , quo  tota  es  elevata  in  divinis  per  amo- 
rem exstaticum.  Secundo  ornavit  te  dono  intellectus, 
quo  in  arcanis  es  dilatata  per  splendorem  hierarchicum. 
Tertio  dono  consilii,  quo  facta  es  prudens,  sagax,  et 
astuta  per  documentum  coelicum.  Quarto  dono  scientiae, 
qua  facta  es  in  Scripturis  educata  per  Christi  magiste- 
rium. Quinto  dono  fortitudinis,  quo  sis  fortis,  constans, 
et  vigorosa  contra  omnem  adversitatem.  Sexto  dono  pie- 
tatis, quo  sis  clemens,  pia  et  viscerosa,  propter  infusam 
charitatem.  Septimo  dono  divini  timoris,  quo  sis  mens 
simplex,  et  timorosa  erga  tremendam  majestatem. 

Oratio. 

Et  ideo  rogo  te,  clementissima  Domina,  ut  tua  gratia 
muniat  frontem  meam,  illustret  sensus  meos,  corpus 
castificet,  sensus  sanctificet  , cor  inflammet.  Virtus  intret 
in  animam  meam,  illuminet  conscientiam  meam,  puri- 
ficet carnem  meam.  Gratia  et  virtus  tua  me  tueatur  in 
tentatione,  me  consoletur  in  tribulatione,  mihi  assistat 
in  periculo,  me  protegat  a peccato.  Gratia  tua  mihi  assistat 
orando,  legendo,  meditando,  loquendo,  comedendo, 
vigilando  et  dormiendo.  Misericordia  et  pietas  tua  re- 
mittat mihi  debita,  cumulet  merita,  restauret  perdita, 
acquirat  mihi  bona  sine  mensura.  Gratia  et  virtus  tua 
illustret  mortem  meam,  repellat  hostem  meum , eruat 
me  de  manu  inferni,  et  perducat  me  ad  gaudia  paradisi. 
Arnen. 

C4PUT  XXIII. 

Hic  Oriona  stella  splendida  in  corona  Virginis  collocatur. 

Vidi  speciosam  sicut  columbam,  et  circumdabant  eam 
flores  rosarum,  et  lilia  convallium.  Merito,  Domina, 
Spiritus  Sanctus  tuum  ascensum  in  hoc  verbo  miratur. 
Tu  siquidem  es  pulchra  fide,  speciosa  facie,  decora 
mente,  formosa  sanctitate;  simplex  ut  columba,  et  can- 
dida in  anima,  omni  munditia  et  innocentia  dealbata; 
quae  circumdant  astra  lucentia  Angelorum  et  apostolo- 
rum, rosae  fragrantes  martyrum,  violae  redolentes  con- 
fessorum, lilia  candida  virginum.  Est  autem  rationalis 
condecentia:  nam  innocentia  et  puritas  tua  excedit 
innocentiam  Angelorum,  sapientia  tua  apostolorum 
intelligentiam,  constantia  tua  martyrum  tolerantiam, 
prudentia  tua  confessorum  solertiam,  castimonia  tua 
virginum  continentiam.  Quis  enim  Angelus  ifi  divinis 
sic  rapitur?  Quis  apostolus  sic  in  amore  succenditur? 
Quis  martyrum  in  patiendo  constantior?  Quis  con- 
fessorum in  opere  virtuosior?  Quae  virgo  aut  sancta 
femina  in  castitate  mundior  ? Idcirco  cum  tam  mirabilis 
existas  in  omni  gratia  volens  mihi  illam  a te,  Domina, 
comparare,  praesento  Orionam  stellam  claram  et  splen- 
didam , ut  in  ea  corona  tua  illustretur,  et  in  loco  vice- 
simo secundo  affigatur.  Est  autem  Oriona  stella  splen- 
dida, pluviae  diffusiva.  Tu  enim,  Domina,  fuisti  Oriona 
splendida,  cum  Deum  fide  concepisti,  et  splendidior  effecta 
cum  post  parium  inviolata  permansisti ; splendidissima. 

cum  in  choro  gloriae  super  choros  Angelorum  et  Archan- 
gelorum  exaltata  fuisti.  Et  cum  sis  coelestis  area  com- 
pluta, coelesti  rore  imbuta,  infundis  nobis  pluviam  gra- 
tiae et  devotionis,  pluviam  poenitentiae  et  contritionis, 
pluviam  doloris  et  lacrymationis,  pluviam  dulcedinis  et 
consolationis. 


Oratio. 

0 igitur  nobilis  et  generosa  Mater  aeterni  et  incarnati 
Verbi  Patris , quae  mundo  perdito  subvenisti  per  fruc- 
tum salvificum,  ex  immaculata  carne  tua  per  candorem 
virgineum  et  rorem  mirifice  procuratum  ! 0 praeclara 
puella  in  matrem  summi  Regis  ab  aeterno  et  ante  saecula 
praeparata ! 0 regina  splendida!  A Spiritu  Sancto  in  spon- 
sam omnium  virtutum  monilibus  adornatam,  a primo  ^ 
diluculo  exoptatam,  opus  mirificum  a summo  Conditore 
varietate  mirifica  vivifica  compactum,  totius  sanctitatis 
et  perfectionis  sculptura  mirificentius  decoratum  ! Ego 
indignus  et  vilis  peccator,  licet  pollutus  vitiis,  maculatus 
concupiscentiis  et  inquinatus  sordibus,  turpatus  volupta- 
tibus, involutus  tenebris,  obscuratus  peccatis,  vagus 
corde,  instabilis  mente,  majestatem  cupio  extollere  lau- 
dibus, tua  sancta  merita  efferre  praeconiis,  virtutum  et 
gratiarum  tuarum  insignia  titulis  glorificare  devotis.  Sed 
o tu.  Domina,  quae  in  tuo  incessu  habes  honestatem,  in 
tuo  aspectu  venustatem,  in  manibus  liberalitatem,  in  ocu- 
lis verecundiam,  in  labiis  facundiam,  inauribus  clenjen- 
tiam,  prudentiam  in  verbo,  sanctitatem  in  animo,  Dei 

sapientiam  in  pectore,  divina  arcana  in  mente.  Verbum 
Patris,  humanatum  in  ventre,  totaque  gratiarum  omnium 
ornamentis  circumstantiata,  intus  et  extra  rutilans  decore 
praecipuo,  medere  nostris  languoribus  et  infirmitatibus, 
infunde  lumen  sensibus,  pectus  aridum  perfunde  unc- 
tione mirifica,  et  omnia  mea  intima  illuminatione  glo- 
riosa, ut  sic  sermones  sanctos  et  gloriosos  et  devotos  tibi 
offeram,  et  verba  flammantia,  tuum  amorem  redolentia, 
tibi  devote  decantem.  Tu  enim.  Domina,  es  illa  de  qua 
scriptum  est:  Dixit  Deus , fiat  lux , et  facta  est  lux 
(Gen,  I,  3).  0 lux  pura,  lux  pulchra,  lux  illuminans 
coelestia,  illustrans  terrestria,  terrificans  inferna,  lux 
reducens  erroneos,  laetificans  languidos,  exhilarans  Ange- 
los, et  omnes  curiae  paradisi  sanctos  et  justos!  0 lux 
* revelans  mysteria,  detegens  absconsa,  irradians  latebrosa . 
Nostra  maculosa  detege,  nostra  ruinosa  erige,  opacis  et 
nebulosis  nostris  refulge , infirmantibus  da  sospitatem , 
moerentibus  jucunditatem,  illustra  peccatores  ad  poeni- 
tentiam, confidentes  et  sperantes  in  te  perduc  ad  gloriam 
aeternam.  Arnen. 


CAPUT  XXIV. 

Situatio  Berylli  lapidis  pretiosi  in  corona  Virginis. 

Facies  candelabrum  de  auro  purissimo  ( Exod.  xxv, 
31).  Tu,  Domina  gloriosissima,  candelabrum  hoc  fuisti, 
cui  supposuit  suam  lucernam  Dei  sapientia , ut  amissam 
quaereret  drachmam.  Te  filiae  Jerusalem  attentius  in- 
tuentur, ut  currant  in  odorem  unguentorum  tuorum,  in 


lumine  virtutum  tuarum.  Tu  mensa  fuisti  per  divinae 
legis  studium  et  agnitionem.  In  te  fuit  propositio  panum 
per  patrum  exempla , et  bonorum  operum  exercitatio- 
nem. Arca  fuisti  per  gloriosum  thesaurum  fecundita- 
tis; thuribulum  Dei  aureum  per  devotionem  orationis , 
quam  totam  incanduerat  amor  aeternitatis : urna  per 
circumspectionem , manna  per  divini  partus  suavitatem, 
virga  per  regiam  auctoritatem,  tabula  testamenti  per 
scientiae  plenitudinem,  propitiatorium  per  affectum  pie- 
tatis. In  Dei  tabernaculo  nihil  erat  quod  non  auro  vesti- 
retur. Sic  et  tu.  Domina,  quasi  tabernaculum  es  quod 
sanctificavit  Altissimus  ; tota  fuisti  aurea,  quia  charitate 
plena.  Tu  es  stella  maris,  quia  ad  te  miseri  suspirant, 
ad  te  spiritus  angelici  aspirant.  Duo  Cherubim  obum- 
brantia propitiatorium  sunt,  Gabriel  archangelus,  et 
Joannes  evangelista,  ante  thronum  tuum  carmina  lau- 
dis et  gloriae  jubilantes.  De  thuribulo  aureo,  id  est,  de 
tuo  pectore  virgineo  ascendit  fumus  aromatum  in  cons- 
pectu Domini,  quia  per  te,  quae  es  mediatrix  et  advocata 
nostra  praecipua  apud  Deum , qostra  defertur  devotio , 
et  per  te  propitiari  nobis  ejus  dignatur  miseratio.  Idcirco, 
ut  Deum  pro  me  digniris  exorare,  illumque  mihi  pro- 
pitium reddere , offero  tibi  Beryllum  lapidem  pretiosum 
quo  corona  tua  decoretur,  locoque  vigesimo  tertio  situe- 
tur.  Est  autem  Beryllus  lapis  clarus  et  viridis,  efficaciam 
habens  facere  hominem  gratiosum , et  contra  hostes  in- 
victum reddere.  Tu  enim , Domina,  hunc  lapidem  quo- 
dammodo repraesentas ; nam  per  donum  sapientiae  fuisti 

clara  et  splendida  P nulla  macula  denigrata , nulla  sorde 
unquam  polluta , nullo  vitio  contenebrata ; sed  per  gra- 
tiam supernae  illuminationis  fuisti , velut  quaedam  ema- 
natio Dei  omnipotentis , clara  et  sincera , in  qua  nihil 
inquinatum  incurrit.  Clara  fuisti  in  anima , in  vultu  lu- 
cida , in  corpore  nitida  , in  facie  angelica ; clara  ad  dis- 
cernendum ambigua , clarior  ad  cognoscendum  myste- 
ria, clarissima  ad  intelligendum  et  speculandum  divina. 
Et  quia  aeternam  Dei  sapientiam  gestasti  in  tuo  corpore 
humanatam,  habes  venerationem  inclytam,  claritatem 
perpetuam,  et  gloriam  incorruptam  Dei;  et  gratia,  qua 
fuisti  repleta,  fecit  te  semper  virentem  et  viridem,  pro- 
ducendo germen  justitiae,  florem  innocentiae , fructum 
misericordiae.  Tu  enim  emisisti  folia  bonae  voluntatis, 
lilia  castitatis,  violam  pietatis,  rosas  patientiae  et  virtu- 
tis, poma  sanctae  et  perfectae  chari tatis.  Ex  abundantia 
etiam  tuae  pietatis  et  misericordiae  tuos  servientes , in  te 
confidentes,  facis  per  bona  opera  Deo  et  Angelis  gratiosos 
et  placidos , et  contra  impetus  daemonum  per  fidei  cons- 
tantiam stare  fortes  et  invictos , coelesti  gloria  et  corona 
praemiandos.  Arnen. 

CAPUT  XXV. 

Camamilla , flos  decorus  corona  Virginis  in  ultimo  loco. 

Fecit  rex  Salomon  thronum  de  ebore  grandem , et 
vestivit  eum  auro  fulvo  nimis , qui  habebat  sex  gradus 
(III  Reg.  x,  18).  Salomon  noster,  Christus  rex  pacificus, 
sapientia  singularis,  amabilis  gloria  et  potentia,  thro- 

nam  sibi  aedificavit,  tuum  videlicet  uterum , in  quo  inef- 
fabilis illa  majestas  requievit.  Thronus  eburneus  fuisti , 
quia  tria  sunt  in  ebore  quae  plenissime  in  te  fuerunt.  Est 
enim  mirabilis  candoris,  natura  frigidus,  de  casto  nasci- 
tur elefante.  Ita  et  tu,  gloriosissima  Virgo,  candida  fuisti, 
quia  ab  omni  pollutione  segregata;  frigidissima,  quia  ab 
aestu  carnalis  concupiscentiae  elongata,  de  castis  patriar- 
charum amplexibus  generata.  Grandis  ideo  diceris,  quia 
si  multa  in  creaturis  magna  sunt,  nihil  tamen  tam  mag- 
nificum fecerunt  opera  digitorum  Dei.  Auro  fulvo  vesti- 
ris, quia  purissimo  sapientiae  nitore  coloraris.  Sex  gra- 
dus throni  sunt  sex  opera  misericordiae,  quibus  tu,  Virgo 
gloriosa,  plena  exstitisti,  quae  opera  in  tuo  bono  Filio  ex- 
pendisti. Nam  ipsum  esurientem  pavisti,  lacte  virgineo 
potasti,  eum  in  thalamo  tui  ventris  excepisti , nudum  in 
pannis  involvisti , infirmum  vagientem  sacro  ubere  re- 
creasti, in  carcere  nostrae  mortalitatis  positum  nutristi 
et  fovisti.  Duae  manus  thronum  complectentes,  duae  vitae 
sunt,  scilicet  activa  et  contemplativa,  quae  in  te  cum 
catena  charitatis  conjunguntur.  Duo  leones  sunt  Gabriel 
archangelus  et  Joannes  evangelista , quorum  alter  dex- 
terae tuae , alter  sinistrae  casti  deputati  sunt.  Leones  di- 
cuntur propter  rugitum  altissonae  eructationis , quorum 
unus  ait  * Ave , gratia  plena , etc.  Alius  dicit : In  prin- 
cipio erat  Verbum , etc.  Vere  non  est  simile  opus  in  omni 
creatura  compositum , quia  istud  ordines  Angelorum 
transcendit.  Ideo  excellentissima  Domitia,  extollens  et 
transcendens  omnia,  tanquam  nobilissimae  imperatrici 

promisi  tibi  coronam  fabricare,  non  qualem  decuit,  sed 
qualem  mea  exiguitas  invenire  vel  cogitare  potuit,  in 
cujus  loco  ultimo  restat  collocare  Camamillam  pro  ejus 
congruo  complemento.  Est  autem  Camamilla  flos  candi- 
dus, sphaericus  et  rotundus,  odore  gratus,  quodam  in 
medio  aureo  nodulo  decoratus.  Huic,  Domina,  congrua 
similitudine  compararis ; nam  in  anima  es  dealbata  per 
innocentiam , in  conscientia  munda  et  nitida  per  fidem 
rectam,  in  corpore  candida  et  decora  per  castitatem  vir- 
gineam. Ideo  ut  regina  speciosa,  sicut  columba  liliis 
virgineis  constipata,  una  cum  eis  cantas  canticum  no- 
vum ante  Agnum,  super  montem  Sion  stantem,  super 
thronum  Patris  sedentem,  quod  nemo  cantare  potest , 
nisi  in  albis  ambulantes,  nomen  Agni  et  Patris  ejus  scrip- 
tum habentes  in  frontibus  suis.  Quia,  ut  dicitur,  veritas 
non  quaerit  angulos.  Propter  veritatem  et  mansuetudi- 
nem , et  justitiam , pro  quibus  mirabiliter  te  deduxit 
Christi  dextera,  dicta  es  rotunda,  non  angularis.  Sed  et 
tuarum  virtutum  fragrantia  superat  omnia  genera  aro- 
matum , odor  tuae  pietatis  et  misericordiae  super  thus  et 
balsamum,  redolentia  tuae  charitatis  et  amicitiae  vincit 
suavitatem  omnium  unguentorum.  In  medio  tui  pallore 
aureo  rutilans,  quia  sapientia  cordis  tui  est  speciosior 
sole , prudentia  cordis  tui  et  pectoris  est  splendidior  luna, 
tui  intellectus  scientia  super  omnem  dispositionem  stel- 
larum rutilat  decore  mirabili.  Nec  mirum,  si  fulges  et 
rutilas  sapientia,  cum  sempiternam  sapientiam  Dei  Pa- 
tris in  tuis  castis  visceribus  de  Spiritu  Sancto  conceperis, 

ipsamque  carnem  velatam  in  salutem  nostram  mundo 
protuleris.  Haec  igitur  sapientia  incarnata  est  lux  mun- 
dum illuminans , peccatores  salvans,  coelestia  irradians, 
homines  et  Angelos  perpetuo  foedere  connectens  et  co- 
pulans. 

Igitur  de  hac  corona,  quam  tibi.  Mater  Dei,  virgo 
perpetua,  pollicitus  sum,  me  dixisse  hucusque  sufficiat. 
Et  si  quid  bene,  et  prout  materiae  competit,  dicere  po- 
tui , illud  divinae  gratiae  meritisque  tuis  adscribo.  Quae 
vero  minus  recte  seu  minus  caute  protuli,  meae  insi- 
pientiae imputo,  atque  peccatis  meis.  Et  quia  tantam 
majestatem  indigne  paveo  contrectasse,  veniam  peto. 
Indulge,  purissima,  poenitenti  et  supplicanti  te,  ex  ma- 
litia non  offendenti,  sed  de  tua  benignitate  confidenti, 
seu  praesumenti.  Cum  sis  regina  misericordiarum,  ad- 
vocata peccatorum,  excusatrix  criminum,  defensatrix 
pupillorum  quae  in  sede  imperiali  resides , cum  unige- 
nito tuo  Domino  nostro  Jesu  Christo  regnas  laudanda  et 
glorificanda,  per  infinita  saeculorum  saecula.  Arnen. 


INNOCENTII  III  PAPiE 

HYMXUS 

DE  CHP.ISTO  ET  BEATISSIMA  VIRGINE  MARIA  DIGNISSIMA  MATRE  EJUS. 

Ad  quem  certas  et  magnas  contulit  remissiones  et  indulgentias. 

Ave  mundi  spes  Maria , 

Ave  mitis,  ave  pia, 

Ave  charitate  plena. 

Virgo  dulcis  et  serena 
Sancta  parens  Jesu  Christi 
Electa  sola  fuisti. 

Esse  mater  sine  viro , 

Et  lactare  modo  miro. 
Angelorum  imperatrix , 
Peccatorum  consolatrix , 
Consolare  me  lugentem , 
in  peccatis  jam  fetentem. 

Me  defende  peccatorem 
Et  ne  tuum  des  honorem 
Alieno  et  crudeli , 

Precor  te  regina  coeli , 

Me  habeto  excusatum , 

Apud  Christum  tuum  natum , 
Cujus  iram  pertimesco, 

Et  furorem  expavesco , 

Nam  peccavi  illi  soli. 

0 Maria  virgo,  noli 
Esse  mihi  aliena , 

Omni  gratia  tu  plena. 

Esto  custos  cordis  mei , 
Signa  me  timore  Dei , 

Confer  vitae  sanitatem , 

Da  et  morum  honestatem , 
Da  peccata  me  vitare, 

Et  quod  justum  est  amare. 

0 dulcedo  virginalis , 
Nunquam  fuit , nec  est  talis 
Inter  natos  mulierum. 

Omnium  Creator  rerum 
Te  elegit  genitricem , 

Qui  Mariam  peccatricem 
Emundavit  a reatu. 

Ipse  tuo  me  precatu , 

A peccatis  cunctis  tergat , 

Ne  infernus  me  demergat. 
Eia  rosa  sine  spina , 
Peccatorum  medicina , 

Pro  me  Deurxl  interpella , 

Ut  me  salvet  a procella 
Hujus  mundi  tam  immundi ; 

Cujus  fluctus  furibundi 
Omni  parte  me  impingunt , 

Et  peccati  zona  stringunt. 

Christe  Fili  summi  Patris 
Per  amorem  tuae  matris , 

Cujus  venter  te  portavit, 

Et  te  dulci  lacte  pavit : 

Te  per  ipsam  oro  supplex , 

Quia  tu  es  salus  duplex , 

Rerum  dator  mundanarum , 
Atque  salus  animarum. 

Te  nunc  precor  licet  reus : 

Miserere  mei , Deus  , 

Miserere , miserator : 

Quia  vere  sum  peccator. 

Tu  peccata  dele  mea , 

Et  cor  mundum  in  me  crea : 

Da  spem  firmam , fidem  rectam  , 
Charitatem  da  perfectam. 

0 Jesu  da  finem  bonum  , 

Quod  est  super  omne  donum , 

Ut  in  corde  sic  compungar, 
Tibi  Christe  quod  conjungar, 

Fac  me  digne  manducare. 
Corpus  tuum  salutare 

Ira  tua  non  me  gravet , 

Sanguis  tuus  sic  me  lavet, 

In  sensibus  et  in  corde 
A peccatis  et  a sorde , 

Ut  dum  instat  hora  mortis , 

Angelus  tunc  astet  fortis , 

A te  mihi  datus  custos , 

Qui  me  locet  inter  justos. 

Mors  si  carnem  meam  frangat , 

Mors  secunda  non  me  tangat , 

Licet  caro  computrescat , 

Spiritus  in  te  quiescat , 

At  resurgens  te  visurus , 

Semper  tecum  sim  mansurus. 
f.  Audi  nos,  pia  mater  Christi. 

5^.  Nam  te  Filius  nihil  negans  honorat. 

Oratio. 

Interveniat  pro  nobis,  quaesumus.  Domine  Jesu  Chris- 
te , apud  tuam  clementiam , gloriosissima  Virgo  Maria , 
dignissima  mater  tua , cujus  sanctissimam  animam  in 
hora  passionis  et  mortis  tuae  doloris  gladius  pertransi- 
vit : Qui  vivis  et  regnas  cum  Deo  Patre  in  imitate  Spiri- 
tus Sancti  Deus,  per  omnia  saecula  saeculorum.  Arnen. 

MEDITATIO  IN  SALVE  HEGINA. 

Inter  opuscula  S.  Bonaventurae. 

I.  Ad  salutandum  virginem  primo  debeo  ejus  magni- 
tudinem considerare.  Nec  enim  circa  suum  Filium  am- 
plius potuit  elevari , quam  ut  Mater  Dei  vocaretur.  Ad- 

mirans  ergo  magnificentiam  matris  nostrae,  devote  et 
reverenter  dico  : « Salve , Regina.  » Sub  tuo  tegmine , 
Domina , volo  de  caetero  militare  : me  totaliter  domina- 
tioni tuae  committo , ut  plenarie  regas,  nihil  meae  insi- 
pientiae dimittens  de  mei  regimine.  Quidquid  enim  mihi 
dimiseris,  noveris  miserrime  destruendum.  Sed  cum 
plenus  sim  miseria  a vertice  usque  ad  pedum  plantas , 
et  putrefactus  : fetorem  gravem  et  horrorem  quomodo 
dignaberis  regere,  tam  nobilis  creatura?  Quia  tu  es 
« Regina  misericordiae,  » et  qui  sunt  misericordiae  sub- 
diti , nisi  miseri  ? Multum  es  sollicita  de  miseris ; hos  in 
tuos  filios  adoptasti,  hos  regere.  Domina,  voluisti : et  ideo 
« Regina  misericordiae  » vocaris.  Nos  ergo  miseri  tecum 
de  caetero  consolemur,  tecum  amodo.  Domina,  habi- 
temus , te  mentis  visceribus  amplectamur,  quia  tu  es 
« vita.  » Vita  vere , quae  mortem  superbiae  humilis  vi- 
cisti , et  uobis  vitam  gratiae  impetrasti.  0 certe  vita  ama- 
bilis , vita  desiderabilis , vita  delectabilis ! 0 vita  quae 
nutris  tuos  coelestibus  alimentis ! Qui  enim  vult  te  ha- 
bere, se  affligat,  delicias  respuat,  delicata  quaeque  con- 
temnat : et  qui  amplius  mortificatus  fuerit , te  amplius 
possidebit. 

II.  a Dulcedo.  » Vere  dulcedo,  quae  amaritudinem  pec- 
cati, impetrando  gratiam,  expellis,  quae  nobis  gratiae 
dulcorem  acquiris , quae  ad  suavitatem  patriae  coelestis 
contemplantes  introducis.  0 dulcis  Domina,  cujus  sola 
memoria  affectum  dulcorat , cujus  magnitudinis  medi- 
tatio mentem  elevat,  cujus  pulchritudo  oculum  interio- 

30 


t.  n. 


— 466  — 


rem  exhilarat , cujus  amoenitatis  immensitas  cor  medi- 
tantis  inebriat!  0 Domina,  quae  rapis  corda  hominum 
dulcore,  nonne  cor  meum,  Domina,  rapuisti?  Ubi, 
quaeso,  posuisti  illud , ut  ipsum  valeam  invenire  ? 0 rap- 
trix  cordium , quando  mihi  restitues  cor  meum  ? Quare 
sic  corda  simplicium  rapis?  quare  violentiam  facis  ami- 
cis ? Numquid  ipsum  semper  vis  tenere  ? Cum  illud  pos- 
tulo , mihi  arrides : et  statim  tua  dulcedine  consopitus 
quiesco.  Cum  in  me  reversus  iterum  illud  postulo,  me 
complexaris  dulcissima , et  statim  inebrior  tui  amore : 
tunc  cor  meum  non  discerno  a tuo,  nec  aliud  scio  petere, 
nisi  tuum.  Sed  ex  quo  est  cor  meum  tuo  dulcore  sic  ine- 
briatum, guberna  illud  cum  tuo,  et  in  sanguine  Agni 
conserva,  et  in  latere  Filii  colloca.  Tunc  assequar  quod 
intendo , et  possidebo  quod  spero , quia  tu  es  « spes  nos- 
tra. » Sperent  ergo  in  te  qui  noverunt  nomen  tuum , 
quoniam  non  dereliquisti  quaerentes  te , Domina.  Certe 
qui  sperant  in  te,  mutabunt  fortitudinem:  assument 
pennas,  ut  aquilae;  volabunt,  et  non  deficient.  Quis  non 
sperabit  in  te,  quae  etiam  adjuvas  desperatos?  Non  du- 
bito quod  si  ad  te  venerimus,  habebimus  quod  vole- 
mus. In  te  ergo  speret  qui  desperat : qui  deficit , ad  te 
currat. 

III.  « Salve.  » Quis  ergo  de  caetero  nos  a tui  salutatione 
poterit  prohibere  ex  quo  sic  es  vita,  dulcedo  et  spes 
nostra  ? « Salve. » Quis  ergo  ex  quo  Regina  es  nostra , a 
tua  reverentia  nos  poterit  separare  vel  impedire  ? Primo 
es  Domina  salutanda , ut  per  te  gratia  impetretur : ser 

cnndo  ut  per  te  ad  gloriam  veniatur.  « Ad  ,te.  » Ad  te 
vere,  quia  tu  sola  Deum  genuisti,  tu  sola  interemisti 
universam  haereticam  pravitatem  : ad  te  certe  quae  levas 
nos  a faecibus  peccatorum , quae  nos  consolaris  in  cuna- 
bulis vagientes,  lactas  parvulos  esurientes,  « clama- 
mus. » Quare  non  clamaremus,  Domina,  qui  vulnera 
sustinemus,  plagas  sentimus,  qui  inimicis  undique  cir- 
cumdamur ? Clamamus  angustiati , miseriis  infinitis  op- 
pressi. Clamamus  cordis  anxietate,  stomachi  vacuitate , 
doloris  acerbitate,  aut  forte  erga  te  amoris  immensitate. 
Quare  enim  obdormis,  Domina?  Surge , adjuva  nos. 
Clamamus  etiam,  ut  nostram  manifestemus  necessita- 
tem , quia  clamare  necessitas  nos  compellit : quid  nos 
amplius  affligis?  Si  multum  tardaveris,  vocem  amittam 
clamando,  et  ad  te  amplius  vociferare  nequibo.  Heu 
mihi ! tunc  quid  faciam,  cum  nec  exaudire  me  poteris, 
nec  audire?  Cito,  cito,  Domina,  subvenias  clamanti,  ne 
in  manibus  deficiam  inimici:  curre,  festina.  Domina, 
et  tuum  iniquissimum , et  infidelissimum  servum  ad  te 
clamantem  parcendo  adjuva,  et  eripe  de  manu  et  peri- 
culis tui  hostis.  Si  aliud  te  allicere.  Domina,  non  debe- 
ret , nisi  quia  tuus  hostis  audet  nos  tuos  servos  invadere 
fraudulenter,  deberes  ad  nos  quam  citius  festinare.  Curre, 
et  libera  nos , Domina , propter  eorum  superbiam  repri- 
mendam. Curre,  ne  dicant : Ubi  est  eorum  Domina,  de 
cujus  clementia  confidebant? 

IV.  Ne  mireris,  Domina,  si  clamamus,  quia  sumus  a 
te  nimium  elongati.  In  regione  longinqua  dissipavimus 


partem  nostram,  et  ideo  « ad  te  clamamus  exsules.  » Ex- 
sules a patria,  exsules  a visione  divina  : et  utinam  non 
exsules  a gratia , exsules  a consolatione  materna ! 0 ani- 
ma , cur  non  es  potius  a corpore  separata , quam  a tua 
Domina  exsul  facta?  Heu  mihi ! Cur  sum  in  tam  longum 
exsilium  relegatus  ! 0 Domina,  dum  hic  sumus,  exsules 
constituas  nos,  ne  hic  tanquam  in  patria  confidentes,  te 
et  tuum  Filium  quaerere  desistamus  : sic  tamen  consti- 
tuas exsules  in  corpore , ut  semper  tecum  simus  cives  in 
mente.  « Filii  Evae.  » Vere  filii  Evae;  superbi,  praesump- 
tuosi,  ambitiosi,  avari,  gulosi  et  carnales,  inobedientes ; 
et  breviter,  in  omnibus  ipsam  Evam  sequentes , proni 
sumus  ad  malum,  difficiles  vero  ad  bonum  : et  si  con- 
tingat aliquem  filium  bonorum  operum  generare , cum 
quodam  cordis  dolore  et  tristitia  parturimus.  Sed  malum 
cum  laetitiae  perpetramus,  nec  bonis  sufficiunt  mala  nos- 
tra : sed  sicut  ipsa  Eva , ila  et  nos  alios  inclinamus  ad 
malum ; et  etiam  sicut  ipsa , ita  et  nos  in  defectibus  ex- 
cusamus, aut  saltem,  si  possumus,  in  alios  retorque- 
mus. Plus  enim  placet  nobis  in  multo  sudore  et  labore 
vilia  acquirere,  quam  Dominam  gloriae  degustare,  et 
ipsam  levissime,  imo  dulcissime  possidere.  Nisi  enim 
nos.  Domina,  adjuvisses,  fortassis  jam  in  inferni  pro- 
fundissima venissemus. 

Y.  Nec  est  quod  nos  valeat  excusare , qui  non  te , sed 
Evam  in  omnibus  imitamur,  ac  per  hoc  « ad  te  suspira- 
mus. » Suspiramus  autem  de  tam  bonae  Matris  absentia, 
venire  ad  te.  Domina,  cupientes  : « suspiramus  ad  te,  » 

videre  Filium  tuum  affectantes.  Nimius  ergo  amor,  quo 
erga  te  sumus  inebriati  intrinsecus , cogit  nos  ad  te. 
Domina,  suspirare.  Omnibus  es  amabilis , omnibus  af- 
fabilis, omnibus  delectabilis;  sedes  sapientiae,  fluvius 
clementiae , radius  deitatis  : nec  est  qui  se  abscondat  a 
calore  tuo.  Quis  ergo  ad  te , Domina , non  suspirabit  ? 
Amore  suspiramus;  etiam  et  dolore.  Undique  nos  an- 
gustiae premunt.  Quomodo  ergo  ad  te  non  suspiremus  ? 
Solatium  miserorum , refugium  expulsorum , liberatio 
captivorum , Regina  bellatorum , Domina  universorum, 
etiam  inimicorum,  nec  est  qui  tuae  voluntati  valeat  ob- 
viare. Sic  afflicti , sic  miseri  ad  te  suspiramus : « ge- 
mentes et  flentes  in  hac  lacrymarum  valle.»  Heu, 
Domina  ! non  vides  quod  totaliter  sumus  amaritudine 
pleni  ? Intus  sumus  gementes,  exterius  flentes  in  loco 
lacrymoso  jacentes : onerati  peccatis  gemimus , aggra- 
vati molestiis  flemus , abundantes  miseriis  in  valle  lacry- 
marum sumus,  tuum  subsidium  postulantes.  Quid  am- 
plius dicam  ? Nec  sufficio , nec  scio  omnia  detestabilia 
hujus  vallis  enarrare. 

VI.  « Eia  ergo,  advocata  nostra.  » 0 laudabilis  clemen- 
tia Salvatoris,  qui  sic  afflictis  tam  nobile  subsidium 
dignatus  es  elargiri  ! et  ideo  non  est  timendum  quin  mi- 
serearis miseris,  ad  illam  partem  inclinans  sententiam 
quam  defendis , ut  nobis  exhibeas  gloriam  quam  pepe- 
risti.  Non  ergo  restat.  Domina,  nisi  ut  illos  misericordes 
oculos  ad  nos  convertas.  « Eia  ergo , advocata  nostra , 
illos  tuos  misericordes  oculos  ad  nos  converte.  » Non 


dubitamus , Domina,  quin,  si  nostras  aspexeris  mise- 
rias , non  poterit  tua  miseratio  suum  retardare  effectum. 
Mirabiles  necnon  et  amabiles  illi  tuorum  radii  oculo- 
rum , quibus  nos  allicis  ad  amorem , et  ad  plenam  ducis 
salutem , ne  venenatos  oculos  basilisci  timeamus.  0 Evae 
oculi  venenati ! Cur  non  offertis  vos  oculis  Virginis , si 
vultis  perfectam  recipere  medicinam  ? Nam  suorum  cla- 
ritas oculorum  tenebras  expellit,  effugat  catervas  daemo- 
num , purgat  vitia  mentium , corda  congelata  accendit, 
et  demum  ad  coelestia  trahit.  0 quam  beati,  o Domina, 
quos  tui  viderint  oculi ! Hos  ergo  oculos  ad  nos.  Domina, 
converte.  « Et  Jesum  benedictum  fructum  ventris  tui 
nobis  post  hoc  exsilium  ostende.  » O venter  mirabilis, 
qui  potuit  capere  Salvatorem  ! O venter  laudabilis , qui 
potuit  recipere  Redemptorem  ! O venter  desiderabilis , e 
quo  emanavit  desiderium  mentium,  gratiarum  fluvius, 
gloriae  praemium  ! O venter  amabilis  et  dulcedo  animae , 
o elevatio  mentium , inebriatio  cordium , sanitas  pecca- 
torum ! Fructus  tuus.  Domina,  hic  certe  est  fructus  bea- 
tus a principio  sui  ortus.  Hic  est  Jesus  Dei  vivi  Filius. 
Hic  est  Salvator  noster  Dominus  Deus.  Hunc  « Jesum 
benedictum  fructum  ventris  tui  nobis  post  hoc  exsilium 
ostende, » ut  videndo  ipsum  habeamus ; ipsum  videndo, 
beatitudine  repleamur.  « O clemens,  o pia,  o dulcis 
Maria  ! » O clemens  indigentibus , pia  exorantibus , dul- 
cis diligentibus  ! O clemens  poenitentibus , pia  proficien- 
tibus , dulcis  contemplantibus ! O clemens  consolando  , 

pia  blandiendo , dulcis  osculando  ! Clemens  es  subjectis, 
pia  jam  correctis,  dulcis  praedilectis.  Arnen. 

SANCTI  JO ANNIS  GUALBERTI  ABBATIS  ORATIO 

AD  BEATAM  MARIAM  VIRGINEM. 

Te  supplico,  virgo  sancta  Maria , Mater  Christi  imma- 
culata, puerpera,  stella  maris  splendida,  regina  coelo- 
rum digna,  aula  Dei  munda , porta  Christi  conclusa,  in 
mulieribus  benedicta,  super  coelos  exaltata.  Genitrix 
Christi , apud  Filium  tuum  Dominum  pro  peccatis  meis 
intervenire  digneris : nullus  est  enim  in  creaturis  dignior 
te,  quia  ipse,  qui  creavit  te,  natus  est,  et  perinde  nul- 
lum libentius  exaudit  quam  te.  Sub  tuis  ergo  visceribus 
confugio.  Arnen. 


PRECES  AD  SANCTOS  ANGELOS. 

SANCTI  JOANN1S  GlIALBERTI  PRECES 

AD  SANCTUM  M1CHAELEM  ARCHANGELUM. 

Obsecro  te , gloriosissime  Michael , princeps  exercitus 
Angelorum,  quem  Jesus  Dominus  noster  ideo  voluit 
mortalibus  manifestum  fieri , ut  quos  ille  de  sub  jugo 
daemoniacae  servitutis,  sanguinem  suum  fundendo  eri- 
puit , tu  eos  ab  illius  insidiis  angelica  potestate  protegas 
et  virtute  orationis  defendas  : funde  pro  me  quotidie 
preces  tuas , ut  donet  mihi  Dominus  contra  vulneratum 
superbum  humilitatis  fortissima  arma,  quibus  et  illi 

fortiter  resistere  valeam  et  Domino  nostro  suppliciter 
obedire , et  societatem  angelicae  beatitudinis , quam  ille 
superbiendo  perdidit , dignis  ego  obediendo  apprehen- 
dere valeam.  Arnen. 

AD  SANCTOS  ANGELOS  CUSTODES. 

Adsit,  quaeso,  mihi  beatorum  Angelorum  tuorum  pia 
custodia;  et  praesta,  ut  apud  te  pro  me  indignissimo  sanc- 
torum tuorum  agmina  intercedant. 

Angelum  tuum  sanctum  nobis  hic  et  ubique  largire 
custodem  et  defensorem : mutuam  discordantibus  chari- 
tatem,  infidelibus  veram  fidem,  defunctis  parentibus 
et  omnibus  in  tua  fide  quiescentibus  indulgentiam  tribue 
delictorum. 

SANCTI  ANSELMI  ORATIO  AD  ANGELUM  CUSTODEM. 

Obsecro  te,  angelice  spiritus,  cui  ego  ad  providendum 
commissus  sum  a Deo , ut  custodias  me  indesinenter , et 
protegas , visites  et  defendas  ab  omni  incursu  diaboli 
vigilantem  et  dormientem,  nocte  ac  die,  horis  conti- 
nuis ac  momentis  confove  me ; ubicumque  ideo  comi- 
tare mecum.  Repelle  a me  omnem  tentationem  Satanae, 
et  quod  mea  non  exigunt  merita,  tuis  precibus  obtine 
apud  misericordissimum  judicem  et  Dominum  nos- 
trum , qui  te  mihi  tutorem  assignavit , et  me  tibi  com- 
mendavit, ut  nihil  in  me  loci  habeat  contrariae  virtutis 
admistio.  Cumque  me  per  abrupta  vitiorum  dexiare 
perspexeris,  per  semitas  justitiae  ad  Redemptorem  meum 

reducere  satagas  me,  et  in  quacumque  angustia  me 
perspexeris,  auxilium  Dei  omnipotentis  tuo  obtentu 
super  me  esse  sentiam.  Precor  ergo,  si  fieri  potest,  ut 
notum  mihi  facias  finem  meum,  et  cum  de  hoc  corpore 
eductus  fuero,  non  dimittas  malignos  spiritus  terrere 
me , aut  illudere , neque  in  foveam  desperationis  indu- 
cere. Et  non  me  derelinquas,  donec  perducas  ad  visio- 
nem Conditoris  mei,  ubi  perenniter  cum  omnibus  sanctis 
tuo  interventu  merear  laetari , praestante  Domino  nostro 
Jesu  Christo. 


PRECES  AD  SANCTOS. 

SANCTI  AUGUSTINI  INVOCATIO  AD  SANCTOS. 

Felices  sancti  Dei  omnes  , qui  jam  pertransistis  hujus 
mortalitatis  pelagus , et  pervenire  meruistis  ad  portum 
perpetuae  quietis,  securitatis  et  pacis:  securi  et  tran- 
quilli , semperque  festivi  atque  gaudentes  estis. 

Obsecro  vos  per  matrem  charitatem , securi  estis  de 
vobis,  solliciti  estote  de  nobis  : securi  estis  de  vestra 
immarcessibili  gloria,  solliciti  estote  de  nostra  multi- 
plici miseria.  Per  ipsum  vos  rogo,  qui  vos  elegit,  qui 
vos  tales  facit,  de  cujus  pulchritudine  jam  satiamini, 
de  cujus  immortalitate  immortales  facti  estis,  de 
cujus  beatissima  visione  semper  gaudetis/ estote  jugiter 
memores  nostri;  subvenite  nobis  miseris,  qui  adhuc 
in  salo  hujus  vitae  circumstantibus  agitamur  procellis. 

Vos  portae  pulcherrimae,,  quae  in  magnam  surrexistis 
altitudinem,  adjuvate  nos  vile  pavimentum,  longe 
inferius  jacens.  Date  manum,  et  erigite  jacentes  super 
pedes:  ut  convalescentes  de  infirmitate,  fortes  effi- 
ciamur in  bello.  Intercedite  atque  orate  constanter 
atque  indesinenter  pro  nobis  miseris  multumque  negli- 
gentibus  peccatoribus,  ut  per  vestras  orationes  ves- 
tro sancto  consortio  conjungamur : quia  aliter  salvi  esse 
non  possumus.  Sumus  namque  valde  fragiles  et  nullius 
virtutis  homunciones : animalia  ventris  et  carnis  manci- 
pia, in  quibus  vix  aliquod  probitatis  vestigium  apparet. 
Et  tamen  sub  Christi  confessione  positi,  ligno  crucis 
ferimur,  navigantes  per  hoc  mare  magnum  et  spatiosum 
ubi  sunt  reptilia  quorum  non  est  numerus,  ubi  sunt 
animalia  pusilla  cum  magnis,  ubi  est  draco  saevissimus, 
semper  paratus  ad  devorandum , ubi  sunt  loca  pericu- 
losa Scylla  et  Charybdis,  et  alia  innumerabilia,  in  quibus 
naufragantur  incauti,  et  in  fide  dubii.  Orate  Deum, 
orate  piissimi,  orate,  omnia  agmina  sanctorum  et  uni- 
versi coetus  beatorum,  ut  vestris  precibus  meritisque 
adjuti , salva  nave  et  integris  mercibus  pervenire  merea- 
mur ad  portum  perpetuae  quietis,  continuae  pacis,  et 
nunquam  finiendae  securitatis. 

SAXCTI  ANSELMI  ORATIONES  A»  SANCTOS. 

AD  SANCTUM  JOANNEM  BAPTISTAM. 

Cum  recordatione  peccatorum. 

Sancte  Joannes,  tu  ille  Joannes,  qui  Deum  baptizasti. 

tu  prius  ab  Archangelo  laudatus  quam  genitus  a Patre ; 
prius  plenus  Deo  quam  ex  matre ; prius  noscens  Deum , 
quam  notus  in  mundo,  tu  ante  monstrans  matri  gravi- 
dam Matrem  Dei,  quam  gravida  mater  tua  te  dici  * tu  es 
de  quo  dixit  Deus:  Inter  natos  mulierum  non  surrexit 
major.  Ad  te.  Domine,  tam  magnum,  tam  sanctum, 
tam  beatum , ad  te  venit  scelerosus  vermis , aerumnosus 
homuncio  , jam  emortuo  sensu  vix  se  dolens,  sed  mor- 
tua anima  sibi  nimis  dolendus  peccator.  Ad  te,  tam  ma- 
gne amice  Dei,  valde  timens  venit  dubius  de  salute  sua, 
quia  certus  de  magna  culpa  sua,  sed  sperans  de  majori 
gratia  tua.  Major  est  enim  gratia  tua,  Domine,  quam  cul- 
pa mea,  quia  plus  potes  apud  Deum  quam  delere  scelera 
mea.  Ad  te  ergo , Domine , quem  gratia  fecit  tam  ami- 
cum Dei,  ad  te  fugit  anxius,  quem  iniquitas  fecit  tam 
reum  Dei;  ad  te,  quem  tam  beatum  fecit  gratia,  ego 
quem  tam  miserum  fecit  nequitia.  Vere,  Domine,  fateor, 
iniquitas  mea  me  fecit  talem;  sed  te  talem,  non  tu,  sed 
gratia  Dei  tecum.  Memento  ergo,  Domine,  ut  sicut  gra- 
tia Dei  te  sic  sublimavit,  sic  misericordia  tua  erigat  quem 
culpa  sua  sic  humiliavit. 

Heu  me,  qualem  me  feci ! qualis  eram?  Deus,  qua- 
lem me  fecisti , et  qualem  me  iterum  feci  ? In  peccatis 
eram  conceptus  et  natus ; sed  abluisti  me , sed  sanctifi- 
castime,  et  ego  pejoribus  sordidavi  me.  In  necessariis 
eram  tunc  natus,  nunc  sum  in  spontaneis  volutatus;  in 
illis  nesciens  conceptus,  istis  volens  plenus  et  opertus;  ex 
illis  misericorditer  a te  eductus,  in  ha3c  misere  a me  in- 


476  — 


ductus ; ab  illis  pie  redemptus,  in  istis  impie  peremptus. 
Sanaveras,  pie  Deus,  animam  a parentibus  vulneratam, 
ego  impius  interfici  sanatam.  Exueras,  misericors  Do- 
mine , vetustis  pannis  originalis  peccati , et  indueras  me 
veste  innocentiae,  promittens  alteram  incorruptibilitatis, 
et  ego,  illa  rejecta  quam  dedisti,  operui  me  sordibus 
nequitiae;  illa  despecta  quam  promisisti,  plus  elegi  dolo- 
res aeternae  miseriae.  Filium  irae  tuae  fecisti  filium  gratiae 
tuae ; et  ego,  illa  contempta,  feci  me  filium  odii  tui.  Re- 
formasti in  me  amabilem  imaginem  tuam,  et  ego 
superimpressi  odibilem  imaginem.  Heu,  heu!  cujus? 
Cujus,  miser  et  demens  homuncio,  cujus  imaginem 
superimpressi  super  imaginem  Dei  ? 0 cur  vel  non  pu- 
duit facere  quod  sic  expavesco  dicere  ? 0 cur  non  odi 
ejus  imitationem,  cujus  sic  horreo  nomen?  Ille  sponte 
cecidit,  ego  volens  sordui.  Sed  ille,  nulla  praecedente 
delicti  vindicta,  superbiens  peccavit;  ego,  visa  ejus 
poena,  contemnens  ad  peccatum  properavi.  Ille  semel  in 
innocentia  constitutus , ego  restitutus ; ille  contra  eum , 
qui  se  fecit  et  refecit , ille  dereliquit  Deum  promitten- 
tem , ego  fugi  Deum  prosequentem ; ille  perstat  in  mali- 
tia Deo  reprobante , ego  in  illam  cucurri  Deo  revocante ; 
ille  obduratus  ad  punientem,  ego  obduratus  ad  blan- 
dientem.  Etsi  ambo  contra  Deum , ille  contra  nec  requi- 
rentem se,  ego  contra  pro  me  morientem. 

0 infelix  et  nimis  infelix  homuncio,  si  tamen  non 
omnis  recessit  humanitas  ubi  tanta  malitiae  incessit  im- 
manitas ! Ecce  cujus  imaginis  horrebam  horrorem , in 

multis  aspicio  me  horribiliorem.  Fuge,  fuge,  tu,  hor- 
ribilis nescio  quae  substantia , fuge  teipsam  exterrita  a 
teipsa.  Sed  vae , fugere  te  non  potes.  Ne  ergo  aspicias  te, 
quia  non  toleras  te.  Nam  si  tolerare  potes  sine  doloris 
horrore , hoc  ipsum  ne  toleres , quia  tolerare  potes. 
Quanto  enim  hoc  potes,  tanto  primo  peccatori  similior, 
et  Deo  es  intolerabilior.  Non  enim  est  fortitudo,  sed  men- 
tis hebetudo,  non  est  sanitas,  sed  obdurata  iniquitas; 
non  est  ex  consolatione,  sed  ex  damnatione.  Ne  ergo 
sine  inani  rugitu  cordis  tui  toleres  horrorem  interioris 
vultus  tui.  Quia  ergo  fugere  te  non  potes,  vel  te  non  as- 
picias, quia  te  non  toleras.  Sed  ecce  pejus,  si  non  aspi- 
cio me ; nam  egomet  fallo  me. 

0 nimis  gravis  angustia  ! Si  me  inspicio , non  tolero 
meipsum;  si  non  inspicio,  nescio  meipsum.  Si  me  con- 
sidero , terret  me  facies  mea;  si  non  considero,  fallit 
me  damnatio  mea.  Si  me  video , horror  est  intolerabilis; 
si  non  video,  mors  est  inevitabilis.  Malum  hinc,  pejus 
inde;  malum  undique.  Sed  nimis  malum  hinc,  nimis 
pejus  inde , et  nimis  malum  undique.  Nimis  enim  miser, 
quem  torquet  conscientia  sua,  quam  fugere  non  potest. 
Nimis  miserior  quem  exspectat  damnatio  sua , quam  vi- 
tare non  potest.  Nimis  infelix  qui  ipse  sibi  est  horribilis. 
Nimis  infelicior,  cui  mors  erit  aeterna  sensibilis.  Nimis 
aerumnosus,  quem  terrent  continui  de  sua  foeditate  hor- 
rores. Nimis  aerumnosior,  quem  torquebunt  aeterni  pro 
sua  iniquitate  dolores.  Malum  hoc , et  malum  hoc ; sed 
nimis  hoc , et  nimis  hoc. 

Peccare , quam  mala  et  quam  amara  res  es  1 peccata  , 
quam  faciles  aditus,  quam  difficiles  exitus  habetis ! Pec- 
catores , quo  yos  inducitis  ? Intra  quos  vectes  vos  inclu- 
ditis ? Intelligite , intelligite  quam  malum  et  quam  ama- 
rum est  reliquisse  Dominum.  Qui  peccastis,  reddite; 
volentes  peccare , nolite.  Nolite , inquam , nolite.  Yere 
malum  et  amarum  est,  expertus  sum ; in  hoc  ipso  sum. 
Aut  enim  continui  dolores  torquebunt  poenitentem  vitam 
meam , aut  aeterni  cruciatus  vexabunt  puniendam  ani- 
mam meam.  Utique  est  malum  et  amarum  utrumque. 
Et  certe  juste  angitur  reus  Dei  inter  malum  et  pejus; 
nimis  malus,  inter  nimis  malum,  et  nimis  pejus.  Juste 
fit,  recte  fit,  juste  judex  meus;  sed  utique  tu  es  ipse 
Deus  et  Dominus  et  Creator  meus.  Tolle  ergo , Creator, 
tolle  tantum  malum  de  creatura  tua , si  gratias  agit  quia 
est  factura  tua.  Erue,  Domine,  erue  de  tantis  malis  ser- 
vum tuum,  si  gaudet  fateri  te  Dominum  suum.  Parce, 
Deus , parce  peccatori  tuo , si  non  desperat  de  bonitate 
tua ; nam  etsi  judicem  sic  me  nequius  illo  primo  pecca- 
tore deliquisse , non  odi  te  ut  ille , nec  detestor  bonita- 
tem tuam.  Renova  ergo  per  merita  magni  Baptistae  tui , 
renova  in  me  gratiam  baptismi  tui.  Praevenit  me  gratia 
tua,  subsequatur  me  misericordia  tua.  Da  per  poeniten- 
tiae lamentum  quod  dedisti  per  baptismi  sacramentum. 
Dona  petenti  quod  donasti  nescienti.  Reforma  faciem 
quam  foedavi , restaura  innocentiam  quam  violavi.  Qui 
abstulisti  peccata  quae  attuli  nascendo , tolle  peccata  quae 
contraxi  vivendo.  Tolle , qui  tollis  peccata  mundi , quia 

ista  sunt  peccata  mundi , quae  porto  de  conversatione 
mundi.  Tolle,  qui  tollis  peccata  mundi , per  merita  illius 
qui  hoc  testimonio  te  ostendit  mundo,  tolle  peccata  quae 
contraxi  in  mundo.  Tolle  de  me  quod  non  est  ex  te,  quia 
odi  quod  est  a me,  et  adhuc  spero  de  te. 

Et  tu,  sancte  Joannes,  qui  ostendisti  mundo  tollentem 
peccata  sua , per  gratiam  tibi  datam , fac  mihi  hanc  mi- 
sericordiam ut  tollat  peccata  mea.  Tu , Deus,  tollis  pec- 
cata mundi ; tu , amice  ejus,  dicis  : Hic  tollit  peccata 
mundi . Ecce  ante  vos  onustus  peccatis  mundi.  Tu  tollis, 
et  tu  dicis  : Ecce  me  cui  tu  tollas , quod  tu  dicis.  Ecce 
medicus,  et  testis  ejus;  et  ecce  aeger,  servus  medici,  et 
opus  ejus,  rogans  medicum  et  testem  ejus.  Vere  medice, 
oro  te,  sana  me.  Verax  testis  ejus,  precor  te,  ora  pro 
me.  Proba  te  mihi  in  me,  tu  actum  tuum,  tu  dictum 
tuum.  Experiar  quod  audio,  sentiam  quod  credo.  Jesu, 
bone  Domine,  si  tu  operaris  quod  ille  testatur,  fiat  in  me 
opus  tuum.  Joannes  monstrator  Dei , si  tu  testaris  quod 
ille  operatur,  fiat  in  me  verbum  tuum.  Sana  me.  Do- 
mine, tu  cujus  est  sanare.  Impetra  mihi  hoc.  Domine, 
tu  qui  potes  impetrare.  Tu  enim  es  magnus  Dominus , 
et  tu  coram  Domino  magnus.  Tu  summe  potens  per 
teipsum,  et  tu  valde  potens  apud  ipsum.  Tu  summe  bo- 
nus Deus , et  tu  valde  bonus  amicus  ejus,  qui  est  in  aeter- 
num misericors  et  benedictus  Deus.  Arnen. 


— 480  — 


ORATIO 

AD  SANCTUM  PETRUM  APOSTOLUM. 

Cum  lamentabili  deploratione  peccatorum. 

Sancte  et  benignissime  Petre,  fidelis  pastor  ovium 
Christi,  princeps  Apostolorum,  princeps  tantorum  prin- 
cipum , qui  ligas  et  solvis  quod  vis,  qui  sanas  et  resus- 
citas quem  vis,  qui  das  regnum  coelorum  cui  vis : magne 
Petre , magne , tot  et  tantis  donis  ditate , tot  et  tantis  dig- 
nitatibus sublimate ; ecce  ego  pauperrimus  et  infimus  ho- 
muncio, multis  et  gravibus  aerumnarum  circumdatus 
angustiis , miserabiliter  indigeo  auxilio  tuae  magnae  po- 
tentiae : sed  nec  os  meum  habet  verba , quibus  necessi- 
tatem meam,  sicut  ipsa  est,  exprimat,  nec  cor  meum 
habet  devotionem  quae  de  tam  infimo  ad  tuam  tantam 
sublimitatem  attingat.  Iterum  atque  iterum  conor  men- 
tem meam  torpentem  concitare , et  dissolutam  per  ina- 
nia restringere  : sed  omnibus  viribus  collectis , nec  tor- 
poris sui  tenebras,  quas  contraxit  de  sordibus  peccatorum 
suorum , potest  dirumpere , nec  in  eadem  intentione 
diutius  valet  consistere.  Heu  me  miserrime  miserum ! 
Ita  quippe  est,  non  est  simulatio;  ita  est. 

Quis  ergo  subveniet  misero , qui  nec  valet  exhibere 
tribulati  vocem , nec  dolentis  mentem  ? 0 magne  Petre , 
si  clamor  tribulationis  meae  non  ascendit  usque  ad  te ; 
respectus  tuae  pietatis  descendat  usque  ad  me , dirumpat 
duritiam  meam , scindat  tenebras  meas , circumspiciat 
aerumnas  meas.  Respice,  benigne  pastor,  commisi  tibi 

gregis  ovem , et  miserere  miserabiliter  laborantem , et, 
non  quantum  sua  mala  exigunt , sed  quantum  permit- 
tunt, orantem.  Ecce  enim  ante  fidelem  pastorem  jacet 
et  gemit  morbida  ovis  coram  Domino  pastoris  et  ovis. 
Fugitiva  redit , erroris  et  inobedientiae  veniam  petit.  Pio 
medico  et  pastori  morsus  luporum  et  scissuras  vulne- 
rum, quae  errando  incurrit,  et  ulcera  quae  longa  incuria 
nutrivit , revelat , et  misereri  sibi  dum  adhuc  spiritum 
trahit , plus  miseriam  suam  coram  misericorde  pastore 
expandendo  quam  obsecrando , exorat. 

Pastor  bone  Petre , ne  sis  exoratu  difficilis , ne  avertas 
misericordes  oculos ; respice , precor  ne  abjicias  poeni- 
tentem,  ne  differas  exaudire  supplicantem.  Quia  enim 
fastidivit  salutifera  pascua,  languet  defectu  virium ; quia 
indulsit  pestiferis,  torquetur  attactu  morborum.  Adulta 
ulcera,  et  illisa  vulnera  putrescendo  pejorata  cito  eam 
trahunt  ad  mortem.  Lupi  jam  gustato  ejus  sanguine,  ex- 
spectantes objiciendam  in  insidiis  latent.  Inimicus  ejus  , 
tanquam  leo  rugiens,  Circuit  quaerens  eam  ut  devoret. 
Pastor  fidelis , converte  oculos  tuos  ad  eam , et  recog- 
nosce tibi  commissam.  Si  enim  erravit,  tamen  Dominum 
et  pastorem' non  negavit.  Inspice  in  faciem  ejus,  et  ad- 
verte signum  Domini  tui  et  ejus.  Si  sub  tanto  squalore 
non  agnoscis  faciem  lotam  et  candidatam  in  fonte  Christi, 
agnosce  vocem  confessionis  sub  nomine  Christi , qui  ter 
interrogans  utrum  eum  amares,  tibi  ter  confitenti  dixit: 
Pasce  oves  meas.  Certe  amator  est  ovis , qui  ante  com- 
mendationem sic  discutit  amorem  pastoris.  En  confiteris 
T.  ii.  31 

te  amatorem  ejus,  et  haec  confitetur  se  ovem  ejus.  Cur 
ergo  spernis  ovem  Christi,  pastor  ejus?  Petre,  pastor 
Christi,  recollige  ovem  Christi.  Dominus  tuus  imposuit 
in  humeros  suos  gaudens  quaesitam  et  inventam , ne  re- 
peilas  eam  redeuntem  et  supplicantem ; Dominus  emit 
eam  sanguine  suo  nondum  natam , pastor  ejus  ne  vili- 
pendas  jam  renatam , et  tam  diligenter  tibi  commenda- 
tam. Heu ! quandiu  non  sentiet  se  receptam,  curatam  et 
refocillatam. 

0 sancte  Petre,  si  te  non  movet  nomen  pastoris  et  ovis, 
moveat  te  nomen  apostoli,  principis  apostolorum,  et 
nomen  Christianae  animae.  Nempe  haec  est  ovis  a me  tibi 
oblata,  anima  mea,  baptismo  Christi  regenerata.  Haec 
vulnera , quae  dixi , haec  ulcera , hae  scissurae  non  sunt 
ovinae  carnis , sed  sunt  spiritus  rationalis.  Haec  fames,  hi 
defectus  virium,  hae  torsiones  non  sunt  pecorini  ven- 
tris, sed  sunt  humanae  mentis.  Hi  lupi  et  hi  leones  non 
sunt  quadrupedes , sed  daemones.  Haec  tanta  mala , pau- 
pertas est  virtutum , et  coacervata  peccata.  Quia  igitur 
nondum  sentio  me  exauditum , urgentibus  angustiis,  a 
principio  repetam  narrationem  meam , et  multiplicabo 
orationem  meam.  Exponam  coram  janitore  regni  coelo- 
rum et  principe  apostolorum  fidelem  animam  miseram 
sub  regno  peccatorum,  ad  regnum  coelorum  inhiantem, 
et  ob  hoc  Petrum  janitorem  regni  coelorum  et  principem 
apostolorum  invocantem. 

Ecce  ergo,  misericors  Petre,  coram  te  exhibeo  ani- 
mam meam  nervis  virtutum  dissolutam,  catenis  vitio- 

rum  ligatam , pondere  peccatorum  aggravatam , delic- 
rum  sordibus  foedatam,  discissam  vulneribus  daemonum, 
pulridam  et  foetidam  ulceribus  criminum.  His  et  aliis 
gravibus  malis,  quae  melius  me  vides,  obrutam,  op- 
pressam, circumdatam,  obvolutam,  bonorum  omnium 
relevamine,  ut  cernis  destitutam.  Ecce  miseram  ani- 
mam, et  misericordem  apostolum  Petrum , coram  mise- 
ricorde Deo , qui  apostolo  Petro  misericordiam  fecit  et 
facere  praecepit , et  faciendi  potestatem  dedit.  Ecce  mise- 
ria, et  ecce  misericordia.  Misericordia  Dei , et  Petri  apos- 
toli ejus ; miseria  animae  Deum  confitentis , et  Deum  e 
Petrum  invocantis.  Ergo  miseria  premet  diul.^s animam 
ad  Deum  et  Petrum  respicientem , et  videbit  hoc  miseri- 
cordia Dei  et  Petri. 

0 Deus,  et  tu  major  apostolorum  ejus,  quae  est  haec 
miseriae  meae  immanitas,  si  non  potest  adversus  eam 
misericordiae  vestrae  immensitas?  Aut  si  potest,  sed  non 
vult , quae  est  haec  enormitas  culparum  mearum , quae 
excedit  multitudinem  miserationum  vestrarum  ? An  quia 
cuncta , quae  peccavi , non  confiteor  ? en  cuncta  quae  sci- 
tis me  peccasse , vera  esse  confiteor.  An  quia  nec  suffi- 
cienter poenitendo , nec  malis  bona  rependendo  satisfa- 
cio ? Utique  sic  est , fateor ; sed  haec  est  ipsa  miseria  qua 
torqueor.  Ergo  quo  plus  coarctat  miseria , plus  lenta  erit 
misericordia?  0 inauditum  verbum  a misericorde  in 
i supplicantem  ! Sed  intelligo , Juste  Deus , intelligo  quid 
respondeas  animae  meae  : Merito  patitur  quod  sponte  su- 
biit, et  digne  non  exauditur  quae  non  obedi vit.  Heu  I 

desperationis  amaritudo  ? Agnosco  certe , agnosco  hanc 
sententiam  esse  justitiae , non  misericordiae.  Quis  vocavit 
justitiam  in  causam  meam?  Cum  misericordia  sermo 
mihi  erat , non  cum  ea.  Panem  misericordiae  mendicat 
a te , Deus , in  tribulatione  aerumnosa  anima  mea.  Cur 
lapide  justitiae  perfringis  ossa  ejus?  Misericordia  tua, 
misericors  Deus , per  merita  et  intercessionem  beati  Petri 
apostoli  tui , acceleret  et  eruat  eam  dimittendo  peccata 
ejus.  Sancte  Petre,  princeps  apostolorum , per  miseri- 
cordiam tibi  factam  et  potestatem  tibi  datam , solve  vin- 
cula ejus,  sana  vulnera  ejus.  Libera  eam  de  miseria  regni 
peccatorum ; et  introduc  eam  in  beatitudinem  regni  coe- 
lorum , ut  tecum  gaudens  , gratias  agens , laudet  Deum 
in  saecula  saeculorum.  Arnen. 

ORATIO 

AD  SANCTUM  PAULUM  APOSTOLUM. 

Cum  terrore  Judicii  extremi  et  peccatorum. 

Sancte  Paule , tu  magne  Paule , tu  ille  qui  unus  ex 
magnis  apostolis  Dei , omnes  alios  tempore  sequens , la- 
bore et  efficacia  praecessisti  in  agricultura  Dei.  Tu  qui 
adhuc  mortalitate  gravis  raptus  es  usque  ad  tertium  coe- 
lum , et  raptus  in  paradisum,  audisti  quae  non  licet  ho- 
mini loqui.  Tu  inter  Christianos  non  solum  tanquam 
nutrix  fovens  filios  suos,  sed  et  sollicitudine  mirabilis 
affectus  iterum  parturiens  filios  tuos.  Tu  , inquam , om- 
nibus omnia  factus , ut  omnes  lucrifaceres.  Ad  te , Do- 
mine, ad  te  his  et  aliis  multis  dictis  et  factis  mundo 

cognitum  apud  Deum  esse  magnae  potestatis,  et  erga 
homines  immensae  pietatis,  ad  te  venit  unus  certe  nimis 
peccator,  unus  nimis  accusatus  apud  potentem  et  dis- 
trictum judicem  Deum , non  uno , non  paucis , sed  in- 
numeris criminibus  ; non  solum  parvis , sed  et  immen- 
sis ; non  dubiis , sed  certis ; non  brevi  accusatione , sed 
tam  longa  quam  longa  est  vita  ejus ; non  uno  accusa- 
tore, sed  tot  quot  sciunt  delicta  ejus.  Nam  ipse  judex  est 
districtus  accusator  meus , et  ego  sum  manifestus  pecca- 
tor ejus.  Omnes  etiam  spiritus  boni  et  mali  coram  Deo 
accusant  me  cum  eo : boni,  quia  Deo  debent  aequitatem ; 
mali , quia  meam  servant  iniquitatem  : boni , quia  tes- 
tantur veritatem  quam  considerant ; mali,  quia  quaerunt 
poenam  meam  quam  desiderant.  Ipsi  quoque  judicant  in 
hoc  meam  nequitiam,  quia  me  sciunt  debere  damnari 
secundum  justitiam. 

Heu  ! quot  judices , quot  accusatores  super  unum  mi- 
serum ! quam  graves  super  imbecillem ! quam  districti 
super  manifestum  ! Heu ! quem  habebit  excusantem , 
qui  Deum  habet  accusantem  ? Quis  vel  unus  erit  inter- 
cessor ejus,  si  omnes  sunt  accusatores  et  judices  ejus? 
Sed  et  ego  ipse , conscientia  cogente , sum  accusator  et 
judex  meus.  Fateor  enim  me  nimium  deliquisse,  et  ideo 
gravem  damnationem  meruisse. 

0 ipsa  etiam  irrationalia  et  insensibilia,  si  non  sum 
insensibilis,  me  confundunt,  lntelligo  enim  coram  omni 
creatura  me  debere  erubescere , quia  in  illum  peccavi 
qui  tam  potens  est  ut  posset , et  tam  bonus  ut  vellet  eam 

facere.  Confundor  et  a meipso,  quia  et  ego  factus  sum 
ab  ipso.  Yae,  unde  tot  et  tanta  mala  irruunt,  quse  sic 
miserum  istum  obruunt  ? Peccata  mea  mala , de  vobis  in 
me  fluunt  liaBC  omnia  mala.  Yos  attrahitis  accusatores, 
vos  removetis  excusatores , vos  damnatorem  adducitis ; 
vos  intercessorem  excluditis,  vos  provocatis  ultorem, 
vos  avertitis  indultorem , vos  intellectum  vestrum  indu- 
citis in  timorem  et  confusionem , vos  ab  illo  abscinditis 
spem  et  consolationem , vos  in  aeternum  interitum  im- 
pellitis , vos  auxilium  omne  repellitis.  Et  ut  miserius  sit 
quidquid  misere  facitis,  hoc  insuper  ad  cumulandam 
miseriam  additis , ut  cum  vere  res  ita  sit , sic  mihi  sit 
quasi  non  ita  sit.  Sic  enim  esse  veritas  ostendit , et  tamen 
affectus  non  sentit.  Sic  ratio  docet,  et  cor  non  dolet.  Sic 
video  quia  est,  et,  heu  ! nequeo  liquefieri  totus  in  lacry- 
mas , quia  sic  est.  Si  hoc  possem , forsitan  sperarem , 
sperando  orarem , orando  impetrarem.  Cum  vero  sensus 
et  dolor  in  me  secundum  aerumnas  meas  non  sit,  quali- 
ter sperabo  ? Quomodo  sine  spe  orabo  ? Quid  sine  oratione 
impetrabo  ? 

Infelix  homuncio,  ad  quid  devenit  oratio  tua?  quo 
evanuit  spes  et  fiducia  tua  ? Incceperam  orare  cum  fidu- 
cia temeritatis , et  occurrit  desperatio  ex  intellectu  veri- 
tatis , et  deficit  oratio  ex  desperatione  alicujus  erga  me 
pietatis.  Si  enim  quidquid  est,  juste  contra  me  est,  cu- 
jus pietas  mecum  est?  Si  omnia  quae  sunt,  recte  mihi 
sunt  adversa,  cujus  miseratio  ad  me  erit  conversa?  Si 
Creator  et  creatura  merito  me  despicit , cujus  aspectus 

me  respicit?  Miser  peccator,  si  sic  est,  nihil  tibi  rema- 
net, nisi  a spe  torpere,  et  ab  oratione  tacere,  et  sic  sem- 
per  in  tua  miseria  jacere.  Utique  qui  te  sponte  fecisti 
miserum,  juste  necesse  est  semper  te  esse  miserum. 
Utique  misera  delicta,  sic  redditis  vestra  promissa.  Dum 
attrahitis,  dulcia  promittitis;  cum  pertrahitis,  posses- 
sum vestrum  amaritudine  perfunditis.  Dum  suadetis, 
ungitis;  postquam  persuadetis,  usque  ad  mortem  animae 
pungitis.  Dum  vocatis  in  foveam  vestram , quasi  facilem 
reditum  per  poenitentiae  dolorem  monstratis;  cum  vero 
praecipitatis,  praecipitatum  obruitis,  obrutum  obcaecatis, 
obcaecatum  obduratis , obdurato  omnem  exitum  obtura- 
tis. Et  sic  miserum  vestrum  deceptum , captivatum , 
ligatum  facitis  desperare  , tacere,  et  insensibilem,  velut 
perditum  Dei  et  oblitum  Dei  jacere,  donec  illum  venda- 
tis mercatoribus  inferni , qui  merces  suas  comportant  in 
lacum  mortis.  Hoc  totum  de  me  fecistis , haec  omnia  ex- 
pertus sum , nisi  quia  nondum  mercatoribus  illis  tradi- 
tus sum.  Quod  tamen  et  ego  exspecto  misere  timendo,  et 
illi  praestolantur  maligne  gaudendo. 

Heu  ! quam  malum  est  sic  desperare  , sic  tacere , sic 
jacere  ! Et  heu  ! quam  vanum  est  sine  spe  clamare,  sine 
spe  conari ! Deus,  cujus  bonitas  non  exhauritur,  cujus 
misericordia  non  exinanitur,  cujus  scientia  non  deficit , 
cujus  potestas  quod  vult  efficit,  unde  potero  respirare 
qui  sic  ob  peccata  mea  cogor  desperare6/  Nam  etsi  iras- 
caris peccantibus , soles  tamen , benigne  Domine  , dare 
consilium  petentibus , doce  me , Domine , unde  debeam 

sperare  ut  possim  orare.  Orare  namque  te  volo;  sed  nec 
scio , propter  ignorantiam  meam  , nec  possum  , propter 
duritiam  meam,  et  prohibeor  desperatione,  propter  ini- 
quitatem meam.  Quaero  aliquid  quod  me  excuset , et  ni- 
hil est  quod  me  non  accuset,  quaero  qui  oret  pro  me , et 
invenio  quidquid  est  esse  contra  me.  Quaero  qui  miseri 
misereatur,  et  omne  quod  est  misero  adversatur. 

Jesu,  bone  Domine,  cur  de  coelo  venisti?  Quid  in 
mundo  fecisti  ? Ad  quid  te  morti  dedisti,  nisi  ut  peccato- 
res salvares  ? Sancte  Paule , quid  aliud  mundum  peram- 
bulando docuisti  ? Ad  hanc  fidem  ipse  et  apostoli  ejus , 
et  tu  maxime  nos  peccatores  invitatis , hoc  solum  tutum 
refugium  nobis  monstratis.  Quomodo  ergo  non  sperabo, 
si  hoc  credo , et  in  hac  fide  peto  ? Aut  quomodo  me  frus- 
trabitur spes  ista , si  de  qua  nascitur,  non  me  fallit  fides 
ista?  Jesu  Deus,  et  tu  apostole  ejus,  huic  fidei  peccator 
me  vestro  monitu  credo,  in  hanc  me  jacto,  imo  jam 
olim  jactavi.  Hac  inductui  accessi  vos  oraturus.  In  hac 
peto , in  hac  quaero,  in  hac  pulso,  ut  peccatori  miserea- 
mini ; tu  parcendo , tu  intercedendo ; tu  salvando , tu 
orando.  Hac  fide  coram  vobis  me  obvolvo,  ut  possim 
latere  inquisitores  et  exactores  peccatorum  meorum , et 
tui,  Deus,  districti  judicii  percussionem.  Hanc  petit  ves- 
tro consilio  peccator  absconsionem;  obsecro,  ne  proda- 
tur judicio  vestro  ad  damnationem. 

Sed  heu  ! ecce  occurrit  et  aJiud  grave  malum.  Spera- 
bam me  per  fidem  spem  obtinere,  et  ecce  video  nec  fidem 
me  tenere.  Putabam  me  in  hac  fide  esse  obvolutum,  et 

cognosco  ab  illa  me  exutum.  Confidebam  me  in  illa  lati- 
tare , et  sentio  me  ab  illa  exsulare  ; fides  enim  sine  ope- 
ribus mortua  est ; fides  vero  mortua  , fides  non  est.  Qui 
ergo  fidem  mortuam  habet  , fidem  non  habet.  Vae ! fe- 
cunditas malorum  operum  prohibebat  me  spem  habere, 
et  sterilitas  bonorum  operum  prohibebat  me  spem  ha- 
bere , et  sterilitas  bonorum  operum  probat  me  fide  ca- 
rere. Vae  male  agenti ! vae  bona  negligenti ! Sicut  enim 
necesse  est  in  malis  operibus  Deo  displicere , ita  impos- 
sibile est  sine  fide,  quae  bonis  operibus  nulla  est,  Deo 
placere. 

Imo  si  justus  ex  fide  vivit,  qui  fidem  non  habet,  mor- 
tuus est.  Sed  si  sterilis  bonorum  mortuus  est,  fertilis 
malorum  quanto  magis  mortuus  est  ? Nam  si  arbor,  quae 
non  facit  fructum  bonum,  excidit  ut  arida,  quae  facit 
fructum  malum , utique  eradicatur  ut  noxia.  Mors  haec 
non  carnis  est,  sed  animae.  Quam  magis,  et  quam 
pejus  moritur  qui  hac  morte  moritur,  quam  qui  carnis 
morte  moritur ! Omnis  enim  humana  caro  mortua  ali- 
quando resurgit,  sed  non  omnis  anima  mortua  resur- 
git. Et  magis  perimit  mors  illa , quae  aufert  vitam  forsi- 
tan nunquam  reversuram , quam  quae  tollit  vitam  ex 
necessitate  quandoque  redituram.  Et  pejus  moritur  qui 
perdit  vitam  justitiae,  per  quod  perdit  vitam  beatam, 
quam  qui  amittit  istam  miseram  vitam.  Denique  valde 
magis  et  miserius  interit  qui  dimittit  vitam , quae  servata 
et  amissam  corporis  vitam  meliorem  restituit,  et  sine 
qua  expedit  nec  natum  esse,  quam  qui  deserit  illam , 


sine  qua  nihil  prohibet  animam  beatam  esse.  Hac  mi- 
sera vita  vivo  , et  ab  hac  beata  vita  mortuus  sum . In  eo 
vivo  quod  de  me  vilius  est;  in  eo  mortuus  sum  quod 
melius  est.  Plus  ergo  mortuus  sum  quam  vivus ; et  de- 
terius mortuus  sum  quam  carne  moriturus  sum.  Non 
enim  mors  illa  mala  mihi  erit , nisi  quia  ista  jam  prae- 
cedit. 

Sancte  Paule , veni  ad  te  ut  peccator  reconciliandus, 
et  ecce  inventus  sum  coram  te  mortuus  resuscitandus. 
Veni  ut  reus  opus  habens  intercessore , et  inventus  sum 
male  mortuus,  indigens  resuscitatore.  Ut  miser  veni,  et 
miserrimum  me  inveni.  Accessi  velut  vivus  accusatus  , 
et  ecce  coram  te  sum  mortuus  damnatus.  Nam  etsi  non- 
dum sum  traditus  morti  torquenti,  jam  tamen  dimissus 
sum  morti  illam  attrahenti.  Nam  licet  nondum  sim  de- 
trusus in  carcerem  tormentorum  , tamen  jam  snm  con- 
clusus in  fovea  peccatorum.  Quamvis  enim  non  sum  ad- 
huc in  inferno  sepultus,  jam  sum  tamen  ut  sepeliendus, 
delictis  obvolutus.  Hoc  erat  certe,  quod  orare  nec  poteram 
nec  sciebam.  Hoc  erat  vere , quia  me  omni  rei  exsecra- 
bilem intelligebam , et  velut  insensibilis  non  dolebam. 
Intelligebam  per  naturae  rationalitatem , non  sentiebam 
per  mortis  insensibilitatem.  Vere  mortuus  eram,  et  mor- 
tuus veni,  et  ideo  me  mortuum  inveni. 

0 Deus,  quis  orabit  pro  mortuo  isto?  Sancte  Paule, 
tibi  attuli  eum ; ne  avertaris  eum ; ora  pro  eo.  Domine, 
Elias  et  Elisaeus,  ut  mortuuos  suscitarent,  mortuis  se 
junxerunt,  et  membra  membris,  viva  mortuis  coapta- 

verunt.  Domine , vivi  mortuos  attactos  vivificaverunt, 
et  mortui  vivis  nihil  nisi  gloriam  intulerunt.  Domine , 
tu  quoque  dicis  teipsum  omnia  omnibus  factum , ut  om- 
nes lucrifacias.  Amice  Dei , exempla  aliorum  me  faciunt 
praesumere,  dicta  tua  me  hortantur  confidere.  Dicam 
ergo , Domine , dicam ; Domine , Domine , descende  ad 
mortuum  istum , expande  te  super  mortuum  istum , fac 
te  non  mortuum,  sed  tanquam  mortuum  istum.  Cale- 
fiat confotus  tuae  compassionis  attactu  mortuus  iste , re- 
vivat tuae  potestatis  effectu  mortuus  iste , ut  vivus  glori- 
ficet Deum,  et  te  mortuus  iste.  Domine,  non  es  impotens 
hunc  mortuum  suscitare,  quia  teste  Deo  sufficit  tibi  gra- 
tia Dei.  Nam  si  in  terra  degenti  tibi  suffecit , utique  in 
coelo  manenti  non  defecit.  Cur,  Domine , diutius  jacebit 
oblatus  tibi  mortuus  sine  vita , cum  Deus  testetur  tuam 
potentiam , et  tu,  testeris  ipse  tuam  pietatem  ? Domine 
Deus , tu  dicis  Paulo  : Sufficit  tibi  gratia  mea.  Sancte 
Paule , tu  dicis  nobis  : Omnibus  omnia  sum  factus.  Et 
ecce  verborum  vestrorum  effectum  exspectat  mortuus, 
hac  spe  vobis  illatus.  Vos  dicitis,  et  mortuus  audiens 
sperat.  Vos  promittitis,  et  mortuus  orans  exspectat.  Vos 
dicitis,  et  a vobis  est  prolatum , obsecro,  sentiam  affectu 
quod  mundus  gaudet  per  vos  esse  propalatum.  Si  a vobis 
dictum  non  negatis,  cur  poscenti  effectum  denegatis? 
aut  cui  securius  mortuus  resuscitandus  portatur,  si  a 
vobis  oblatus , a vobis  mortuus  reportatur  ? Quo  illum 
mittitis,  si  sic  eum  dimittitis?  quo  ibit,  si  a vobis  abibit? 
0 Deus , quis  resuscitat , si  Deus  non  resuscitat  ? A quo 


— m — 


speratur,  si  a Deo  desperatur  ? A quo  amissa  vita  recipi- 
tur, nisi  a quo  prius  accipitur? 

Sancte  Paule,  quis  indigenti  et  dolenti  pius  erit,  si  ille, 
qui  cum  infirmantibus  infirmari  se  promittit,  durus 
erit  ? Quis  orare  pro  misero  dignatur,  si  ille , qui  se  om- 
nibus omnia  factum  publicat , dedignatur  ? Aut  quis  vel 
auditur,  si  ille,  cui  gratia  Dei  sufficit,  non  exauditur? 
An  illi  pietas  vel  potestas  deficit,  cui  gratia  Dei  sufficit? 
0 vos  ambo , quid  vos  movet,  si  hsec  non  movent  ? Unde 
assumam,  nisi  de  vobis,  quod  ad  excitandam  misericor- 
diam vestram  obtendam  vobis  ? Mortua  anima  quid  ob- 
tendet de  se , nisi  quia  peccatrix  et  misera  est  ? Poenitens 
tamen  et  dolens  erat.  0 si  ille  qui  de  coelo  venit  vocare 
peccatores  in  poenitentiam,  et  ille  qui  post  eum  ad  hoc 
ipsum  plus  omnibus  laboravit,  si  ideo  contemnent  pce- 
nitentem  animam  quia  peccatrix  est ! Si  ille  qui  de  sinu 
Patris  exivit  portare  dolores  nostros,  et  ille,  qui  se  cum 
infirmantibus  dicit  infirmari , si  idcirco  despiciunt  do- 
lentem, quia  misera  est ! Si  ille,  qui  ut  mortuas  animas 
suscitaret,  mortuum  se  fecit,  et  ille  qui  se  omnibus 
omnia  factum  perhibet,  si  ob  hoc  rejiciunt  orantem, 
quia  mortua  est ! Non  ita  Deus , non  ita  sit : absit ! non 
ita  sit.  Si  ita  est,  periit  compassio.  Si  sic  est,  mortua  est 
miseratio. 

Anima  projecta  et  rejecta,  cum  peccasti  projecta,  cum 
supplicas  rejecta , quo  te  convertes  ? Converte  te  ad  im- 
portunitatem. Importunum  dolentem  quierunt,  perti- 
nacem miserum  volunt , incessantem  lugentem  amant. 

Quaere  ergo  adhuc  in  eis  quod  infatigabilis  objicias  ei. 
0 sancte  Paule , ubi  est  illa  nominata  nutrix  fidelium , 
fovens  filios  suos?  Quae  est  illa  affectuosa  mater,  quae  se 
ubique  praedicat  filios  suos  iterum  parturire  ? Dulcis  nu- 
trix , dulcis  mater,  quos  filios  parturis  aut  nutris , nisi 
quos  in  fide  Christi  docens  gignis  et  erudis?  Aut  quis 
Christianus  post  te  doctrina  tua  non  est  in  fide  natus  et 
confirmatus  ? Nam  etsi  benedicta  fides  ista  ab  aliis  quo- 
que apostolis  nobis  sit  nata  et  nutrita,  utique  magis  a te, 
quia  plus  omnibus  in  hoc  laborasti  et  effecisti.  Cum  ergo 
illi  sint  nobis  matres,  tu  magis  nostra  mater.  Ergo,  sancte 
Paule , filius  tuus  est  mortuus  iste.  Mater,  mortuus  iste 
certe  filius  tuus  est.  Dulcis  mater,  recognosce  filium  ex 
confessione  Christianitatis ; recognoscat  ille  matrem  ex 
dulcedine  pietatis.  Offer,  mater,  illi  qui  morte  sua  inde- 
bita revocavit  reos  suos  a morte  debita , offer  illi  filium 
tuum,  ut  revocet  ei  vitam  perditam.  Per  baptismum 
enim  eductus  a morte , per  sterilitatem  et  pravitatem 
reductus  est  in  mortem.  Mater  famosi  affectus,  sentiat 
filius  tuus  viscera  maternae  pietatis.  Exliibe  eum  illi  qui 
te  resuscitavit,  et  viventem  servavit.  Ora  eum  pro  filio 
tuo,  quia  servus  ejus  est;  ora  eum  pro  servo  suo,  quia 
filius  tuus  est. 

Sed  et  tu  , Jesu , bone  Domine , nonne  et  tu  mater  ? 
Annon  es  mater,  qui  tanquam  gallina  quae  congregat 
sub  alas  pullos  suos?  Vere  , Domine,  et  tu  mater.  Nam 
quod  alii  parturierunt  et  pepererunt , a te  acceperunt. 
Tu  prius  propter  illos,  et  quos  pepererunt,  parturiendo 


mortuus  es,  et  moriendo  peperisti.  Nam  nisi  parturiis- 
ses , mortuus  non  esses ; et  nisi  mortuus  esses , non  pe- 
perisses.  Desiderio  enim  gignendi  filios  ad  vitam , mor- 
tem gustasti,  et  moriens  genuisti.  Tu  per  te,  illi  jussi  et 
adjuti  a te.  Tu  ut  auctor,  illi  ut  ministri.  Ergo  tu,  Domine 
Deus,  magis  mater.  Ambo  ergo  matres.  Nam  etsi  patres, 
tamen  et  matres.  Vos  enim  effecistis , tu  per  te , tu  per 
illum,  ut  nati  ad  mortem  renasceremur  ad  vitam.  Pa- 
tres igitur  estis  per  effectum , matres  per  affectum ; pa- 
tres per  auctoritatem , matres  per  benignitatem ; patres 
per  tuitionem,  matres  per  miserationem.  Ergo  et  tu 
mater , etsi  quantitate  affectus  impares , in  qualitate  ta- 
men non  dissimiles.  Quamvis  magnitudine  benignitatis 
non  coaequantes,  voluntate  tamen  concordantes;  licet 
plenitudine  miserationis  non  convenientes,  intentione 
tamen  non  disconvenientes.  Cur  taceam  quae  dicitis?  Ad 
quid  celem  quod  proditis?  Cur  abscondo  quod  facitis? 
Matres  vos  divulgatis,  filium  me  fateor.  Gratias  ago; 
filium  me  genuistis  cum  Christianum  me  fecistis;  tu  per 
teipsum , et  tu  per  eumdem  ipsum  ; tu  per  doctrinam  a 
te  factam , et  tu  per  doctrinam  tibi  inspiratam ; tu  per 
gratiam  a te  mihi  concessam , et  tu  per  gratiam  ab  illo 
acceptam.  Paule  mater,  et  te  ipse  genuit.  Pone  ergo 
filium  tuum  mortuum  ante  pedes  Christi  matris  tuae, 
quia  filius  ejus  est.  Imo  jacta  illum  in  sinum  pietatis 
ejus,  quia  plus  ipse  mater  est.  Ora  ut  resuscitet  mor- 
tuum filium,  non  tam  tuum,  quam  suum.  Ora  pro  filio 
tuo  quia  mater  es , ut  vivificet  filium  suum , quia  mater 

est.  Fac,,  mater  animae  meae,  quod  faceret  mater  carnis 
meae.  Utique  si  speraret , oraret  quantum  posset , nec 
cessaret  donec  impetraret  si  posset.  Certe  si  vis , non  po- 
tes desperare ; et  si  oras , potes  impetrare.  Insta  ergo  ut 
anima  mortua,  quam  tu  vivam  peperisti,  vitae  restitua- 
tur ; nec  cesses  donec  tibi  viva  reddatur. 

Tu  quoque,  anima  mortua  per  teipsam,  curre  sub 
alas  Jesu  matris  tuae , e4  conquerere  sub  pennis  ejus  do- 
lores tuos.  Postula  ut  plagas  tuas  confoveat,  et  ut  confo- 
tis vita  redeat.  Christe  mater,  qui  congregas  sub  alas 
pullos  tuos , mortuus  hic  pullus  tuus  subjicit  se  sub  alas 
tuas.  Nam  lenitate  tua  exterriti  confoventur,  odore  tuo 
desperantes  reformantur.  Calor  tuus  mortuos  vivificat , 
attactus  tuus  peccatores  justificat.  Agnosce,  mater,  filium 
tuum  mortuum,  vel  per  signum  crucis  tuse,  vel  per  vo- 
cem confessionis  tuse.  Refove  pullum  tuum,  resuscita 
mortuum  tuum,  justifica  peccatorem  tuum.  Exterritus 
tuus  a te  consoletur,  a se  desperans  a te  confortetur,  et 
in  integram  et  inseparabilem  gratiam  tuam  per  te  refor- 
metur. A te  namque  fluit  consolatio  miserorum  , qui  sis 
benedictus  in  saecula  saeculorum.  Amen. 

ORATIO 

AD  SANCTUM  ANDRJ3AM  APOSTOLUM. 

Sancte  et  pie  Andraea,  frater  principis  apostolorum, 
piissime  apostolorum , mitissime  sanctorum ; tu  Joannis 
discipulus  et  sedulus  auditor;  tu  Agni  peccata  mundi 
tollentis  promptus  insecutor,  et  mansionis  ipsius  diligens 

investigator ; tu  Simonis  germani  tui  et  concivis  vestri 
Philippi  avidus  ad  Jesum  deductor  ; tu , inquam , crucis 
praedicator  et  amator,  et  magistri  boni  per  eam  pius  imi- 
tator, ad  pietatis  tuae  januam  sedet  et  clamat  mendicans 
anima  mea.  Adhibe  aurem  miserationis,  aperi  januam 
pietatis , et  admitte  clamorem  pauperis  ad  te  confugien- 
tis: tu,  cujus  pietas  tanta  exstitit,  ut  ab  universis  pius 
Andraeas  cognomineris.  Non  est  interventor  qui  pro  me 
tibi  suggerat ; non  est  qui  indigentiae  meae  necessitatem 
coram  te  proferat.  Ipsa  itaque  piatas  tua  pro  me  sugge- 
rat apud  te,  et  te  exorabilem  reddat  circa  me.  Si  a te  mi- 
sera et  miserabilis  anima  mea’aversa  fuerit,  si  a te  mi- 
sericordiae panem  non  acceperit,  ad  quem  ibit?  Quem 
exorabit?  Ab  aliis  exclusa  confugit  ad  te,  quem  audierat 
praedicabilem  immensa  pietate.  Fame  consumpta  pror- 
sus deficiet,  quia  de  longe  veniens  non  habet  quod  man- 
ducet, nec  aliquis  est,  qui  illius  misereatur,  et  aliquid 
boni  sibi  eroget.  Quin  etiam  incidit  in  latrones,  qui  amore 
Dei  et  cunctis  virtutibus  eam  spoliarunt,  mortiferis  etiam 
telis  vitiorum  convulneraverunt , relinquentes  eam  non 
dico  semivivam  sed  pene  omnino  exstinctam.  Veniat 
tandem  tibi  in  mentem  miseratio  illa  quam  super  tales 
exhibuit  fons  ille  totius  pietatis,  a quo  hausisti  tan- 
tam pietatem.  Misereor , inquit,  super  turbam  esurien- 
tem , quia  jam  triduo  sustinent  me , nec  habent  quod 
manducent.  Audisti,  affuisti,  interfuisti,  quando  mise- 
rans eos , de  quinque  panibus  satiavit  ad  plenum  plus 
quam  quinque  millia  hominum.  Continebis  itaque  vis- 

cera  pietatis  tuae  super  animam  fame  jam  deficientem , 
panem  misericordiae  a te  exquirentem , et  tandiu  jam  te 
sustinentem  ? An  mihi  soli  impius  eris  ? An  quia  nimium 
deliqui , ut  mihi  misericordia  omnino  denegetur,  pro- 
merui? Certe  misericordia  et  pietas  non  est  necessaria, 
ubi  non  est  miseria  aut  indigentia.  Et  quanto  major  per- 
urget indigentia,  tanto  praedicabilior  est  misericordia. 
Quis  ergo  imitabitur  magistrum  pietatis  in  exsequendo 
praeceptum  pietatis,  si  tu  non  imitaris,  qui  prae  caeteris 
pius  praedicaris?  Inquietaris  importunitate  mea?  Sed 
quid  agam  ? Si  enim  non  clamavero , mors  mihi  est , 
quia  deficiam  et  peribo.  Si  autem  clamare  non  omisero, 
molestus  tibi  esse  timeo.  Docto r bone,  edoce  cor  meum 
quid  orare , et  quomodo  cum  aliqua  efficacia  debeat  te 
exorare. 

Doctor  bone,  ab  eo  qui  non  vult  mortem  peccatoris, 
sed  ut  convertatur  et  vivat , edoctus , respice  miseratio- 
nis respectu  in  animam  peccatricem,  quae  converti  ac 
reverti  concupiscit  ad  suum  Creatorem.  In  limo  vitiorum 
demersa  nititur  et  conatur  exsurgere , sed  non  habens 
vires,  quibus  se  valeat  erigere,  deficit  jam  miserabili  las- 
situdine. Jam  diu  laborando  clamat,  et  sustinet  te.  Defece- 
runt oculi  illius  dum  sperat  in  Deum  suum.  Ubi  itaque  est 
pietas , ubi  bonitas , ubi  miseratio  tua  ? Ne  desperatione 
prorsus  intereat,  porrige  manum  petenti,  erige,  tene,  sus- 
tine, donec  ad  eum  quem  sitit,  ad  quem  desiderat,  videlicet 
ad  sui  Creatoris  misericordiam  perveniat.  Pastor  eccle- 
siae , admitte  aberrantem  ovem , quae  reverti  cupit , ex- 
t.  ii.  32 

plorat  et  implorat,  ut  mereatur  admitti.  Excludes  introire 
volentem , quam  redire  nolentem  revocares , et  humeris 
impositam  deportares?  Si  excluseris,  sentiet  summus 
pastor  detrimentum  gregis  sui.  Leo  enim  circuiens  quae- 
rit quem  devoret , a quo  tu  ipse  forte  devorari  metue- 
bas , quando  pia  et  exorabili  prece  de  cruce  clamabas  : 
Non  me  permittas , Domine , famulum  tuum  diutius  a 
te  separari  errantem , sicut  ovem  non  habentem  pasto- 
rem. Audivit  et  exaudivit  tunc  clamorem  tuum  summus 
pastor,  et  protinus  assumptum  secum  collocavit  in  coelo. 
Audi  itaque  nunc  clamorem  perditae  ovis,  quae  revertitur 
de  longe,  et  deprecatur  admitti.  Exhibe  ei  eamdem  mi- 
serationis opem  quam  tibi  exhibuit  pastor  pius,  cum 
eamdem  subires  necessitatem.  Suscipe  eam  ad  ovile  re- 
dire volentem  gregi  suo , a quo  aberraverat , sociari  toto 
corde  anhelantem.  De  illo  quippe  sauciato  quem  Sama- 
ritanus curavit,  cum  Dominus  commemorasset , quid 
tandem  subintulit  ? Vade , et  tu  fac  similiter.  Ecce  co- 
ram te  jacet  sauciata  et  male  laniata  anima  mea.  Infunde 
oleum  miserationis,  adhibe  suffragia  tuae  interventionis, 
si  aliquo  modo  queat  evadere  periculum  aeternae  mortis. 
Audiet  te  libenter  supplicantem  pro  nobis,  qui  proprio 
fdio  non  pepercit,  sed  pro  nobis  omnibus  tradidit  illum. 
Tu  quoque,  anima  mea,  pecus  morbidum , ovis  perdita 
per  temetipsam,  recurre  ad  pastorem.  Et  quia  per  te  non 
mereris  admitti,  roga  Andraeam  piam,  ut  te  admittat 
ad  sinum  suae  protectionis,  ut  ejus  intercessione  pius 
Salvator,  qui  venit  qucerere  quod  erraverat,  et  salvum 

facere  quod  perierat , sanet  morbidam , salvet  perditam, 
et  ad  ovile  reducat  erroneam,  et  gregi  societ,  qui  est  be- 
nedictus in  aeternum.  Arnen. 

ORATIO 

AD  SANCTUM  JOANNEM  EVANGELISTAM. 

Pro  timore  damnationis. 

Sancte  et  benedicte  Joannes,  altissime  Evangelistarum 
Dei,  dilectissime  apostolorum  Dei ; tu  sic  praecipue  dilecte 
Deo  inter  tam  praecipue  dilectos  ejus  , ut  supereminens 
dilectio  tibi  sit  proprium  signum  inter  eos  ; tu  ille 
Joannes,  cui  familiare  fuit  recumbere  supra  illud  glorio- 
sum pectus  Altissimi ; tu,  quem  Deus  substituit  matri 
suae  filium  pro  se  , cum  corporaliter  eam  moriendo 
desereret : ad  te,  o beate  tam  amice  et  tam  amate  Dei, 
ad  te  exorandum  accedit  homuncio  iste,  reus  Dei,  ut  per 
tam  dilectum  intercessorem  vitet  imminentem  sibi  iram 
Dei.  Cogit  namque.  Domine,  criminosum  sua  necessitas 
quaerere  interventorem,  et  ocurrit  ei  illa  tua  famosa  fa- 
miliaritas apud  illum  quem  timet  ultorem.  Certus  igitur, 
Domine , per  eamdem  familiaritatem  de  potestate  tua , 
quoniam  apud  eum  quod  voles  efficies,  et  sperans  de 
pietate  tua,  quia  miserum  in  angustiis  ad  te  clamantem 
non  despicies,  ad  te  me  converto,  quamvis  tepido  , toto 
tamen  affectu  mentis  meae , et  potentem  illam  tuam  in- 
terventionem praesumo  precari  peccatrici  animae  meae, 
ut  per  te  retrahatur  a tormentis , ad  quae  illam  pertra- 
hunt multimodae  iniquitates  meae.  Sed  heu  me  miserum ! 

quam  contrarie  promittunt  mihi  mea  delicta ! Ecce  enim 
dum  conor  confortari  per  tuam  apud  Deum  familiarita- 
tem , plus  cogor  per  eamdem  deterreri , propter  meam 
contra  Deum  pravitatem.  Etenim,  o dilecte  Dei,  cum 
peccavi  in  dilectorem  tuum,  certus  sum  meruisse  me 
odium  quoque  tuum. 

0 reatus  immoderatus  ! reatus  contra  Deum,  qui  non 
solum  ipsum  offendit,  sed  et  illos  qui  intercedere  possunt 
apud  eum  Verum  enim  est  quia  criminosus  Dei,  digne 
odiosus  est  amicis  Dei , nec  solum  amicis  ejus , sed  certe 
et  sibimet , et  omni  creaturae  ejus.  Peccata , peccata , 
quomodo  plus  horretis  plus  considerata  ! Vos  namque , 
vos  unde  abducitis , quo  perducitis  miserum  homoncu- 
lum , quem  seducitis  ? Unde  cadit , quo  praecipitatur  in- 
felix anima  quae  vos  sequitur?  Quid  perdit,  inquam, 
quid  acquirit  aerumnosa  illa , quae  ab  amore  Dei , quem 
potuit  tenere  per  innocentiam , detruditur  in  horrorem 
Dei  et  omnium  creaturarum  ejus  per  vestram  malitiam? 
Si  ergo  peccata  sic  universalem  exsecrationem  contra- 
hunt illi , quem  a Deo  abstrahunt , ubi  se  abscondet , 
cui  se  ostendet  homuncio , circumferens  sarcinam  pec- 
catorum suorum,  quam  ipse  deponere  non  potest,  hor- 
rens et  fetens  vulneribus  et  ulceribus  delictorum  suo- 
rum , quae  ipse  sanare  non  potest?  Talis  accedit,  dilecte 
Dei  Joannes,  talis  accedit  coram  te  anima  mea,  imo  haec 
est,  haec  misera  anima  mea,  quae  se  amicam  hujus  sae- 
culi faciens,  et  peccatorum  numerositate  se  obruens, 
inimicam  se  Dei  constituit.  Heu ! nomen  exsecrandum 

omni  rei , nomen  inimici  Dei ! Heu  ! quam  inique  a me 
attractum , quam  juste  mihi  imputatum!  Angustiae! 
Convincit  me  inimicum  Dei  rei  veritas,  et  prohibet  con- 
fiteri horroris  immanitas.  Angustiae ! Deum  et  omnia 
provocari  ad  ulciscendum  et  nihil  mihi  reservari  inof- 
fensum ad  intercedendum.  Moerores,  dolores,  gemitus, 
rugitus,  ubi  adestis,  si  hic  deestis?  Ubi  fervetis,  si  hic 
tepetis?  Dirumpite  torquendo  compagem  meam,  consu- 
mite urendo  interiora  mea,  tumultuamini  in  praecordiis 
meis,  si  qua  forte  misericordia  respiciat  miseriam  meam. 
0 vos' misericordes  amici  Dei,  miseremini  tam  indigenti, 
per  illam  misericordiam  quam  fecit  vobis  Deus.  Succur- 
rite, ne  me  obvolvat  ira  Dei  cum  inimicis  ejus.  Nolo, 
detestor,  exsecror  esse  vel  dici  inimicus  ejus;  licet  con- 
fitear me  peccatorem  ejus.  Succurrite,  vel  aliquis. 

Tu  ille , discipule , quem  diligebat  Jesus , si  agnoscis 
signum  tuum,  rogo  te  per  hanc  dilectionem  ipsam, 
agnoscam  in  tanta  necessitate  auxilium  tuum.  Joannes , 
Joannes,  si  tu  es  discipulus  ille  quem  diligebat  Jesus , 
precor  te  per  hoc  ipsum , sim  ego  per  te  peccator  ille , 
cui  indulgeat  Jesus.  Si  tibi  gloriosum  pectus  illud  fuit 
familiare  reclinatorium  , rogo  sit  idem  mihi  per  te  salu- 
tare propitiatorium . Fateor,  Domine  mi,  dilecte  Dei, 
quia  tu  juste  quoque  iratus  es  in  Deum  dilectorem  tuum 
peccanti : sed  certe  solet  Dominus  per  amicum  pacari 
servo  supplicanti.  Ergo,  o beate  Joannes,  qui  tanta  di- 
lectione praeditus  es  apud  Deum,  te  obsecrat  reus  servus 
ejus  , ut  reconcilies  eum.  Non  est,  dilecte  Dei , non  est 

contra  dilectionem , si  subvenis  reo  ejus , non  defen- 
dendo , sed  per  intercessionem.  Non  obtendo  iniquitatis 
meae  defensionem , nec  opto  defendentem  si  prodo  con- 
fessionem , et  quaero  intervenientem.  Amice  Dei , ne  de- 
putes illum  Dei  vel  tuum  esse  inimicum,  qui,  quantum 
potest , amando  credit  et  confitetur  Deum  tuum  esse 
amicum.  Si  credo , si  confiteor,  si  volo  amare  tibi  con- 
cessum tantum  amorem  Dei,  rogo  te  per  hanc  tibi  datam 
gratiam,  averte  a me  mihi  debitum  odium  Dei.  Fac, 
Domine , propter  ipsum  amatorem  tuum , fac  quia  sum 
opus  ejus  et  servus  et  redemptus  ejus,  fac  ergo  propter 
eum  apud  eum,  ne  perdat  quod  fecit,  ne  perimat  quod 
redemit.  Fac,  sicut  vere  diligis  opus  ejus  et  confessionem 
benedicti  nominis  ejus. 

Jesu , cui  inique  peccavi ; Domine , quem  nequiter 
contempsi ; omnipotens , cujus  iram  superbe  irritavi , 
dilector  Joannis  beati  apostoli  tui,  ad  ipsum  te  fugit  ter- 
ritus reus  tuus,  peccator  tuus,  offensor  tuus,  quantum- 
cumque  scelerosus,  quantumcumque  flagitiosus,  obten- 
dit nomen  dilecti  tui,  inter  se  et  imminentem  sententiam 
justi  judicii  tui.  Per  illam  beatam  dilectionem,  parce 
quaerenti  ejus  tuitionem.  Domine,  per  cujus  nomen  mi- 
sereris peccatoris  tui,  si  damnas  orantem  per  nomen 
dilecti  tui  ? Domine,  sub  quo  tegmine  protegitur,  si  sub 
nomine  dilecti  tui  percutitur  ? Ubi  est  refugium , si  sub 
dilecto  tuo  est  periculum?  Non  sentiat.  Domine,  non 
sentiat  odium  tuum,  qui  fugit  ad  dilectum  tuum.  Do- 
mine , Domine,  non  plus  valeat  mea  nequitia  ad  damna- 

tionem,  quam  ejus  gratia  ad  miserationem.  Bone,  bone, 
non  plus  possit  odium  mei  ad  perdendum  opus,  quod 
fecisti,  quam  ejus  dilectio  ad  parcendum  servo,  quem 
redemisti. 

Benignissime,  qui  nihil  odisti  eorum  quae  fecisti,  ecce 
quem  fecisti  et  refecisti.  Cur  ergo  damnabis,  Domine,  se 
accusantem,  te  invocantem,  si  non  odisti  aliquid  eorum 
quae  fecisti?  Fac  ergo,  bone  Domine,  propter  illum, 
quem  inter  discipulos  tuos  familiarius  dilexisti,  ne  sis 
mihi  damnator,  quia  tu  solus  es  salvator.  Benedictus  tu 
in  secula.  Arnen. 


ORATIO 

AD  EUMDEM  APOSTOLUM. 

Pro  gemina  Dei  dilectione  et  proximi  impetranda. 

Sancte  Joannes , tu  ille  Joannes  unus  de  magnis  apos- 
tolis Dei,  de  magnis  principibus  regni  Dei;  unus,  inquam, 
ditissimorum  dilectione  qua  diligit  et  diligitur  Deus,  et 
ditissimus  eorum  dilectione  quos  diligit  Deus.  Ecce,  o 
opulente  tam  beatis  divitiis,  et  dives  tam  beata  opulentia, 
ecce  aerumnosa  sed  Christiana  anima,  pauper  et  inops 
harum  divitiarum  quibus  sic  opulenter  abundas,  esu- 
riens accedit  ad  ostium  clementia)  tuae,  suppliciter  men- 
dicans eleemosynam  opulentiae  tuae,  quatenus  ex  eo  quod 
tibi  et  multis  sine  diminutione  sufficere  potest,  saltem 
illi  tantum  impertiaris  unde  ipsa  vel  vivere  possit.  Por- 
rige igitur,  dives  amice  Dei,  porrige  animae  pauperis 
servi  dilectoris  tui  Dei,  de  illa  opulenta  cella  mentis  tuae 

hanc  tibi  parvam , mihi  magnam;  tibi  facilem , mihi 
vitalem  eleemosynam,  ut  Dominus  meus,  cui  placuit  ad 
multos  ditandos  te  ditare,  dignetur  eam  propter  te  vel 
ad  vitam  tuendam  refocillare.  Pauper  certe  est.  Domine 
mi,  dilecte  Domini  nostri,  pauper  est  anima  mea,  quod 
cogor  et  erubesco  confiteri,  utriusque  dilectionis  Dei; 
quia  valde  infra  quam  debet,  diligit  Deum,  et  multo 
minus  quam  eget,  diligitur  a Deo.  Equidem  in  uno 
fateor  me  valde  injustum,  in  altero  justum  Deum;  in 
utroque  sentio  me  nimis  miserum,  justo  judicio  Dei.  Non 
sum  oblitus  hoc  dicens,  o tu  juste  et  misericors  Deus: 
nec  sum  ingratus  multimodis  beneficiis  tuae  erga  me 
dilectionis  ab  initio  creationis  meae ; sed  donec  satietur 
utraque  tua  dilectione , semper  se  pauperem  et  egenam 
clamat  esuriens  anima  mea. 

Quippe  hoc  ipsum  est  de  maximis,  de  gratissimis  mihi 
tuis  beneficiis,  quia  per  suavem  gustum  tui  hanc  in  me 
excitasti  aviditatem,  ut  renuat  consolari  anima  mea,  nisi 
per  ejus  satietatem.  Ad  quam  impetrandam  quoniam 
non  sufficit  supplicatio  minus  dilecti  peccatoris  tui ; ad 
eam  impetrandam,  invoco  merita  multum  dilecti  dilec- 
toris tui.  Ergo,  tu  bone  dulcis,  et  dulcis  bone,  a quo 
est  omne  bonum,  fac  illum  mihi  et  te  illi,  imo  et  te 
illum  mihi  exorabilem,  ut  per  illum  assequar  hujus 
satietatis  desideratum  bonum.  Scio,  Domine,  scio  et 
fateor  quia  ego  non  sum  dignus  quem  tu  diligas ; sed 
certe  tu  non  es  indignus  quem  ego  diligam.  Da  ergo 
mihi.  Domine,  per  ejus  merita,  unde  tu  es  dignus,  et 

ero  dignus,  unde  sum  indignus.  Sed  oret  pro  me  potius, 
quia  ipse  potest  efficacius  ille  dilectus  tuus.  Domine 
Jesu.  Oret  ille  pium  pectus  tuum,  dulce  reclinatorium 
suum  pro  me;  et  exaudi  tu  desiderium  meum  per  illum 
propter  te. 

Sancte  Joannes,  dilecte  Jesu  Christi  Domini  mei,  rogat 
te  servus  amici  tui,  ut  propter  nomen  Domini  sui  dilec- 
toris tui  impetres  illi  mutuam  dilectionem  Dei,  impetra 
ergo  mihi  quatenus  sic  diligar  ab  illo,  ut  et  ego  digne 
diligam  illum.  Certe  namque,  dilecte  Dei,  si  ipse  diligit 
nos  propter  te,  misericordiam  nobis  impendis;  et  si  nos 
diligamus  illum  per  te,  gratiam  illi  rependis.  Certe, 
Domine,  si  illum  convertis  ad  nos  amandum,  facis  nos 
tibi  tanti  boni  debitores;  et  si  nos  accendis  ad  illum 
amandum , facis  te  illi  debiti  redditorem.  Certe  beate, 
quantumcumque  facias  ut  plures  amet,  nihil  tibi  mi- 
nuis; et  quanto  facis  ut  plures  illum  ament,  tanto  plus 
illi  retribuis.  Fac  ergo,  Domine,  hanc  supplici  tuo  mise- 
ricordiam, unde  et  me  tibi  tanti  boni  debitorem,  et  te 
Deo  unius  animae  facias  redditorem.  Fac,  precor,  Do- 
mine , fac  ne  renuas,  unde  nulli  damnum  eveniet,  sed 
servo  tuo  salus,  tibi  gratia,  et  Deo  gloria  proveniet. 
Dilectissime  discipule  pietatis,  cur  negabis  abundans 
egenti,  potens  poscenti  quod  nulli  est  noxium  et  tot 
bonis  obnoxium  ! Si  enim  obsistant  optanti  peccata  sua; 
cur  non  potius  assistunt  oranti  merita  tua?  An  peccata 
mea  potentia  sunt  ad  nocendum , et  merita  tua  impo- 
tentia sunt  ad  subveniendum  ! Absit,  Domine , ne  cogetp 

sentire  quod  horreo  dicere.  Cur  denique  petenti  negetur 
propter  peccata  sua,  qui  ea  confitendo,  nihil  per  sua 
merita  quaerit,  sed  per  tua?  Cur,  inquam,  cum  potiora 
sint  merita  quae  ab  eo  obtenduntur,  quam  delicta  quae 
illi  objiciuntur  ? Certus  enim  sum , Domine,  quia  si  vis 
plus  valet  gratia  tua  apud  Deum  dilectorem  tuum,  quam 
ut,  dimissis  peccatis  meis,  me  amando  faciat  amatorem 
suum. 

Ergo,  o beate  Joannes,  fac  ut  qui  te  diligit,  me  quoque 
diligat  per  illam  charitatis  latitudinem  quam  docuisti  et 
habes;  et  qua  nulli  invides,  sed  commune  vis  esse  bo- 
num quo  gaudes.  Fac  per  vicem  dilectionis  quam  illi 
debes,  ut  meam  quoque  dilectionem  cum  tua  illi  solvas, 
cui  pro  sola  sua  non  solam  tuam,  sed  multas  debes. 
Quippe,  beate  Joannes,  ipsa  tua  beati tudine  es  expertus, 
quia  sicut  nullus  Deo  prius  quam  debeat  potest  tribuere; 
sic  nec  plus  quam  debet,  valet  retribuere.  Si  ergo  quot- 
quot Deum  amatorem  tuum  per  te  diligunt,  non  pos- 
sunt compensari;  precor.  Domine,  ne  objicias  illum  qui 
in  illis  poscit  connumerari.  Accende  amore  ejus  tepen- 
tem, et  redde  ferventem.  Adjuva  nitentem,  exaudi 
orantem. 

Jesu  Domine,  quem  opto  exauditorem;  Joannes,  quem 
postulo  intercessorem,  sic  me  cogit  desiderium  meum, 
ut  cogere  vos  desideret  cor  meum ; verum  non  invitos , 
sed  spontaneos;  non  nolentes,  sed  volentes.  Patimini 
igitur  et  parcite;  et  si  quid  excogitat  cor  meum,  torquete 
ad  amorem.  Sustinete, inquam , me,  quia  amor  amoris 

Dei  cogit  me.  Domine  et  Domine,  credo,  scio  quia  invi- 
cem vos  diligitis.  Sed  unde  hoc  ipse  experiar , si  quod 
peto  propter  invicem,  non  conceditis?  Jesu,  unde  tu 
mihi,  aut  ego  cuiquam  probo  quia  amas  illum,  si  nec 
amari  a te,  nec  vel  amare  te,  das  optanti  mihi  propter 
illum  ? Joannes , unde  ego  sentiam  quia  diligit  te , si 
non  mihi  impetres  ut  diligat  et  me  ; aut  quia  tu  illum , 
si  non  me  adjuvas,  ut  et  ego?  Excusa  excessum  meum ; 
amor  Dei  tuus  compellit  me  sic  loqui.  Ergo,  o tu  Deus, 
et  tu  dilecte  ejus,  nolite  vos  diligere  solis  vobis  beatis, 
sed  et  nobis  miseris.  Congaudemus  vobis , compatimini 
nobis.  Nolite  vos  soli  confruendo  claudere  tantum  bonum 
intra  vos ; sed  et  fluat  aliquid  super  nos , quod  diffusum 
intra  nos  impinguet  et  laetificet  animas  nostras. 

Dilecte  dilector  Dei,  Joannes,  qui  de  te  securus  in  illa 
mutuae  vestrae  dilectionis  beata  plenitudine  gloriaris,  esto 
pauperi  a te  mutuam  Dei  dilectionem  mendicanti  tanto 
largior,  quanto  te  sentis  in  majori  ejus  abundantia,  et 
me  vides  in  majori  indigentia.  Nosti  quippe  tu.  Do- 
mine, nosti  tu  illum  qui  in  epistola  sua  decrevit  ne  quis 
habens  substantiam  mundi , et  videns  fratrem  necessi- 
tatem habere,  claudat  viscera  sua  ab  eo.  Quid  ergo. 
Domine,  si  quis  habens  substantiam  aeternae  vitae,  viderit 
animam  proximi  necessitatem  habere,  claudet  viscera 
sua  ab  eo?  Misericors  praeceptor,  si  voluisti  viscera  sub- 
stantiam mundi  habentis  non  claudi  necessitatem  pa- 
tienti, nonne  multo  magis  meliorem  substantiam  ha- 
bentis majorem  necessitatem  patienti  ? Ecce  audio  te  de 

laxandis  visceribus  praecipere,  et  video  te  substantiam 
diligendi  Deum , et  diligendi  a Deo  habere  : et  tu  vides 
animam  meam  necessitatem  habere.  Ecce  jubens  et 
habens,  et  coram  illo  indigens,  invicem  sese  aspiciunt. 
Si  igitur.  Domine,  visio  tua  plus  est  pia,  quam  oratio 
mea  devota ; visio  tua  sit  oratio  mea.  Non  enim  scrip- 
sisti : Si  quis  videns  fratrem  orare  clauserit  viscera  sua; 
sed,  si  videns  fratrem  necessitatem  habere. 

Age  ergo.  Domine,  vide  necessitatem  meam,  imo 
ecce  vides  eam.  Anima,  anima  mea,  collige  totum  affec- 
tum tuum,  et  ingere  te  in  aspectum  ejus;  inclama, 
ingemina  intimo  affectu  in  conspectu  ejus  : Vides  me . 
Alterna  ibidem , et  importune  repete  : Vides  me ; et  : 
Vide  me  : Joannes , certe  vides , vides  me.  Ergo  vide 
me.  Domine;  vides  me  noscendo,  vide  me  miserando. 
Vides  et  scis,  vide  ut  sciam.  Vides  et  scis  necessitatem 
meam,  vide  ut  sciam  pietatem  tuam.  Vide,  vide  me, 
quia  vides  me.  Olim  scio  ; jam  nunc  sentiam  quia 
vides  me.  Scio,  sentiam.  0 quid  audit  intellectus  meus 
objici  mihi  ! Concedo,  Domine,  quia  fratri  jussisti 
laxanda  viscera.  Sed  utrum  sim  frater  aut  proximus, 
nec  audeo  asserere  quod  opto,  nec  volo  concedere  quod 
mihi  non  expedit.  Jesu  magister  ejus,  aspice  nos,  Do- 
mine, ante  rivum  anxiatur  siti  anima  mea;  sed  non  est 
quod  bibat,  nisi  fluat  de  fonte.  Fons  misericordiae,  fluat 
a te  in  illum  ut  bibam  de  te  in  illo.  Bone,  responde  pro 
me.  Ad  fontem  recurro;  ultra  nequeo.  Ne  pereat  ad 
fontem  vivum  anima  siccitate ; ne  obturetur  haustus 

arenti.  Audiat  satiatus  tuus  sententiam  tuam,  et  hauriat 
de  illo  sitiens  tuus  clementiam  tuam.  Dic  illi : Joannes, 
quid  tibi  videtur  'proximus  illi  fuisse , qui  incidit  in  la- 
trones. Responde,  beate  Joannes,  quid  genus  humanum 
respondet  de  Samaritano  suo,  gratias  illi  agens : Responde, 
qui  fecit  misericordiam  in  illum.  Age,  bone  Jesu ; ince- 
pisti adjuvare  orationem  meam,  jam  in  manus  tuas  com- 
mendo eam;  tu,  sicut  perfecte  bonus  es,  perfice  eam.  Dic, 
precor,  Joanni  dilecto  tuo,  et  propone  me  illi  servum 
tuum.  Vade  et  tu  fac  similiter. 

Spera  et  gaude , gaude  et  dirige  , anima  mea.  Ipse 
quem  tu  dubitando  desiderabas  exauditorem,  ipse^tibi 
parat  intercessorem.  Mendicando  obsecrabas  per  alium 
quia  per  te  ad  ipsum  non  confidebas ; et  ecce  accurrit 
ille,  et  peroravit  ubi  tu  deficiebas.  0 bonitas,  o pietas,  o 
amator!  Ecce  quantum  tibi  ostendit,  quia  te  diligit;  et 
quantum  te  accendit,  ut  illum  diligas.  Insta  ergo,  et 
spera,  non  de  te,  sed  de  illo;  quia  exaudiet  desiderium 
tuum,  qui  sic  consummat  orationem  tuam.  Cor  meum , 
et  caro  mea , exsultate  in  illum , et  diligite  illum , et 
omnia  quce  intrame sunt,  benedicite  illum.  Arnen. 

ORATIO 

AD  SANCTUM  STEPHANUM. 

Sancte  Stephane,  beate  Stephane,  benigne  Stephane, 
fortis  miles  Dei,  primus  in  beato  agmine  martyrum  Dei, 
potens  princeps,  unus  de  magnis  principibus  coeli;  di- 
dici, Domine,  et  credidi,  et  gaudens  amplector  quod 

adhuc  in  terris  positus  tanta  sanctitatis  luce  splenduisti , 
ut  venerabilis  vultus  tuus  angelica  dignitate  fulgeret; 
quod  tanta  cordis  munditia  nituisti , ut  beati  oculi  tui 
Deum  in  gloria  sua  viderent ; quod  tanta  cliaritatis  pie- 
tate arsisti , ut  pium  os  tuum  pie  pro  impiis  te  perimen- 
tibus oraret.  Sic  fuit , bone  Stephane , sic  fuit.  Sic  gau- 
deo fuisse ; et  sic  gaudeo,  Mor,  et  exsulto  me  cognovisse. 
Quippe  metuens  justi  judicis  districtam  sententiam, 
metuens , inquam , ego  peccator  et  reus , meritam  poe- 
nam , opus  habeo  adjutore , et  dulce  et  tutum  habeo  te 
mittere  intercessorem,  ut  places  mihi  omnipotentem 
amicum  tuum.  Dominum  et  creatorem  meum  et  tuum. 
Scio  enim.  Domine,  et  certus  sum  ex  magnis  meritis 
tuis  quia  potes ; confido  ex  copiosa  charitate  quia  voles ; 
spero  ex  immensa  misericordia  judicis  quia  non  negabit. 
Anxius  itaque  et  tremens  refugit  ad  te  male  conscius 
sibi  peccator. 

Vide  ergo , pie  Stephane , angustiam  meam , et  dilata 
super  eam  charitatem  tuam.  Ecce  enim  astat  reus  ante 
tremendum  judicem.  Accusatur  multis  et  magnis  offen- 
sis. Convincitur  teste  propria  conscientia,  et  testibus 
oculis  ipsius  judicis.  Bona  non  egit,  quae  male  actis  com- 
penset. Nullum  familiarem  judicis  aliquo  praeterito  ob- 
sequio meruit  intercessorem , omnes  offendendo  meruit 
accusatores.  Judex  terribiliter  districtus,  intolerabiliter 
severus , immoderate  offensus , vehementer  iratus.  Sen- 
tentia ejus  semel  prolata  immutabilis,  carcer  irremea- 
bilis apertus.  In  carcere  tormenta  immania  disposita. 

tortores  parati , ut , data  sententia , damnatum  ad  tor- 
menta rapiant.  Tormenta  sine  fine , sine  intervallo , tor- 
tores horribiles,  qui  nusquam  lassescunt,  qui  nunquam 
miserentur.  Timor  reum  turbat , cogitationes  increpant, 
fugere  non  licet.  Sic  stat  suspensus  ad  gravissimam  sen- 
tentiam. Ecce  miserum  in  angusto  periculo , in  pericu- 
losa angustia.  Ecce  hominem  indigentem  festino  auxilio. 
Ubi  nunc  est?  Nunc  subveniat,  qui  sub  pressura  lapidum 
misertus  est  se  lapidantium.  Nunc  oret  pro  eo,  qui  apud 
eumdem  judicem  exstitit  pro  suis  homicidis  orator.  Ste- 
phane,  Stephane,  et  vere  Stephane,  quia  vere  coronate. 
Stephane,  inquam,  Stephane,  en  locus  pietatis,  en  tem- 
pus misericordiae,  en  utique  occasio  exhibendae  chari- 
tatis.  In  hoc  namque  periculo  consisto  incessanter,  nisi 
quia  non  semper  hoc  cogito ; et  tunc  miserior  et  misera- 
bilior, cum  oblivisci  possum.  Semper  enim  videt  me 
Deus,  et  peccata  mea ; semper  minatur  districta  justitia 
ejus  peccatrici  animae  meae.  Semper  infernus  apertus , 
et  tormenta  ejus  parata,  semper  invisibiles  insidiatores 
parati,  ut  illuc  rapiant  miseram  animam. 

Sic  sum  positus,  cum  vigilo;  sic  sum  cum  dormio, 
sic  sum  cum  rideo;  sic  sum  cum  jocor;  sic  sum  cum 
superbio,  cum  detraho  ; sic  sum,  cum  irascor,  cum  me 
vindico;  sic  sum  cum  delicias  corporis  miserabiliter 
amplector.  Denique  sic  sum  semper  et  ubique.  Accelera 
ergo,  pie,  precor,  accelera  antequam  damner,  antequam 
me  rapiant  tortores,  hostes  humani  generis,  priusquam 


me  absorbeat  carcer  infernalis,  priusquam  me  consu- 
mant tormenta  gehennae. 

Sed  o yos  , o vos  , peccata  mea , magna  estis  nimis , 
multa  estis  nimis , ut  merito  negetur  animae  meae  Yenia 
Yestra.  Scio  : etiam  certe,  ita  est,  confiteor,  ita  est.  Sed 
quanto  gravior  mea  infelicitas,  quanto  angustior  mea 
necessitas ; tanto  mirabilior  erit  pietas  indultoris , tanto 
major  apparebit  apud  indultorem  gratia  intercessoris. 
Scio  satis.  Domine,  dilecte  Dei  Stephane,  quia  cum 
Deum  offendi , te  quoque  et  omnes  sanctos  ejus  offendi. 
Verum  tanta  est  necessitas  rnea,  ut  cogat  me  poscere 
subsidium  etiam  ab  iis  a quibus  merui  supplicium.  Et 
tantum  repleti  estis  tu  et  alii  sancti  illo  copioso,  illo  in- 
aestimabili fonte  pietatis , ut  delectet  yos  etiam  eos  pie 
liberare,  quos  juste  potestis  damnare.  Magna  sunt, 
magne  Stephane , magna  sunt  merita  tua , ut  sufficere 
possint  tibi  et  mihi;  et  si  prosunt  mihi,  nihil  tibi  mi- 
nuetur. Ecce  coram  Deo , et  coram  te , beate  Stephane , 
sunt  cuncta  peccata  mea,  quae  territant,  quae  sollicitant, 
quae  gravant  animam  meam.  Dic  ergo,  o pie  , piissimo 
et  dilectissimo  dilectori  tuo , dic , Domine , ne  statuas 
illi  haec  peccata.  Dic,  inquam,  pro  egeno  tibi  supplicante, 
quod  dixisti  pro  populo  te  trucidante.  Dicat  tantum  pia 
charitas  tua;  et  certus  sum  quia  remittet  benignissimus 
Deus  cuncta  mala  mea.  Ipse  enim  est  misericors  et  Crea- 
tor meus,  ego  miser  et  opus  ejus,  tu  dilectus  amicus  ejus 
qui  est  benedictus  in  saecula.  Arnen. 

ORATIO 

AD  SANCTUM  LAURENTIUM. 

Beatissime  martyr  ac  ferventissime  Salvatoris  dilector, 
verae  felicitatis  laurea  redimite  Laurenti,  tu  illud  pretio- 
sum vas  domus  Dei , tu  ille  fidelis  dispensator  thesauri 
coelestis,  et  benignissime  pauperum  Christi  provisor,  te 
invoco  in  auxilium  mihi  desideranti  deprecari  faciem 
Dei , sed  pro  peccatorum  magnitudine  ad  eum  faciem 
levare  non  audenti.  Age  ergo,  testis  fortissime  potentiae 
Christi , ostende  in  me  benevolentiam  tuam , et  attende 
necessitatem  meam , et  defer  illi  orationem  meam.  Eva- 
cua pia  intercessione  peccata  mea,  extirpa  misericordi 
subventione  mea  vitia , ut  ab  ipsis  eruta , charitatem  il- 
lam, qua  in  Christi  desiderium  totus  feliciter  exarsisti, 
quoquo  modo  in  se  accendere  valeat  anima  mea.  Ob  hoc, 
pretiosissime  Domine , ad  te  potissimum  accedo , quia 
charitatis  hujus  in  te  mirabilem  flammam  considero. 
Quis  enim  cogitare , quae  mens  aestimare , quis  intellec- 
tus capere  sufficiat  quo  ardore  , quo  aestus  sancti  affectu, 
ejus  amorem  in  corde  tuo  fixum  tenebas;  imo  cor  tuum 
amori  ejus  infixeras,  quando  sic  interius  illius  dulcedine 
replebaris,  ut  flammas  exterius  te  prementes  parvi  pen- 
deres? Ingredere,  anima  mea,  interiora  spiritualis  in- 
tuitus, et  penetra,  si  potes,  secretum  beati  pectoris,  tam 
igniti  dilectoris  Domini  tui,  et  considera  quam  nectareo 
divinae  vinculo  charitatis  felix  mens  ejus  fuit  colligata; 
cum  carnem  exterius  crudele  torreret  incendium  , et  af- 
t.  ii.  33 

fectus  interior  exsultando  laudes  dirigeret  in  coelum. 
Attende,  inquam,  et  admirare,  mirare  et  gaude,  gaude 
et  ama , ama  et  lauda;  quantumcumque  enim  te  ad  con- 
siderandum intenderis,  longe  tuum  superat  intellectum 
dulcedo  illa  qua  ipse  jucundabatur  per  affectum , et  bea- 
tificabatur per  effectum.  Ad  hoc  tamen  inde  cogitando 
proficis , ut  ea  satiari  esurias , et  quandiu  satietas  abest, 
ejus  esuriem  patiaris.  Quia  nimirum  quo  plus  esurie  af- 
ficieris, eo  abundantius  percepta  satietate  gaudebis.  Non 
ergo  cesses  clamare,  non  erubescas  mendicare  ad  januam 
hujus  divitis  thesaurarii,  cujus  imploras  auxilium;  sup- 
pliciter orans  ut  sicut  thesauros  Ecclesiae  tanquam  fidelis 
et  prudens  dispensator  pauperibus  distribuit ; sic  de  the- 
sauro charitatis  tantum  tibi  saltem  distillet , quo  in  dies 
desiderio  ejus  magis  famelicus  fias,  et  illius  satietatem 
semper  desideres. 

Ad  te  igitur,  potentissime  et  pretiosissime  Salvatoris 
mundi  testis  Laurenti , ad  tuae  pietatis  januam  clamat 
hic  famelicus,  hic  esuriens  pauper ; non  ut  ejus  famem 
evacues , sed  ut  qualicumque  charitatis  gustu  refocilla- 
tam  magis  accendas  , quantulamcumque  stillam  dulce- 
dinis ejus  sitienti  animae  meae  infundendo,  sitim  illius 
in  me  augeas;  ut  onerosa  mihi  sit  omnis  dulcedo,  quae 
illius  ex  fonte  non  manat;  si  tamen  dulcedo  recte  dicenda 
est,  quae  de  illa  saporem  non  habet.  Non  itaque,  benig- 
nissime Domine,  licet  nimis  tepidam  famem  cordis  mei, 
quam  hac  esurie  patitur,  satietas  aliqua  mundanae  vo- 
luptatis evacuet : non  ejus  sitim  delectatio  quaelibet  car- 

nalis  exstinguat ; sed  in  mente  tui  humilis  dilectoris  in 
dies  excrescat.  Sit  anima  mea  hujus  avida  famis,  ad  om- 
nia terrena  fastidiosa,  ut  ab  iis  deficiens,  in  illam  profi- 
ciens , per  spiritualem  esuriem  ad  beatam  perveniat  sa- 
tietatem, qua  ipse  insignibus  dives  meritis  satiari  et 
beatificari  meruisti.  Adeant  alii  pauperes  januas  divitum, 
ut  terrenis  epulis  satiati  corporeae  famis  expellant  incom- 
moda; ego  ad  tuae  pietatis  januas  pulso,  ut  satietatem 
terrenae  delectationis  evadere , et  famem  supernae  dul- 
cedinis indeficientem  merear  obtinere.  Hanc  esurire, 
hanc  sitire , ad  hanc  gemere , huic  suspirare  inardesco. 

Consule  mihi,  martyr  gloriosissime.  Ecce  indiscreta 
fortasse  verbositas  dicit : Satis  oratum  est,  et  affectus 
desiderii  clamat  : Adhuc  ardentius  orationi  insiste. 
Itane,  dulcissime  Domine  et  ferventissime  Christi  ama- 
tor, sese  habet  non  ficta  orandi  devotio , ut  orationi  quo 
plus  intendit,  plus  accendatur?  Siccine  in  spiritu  et  ve- 
ritate orantes  incomparabilis  attrahit  odor  charitatis , ut 
dum  oratio  ad  terminum  dicitur,  diutius  orare  delectet? 
Ita  plane.  Beata  mens  illa , quam  tale  veraciter  inflam- 
mat incendium.  Sed  ut  jam  mea  qualicumque  clauda- 
tur oratio,  deprecor  te,  beatissime  martyr  et  praecipua 
columna  Ecclesiae  Dei  Laurenti , qui  feliciter  a benignis- 
simo Jesii  audire  meruisti,  veni  desiderator  bone ; sus- 
cipient te  angeli  mei,  quoniam  assatus  non  negasti  me, 
probatus  confessus  es  me  : te,  inquam,  deprecor,  subleva 
tuis  sublimibus  et  potentissimis  meritis  orationem  meam, 
quatenus  quod  summe  desidero  ( videlicet  ut  a me  extir- 

petur  omnis  iniquitas,  et  vera  usque  in  finem  in  me  pro- 
ficiat charitas ) , te  interveniente  , et  bono  Domino  Jesu 
favente,  merear  obtinere,  praestante  eodem  Domino  et 
Redemptore  nostro , qui  est  cum  Patre  et  Spiritu  Sancto 
vita  et  regnum  in  aeterna  saecula..  Arnen. 

ORATIO 

AD  SANCTUM  MARTINUM. 

Pro  homine  in  abysso  peccatorum  existente. 

Peccator  homuncule , tu  multum  indigens,  tu  qui  ni- 
mis Deum  contristasti,  excita  mentem  tuam,  intende  in 
necessitatem  tuam,  et  invoca  misericordiam  super  mise- 
riam tuam.  Anima  mea,  evigila;  misera  mea,  expergis- 
eerd,  scelerata  mea,  clama  ad  Deum  iratum  tuum,  si 
forte  mitiget  super  te  vultum  suum.  Sed  altissimus  est, 
et  infimus  sum.  Quomodo  attinget  vox  mea  ad  illum  ? 
Levabo  super  me  animam  meam , ut  intendat  in  eum 
qui  est  super  eam  si  forte  vocatus  audiat  eam.  Sed  uti- 
que justissimus  est,  et  nimis  iniquus  sum.  Quomodo 
audiet  clamorem  meum?  Intrabo  intra  meipsum,  ex- 
cludam omnia , praeter  illum  et  meipsum ; et  effundam 
animam  meam  et  quae  intra  me  sunt  ante  ipsum.  Exci- 
tabo ut  dolens  et  dolendus  affectum  meum;  expandam 
aerumnas  meas  ante  eum,  si  forte  illa  sua  magna  pietas 
moveat  eum.  Sed  nimis  immensa,  nimis  infinita  sunt 
delicta  mea;  non  sufficit  sine  intercessore,  nec  suscepti- 
bilis  est  oratio  mea. 

Rogabo  aliquem  de  illis  magnis  familiaribus  Dei,  si 

forte  illum  audiat  pro  me  Deus.  Vocabo  Martinum  illum 
magnum  confessorem , cujus  nomen  glorificatum  est 
per  orbem.  Martine ; o Si  et  ipse  me  audies;  tu  ille  magne 
Martine.  Sed  si  Deus  me  despicit ; quis  me  respicit  ? Si 
Deus  faciem  suam  a me  averft,  quis  suam  ad  me  con- 
vertit ? Aut  si  Deus  odit  me,  quem  audit  pro  me  ? Miseri  • 
cors  et  miserator  Deus,  an  sic  detestaris  ad  te  revertentem, 
ut  pati  non  possis  misereri  ejus  ullum  tibi  adhaerentem? 
Aut  tantum  exsecraris  unum  dolentem  tuum , ut  prop- 
ter eum  non  audias  ullum  amicum  tuum  ? Tu,  inquam, 
qui  benignus  et  misericors  prcestabilis  stiper  malitiam 
vocaris,  an  ita  exardescis  in  peccatorem  poenitentem,  ut 
quod  es  obliviscaris  ? Propter  temetipsum  aut  audi  me , 
aut  concede  aliquem  audire  me,  quem  audias  pro  me. 
Domine,  si  contines  a peccatore  auditum  tuum,  quia 
justus  es;  vel  ne  prohibeas  alienum  auditum  a misero 
supplicante,  quia  pius  es.  Benigne,  plus  es  clemens 
quam  possum  cogitare , non  minus  hoc  sentiam  quam 
praesumo  sperare.  Tantum  confidit.  Domine,  de  tua  pie- 
tate creatus  et  recreatus  a te  servus  tuus , ut  te  petere 
praesumat  intercessorem  reus  tuus.  Nullus  enim  me  res- 
piciet , nisi  te  jubente ; nullus  mihi  proderit , nis^te  an- 
nuente. Et  tamen  spero  ut  quod  mihi  propter  peccata 
mea  negas , propter  alicujus  familiaris  tui  merita  conce- 
das. Bone,  ne  te  ultorem  exhibeas,  a quo  peto  interven- 
torem ; si  non  das  pro  pane  lapidem  , pro  pisce  serpen- 
tem, pro  ovo  scorpionem.  Da  ergo,  Domine,  mihi 
intercessorem  Martinum  illum  magnum  confessorem , 

cujus  per  totum  mundum  beatum  glorificasti  nomen. 

Sanetef  Martine,  per  illum  te  precor,  qui  totum  mun- 
dum venerari  facit  nomen  tuum , ne  deneges  indigenti 
et  supplicanti  auxilium  tuum.  Cur  es.  Domine,  per  or- 
bem ab  omnibus  vocatus,  nisi  ut  omnium  rogantium 
sis  advocatus  ? Ad  quid  sonat  in  ore  omnium  : Dominus 
meus  sanctus  Martinus  ; Dominus  meus  sanctus  Marti- 
nus , nisi  ut  dicere  possint : Adjutor  meus  sanctus  Mar- 
tinus ; adjutor  meus  sanctus  Martinus  ? Ut  quid  est 
ubique  nomen  tuum  diffusum , nisi  ut  mundo  per  hoc 
sit  aliquod  magnum  bonum  infusum  ? Fama  tua  vocat 
me  ad  te , miracula  tua  mittunt  me  ad  intercessionem 
tuam , opera  tua  trahunt  me  ad  auxilium  tuum.  Sed 
quare  narrem  miracula  tua,  cum  major  sit  potentia  tua? 
Ut  quid  retractem  opera  tua , cum  superemineat  apud 
Deum  gratia  tua  ? Cur  recitem  subventiones , quas  mul- 
tis impendisti,  cum  meliora  sint  spiritualia  quae  potes, 
quam  corporalia  quae  in  coelo  habitans  facis  , et  in  terra 
peregrinans  fecisti  ? Non  enim  ista  solum  potes , et  illa 
non  potes.  Non,  inquam,  in  his  solis  es  potens  quae  ad 
nihilum  deveniunt,  et  in  illis  impotens,  quae  ad  aeterni- 
tatem proveniunt.  Nempe  non  ad  haec  tantummodo  fa- 
cienda sic  profecisti.  Non  ad  ista  solummodo  tribuenda 
tantum  ascendisti.  Spiritualia  impartire,  quibus  gloria- 
ris; aeternis  laetifica,  quibus  laetaris ; coelestia  infunde, 
in  quibus  conversaris.  Illorum  per  te  sentiamus  indigen- 
tes exundantiam , quorum  perpetuam  plenus  suscipis 
inundantiam. 

0 bonorum  tuorum  inundantia,  et  malorum  meorum 
abundantia ! Quanta  est  eorum  distantia  ? quam  vehe- 
menter illa  te  facit  felicem  ; quam  nimis  ista  me  infeli- 
cem? Illa  ex  plenitudine  Dei  descendit;  ista  ex  indigentia 
mea  ascendit.  Illa  fluit  ex  Dei  copia , ista  surgit  ex  mea 
inopia.  0 si  illius  inundantiae  exundantia  inundabit,  ut 
diluat  malorum  meorum  abundantiam  ! 0 si  plenitudo 
illius  satietatis  replebit  vacuitatem  meae  egestatis  ! Non 
dubito,  Domine,  te  hoc  mihi  impetrare,  si  tantum  velis 
pro  me  judicem  meum  dilectum  dilectorem  tuum  exo- 
rare. Ne  exspectes.  Domine,  ad  exaudiendum  meam 
importunitatem;  quia  tu  scis  ad  orandum  diu  meam 
imbecillitatem.  Velox  enim  sum  ad  deficiendum ; sed 
esto  tu  velocior  ad  subveniendum.  Certe  si  cor  meum 
contritum  fuerit,  si  viscera  mea  commota  fuei  int,  si  lique- 
facta fuerit  anima  mea,  si  rivi  diu  fluxerint  ab  oculis 
meis ; tunc  sperabo  quia  Martinus  adest  precibus  meis. 
Concute  ergo , Domine  sancte  Martine,  concute  spiritum 
meum , excita  cor  meum , commove  mentem  meam  ad 
affectum  secundum  necessitatem  suam,  ut  sentiam  mi- 
serationis tuse  effectum  secundum  potentiam  tuam. 

Sed  heu  ! quanto  tempore  languet  mens  mea , quanto 
stupore  induratum  est  cor  meum,  quanto  torpore  obrui- 
tur anima  mea  ? Sancte  Martine,  quid  est  quod  sic  me 
impedit?  Quid  est  quod  cer  ieern  meam  sic  premit? 
Unde  sic  tenebratur  intuitus  meus?  Unde  sic  clauditur 
circuitus  meus?  Vult,  Domine,  vult  ad  Deum  et  ad  te 
anima  erigere  faciem  suam , et  plumbeo  pondere  cur- 

vata  gravatur.  Cupit  in  vos  dirigere  intuitum  suum  , et 
caliginosis  tenebris  obscuratur.  Conatur  se  expedire , et 
ferreis  catenis  astringitur.  Tentat  exire , et  aeneo  carcere 
clauditur.  Quid  sunt  ista,  Deus,  quid  sunt  ista,  quae  sic 
animam  meam  obtenebrant  et  gravant,  claudunt  et  li- 
gant? Forsan  quae  sunt  peccata  mea;  imo  vero  haec  sunt 
peccata  mea., Certe  haec  sunt.  Affectus  carnalis  infatuavit 
in  me  saporem  spiritualium ; intentio  infimorum  in- 
curvavit animam  meam  ab  intuitu  supernorum ; amor 
terrestrium  exstinxit  in  me  delectationem  coelestium ; 
usu  vitiorum  evanuit  in  me  sensus  verborum  bonorum. 
Ab  illis  bonis  sum  elongatus,  in  his  malis  occupatus, 
seclusus  ab  illis,  inclustfs  in  istis ; ab  illis  devolutus , in 
istis  obvolutus.  Hinc  est  ille  carcer  et  vincula.  Hinc  sunt 
illae  tenebrae  et  pondera. 

Peccata  mea,  cui  servatis  in  his  vinculis  et  hoc  car- 
cere, sub  his  tenebris  et  hoc  pondere?  Cui  nisi  districto 
judici , et  tortoribus  vestris , et  tormentis  aeternis  ? Cui , 
nisi  carceri  inferni , et  vinculis  sempiternis  ? Cui , nisi 
caligini  perpetuae  noctis,  et  ponderi  indesinentis  mortis? 
Certe  his  malis  me  servatis , ad  haec  mala  me  trahitis. 
Certe  in  his  ero  obvolutus,  si  prius  a vobis  non  fuero 
solutus.  Vere  horum  illiberabilis  servus  ero,  si  liber  a 
vobis  prius  non  fuero.  Utique  prope  est  dies  illa,  prope, 
inquam,  est  et  incognita.  Subito  venit,  et  forsitan  hodie 
erit. 

Delicta  mea,  an  eratis  tam  noxia  futura,  cum  animam 
meam  vestra  dulcedine  potabatis , cum  cor  meum  ves- 

tra  voluptate  ungebatis  ? Cur  haec  me  celabatis  ? Cur  me 
tradebatis  ? Imo  non  vos  me  tradidistis , sed  ego  me  tra- 
didi s qui  vobis  credidi.  Non  vos  me  decepistis ; sed  ego 
me  decepi , qui  vos  intra  me  suscepi.  0 inaudita  insania  ! 
Sciebam  in  vobis  non  esse  fidem  , et  tamen  habui  vobis 
fidem.  Imo  non  habui  fidem  ; nec  credidi  vobis;  sed 
quodam  horribili  modo  videns,  caecus  commisi  me  vo- 
bis. Videns  eram  , quia  vos  cognoscebam , et  quae  mala 
vos  sequantur,  sciebam ; caecus  eram , quia  non  a notis 
cavebam.  Heu  peccatum,  nomen  horrendum,  res  detes- 
tabilis, nulli  malo  comparabilis!  Caecus  non  videt  fo- 
veam, in  quam  cadit;  insanus  putat  se  debere  facere 
quod  facit:  qui  autem  sponte  peccat,  videns  et  sciens 
praecipitio  se  tradit.  Mors  et  tormenta  quaelibet,  tormenta 
tantum  sunt ; nec  in  se  foeda  sunt , quia  ordinata  sunt.  - 
Peccatum  in  se  habet  suam  foeditatem , et  secum  trahit 
aeternam  infelicitatem.  Melius  ergo  erat  eligere  tormen- 
tum aeternum  quod  per  se  foeditatem  aeternam  non  tra- 
hit, quam  peccatum  quod  cum  foeditate  sua  dolores 
aeternos  jungit.  Et  certe  , o miser  homo,  ipsa  sola  plus 
tibi  vitanda  erat  peccati  foeditas,  quam  quaelibet  tormen- 
torum immanitas.  Quippe  in  peccando  foedissima  per- 
versitate praeposuisti  te  Deo  creatori  tuo , quo  nihil  in- 
justius : in  tolerantia  tormentorum  ordine  pulcherrimo 
subjiceret  se  factura  suo  factori , quo  nihil  est  justius. 

O homo,  quo  evanuit  humanitas  tua?  Didiceras  quo- 
niam qui  facit  peccatum , servus  est  peccati ; et  ut  tanti 
mali  servus  esses,  peccatum  fecisti.  Sciebas  quia  spiritu^ 

es  vadens  et  non  rediens;  et  in  peccati  abyssum  irremea- 
bilem et  sine  fundo  te  jecisti.  Vere  abyssus  sunt  peccata 
mea,  quia  incomprehensibilia  sunt  pondere  et  profun- 
ditate; et  inaestimabilia  sunt  numero  et  immensitate. 
Quae  abyssus  irremeabilis  est,  quia  nullus  inde  redit, 
nisi  per  gratiam  retrahatur;  et  sine  fundo,  quia  qui 
sponte  peccat,  merito  in  infinitum  cadit,  si  non  per  mi- 
sericordiam retineatur.  0 abyssus  abyssum  invocat  pec- 
cata mea  ! Tormenta  quoque , quibus  me  servatis,  abys- 
sus sunt;  quia  infinita  et  omnino  incomprehensibilia 
sunt.  Vae , carcer  et  vincula , tenebrae  et  pondera  pecca- 
torum terrebant  me ; sed  mali  nulli  malo  comparabilis 
servus  factus  sum  : et  sic  in  abyssum  mersus  sum,  et 
cum  hac  dolenda  servitute  , et  abysso , in  alteram  abys- 
sum sepelientibus  sum.  Yae  super  vae ; timor  super  timo- 
rem ; dolor  super  dolorem.  Ecce  tertia  abyssus , et  ipsa 
nimis  terribilis:  Judicia  Dei  abyssus  multa;  forsan  in 
voce  harum  cataractarum  abyssus  mea  abyssum  invo- 
cat. Cataractae  occultae  sunt,  judicia  Dei  occulta  sunt : 
abyssus  igitur  abyssum  in  voce  cataractarum  Dei  invo- 
cat , quia  peccatorum  abyssus  tormentorum  abyssum 
meretur,  quod  judicia  Dei  pronuntiant.  Si  peccata  mea 
non  essent  abyssus,  timenda  tamen  multum  erat  judicio- 
rum Dei  abyssus  multa;  quoniam  supra  humanum  sen- 
sum sunt  occulta. 

Nunc  ergo  judicia  Dei  abyssus,  peccata  mea  abyssus, 
debita  mihi  tormenta  abyssus , abyssus  judiciorum  os 
super  me,  abyssus  inferni  subtus  me,  abyssus  peccato- 

rum  in  qua  sum , et  ipsa  intra  me.  Illam  quae  supra  im- 
minet timeo,  ne  in  me  irruat,  et  me  cum  abysso  mea 
in  illam,  quae  subtus  patet,  obruat,  ubi  tormenta  nun- 
quam peccata  delebunt;  sed  peccata  semper  tormenta 
tenebunt. 

Miser,  cui  peccavi?  quo  deveni  ? quo  abii  a Deo?  Ubi 
perditus  sum  ab  eo?  quis  me  in  abysso  inter  abyssos 
quaeret  ? Aut  perditum  Dei  quis  inveniet  ? Aut  quis  extra 
abyssum  peccatorum  audit  clamantem  de  profundo  eo- 
rum ? Sed , o tu  Domine , qui  intueris  abyssos  quo  ivi  a 
spiritu  tuo , et  quo  fugi  a facie  tua  ? Certe  non  ubi  ad- 
huc sum,  abes;  quia  et  si  descendero  in  infernum,  ades. 
Et  si  ego  nequiter  fugi  te,  et  in  abysso  mea  damnabiliter 
abscondi  me  ; ubi  quoque  vides  me.  Quis  enim  , nisi  tu, 
ad  poenitendum  movet  animam  meam  ? Aut  tu  quomodo 
moves  eam , si  in  abysso  sua  non  vides  eam  ? Bone  Do- 
mine , tu  pulsasti  et  excitasti  eam  in  abysso  delictorum 
suorum , velut  in  lecto  dormientem.  Tu  concussisti  tor- 
pentem , tu  sollicitasti  negligentem , tu  fecisti  poeniten- 
tem  unde  jucundabatur,  et  dolentem  unde  delectabatur. 
Tu , ut  peteret  intercessorem , consuluisti ; tu  illi  eum 
exhibuisti.  Bone  Deus,  omnia  haec  fecisti  in  abysso;  et 
non  audis  clamantem  de  abysso  ? Haec  praeveniendo  fugi- 
tivo tuo  fecisti ; et  non  subsequeris  ad  te  reverti  volen- 
tem, ut  perficias  quod  incoepisti  ? 

Bone  Domine,  gratias  tibi.  Vere  quaesivisti  in  abysso 
perditum  tuum  : et  invenisti,  quem  ita  de  peccatis  suis 
exterruisti.  Per  merita  sancti  Martini  dilecti  tui,  reduc 

de  abysso  peccatorum , quem  quaesitum  invenisti  perdi- 
tum tuum ; ne  perdas  amplius  inventum  tuum , ne  in 
abysso  inferni , ubi  nullum  invenis,  perdas  quaesitum  et 
inventum  servum  tuum.  Audio,  Domine,  quia  jubes  me 
redire , sed  miserabiliter  ligatus,  et  nimio  pondere  gra- 
vatus non  possum  exire. 

Sed,  o sancte  Martine,  cur  ergo  per  merita  tua  oro 
Deum  : cum  te  melius  hoc  possis,  qui  es  ante  eum?  Pre- 
cor te.  Domine,  per  nomen  ejus,  ne  avertaris  quem  ipse 
jam  respexit,  quamvis  reum  servum  ejus;  adesto  mihi, 
rogo,  apud  Deum,  non  ut  defendas  me,  sed  ut  ores  pro 
me.  Peccata  enim  mea  coram  eo  non  defendo,  sed  os- 
tendo ; non  excuso,  sed  accuso.  Ego  sum  reus,  ego  ipse 
sum  sub  illo  et  pro  illo  accusator  meus. 

Non  accuset  me,  qui  fecit  me  : solus  suffeci  ad  peccan- 
dum , solus  sufficiam  ad  accusandum : denique  si  judex 
est  adjudicandum  reum  suum , est  et  Dominus  ad  tuen- 
dum servum  suum ; est  et  Creator  ad  servandum  opus 
suum ; est  Deus  ad  salvandum  credentem  et  baptizatum 
suum.  Aut  quomodo  judicabit  peccatorem,  ut  contem- 
nentem , qui  se  de  peccatis  miserum  cognoscit  et  fatetur 
pcenitentem  ? Aut  quomodo  damnabit  ut  adversarium 
peccatorem,  qui  se  peccasse  dolet,  et  fugit  ad  tam  amicum 
ejus  intercessorem  ? Deus,  in  te  pono  spem  meam.  Sancte 
Martine,  tibi  committo  orationem  meam.  Super  ambos 
jacto  curam  meam  : imo  vobis  jacto  animam  meam,  hoc 
pst,  quod  a me  magis  exigitis,  tu  jubendo,  tu  consu- 
Jendo.  Suscipite  eam  vobis  jactatam,  habete  eam  vobis 

prostratam.  Reducite  eam  de  abysso  peccatorum : quam 
quaesitam  invenistis  perditam , ne  perdatis  inventam. 
Custodite  eam  , cum  dormio ; servate  eam , cum  aliud 
facio  ; videte  eam,  cum  aliud  cogito  : tu  per  concessio- 
nem , tu  per  intercessionem , tu  propter  merita  tui  tam 
dilecti  confessoris,  tu  propter  nomen  tui  et  mei  Creato- 
ris, qui  es  benedictus  in  saecula.  Arnen. 

ORATIO 

AD  SANCTUM  BENEDICTUM. 

Sancte  et  beate  Benedicte,  quem  tam  opulenta  bene- 
dictione virtutum  superna  gratia  ditavit , ut  non  solum 
te  ad  desideratam  gloriam,  ad  beatam  requiem,  ad  coe- 
lestem sedem  sublimaret ; sed  et  alios  innumerabiles  ad 
eamdem  beatitudinem  tua  admirabilis  vita  attraheret, 
dulcis  admonitio  incitaret,  suavis  doctrina  instrueret, 
miracula  provocarent : ad  te,  inquam.  Benedicte  Dei, 
quem  benedictione  tam  larga  benedixit  Deus,  ad  te  con- 
fugiens angustiosa  anima  mea  tibi  se  prosternit  quam 
humili  mente  potest;  tibi  fundit  preces  quanto  affectu 
potest.  Tuum  auxilium  implorat  quanto  desiderio  potest. 
Nimis  enim  est  immanis  et  intolerabilis  ejus  necessitas  : 
vitam  namque  sanctae  conversationis,  quam  promisi, 
nomine  et  habitu  monachi  profiteor;  sed  ab  hac  vita 
longe  exsulando,  mentiri  Deo  et  Angelis  et  hominibus 
ipsa  mea  conscientia  convincor.  Adesto,  pie  Pater,  adesto 
supplicanti.  Rogo  ne  abhorreas  tam  mendosum  et  tam 

mendacem ; sed  attende  confidentem,  et  plus  quam  me- 
rear, miserare  dolentem. 

Utique , o praeclare  dux  inter  magnos  duces  exerci- 
tuum Christi,  tuo  me  addixi  ducatui,  quamvis  imbecil- 
lem militem.  Tuo  me  subdidi  magisterio,  licet  ignavum 
discipulum.  Secundum  tuam  regulam  devovi  me  vivere, 
quamquam  carnalem  monachum.  Perversum  namque 
cor  meum  ad  ploranda  perpetrata  peccata  lapideum  est 
et  aridum ; ad  resistendum  vero  instantibus  est  molle  et 
luteum.  Depravata  mens  mea,  ad  inutilia  et  noxia  per- 
petranda velox  est  et  infatigabilis ; ad  vel  cogitanda  salu- 
bria , fastidiosa  et  immobilis.  Obcsecata  et  distorta  anima 
mea  ad  praecipitandum  et  volutandum  se  in  vitiis  facilis 
et  prompta;  ad  saltem  reminiscendum  virtutes,  difficilis 
et  pigra.  Longum  est  nimis , charissime  Pater,  comme- 
morare singula.  Nimis,  inquam,  longum  est  enumerare 
gastrimargiam  , somnolentiam  , levitatem  , impatien- 
tiam , cenodoxiam , detractionem , inobedientiam  , et 
caetera  vitia , quibus  facta  est  infelix  anima  mea  quoti- 
dianum ludibrium  , quae  modo  sibi  vicissim  trahunt  et 
distrahunt  ad  illudendum  hunc  aerumnosum  , et  quasi 
pannosum  homunculum ; modo  eidem  cum  turba  in- 
sultant conculcando,  et  conculcant  insultando.  Ecce, 
beate  Benedicte , quam  strenue  pugnat  hic  miles  Christi 
sub  tuo  ducatu ; ecce  quam  efficaciter  proficit  hic  tuus 
discipulus  in  tua  schola;  ecce  bonum  monachum,  qui 
sic  mortificatis  vitiis,  et  voluptatibus  carnis,  sic  fer- 
vet et  vivit  solis  virtutibus  : imo  cui  sic  turba  domina- 

tur  vitiorum , premit  moles  peccatorum.  Proh  pudor! 

0 impudens  monache , qua  fronte  audes  dici  miles 
Christi , discipulus  sancti  Benedicti ; false  professor,  qua 
impudentia  potes  pati  videri  in  te  tonsuram  et  vestem 
professionis , cujus  non  habes  vitam  ? Heu  dolor  ! 0 an- 
gustiae , quae  mihi  sunt  undique  ! Si  enim  summum  re- 
gem meum , et  bonum  magistrum  meum , et  professio- 
nem factam  nego , mors  mihi  est ; si  autem  eorum 
militem , et  discipulum , et  monachum  me  profiteor, 
cum  vita  me  arguat  mendacii , judicium  mihi  est. 
Anxiare  in  me  spiritus  meus,  turbare  in  me  cor  meum. 
Erumpe  et  clama , anima  mea  : Jesu  , bone  Domine , 
vide  humilitatem  meam , et  laborem  meum , et  dimitte 
universa  delicta  mea.  Adjutor  meus  esto , ne  derelin- 
quas me,  neque  despicias  me , sed  doce  et  adjuva  me 
facere  voluntatem  tuam  ut  vita  mea  testetur  quod  cor  et 
os  libenter  confitentur. 

Intende  voci  orationis  meue , rex  meus , et  Deus  meus , 
per  merita  et  intercessionem  pii  Benedicti,  dilecti  tui,  du- 
cis mei  et  magistri  mei.  0 tu  mi  bone  dux,  o suavis  ma- 
gister, o dulcis  Pater  Benedicte,  oro  et  obsecro  per  miseri- 
cordiam, quam  erga  alios  habuisti,  et  per  illam  quam  erga 
te  Deus  habuit,  compatere  miseriae  meae , qui  congratu- 
lor felicitati  tuae.  Succurre  te  patronum  clamanti;  exo- 
nera mole  peccatorum  obrutum,  solve  delictorum  funi- 
bus ligatum,  expedi  criminibus  irretitum,  erige  jacen- 
tem, sustine  nutantem , instrue  spiritualibus  armis , id 
est  virtutibus  inermem,  doce  et  protege  pugnantem,  ex- 

pugna  impugnantes ; erige  mihi  victoriam , et  perduc 
me  ad  coronam.  Age , advocate  monachorum,  per  cha- 
ritatem,  qua  sollicitus  fuisti  quomodo  vivere  deberemus; 
esto  sollicitus,  ut  sufficienter  velimus  et  efficaciter  pos- 
simus vivere  quemadmodum  debemus  ; ut  et  tu  de  nos- 
tro discipulatu , et  nos  de  tuo  magisterio  gloriemur  co- 
ram Deo  qui  vivit  et  regnat  per  omnia  saecula  saeculorum . 
Arnen. 

ORATIO 

AD  SANCTAM  MAGDALENAM. 

Cum  retractatione  amoris  ad  Christum. 

Sancta  Maria  Magdalena,  quae  cum  fonte  lacrymarum 
ad  fontem  misericordiae  Christum  venisti,  de  quo  arden- 
ter sitiens  abundanter  es  refocillata,  per  quem  peccatrix 
es  justificata , a quo  amarissime  dolens  dulcissime  es 
consolata.  Tu , Domina  mea  charissima,  per  temetipsam 
es  experta  qualiter  peccatrix  anima  Creatori  suo  recon- 
cilietur, quod  consilium  animae  miserae  expediat , quae 
medicina  languenti  salutem  restituat.  Satis  enim  sci- 
mus, chara  amica  Dei , cui  dimissa  sunt  peccata  multa , 
quoniam  dilexit  multum.  Non  ego  sceleratissimus , do- 
mina beatissima,  non  ego  sceleratissimus  peccata  tua 
improperando  retracto;  sed  immensitatem  clementiae, 
per  quam  deleta  sunt , pertracto  ; et  p >r  eam  respiro  ne 
desperem , et  ad  eamdem  suspiro  ne  peream  ; ego  , in- 
quam, miserabiliter  in  profundum  vitiorum  praecipita- 
tus, ego  nimio  pondere  criminum  gravatus,  ego  in  obs- 

curo  carcere  peccatorum  a memetipso  detrusus,  et  in 
torporis  tenebris  obvolutus. 

Ergo,  electa  dilectrix,  et  dilecta  electrix  Dei,  ego  mi- 
ser rogo  te  beatam,  tenebrosus  illuminatam,  peccator 
justificatam,  immundus  mundatam.  Memento,  benignis- 
sima, quid  fecisti,  et  quantum  misericordia  indiguisti, 
et  postula  mihi  indulgentiam , sicut  eam  tibi  fieri  vo- 
luisti. Impetra  milii  compunctionem  pietatis,  lacrymas 
humilitatis,  patriae  coelestis  desiderium,  terreni  exsilii 
fastidium,  poenitentiae  amaritudinem , aeterni  cruciatus 
timorem.  Prosit  mihi,  charissima,  familiaris  conversa- 
tio, quam  habuisti  et  habes  circa  fontem  misericordiae; 
hauri  mihi  ab  illo  unde  lavem  peccata  mea;  propina 
mihi  de  illo  unde  satietur  sitis  mea;  infunde  mihi  de  illo 
unde  irrigetur  ariditas  mea  : non  enim  erit  tibi  difficile 
quidquid  volueris  obtinere  a dilectissimo  et  suavissimo 
domino,  et  amico  tuo. 

Quis  enim  explicet,  o beata  sponsa  Dei,  quam  benigna 
familiaritate  et  familiari  benignitate,  ipse  calumnianti- 
bus  te,  respondendo  pro  te,  se  opponebat;  quam  pie,  su- 
perbo Pharisaeo  de  te  indignante , ipse  te  defendebat ; 
quomodo  ipse  te  excusabat,  sorore  tua  de  te  conque- 
rente ; qualiter  ipse  opus  tuum  laudabat,  Juda  in  te 
fremente?  Quid  denique,  quid  dicam,  vel  potius  quo- 
modo dicam,  cum  ejus  amore  flagrans  eum  ad  monu- 
mentum quaerendo  flebas,  et  flendo  quaerebas?  Quam 
affabiliter,  quam  amicabiliter  te,  quam  consolari  vene- 
rat, magis  accendebat;  cum  ipse  se  celabat  videnti,  et 
t.  n.  34 

ostendebat  non  videnti;  dum  praesens  ipse  quem  quae- 
rebas, quem  quaereres  et  cur  fleres  quaerebat ! 

Sed,  otu,  piissime  Domine,  tu  cur  quaeris  quid  plorat? 
Nonne  viderat  te  cor  suum,  et  dulcem  vitam  animae  suae, 
crudeliter  mactari?  0 stupenda  pietas!  heu  horrenda 
impietas ! Cum  in  quodam  ligno  extensus  et  ferreis  cla- 
vis confixus  penderes,  vel  ut  latro  ad  ludibrium  impio- 
rum; et  dicis  : mulier,  cur  ploras ? et  quia  nequivit 
juvare,  ne  te  occiderent;  vel  corpus  tuum  volebat  un- 
guentis diu  servare,  ne  putresceret : ut  quia  vivo  loqui 
non  posset,  saltem  mortuum  flere  posset;  et  vitalem 
doctrinam,  quam  a vivo  audierat,  juxta  mortuum  exosa 
vitam  semi  fractis  verbis  recitaret.  Nunc  insuper  ipsum 
corpus,  quod  utcunque  gaudebat  sibi  dimissum,  credit 
amissum ; et  dicis : mulier , quid  ploras  ? 0 incitatio 
luctus!  oculis  suis  viderat  (si  tamen  aspicere  potuit), 
quae  crudeles  in  te  crudeliter  fecerant;  et  residuum  ma- 
nuum eorum,  ut  putabat,  perdiderat.  Omnis  spes  de  te 
jam  fugit  quia  nec  reliquias  tuas  ad  tui  memoriam  tenere 
potuit:  et  quaerit  aliquis,  quem  quceris,  quid  ploras? 
Saltem  tu,  o singulare  gaudium  ejus,  cur  concitas  dolo- 
rem ejus?  Ipse  enim  sciebas,  et  sic  fieri  volebas,  quia 
causam  tanti  ploratus  narrare  posset,  nisi  crebro  verba 
interrumpendo  et  ingeminatos  gemitus  erumpendo.  Non 
enim  amorem  ignorabas,  quem  ipse  inspirabas.  Noveras 
utique  tu  hortulanus  ille , quid  plantaveras  in  horto  tuo 
animae  suae.  Puto  quia  quod  plantaveras,  rigabas.  Riga- 
bas, dicam  an  probabas  ? Sed  ut  verius  dicam,  et  rigabas 

et.  probabas.  Sed , o bone  Domine;  o benigne  magister, 
ecce  fidelis  ancilla  et  discipula  tua  nuperrime  redempta 
sanguine  tuo,  ecce  aestuat  et  anxiatur  desiderio  tui,  cir- 
cumspicit, interrogat,  et  nusquam  apparet,  quem  desi- 
derat: displicet  ei  quidquid  videt,  quia  te  solum  quem 
aspicit  non  videt.  Quid  ergo?  Sufferet  hoc  diu  Dominus 
meus  dilectus  ejus  ? An  perdidisti  compassionem  , quia 
invenisti  incorruptionem  ? An  pietatem  amisisti,  quia 
immortalitatem  acquisisti  ? Absit,  Domine  ! Non  enim 
despicis  nos  mortales,  quia  factus  es  immortalis,  pro 
quibus  factus  es  mortalis,  ut  faceres  immortales  : quippe 
quia  dilectio  pia  nec  illam  gementem , nec  se  latentem 
potest  tolerare  diutius.  Erumpit  amanlis  dulcedo,  ut  non 
erumpat  flentis  amaritudo.  Nominat  Dominus  consue- 
tum ancillae  nomen  , et  cognoscit  ancilla  consuetam  Do- 
mini vocem.  Puto,  vel  certe  affirmo  quia  sensit  solitam 
suavitatem  qua  vocari  consueverat  , Maria.  O vox  delec- 
tabilis ! O quantum  blandimenti , quantum  sapuit  amo- 
ris ! nec  brevius  nec  celerius  hoc  exprimi  potuit.  Scio 
quae  sis,  et  quid  velis.  Ecce  me,  ne  plores.  Ecce  me, 
quem  quaeris.  Illito  mutatae  sunt  lacrymae : non  enim 
credo  mox  esse  restrictas  : sed  quas  contritum  cor  se  tor- 
quendo prius  exprimebat , eas  post  modum  cor  gaudens 
exsultando  effundebat.  O quam  dissimilia  sunt : Raboni ; 
et  : si  tu  sustulisti  eum , dicito  mihi ! O quam  dissona 
sunt : Tulerunt  Dominum  meum  , et  nescio  ubi  posue- 
runt eum;  et  illud,  quia  vidi  Dominum , et  hcec  dixit 
mihi ! 

Sed  quid  ego  miser  sine  affectu  praesumo  exprimere 
affectum  Dei , et  beatae  amicae  Dei  ? Quomodo  namque 
eructabit  cor  bonum  odorem  , unde  intus  non  habet  sa- 
porem? Verum  tu  mihi  conscia  es,  veritas  : tu  mihi  tes- 
tis es,  Domine  mi  dulcissime  Jesu,  quia  amore  tui  amo- 
ris hoc  facio.  Amorem  tuum  in  me  accendere  cupio,  quia 
te  solum , et  quod  jubes,  desidero  amare ; spiritum  con- 
tribulatum, cor  contritum  et  humiliatum  tibi  sacrifi- 
care.  Da  mihi , Domine , in  hoc  exsilio  panem  doloris  et 
lacrymarum,  quem  esurio  super  copiam  deliciarum. 
Exaudi  me  propter  amorem  et  chara  merita  hujus  tuae 
dilectae  Mariae,  et  beatissimae  matris  tuae  maximae  Mariae. 
Noli , piissime  Redemptor  Jesu , noli  despicere  precem 
indigni  peccatoris  tui ; sed  adjuva  conatum  infirmi  ama- 
toris tui ; excute  cordis  mei  teporem , et  per  fervorem 
tui  amoris,  da  mihi  pertingere  ad  aeternam  tuae  gloriae 
contemplationem , qui  cum  Patre , et  Spiritu  Sancto  vi- 
vis et  regnas  Deus  per  omnia  saecula  saeculorum.  Arnen. 

ORATIO 

PROLATI  AD  QUEMCUMQUE  SANCTUM  ECCLESLE  SUjE  PATRONUM. 

Sancte  iV.,  pie  N.,  beate  N .,  unus  de  gloriosissimis 
apostolis  Dei,  unus  de  beatis  amicis  Dei;  iste  peccator, 
iste  indigens,  iste  tuus,  licet  indignus,  licet  ineptus, 
licet  nimis  inconveniens  vicarius,  iterum  et  iterum  redit 
ad  te  dubius,  nescius,  sollicitus  de  populo  tuo,  de  con- 
gregatione tua,  et  de  periculo  suo.  Ego,  scilicet  inutilis 

persona,  nullis  bonis  ornata,  sed  profunda  ignorantia 
tenebrata,  innumeris  vitiis  deformata,  immensis  pecca- 
tis onerata ; ego,  inquam,  quem  Deus  et  tu  post  Deum, 
nescio  an  j ussistis,  an  permisistis  rectorem  vocari  in' 
Ecclesia  sub  te  advocato,  sub  te  tutore,  sub  tuo  nomine 
constituta,  anxius  de  me  et  de  mihi  commissis , te  rogo 
consultorem,  te  precor  adjutorem,  te  exspecto  per  om- 
nia pro  me  operatorem.  Magister  enim  vocor,  sed  esse 
nescio ; pastor  nominor,  sed  esse^nequeo ; episcopus  di- 
cor, sed  non  sum.  Vident  enim  me  sedere  ubi  sedet 
episcopus , sed  ego  video  me  non  facere  quod  episcopus 
facit;  aspiciunt  me  procedere  sicut  episcopum,  sed  ego 
aspicio  me  non  vivere  sicut  episcopum  ; exhibent  mihi 
honores  episcopi , sed  ego  non  ostendo  eis  mores  epis- 
copi. Nondum  duxi  vitam  boni  laici , et  de  me  exspec- 
tant quomodo  vivant  clerici.  Quid  feci,  homuncio,  vermis 
et  putredo  ? Quid  feci  ? quid  praesumpsi?  Quid  consensi? 
Imo  tu , Deus,  et  tu  N.  apostole  ejus,  quid  fecistis ? vos 
enim  hoc  fecistis , sive  jubendo,  sive  permittendo.  Vos 
ergo,  qui  quoquo  modo  fecistis , facite , tu  orando,  tu 
donando , ut  nec  mihi , nec  ulli  obsit ; sed  mihi  et  mul- 
tis prosit  quod  fecistis : vos  qui  fecistis  nescium  docto- 
rem , caecum  ductorem , errantem  rectorem ; docete 
quem  doctorem  statuistis,  ducite  quem  ductorem  po- 
suistis, regite  quem  rectorem  concessistis.  Docete,  obse- 
cro, quid  doceam,  ducite  quo  ducam,  regite  ut  regam; 
imo  docete  illos,  et  me  in  illis ; ducite  illos,  et  me  cum 
illis ; regite  eos , et  me  inter  eos. 

Jesu,  bone  Domine,  non  sunt  illi  mei,  sed  sunt  tui ; 
quia  nec  ego  sum  meus,  sed  tuus.  Tuus  sum,  Domine, 
et  tui  sunt;  quia  tu  me,  et  eos  sapientia  tua  fecisti,  et 
anima  tua  emisti.  Tui  ergo  sumus,  bone  Domine,  tui 
sumus ; quos  tam  sapienter  fecisti,  et  tam  care  emisti. 
Si  ergo  mihi  commendas  eos.  Domine,  non  ideo  deseras 
me,  vel  eos : commendas  eos  mihi,  commendo  me  et  eos 
tibi.  Tuus  est.  Domine,  grex  et  tuus  pastor;  tui  gregis  et 
pastoris  esto  pastor.  Domine,  per  merita  beati  N.  amici 
tui,  exaudi  orationem  peccatoris  tui.  Fac,  Domine, 
ipsum  sollicitum  esse  pro  nobis , quem  advocatum  de- 
disti nobis;  ipsum  pro  nobis  orare  sentiamus,  per  quem 
auxilium  tuum  nobis  quotidie  flagitamus.  Impetremus 
per  ipsum  gratiam  tuam,  per  quem  imploramus  quo- 
tidie majestatem  tuam;  illum,  Domine,  fatemur  advo- 
catum nostrum,  per  illum  sentiamus  te  Salvatorem 
nostrum  : ne  prsevaleant , Domine , demerita  nostra 
meritis  ipsius;  sed  deleantur  peccata  nostra  precibus 
ejus.  Et  tu,  o beate,  o sancte  N.,  tu  es  advocatus 
meus,  tu  esto  ad  Dominum  intercessor  meus.  Oro  te, 
exora  eum;  peto  a te,  impetra  ab  eo.  Defer  illi  meam 
orationem  , et  refer  mihi  ejus  exauditionem.  Per  te 
illi  angustia  mea  intimetur,  et  per  te  mihi  consolatio 
ejus  redonetur : ostende  illi  meum  periculum,  et  exhibe 
mihi  ejus  auxilium.  Ecclesiam  enim  Dei  sub  te  regere 
suscepi,  qui  animam  meam  nondum  regere  incoepi.  De 
me  ipso  ergo  timidus,  de  aliis  cogor  esse  sollicitus.  Gra- 
vatus pondere  peccatorum,  alios  jubeor  relevare;  incur- 

vatus  pondere  criminum , alios  exigor  erigere.  Ergo 
sancte , beate  ac  pie  N.,  recognosce  me  qualem  cumque 
vicarium  tui.m  , ut  semper  me  proveniat  consilium 
tuum , et  subsequatur  auxilium  tuum  ad  regendum 
meipsum,  et  gregem  mihi  commissum.  Prius  enim  sunt 
commissi  tibi  quam  mihi  : et  cum  mihi  sunt  commissi, 
non  sunt  a te  dimissi,  sed  ego  magis  commissus.  Quod 
ergo  mihi  injunctum  est  de  illis,  tu  fac  de  me  et  de  illis; 
fac  pro  me  quod  mihi  injunctum  est  facere  pro  te;  fac. 
Domine,  fac  pro  me,  quia  tu  vides  me  nec  scire,  nec 
posse,  pro  te;  imo  fac  non  me,  sed  pro  te;  quia  prius  et 
magis  pertinet  ad  te,  quam  ad  me;  et  si  quid  ad  me, 
hoc  est  post  te,  et  sub  te.  Tu  ergo.  Domine,  tu  plus  de- 
bes, plus  scis,  plus  potes,  quam  ego,  tu  potius  fac,  quam 
ego.  Non  me  gravet,  Domine,  suscepta  cura  eorum,  quia 
satis  me  gravat  sarcina  peccatorum  meorum.  Non  me 
gravent  illi,  quia  ego  ipse  nimis  siim  gravis  mihi;  nimis 
certe  ipse  me  gravo,  non  est  opus  ut  alii  me  gravent.  Sed 
nec  eos  gravet  onus  meum , nec  impediat  eos  peccatum 
meum,  nec  noceat  illis  malum  meum,  non  obsint  illis 
mala  mea , quibus  prodesse  debent  bona  mea , non  me 
impediant,  Domine,  de  quibus  proficere  debui ; nec  illis 
obsim,  quibus  prodesse  debui:  nimis  enim  sufficiunt 
mihi  dilecta  mea,  non  trahant  me  aliena  secum.  Nimis 
mihi  est,  si  me  damnant  peccata  mea;  non  involvant 
alios  mecum.  Sed  tu,  o sancte  N.,  apostole  Dei,  tu  qui 
potes,  subleva  me,  et  eos;  porta  me,  et  illos;  excusa 
me,  et  illos;  adjuva  utrosque;  rege,  et  protege  utros- 

que : ut  et  ego  gaudens  de  illorum  salute  mecum , et  illi 
de  mea  secum , semper  laudemus  nostrum  bonum  Do- 
minum Jesum  Christum , tecum , qui  sit  benedictus 
Deus,  et  tu  benedictus  apostolus  ejus  in  aeternum.  Fiat, 
fiat.  Arnen. 


INDEX 


RERUM  QU.E  IN  TOMO  SECUNDO  CONTINENTUR. 


PARS  QUARTA. 

ORATIONES  MEDITATIVjE.  — BEATI  GUILLELMI  ABBATIS  ORATIONES. 

1.  Contemplatur  anima  praescientiam  Dei,  praedestinationem 

ac  reprobationem pag.  5 

2.  Sistit  se  Deo  anima , cupiens  ab  eo  illuminari , et  SS.  Tri- 

nitatem, avulsa  a sensibilibus  mente,  cogitare  ....  10 

3.  Anima  desiderium  videndi  Deum  exprimit , et  circa  objec- 

tum ipsum  fruendum  exspatiatur 16 

4.  Orandi  donum  petit  statum  suum  priorem,  ac  novissimam 

solitudinem  suam  describit 23 

3.  Diversos  modos  orandi  recenset : passionem  Christi  et  pec- 
cata sua  in  memoriam  revocat 30 

6.  Anima  gaudium  beatorum,  ac  coelum,  id  est  Deum,  et 

arcam  Testamenti,  id  est  humanitatem  Christi  contem- 
platur   36 

7.  Anima  videndi  Dei  desiderium  exprimit 45 

8.  De  multiplici  facie  hominis , et  osculo  atque  amplexu 

sponsi  et  sponsae 49 

9.  Anima  discutit,  seu  in  judicium  vocat  cogitationes  suas 

et  affectus 55 

10.  Incarnationis  et  Passionis  Christi  consideratio  ....  60 

11.  Caecitatem  suam  exponit,  cupiens  a Deo  illuminari  et  pas- 


iuicuc  uuua  duuitaic do 

12.  Confessio  peccati,  et  desiderium  amandi  Deum  hic  expri- 
mitur   74 

VIRI  DOCTI  ET  SANCTI  CONTEMPLATIONES. 

1 . De  amore  inimicorum 86 

2.  Contra  amorem  sui  ipsius 88 

3.  Contra  amorem  mundi 89 

4.  Contra  amorem  divitiarum 91 

5.  Contra  amorem  perversum  mulierum 92 

6.  Quod  diligere  Deum  est  summe  leve 94 

Sancti  Anselmi  meditatio  super  Miserere 96 

EJUSDEM  SANCTI  ANSELMI  ORATIONES  MEDITAT1VA£. 

Prologus 158 


— 538  — 

Meditatio  1.  — 1°  De  humanae  conditionis  dignitate  et  miseria.  4 59 
2°  Quod  ad  hoc  facti  sumus,  ut  Deum  sine  fine  laudemus.  161 

3°  Quod  ubique  sumus,  in  illo  vivimus,  movemur  et  sumus.  162 

4°  Quod  omnes , qui  in  Christo  baptizati  sumus,  Christum 

induimus 165 

5°  Quod  corpus  Christi  sumus ibid. 

6°  Quod  unum  in  Christo  sumus,  et  cum  ipso  unus  Christus 

sumus 166 

7°  Retractatio  peccatorum  nostrorum , de  quibus  nos  con- 
scientia nostra  plus  remordet,  per  quae  perdidimus  haec 

omnia 169 

8°  Retractatio  Dominicae  incarnationis,  per  quam  recupera- 
vimus haec  omnia 171 

9°  Quod  orandum  sit,  ut  de  lacu  miseriae  eripiaris,  et  de  luto 

faecis 174 

10°  Consideratio  miseriarum  vitae 176 

11°  De  corpore,  post  animae  discessurri 178 

12°  De  anima  a corpore  separata 179 

13°  Retractatio  diei  judicii,  ubi  haedi  ad  sinistram  constituen- 
tur   * . 180 

14°  Retractatio  gaudii,  ubi  oves  ad  dexteram  statuentur  . 181 

Meditatio  2.  Omittitur. 

Meditatio  3.  Deploratio  amissae  virginitatis 182 

Meditatio  4.  Quomodo  peccator  excitet  animam  suam  ad  cor- 
rigenda peccata 188 

Meditatio  5.  Unde  vivat  anima,  et  unde  vivat  caro  : et  de  gloria 
bonae  animae,  et  de  infelicitate  malae  animae,  quando 

exeunt  de  corpore 194 

Meditatio  6.  Ad  roborandum  spiritum  ne  desperemus  ; quia  si 
veram  poenitentiam  agimus,  veram  misericordiam  sine 
dubio  de  omnibus  peccatis  nostris  inveniemus  . . . . 198 

Meditatio  7.  — 1°  Quod  nihil  stabile  in  hoc  mundo  ....  206 

2°  De  multiplicibus  beneficiis  Dei 207 

3°  Hic  reprehendit  se  peccator  de  ingratitudine  divinorum 

beneficiorum ibid. 

4°  Recognitio  peccati 208 

Meditatio  8.  Elevatio  poenitentis  ad  Patrem  . . ....  213 

Meditatio  9.  De  humanitate  Chrsiti 218 

Meditatio  10.  De  passione  Christi 2^8 

Meditatio  11.  De  redemptione  humana 240 

Meditatio  12.  De  humanitate  Christi 250 

Meditatio  13.  De  Christo 257 

Meditatio  14.  Omittitur. 

Meditatio  15.  De  praeteritorum  beneficiorum  Christi  memoria, 

de  presentium  experientia,  et  exspectatione  futurorum  . 268 

Meditatio  16.  De  praesentibus  beneficiis  Dei 282 

Meditatio  17.  De  futuris  beneficiis  Dei 287 

Meditatio  18.  Alibi. 

Meditatio  19.  De  dulcedine  divinae  majestatis 293 

Meditatio  20.  Querimonia  de  absentia  Dei 302 

Meditatio  21.  Excitans  animam  ad  quaerendum  et  invenien- 
dum Deum  . f , . 311 


539  — 


PARS  QUINTA. 

PRECES  AD  CRUCEM,  AD  B.  M.  DEI  GENITRICEM,  AD  ANGELOS  ET  OMNES 
SANCTOS.  — SANCTI  ANSELM1  PRECES  AD  CRUCEM  DOMINI. 


Oratio  1 321 

Oratio  2 323 

Oratio  3 325 

Oratio  4 330 

Oratio  5 331 

SANCTI  ANSELMI  AD  MARIAM  ORATIONES. 

Oratio  1.  Cum  recordatione  meritorum  ejusdem,  et  malorum 

nostrorum  332 

Oratio  2 337 

Oratio  3.  . . 339 

Oratio  4 ibid. 

Oratio  5.  Cum  recordatione  peccatorum,  ad  excitandum  tor- 
porem   ........  343 

Oratio  6.  Cum  mens  timore  premitur 345 

Oratio  7.  Cum  meditatione  et  laude  meritorum  ejus  ....  349 

Oratio  8.  Ad  eamdem  et  ad  sanctum  Joannem  Evangelistam.  358 

Oratio  9.  Ad  eamdem 360 

Oratio  10.  Ad  eamdem 361 

Oratio  11.  Ad  eamdem,  in  nativitate  ejus 364 

Oratio  12.  Ad  eamdem,  in  annuntiatione  ejus 365 

Oratio  13.  Ad  eamdem,  in  partu  ejus 366 

Oratio  14.  Ad  eamdem,  in  purificatione  ejus 367 

Oratio  15.  Ad  eamdem,  in  assumptione  ejus 369 

Oratio  16 374 

Sancti  Petri  Damiani  ad  honorem  sanctae  Maria*  Virginis  offi- 
cium quotidianis  diebus . 376 

Aliae  orationes  ejusdem 380 

LIBELLUS  DE  CORONA  VIRGINIS  SANCTO  HILDEFONSO  ATTRIBUTUS. 

Tncipit  prologus 387 

Caput  1.  Ostenditur  qua  ratione  corona  haec  nostrae  Dominae 

esse  debeat 389 

Caput  2.  Topazius  lapis  pretiosus  in  corona  Virginis  ....  391 

Caput  3.  Lucanum  sidus  in  corona  Virginis  secundum  locum 

obtinet 394 

Caput  4.  Tertio  loco  Sardius  lapis  in  corona  Virginis  ...  397 

Caput  5.  Lilium  flos  candidus  in  quarto  loco  coronae  Virginis 

siluatur 401 

Caput  6.  Situatio  Calcedonii  pretiosi  lapidis  in  corona  Virginis 

Mariae 404 

Caput  7.  Positio  Arcturi  luminaris  splendidi  in  corona  Vir- 
ginis   408 

Caput  8.  Sapphirus  lapis  pretiosus  in  corona  situatur  Virginis.  410 

Caput  9.  Crocus  flos  aromaticus  in  corona  Virginis  ....  412 

Caput  10.  Situatio  Acathe  pretiosi  lapidis  in  corona  Virginis 

Mariae 416 


— 540  — 

Caput  11.  Stella  marina  splendida  in  corona  Virginis  ...  419 

Caput  12.  Jaspis  lapis  pretiosus  hic  situatur  in  corona  nostrae 

Dominae 420 

Caput  13.  Positio  Rosae  vernulae  in  corona  Virginis  ....  423 

Caput  14.  Situatio  Carbunculi  lapidis  pretiosi  in  corona  Vir- 
ginis   426 

Caput  15.  Sol  luminare  praefulgidum  hic  totam  coronam  illus- 
trat   428 

Caput  16.  Positio  Smaragdi  pretiosi  in  corona  Virginis  . . . 432 

Caput  17.  Positio  floris  pulcherrimi,  scilicet  Violae  in  sexto 

decimo  loco  in  corona  Virginis 435 

Caput  18.  Amethystus  lapis  pretiosus  in  corona  Virginis  . . 438 

Caput  19.  Luna  clara  et  fulgida  in  corona  Virginis  ....  442 

Caput  20.  Positio  Chrysoliti  lapidis  pretiosi  in  corona  Vir- 
ginis   444 

Caput  21.  Hic  Virgo  laudatur  devote,  et  Solsequium  in  ejus 

corona.  . - 447 

Caput  22.  Chrysopasus  in  corona  Virginis 450 

Caput  23.  Hic  Oriona  stella  splendida  in  corona  Virginis  . . 454 

Caput  24.  Situatio  Berylli  lapidis  pretiosi  in  corona  Virginis  . 456 

Caput  25.  Camamilla  flos  decorus  in  corona  Virginis  in  ulti- 
mo loco  ...  458 

Innocentii  III  Papae  hymnus  de  Christo  et  beatissima  Virgine 

Maria  dignissima  matre  ejus 461 

Meditatio  in  Salve  Regina,  inter  opuscula  sancti  Bonaventurae.  468 
Sancti  Joannis  Gualberti  oratio  ad  B.  M.  V 471 

PRECES  AD  SANCTOS  ANGELOS. 

Sancti  Joannis  Gualberti  preces  ad  sanctum  Michaelem,  . ibid. 
Ad  angelos  custodes 472 

PRECES  AD  SANCTOS. 

Sancti  Augustini  invocatio  ad  sanctos 473 

SANCTI  ANSELMI  ORATIONES. 

Ad  sanctum  Joannem  Baptistam 474 

Ad  sanctum  Petrum  Apostolum 480 

Ad  sanctum  Paulum  Apostolum 484 

Ad  sanctum  Andraeam  Apostolum 495 

Ad  sanctum  Joannem  Evangelistam 499 

Ad  eumdem  Apostolum 503 

Ad  sanctum  Stephanum 509 

Ad  sanctum  Laurentium 513 

Ad  sanctum  Martinum 516 

Ad  sanctum  Benedictum 525 

Ad  sanctam  Magdalenam 528 

. Oratio  Praelati  ad  quemcumque  Ecclesiae  suae  patronum  . . 532 


Vesontioue.  — Typis  viduae  Caroli  Deis. 


BOSTON  COLLEGE 


Boston  College  Library 

Chestnut  Hili  67,  Mass. 


Books  may  be  kept  for  two  weeks  unless  a shorter 
perlod  is  specified. 

Two  cents  a day  Is  charged  for  each  2-week  book 
kept  overtime;  25  cents  a day  for  each  overnight 
book. 

If  you  cannot  find  what  you  wanl,  inquire  at  the 
delivery  desk  for  assistance. 


10-52 


